
O crimă nu e rezultatul unui fanatism ori al unei 
predispoziţii. Nu se înscrie într-un sistem anume. Prin felul 
ei vesel, fatal și profund judicios, crima nu mai ţine cont de 
rasă, crez, sex ori statut social. Stând în dormitorul 
somptuos al recent decedatului Thomas A. Anders, 
locotenentul de poliție Eve Dallas reflecta asupra acestui 
aspect. 

Chiar cu o seară în urmă închisese un caz de omucidere 
în care victima era o femeie de douăzeci de ani care fusese 
maltratată, bătută și, în final, aruncată de la una din 
ferestrele locuinţei ei de la etajul nouă. 

O clădire cu apartamente care se închiriau cu 
săptămâna, cugetă Eve. Logodnicul femeii pretindea că el 
dormea în timp ce ea decedase, deși acest deces mirosea 
de departe a act sexual petrecut acum ceva vreme, într-o 
zonă la fel de putredă, cu iz de mâncare chinezească cât se 
poate de proastă. Dar apartamentul lui Anders? Dormitorul 
lui, situat în Park Avenue, mirosea a lalele în nuanţe 
pastelate, a avere curată și a cadavru. Moartea îl 
surprinsese în așternuturile luxoase ale patului masiv, cu 
saltea de mătase. În vreme ce moartea Tishei Brown 
survenise pe o saltea plină de pete aruncată pe podeaua 
unei case mizere. Faptul că se izbise violent de pavaj era 
un detaliu în plus. 

Ideea era că, se gândi Eve, indiferent cine ai fi, 
indiferent de sex, rasă sau de nivelul taxelor fiscale, 
moartea nu ţinea cont de nimic. Era de peste doisprezece 

ani polițist în NYPSD! și văzuse foarte multe situaţii de 
felul acesta. 

Era abia ora 7 a dimineţii, iar ea era singură cu 
cadavrul. Îi trimisese pe primii ofițeri care sosiseră la fața 
locului să stea la parter cu menajera care apelase la 911. 
Cu palmele și cizmele protejate, se plimba în cerc într-un 
capăt al încăperii, în vreme ce reportofonul înregistra 
datele necesare. 

— Victima a fost identificată ca fiind Thomas Aurelius 
Anders, locuind la această adresă. Bărbat, caucazian, 
vârsta șaizeci și unu de ani. Victima este căsătorită. Ni s-a 
raportat că soţia este plecată din oraș, lucru constatat de 
Greta Horowitz, menajera care a descoperit cadavrul la 
ora șase, după care a apelat la 911, la ora 6:12, cu 
aproximaţie. 

Eve înclină capul într-o parte. Părul scurt, în nuanţe 
castanii, îi încadra fața alcătuită din unghiuri și linii 
blânde. Ochii, ceva mai deschiși la culoare decât părul, 
erau cei ai unui polițist, pătrunzători, cinici și distanţi, în 
vreme ce studiau cadavrul așezat în patul acela mare și 
elegant. 

— Anders avea reputaţia unui om căruia îi plăcea să stea 
singur acasă. Există și două intrări destinate servitorilor, 
dar se pare că acestea erau încuiate. În urma examinării 
atente, nu s-a constatat o intrare prin efracţie, în scopul 
jafului, și nici urme de luptă corp la corp. 

Inaintând pe picioarele-i lungi, ea traversă încăperea 
spre pat. Trupul ei zvelt era înveșmântat într-o pereche de 
pantaloni roșii, o cămașă din bumbac și o haină lungă din 
piele, neagră. În spatele ei, deasupra unui șemineu pe gaz, 
unde flăcările licăreau într-un amestec vesel de roșu și 
auriu, se deschise brusc un monitor. 


„Bună dimineaţa, domnule Anders!” 


1 Acronim pentru New York Police and Security Department (structură imaginară din seria „In 
Death” de J.D. Robb). 


Strângând din ochi, Eve se întoarse cu fața spre ecran. 
Vocea feminină ce se auzea din interiorul computerului o 
izbi prin voioșia ei, iar răsăritul acela de soare care 
invadase ecranul n-ar fi fost, în mod evident, alegerea ei în 
privința setării funcţiei de „trezire”. 


E ora 7:15, suntem într-o zi de marţi, 18 martie 2060. La ora 
zece a.m. aveţi întâlnire, la club, cu Edmond Luce. 


În vreme ce computerul îi reamintea vesel lui Anders ce 
meniu comandase pentru micul dejun, Eva își zise: Tom, în 
dimineața asta nu mai ai cum să mănânci omleta din albus. 

În partea opusă a camerei, un mini AutoChef, cu finisaje 
strălucitoare din aramă, ţăcăni de două ori la rând. 


„Cafeaua ta e gata! Să ai o zi bună!” 


— Nu va avea o zi chiar atât de bună, murmură Eve. 

Monitorul clipi de două ori, afișând pe ecran cele mai 
importante titluri ale știrilor zilei, sub forma unor afișe pe 
care le susţinea o femeie ceva mai puţin nesuferită decât 
vocea computerului. Eva închise aparatul. 

Tăblia patului era din alamă strălucitoare, la fel ca și 
braţele sale. Încheieturile mâinilor lui Anders erau legate 
cu șnururi din catifea neagră, iar picioarele erau și ele 
legate cu alte două șnururi de același fel, prinse apoi de 
tăblia identică de la capătul opus al patului. Avea ochii 
ieșiţi din orbite și gura întredeschisă, ca și cum și el s-ar fi 
minunat că se afla într-o asemenea postură. 

Pe masa aflată lângă pat se găseau câteva jucării 
sexuale. O sondă anală, un vibrator, inelușe pentru penis, 
loţiuni strălucitoare pentru stimularea erecției, lubrifianţi. 
Suspecţii obișnuiți, își zise Eve. Aplecându-se, studie și 
adulmecă toracele îngust și dezvelit al lui Anders. Kiwi, 
gândi ea, înclinând capul ca să poată citi etichetele 
sticluţelor, în mod cert kiwi. Aroma era persistentă. Ca și 
cum ar fi observat încă un amănunt, trase pilota ce 
acoperea talia lui Anders. De sub ea se iviră trei inele-neon 

(care probabil că străluceau în întuneric), înfipte în penisul 
aflat în erecţie, una impresionantă. 

— Nu-i rea pentru un mort. 

Eve deschise încet sertarul noptierei. Așa cum bănuise, 
înăuntru se afla un pachet economic cu un potenţator 
erectil, Stay-Up. 

— Un produs pe cinste, n-am ce zice. 

Vru să deschidă trusa de teren cu care venise, dar se 
opri în secunda în care sesiză zgomot de pași apropiindu- 
se. Recunoscu tocurile cizmelor ce aparțineau partenerei 
ei. Chiar dacă primăvara sosise calendaristic, în New York 
lucrul acesta părea a fi doar o mare minciună. Ca pentru a 
întări ideea cu pricina, detectivul Delia Peabody își făcu 
apariţia, purtând o haină enormă, și pufoasă, în nuanţe 
purpurii, și o eșarfă lungă cu dungi, ce părea înfășurată de 
trei ori în jurul gâtului. 

Între șapca trasă bine pe urechi și eșarfă nu i se zăreau 
decât ochii și vârful nasului. 

— Nu-s decât cinci afurisite de grade afară, auzi o voce 
care putea fi a lui Peabody, răzbătând prin straturile 
eșartei. 

— Știu. 

— Din pricina vântului rece, cum spuneau, ai zice că-s 
minus zece grade. 

— Am auzit. 

— E martie, mai sunt doar trei zile până intrăm în 
primăvară, ce naiba. Nu-i corect. 

— la-te de ei. 

— De cine? 

— De aceia care au pomenit că afară sunt minus zece 
grade. Ţi-e și mai frig și te-ai enervat și mai tare fiindcă ei 
aveau oarece ezitări. Scoate-ţi o parte din porcăriile astea. 
Arăţi ridicol. 

— Mi-au îngheţat până și dinţii. 

Dar Peabody începu să dea la o parte straturile 
înfășurate în jurul trupului său solid. Eșarfa, haina, 

mănușile. Eve se miră că reușise să pășească ducând cu ea 
asemenea greutate. Imediat ce-și scoase șapca, părul ei 
negru se risipi cu un foșnet ușor pe ceafă, încadrându-i 
perfect chipul pătrăţos. Vârful nasului, îngheţat, avea încă 
o culoare rozalie. 

— Polițistul de la ușă zicea că, după toate aparențele, 
moartea individului s-ar fi datorat unui joc sexual cu final 
nefericit. 

— Tot ce-i posibil. Soţia e plecată din oraș. 

— Ce băiat obraznic. 

Terminând cu dezbrăcatul, Peabody își puse trusa cu 
instrumente pe marginea patului. Se uită o clipă spre 
noptieră. 

— Un băiat cât se poate de rău. 

— Hai să facem verificarea identităţii, dă-mi TOD-ul. 

Eve examină braţul moale. 

— Se pare că își făcuse de curând manichiura. Unghiile 
sunt tăiate, curate, fără pielițe și colțuri. 

Ea înclină capul. 

— Nici urmă de zgârieturi, de vânătăi, de traume, în 
afara urmei de pe gât. Și... 

Ea ridică din nou plapuma. 

Ochii căprui-închis ai lui Peabody se măriră. 

— Ei drăcie! 

— Mda, o erecţie completă. Cred că o casă ca asta 
beneficiază de un sistem de securitate performant, așa că 
va trebui să-l verificăm. Are și doi androizi domestici, mai 
târziu o să ascultăm înregistrările. Fii atentă la toate astea: 
internet, net de buzunar, memoratoare, baze de date, 
agende. Tom nu era singur. Doar nu s-a legat singur în 
felul acesta. 

— Cherchez la femme. E în limba franceză... 

— Ştiu asta. Ar putea fi și Căutaţi... mă rog, cum s-o 
spune „bărbat” în franceză. 

— O. Da. 


— Ocupă-te tu de cadavru, îi ordonă Eve. Eu o să 
cercetez încăperea. 

Dacă te luai după multele ornamentaţii aurii, după acele 
zorzoane lucioase, era vorba de o încăpere foarte specială. 
În afara patului mare în care, după toate aparențele, 
decedase Anders, se mai aflau acolo o sofa, niște scaune 
mari fără spătar și un set întreg de fotolii-pat, care ofereau 
tot atâtea spaţii de odihnă. In afară de AutoChef, 
dormitorul mai avea în dotare un frigider din alamă, un bar 
și o combină stereo. Dormitoarele celor doi, al soțului și al 
soţiei, aveau cadă cu hidromasaj, cabină de duș, uscător, 
dotări audio-video pentru clipele de relaxare și centre de 
comunicaţie, cu dimensiuni și dotări impresionante. În 
apropiere se aflau dulapuri cu două-trei niveluri, alăturate 
unor dressinguri. 

Eve se întrebă cum de le mai trebuia și restul casei. 

Tocmai ea vorbea. A locui cu Roarke însemna să 
locuiești într-un spaţiu care putea găzdui un mic orășel, cu 
toate dotările și amenajările pe care banii ţi le pot oferi. El 
avea mult mai mult gust, slavă Cerului, decât familia 
Anders. Nu era sigură că ar fi fost în stare să se 
îndrăgostească de el și cu atât mai puţin să se mărite cu el, 
dacă el ar fi ales să trăiască înconjurat de atâtea incrustaţii 
aurite, aplicaţii strălucitoare, mătăsuri și Dumnezeu mai 
știe ce. 

Dar lăsând la o parte faptul că în spaţiul respectiv erau 
aglomerate multe lucruri, fiecare se afla la locul său, 
decise ea. La prima vedere, nimic nu părea răscolit, mutat. 
În fiecare dulap descoperi un seif, conceput astfel încât să 
poată fi găsit de un puști de zece ani cu ochii cârpiţi de 
murdărie. Verificase alibiul soţiei în privinţa seifurilor, dar 
nu părea să fi fost vorba de furt ori furt și spargere. 

Revenind în dormitorul matrimonial, se uită din nou cu 
atenţie de jur împrejur. 

— Se certifică faptul că amprentele îi aparţin lui Anders, 
Thomas A., care locuiește la această adresă, zise Peabody, 

pentru început. Tăietura îmi spune că a decedat la ora 
3:32. Asta înseamnă că era cam târziu sau cam devreme 
pentru „joaca de-a balansul”. 

— Dacă victima a intrat în dormitor în deplinătatea 
facultăţilor sale mintale, atunci unde-i sunt hainele? 

Peabody se întoarse spre șefa ei, ţuguindu-și buzele. 

— Având în vedere că ești măritată cu cel mai atrăgător 
bărbat din oraș, nu cred că mai e nevoie să-ţi precizez că 
atunci când te joci de-a prizonierul, așa cum vedem aici, 
trebuie să te dezbraci. 

— În plus, partenerii se dezbracă unul pe celălalt. Dacă 
au intrat împreună în dormitor, punctă Eve, dacă au venit 
aici gândindu-se să se joace, atunci e posibil ca el să se fi 
dezbrăcat, după care să-și fi agăţat pe umeraș hainele și 
să-și fi aruncat boxerii la rufe murdare? Dacă ai de gând să 
folosești așa ceva, arătă către jucăriile acelea sexuale, nu 
te prea gândești la ordine. Tragi de haine, le boţești, le 
scoţi la repezeală... le arunci pe podea. Chiar dacă eo 
„joacă” bine cunoscută cu o târfuliță, nu-ţi arunci pur și 
simplu hainele pe spătarul scaunului? 

— Eu îmi așez hainele pe umeraș. Uneori. 

Peabody înălță din umeri. Işi lăsă capul într-o parte, 
studie încă o dată locul cu pricina, după care își dădu la o 
parte absentă șuvițele de pe obraz. 

— Însă ai dreptate, chiar așa procedez când am de gând 
să trec la fapte cu McNab, sau când el are de gând să sară 
asupra mea, cuprins de pasiune. Aici totul pare de-o ordine 
desăvârșită și, în afară de asta, când urcam, am avut 
ocazia să arunc o privire prin restul casei. Se pare că 
victima noastră era un maniac al curăţeniei. 

— Posibil. Poate că ucigașul a intrat în vreme ce el 
dormea. Ora trei a dimineţii, surpriză totală. După care, 
lucrurile au scăpat cumva de sub control, accidental sau în 
mod intenţionat. Ucigașul intră în casă, e foarte posibil ca 
victima sau vreun alt membru al familiei să-l fi cunoscut pe 
criminal. Nimic nu indică faptul că s-a pătruns prin efracţie 

și să nu uităm de sistemul de securitate performant. Poate 
că și asta făcea parte din joc. Să vină după ce el adormea. 
Să-l surprindă. Să-l trezească. Să-l lege. Să-l aranjeze. Să 
folosească jucărelele și loţiunile. 

— Şi să meargă prea departe. 

Eve clătină din cap. 

— Au mers până unde a vrut unul dintre ei. Asfixierea de 
tip erotic nu pare a fi mobilul decesului. 

— Dar... 

Peabody mai cercetă o dată cadavrul, întreaga încăpere, 
dorindu-și să observe exact ce băgase de seamă Eve. 

— De ce? 

— Dacă totul a fost doar de dragul jocului și acesta a 
avut un rezultat nefericit, atunci cum de a lăsat ucigașul 
frânghia strâns înnodată de gâtul lui Anders? Fie și un 
accident, totuși, nu încerci s-o desfaci, nu încerci să-l 
reanimezi când observi că se îneacă, că tresaltă convulsiv? 

— Poate că fiind captivaţi de moment... OK, e sugrumat, 
dar dacă totul s-a petrecut foarte repede, iar ea sau el, ce-o 
fi fost, a intrat în panică... 

— Oricum, avem un cadavru, deci avem un caz penal. Să 
vedem dacă cei de la medicină legală vor considera că a 
fost vorba de un accident. O s-o interogăm pe menajeră, 
dar acum hai să-i lăsăm pe cei de la amprentare să-și facă 
treaba. 


Greta Horowitz era o femeie cu o constituţie solidă, cu o 
faţă lungă, rectangulară, cu o mimică nefirească, aprecie 
Eve. Ea le oferi cafeaua într-o bucătărie mare, decorată în 
nuanţe de argintiu și negru, servind-o cu o mână sigură, în 
vreme ce în privirea ei nu licări nici măcar o lacrimă. Acel 
puternic accent german, privirea directă a ochilor cu iris 
albastru și constituția valkiriană o făceau pe Eve să 
considere că Greta era capabilă să facă față oricărei 
situaţii. 

— De când lucraţi aici, doamnă Horowitz? 

— Se împlinesc nouă ani de când lucrez în această casă 
și de când am sosit în această ţară. 

— Aţi venit în SUA din... 

— Berlin. 

— Cum aţi ajuns să lucraţi pentru familia Anders? 

— Prin intermediul unei agenţii. Vreţi să aflaţi cum de 
am ajuns aici și care a fost motivul. E foarte simplu. După 
asta putem discuta și despre lucrurile importante. Soţul 
meu a lucrat în armată. A fost ucis acum doisprezece ani. 
Nu am avut copii. M-am calificat ca menajeră și am semnat 
un contract cu o agenție din Germania. La un moment dat, 
mi-am dorit să vin aici. O soţie de militar călătorește mult, 
dar nu văzusem niciodată New Yorkul. Am depus o cerere 
pentru postul acesta și după mai multe interviuri, cu 
ajutorul internetului, am fost angajată. 

— Vă mulțumesc. Înainte de a trece la chestiunile 
importante, știți cumva de ce familia Anders a solicitat în 
mod expres o menajeră din Germania? 

— Eu sunt administrator. 

— Administrator. 

— Bunica domnului Anders a fost nemţoaică, iar el a 
avut, în copilărie, o dădacă de origine germană. 

— În regulă. La ce oră aţi sosit azi-dimineaţă? 

— La șase. Fix. Eu sosesc aici la șase fix în fiecare zi, cu 
excepţia duminicii, care este ziua mea liberă. Plec la ora 
16:00, în afară de marţi și joi, când plec la ora 13:00. Imi 
pot schimba programul, bineînţeles, dar numai dacă sunt 
anunţată din vreme. 

— Şi azi când aţi sosit aici, la șase fix, ce aţi făcut? Mai 
exact? 

Greta făcu o ușoară grimasă. De vină putea fi umorul. 

— Mai exact, mi-am scos haina, pălăria, fularul și 
mănușile, după care le-am așezat în dulap. După aceea, am 
pus în funcţiune camerele video care sunt montate în 
interior. Domnul Anders le scotea din funcţiune în fiecare 
seară, înainte de culcare. Nu-i plăcea să se simtă 

supravegheat, nici măcar atunci când era singur acasă. 
Așa că prima mea obligaţie, când intram în casă, era să 
pornesc camerele de supraveghere. După ce am procedat 
întocmai, am venit aici, am deschis televizorul pentru știri, 
cum fac de obicei, după care am verificat sistemul de 
comunicaţie. Angajatorii mei lasă de obicei comanda 
pentru micul dejun cu o seară înainte. Preferă să-l 
pregătesc eu, în loc să apeleze la AutoChef. Domnul 
Anders a comandat câteva felii de pepene, omletă cu 
mărar, două felii de pâine prăjită din făină de grâu, unse 
cu unt și cu marmeladă de portocale. Cafeaua, o bea cu 
lapte și îndulcită cu o singură linguriţă de zahăr, și un 
pahar cu suc de roșii. 

— Ştiţi la ce oră a făcut comanda? 

— Da, la 22:17. 

— Prin urmare, v-aţi apucat să pregătiţi micul dejun? 

— Nu. Domnul Anders a solicitat ca micul dejun să-i fie 
servit astăzi la 8:15. Următoarea mea sarcină dimineaţa 
era să pun în funcţiune cei doi androizi domestici, care 
sunt scoși din funcţie în fiecare seară, înainte ca domnul și 
doamna Anders să se retragă la culcare, după care să le 
comunic programul zilei respective. Sunt păstraţi în 
camera sistemului de securitate, chiar aici. 

Ea făcu semn în direcţia respectivă. 

— M-am ocupat de ei, dar la un moment dat, am luat 
seama la monitoarele sistemului de securitate, cele pentru 
interior. Am văzut că ușa de la dormitorul domnului Anders 
era deschisă. Domnul Anders nu-și lasă niciodată ușa 
deschisă la dormitor. Dacă e înăuntru, sau când iese din 
dormitor, închide ușa întotdeauna. Când sunt solicitată să 
intru acolo, trebuie să las întotdeauna ușa întredeschisă, 
după care o închid când plec. La fel procedează și 
servitorii. 

— De ce? 

— Nu e treaba mea să întreb. 

E treaba mea, își zise Eve. 

— Aţi observat că ușa era deschisă, dar nu aţi luat 
seama la cadavrul din pat? 

— Camera video surprinde doar partea unde sunt 
așezate canapelele. Domnul Anders a programat-o astfel. 

— Poate că era un soi de fobie, nu? 

— Posibil. Tot ce știu e că era un om foarte discret. 

— Deci ușa de la dormitorul său era deschisă. 

— Timp de nouă ani, continuă Greta, nu a fost nici măcar 
o dată deschisă dimineaţa, când soseam eu la lucru, cu 
excepţia cazului în care angajatorii mei nu erau acasă. Mi- 
am făcut griji, așa că m-am dus la etaj fără să setez 
androizii. Când am ajuns în dreptul dormitorului, am 
observat că focul ardea în cămin. Domnul Anders nu 
permite să rămână aprins în timp ce se odihnește sau când 
nu se află în încăpere. Îngrijorarea mea a crescut, așa că 
am pășit înăuntru. L-am văzut imediat. M-am dus lângă pat 
și mi-am dat seama că nu mai am cum să-i vin în ajutor. 
Am coborât în fugă scara și am telefonat imediat la 911. 

— De ce aţi coborât? 

Greta părea bulversată. 

— Păi, din câte știu, din cărţi, casete și tot felul de 
jocuri, nu trebuia să ating nimic din ce se afla în încăpere. 
Am procedat greșit? 

— Nu, e corect. Aţi procedat foarte corect. 

— Perfect. 

Greta clătină scurt din cap, ca pentru a se autofelicita. 

— Apoi am luat legătura cu doamna Anders și am 
așteptat sosirea poliției. Au sosit după cinci sau șase 
minute, am condus la etaj pe cei doi ofițeri, după care unul 
dintre ei m-a însoţit în bucătărie și a stat cu mine până la 
sosirea dumneavoastră. 

— Vă mulţumesc pentru toate detaliile oferite. Puteţi să- 
mi spuneţi cine cunoaște codurile sistemului de securitate? 

— Doamna, domnul Anders și cu mine. Ele se schimbă la 
fiecare zece zile. 


15 


— Nu mai are nimeni codurile respective? Un prieten, un 
alt angajat, o rudă? 

Greta clătină cu hotărâre din cap. 

— Nu mai are nimeni codurile. 

— Doamna Anders nu e acasă. 

— Nu. A plecat vineri, pentru o săptămână, în Santa 
Lucia, împreună cu niște prietene. E vorba de o călătorie 
pe care o fac o dată pe an, deși nu merg întotdeauna la 
aceeași destinaţie. 

— Aţi luat legătura cu ea. 

— Da. 

Greta se răsuci ușor. 

— După aceea, când mi s-a limpezit mintea, mi-am dat 
seama că ar fi trebuit să mai aștept, că trebuia să aștept ca 
poliția să o contacteze pe doamna Anders. Dar... e vorba 
de patronii mei. 

— Cum aţi luat legătura cu ea? 

— Prin intermediul administraţiei staţiunii. Când pleacă 
în vacanţă, își închide adesea pocket 'link-ul. 

— Şi cum a reacţionat? 

— l-am spus că a avut loc un accident, că domnul Anders 
a murit. La început, cred că nu m-a crezut și nicinu a 
înţeles despre ce era vorba. Am fost nevoită să repet de 
două ori și mi-am dat seama că, având în vedere 
circumstanțele, nu puteam să-i spun despre ce accident 
era vorba. A spus că se întoarce imediat acasă. 

— În regulă, Greta. Te înţelegi bine cu familia Anders? 

— Sunt niște patroni foarte buni, foarte onești, foarte 
corecți. 

— Dar ei doi, cum se înțelegeau? Nu e vorba de bârfă, 
preciză Eva, ghicind perfect gândul Gretei. E foarte cinstit 
și foarte „corect” ca dumneata să-mi spui tot ceea ce m-ar 
putea ajuta să descopăr ce anume i s-a întâmplat domnului 
Anders. 

— Mie mi se părea că sunt extrem de mulțumiți, că au o 
poziţie socială excelentă. Impresia mea a fost că se plac 
unul pe altul și că le place viaţa pe care o duc. 

După cum arăta dormitorul, nu s-ar fi zis că se plăceau 
unul pe altul, cugetă Eve. 

— Aveau cumva și relaţii extraconjugale? 

— Adică sexuale, la asta vă referiţi? Nu aș putea spune. 
Eu mă ocup de casă. În această casă, nu am observat nimic 
care să mă facă să cred că unul dintre ei, ori amândoi, ar 
avea o relaţie extraconjugală. 

— Credeţi că cineva i-a vrut moartea? 

— Nu. 

Greta se retrase încet câţiva pași. 

— Eu credeam, mi-am imaginat, că cineva a intrat în 
casă ca să fure, că domnul Anders a fost ucis de un hoţ. 

— Vi s-a părut că lipsește ceva? 

— Nu. Nu. Dar nu m-am uitat cu atenţie. 

— V-aș ruga să o faceţi acum. O să vă însoţească unul 
dintre polițiști. 

Se uită spre Peabody care tocmai intra în bucătărie. 

— Peabody, adu-l te rog aici pe unul dintre ofiţeri. Vreau 
ca doamna Horowitz să fie escortată în timp ce va cerceta 
întreaga casă. După aceea sunteţi liberă, îi spuse Eve 
Gretei. Dar în cazul în care plecaţi, lăsaţi datele de 
contact, unde puteţi fi găsită, ori mie, ori colegei mele. 

— Prefer să rămân până sosește doamna Anders, dacă 
îmi daţi voie. Poate are nevoie de mine. 

— În ordine atunci. 

Eve se ridică, dând de înţeles că primul interogatoriu se 
încheiase. 

— Vă mulţumesc pentru cooperare. 


După plecarea Gretei, Eve se îndreptă spre încăperea 
aflată chiar lângă bucătărie. Inăuntru, doi androizi, care nu 
erau puși în funcţiune, stăteau în picioare. Un bărbat și o 
femeie, amândoi în uniformă și având o înfățișare demnă, 

cel puţin în aparenţă. Ecranele sistemului de securitate 
despre care vorbise Greta erau aranjate pe unul din pereţi 
și, exact cum declarase și ea, din dormitorul matrimonial 
nu se vedea decât zona în care se aflau canapelele. 

— Dallas? 

— Hmm? 

— Sistemul de securitate a fost întrerupt la 2:28 și 
repornit la 3:26. 

Eve se întoarse spre Peabody, încruntându-se. 

— Adică a fost repornit înaintea TOD-ului? 

— Mda. Toate discurile de securitate din ultimele 
douăzeci și patru de ore, înainte ca sistemul de securitate 
să fie închis, au dispărut. 

— Chestia asta mă șochează, oare de ce? Să-i chemăm 
pe cei de la departamentul de informatică, să vedem dacă 
ei vor reuși să descopere ceva. Deci vizitatorul nocturn al 
lui Anders l-a lăsat spânzurat acolo, dar în viaţă. Ei, atunci, 
nu mai miroase deloc a „joc sexual cu final nefericit”. 

— Nu, recunoscu Peabody. Seamănă a crimă. 

Eve scoase din buzunar comunicatorul în momentul în 
care acesta emise un semnal sonor. 

— Dallas. 

— A sosit doamna Anders. Să o aduc la dumneavoastră? 

— Adu-o, te rog, în bucătărie. 

Eve închise aparatul. 

— Ei, să vedem ce are de declarat văduva. 

Întorcându-se cu fața spre monitoare, Eve urmări cum 
Ava Anders pătrunde pe ușa din faţă, haina de culoarea 
nisipului fluturând lejer în urma ei, îmbrăcând un trup 
subţire, înveșmântat într-un costum bleumarin-închis. 
Părul, blond-deschis, era strâns la spate, dând la iveală un 
chip tăiat în unghiuri drepte și cu pomeţi înalţi. La urechi 
atârnau două perle mari, iar ochelarii de soare cu sticlă 
fumurie îi ascundeau privirea în vreme ce ea traversa holul 
vast placat cu marmură, îndreptându-se spre arcadele 
bogat ornamentale, încălțată într-o pereche de cizme 

lucioase cu toc înalt, având la dreapta ei polițistul în 
uniformă. 

Eve reveni în bucătărie, luând loc din nou la măsuţa în 
culori strălucitoare, cu o secundă înainte ca Ava să intre în 
încăpere. 

— Dumneata te ocupi de caz? 

Arătă cu degetul spre Eve. _ 

— Tu te ocupi de caz? Intreb ca să pricep ce se 
întâmplă? Cine dracu' ești? 

— Locotenent Dallas, NYPSD. Departamentul Omucideri. 

— Omucideri? Cum adică, Omucideri? 

Își scoase ochelarii, dând la iveală ochii de un albastru 
intens ca și costumul, după care-i aruncă pe tejghea. 

— Greta mi-a spus că e vorba de un accident. Că Tommy 
a avut un accident. Unde e soţul meu? Unde e Greta? 

Eve se ridică în picioare. 

— Doamnă Anders, îmi pare rău, dar trebuie să vă anunţ 
că soțul dumneavoastră a fost ucis astăzi de dimineaţă. 

Ava rămase locului, încruntându-se, respirând întretăiat. 

— Ucis. Greta spunea... dar eu mi-am imaginat. 

Se sprijini de tejghea, după care înaintă încet în direcţia 
unui scaun. 

— Cum? A... a alunecat, a căzut? I s-a făcut rău sau... 

Cel mai bine e să lovești repede și eficient, cugetă Eve. 

— A fost strangulat chiar în patul lui. 

Ava ridică palma, presându-și-o peste buze. După aceea 
o ridică pe cealaltă, punând-o deasupra. 

— Regret, dar trebuie să vă pun câteva întrebări. 

— Tommy unde e? 

— În momentul acesta, ne ocupăm de el, doamnă 
Anders. 

Peabody veni mai aproape, oferindu-i un pahar cu apă. 

Ea luă paharul cu apă, dar când mâna începu să-i 
tremure, îl cuprinse cu amândouă. 

— A dat cineva o spargere? Nu prea îmi dau seama cum 
ar fi reușit. Avem sistem de securitate, unul chiar 

performant. De cincisprezece ani. Locuim în casa asta de 
cincisprezece ani. Și nu a avut loc nicio spargere. 

— Nu există indicii că ar fi avut loc o spargere. 

— Nu pricep. 

— Persoana care l-a omorât pe soțul dumneavoastră fie 
cunoștea codul de acces, fie i s-a dat voie să intre în casă. 

— Imposibil. 

Ava dădu din mâna, vrând să alunge rapid ideea. 

— Codul nu e cunoscut decât de trei persoane: de mine, 
de Tommy și de Greta. Doar nu vreţi să sugeraţi că Greta... 

— Nu, nu. 

Doar o interogase intensiv pe doamna administrator. 

— Nu a fost vorba de o spargere, doamnă Anders. 
Deocamdată, nu am găsit indicii că s-ar fi furat ceva din 
casă sau că lucrurile ar fi fost deranjate de la locul lor. 

Ava își puse palma între sâni, acolo unde se odihnea 
cuminte un șirag de perle ce aruncau o lumină aparte. 

— Dumneavoastră vreţi să spuneţi că Tommy a dat voie 
unor persoane să intre înăuntru, după care l-au ucis. Dare 
ilogic. 

— Doamnă Anders, soțul dumneavoastră avea o 
aventură, fie ea de ordin sexual sau sentimental? 

Ea se răsuci cât ai clipi. Mai întâi faţa și apoi corpul. 

— În clipa asta nu vreau să abordez acest subiect. Acum 
nu pot. Soţul meu e mort. 

— Dacă știți cine ar fi putut intra în casă, reușind să 
ajungă în dormitor, în vreme ce dumneavoastră eraţi 
plecată din ţară, ne-aţi putea spune cine v-a ucis soţul și de 
ce a făcut un asemenea gest. 

— Nu știu. Nu știu. Și nici nu mă pot gândi la așa ceva. 

Întreaga ei furie se revărsă asupra lui Eve. 

— Vreau să mă lăsaţi în pace. Vreau să plecaţi din casa 
mea. 

— Imposibil. Până nu lămurim situaţia, casa asta este 
locul de desfășurare a anchetei. Scena crimei e chiar 
dormitorul soțului dumneavoastră. Deocamdată, vă 

sugerez să vă căutaţi o altă locuinţă, rămânând, în același 
timp, la dispoziţia noastră. Dacă vreţi, încheiem mai târziu 
această discuţie. 

— Vreau să-l văd pe soţul meu. Pe Tommy. 

— O să facem tot posibilul să-l vedeţi cât de curând. 
Vreţi să anunțăm pe cineva în numele dumneavoastră? 

— Nu. 

Ava privi spre fereastra în care băteau razele soarelui. 

— Nu vreau pe nimeni. În clipa asta, nu vreau pe nimeni. 


Eve se urcă la volan, în timp ce Peabody se trânti lângă 
ea. 

— Neplăcută situaţie, comentă Peabody. Tu bei un suc 
cu aromă tropicală și stai întinsă la soare, iar în secunda 
următoare soțul tău e ucis. 

— Ştia că el avea o aventură. Ştia ceva despre povestea 
asta. 

— Probabil că se află întotdeauna. Adică soțul sau soția 
descoperă înșelătoria. Și cred că de foarte multe ori refuză 
să creadă, pretind că nu e ceva serios, astfel încât nu mai 
iau seama la ce se petrece. 

— Ai plânge după McNab, dacă te-ar înșela? 

Peabody făcu o grimasă. 

— Ei, dacă l-aș ucide cu mâna mea, atunci mi-aş plânge 
singură de milă, fiindcă tu m-ai aresta. Și asta ar fi într- 
adevăr ceva trist. E foarte simplu de verificat dacă Ava era 
plecată din ţară atunci când Anders a fost ucis. 

— Mda, te rog să verifici. Și o să-i verificăm și situaţia 
financiară. Au o grămadă de bănet. Poate că ea a șters-o, 
dar a angajat pe cineva să ducă treaba la bun sfârșit. Poate 
a plătit-o chiar pe târfuliţa lui. 

— Doamne, oare ar fi posibil? 

— Va trebui să-i verificăm prietenii, partenerii de 
afaceri, amicii cu care juca golf... 

— Golf? 

— În dimineaţa asta, avea programată o partidă de golf 
cu Edmond Luce. Poate reușim să aflăm cu cine juca 
celelalte „partide” când soţia lui era plecată de acasă cu 
prietenele ei. 

— Ţie nu ţi-ar surâde chestia asta? Să pleci în voiaj cu 
câteva prietene? 

— Nu. 

— Fii serioasă, Dallas. 

Simpla idee înveseli brusc tonul lui Peabody. 

— Să pleci undeva cu un grup de prietene, să bei o 
grămadă de vin ori alte băuturi simpatice, să te plimbi de 
colo colo, să faci tratamente cosmetice, să mergi la SPA, să 
stai întinsă la soare, pe plajă sau să trăncănești despre tot 
felul de chestii aproape toată noaptea. 

Eve îi aruncă o privire rapidă. 

— Mai bine mă târăsc goală pușcă peste cioburi de 
sticlă. 

— Ei bine, eu cred că ar trebui s-o facem pe viitor. Eu, 
tu, Mavis, poate vine și Nadine sau Louise. Și Trina, care 
să se ocupe de coafurile noastre... 

— Dacă Trina are de gând să participe la acest coșmar 
cu aer mistic, atunci prefer să o târăsc pe ea în pielea 
goală pe cioburi de sticlă. Asta ar însemna că se umple 
paharul. 

— Ce te-ai mai distra, mormăi Peabody. 

— Da, probabil. Poate că acum zece-doisprezece ani mi- 
ar fi părut rău să o supun unui asemenea tratament, dar 
acum m-aș distra pe cinste. 

Dându-se bătută, Peabody oftă semnificativ, își scoase 
computerul și începu să caute datele de care aveau nevoie. 

Era interesant, dar nu și surprinzător că birourile 
centrale ale firmei Anders Worldwide, cu sediul în New 
York, erau găzduite de o clădire îngustă având forma unui 
turn, vopsit în negru, acesta aflându-se chiar pe Fifth 
Avenue. Firmele lui Roarke, filialele din New York ale lui 
Roarke Enterprises, își aveau sediul central în același loc, 
ocupând fiecare centimetru al acelui turn îngust. 

— Vrei să ne oprim ca să vezi dacă... 

— Nu. 

Peabody își dădu ochii peste cap, privind în ceafa lui 
Eve, în vreme ce pășeau împreună în holul acela imens și 
strălucitor aflat la intrare, plin de șiruri nesfârșite de flori, 
nenumărate afișe cinematografice și magazine aglomerate. 

— Mă gândeam că dacă tot ne aflăm aici... 

— Şi de ce ne aflăm noi aici, Peabody? Și dacă îţi mai dai 
ochii peste cap în spatele meu, mă întorc și ţi-i scot de 
îndată cu un baston. 

— Nu ai un baston. 

— Uite, acolo sunt trei. Mă duc și iau unul. 

Peabody oftă. 

— Suntem aici ca să investigăm o crimă. 

— Şi credem că Roarke l-a omorât pe Anders? 

— Nu. 

Eve se opri la cei care asigurau paza, legitimându-se la 
ofițerul de serviciu. Acesta surâse larg. 

— Locotenent Dallas. Puteţi urca. 

— Nu merg sus. Anders Worldwide. 

El bătu cu degetul în monitorul computerului. 

— Etajele 21, 22. Recepţia e la etajul 21. Vreţi să vă 
anunț sosirea? 

— Nu, mulţumesc. 

Eve chemă liftul, urcară, după care îl programară pentru 
etajul 21. 

— Crezi că Roarke îl cunoștea pe Anders? 

— Probabil. 

— Poate că ne-ar fi de folos. 

— Poate. 

Eve ajunsese să se împace cu ideea că Roarke cunoștea 
foarte mulţi oameni. 

— Informaţia pe care am găsit-o spune că Anders are o 
avere estimată la o jumătate de miliard de dolari, avere 
care include și acţiunile sale la compania Anders 
Worldwide. 

Vârându-și degetele mari de la mână în buzunare, ea se 
lovi peste coapse. 

— Astea sunt niște motive grozave ca să comiţi o crimă. 
Şi sexul, cred că ai priceput deja. Lăcomia, gelozia, averea, 
răzbunarea. 

— Tipul ăsta practic a incitat la crimă. 

Eve rânji. 

— Hai să vedem. 

Adoptă iar o mimică sobră, după care păși dincolo de 
ușile liftului. 

În spatele unei tejghele lungi de culoare roșie, se găseau 
cele trei receptioniste, cu șepci pe cap, care păreau foarte 
ocupate. Chiar și așa, cea din mijloc, o brunetă cu pielea 
măslinie, le întâmpină cu un surâs amabil. 

— Bună dimineaţa! Vă pot ajuta cu ceva? 

— Vreau să stau de vorbă cu directorul. 

— La ce departament doriţi să... Ah! 

Se opri, clipind des spre insigna lui Eve, atunci când 
aceasta o trânti pe blatul alunecos al tejghelei. 

— La toate. Cine e mai-marele după Thomas A. Anders? 

— Nu sunt decât de o săptămână la firma aceasta. Nu 
știu cum ar trebui să procedez. Frankie! 

— Ce-i, Syl? 

Bărbatul aflat la stânga ei se uită scurt spre ele, fixându- 
și apoi privirea asupra insignei. 

— Vă pot ajuta cu ceva, ah... 

— Locotenent. Trebuie să discut cu adjunctul domnului 
Thomas Anders, sau, mă rog, cu cel care acum ocupă cea 
mai înaltă poziţie în firma sa. 

— Cred că acesta ar fi domnul Forrest. Benedict Forrest. 
Acum e într-o ședință, dar... 

— Nu mai e. 

— Da, așa e. Daţi-mi, dacă se poate, o secundă, ca să-l 
contactez pe administratorul lui. O să coboare și apoi vă va 
conduce la domnul Forrest. 

— Pot să urc acolo și singură. Spune-i administratorului 
să-l scoată pe Forrest din ședință. 

Eve se urcă iar în lift, dând din umeri. 

— Ce m-am distrat. 

— Ai fost o scorpie drăgălașă. 

— In asta a constat distracţia. 

După ce Eve cobori iar din lift, o femeie subţirică- 
subţirică, cocoţată pe niște tocuri la fel de înalte și subţiri, 
apăru din spatele unei uși din sticlă și se îndreptă repede 
spre ele. 

— A, doamnelor poliţist! Dacă sunteţi drăguţe să mă 
urmați. 

— Sunteţi administratorul? 

— Nu, eu sunt AA. Adică asistenta administratorului. O 
să vă conduc în biroul domnului Walsh. 

— Care este, probabil, asistentul administrativ și nu 
asistentul administratorului. 

— Oare se descurcă cineva cum se cuvine când e vorba 
să traduci în alte limbi funcţiile cu pricina? 

— Oh, domnul Walsh îl va anunţa pe domnul Forrest că 
aţi sosit. Se pare că cei de la recepţie nu au înţeles prea 
bine tema discuţiei pe care urmează să o aveţi cu dânsul. 

— Da, se pare că nu. 

AA-ul deschise gura, vrând probabil să adauge ceva, dar 
o închise imediat la loc. Străbătură șirul labirintic de 
birouri și despărţituri, după care făcură o întoarcere de 45 
de grade într-un spaţiu folosit cu mare eficienţă ce 
aparţinea, numele persoanei era gravat pe o plăcuţă din 
onix, postată în apropierea ușii, lui Leopold Walsh. 

Își desfășură activitatea la o masă lungă, susţinută de 
niște suporturi subţiri și negre, pe care erau așezate 
utilităţile obișnuite: un computer, unitatea ce conţinea 
baza de date și sistemul de comunicaţii, alături de alte 
câteva obiecte de mici dimensiuni. Pe o masă alăturată se 
aflau un fax și un alt computer. O a treia masă reprezenta 
zona în care se serveau răcoritoare și dispunea de un 
aparat AutoChef și un frigider. 

Pentru vizitatori erau disponibile trei scaune, de un alb 
imaculat și fără spătar, aranjate unul lângă altul. 

Singura pată de culoare era o plantă spectaculoasă cu 
flori roșii, așezată pe pervazul ferestrei din mijloc, 
încadrată de alte două, cu dimensiuni la fel de generoase. 

Accesoriile, cugetă ea, sunt păstrate probabil, la fel ca și 
documentele, în dulapurile încastrate ordonat în perete. 

Una peste alta, ea prefera spaţiul mic, aglomerat și 
decorat într-un stil alambicat al biroului ei aflat în sediul 
central. 

— Dacă sunteţi amabile să luaţi loc, domnul Walsh va... 

AA-ul privi cu evidentă ușurare spre ușa biroului, 
luminându-se la faţă. 

— Domnule Walsh. 

— Mulţumesc, Delly. 

El păși înăuntru. Un bărbat cu o statură impozantă, cu 
pielea ciocolatie, purtând un costum în dungi. Părul său 
forma un soi de claie în centrul ţestei, lăsând descoperit un 

chip impresionant, tăiat în unghiuri ascuţite. Doi ochi duși 
în fundul capului, de culoarea cafelei tari și gustoase, se 
uitară rapid și cercetător la Peabody, după care mult mai 
atent la Eve. 

— Leopold Walsh. Locotenent... 

— Dallas. 

Ca o formalitate, Eve se prezentă din nou, scoțând 
legitimaţia. 

— Iar doamna e detectiv Peabody. Am venit să stăm de 
vorbă cu domnul Benedict Forrest. 

— Da, mi s-a comunicat. 

El îi înapoie legitimatia. 

— După cum aţi aflat, domnul Forrest se află într-o 
ședință. 

— O ședință la nivel înalt. 

— Poate că ar fi bine să-mi comunicaţi mie despre ce 
este vorba. 

— Poate că ar fi bine să-i comunic domnului Forrest 
despre ce e vorba. 

El căuta să înalțe un zid de apărare, Eve își dădea seama 
de asta. Și nu avea cum să-l învinovăţească, fiindcă și ea ar 
fi procedat la fel. 

— Domnul Forrest... 

Se întrerupse, după care ridică braţul, în vreme ce în 
aparatul din urechea sa se aprinse un led albastru. 

— Da, domnule. Desigur. Domnul Forrest, reluă el fraza, 
vă poate primi. Pe aici, vă rog. 

Biroul lui Benedict Forrest era foarte aproape de cel al 
administratorului său, dar extrem de departe ca stil. În 
încăperea cu pricina, spaţiul de lucru conţinea doar ceea 
ce era necesar și eficient, laolaltă cu ceea ce socotea Eve a 
fi jucăriile unui băieţel, o minge de baseball pe un 
piedestal, un joc de golf, câteva trofee, un jucător de 
fotbal-jucărie confecţionat din burete. Pe perete erau 
atârnate fotografii și postere cu vedete din lumea 
sportului. 

Fotoliile erau adânci, din piele și foarte confortabile. 

Forrest părea cu trei centimetri mai scund decât 
administratorul său. Purta o cămașă descheiată la guler, 
niște pantaloni casual și niște pantofi cu talpă de crep, 
foarte la modă. Părea o fire prietenoasă, pe care o cunoști 
dintr-o privire, judecând după părul nearanjat de nuanţa 
nisipului, după zâmbetul vesel și după privirea senină a 
ochilor săi căprui. 

— Aţi așteptat. Îmi pare rău. Am avut multe de pus la 
punct. Ben Forrest. 

Traversă încăperea în timp ce vorbea, întinzând mâna 
spre ea. Eve îi strânse mâna, cercetându-l în vreme ce el 
dădea mâna cu Peabody. 

— Locotenent Dallas, detectiv Peabody. 

— Luaţi loc. Cu ce vă servesc? Cafea, apă minerală, o 
băutură tonică? 

— Nimic, mulțumim. Am venit să vorbim despre Thomas 
Anders. 

Pe faţa expresivă a lui Forrest se întipări o clipă buna 
dispoziţie. 

— Nu-mi spuneţi că unchiul Tommy a dat de belea. 

— Unchiul? 

— Fratele mamei. Vă rog, luaţi loc. 

El făcu semn spre fotoliu, după care se trânti pe unul 
dintre ele. 

— E chiar mai mult de atât, el m-a crescut după ce a 
murit mama. 

— Cum a murit? 

— Mâncată de un rechin. 

Intrigată, Eve se așeză. 

— Într-adevăr? 

El zâmbi. 

— Mda, chiar așa. Aveam șase ani și nu mi-o amintesc 
prea bine, așa că pentru mine e mai mult un eveniment 
interesant decât tragic. Făcea scufundări pe coasta 
Madagascarului. Ei, care e treaba cu unchiul meu? 

Trebuie să fii tare, cugetă Eve. 

— Îmi pare rău, dar trebuie să vă anunţ că domnul 
Anders a fost ucis azi-dimineaţă. 

Veselia se transformă de îndată într-un șoc de nedescris, 
care alungă ca prin farmec culoarea sănătoasă din obrajii 
lui. 

— Poftim? Ucis? Cum? Sunteţi sigură? Ia staţi puţin. 

El se ridică, scoțându-și link-ul din buzunar. 

— Domnule Forrest, noi venim de la locuința domnului 
Anders și a văduvei lui. 

— Dar... diseară trebuia să ne vedem la meciul celor de 
la Knicks. Am... am jucat golf duminica trecută. El... 

— Ben. 

Leopold traversă camera, luă link-ul din mâna lui Ben, îi 
puse palma pe umăr, așezându-l încet pe scaun. 

— Îmi pare rău, foarte rău. O să anulez restul 
întâlnirilor. 

Se îndreptă spre unul din dulapuri, bătând cu degetul în 
ușa acestuia. După ce aceasta se deschise, luă de acolo o 
sticlă cu apă rece și îi scoase dopul. 

— Bea puţină apă. 

Asemenea unui căţeluș, Ben se supuse. Eve nu avu nicio 
obiecţie în momentul în care Leopold se postă în spatele 
lui, ca un soi de bodyguard. 

— Cum s-a întâmplat? 

— A fost strangulat. 

— E nedrept. 

Ben clătină încet din cap. 

— Nu se poate una ca asta. 

— Cunoașteţi pe cineva care ar fi dorit să-i facă rău? 

— Nu. Nu. 

— Unde eraţi azi-dimineaţă, între unu și patru? 

— Iisuse. Acasă. În pat. 

— Singur? 

— Nu. Cu... o prietenă. 

El își frecă obrajii cu sticla rece. 

— Gatch Brooks. A fost cu mine toată noaptea. Ne-am 
trezit pe la șase. Am plecat împreună la serviciu. Ea a 
plecat... am plecat amândoi pe la opt. Puteţi să verificaţi. 
Nu i-am făcut niciun rău unchiului Tommy. Mi-a fost ca un 
tată. 

— Eraţi apropiaţi. Cum aţi descrie relaţia dintre domnul 
Anders și soţia sa? 

— Grozavă. Bună. Ava... Spuneaţi că aţi discutat cu ea. 
Că i-aţi spus. Dumnezeule! Leopold, fă-mi rost de un 
număr de telefon din staţiune. Trebuie să... 

— E acasă acum, domnule Forrest, interveni Peabody. 

— Ea... Ah, s-a întors acasă. S-a întors acasă după ce i- 
aţi dat vestea... 

Ben își apăsă palmele pe ochi. 

— Nu mai pot judeca limpede. Trebuie să mă duc s-o văd 
pe Ava. Trebuie să... Dar el unde e? E acasă sau... 

— A fost dus la morgă. 

Nu se sfiește să plângă, observă Eve. Lasă lacrimile în 
voia lor. 

— Dumneavoastră, familia dumneavoastră, vă puteţi 
pregăti de înmormântare imediat ce vom termina de 
examinat cadavrul. 

— Bine. 

Acum își presa podul palmelor pe pleoape, după care se 
aplecă, cuprinzându-și genunchii. 

— Bine. 

— Cu cine întreținea unchiul dumneavoastră relaţii 
sexuale? 

— Hmmm. 

Ochii lui Ben, deja roșii, se înălţară, privind spre Eve. 

— Ei, Iisuse, cu Ava. Adică erau căsătoriţi, ce Dumnezeu. 

— O relaţie în afara căsătoriei. 

— Nu avea pe nimeni. 

Dincolo de suferință se ghiceau ofensa și furia, care 
readuseră culoare în obrajii lui Ben. 

— E o acuzaţie gravă. Nu-i era infidel. Nu era un 
afemeiat. Nu știți ce fel de om era. Credea în onestitate, în 
fair-play, îi plăcea să câștige, dar jucând cinstit. 

— Cine avea de câștigat de pe urma morții sale? 

— Nimeni, răspunse Ben. Moartea lui ne afectează pe 
toţi. Adică, vreţi să spuneţi din punct de vedere financiar. 
Eu, Ava. 

El oftă lung. 

— Habar nu am cum au fost aranjate toate aceste 
aspecte. Probabil că va fi vorba de niște organizaţii 
caritabile, probabil că și Greta va primi ceva, 
administratorul casei. Dar partea la care vă refereaţi ne va 
reveni nouă, mie și Avei. Trebuie să mă duc acolo. 

Chiar în secunda în care se pregăti să se ridice, link-ul, 
care se afla și acum în posesia lui Leopold, scoase un 
semnal sonor. După ce aruncă o privire pe ecran, Leopold 
i-l oferi. 

— Doamna Anders. 

Ben luă link-ul întorcându-se apoi cu spatele. 

— Discuţie privată, ordonă el. Ava, Doamne, tocmai am 
aflat... Ştiu. Știu. E în ordine. Da, poliţia e aici. Da, vin 
imediat. Eu... 

Vocea i se frânse, după care deveni din nou puternică. 

— Vin cât pot de repede. 

După ce transmisia se întrerupse, Ben se întoarse cu 
faţa spre Eve. Arata pur și simplu desfigurat. 

— Are nevoie de familia ei. Trebuie să mă duc acolo. 

— Trebuie să cercetăm biroul domnului Anders, îi spuse 
Eve. Avem nevoie de acces la toată aparatura sa 
electronică. 

— İn regulă. Da, e în regulă. Trebuie să plec. Leo, ajută-i 
tu. 


Eve așteptă până ce începu să coboare cu liftul. 
E ciudat, nu, că biroul lui Anders, la fel ca al nepotului 
său, pare să aparţină unui om obișnuit, ba, într-un fel, unui 

om al cavernelor, cu toate trofeele alea și echipamentele 
de sport împrăștiate peste tot. Niciun obiect lăcuit, elegant 
sau ieșit din comun. Pe nicăieri nu regăsești atmosfera de 
acasă. 

Ei bine, se ocupă cu vânzarea de echipament sportiv. Iar 
în majoritatea cazurilor, decorarea locuinţelor reflectă mai 
mult gustul femeii decât al bărbatului. Sau predomină 
gustul, preferința unuia dintre parteneri. 

Se gândi la ea și la Roarke. Când venea vorba de 
decorare, ea nu dădea nici doi bani pe ideea cu pricina, 
recunoscu în sinea ei. Cu toate astea, acasă avea amenajat 
un birou, aranjat într-un anume fel, faţă de restul casei, un 
birou care se potrivea, să spunem, unui stil ce-i era 
caracteristic. 

— Acasă la el nu părea un om al cavernelor, comentă ea, 
ridicând din umeri. Ce impresie ţi-a lăsat Forrest, 
Peabody? 

— Forrest poate cu ușurință să câștige premiul pentru 
„actorul secolului”, asta dacă nu cumva a fost realmente 
șocat când l-ai anunţat de moartea unchiului său, ceea ce 
înseamnă că emoția lui a fost sinceră și profundă. Nu 
părea defel fals. Eu, una, îl cred. 

— Da, părea destul de sincer. Trebuie să-i verificăm 
alibiul. Dacă Anders i-a fost ca un tată lui Forrest, de pe 
vremea când el avea doar șase ani, atunci înseamnă că au 
trecut aproape douăzeci și cinci de ani de atunci. Ciudat e 
că Ava spunea mai devreme că nu au avut copii. 

— Nici măcar nu a pomenit de el, și oricum nu trebuia 
să-l sune la patru ore distanţă după ce ea a fost anunţată 
de doamna administrator. Poate că e un anunţ de faţadă, 
speculă Eve, ori poate că de vină au fost doar șocul și 
confuzia. Forrest pare a fi un tip de treabă, tipul omului 
drăguţ și sufletist. Acum va fi și bogat, pe deasupra. 

— O să-l verific imediat. Nu ai vorbit de el ca despre un 
bărbat cu adevărat drăguţ, adăugă Peabody, în timp ce 

porniră spre garajul subteran. El era o fire sportivă 
deschisă. Dar administratorul? 

Peabody șuieră printre dinţi: 

— Aţâţător. 

— Sigur, dacă ai fi bărbat. 

— Ce? 

— Homosexual, Peabody. 

— Ah! De ce? 

— Tot ce-i posibil. 

Dând iar din umeri, Eve se rezemă de perete. 

— Oricum, s-a îndrăgostit rău de tot de șeful lui. 

— Nu am observat chestia asta. Chiar deloc. 

— Pentru că erai prea ocupată să te aprinzi. Eu practic 
m-am simţit îngropată sub vibraţiile iubirii neîmpărtășite. 
Aţâţătorul Leopold a rămas în așteptare, până când Forrest 
urma să cedeze. Greu, probabil. 

— Poate că e vorba de o iubire nedorită? 

Eve clătină din cap. 

— Forrest habar nu are. Nici nu a observat tresărirea lui 
Leopold în secunda când el a pomenit că a dormit alături 
de alibiul său. Să-l verificăm și pe ațâţător. 

Împinse peretele, iar ușile se deschiseră. 

— Dragostea te împinge la gesturi stranii. 


Da, așa este, gândi ea o clipă mai târziu, când îl zări pe 
Roarke, care stătea rezemat cu nepăsare de vehiculul ei 
polițienesc, achiziționat în funcţie de buget. Înalt, zvelt, cu 
o claie deasă de păr negru care încadra un chip dăruit de 
zei, îndreptând spre ea ochii aceia albaștri ucigători. Era 
ridicol, își zise ea, să simţi arsura aceea în stomac datorită 
unei simple priviri, dar nu mai ridicol decât acel bărbat 
care era proprietarul unei mari părţi din universul 
cunoscut, stând pur și simplu în faţa unui computer, 
instalat în garajul unei parcări. Işi vâri computerul în 
buzunar și zâmbi. 

— Locotenente. Bună, Peabody. 

— Nu trebuia să fii sus, cumpărând Alaska? 

— Am cumpărat-o săptămâna trecută. Am auzit că poliția 
a sosit pe neașteptate în clădire. Oare ce-ar mai trebui să 
fac pentru NYPSD? 

O, da, vocea lui era la fel de mortală, amintind de 
dealurile înverzite ale Irlandei. În plus, ar fi trebuit să știe 
că auzise. Lui Roarke nu-i scăpa nimic. 

— De data asta nu are legătură cu tine, din moment ce ai 
alibi pentru orele cu pricina. 

— Unul destul de solid, remarcă Peabody, tocmai te 
culcai cu șefa. 

Observând privirea de gheaţă a lui Eve, Peabody 
schimbă macazul: 

— Ziceam și eu, nimic mai mult. 

Roarke îi zâmbi. 

— Iar șefa s-a trezit devreme și a dispărut cât ai clipi 
fiindcă trebuia să fie la datorie. 

Se uită din nou la Eve. 

— Ia zi, cine a murit? 

— Thomas A. Anders, de la Anders Worldwide. 

Zâmbetul lui dispăru. 

— A murit? Ce păcat! 

— Il cunoșteai? 

_ — Oarecum. Mi-ar fi plăcut să-l fi cunoscut mai bine. 
Înseamnă că ai fost sus, la birourile lui... ai stat de vorbă 
cu Ben... Ben Forrest. 

— Ai nota zece. Cât de bine îl cunoști pe Forrest? 

— Din vedere. E un tip obișnuit. Agreabil și mai deștept 
decât l-ar crede mulţi alţii. 

— Dar văduva? 

Roarke își lăsă capul într-o parte. 

— Se pare că ne aflăm, până la urmă, în mijlocul unui 
interogatoriu. Ar fi trebuit să urcați la mine și atunci totul 
s-ar fi desfășurat într-un ambient mult mai agreabil. 

— Trebuie să ajung la morgă. 

— Oare câţi bărbaţi sunt însuraţi cu femei care dau 
replica aceasta în mod frecvent, mă întreb. Bine. 

Se uită la computerul său de la încheietura mâinii. 

— Ei, uite, ca un făcut, am și eu niște treburi de rezolvat 
în centrul orașului. Ai putea să mă duci cu mașina până 
acolo și să mă chestionezi fără pic de milă până vom 
ajunge la destinaţie. 

Ideea nu era rea deloc. Eve deblocă mașina, anulând 
codul. 

— Poţi să mergi până la morgă, după care te descurci 
cum poţi. 

— O, întreb din nou, câţi oameni sunt așa de 
binecuvântaţi ca mine? 

Deschise portiera pentru Peabody, dar ea îi făcu semn că 
nu era nevoie. 

— Mă urc în spate. Oricum, am niște treburi de rezolvat. 

— Verifică mai întâi alibiul lui Forrest, îi ordonă Eve, 
după care luă în primire volanul. 

— Cum a murit Anders? o întrebă Roarke. 

— Mai întâi vreau să aud părerile tale. Despre victimă, 
despre soţia lui, despre toate persoanele care ne-ar fi de 
folos. 

— Anders cred că e a doua generaţie care conduce 
compania, pe care a preluat-o de la tatăl lui, care se pare 
că a murit acum un an și ceva. Sau poate că mai demult. O 
companie solidă, cu produse de calitate la un preţ foarte 
bun. 

— Momentan, nu afacerile mă interesează, spuse Eve, în 
timp ce traversa garajul. Nu acum. 

— Toate au legătură între ele. După părerea mea, a dus 
o viaţă liniștită. Nişte împătimiţi ai sportului, atât el, cât și 
Ben, ceea ce se potrivește foarte bine cu faptul că produc 
și vând echipament sportiv. Îi plăcea în mod deosebit 
golful și o mulțime de alte sporturi care au legătură cu 
lovirea unei mingi. Am înţeles că adesea prefera să-și 
conducă afacerea mai degrabă de pe un spaţiu verde decât 

dintr-un birou. Părerea mea e că își făcea cu plăcere 
treaba și era foarte priceput. 

Eve se strecură în trafic, tăind calea unui maxibus, după 
care își continuă în viteză drumul prin oraș. 

— Despre soţia lui ce poţi să-mi spui? 

— O femeie atractivă, un bun orator. A, da, implicată în 
câteva acţiuni caritabile, dacă ţin minte bine. Familia 
Anders  sponsorizează taberele școlare pentru copiii 
defavorizaţi. Se pare ca ea e în căutare de fonduri. Nu știu 
dacă i-am văzut împreună la diverse evenimente mai mult 
de cinci ori, să spunem, dar el avea reputaţia unui om care 
evită ieșirile în societate... la fel ca și alţii. 

Ea îi aruncă o privire. 

— Am priceput ideea. Ce părere ai despre relaţia celor 
doi? 

— Greu de spus, din moment ce nu eram amici. Mie mi s- 
a părut că alcătuiesc o echipă, fiind, în aparenţă, un cuplu 
plin de afecţiune. 

— Zvonuri că el ar fi înșelat-o? 

Roarke ridică din sprâncene. 

— Din câte știu eu, nu, cu toate că nu știu să-mi fi ajuns 
la ureche o asemenea informaţie. E vorba de un cinism 
instinctiv al polițistului sau tu chiar crezi că-i era infidel 
nevestei? 

— În momentul decesului, soţia nu se afla în oraș. Am 
verificat deja. Menajera lui Anders, mă rog, 
administratorul, se corectă Eve, l-a găsit azi-dimineaţă, la 
șase. Gol pușcă, cu mâinile și picioarele legate cu șnururi 
din catifea neagră. Dintr-acelea care se vând pe la shopuri. 
Avea un alt șnur asemănător înfășurat în jurul gâtului, 
părând să facă parte din dotarea unui joc erotic care a 
sfârșit prost. Pe noptieră se aflau diferite jucărele și 
ustensile destinate partidelor sexuale. Și în momentul în 
care am demarat investigația, erecţia lui era una destul de 
impresionantă. Nu existau semne că s-ar fi intrat în casă 
prin efracţie, ori că ar fi avut loc o confruntare, iar corpul 

nu avea alte semne care să justifice vreo traumă sau urme 
de violenţă. 

Roarke tăcu o vreme. 

— Oamenii au secrete și pasiuni pe care le ţin departe 
de ochii lumii. Cu toate astea, nu mi l-aș fi imaginat un 
astfel de om. O, sunt niște detalii picante pe care cei din 
media le vor savura. Asta va crea dificultăţi familiei. 

— Îţi vine în minte numele unei persoane care ar fi vrut 
să-i facă una ca asta, să-i întindă o capcană, astfel ca mass 
media să aibă după ce saliva? 

— În ce scop? Dacă îţi închipui că l-a ucis vreun 
adversar, să știi că asta nu ar fi distrus și nici nu ar fi 
prejudiciat compania. lar un scandal de asemenea 
proporţii? Nu ar fi afectat, considerabil, vânzarea de 
acţiuni. Ba dimpotrivă, le-ar fi dat un impuls, pentru o 
perioadă. Oamenii sunt niște creaturi ciudate. Unul ar 
putea zice: Am nevoie de niște adidași noi. Cred că am să-i 
cumpăr de la unul care a murit cu penisul în erectie. 

— Dacă el a avut succes, vor avea și ei. 

— Exact. 

— Acesta ar putea fi un slogan pe cinste. 

— Alibiul lui Forrest se confirmă, zise Peabody de pe 
bancheta din spate. I-am însărcinat pe cei de la informatică 
să trimită o echipă la locul faptei. Alta se va ocupa de 
transportul electronicelor lui Anders, cele pe care le avea 
la birou. Primul raport verifică acum datele pe care le-am 
găsit. Sistemul de securitate s-a oprit la ora 2:28 și s-a 
redeschis la ora 3:36. 

— Probabil că era computerizat. 

Eve se uită o clipă la Roarke. 

— Ca să evite alarma automată, ar fi trebuit să aibă 
parola codurilor. 

— Mai sunt și alte modalități. Mereu există alte căi. 

— Dacă nu e ceva premeditat, nu ai nevoie de variante 
ajutătoare. Dacă Tom plănuise o mică distracţie, nu era 
nevoie să închidă sistemul de securitate. Soţia lui era 

plecată din ţară, ba chiar pentru mai multe zile. Așa că el 
ori le-a dat voie să intre, ori le-a comunicat parola codului. 
Dar în felul acesta? E prea elaborat. Mult prea grijuliu. 

— Și are o doză de răutate, adăugă Roarke. Da, mereu 
există diverse căi, o mulțime, pentru a ucide un om. Cine 
ar alege o astfel de moarte? În împrejurări atât de intime, 
care-i „pătează” familia? 

— Vom afla. Prima oprire. 

Eve opri vehiculul în fața intrării, ocupând două locuri 
de parcare. 

— Peabody, de chestiunea asta mă ocup eu. Tu du-te la 
sediul central și reia verificările. Vezi dacă poți să dai de 
partenerul de golf al victimei și, după aceea, fă-i o 
verificare. lar informaticienii să verifice ce fel de 
telecomandă foloseau. După aia să verificăm și care a fost 
ieri programul victimei. 

Ignorând furia claxoanelor ce zbârnâiau în jur, ea se 
întoarse spre Roarke. 

— Drumul tău se oprește aici, partenere. 

El privi prin geam spre morgă. 

— Sper că peste foarte multă vreme. Baftă, Peabody, îi 
zise el, coborând din mașină și alăturându-i-se lui Eve pe 
trotuar. Aș putea face și eu cercetări. Avem cunoștințe 
comune, oameni care făceau afaceri cu el. 

— Da, ai putea. 

Gândindu-se la acest aspect, Eve își vâri mâinile în 
buzunare, dând, cu surprindere, peste o pereche de 
mănuși. 

— Cred că deja s-a aflat, așa că nu faci nici un rău. Chiar 
ai treabă în centru? 

— Da. Dar și dacă n-aș avea, tot ar merita drumul. 

Ea îi aruncă genul acela de privire care te îngheaţă și te 
răscolește în același timp. 

— Discuţiile legate de crimă merită efortul? 

— Ca mod de a-ţi petrece timpul liber, nu. Dar asta da, 
ar merita. 

O apucă de braţ, ea ar fi trebuit să bage de seamă, și 
buzele lui le acoperiră pe ale ei. Căldura aceea instantanee 
explodă în adâncul ei, la fel cum se întâmpla și cu îngheţul 
și frigul din timpul iernii. Puterea instantanee, acţionând 
asemenea unei lovituri, o făcu să alunece în spate, pe 
călcâie, întrebându-se dacă nu cumva prin vârful degetelor 
nu se iviseră deja niște raze, ca ale soarelui. 

El îi prinse bărbia în palme și îi zâmbi. 

— Da, a meritat, fără doar și poate. 

— Termină. 

— Bravo vouă. 

Își îndreptară amândoi privirea în direcţia unui 
vagabond care dormise ghemuit lângă o ușă. Femeia, sau 
cel puţin așa o considera Eve, cu toate că straturile acelea 
succesive de veșminte în care era înfășurată îi aminteau de 
un salvamontist, ridică un deget și le zâmbi. 

Eve îl lovi cu degetul în bărbie pe Roarke pentru a-i da 
de înţeles că nu ar trebui să repete gestul. 

— Hai, acum pleacă. 

— Să știi că a meritat pe bune drumul ăsta. Succes, 
locotenente. 

El o porni pe trotuar, iar ea o luă grăbită spre intrarea în 
morgă. Dar în clipa când, neputându-se abţine, se uită în 
urma lui, îl văzu oprindu-se și aplecându-se ca să poate 
discuta cu cerșetoarea aceea. Curioasă, se opri o secundă 
privindu-l în continuare, și nu fu surprinsă să observe că se 
căuta prin buzunare, scoțând ceva de acolo și apoi plecând 
mai departe. 

Bani, își zise ea, probabil mai mult decât reușea femeia 
aceea să obţină într-o săptămână întreagă. Mai mult ca 
sigur că ea o să-și cumpere băutură, în loc să-și închirieze 
o cameră, ca să nu mai stea în frig, gândi Eve. Și el știa 
asta, și totuși... 

Și totuși, își zise ea, fericită că iubește un bărbat care își 
risipea astfel banii, tot i-a fost milă de ea. Cu gândul acesta 

în minte, păși în clădirea aceea în care moartea era un 
oaspete nelipsit. 

Într-o încăpere placată cu gresie și garnisită cu oţel 
strălucitor, medicul-șef Morris stătea aplecat cu stil și fără 
teamă asupra cadavrului lui Thomas Anders. Avea o 
cămașă roșie cu dungi în tonuri aurii, acestea reflectându- 
se în halatul acela strâmt ce se zărea de sub barba lungă și 
închisă la culoare. Chipul inteligent cu ochi migdalaţi și cu 
trăsături ferme era acoperit pe jumătate de ochelarii 
enormi, în timp ce degetele lui îndemânatice scoteau 
ficatul, de care Anders și așa nu mai avea nevoie de acum 
încolo. 

Tocmai așeza organul pe un cântar în clipa când îi 
surâse lui Eve în semn de bun venit. 

— Un călător ajunge la o fermă, căutând adăpost peste 
noapte. 

— De ce? 

Morris bâţâi degetul plin de sânge. 

— Fermierul îi spuse călătorului că-l poate găzdui în 
camera fiicei sale, cu condiția să nu se atingă de ea. 
Călătorul e de acord, intră în dormitor și, pe întuneric, se 
strecoară lângă fiica fermierului. Şi, bineînţeles, își încalcă 
cuvântul. Dis-de-dimineaţă, simțindu-se vinovat, călătorul 
se oferă să-i plătească fermierului pentru ospitalitate, dar 
fermierul îi respinge oferta. Călătorul speră că nu a 
deranjat-o peste noapte pe fiica fermierului. „Nu prea cred, 
îi răspunse fermierul, din moment ce mâine o vom 
îngropa.” 

Eve chicoti înfundat. 

— Umor negru pervers. 

— Specialitatea casei. Şi mi se pare potrivit, având în 
vedere circumstanţele. 

El arătă spre erecţia proeminentă a lui Anders. 

— Mda, ce părere ai despre asta? 

— Trist și de invidiat în același timp. Vreau să verific 
dacă a fost vorba de otravă, dar în cazul în care decedatul 
tău nu reprezintă o minune în lumea medicală, atunci 
trebuie să presupunem că s-au folosit niște medicamente 
care să ajute la mărirea penisului. Apoi, după ce a ajuns la 
mărimea maximă, inelușele au fost plasate strategic, 
mărind astfel rezerva de sânge acumulată în penis. 

— Doamne, Morris, eu sunt doar polițist. Mă bulversezi 
cu toţi termenii ăștia medicali. 

El râse, tăind apoi o secţiune din ficat. 

— Avem des ocazia să vedem penisuri în erecţie la 
persoane decedate, mai ales când e vorba de cele 
strangulate ori spânzurate, pentru că sângele din trunchi 
încearcă să respecte legea gravitaţiei, astfel că o ia în jos. 
Tesutul erectil se umple cu sânge și se umflă. Dar imediat 
ce cadavrul e mișcat din poziţia iniţială, la fel cum s-a 
întâmplat și cu amicul nostru, aici de faţă, sângele se 
disipează. 

— Da, oamenii au avut ocazia să vadă că bărbaţii aveau 
o mândrie de cocoșel când erau spânzurați într-un loc 
public, așa că ce și-au zis ei: Hei, dacă mă sufoc în timpul 
actului sexual, s-ar putea să devin „tare ca lemnul”. Niște 
tâmpiţi, zău așa. 

— La capitolul ăsta nu prea am cum să te contrazic, mai 
ales că noi doi am văzut oameni care au decedat în 
condiţiile cele mai stupide. Ei, în concluzie, câteva cuvinte 
despre cel mai recent oaspete al nostru. Fie că a fost vorba 
de un act sexual cu partener sau de autoerotism, asfixierea 
duce la scăderea cantităţii de oxigen, astfel că se mărește 
numărul endorfinelor, iar plăcerea sexuală devine, la 
rându-i, mult mai mare. Ea e responsabilă pentru un 

număr considerabil de decese anual, dar pentru multe 
decese care, în mod oficial, sunt considerate sinucideri. 

— În cazul acesta nu a fost vorba de o sinucidere. 

— Da, așa este. 

Morris se uită în jos la Anders. 

— Cred că a durat între cincisprezece și douăzeci de 
minute până la momentul morţii, sufocându-se cu încetul. 
Cu toate astea, nu sunt urme de vânătăi pe gambe sau la 
încheietura mâinii. Oricum ar fi fost poziționată frânghia, 
un om care se sufocă treptat luptă, se zbate și chiar dacă 
șnurul de catifea se strânge și mai tare sau nu, oricum se 
observă niște urme. Chiar și aici. 

El făcu un semn cu degetul, după care îi oferi și lui Eve o 
pereche de ochelari prevăzută cu microscop. 

— Uite, aici s-a strâns materialul, a intrat în piele, i-a 
tăiat porția de oxigen, dar nu există nicio dovadă că el s-a 
zbătut, că s-a încordat, că s-a răsucit. Vânătaia aceea e 
aproape uniformă. 

— Deci a stat acolo, nemișcat, până și-a dat duhul. 

— În esenţă, da. Chiar dacă cineva vrea să moară cu tot 
dinadinsul, trupul luptă. 

— Cât se poate de exact și asta. Doar dacă... 

— Nu ar fi avut cum. Cât va dura testul pentru 
toxicitate? 

— Lucrez deja la asta. Dar, momentan, îţi pot arăta ceva. 
Ia privește aici. 

Ea se aplecă deasupra lui Anders, căutând cu privirea o 
vânătaie sub urechea dreaptă, dând imediat cu ochii de ea. 
Urma abia vizibilă și circulară era aproape acoperită de 
alte vânătăi. 

— Înţepătura și apăsarea unei seringi. 

— Da, draga mea elevă inteligentă. E un loc destul de 
straniu în care să-ţi injectezi singur vreun tratament, mai 
ales pentru un dreptaci, așa cum era el. 

Scoțându-și ochelarii, Eve reveni cu gândul în dormitorul 
lui Anders. 

— Ucigașul intră în dormitor, se îndreaptă spre pat. 
Luându-și măsuri de precauţie, pășind fără zgomot, cu 
cizmele scoase, ca să nu facă zgomot. Oricum, în jur sunt 
multe covorașe groase. Îl tranchilizează pe Anders în timp 
ce doarme. Repede și curat. Tipul precis nu a mai dormit 
din secunda aceea, dar chiar dacă s-o fi trezit, un 
tranchilizant eficient l-a toropit în câteva secunde. După 
aceea îl legi, pui la cale tot scenariul și apoi pleci, lăsându-l 
acolo să moară. Scoţi dischetele sistemului de securitate. 
Ai închis deja sistemul, dar iei dischetele. Ori ești pervers, 
ori ne crezi suficient de idioţi, încât toată povestea asta să 
ne dea pe spate și să ne ducă la concluzia că a fost un 
simplu accident. 

— Nu suntem incredibil de idioţi. 

— Oricum, individul a murit. 

Eve făcu câţiva pași, printre computere și bare de oţel, 
după care se întoarse. 

— Dacă te duci să-i faci felul unuia, atunci de ce te 
limitezi la a-i administra un tranchilizant? De ce să nu-i 
injectezi o doză care să-l trimită la ceruri? Fie, nu-i tai 
gâtul și nici nu-i aplici o bătaie soră cu moartea, folosind o 
bâtă, fiindcă ai în minte un plan anume ori, poate, preferi 
niște metode mai pasive. Dar de ce să elaborezi un 
asemenea scenariu și să întârzii decesul când o doză letală 
de barbiturice ori de otravă ar fi rezolvat foarte simplu 
problema? 

— Pentru că era o chestiune mult mai personală. 

Ea aprobă, apreciind un asemenea mod de gândire și 
zâmbi cu satisfacţie. 

— Ei, vezi? Nu suntem deloc incredibil de proști. Morris, 
vreau cât mai repede proba toxicologică. 

— Cât mai repede. 


Când intră în departamentul Omucideri din sediul 
central al poliţiei, Eve o văzu pe Peabody bând ceva dintr-o 
cană mare cât Oceanul Indian, în timp ce lucra la dosarul 

ei. Asta îi reaminti lui Eve faptul că ea nu băuse cafea nici 
măcar pe sfertul acelei cantităţi. li făcu semn partenerei 
sale, arătând cu degetul mare spre biroul său, după care, 
întorcându-se, aproape că se prăvăli peste unul dintre 
subalternii ei. 

— Dă-te la o parte, Baxter. 

— O secundă numai. 

— Atunci dă-i drumul. 

I-o luă înainte, intrând în biroul său dotat cu o fereastră 
strâmtă, cu un birou uzat și cu un scaun pentru oaspeţi cu 
tapițeria înfundată. Porni imediat AutoCheful, 
programându-l să prepare o cafea. 

Sorbind prima înghiţitură, ea îl studie pe Baxter pe 
deasupra ceștii. Era un bărbat subţire, priceput și, în plus, 
suficient de inteligent pentru a avea răbdare ca ea să 
înghită o porţie de cofeină. 

— Ce e? 

— Cazul de care m-am ocupat acum două luni a rămas 
pe loc. 

— Reamintește-mi despre ce e vorba. 

— Tipul cu gâtul și „odoarele” tăiate într-un apartament 
închiriat în Avenue D. 

— Mda. 

Se gândi o clipă la dosarele lucrate de ea. 

— A reieșit că e vorba de o femeie pe care nu și-o 
amintește nimeni, nimeni nu poate să spună dacă femeia 
locuise sau nu la adresa aceea. 

— Femeia de serviciu, și folosesc termenul într-un sens 
larg, l-a găsit a doua zi de dimineaţă. Ned Custer, 38 de 
ani, a lucrat ca administrator la o clădire de birouri din 
centrul orașului. Avea soţie și doi copii. 

— Cherchez la femme, rosti Eve, gândindu-se la 
comentariul lui Peabody. 

— Chiar am căutat-o pe blestemata asta de femeie. Dar 
nu am găsit nimic. Nimeni nu-și aducea aminte de ea, 
decât foarte vag. Am făcut săpături, am dat de barul acela, 

ca să nu-i spunem altfel, unde s-au cuplat. Dar în afara 
descrierii că era o roșcată care-ţi dădea de înţeles că era 
pregătită pentru acţiune, nimeni nu a reușit să precizeze 
mare lucru. Tipul era un jucător. Un pic cam arogant cu 
amicii și cu asociaţii. Era un infidel notoriu, umblând prin 
baruri și prin cluburi cel puţin de două ori pe săptămână, 
de obicei plătind ceea ce „consuma”. Puștiul și cu mine, 
continuă el, referindu-se la partenerul său de lucru, 
ofițerul Troy Trueheart, ne-am petrecut multe ore făcând 
tot felul de săpături și investigaţii. Dallas, ne-am 
împotmolit. Ancheta nu duce nicăieri. 

— Şi nevastă-sa? Ea știa că el călca strâmb? 

— Mda. 

Baxter oftă amar. 

— Nu mi-a fost greu s-o determin să coopereze. Şi să 
admită că se certau destul de des. O mai bătea din când în 
când. A spus și asta, iar vecinii au confirmat. 

— Poate că ar fi meritat să-i taie bijuteria cu mânuţa ei. 

— Da, da, femeile adoră întotdeauna bijuteriile. Cu toate 
astea, nu a făcut-o. Văzând că el nu se întoarce acasă nici 
la miezul nopţii, a încercat să ia legătura cu el pe link, i-a 
tot dat mesaje. TOD-ul arăta ora 1:13, iar noi am văzut 
cum l-a contactat din nou de la computerul de acasă la 
1:15, dându-i încă un mesaj la ora 1:40. Enervată și 
plângând, departe de Avenue D. li este mai bine fără el, 
după părerea mea. Dar nu îmi place că a murit un om. 

— Mai verifică o dată barul acela, vorbește cu 
prostituatele de acolo sau care lucrează în barurile din 
apropiere. Dar mijloacele de transport? 

— Nici un taxi nu a lăsat clienţi în dreptul clădirii aceleia 
și nici pe camerele de supraveghere ale metroului nu am 
descoperit nimic. Credem că ei au mers pe jos, așa că de- 
aia nu am găsit nimic la bar. 

— Ia-o de la capăt, mai fă un tur, fii mai drastic. Oare 
era implicat în ceva mai periculos decât veșnica sa 
infidelitate? 

— N-a reieșit nimic de felul acesta. Era un măgar care 
consuma băuturi ieftine și-și pierdea vremea cu tot felul de 
târfulițe, chiar dacă acasă îl așteptau o nevastă și doi copii 
drăgălași. Adevărul e, Dallas, că e vorba de o crimă cu 
sânge rece. I s-a tăiat beregata. 

Baxter își duse mâna la gât, făcând semnul specific. 

— Pe la spate. După care nemernicul cade, dar e tot în 
viață, după cum au precizat legiștii, moment în care ea îi 
taie penisul. Probabil că s-a umplut toată de sânge, dar nu 
am găsit niciun strop, nici afară, în faţa ușii, nici în faţa 
ferestrei, nici pe scara de incendiu. 

— A curăţat după ce a terminat treaba. 

— N-am găsit urme în chiuvetă, în cadă, în scurgere sau 
pe conductele de apă. S-ar părea că a venit pregătită. Ca și 
cum ar fi premeditat absolut tot. Am vorbit cu femeile cu 
care se știa că avusese de-a face, care era posibil să-l fi 
detestat, dar nu am aflat nimic. 

— Mai încearcă. Când am ocazia, mă uit și eu puţin prin 
dosar. O privire proaspătă nu strică. 

— Ţi-aș fi recunoscător. 

După ce el plecă, Eve se îndreptă spre biroul ei. Primise 
opt mesaje pe link. Ştia că o mare parte aparţinea presei. 
Un bogătaș care crapă în propria lui locuinţă e o știre care, 
la început e doar un râuleţ, după care se transformă într- 
un fluviu, dar detaliile vor avea un impact nimicitor, era 
sigură de asta. Nici un deget nu ar fi fost în stare să 
acopere gaura, când lichidul care se scurge e atât de 
apetisant. 

— Totul e în ordine? întrebă Peabody din pragul ușii. 

— Mda. 

— Baxter voia să-ţi vorbească despre cazul de pe Avenue 
D? Trueheart mi-a povestit și mie câte ceva, continuă 
Peabody. Nu se leagă nimic. 

— O să mai dea o tură, să mai verifice o dată. Tu ce 
informaţii îmi aduci? 

— Despre mama lui Benedict Forrest, care într-adevăr a 
fost mâncată de un șarpe, sau, mă rog, a mușcat-o în mai 
multe locuri. La vremea aceea el avea șase ani, locuia la 
New York, fiind îngrijit de o dădacă și de mai mulţi 
servitori. Mama lui, din câte am înţeles, era într-adevăr o 
femeie tare energică. A întreprins tot soiul de activităţi 
care-ţi pot pune viaţa în pericol. Potrivit TOD-ului, avea 35 
de ani, a divorțat de două ori, a avut un singur copil. Când 
ea a murit, Anders a solicitat custodia și posibilitatea de a 
fi tutorele copilului și, cum tatăl biologic nu a contestat 
acest lucru, drepturile i-au fost acordate. 

— Cu cât l-a plătit Anders? Pe tatăl biologic? 

— Se pare că i-a dat cinci milioane. Bărbatul respectiv își 
petrece majoritatea timpului făcând excursii în cele mai 
atrăgătoare locuri ale Europei, pe copil nu l-a vizitat de la 
divorţ, patru ani de zile, plus o perioadă înainte de decesul 
mamei. De atunci s-a mai recăsătorit de trei ori, iar în 
prezent locuiește în sudul Franţei. Nu pare a fi implicat în 
povestea asta. 

— Care a fost participaţia financiară a mamei în cadrul 
firmei? 

— Nici una. A preluat o sumă frumușică de la tatăl de 
împrumut. Şi a fost suficient de deşteaptă, ori de 
răzbunătoare, astfel încât nici asigurarea, nici bunurile să 
nu poate fi atinse de tată, care nu putea obţine nici măcar 
un penny din banii copilului, în cazul decesului ei, chiar 
dacă-l înfia. Așa că Anders a luat băiatul, l-a îngrijit, l-a 
educat și l-a ţinut în casa lui pe banii proprii. 

Făcând o pauză, Peabody se uită o clipă pe notițele sale. 

— Forrest a primit o sumă considerabilă la împlinirea 
vârstei de douăzeci și unu de ani, după aceea, încă una la 
douăzeci și cinci de ani și o alta la treizeci. Are o licenţă 
MBA obţinută la Harvard, unde a jucat și baseball și 
lacrosse. A reușit să urce spre vârful piramidei, astfel că 
Anders l-a propulsat din funcţia de director, avută la 
început, în cea actuală de director executiv-șef. 

— Cazier? 

— Nu. la amenzi regulat pentru depășirea vitezei și o 
mulțime pentru parcare neregulamentară, dar sunt 
achitate la zi. 

Eve se lăsă pe spate, rotindu-se cu scaunul de la birou. 

— Spune-mi ce ai aflat despre soţia lui. 

— Ava Montgomery Anders se afla într-adevăr într-un 
hotel din Santa Lucia în clipa în care a fost anunţată că 
acasă au apărut probleme. A plecat de acolo după ce a 
primit vestea. Nu există dovezi care să ateste că ar fi 
părăsit insula mai devreme. S-a născut în Portland, 
Oregon, în 2008, și a făcut mereu parte din clasa de mijloc. 
În 2032 a mai fost măritată cu un bărbat pe nume Dirk 
Bronson, de care a divorţat în 2035. Nu a avut copii. A 
obținut o diplomă în business și relaţii publice la Brown, 
prin intermediul unei burse, folosindu-se de această 
specializare pentru a accede la unul dintre posturile 
companiei Anders Worldwide, filiala din Chicago, acolo 
unde s-a mutat după divorț. In 2041, s-a transferat la un 
birou din New York al companiei. In ‘44, ea și Anders s-au 
căsătorit. În prezent e Ambasadorul Bunăvoinţei în cadrul 
companiei, fiind director la Everybody Plays, o organizaţie 
care ţine de Anders Worldwide și care se ocupă cu 
furnizarea de facilităţi, antrenament și echipamente pentru 
copii. Și mai deţine și funcţia de președinte în cadrul firmei 
Drepturile mamelor, care oferă seminare educaţionale, 
workshopuri, oportunităţi de comunicare prin internet și 
multe alte facilități pentru mamele care lucrează la 
Everybody Plays. Nici ea nu are cazier și, în plus, deţine o 
avere de zece milioane. 

Peabody lăsă carnetul jos. 

— Aș putea să-ţi dau și datele referitoare la Greta 
Horowitz, dar tot ce ne-a comunicat s-a dovedit a fi real. 
Trebuia să mă apuc să-l verific pe Leopold Walsh, dar 
tocmai mă duceam să-mi iau ceva de mâncare. Pot să-ţi iau 
Și ție ceva. 


49 


Peabody zâmbi larg. 

— Ce zici de un sandvici bun? 

— Ce zici dacă am afla unde sunt unele rapoarte și de ce 
dracu' nu se află pe biroul meu? Vreau... 

Se opri. Computerul îi semnala un mesaj. 

— Morris ne trimite un document, murmură ea. 

— Şi în timp ce tu te ocupi de medicul nostru legist, eu 
mă duc să aduc ceva de papa. 

— Computer, afișează documentul, copiază-l în fișier și 
apoi printează-l. 


Cerere preluată. Procesez... 


În timp ce computerul rezolva sarcina, Eve studie 
raportul toxicologic. 

— Iisuse, Tommy, tu chiar nu ai avut nicio șansă. 

În vreme ce documentul era printat, ea programă 
computerul să caute niște documente preliminare și fiindcă 
link-ul ei sună de câteva ori, răspunse cu gândul aiurea. 

— Dallas. 

— Nu scrii, nu dai telefon. 

— Nadine. 

Eve nu se sinchisi să se blesteme, privind în ochii verzi 
ai reporterului care se ocupa de știrile fierbinți. Faptul că 
erau prietene făcea ca totul să fie mai ușor sau mai greu, 
în funcţie de circumstanţe. 

— O, Doamne, mi-ar plăcea să mai stăm de vorbă, dar 
tocmai mă duc să iau prânzul. Şi poate îmi fac și 
manichiura. 

— Ce haioasă ești. Tocmai ai dat de-o bombă, Dallas, 
genul acela pe care nouă ne place s-o punem cap de afiș la 
emisiunea Now. Mâine-seară. Tu vei fi în prim-plan, zece 
minute. 

— Ah, îmi pare rău, dar mâine-seară trebuie să fiu cu 
ochii pe o partidă de pocher. Altfel... 

— Uciderea lui Thomas Anders e o știre de prima 
pagină, Dallas. 

— Noi nu am anunţat că e vorba de o crimă. 

— Eu am aflat cu totul altceva. Că a fost strangulat, în 
patul lui și că a fost bătut. Atunci dacă nu a fost vorba de o 
crimă, a decedat din cauza unor jocuri sexuale care au 
sfârșit prost? 

Deci râuleţul devenise deja un fluviu, își zise Eve. 

— Tu știi, Nadine. 

— Ei, mi-am încercat și eu norocul. Era un tip de treabă, 
Dallas. Aș vrea să obţin niște informaţii corecte. 

— L-ai cunoscut? 

— Am scris câteva articole despre el, soţia lui, cu 
nepotul. Nu înseamnă că l-am cunoscut bine, dar ce-am 
putut să descopăr mi-a plăcut. Tabloidele, și alții din presă, 
vor bate șaua pe tema asta sexuală, știi bine. Nu pot evita 
una ca asta, dar vreau să obţin mult mai mult. Așa că dă-mi 
o mână de ajutor. 

— De data asta nu am cum. Dar te pun în legătură cu 
Peabody. Să nu te pui rău cu ea ori să periclitezi ancheta. 
In plus, are și ea nevoie de o porţie mai mare de 
publicitate în media. Așa că tu îi vei fi de ajutor. 

— S-a făcut. O să-i rog pe angajaţii mei să ia legătura cu 
ea, dar spune-i tu că am nevoie de ea aici, la ora cinci, la 
mine la studio. 

— Nadine, rezumă în cinci cuvinte sau chiar în mai 
puţine relaţia dintre Anders și soţia lui și Anders și nepotul 
său. 

— Cu soţia, o relaţie afectuoasă, de care era foarte 
mândru. Cu nepotul lui, la fel, ori poate și mai și. Mi-aduc 
aminte că l-am întrebat pe Anders care crede că e cea mai 
mare realizare a vieţii lui. El a rotit spre mine o fotografie 
pe care o avea pe birou, una în care era nepotul său. „Deja 
vă uitaţi la ea”, mi-a răspuns. Eu am desăvârșit-o. 

— Mulţam, îi zise Eve, uitându-se apoi spre Peabody 
care avea braţele pline de pachete cu mâncare. 

— Am luat clătite cu aromă de curcan, chipsuri cu soia și 
crochete vegetale condimentate. Şi o cutie de pepsi. 

Eve urmări cum Peabody așază pachetele pe biroul ei, 
organizând ce mai era pe acolo ca să facă loc. 

— Ce pui la cale, Peabody? 

— Să pun la cale? Doar mă asigur că nu o să uiţi să 
mănânci. Tu mereu uiţi chestia asta, de aia ești slăbuţă ca 
un șarpe. Nu-i de mirare că arăţi grozav. 

Peabody ridică privirea, îndreptând-o aiurea, așezând 
între timp furculiţa de plastic și șerveţelele pe birou. După 
care respiraţia îi deveni sacadată. Eve n-o slăbea deloc din 
priviri. 

— Da, bine, bine, poate că speram că, dacă nu ai fi așa 
prinsă, ocupată cu un caz atât de dificil, atunci poate că 
inima aia a ta generoasă ar găsi o clipă... 

— Lasă vrăjeala. 

— Vreau să plec mai devreme, să am o oră doar pentru 
mine. Eu și McNab avem întâlnire. 

— Voi doi locuiţi împreună. 

— Mdaaa, vezi tu, chiar ăsta-i baiu. 

Peabody își trase mai aproape scaunul pentru oaspeţi, își 
alese o clătită și mușcă din ea. 

— Ne-am dat seama că această coabitare distruge 
romantismul. Trebuie să existe scânteia. Așa că am 
instituit „Întâlnirea de la orele serii”. Azi e prima întâlnire 
de felul ăsta, așa că aș vrea tare mult să ajung acasă la 
vreme ca să mă pregătesc. Ştii tu, ceva special. Să-i fac 
praf biluţele. 

— Dacă vrei să-i faci praf biluţele, și recunosc că și eu 
vreau adesea același lucru, ar trebui să rămâneţi acasă. 

— Dallas. 

— Ei, daaa, da. Pleacă cu o oră mai devreme, du-te și 
aranjează-te, și fă-l praf. 

— Mersi. O să ne ducem la clubul acela, zise Peabody, 
gesticulând cu un chips cu soia, pe care-l ţinea între 
degete, băgându-l mai apoi în gură și ronţăindu-l. Ne 
ducem să ascultăm muzică, să dansăm și alte chestii dintr- 

astea. Chiar vreau să arăt superbine, așa că pe bune am 
nevoie de ora asta. 

— Perfect. O vei recupera mâine. Trebuie să te prezinţi 
la studioul lui Nadine, la Canal 75, la ora 17. 

— Cuuumm? făcu Peabody,  mestecând  crocheta 
vegetariană. 

— O să-ţi ia un interviu despre cazul Anders, așa că ar fi 
bine să fii... 

— Mie? Cum? În direct? 

Se înecă, respiră șuierat, în vreme ce ochii ei se măriră, 
apoi sorbi repede din cutia de pepsi dietetic. 

— Nu. 

— O să fii acolo din partea departamentului, a secţiei 
noastre, așa că ai grijă ce faci. 

— Dar... Oamenii se uită la Now. Practic, la emisiunea 
asta se uită toată lumea. Eu nu pot... 

— S-o dai în bară. Chiar așa. 

Era o răutate, era o înțepătură, dar Eve trebuia să 
recunoască cum că reacţia lui Peabody făcea ca curcanul 
ăla să pară aproape gustos. 

— Nadine are respect pentru poliţie, pentru procese și 
anchete, dar, în fond, tot reporter rămâne. E șireată și 
abilă. Să nu uiţi asta. O să-i relatezi doar ceea ce-ţi voi 
permite eu, restul las pe seama instinctului și a emoţiilor 
tale, dar dacă te presează, și precis are să insiste, ca să-i 
oferi detalii despre anchetă, te retragi. Informaţii 
standard, nu sunt de acord cu informaţiile la liber. 

Ușor verzuie în secunda următoare, Peabody își apăsă 
palma pe burtă. 

— Cred că mi se face rău. 

— Dacă te pune naiba și verși pe biroul meu, îţi arunc 
trupșorul pe fereastră. Nu va mai trebui să-ți faci griji 
pentru că vei apărea la TV. 

— Nu poţi să participi tu? Tu ești obișnuită. 

— Nu, nu pot, și, în plus, trebuie să te obișnuiești și tu. 

— Habar nu am cu ce să mă îmbrac. 

— O, lisuse, bunule, ce mult ai mai suferit. 

Eve își apăsă degetele pe tâmpla care pulsa. 

— Fereastra, Peabody. Capu” îl arunc primul. 

— N-ai tu cum să mă vâri prin porcăria aia de fereastră 
strâmtă! 

— Ia hai să vedem. 

— Bine, bine, bine. Oricum în secunda asta capul meu e 
zăpăcit. 

— Limpezește-l. Avem de dezbătut niște chestiuni mult 
mai importante decât întâlnirea ta la ceas de seară ori 
debutul la TV. Victima a fost tranchilizată de două ori. 

— Cum... cine? la stai. 

Inchizând ochii, Peabody trase de câteva ori aer în piept. 

— Anders. OK, mi-am revenit. Anders a fost injectat cu 
tranchilizante? 

— Seringă sub presiune. 

Eve bătu cu degetul în laterala gâtului ei. 

— O cantitate mare de barbiturice, care ar fi putut 
dărâma și un cal. Au fost găsite și urme de somnifer, unul 
standard. Ancheta preliminară arată că a fost digerat cu 
trei sau patru ore înainte de analiza cu TOD. Combinatia l- 
a scos din circuit. Ucigașul putea să-i facă și operaţie pe 
creier, că Anders n-ar fi simţit nici măcar un gâdilat. 

— Dar de ce nu i-a injectat o doză fatală? De ce tot 
spectacolul ăsta? : 

— Bună întrebare. În plus, acesta e unul din motivele 
pentru care nu te-am aruncat în cap pe fereastră. Crima și 
spectacolul erau la fel de importante. Dispreţ? Răzbunare? 
O iubită părăsită care a vrut să i-o plătească? E ceva pus la 
cale cu inteligenţă sau opera unui nebun? 

Peabody se gândi la toate acestea, mâncând un chips. 

— Dacă vrei să reiasă ceea ce părea, o moarte 
accidentală, datorată asfixierii de natură erotică, atunci 
nu-l umpli cu barbiturice. Da, un tranchilizant ușor, ca să-l 
ameţești în timp ce tu pregătești șnururile acelea... După 
aceea, aștepți o vreme, pregătești totul, lăsând ca 


54 


tranchilizantul să-și facă puţin efectul. Dacă te străduiești 
atât, înseamnă că vrei să-l vezi cum suferă. Dacă tot vrei să 
sufere, atunci de ce-l faci praf ca să nu mai simtă nimic? 

— Întrebările astea sunt și mai bune. Te depășești. Am 
să trimit dosarul și doctoriţei Mira. Vreau să-i cunosc 
părerea și analiza asupra cazului. Poate că ucigașul a 
supralicitat cantitatea de barbiturice. Luase și o supradoză 
de pilule pentru intensificarea erecţiei. Pare o răzbunare 
de natură intimă, dar să verificăm și alte crime 
asemănătoare. Să vedem și alte povești în care s-au folosit 
șnururi și tranchilizante. Şi după aceea, facem o verificare 
din punct de vedere financiar. Forrest și văduva sunt cei 
care vor profita cel mai mult sub acest aspect. Par să 
posede conturi grase, dar cine n-ar dori mai mult? Și să 
vedem dacă găsim iubiți actuali sau mai vechi. Tipul nu s-a 
căsătorit până la patruzeci de ani, așa că nu cred că a 
rostit faimosul „da” până ce nu a respins alte câteva 
posibile oferte. 

— O să-i pun pe informaticieni să facă o nouă verificare, 
ca să vedem dacă descoperim ceva. 

— Vreau copiile tuturor convorbirilor victimei cu soţia și 
nepotul său. Să facă o reverificare a link-urilor de la biroul 
lui. 

— Locotenente? 

Trueheart, ajutorul cel tânăr și arătos al lui Baxter, bătu 
ușor cu degetul în tocul ușii. 

— Regret că trebuie să vă întrerup de la masă, dar a 
sosit un domn pe nume Edmond Luce. Vrea să stea de 
vorbă cu dumneavoastră în legătură cu cazul Anders. Pare 
destul de nervos și are un aer... extrem de britanic. 

Eve aruncă restul de clătită în farfuria lui Peabody, iar 
pe a ei o aruncă la coșul de gunoi reciclabil. 

— Un minut și apoi poţi să-l trimiţi înăuntru. 

— Da, şefa. 

— Vezi ce faci cu mâncarea asta, Peabody, apoi vorbește 
cu informaticienii și mergi cu proba la laborator, dacă tot 

ești în zonă. Vreau un raport care să conţină toate 
medicamentele și întăritoarele sexuale care au fost găsite 
la locul crimei. 

— Mă apuc de treabă. 

Adunând mâncarea rămasă, Peabody ieși din birou. 

— Computer, găsește-mi o biografie standard a lui 
Edmond Luce, din Marea Britanie, care a avut o relaţie 
personală ori posibil de afaceri cu Thomas A. Anders de la 
Anders Worldwide. Doar afișează. 


Am înţeles. Procesez... 


Așteptând, Eve îi trimise documentul lui Charlotte Mira, 
făcându-i un mic rezumat. Doctoriţa era cel mai bun 
psiholog al departamentului. 


Sarcină îndeplinită. Datele afișate pe ecran. 


Eve îl cercetă rapid, căutând rezumatul documentului. 
Luce, născut la Londra, avea șaptezeci și șase de ani, lucra 
la Anders Worldwilde ca CEO, la filiala din Marea Britanie. 
Educaţie la Oxford, deţine case în Londra și New York. 
Insurat, a divorţat de trei ori, trei copii. Unul din prima 
căsătorie. 

— Copiază datele în fișier, ordonă ea, auzind zgomot de 
pași care se apropiau. Închide afișarea. 


Cerere preluată. Sarcină îndeplinită. 


Se întoarse cu fața spre ușă, acolo unde se oprise un 
bărbat cu înfățișarea unui urs zburlit, cu o chică de păr 
precum argintul de calitate. In ochii lui aproape negri se 
zărea, parcă, o furie ce stătea să izbucnească. 

Purta o pereche de pantaloni kaki, cu dunga suficient de 
bine călcată încât să te taie până la sânge, și un pulover 
bleumarin cu un decolteu în V de sub care se zărea 
cămașa. 

Vestimentaţie specifică pentru un meci de golf, o ţinută 
de mare clasă, decise Eve. Anders ratase ora ceaiului. 

— Sunteţi locotenent Dallas? 

— Da. Domnule Luce, cu ce vă pot fi de folos? 

— Aţi putea să-mi spuneţi, de exemplu, de ce mânjiţi 
reputaţia unui om cumsecade? De ce răspândiţi minciunile 
astea scandaloase și mizere despre Tommy? Omul a murit, 
ce Dumnezeu, și nu se mai poate apăra de tot acest 
scandal sordid. 

— Domnule Luce, vă pot asigura că eu nu am oferit, 
momentan, o declaraţie, oficială ori neoficială, presei în 
legătură cu anchetarea decesului domnului Anders. Şi nici 
nu am autorizat pe nimeni să facă asta. 

— Atunci, de ce dracu' a ajuns deja pe toate canalele 
TV? 

Eve se rezemă de spătarul scaunului. 

— Eu nu sunt responsabilă pentru anchetele apărute în 
mass-media sau pentru ceea ce ei aleg să transmită live. 
Desigur, ceea ce spun ei e posibil să mă calce pe nervi, dar 
nu e responsabilitatea mea. Pierderea suferită a fost ceva 
șocant, la care nu v-aţi așteptat, așa că o să las deoparte 
faptul că aţi dat buzna în biroul meu, spumegând de furie. 
Dar dacă tot ați comis fapta, acum luaţi loc, vă rog. Am 
câteva întrebări pentru dumneavoastră. 

— N-aveti decât să vi le băgaţi în... 

— Aveţi grijă, zise Eve, cu o voce suficient de dură încât 
Luce să facă o pauză, s-o fixeze cu privirea aceea furioasă. 

— Şi, ce-o să faceţi? Mă veţi aresta? 

Eve se balansa în scaun, aparent cu nepăsare. 

— Mie, una, îmi place verbul a reţine. V-ar plăcea, 
domnule Luce, dacă ati fi reţinut de poliţia din New York 
pentru că aţi refuzat să răspundeţi întrebărilor legate de 
anchetarea unui asasinat? Mi-ar plăcea să vă rețin până la 
sosirea avocatului dumneavoastră. În caz contrar, luaţi loc 
și calmaţi-vă. Cred că dumneavoastră și domnul Anders 
eraţi mai mult decât parteneri de afaceri. Da, puteţi fi 
supărat, trist, surprins de moartea sa, dacă e vorba doar 
despre asta. Și puteţi fi de asemenea șocat și surprins, 
fascinat sau furios față de atenţia acordată cazului de 

mass-media. Dar furia și durerea au conotaţii mai mult de 
natură personală. Deci e cea de-a doua și ultima scenă pe 
care mi-o faceţi. Am fost suficient de clară? 

El se răsuci pe călcâie, făcând câţiva pași, dar spre 
fereastră, nu spre ușă. Ea nu comentă nimic, iar el rămase 
acolo, cu spatele la ea. 

— Cum aș putea să mă calmez? Tommy... am fost 
prieteni aproape cincizeci de ani. E nașul copilului meu. Eu 
l-am susţinut când s-a însurat cu Ava. El era fratele meu 
mai mic, chiar dacă nu și din punct de vedere biologic. 

— Îmi pare foarte rău, domnule Luce, pentru pierderea 
suferită. 

Ei se întoarse și o privi atent. 

— De câte ori ați spus asta unor străini? 

— De prea multe ori. Una peste alta, de prea multe ori. 
Dar asta nu înseamnă că nu o spun cu sinceritate. 

El se întoarse din nou, punându-și palmele pe pleoape. 

— De dimineaţă trebuia să jucăm o partidă de golf. La 
clubul lui Tommy, la nouă. El nu întârzia de obicei, dar eu 
nu m-aș fi gândit la ceva rău, dacă s-ar fi întâmplat să o 
facă. Traficul era groaznic, așa că stăteam de vorbă cu o 
cunoștință. Am sporovăit o vreme, până când cineva ne-a 
întrerupt, întrebându-mă dacă vreau să contramandez sau 
să reprogramez întâlnirea de la ora ceaiului. 

— Aţi încercat să-l contactaţi? 

— Da, pe telefonul mobil - chiar pe mobilul personal, dar 
mi-a răspuns căsuţa vocală. Așa că am dat telefon acasă. 

Acum se așeză pe scaun, cu umerii largi încovoiațţi. 

— Greta, administratorul-șef al casei, mi-a spus că a avut 
loc un accident. Mi-a spus că Tommy era... 

— Când l-aţi întâlnit ultima oară? 

— Acum trei săptămâni. Ava și el au făcut o călătorie de 
câteva zile la Londra. Tommy și cu mine am avut o 
întâlnire scurtă, după care am mers cu toţii la teatru. Am 
jucat golf la mine la club, și nevestele noastre s-au dus la 

cumpărături, sau ceva de genul ăsta. Poate la coafor. Nu 
mai ţin minte. 

— Şi când aţi sosit la New York? 

— Ieri după-amiază. Eu și soţia am sosit în jurul orei 
două. Fiul nostru, finul lui Tommy, lucrează la filiala din 
N.Y. Am luat masa cu Harry și cu familia lui. Tocmai și-au 
reamenajat casa și, desigur, au vrut să ne-o arate. E chiar 
frumoasă, nora noastră... 

Se opri brusc, ridicând din nou privirea spre Eve. 

— Habar nu am de ce vă povestesc toate astea. 

— Când aţi vorbit ultima dată cu domnul Anders? 

— Când mă aflam în avion. Am confirmat data partidei 
de golf. Ultimele cuvinte pe care i le-am spus au fost: 

— Pregătește-te, Tommy. O să te fac praf. 

Se înroși la faţă, cu ochii plini de lacrimi. Câteva minute, 
respiră greu, dar se strădui să-și revină. 

— De ce spuneţi grozăviile acelea despre el? Nu e de 
ajuns că a murit, că omul ăsta atât de bun nu mai e? 

— Nu, nu e, și asta până ce nu aflăm de ce a murit. Asta 
e responsabilitatea mea. Cine îi dorea răul? 

— Nu știu. Da, ca afacerist, putea fi dur, dar nu a fost 
niciodată nedrept. Dar era cu ochii pe competitori, așa e, 
fiind o fire competitivă. Dar juca cinstit. Credea în regulile 
după care juca. 

— Dar în viaţa personală? Și acolo respecta regulile? 

Faţa lui mare se înroși iar, însă de furie. 

— Nu o să iau în considerare insinuarea dumneavoastră. 

— Eu nu insinuez nimic. Evident că aţi aflat amănunte 
despre felul în care a murit. Dacă știți cumva cine avea 
acces în locuința sa, în dormitorul lui, am nevoie de un 
nume. Sau de mai multe, dacă e cazul. 

El se aplecă spre ea, cu furia unui leu. 

— Tommy nu era în stare s-o înșele pe Ava. De fapt, pe 
nimeni. 

— Mulţi oameni se implică în aventuri, în relaţii de ordin 
sexual extraconjugale. Și foarte mulţi nu consideră asta ca 
pe o infidelitate. 

Ea ridică din umeri. 

— Sex, nimic mai mult. Fără a face rău nimănui. 

Buzele lui deveniră o linie subţire, în semn de dispreţ. 

— Poate că dumneavoastră vă puteţi ghida existenţa 
după asemenea standarde. Tommy nu ar fi fost în stare de 
așa ceva. 

— Atunci cine ar fi vrut să credem că ar fi putut? 

— Chiar nu știu. Chiar dacă cineva a avut asemenea 
resentimente față de el, dacă l-a ameninţat cineva, el mie 
nu mi-a spus nimic. 

— V-ar fi mărturisit? 

— Sper că da. 

— După știința dumneavoastră, a concediat, a respins pe 
cineva? 

— Când spuneţi a „respins”, vă referiţi la o propunere de 
ordin sexual. 

Luce râse scurt. 

— Nu-mi imaginez că o femeie s-ar fi apropiat de Tommy 
în maniera asta. Dar cred că... Era un om hotărât, 
atrăgător în felul lui, bogat. Cred. Dar nici de așa ceva nu 
mi-a pomenit vreodată. Sigur, e posibil să nu fi spus nimic 
ca să nu-și facă partenera de râs și să nu se expună la tot 
felul de glume. Fiindcă l-aș fi tachinat, recunoscu Luce, 
fără milă. Cât despre concedieri, cele mai multe au fost în 
rândul supervizorilor și șefilor de departamente. Eu nu știu 
să fi existat vreo concediere în masă, cel puţin nu recent. 
Ben ar avea mai multă experienţă la capitolul acesta. 

— Puteţi să-mi spuneţi cine ar avea cel mai mare 
beneficiu financiar? 

— Pot și o voi face fiindcă aici nu-i vorba de bani. Ceea 
ce i-au făcut... nu poate avea de-a face cu banii. Ava și Ben 
vor primi partea ce li se cuvine din companie. Ben va primi 
cea mai mare parte, așa cum a primit și Tommy după 

decesul tatălui său. Ava va primi casa din New York, 
proprietatea din Hamptons, căsuţa din Paris și uzufructul 
de pe terenuri, în cazul în care acestea nu au fost date 
altora. Ben va moșteni iahtul lui Tommy, unele lucruri de 
folosință personală, colecţiile de golf de la cluburi, în afară 
de un set mai vechi, pe care mi l-a lăsat mic în mod expres. 
Va mai primi și o casă situată pe coasta Carolinei de Sud, 
plus casa din centrul Londrei. Vor împărţi în mod egal 
portofoliul lui de acţiuni și orice alte dividende și profituri 
cuvenite. 

— Cunoașteţi detaliile. 

— Da, le cunosc. Am fost de faţă la întocmirea 
documentelor, iar el a insistat ca eu să fiu primul care le 
citește. Dacă nu citești, nu semnezi, așa gândea Tommy. 
Locotenente, azi am fost să-i vizitez pe Ava și pe Ben... 
după... credeţi-mă pe cuvânt, amândoi suferă profund. 
Tommy era iubit. A fost un om iubit. 

Pentru a-și acorda sieși satisfacţie, Eve mai făcu o vizită 
familiei Anders, în drum spre casă. Traficul era infernal, 
exact cum precizase și Luce, dar ei nici că-i păsa. Opririle, 
repornirile, blocajele îi acordau timp de gândire. Tiuitul 
puternic al claxoanelor, degetul mijlociu ridicat și scos 
ocazional pe geamul portierei, urletul sau chipurile 
disperate ale celorlalţi participanţi la trafic îi aminteau, 
toate, de ce iubea atât de mult orașul New York, chiar și 
atunci când era învăluit în îngheţul unei ierni fără sfârșit. 

Vânzători ambulanți cu cărucioare, îmbrăcaţi precum 
niște exploratori arctici, trebăluiau cu degetele înmănușate 
deasupra grilurilor fumegânde, în vreme ce fumul, dacă 
deschidea geamul și-l adulmeca, avea miros de castane, de 
hotdog cu soia și de ulei. 

Panourile publicitare animate, care fuseseră afișate 
întreaga iarnă, prezentau locaţii tropicale, în care 
fotomodele apetisante făceau surf, ori înfățișau familii 
vesele și fericite ce o impresionau pe Eve, la fel ca și micile 
castele de nisip, care te înfiorau prin măiestria și 
frumuseţea lor. 

O MERIŢI! - așa suna sloganul bătăios. 

După părerea lui Eve, oamenii nu prea primeau ce ar fi 
meritat. 

Cu siguranță că Thomas nu primise ce merita ultima 
dată când se dusese la culcare, în patul lui, iar datoria ei 
era aceea ca el să primească ceea ce merita acum, după 
deces. Adică să i se facă dreptate. Poate că era într-adevăr 
o întruchipare a decenţei, așa cum îl descriau prietenul și 

familia lui, ori, dacă nu, era un pervers sexual, așa cum 
încercase să-l prezinte ucigașul. Sau, mai degrabă, fusese 
câte puţin din amândouă. 

Insă, oriunde s-ar fi situat el pe scara umanităţii, trebuia 
să i facă dreptate. 

Ea ochi un loc de parcare și se strecură pe strada pe 
jumătate blocată care ducea, perpendicular, spre reședința 
Anders. Cum vântul îi biciuia fiecare centimetru de piele, 
nu pricepea cum de Peabody era atât de încântată de ideea 
de a se aranja și a ieși în oraș din nou. Odată ajunsă acasă, 
n-aș mai ieși de la căldură, nici să-mi cadă cineva în 
genunchi, își zise Eve. 

După ce cobori din mașină, verifică din nou sistemul de 
securitate. In formă de palmă, notă ea, cu cheie, cu funcţie 
de recunoaștere a vocii, dotate cu camere video de scanare 
a întregului perimetru. Niște dotări standard pentru un 
sistem de securitate de înaltă clasă. Iar codul, își reaminti 
că se schimba la fiecare zece zile. Nu existau semne că 
fusese agresat din exterior. 

Când se deschise ușa, Greta era deja de partea cealaltă. 

— E trecut de ora treisprezece, comentă Eve. 

Greta își reveni într-o clipă. 

— Da. Da, e ziua în care lucrez, de obicei, jumătate de 
normă. Domnul Forrest m-a întrebat dacă aș putea face în 
așa fel încât să lucrez în cursul după-amiezii, poate chiar și 
seara. Doamna Anders are nevoie de mine. 

— Bănuiesc că e acasă. 

— Da. Ea și domnul Forrest se află în salonaș. Dacă ati fi 
drăguță să așteptați aici, doamnă locotenent. Am să-i 
anunț că sunteţi aici. 

— Perfect. Greta, cine a mai fost azi în vizită? 

— Mulţi polițiști. 

— În afară de ei. 

— Doamna și domnul Edmond Luce. Domnul Plowder și 
domnul Bride-West, prieteni de-ai doamnei Anders, care au 
călătorit împreună cu ea în Santa Lucia cum era de 

așteptat, și-au scurtat călătoria, pentru a fi alături de ea. 
Au fost și multe telefoane în care ni s-au transmis 
condoleanţe, desigur. lar domnul Ben, domnul Forrest și 
cu mine am fost cei care le-am preluat. Au vrut să intre pe 
proprietate și câţiva reporteri, ori să ia legătura cu familia. 
Au fost fie alungaţi, fie refuzati. 

— În privinţa lor aţi procedat corect. Așa să faceţi și de 
acum încolo. Aștept aici. 

Greta traversă holul spaţios, trecând apoi pe sub o 
arcadă. Rămasă singură, Eve parcurse scara cu privirea. 
Dormitorul conjugal și o parte din etaj aveau să fie sigilate. 
Acolo urma să intre doar un membru al familiei, însoţit de 
un poliţist, nimeni neavând voie să locuiască în niciuna 
dintre camerele alăturate acestora, până ce Eve nu avea să 
declare ancheta ca încheiată. Se întrebă cum de văduva nu 
alesese să locuiască la niște prieteni, ori la un hotel nu atât 
de faimos până la momentul cu pricina. 

Ben trecu pe sub arcadă, îndreptându-se apoi spre ea. 
Tristeţea se lipise de el, își zise Eve, precum uleiul și ar fi 
putut păta pe oricine s-ar fi apropiat de el. Dacă durerea ar 
fi putut lua o înfățișare anume, cugetă Eve, atunci el ar fi 
fost alegerea ideală. 

— Doamnă locotenent. E absolut necesar? Ava e... trece 
printr-un moment foarte greu. 

— Înţeleg că e un moment extrem de neplăcut. Din 
nefericire, polițiștii vor mai fi prezenţi aici o bună bucată 
de vreme, iar în unele zone ale casei accesul va fi strict 
interzis. Poate că ar fi bine dacă aţi încerca să o convingeţi 
pe doamna Anders să stea câteva zile la niște prieteni. 

— Asta și fac. Deși, într-un fel, ea simte că plecând, îl 
trădează, ca să spunem așa. Brigit, una dintre prietene, i-a 
oferit apartamentul ei pentru oaspeţi, în care poate locui 
atât cât este nevoie. Cred că sunt gata s-o conving să 
accepte. Au sunat de la... morgă. Ne-au comunicat că 
deocamdată nu-l putem lua. 

— Mai durează. 

— Am putea merge să-l vedem. Adică, mă gândeam, 
dacă ea e pregătită, atunci, cu cât mai repede cu atât mai 
bine. 

— Cred că aveţi dreptate. 

— Atunci o duc eu. Are nevoie să... Amândoi avem 
nevoie să... 

El se opri, clătinând din cap. 

— Ştiţi, puteţi să-mi spuneţi, în caz că aţi aflat. 

— E mult prea devreme, domnule Forrest. Urmăm cu 
atenţie toţi pașii pe care îi presupune derularea anchetei. 

— Pare că nu se mai sfârșește. Știu că nu au trecut decât 
câteva ore, dar e ca și cum s-au scurs zile în șir. Scuze. 

Işi frecă ochii obosiţi. 

— M-am tot gândit de unde vă cunosc. Parcă vă știu de 
undeva, dar nu-mi pot da seama. De dimineaţă, pur și 
simplu, nu eram în stare să raţionez. Dar mi-am dat seama 
de unde vă știu. Sunteţi poliţista lui Roarke. 

— Cei de la NYPSD v-ar spune că lucrez acolo. 

— Nu am vrut să... 

— E în ordine. 

— Adică se presupune că sunteţi cel mai bun angajat al 
lor, asta am vrut să spun. Dumneavoastră aţi rezolvat cazul 
Cove și l-aţi prins pe maniacul ăla care le mutila și le 
sechestra pe bietele femei. Veţi descoperi și cine l-a ucis 
pe unchiul Tommy. Momentan, trebuie să depășim această 
mare durere. Nu o să vă daţi bătută. 

— Nu obișnuiesc să mă dau bătută. 

Eva privi peste umărul lui, fiindcă Ava tocmai pășea în 
hol. 

— Nu putem fi lăsaţi în pace câteva ore? Nu putem să 
fim și noi singuri câteva ceasuri? Chiar trebuie să fiţi aici 
permanent? 

— Ava. 

El se grăbi spre ea, cuprinzând-o, în clipa în care ea se 
lăsă neputincioasă în braţele sale. 

— Poliția nu-și face decât datoria. Trebuie să-i lăsăm să- 
și facă meseria. 

— Își bat joc de el. I-au transformat moartea într-o 
șaradă. 

— Banu. 

Ben o mângâie pe spate. 

— Gata, calmează-te. 

— Du-mă la Brigit, Ben. Du-mă departe de locul ăsta. Nu 
mai suport. Nu mai suport să stau aici. 

— De acord. Așa o să fac. 

Se uită la Eve, care făcu semn că avea de gând să urce 
la etaj. El aprobă, luând-o pe Ava de acolo. 

Cu toate că ar fi preferat ca în clipa aceea să nu mai fie 
nimeni acasă, Eve reveni lângă ușa de la intrare. Işi 
imagină întunericul, calitatea acestuia la lumina ciudată a 
beculeţelor albăstrui ale sistemului de securitate. Un 
ucigaș eficient ar fi protejat totul: părul, mâinile, 
încălțările. Protecţie dublă, care să anihileze sunetul 
produs de pantofii sau cizmele sale. 

Se dusese direct la etaj, își zise ea. Trecuse la treabă, la 
ceea ce era important, decise ea, în timp ce urca scara. 
Fără scârţâieli, fără trosnituri, notă ea. O construcţie 
solidă. Direct spre dormitorul matrimonial, fără a se opri și 
în altă parte. Ușa acestuia fusese probabil închisă, așa ca 
și acum. Dar totuși neîncuiată, cugetă ea, folosindu-se de 
un aparat pentru a decoda sigiliul poliţiei. 

Puse mâna pe clanţă, deschizând ușa cu ușurință. Din 
nou fără nici cel mai mic zgomot. Jaluzele trase la ferestre, 
pentru a exista intimitate, își aminti ea, deasupra lor fiind 
trase draperiile grele dintr-un material închis la culoare. 
Lui Tommy îi plăcea să doarmă ca și cum s-ar fi aflat într-o 
peșteră. 

Un întuneric ca smoala. Așa trebuie să fi fost. Nici cei 
care cunoșteau foarte bine aranjamentul acestei încăperi 
nu și-ar fi putut da seama care era poziţia victimei în pat la 
momentul acela. Ar fi fost suficient și un bec cu lumină 

slabă, cugetă ea. O lumină cât de mică, pentru a-ţi arăta 
drumul. 

Fiindcă nu-și dorea să fie deranjată, închise și apoi 
încuie ușa în urma ei. 

— Aprinde lumina, ordonă ea, după care aranjă 
interiorul camerei ca și cum aceasta ar fi fost pregătită 
pentru sosirea criminalului. Când reveni iar la ușă, ordonă: 
Stinge lumina, apoi aprinse o lanternă mică, pe care o 
folosi pentru a înainta, de-a curmezișul camerei, spre pat. 

Mai întâi seringa. Fă-l praf. O să se foiască? O să simtă 
înțepătura aceea mică prin piele? Numără până la zece, nu 
o să dureze mult, numără până la zece, încet și regulat. 

La ce te gândești? Ai emoţii, ţi-e teamă? Nu, nu poate fi 
vorba de furie. El e deja la mâna ta, ai observat, deci furia 
nu-și are rostul. 

Aprinde lumina. Nu-i nevoie să acţionezi pe întuneric. 

— Luminile aprinse, focul la fel, ordonă Eve. 

Tu ai adus șnururile de catifea sau le avea el păstrate pe 
aici, pe undeva? 

Tu le-ai adus. Ca să fii sigur că-ţi iese, să nu o dai în bară 
tocmai acum. Trebuia să ai totul la îndemână. 

Era deja dezbrăcat sau i-ai scos tu hainele? Dacă te-ai 
ocupat chiar tu de asta, atunci unde ai dus pijamaua? Ai 
luat-o cu tine, ca pe un trofeu? 

Mai întâi încheieturile mâinilor. Îi simţi respiraţia, 
respiraţia grea și întretăiată care-ţi mângâie pielea în 
vreme ce îi legi braţele? Sunt neputincioase, atârnă greu, 
ca la mort. El e deja neputincios, dar tu trebuie să pui la 
cale un adevărat scenariu. Mai întâi mâinile. 

Apoi gleznele. 

După aceea aranjezi jucăriile sexuale. 

E vremea să-i mai aplici o doză. Vrei să devină tare ca 
lemnul. După aceea îi strecori și-i fixezi inelele pe penis. 
Ce simţi în timp ce-l mângâi, știind că el nu poate 
reacţiona în niciun fel? Încântare sau dezgust? Sau nici 
una, nici alta? A venit vremea pentru pasul următor? 

Ţi-a luat timp să aranjezi totul. Timp și efort. Acum, ca 
să închei, trebuie să stai în pat cu moartea. 

Eve așeză un genunchi pe pat. Nu era destul de sus, 
decise ea, trăgându-se mai sus, până ce îngenunche lângă 
locul în care bănuia că fusese așezat trupul lui Anders, 
imaginându-și cum strângea ultimul șnur de catifea, 
legându-l strâns în jurul gâtului. Capul era greu. Securizezi 
cel de-ai doilea nod, iar capul cade în piept. Aproape că el 
a făcut treaba în locul tău. 

Ea se dădu jos din pat, îndreptând orice posibilă cută. 
Studiază bine felul în care a acţionat, cugetă ea, mai 
verifică o dată lista. Oare cum respira? Respira altfel deja? 
Oare se trimiteau deja semnale de alarmă creierului, dar 
trupul său nu mai era în stare să reacționeze? 

Ai strâns totul, lanterna, seringa, și apoi ai ieșit din 
cameră. Ai lăsat ușa deschisă. 

Spre deosebire de ucigaș, Eve o închise și o încuie. Când 
cobori la parter, analizând în continuare comportamentul 
criminalului, dădu cu ochii de Greta care stătea pe scaun 
în hol, cu coloana ţeapănă precum un băț. 

— Domnul Forrest m-a rugat să rămân, în caz că veţi 
avea nevoie de ceva. A plecat s-o ducă pe doamna Anders 
acasă la doamna Plowder. 

— Nu. Am rezolvat tot ce aveam nevoie. Poţi pleca 
acasă. 

— Da, ar fi cazul să mă duc acasă. 

Ea își așeză pe braţ uniforma de serviciu. 

— Greta, ce purta domnul Anders la culcare? 

— Poftim? 

— În dulapul său există mai multe pijamale. Dumneata 
supraveghezi și rufele care trebuie duse la spălat, nu? 

— Eu... Da, desigur. Domnul Anders obișnuia să poarte 
pijamale dintr-un material foarte fin. In fiecare zi alta. 
Proaspăt călcată. Dar fără a fi apretată. 

— Câte pijamale avea? 

— La ultima numărătoare, care a avut loc, de fapt, lunea 
trecută, domnul Anders deţinea zece pijamale din bumbac. 

— Zece. Domnul Anders obișnuia să ia somnifere? 

— Nu am de unde ști. Regret. Le-am cumpărat din când 
în când, așa cum mă duc la piaţă ori prin magazine. Dar nu 
pot spune dacă domnul sau doamna Anders foloseau 
somnifere sau dacă le utilizau adesea. 

— OK. Mi-ai fost de mare ajutor. 

Greta își așeză cu grijă pe cap o pălărie gri. 

— Asta e menirea mea, să fiu de folos. 

După ce ușa se închise în urma Gretei, Eve rămase 
locului, așteptând ca atmosfera din jur să se liniștească. 
Tăcere, senzaţie de gol. Răsucindu-se pe călcâie, traversă 
holul, luând-o apoi pe coridorul din stânga. Camere, își zise 
ea, cu cât cineva are mai mulţi bani, cu atât are nevoie de 
mai multe încăperi pentru a-și depozita lucrurile pe care își 
cheltuie gologanii. 

Și cu cât ai mai mulţi bani, mai multe camere și mai 
multe lucruri, cu atât sistemul de securitate e unul mai 
performant, ca să nu intre hoţii și să te lase fără nimic. 

Camera unde se găsea sistemul de securitate se afla 
imediat lângă bucătărie, dar ușa era încuiată, fiind 
necesară o cheie sau o telecomandă pentru decodare. Eve 
se folosi de aparatul său și o deschise. Înăuntru se aflau 
monitoarele care asigurau securizarea în interiorul casei, 
dar şi cele pentru securizarea exterioară. Toate 
monitoarele erau în clipa aceea funcţionale. Gândindu-se 
că securizarea putea fi o clipă întreruptă, atâta timp când 
în casă se afla un poliţist, ea căută codul pe care i-l 
dăduseră informaticienii și îl introduse. Discheta care 
asigura securizarea exterioară fu ejectată de aparat. 

Ea o reintroduse imediat acolo, privind la fișierul gol al 
dischetei. 

Le încarci, zise ea. Acoperi toate contingentele. Ieși 
afară, încui ușa. De ce? Ca să fie totul în ordine? 

Reveni lângă ușa de la intrare, privind încă o dată în jur. 
leșind afară, încuie a doua oară, resigilând ușa. După care 
se uită la computerul de la încheietura mâinii. Lăsând la o 
parte cele trei minute în care stătuse de vorbă cu Greta, 
momentul în care ieșise și intrase în casă, reactivarea 
durase mai puţin de patruzeci de minute. Adăugând apoi 
momentele în care ucigașul îl dezbrăcase pe Anders de 
pijamaua sa fină, se adunau, lejer, cincizeci și cinci de 
minute. 

Nu era un timp suficient pentru a aranja și sistemul de 
securitate aflat în încăperea aceea specială, anulând codul. 
Nu când era vorba de o casă atât de mare. Nu fusese un 
timp suficient pentru a aranja totul în dormitor. Ucigașul 
știa ce fel de spaţiu va găsi acolo. Nu știa doar unde era 
situat dormitorul stăpânului acelei case, ci și locul în care 
se aflau dischetele sistemului de securitate. 

A închis ușa încăperii care adăpostea sistemul de 
securitate, se gândi ea, în timp ce se îndrepta spre mașină, 
dar a lăsat ușa deschisă la dormitor. A stins lumina, dar 
focul l-a lăsat aprins. 

În mașină, ea ordonă ca aparatul de producere a căldurii 
să funcţioneze la maximum, după care scoase carneţelul 
pentru a și face câteva notițe, atâta vreme cât acestea erau 
încă proaspete în mintea ei. Și, cu doar nouăzeci de minute 
în plus faţă de ora la care schimbul ei se încheia de obicei, 
se avântă în trafic, pornind spre propria locuinţă. 


Că tot vorbeam de un număr ridicol de mare de camere, 
își zise ea, după ce trecu de porţile mari din fier forjat, 
înaintând apoi pe alee. Nimeni nu-i ţinea lumânarea 
(indiferent ce ar fi însemnat chestia asta) lui Roarke. 
Clădirea era o construcţie impunătoare, din piatră, care se 
înălța spre cer și parcă deasupra întregului oraș, în vreme 
ce ferestrele erau luminate puternic, iar stelele reci se 
aflau undeva sus, deasupra capului. Acum vreo doi ani, nu 
și-ar fi imaginat în vecii vecilor că ar fi putut să locuiască 

într-un loc atât de... spectaculos, și cu atât mai puţin că va 
avea parte de un trai atât de confortabil. 

Dar chiar așa se întâmplase. Iar parcarea automobilului 
în fața acestei frumuseți de piatră de dimensiuni 
apreciabile, faptul că-și lăsa mașina de poliție chiar în faţă, 
iar majordomul, Summerset, avea să-și bată joc de ea, 
reprezenta unul din momentele favorite ale zilei. A fiecărei 
zile. 

Cobori din automobilul ei îngrămădit, luând-o apoi la 
fugă prin aerul rece, și intrând în casa aceea caldă și plină 
de lumină. 

El era acolo, desigur. Spionând-o. Bărbatul acela, numai 
piele și os, îmbrăcat într-un costum negru, uniforma casei, 
iritând-o, așa cum te irită câteva fire de nisip intrate în 
pantof. 

— Doamnă locotenent, i se adresă el, pe un ton care-i 
gâdilă neplăcut ceafa, așa cum se întâmplă când îţi hârșii 
unghiile de o bucată de lemn. Aţi întârziat, ca de obicei. 

— Tu ești la fel de urât ca de-obicei. Dar m-am învăţat să 
accept orice. 

În timp ce ea se dezbrăca de haină, Galahad, motanul, se 
frecă încă puţin de gamba subţire a lui Summerset, după 
care păși ușor în direcţia lui Eve. Aruncându-și haina pe 
stâlpul scării spiralate, se aplecă, scărpinând în grabă 
pisicul în spatele urechilor. Terminând și cu această 
operaţiune, urcă la etaj, cu Galahad pe urmele ei. 

În dormitor, Roarke era doar în pantaloni, ţinând în 
mână un pulover negru. 

— Ei, asta înseamnă să pici la ţanc. Poate că n-ar trebui 
să mi-l pun. 

Flutură o secundă puloverul. 

— Şi să vezi ce repede te dezbrac și pe tine până la talie. 

Mijind ochii, ea îndreptă un deget spre el. 

— De când ai ajuns acasă? 

— De vreo zece minute, cred. 

— Ei, vezi. Vezi! Cum de eu sunt în întârziere, potrivit 
Maiestăţii Sale Slăbănogul, iar tu, care ai sosit cu doar 
câteva minute mai devreme, nu ai parte de mârâiala lui. 

— Dar de unde știi că nu am avut parte? 

— Pentru că știu. Ai avut? 

— Nu, nu am avut. Dar eu am trimis un mesaj în care am 
anunţat că voi întârzia. 

Ea bombăni. 

— Să mă pupi. 

El zâmbi. 

— Vino aici și repetă ce-ai zis. 

— N-am timp să mă hârjonesc cu tine acum. Am niște 
notițe de pus în ordine. 

Își scoase tocul armei, agăţându-l apoi de spătarul 
scaunului. 

— Media a anunţat public felul în care a decedat Anders. 
Trebuie să încerc să acopăr măcar câteva găuri. 

— Şi eu am dat o declaraţie. 

— Ce-ai dat? O declaraţie? Ce fel? De ce? De ce nu mi-ai 
dat de veste înainte să... 

— Îl cunosc pe omul acela, în plus birourile centrale ale 
firmei lui sunt găzduite în clădirea mea. Știu cum se dă o 
declaraţie, Eve. Aveam ceva experienţă înainte ca noi doi 
să ne cunoaștem. 

— Corect. Corect. 

Își masă porțiunea dintre sprâncene. 

— Altul e baiul. Povestea asta pute. 

— A ce? 

— A crimă cu premeditare. Cred... 

Ea răsuci degetul în aer. 

— Până când îmi dau seama despre ce este vorba. 

— Ai putea, el îi imită amuzat gestul, să faci asta cu 
mine. 

— Bănuiesc, însă, că mă poţi călări mai încolo, 
deocamdată hai să mâncăm ceva la tine în birou. 

— Mi-ar fi de folos. 

Ea îl studie în timp ce-și îmbrăca puloverul. Păcat că era 
nevoie să-l îmbrace. 

— Oare ar trebui să ne dăm întâlnire? 

— Cu cine? 

— Să ne întâlnim noi doi. 

El îi aruncă o privire care era în același timp amuzată, 
fermecătoare și ușor ironică. Ea nu reușea să înțeleagă 
cum îi reușea așa ceva. 

— Adică să te scot undeva în oraș, să participăm la ceva, 
după care să te conduc până în faţa intrării și să te sărut 
lung, în semn de noapte bună? 

— Nu. 

Ea se încruntă. 

— Noi doi nu am făcut niciodată asta. 

— Ştiam eu că am uitat ceva. 

El își vâri vârful degetului în gropiţa din bărbia ei. 

— Să te invit să ieși cu mine, scumpa mea Eve? 

— Hei, mă întrebam și eu cum ar fi. Peabody a adus la 
suprafaţă ideea asta, întrebându-mă dacă îi dau voie să 
plece cu o oră mai devreme, ca să se aranjeze, pentru că 
ea și McNab au întâlnire astă-seară, ca să nu piardă 
scânteia și savoarea relaţiei lor. 

— Ce drăguţ. Oare tu te întrebi dacă relaţia noastră și-a 
pierdut savoarea și suculenţa? 

El îl luă mâna, ducând-o la buze. 

— Nu. Ea nu știa cum de acest gest voit romantic reușea 
să-i provoace furnicături de-a lungul brațului. Mă întreb 
doar dacă ar mai fi cazul să facem asemenea lucruri din 
moment ce suntem căsătoriţi de ceva ani. Iar tu îţi petreci 
multe seri muncind. 

— Ne place să muncim, nu-i așa? 

— Mda, ne place. 

Se lipi de el, îi prinse părul în mâini, aplecându-i buzele 
deasupra buzelor ei. Încercă să pună în acel sărut foarte 
multă pasiune, măcar atât putea face, și simţi în stomac 


73 


furnicăturile care urcaseră de-a lungul braţului. Ea încheie 
sărutul cu un bobârnac dat la repezeală. 

— Suculenta o lăsam pentru mai târziu, decise ea. 

Își puse o secundă palmele pe obraji, după care se 
retrase. 

— În plus, mie nu mi-au plăcut niciodată genul acesta de 
întâlniri. 

Revenind în biroul ei, savurară împreună o sticlă de vin 
și o porție de plăcintă cu pui pregătită la cuptor, o plăcintă 
care se dovedi de-a dreptul perfectă. Summerset o călca pe 
nervi, dar omul acela chiar știa să gătească. 

În timpul mesei, reanaliză faptele și impresiile, după 
care i le relată și lui Roarke. 

— Deci, pe de-o parte, ai un individ care, la aproape 
șaizeci de ani, se pare că-și înșela nevasta, căruia-i plăcea 
joaca în pătuţ și, când lucrurile au ieșit rău, partenera de 
joacă a luat-o la picior. Dar varianta asta nu se potrivește. 

— Fiindcă el era drogat. 

— Da, asta-i partea cea mai importantă, dar lucrurile nu 
se opresc aici. Chiar dacă a fost vorba de un accident, iar 
femeia era o prostituată experimentată, tot ar fi trebuit să 
încerce să-l resusciteze. Adică, în ultimă instanţă, încerci 
să-i scoţi acele șnururi. Și mai e vorba și despre pijama. 

— Da? 

— Greta, care m-a speriat, când am găsit-o la parter, ca 
un paznic nazist, spune că victima purta pijama. La 
numărătoare au ieșit doar nouă pijamale. Prin urmare, 
unde e cea de-a zecea? Asta mă face să presupun că 
ucigașul a luat-o eu el, ori ca trofeu, ori pentru a o arunca 
undeva, departe de locul crimei. Dacă tot știa că va avea 
musafiri, putea să se dezbrace singur or să-i dea voie 
partenerei să-l dezbrace, aruncând apoi pijamaua în 
șifonier, unde erau și celelalte. Dacă era îmbrăcat cu ea și 
totul nu a fost decât un accident, atunci de ce să iei 
pijamaua cu tine și apoi să o rupi la fugă? Nu are logică. 

— Poate că ucigașul a considerat că putea constitui o 
probă ADN sau că se vor găsi pe ea alte urme, folosite ca 
dovezi incriminatorii. 

— Nu s-au găsit niciun fel de amprente în încăpere. Nu 
pare logic. Probabil că ucigașul a folosit niște materiale de 
protecţie. Trebuie că așa a fost. Singurele amprente găsite 
îi aparţineau lui Anders, soţiei și doamnei administrator. 
Iar firele de păr găsite în pat tot lui îi aparţineau. 

— Dacă lăsăm asta puţin deoparte, și ne gândim ceva 
mai mult la ceea ce știam eu despre Anders, ciudăţenii de 
ale sale, unii ar miza pe ideea de viol. Poate că era unul 
dintre bărbaţii căruia îi plăcea să se lase posedat, forţat, în 
stare de inconștienţă. Ca un soi de supunere finală. 

— Oamenii au tot felul de perversiuni, comentă Eve. Dar, 
și așa stând lucrurile, ce om în toate minţile se supune la 
un asemenea tratament dacă nu are încredere în 
partenerul cu care face sex? Și despre ce încredere poate 
fi vorba, dacă partenera sau partenerul te lasă să te sufoci 
și să mori? Era încă viu în momentul în care sistemul de 
securitate a fost dezafectat. Nu pricep. Pe de altă parte... 

Se opri pentru a lua încă o bucăţică de plăcintă. 

— Reversul medaliei e aspectul de premeditare a acestei 
crime. Poate fi vorba de cineva care era deja în casă sau 
care a avut acces la setările sistemului de securitate. 
Ucigașul știa unde se află dormitorul lui Anders, unde se 
află încăperea care adăpostește sistemul de securitate și 
știa foarte bine cum se manevrează acesta. Am calculat 
timpul, și nu era vreme pentru ezitări și descoperiri la fața 
locului. 

Îi povesti lui Roarke pas cu pas cum procedase. 

— El a murit. Nu contează cum a fost transmis 
spectacolul dacă misiunea a fost dusă la îndeplinire. 

— Mda. 

Ea aprobă, gesticulând cu furculița. 

— Şi cu ce m-am ales? Cu un nepot devotat, cu o soţie 
iubitoare, cu amici săritori, cu o administratoare extrem de 

eficientă. Cineva ascunde ceva. Persoana știa că el va fi 
singur în casă în seara cu pricina. Dar trebuia să se 
asigure că lucrurile vor sta astfel. Prin urmare... studiez cu 
mai multă atenţie partea financiară să vedem dacă Anders 
își plătea obligaţiile financiare, să vedem dacă subvenţiona 
Bondage Weekly. Trebuie să verific dacă soţia și nepotul 
aveau probleme financiare. Jocuri, afaceri ilegale. Pariuri 
sportive pe sume mari, cântări ea situaţia. Poate că Ben a 
scăpat situaţia sub control. 

— E vorba de un gest comis cu sânge rece, mizerabil, nu 
vrei doar să-l ucizi, ci să-i aduci prejudicii după moarte, 
pătându-i reputaţia. Dar în povestea asta lipsește ceva. 
Atunci unde e scânteia? Dacă ești răzbunător, atunci 
înseamnă că la mijloc există ură sau furie. Dacă ești atât de 
stăpânit încât poţi să-ți domolești aceste sentimente, 
atunci cum de nu te poţi stăpâni îndeajuns încât să pui la 
punct toate detaliile? I-ai făcut prima injecție, deja nu mai 
poate reacţiona. Vrei să-l umilești, dar nu-i adresezi nici 
măcar un cuvânt. Sunteţi doar voi doi în casă, deci ar fi 
suficientă o singură doză dintr-un tranchilizant ușor, 
pentru a-l putea lega după bunul plac. Nu vrei să afle și el 
motivul, nu ai nimic să-i spui, nu vrei ca el să știe? Deci, 
ăsta ar fi cel de-al treilea aspect. Disimularea. Ucigașului 
nu-i păsa dacă punerea în scenă se petrecea la vedere sau 
nu. Nu avea nici un mesaj pentru Anders. Dar aici lipsește 
ceva. Dacă poţi face totul public, captivând audiența, de ce 
să mai pui la cale tot show-ul acesta? Ce câștigi? Care-i 
ideea, fir-ar să fie? 

— Nu cred că a fost Ben. 

— Nu pare stilul lui Ben. Asta nu înseamnă că Ben nu ar 
avea niciun amestec. 

Privindu-l fix, ea bău rapid vinul din pahar. 

— Ai vrea să semnezi niște documente, ca expert- 
consultant civil și să cercetezi conturile bancare? 

— Ador aceste momente. 

— Tu te ocupi de soţie. Eu mă ocup de Ben. După aceea 
poate ne ocupăm de Anders. 

— Sarcinile astea, întotdeauna atât de incitante. Am și 
eu una pentru tine. Tu speli vasele. Eu pregătesc cafeaua. 

Era greu să-l contrazică, mai ales că ideea pregătirii 
plăcintei fusese a lui. Ea strânse vasele, apoi le vâri în 
micuța mașină de spălat vase aflată în bucătăria cu care 
era dotat biroul său, după care reveni la masă, 
descoperind că el o cerceta atent. 

— Ce s-a întâmplat? 

— Treburi îngrozitor de domestice, nu? Momentul 
acesta. Spălatul vaselor, prepararea cafelei, noi doi în 
bucătărie, după ce am mâncat. 

Eve se uită spre locul unde Galahad se juca cu mingea, 
sperând la câteva secunde de atenţie. 

— De fapt, suntem trei. 

— A, da. Micuța noastră familie. 

Intinzând braţul, îi atinse cu degetele vârful șuviţelor 
rebele. 

— Un moment plăcut între orele de serviciu și agitația 
de la orele serii. Mi se pare că trăiesc, de fapt, pentru clipe 
ca acestea. 

Inima ei se topi pur și simplu. 

— Mereu m-am întrebat cum de te mulțumești doar cu 
asemenea clipe. 

El își cobori buzele peste ale ei, încet și tandru. 

— N-ar trebui. 

Motanul sări prin spaţiul care-i despărțea, ridică un 
picior în aer, după care începu să-și spele partea dorsală. 
Pufnind în râs, Roarke clătină din cap. 

— Şi uite așa se încheie momentul cu pricina. Cafeaua 
ta, locotenente. După care îi înmâna cana cu cafea. 

Ea se așeză la biroul său, așteptând să se facă liniște, iar 
Roarke se duse în biroul de alături. Pentru ea rămânea un 
miracol, ceva de necrezut faptul că el o iubea. Că o iubea 
în ciuda a tot și a toate. In lumea asta mare, plină de 

atâtea mizerii, și după atâta suferinţă, se găsiseră unul pe 
altul. El avea dreptate, bineînţeles. Asta însemna mai mult 
decât suficient. 

— Computer, rosti ea pentru început, ordonând o nouă 
căutare pentru situaţia financiară a familiei Anders. 

Bogătașii erau niște firi complicate, se gândi Eve. Au tot 
soiul de buzunărașe în care-și bagă bunurile. Acţiuni, 
bonusuri, fonduri de garantare, beneficiază de amânarea 
taxelor, de scutiri de taxe, de bani lichizi, fac prospecţiuni. 
Pe termen lung, pe termen scurt. Diviziuni, conexiuni și 
subsidii. 

Dar dincolo de toate astea, și bogaţii își achită facturile 
și cumpără hârtie igienică. 

Cercetă atent toate acele documente, căutând posibila 
legătură a victimei cu o iubită sau cu diverse CI, 
companioni închiriaţi, precum și o eventuală administrare 
de medicamente sau potenţatoare sexuale. 

— Eve. 

— Da? 

Ea își mută privirea de la mulțimea datelor afișate pe 
peretele-monitor. 

— Eu abia dacă am început. E imposibil ca tu să fi găsit 
deja ceva. E aiurea. 

— Ba chiar am găsit ceva și nu cred că o să-ţi placă. 

— Ce anume? 

— E vorba de situaţia financiară a Avei Anders. E vorba 
de niște plăţi efectuate de două ori pe lună. Timp de un an 
și jumătate. 

— Pentru ce? 

Ochii ei se îngustară. 

— Către cine? 

— Către Charles Monroe. 

— Charles. 

Mirată că nu luase în calcul variantele tangenţiale, Eve 
își trecu mâna prin păr. 

— Nemernicul dracului. Asta era problema, asta era 
marea bubă când îţi făceai prieteni. Veneau din spate și-i 
aplicau un picior în dos. Ea varsă de două ori pe lună o 
sumă de bani în contul unei agenţii de CI? 

— Unii ar zice că varsă bani în contul unui partener cu 
care joacă bridge. 

— Şi acesta trebuia să fie tocmai Charles, fir-ar să fie. 

Ea se lăsă în scaun, încercând să asimileze informaţia. 

— Cum de o femeie care pretinde că-și iubește soțul 
trebuie să verse bani în contul unei persoane care deţine o 
asemenea agenţie, obligată sau nu, din două în două 
săptămâni? 

— Ei, nu poţi fi atât de naivă. Ştii bine că ar putea fi o 
mulţime de motive. 

— Posibil, posibil, dar eu vreau să știu doar motivele ei. 

Se ridică, gândindu-se că, până la urmă, va fi obligată să 
iasă din acest cuibușor cald. 

— Așa că mă duc să-l întreb care sunt acestea. 

— Acum? Eve, e trecut de zece. 

— Agenţiile de tipul acesta au program flexibil. 

— E foarte posibil să fie plecat la un client. 

— Sau să fie acolo, stând de vorbă cu un client. 

— Dacă îi dai mai întâi un apel... 

— Vreau să-l iau pe nepregătite. 

Ea avea dreptate. 

— Atunci te însoțesc. 

Era înăuntru cu o clientă sau o fi cumva cu Louise? 
Roarke păși în liftul aflat în elegantul vestibul al clădirii în 
care se afla apartamentul lui Charles. 

Eve ridică din umeri. 

— Nu s-ar zice că ea nu știe cu ce se ocupă. Cu toate că 
își dădea foarte bine seama ce simţea delicata și deșteaptă 
dr. Dimatto pentru Charles, dar și de sentimentele lui 
pentru ea, tot nu reușea să priceapă cum de Louise se 
acomodase atât de repede cu „profesia” lui. 

— Cum de n-o deranjează? Pe bune, chiar nu o 
deranjează. Are o relaţie serioasă cu un tip care-și câștigă 
viața întreţinând relaţii sexuale cu diverse femei, dar se 
pare că ei nici nu-i pasă de asta. 

— Eu m-am însurat cu o polițistă. Toţi acceptă anumite 
lucruri până la un anumit nivel. El era un CI când s-au 
cunoscut, așa cum ea era doctor, și încă un doctor care 
lucrează în zonele periculoase ale orașului. 

Ea îi surâse la fel de relaxat. 

— Deci dacă eu aș fi lucrat ca CI când ne-am cunoscut, 
nu ti-ar fi păsat dacă aparțineam și altor domni. Din punct 
de vedere profesional. 

— Deloc, din moment ce ţie ţi-aș fi dat un șut în dos, să 
te duci unde vezi cu ochii, iar pe ei toţi i-aș fi ucis. Dar, mă 
rog, așa aș fi înţeles eu să acţionez. 

— Da. 

Măgulită, ea îl lovi cu vârful degetului în piept. 

— Da, modul acesta de a acţiona mi se pare logic. 

— De-aia ne potrivim, Eve, scumpo, și de aceea niciunul 
dintre noi nu s-ar potrivi cu Louise sau cu Charles. Și dacă 
Louise e aici, ai vrea să o scot pentru câteva clipe undeva? 
întrebă el după ce se deschiseră ușile. 

— Să vedem mai întâi ce găsim la faţa locului. 

— Şi dacă are cumva un client, deși cred că tratează 
doar cu dame, mi-ar plăcea s-o scot undeva în timp ce-ţi 
faci treaba. 

— Sigur, nicio problemă. [ine minte chestia aia cu 
nivelul de suportabilitate și cât de mult ne potrivim noi doi 
și, desigur, că ţi-ar plăcea grozav de tare să ai testiculele 
înfășurate în jurul gâtului. 

El îi înconjură talia cu braţul, îmbrăţișând-o. 

— Între noi e iubire adevărată, nu? 

— Iubire și flori zi de zi. y 

Ea apăsă soneria apartamentului lui Charles. În mai 
putin de un minut, văzu cum becul sistemului de securitate 
se aprinde, iar ea se uită rapid în obiectivul camerei video. 
Lumina deveni verde şi rămase astfel, iar uşa 
apartamentului se deschise. 

— Ce surpriză plăcută. Roarke. Locotenentul cel amabil. 

Se retrase din ușă în semn de bun venit. Charles Monroe 
avea frumuseţea aceea vivace a unei vedete, o strălucire 
urbană, cu toate că era îmbrăcat cu o pereche lejeră de 
pantaloni și cu un pulover. Apartamentul său, zugrăvit în 
culori tari, decorat cu opere de artă îndrăzneţe și plin de 
pernițe moi și adânci, reflecta stilul său ușor sofisticat și 
dragostea pentru confort. Se auzeau acordurile a ceea ce 
Eve presupuse că era jazz. 

— Cu ce vă servesc? Vin? Cafea irlandeză? Aruncă o 
privire prin încăpere, parcă vrând să vadă dacă ceva de 
acolo nu era așezat la locul său. Doamne, se știe că aici e 
atât de frig. 

— Nu, mulţumim. Ești singur, Charles? 

— Da. Louise e plecată cu minifurgoneta. Pe vremea 
asta, e mult mai greu să mergi pe străzi. 

— În seara asta nu ai clienţi? 

În ochii lui apăru ceva, dar zâmbetul îi rămase la fel de 
relaxat. 

— De fapt, am anulat o întâlnire. Așa că mă bucur mult 
să revăd doi prieteni. Luaţi loc. 

— E vorba de o anchetă poliţienească. 

— Presimțeam că e vorba despre asta. 

— Despre o clientă de-a ta, Ava Anders. 

— I s-a întâmplat ceva? 

În glas se ghicea o urmă de preocupare și o oarecare 
alarmare. 

— Ea nu... 

— Nu, ea nu, dar soţul ei da. 

Eve înclină capul într-o parte. 

Încă de azi-dimineaţă, știrea a apărut peste tot în presă. 
Nu ai aflat? 

— Nu. 

El închise ochii preţ de o clipă. 

— Nu, nu am aflat. Astăzi am fost ocupat și... am avut 
multe pe cap. Nu mi-am întors ochii spre ecran și nici nu 
am citit vreun raport. Thomas Anders a murit? Dacă 
sunteţi aici, înseamnă că a fost ucis? Doar nu credeţi că 
Ava e vinovată. 

— Haideţi să punem lucrurile în ordine. Ava e clienta ta. 

— Ti-a spus ea asta? 

— Starea conturilor ei ne-a dat de înţeles acest fapt. 

— Ei, dacă ai aflat deja, confirm, e clienta mea. 

— Şi ce fel de servicii îi oferi? 

— Dallas, știi că nu pot să comunic asta. Ştii că e vorba 
de confidențţialitatea dintre mine și client. Nu pot da astfel 
de amănunte fără consimțământul ei. Luaţi loc, vă rog. 

Vocea lui era prevenitoare. 

— Mă duc să aduc ceva de băut. Aveţi o anume 
preferinţă? 

— Nu, mulţumim, Charles. 

Roarke o conduse pe Eve până în dreptul unui scaun, în 
vreme ce Charles se îndreptă spre un bar îngust. 

— Cum a fost omorât? 

— În pat. O înscenare ca totul să pară un accident, 
survenit în urma asfixierii în timpul unui joc erotic. 

— Oooo, lisuse. 

Charles puse puțină gheață într-un pahar, după care 
turnă și whisky. 

— Ava... 

— Nu era acasă, încheie Eve propoziția, așteptând ca el 
să soarbă prima înghiţitură. Nu pare să te surprindă, felul 
cum a murit, faptul că soţia sa nu era acasă. Pentru că Avei 
nu-i plăceau jocurile erotice sau pentru că se pricepea prea 
bine ca să dea greș? 

— Întrebaţi-o pe ea. Mă pui într-o poziţie delicată, 
Dallas. 

— Tu în câte poziţii delicate ai pus-o pe Ava? 

El râse scurt și amuzat, iar crisparea întipărită pe chip 
dispăru. 

— Şi despre acest aspect tot pe ea trebuie să o întrebi. 

— Atunci să o luăm altfel. Cum de a devenit clienta ta? 

— Printr-o recomandare. 

Luându-și paharul cu whisky, se apropie de ei, după care 
se așeză pe scaun. 

— Şi să nu vă așteptați să vă spun cine mi-a recomandat- 
o, că nu o voi face. Nu fără să am consimţământul. Dallas, 
reputaţia mea se bazează pe încredere și pe consimţământ. 

Eve se lăsă în scaun, dezbătând faţetele problemei. 

— Se spune, deși e o chestiune controversată, că ești un 
expert al relaţiilor interumane. 

Când el râse iar, scuturând din cap, Eve ridică braţele. 

— Cum? Faci comerț cu relaţii intime. Mi-ai spus odată 
că nu-i vorba doar despre sex, ci de o relaţie în toată 
regula, pe care clientul o plătește. 

— În mare parte așa este. 

Pe chipul lui apăru iar îngrijorarea. 

— Charles, n-aș vrea să mă amestec, îl întrerupse 
Roarke, da ca prieten vreau să te întreb dacă tu și Louise 
vă înţelegeţi bine. 

— Da, mulţam. Eu și Louise ne înțelegem foarte bine. 

— Acum, după ce am lămurit acest aspect, zise Eve, hai 
să trecem la următorul punct. La modul ipotetic, de ce şi- 
ar dori o doamnă, în înţelesul extins al termenului, care 
are un mariaj fericit, să apeleze la o agenţie de CI? Şi de ce 
ar face-o cu regularitate? 

— E o situaţie ipotetică. 

Charles mișcă din cap, aprobator. 

— Poate fi vorba de o femeie care are anumite nevoi, 
dorinţe, ba chiar fantezii pe care nu le poate satisface în 
patul conjugal. 

— De ce? 

În clipa aceea el oftă lung. 

— E posibil ca femeia respectivă să nu îndrăznească să 
caute acel tip de satisfacţii alături de soţul ei, ori poate că 
soțul nu vrea sau nu e capabil să i le ofere. Poate că 
satisfăcându-și aceste dorinţe cu un profesionist, fără 
riscuri și în mod confidenţial, reușește să ofere 
partenerului de viaţă mult mai multă fericire. Nu în orice 
mariaj, oricât de satisfăcător ar fi, ambii parteneri au parte 
de satisfacţii emoţionale și de ordin sexual. 

— În cazul acesta, rămân împreună doar ca să discute la 
cină? 

— Da, ar putea fi la modul acesta, simplist, dar, de 
obicei, lucrurile sunt mult mai complexe. Realitatea e că 
sexul, un anume tip de act sexual, reprezintă doar una 
dintre componentele relaţiei. Nu pot intra în detalii, Dallas. 
Nu fără a avea consimțământul Avei. Dacă îl obţii, atunci 
mai stăm de vorbă cu plăcere. 

— Bine. E suficient. Să nu o contactezi tu, Charles. Dacă 
încearcă să ia legătura, te-aș ruga să te eschivezi până 
când voi reuși eu să discut cu ea. 

— Bine. Pot s-o fac. 

— Bine. 

Eve se ridică. 

— Păstrăm legătura. Transmite-i salutări lui Louise. 

— Desigur. 

El se ridică, aplecându-se și sărutând-o pe Eve pe obraz. 


— Nu înţeleg. Nu înţeleg. 

Eve se uita încruntată prin parbriz, în vreme ce Roarke 
se afla la volan, mergând spre casă. 

— Ştiu că are dreptate, că a spus adevărul, dar tot nu 
pot pricepe. 

— Mai exact, ce anume nu pricepi? 

— Cum poţi avea o relaţie extraconjugală, fără să-ţi pese 
de ceilalţi? Atunci de ce te mai căsătorești? 

— Pentru bani, pentru a avea un partener, din 
obișnuinţă, pentru a obţine un statut social și pentru a te 
simţi în siguranţă. 

— Rahat, rahat, rahat. 

— Ar trebui să ai păreri mai precise. 

— Şi cum rămâne cu celălalt aspect, că nu poate avea 
satisfacţii depline în cuplu? Bine, e adevărat, aud chestia 
asta în fiecare zi, mai ales după ce el o ucide pe ea sau 
viceversa, dar e o mare idioţenie. 

Din pricina nervilor se foi în scaun. 

— Dacă relaţia ta sexuală nu are scântei, asta nu 
înseamnă că te duci și cauţi bucurii în altă parte. 

— Uneori scânteia schimbă frecvenţa unuia dintre 
parteneri. 

— În regulă. Bine. Să zicem că vreau să schimb 
frecvenţa, că îmi doresc ca tu să-ţi sugi degetul mare al 
mâinii și să-mi zici „mămico” în timp ce eu te călăresc de 
Zor. 

Ea îl privi din profil. 

— Ce ai zice? 

— Cred că aș propune un compromis rezonabil, adică aș 
vrea să sug în altă parte, preferabil o regiune cu mult mai 

intimă, numindu-te, în același timp, după cum ţi-e voia. 
Dacă tot e vorba de scânteie, atunci ar fi cazul de câteva 
schimbări. 

— Ei, vezi. 

Ea îl pocni peste umăr. 

— Îmi convine. 

— Eu sper să nu-ţi convină, dar vom vedea. 

— Nu. 

Ea râse înfundat. 

— Adică îmi convine să văd că ești de acord să 
modificăm câte ceva, chiar dacă ideea mea cea nouă e 
oarecum ciudată. 

— Să nu uiţi chestia asta când am să-mi doresc să te leg 
cu chiloţeii și să-ți ung trupul cu sos de zmeură. 

Ea îl privi iar dintr-o parte. 

— Pentru toate există un început? 

— Tot ce se poate. 

Omul acesta, cugetă ea, continua să o surprindă. 

— Să ne întoarcem unde am rămas. Eu nu văd cum un 
mariaj ar mai fi la fel de solid în momentul în care unul 
dintre parteneri se implică într-o altă relaţie. Și lăsând la o 
parte latura profesionistă, relaţia cu clientul are caracter 
intim. 

Ea cugetă la cele spuse, întorcând ideea pe toate feţele, 
în vreme ce Roarke trecu cu mașina dincolo de porti. 

— Să zicem, de exemplu, că te măriţi cu un individ și el 
se dovedește că e gay. Atunci chiar că ai dat de belea. Dar 
poate că alegi să rămâi cu el din motivele enumerate de 
tine, bani, obișnuinţă și multe altele. Și, ca refulare, 
apelezi și la un profesionist. Dar ce e asta, mariaj sau 
aranjament? 

— La dragoste nu te gândești? Privești lucrurile dintr-o 
perspectivă mult prea îngustă. Așa ţi-e obiceiul. 

Ei nu i se părea o perspectivă limitată. I se părea justă. 

— Mariajul reprezintă un angajament. Așa mi-ai vorbit 
tu, printre altele, despre căsătorie. Dacă unul încalcă o 

parte a acestui angajament, se va distruge, automat, și 
restul. 

— Chiar dacă ambii parteneri ar fi de acord cu asta? 

— Nu știu. 

Ea cobori din mașină. 

— Dar sunt interesată să aflu ce explicaţie are Ava 
Anders în privinţa asta. 

Ajunși înăuntru, urcară împreună la etaj. 

— După părerea mea, zise Roarke, dacă ar fi vrut să nu 
se afle despre plăţile ei către Charles, ar fi achitat cash. Și 
pentru că tot am pomenit de Charles, ţi s-a părut tulburat? 
Chiar înainte de a-i comunica motivul vizitei noastre? 

— Ușor tulburat. Poate că apăruseră mici probleme în 
paradis, cu toate că el a declarat că totul e perfect. 

— Ar fi păcat. Ei doi se potrivesc foarte bine. 

În clipa în care ea vru să se îndrepte repede spre birou, 
el o apucă de mână, trăgând-o în direcţia opusă. 

— Cum? Am de lucru. 

— Mereu avem de lucru. Dar acum e aproape miezul 
nopții și tu ai avut parte de o zi tare lungă. 

— Vreau doar să... 

— Şi eu la fel. Cred că am să comand și niște sos de 
zmeură. 

— Haiosule. Asta ești, un haios. Hei, nu-mi trebuie decât 
o oră ca să... 

— Eu am alte planuri cu tine în ora care urmează. 

Luând-o în direcţia opusă, o trase spre dormitor. 

— Uite compromisul. Modificarea... de care vorbeai. 

Desfăcu cureaua tocului armei, pe care ea și-o fixase la 
loc înainte să plece de acasă. 

— Poate nu am chef. 

— Atunci... 

El cobori un deget de-a lungul gâtului ei, descheind 
primul nasture de la cămașă. 

— Înseamnă că te vei plictisi. Aprinde focul. Deschise cel 
de-al doilea nasture, în vreme ce flăcările se înălţară vesele 
în cămin. Stinge lumina, comandă el. 

Continuă s-o conducă cu spatele spre platforma pe care 
se afla patul imens, privind-o adânc în ochi în secunda în 
care tocul armei și cămașa alunecară pe podea. 

— Pășește, o avertiză el când ajunse la marginea 
platformei, încă o dată. 

După care o împinse ușor, iar ea căzu cu faţa în sus pe 
pat. 

— Cred că o să stau întinsă, primind ceea ce-mi vei oferi. 

— N-ai decât. 

El îi ridică piciorul și îi scoase cizma. 

— Să nu te superi dacă nu o să fiu de acord. 

— Sigur că nu. N 

Scoase și cea de-a doua cizmă. Işi plimbă palmele de-a 
lungul picioarelor ei, zâmbind în momentul în care ajunse 
la zona dintre coapse, urcând spre talia pantalonilor, îi 
scoase pantalonii și-i lăsă să alunece pe podea. 

Eve căscă prefăcut, punându-și mâna la gură. 

— Scuze. 

El ridică din sprâncene. Nici o altă femeie, își zise el, nu 
reușea să-l amuze, să-l provoace și să-i aprindă simțurile 
așa cum făcea ea. După aceea, își scoase și el cămașa, o 
aruncă deoparte, după care se așeză pe marginea patului 
pentru a-și scoate, la rândul său, cizmele. În spatele lui ea 
scoase, prefăcându-se din nou, niște sunete vădit 
exagerate, imitând sforăitul, astfel că el se întoarse spre ea 
și o ciupi. 

— Ah, iertare. Sforăiam? 

El se ridică în picioare, își descheie pantalonii după care 
îi dezbrăcă. 

— Tu culcă-te, zise el, strecurându-se în pat și apoi 
deasupra ei. Nu o să dureze mult. 

Ea începu să râdă, iar sunetul deveni gâtuit în momentul 
în care el îi mușcă unul dintre sâni prin materialul bluzei. 

— Bine. 

Ea își drese glasul și răgușeala. 

— Cred că pot să-ţi acord câteva minute. 

— Ei, apreciez gestul. 

El îi prinse sfârcul între dinţi, posedându-l pe deplin, în 
vreme ce degetul alunecă de-a lungul părții interioare a 
coapsei, ridicându-se apoi spre marginea topului de 
bumbac. 

O auzi cum inspiră adânc, îi simţi încordarea mușchilor, 
însoţită de un gâfâit ușor în clipa în care el își strecură 
palma ușor pe sub material. Aţâţând-o și lăsând-o apoi în 
așteptare, mângâind-o provocator, simţi cum inima ei o 
pornise deja la galop, în timp ce gura lui o poseda cu 
lăcomie. Încordarea, gluma și voinţa se transformară în 
dorință sub apăsarea trupului său. 

Gura lui o descoperi pe a ei, o captivă, mângâind-o 
mereu și mereu, până când trupul ei începu să tremure. 
După care se retrase, rostogolindu-se pe spate. 

— Ei, cred că a fost de-ajuns. 

Intreg trupul ei se revoltă disperat, negând afirmaţia lui. 
Ea se ridică, așezându-se apoi, călare, deasupra lui. El era 
tare ca fierul, iar chipul lui radia de zâmbet și amuzament. 

— Haios mai ești, zise ea din nou. 

Incrucișându-și braţele, trase de marginile topului și 
apoi îl dezbrăcă. 

— Poţi să-ţi pui palmele la treabă, amice. 

— Dacă insiști. 

El îi cuprinse sânii în palme, mângâindu-i sfârcurile cu 
degetele mari. Eve îi luă capul între mâini și apoi, 
aplecându-se mult, își lipi buzele de gura lui. Ce gust avea! 
Adora gustul pielii lui, al buzelor lui, simțind că nu s-ar fi 
săturat niciodată de el. Felul în care buzele lor se 
potriveau, gâdilatul limbii lui. Ar fi putut petrece ore și zile 
în șir luându-i în posesie doar gura, captivată de magia pe 
care o descoperea de fiecare dată acolo. 

Respirând sacadat și înfierbântată din creștet până în 
tălpi, sări într-o parte, așezându-se pe spate. 

— Cred că așa e suficient. 

Rămaseră timp de câteva clipe întinși pe spate, după 
care întoarseră capul unul spre celălalt, zâmbind larg. 
Imediat după aceea se aruncară unul în braţele celuilalt, 
cu fervoare. 

Ea râse, gâfâi, oftă prelung și chicoti. Veselia deplină și 
dramul de nebunie adăugă culoare și îndrăzneală pasiunii 
adânci de care se lăsară cuprinși. Palmele lui alunecau cu 
repeziciune pe trupul ei, iar buzele ei erau lacome. 
Înlănţuiţi, se mișcară în același ritm pe patul acela uriaș, în 
vreme ce prin fereastra de deasupra capetelor lor se zărea 
strălucirea rece a stelelor ivite deja pe bolta cerului. 

El o posedă din nou, iar ea scoase un strigăt de plăcere. 
Momentele acestea, cugetă el, înlănţuirea trupurilor lor, 
spiritul de aventură pe care îl nășteau aceste clipe ale 
contopirii, îl încântau peste măsură, ca de fiecare dată. li 
ajutau să meargă mai departe. Chiar și în secunda când o 
poseda, atunci când pasiunea și dorința îl loveau și îl 
cuprindeau ca un val uriaș, bucuria imensă a acelor 
senzaţii, a gesturilor fiecăruia se scurgea prin el ca un 
elixir. Ea era pentru el fericirea pe care o căutase o viaţă 
întreagă. 

Ochii ei, strălucind la lumina focului, se oglindiră mai 
departe în privirea lui, iar ea zâmbi ghiduș. Când trecură 
împreună peste limita scânteietoare a punctului culminant, 
el simţi cum inima i se frânge. 

Sub el, toropită, cu inima bubuindu-i încă la fel de 
puternic, ea oftă lung. 

— Ei, da, acum în mod sigur e suficient. 


A doua zi de dimineaţă, ea înghiţi la repezeală câteva 
guri de cafea, pentru a-și pune creierul din nou la treabă, 
reușind, în sfârșit, să se îmbrace. Roarke, gata îmbrăcat, în 
plină formă cum îi era obiceiul, fapt care o irita, se uita 

rapid peste ultimele rapoarte, sorbindu-și, în același timp, 
cafeaua în zona aceea a dormitorului unde se aflau masa și 
scaunele. 

— Dacă te interesează, să știi că azi va fi mai cald. 

Gândindu-se la asta, ea își încheie cămașa albă. 

— În dimineaţa asta o să lucrez acasă. O s-o rog pe 
Peabody să vină aici. De aici putem pleca mai ușor la casa 
în care locuiește Ava în acest moment. Cunoști o anume 
Brigit Plowder? 

— O doamnă din lumea bună, căsătorită cu Peter 
Plowder, arhitect. Familia ei construiește cu precădere 
poduri și tuneluri. Ea e filantroapă respectată. Întotdeauna 
a sprijinit financiar cauzele nobile. Acolo s-a mutat văduva? 

— Mda. 

Eve ieși din dressing, așezându-se pe pat ca să-și încalțe 
cizmele. După care miji ochii, văzând expresia de 
nemulțumire de pe chipul lui Roarke. 

— Ce-i? E o jachetă, nimic mai mult. O prăpădită de 
geacă. Nu-mi pasă dacă se potrivește sau nu cu pantalonii. 

— Păcat, fiindcă se potrivește al dracului de bine. Mă 
gândeam că ai o înfățișare de profesionist stilat, ceea ce e 
probabil un accident fericit. 

— Profesionist stilat. 

Ea mârâi, întinzându-se să fure o feliuţă de pepene din 
farfuria lui. 

— Trebuie să-mi pun la treabă dosul de profesionist 
stilat. 

— Stai și mănâncă. 

— O să-mi iau un sandvici sau altceva la mine în birou. 
Trebuie să cercetez repede documentele acelea financiare, 
din moment ce azi-noapte cineva a intervenit în orarul meu 
de lucru. 

— Ar trebui să mă arestezi. 

— Amice, asta se subînţelege. 

Se aplecă să-l sărute. 

— Mai târziu. O, era să uit. Peabody apare în seara asta 
la emisiunea Now. 

— Da? Cred că e... el se gândi la Peabody, îngrozită. 

— Mda. O să-i treacă. 


În birou, se ocupă de verificarea conturilor. Își aduse 
aminte de sandvici dar uită de el din nou. Când auzi 
țăcănitul cizmelor de iarnă ale lui Peabody, se frecă la 
ochii deja înceţoșaţi. 

— Ia vino-ncoace. 

Peabody se opri brusc, clipind. 

— Unde? 

— Să vezi afurisitele astea de rapoarte financiare. Uită- 
te și tu peste ele vreo cincisprezece minute și pe urmă 
mergem să ne întâlnim cu Ava. 

— În regulă. 

Peabody își agăţă rucsacul de spătarul scaunului lui Eve. 

— Ce-ai acolo? 

— O ţinută. Pentru diseară. Dacă vărs ceva pe mine sau 
dacă mă îmbrac cumva aiurea. Lui McNab i-a plăcut, dar el 
poartă aproape tot timpul Day-Glo, așa că... 

Peabody scoase din rucsac ţinuta cu pricina, dând la 
iveală un costum roșu-carmin cu nasturi mici de argint, 
postati în partea din faţă. 

— Ce spui? Pare potrivit? 

— De ce mă întrebi pe mine? 

— Nu știu. Chiar nu știu. 

Cu nervii întinși la maximum, Peabody își aranjă o clipă 
părul. 

— În plus, părul îmi stă azi ca naiba. O să se ocupe ei de 
el, nu? Ei se ocupă de obicei de look. Nadine a angajat-o pe 
Trina ca să se ocupe de coafură și de make-up, așa că... 

Peabody se opri, făcând o grimasă. 

— Tu arăţi de milioane azi. Pe bune. 

Eve scutură din cap. Pantaloni gri, cămașă albă și, peste 
tocul armei de la șold, o geacă bleumarin. Unde era partea 
aceea de „milioane”? 

— Dacă am terminat, în sfârșit, consultaţiile în legătură 
cu ultimele tendinţe ale modei, poate că te uiţi și tu o 
secundă pe afurisitele alea de conturi. 

— Bine. Despre cercei ce părere ai? 

Eve aruncă o privire spre biluţele mici de argint. 

— Adică despre cum îţi stau la ureche ori despre faptul 
că am să ţi-i smulg de acolo și o să ti-i înfig în nas? 

— Bine, zise iar Peabody, mișcându-se lângă birou. 

— Computerul nu a găsit nimic neobișnuit, în afara 
documentelor pe care le găsești la cercetările standard, îi 
spuse Eve. Mă mai uit o dată, după care am de gând săi le 
pasez lui Roarke. Aseară, în zece minute, a descoperit ceva 
interesant legat de văduvă. 

— Are fler. 

— A descoperit ceva legat de Charles. 

Peabody își înălță rapid capul. 

— Charles al nostru? 

— Ei, într-un fel. Ava a fost clientul Cl-ului nostru 
favorit, timp de un an și jumătate, vărsându-i bani în cont 
de două ori pe lună. 

— La naiba. Va trebui să-l interogăm. 

— Am trecut aseară pe la el. Cum era de așteptat, se 
codește să ofere detalii. Avem nevoie de mărturia Avei ca 
să lămurim situaţia. Dar el mi-a spus că a fost vorba deo 
recomandare. 

— Dacă își făcea de cap cu un profesionist, înseamnă că 
avea motive. 

— Tot ce se poate. Buba e că nu a încercat s-o ascundă 
sau cel puţin nu foarte bine. Făcea plăţi direct din contul ei 
personal. Fără să-și ia măsuri de precauţie. 

Reflectând la cele spuse, Peabody se jucă cu cercelușul 
care se bălăngănea la urechea ei. 

— Deci, nu s-a gândit să ascundă aceste plăţi. Soţul le 
descoperă, se ceartă, se despart. Și ea îl ucide, comiţând o 
crimă cu conotaţii sexuale. 

— Ea era plecată din ţară. 

— Așa e. Atunci a angajat un expert? 

— Ar fi fost un plan prea complicat. Un deranj mult prea 
mare, își zise Eve. Numai dacă nu l-a angajat, dar a apelat 
la cineva care să acţioneze conform propriilor ei 
instrucţiuni. 

— Precum Crime  Comise Conform  Fanteziilor 
dumneavoastră. 

— Ca să facă bani, oamenii sunt în stare de orice. O să-i 
analizez situația financiară și pe urmă îi pasez 
documentele și lui Roarke. Dar, până acum, nu mi-a atras 
nimic atenţia în mod deosebit. N-au avut loc retrageri de 
numerar suspecte și nici nu s-au făcut plăţi care să nu aibă 
justificare. Ea făcu câţiva pași. O femeie atrăgătoare. Are 
stil și putere. E genul de femeie care ar fi putut convinge 
un iubit, unul suficient de idiot, să comită fapta mârșavă în 
locul ei. 

— Păi, în cazul ăsta trebuie să presupunem că avea un 
amant, punctă Peabody, și atunci de ce îi mai plătea lui 
Charles 1000 de dolari pe lună? 

— Exact, în concluzie... 

Eve se întoarse spre ea. 

— Dar de unde știi tu că tariful lui Charles e de 500 de 
dolari pe ședință? 

— Aaaaa. 

Peabody își trecu mână prin păr, trăgând apoi de 
nasturii argintii de la jacheta costumului. 

— Să zicem că, din curiozitate, m-am uitat la tarifele lui 
pe vremea, când aveam un soi de relaţie. 

— Ah! Ei, sunt de acord că o femeie care poate obţine 
totul pe gratis ar considera ciudat să achite 1000 de dolari 
pe lună pentru două porţii de... senzaţii tari. Ia vezi ce poţi 
să mai găsești. 

Mutându-se ceva mai încolo, scoase link-ul din buzunar, 
pentru a programa o întâlnire cu Mira și pentru a amâna 
un interogatoriu. 


— Doamnele mele. Roarke li se adresă din ușa biroului 
său, care se afla alături. Peabody, ești răvășitoare. 

— Chiar așa? Ea aproape că ţipă. Adică vrei să spui că aș 
da bine pe micul ecran? Că pot să am încredere să mă 
prezint așa în fața publicului, al cărui slujbaș sunt? 

— Sigur. Culoarea te prinde de minune. 

— Iisuse, murmură Eve printre dinţi, primind o privire 
galeșă de la soţul ei. 

— Doriţi micul dejun? rosti el. 

Peabody observă că Eve se încruntă. După care Roarke 
înalță din sprâncene, privind-o calm, cu ochii săi minunati. 
Locotenentul își dădu ochii peste cap, dar se îndreptă spre 
bucătărie. 

— Voi doi nu aveţi nevoie de cuvinte. 

Sprijinindu-și bărbia în pumn, Peabody oftă. 

— Vă înţelegeţi din priviri. 

— Da, uneori e mai la îndemână. Cum a fost întâlnirea 
de aseară? N 

— Magică. Pe bune. In mare parte fiindcă amândoi am 
convenit că ne plac cluburile zgomotoase și aglomerate, în 
loc să alegem ceva mai spațios și mai sofisticat. Dar e bine 
să încerci și ceva nou. 

— Nu mai socializa cu partenera mea, strigă Eve din 
bucătărie. 

— Ah, conturile, mormăi Peabody. 

— Ai dreptate. 

Ca din întâmplare, Roarke se duse până acolo, privind în 
fugă la datele afișate pe ecran. li făcu lui Peabody cu 
ochiul, iar pulsul ei se acceleră simţitor, după care își 
continuă drumul spre bucătărie, acolo unde soţia lui mușca 
zgomotos dintr-un sandvici ceva mai mare. 

— Micul dejun, mormăi ea. 

— Se vede. Nu vrei să mă uit eu peste documentele 
acelea? Aș rezolva treaba mult mai repede decât tine sau 
decât Peabody, așa că voi aţi avea timp să treceţi la 
încolţirea suspecțţilor. 

Ea se încruntă, mușcând din baghetă. 

— Dar trebuie s-o faci ca la carte. Fără chestii 
neînregistrate sau hacking ilegal. 

— Subestimezi talentul unui om cinstit. 

— Mda. Dar eu mă refer la tine. 

Ea rânji, mușcând din nou. 

— Aș economisi timp și mi-ar fi de mare ajutor, dacă ţi-ai 
rezerva câteva clipe între schemele pe care le alcătuiești 
pentru a domina financiar întreaga planetă. 

— Mă apuc de treabă. Acum. 

Îi luă o firimitură din colţul gurii, după care o sărută. 

— Du-te, păzește lumea și salveaz-o. 

— Că bine zici. Să mergem, Peabody, strigă ea în drum 
spre ușa de la intrare. 

— Nici nu am început... 

— Se ocupă consultantul civil. Hai să-i dăm câteva 
bobârnace văduvei îndurerate. 

— Oooo, va fi mult mai distractiv. 

Peabody sări de pe scaun, luându-și rucsacul cu haine. 
Și pentru că Eve nu mai avea cum s-o audă, se întoarse 
spre Roarke, care tocmai ieșea din bucătărie. 

— Îți plac cerceii mei? 

El veni mai aproape pentru a-i privi mai atent. 

— Sunt încântători. 

— Dar... 

— Tocmai potriviți pentru un profesionist, un detectiv 
talentat și intuitiv care lucrează în poliţie. O să te descurci 
de minune, exact așa cum și arăţi. 

— Mulţumesc. Ea își luă repede haina, fularul și pălăria. 

— Eu... 

— Peabody! Mișcă-ţi fundul ăla afurisit încoace! 


96 


— Trebuie să plec, încheie Peabody propoziţia, auzind 
țipătul lui Eve și luându-i urma. După care o zbughi 
repede. 

Luându-și cu el cana de cafea proaspăt preparată, 
Roarke se așeză la biroul lui Eve. Am vreo douăzeci de 
minute la dispoziţie, cugetă el. 

— Ia să vedem noi ce avem aici. 

Apartamentul familiei Plowder se afla într-o clădire 
veche și elegantă situată în Upper East Side. Clădirea 
aceea liniștită din cărămidă roz-deschis beneficia de o 
intrare sub forma unui portic, cu uși largi din sticlă, 
pregătind cu fast intrarea într-un vestibul din marmură 
lucioasă. Portarul, îmbrăcat într-o uniformă albastră cu 
argintiu, stătea de pază, în caz că cei care treceau trebuiau 
alungaţi din cine știe ce motiv. 

Eve observă că el o privi cu un ochi critic, dând de 
înţeles că nu prea agrea polițiștii, în clipa în care parcă 
mașina pe colţ, în locul special amenajat din care nu lipsea 
mocheta. E adevărat că mâncase bine la micul dejun, dar 
nu iar fi stricat să guste și o bucăţică de portar. 

El traversă cu pași mari mocheta roșie care decora 
parcarea, clătinând din cap. 

— Poliţiștii nu știu niciodată să parcheze în mod civilizat, 
comentă el. Unde lucraţi? 

Ea schimbă ritmul, dar și tonul. 

— Dumneata ești bodyguardul de serviciu. 

— Am fost. După treizeci de ani, m-am pensionat. 
Cumnatul meu este proprietarul clădirii. 

El arătă spre intrare, înclinând capul. 

— Am încercat să joc golf, să pescuiesc și să-mi 
înnebunesc nevasta. Rânji. Slujba asta e mult mai bună și 
mai bănoasă decât meseria de bodyguard. Dallas, strigă el, 
îndreptând un deget spre ea. Doamnă locotenent Eve. 

— Da, corect. 

— Trebuia să-mi dau seama mai devreme. Cred că am 
mai ruginit și eu. N-am auzit să fi fost cineva omorât aici. 

— Deocamdată. 

Zâmbiră amândoi, ca doi colegi. 

— Şefii dumitale au un oaspete cu care vreau să stau de 
vorbă. Ava Anders. 

— Hmmm. Soţul ei a fost ucis ieri. Nu știam că ea este 
aici. Probabil a sosit după ce am ieșit eu din tură. Ea și 
soțul veneau uneori aici. Ea mai des ca el, dar el părea mai 
prietenos. 

— Doamna Anders ţi s-a părut a fi o fire neprietenoasă? 

— Nu. Mi s-a părut că e genul acela de om care nu ia 
seama la persoana care deschide o ușă, fiindcă i se pare 
normal să i-o deschidă cineva. Adică, o fire puţin arogantă, 
dar nicidecum o scorpie. El însă, obișnuia să se oprească, 
când intra sau ieșea, să te întrebe ceva, de exemplu despre 
un meci, ceva, indiferent despre ce meci ar fi fost vorba. 
Mi-a părut rău când am aflat că a murit. Trebuie să sun la 
etaj. Dacă nu o fac, pot să-mi pierd slujba. 

— Nici o problemă. Unde ai lucrat? 

— În ultimii zece ani la 128. La Cold Case Unit. 

— Grea slujbă. Cei „reci” te pot bântui. 

— Mda, aveţi dreptate. El scoase mănușa și-i întinse 
mâna. 

— Frank O'Malley, fost poliţist anchetator. 

— Încântată de cunoștință, domnule poliţist. 

— Detectiv Delia Peabody, îi zise Peabody, când îi 
strânse mâna. Când am lucrat la patrulare, la 128, am 
cunoscut un ofițer. Hannison. 

— ÎI cunosc. E OK. 

În holul de la intrare, unde se simţea o răcoare plăcută, 
Frank porni un monitor intercom. 

— Apartamentul familiei Plowder, ordonă el, apoi 
așteptă ca pe ecranul acela, la început albastru, să apară o 
imagine, - imagine care înfățișa o doamnă cu păr scurt și 
castaniu. 

— 'Neaţa, Agnes. 

— Frank. 

— Locotenent Dallas și detectiv Peabody sunt aici în hol. 
Ar dori să stea de vorbă cu doamna Anders. 

— Înţeleg. Așteaptă o clipă, Frank. Era secretara familiei 
Plowder, Agnes Morelli. E o femeie de treabă. 

— Dar familia Plowder? 

— Par niște oameni sobri. Dar nu fără suflet. Ti se 
adresează pe numele mic, dacă au vreme, se interesează 
de familia ta. Nu sunt zgârciţi. 

O clipă mai târziu, Agnes își făcu din nou apariţia pe 
ecran. 

— Poţi să le trimiţi sus, Frank. Intrarea de la salonul de 
la nivelul 1. 

— Da. Mulţumesc, Agnes. Liftul nr. 1, îi comunică el lui 
Eve. In partea estică, la etajul 39. O să vă ducă chiar la 
salonașul situat la primul nivel. Deţin un spațiu imens. Trei 
etaje, cu vedere spre râu. 

— Îţi mulțumesc pentru ajutor, domnule detectiv. 

Ascensorul cu pereţi argintii găzduia și o băncuţă lungă, 
pe care o puteai folosi în caz că oboseai, tot urcând și 
coborând. Dar din moment ce călătoria dură mai puţin de 
trei secunde, Eve nu considera că obiectul acela era de 
prea mare utilitate. 

Ușile se deschiseră direct într-o încăpere decorată în 
culori pale și frumoase, oferind o priveliște spectaculoasă 
asupra râului, care se zărea prin ușile de sticlă și prin 
ferestrele mari care acopereau un perete întreg. Agnes le 
aștepta, îmbrăcată într-un costum negru, sobru, căruia un 
trandafir prins la rever îi oferea un farmec aparte. 

— Bună dimineaţa, numele meu e Agnes și sunt 
secretara personală a familiei Plowder. Dacă sunteţi 
drăguţe să-mi arătaţi și mie o legitimaţie sau un alt act de 
identitate. Avem încredere în Frank, așa este, dar... 

— Nu-i nicio problemă. 

Eve scoase legitimaţia, iar Peabody îi urmă exemplul. 

— Mulţumesc. Vă rog, intraţi. Doamna Anders o să 
coboare imediat. Pot să vă ofer ceva de băut? Cafea? 

Eve intenţiona să refuze rapid, dar se gândi că servirea 
cafelei în salonaș ar crea, într-un fel, acea atmosferă de 
intimitate feminină, care ar fi putut să le fie de folos. 

— Cafeaua ar fi o alegere tocmai potrivită. Neagră 
pentru mine. Partenera mea o preferă pe cea obișnuită. 

— Simţiţi-vă ca acasă. Mă întorc îndată. 

De cum rămaseră singure, Peabody făcu ochii mari. 

— Ce mai priveliște! Terasa lor e mai mare decât 
apartamentul meu. 

— Dar precis că la tine acasă e ceva mai cald ca pe 
terasa asta. 

— Da, aici ai dreptate. 

Dar nefiind în stare să se abţină, Peabody privi de jur 
împrejur și dincolo de pereţii de sticlă. 

— E unul din acele locuri care îţi dă senzaţia că plutești. 
Eu nu prea mă pricep la capitolul acesta. Ar trebui să mă 
raportez la centrul meu de greutate, adică la dos. 

— Cred că e genul acela de loc unde păsările vin în zbor, 
lovesc și-și lasă creierii lipiţi de ferestre. 

— O0oooo, asta da imagine, n-am ce spune. 

Peabody făcu, prevăzătoare, câţiva pași mai în spate. 

— Şi totuși, de aici ai o imagine panoramică a orașului. 
Nu vrei să vii să vezi? 

— Văd foarte bine și de aici. 

După părerea lui Eve, locurile foarte înalte trebuiau 
lăsate doar în grija păsărilor. Oricum, ea era interesată în 
special de cei care locuiau acolo, nu de priveliștea oferită. 

Un minut mai târziu, Ava își făcu, în sfârșit, apariţia. 
Veșmintele negre ale văduvei dovedeau o eleganţă aparte, 
o cămașă cu guler înalt, o pereche de pataloni-pană și cu o 
pereche de pantofi cu toc înalt. Părul era ridicat deasupra 
cefei, bine strâns la spate, descoperindu-i în totalitate 
chipul obosit și ochii încercănaţi. Lângă ea, ţinând-o de 
mijloc, în semn de sprijin, se afla Brigit Plowder, cu o 

înfățișare de om îndrăzneţ, care făcea față provocărilor. 
Avea aproape 1,70 metri înălțime și o siluetă subţire 
înveșmântată într-un pulover în tonuri gri și un pantalon 
asortat. Părul, o claie de un alb pur, punea în evidenţă 
ochii de un verde șfichiuitor și sprâncenele perfect arcuite 
care îi încadrau. 

— Am să lămuresc lucrurile de la bun început. 

Vocea răgușită, dar puternică a lui Brigit s-ar fi potrivit 
mult mai bine unei femei de două ori mai înaltă decât ea. 

— E scandalos. 

— Da, sunt de acord. Crima e întotdeauna un fapt 
scandalos. 

În ochii aceia pătrunzători apăru imediat o scânteie. 
Poate că era un mod de a aproba afirmaţia ei. 

— Doamnă locotenent, știu foarte bine că aceasta vă 
este meseria, și din câte am auzit despre dumneavoastră și 
doamna aici de faţă, gesticulă ea, arătând spre Peabody, 
sunteţi adevărate profesioniste. E admirabil. Dar, faptul că 
o hărțuiești pe Ava într-un moment ca acesta denotă lipsă 
de sensibilitate și compasiune. 

— E în ordine, Bridge. 

— Ba nu. Nu ne puteţi acorda câteva zile, doar câteva 
zile, în care să îl plângem pe cel dispărut? 

— Asta ar însemna ca ucigașul lui Thomas să poată avea, 
la rându-i, alte câteva zile la dispoziţie. 

Își întoarse privirea din nou spre Ava. 

— Ne cerem iertare că vă tulburăm într-un asemenea 
moment, doamnă Anders. Dar face parte din desfășurarea 
anchetei. 

— Nu văd de ce... 

— Doamnă Plowder, eu lucrez la Omucideri și orice 
coleg de acolo v-ar putea spune că timpul se scurge în 
favoarea ucigașului. Cu cât trece timpul, cu atât e mai 
greu să-l prinzi, și dacă e din ce în ce mai greu să-i iei 
urma, atunci criminalul își vede liniștit de drum. Și dacă se 
întâmplă una ca asta, eu mă enervez rău de tot. Dacă vreţi 

să învinuiți pe cineva pentru faptul că mă aflu acum aici, 
atunci daţi vina pe ucigaș. Acum, cu cât vă plângeţi mai 
mult, cu atât vom fi obligate să vă reținem mai mult. 

Bărbia lui Brigit se înălţă brusc, după care se lăsă într-o 
parte, în momentul în care ea înclină capul. 

— Aveţi perfectă dreptate. Nu-mi place deloc povestea 
asta, dar aveţi dreptate. Ava, să ne așezăm. Imi cer scuze, 
doamnă locotenent, doamnă detectiv, continuă ea, 
conducând-o pe Ava la canapeaua albastru-închis pe care 
erau ordonate multe pernuţe. Nu obișnuiesc să fiu 
nepoliticoasă cu invitaţii, nici chiar cu oaspeţii nepoftiţi. 
Nu prea sunt în apele mele azi. De fapt, niciunul din noi nu 
e. Vă rog, luaţi loc. 

În vreme ce Eve și Peabody se așezară în fotoliile mari, 
Agnes intră, aducând cu ea tava așezată pe un gheridon?. 

— Ava, pentru tine am pregătit un ceai de mușeţel. Cred 
că e mult mai indicat decât cafeaua. 

— Mulţumesc, Agnes. 

Ava luă ceașca, privind fix înăuntrul ei. 

— O să am grijă să-l și bea de data asta, declară Brigit. 

— Mulţumesc. 

Eve acceptă cafeaua oferită de Agnes. 

— Dacă tot sunteţi aici, doamnă Plowder, ne puteţi 
spune când aţi început să plănuiţi această călătorie alături 
de doamna Anders? 

— Călătorie? Aaa. Pare că au trecut ani de atunci. Noi 
plecăm împreună în fiecare an. Ava, Sasha, Sasha Bride- 
West, și cu mine. O săptămână petrecută într-o regiune cu 
climă caldă, pentru a ne reveni, la sfârșitul iernii. 

— Dar în cazul ultimei călătorii? Când aţi început să 
faceţi planuri? Să stabiliți perioada, destinaţia? 

— Ooo... acum trei luni. Cam în ce perioadă? adăugă ea, 
întorcându-se spre Agnes. 

— De fapt, se împlinesc aproape patru luni. Eu am făcut 
rezervările, în noiembrie, înainte de Ziua Recunoștinței. 


Da P BTR 
Măsuţă rotundă cu unul sau cu trei picioare. 

— Agnes știe tot, își amintește absolut tot, adăugă Brigit, 
iar Eve realiză că avea dreptate. Surâsul ei fu de-a dreptul 
încântător. 

— Am avut o zi superbă. 

Glasul Avei era înecat în lacrimi. 

— Luni a fost o zi minunată. Am luat prânzul pe terasă. 
Am băut mimosas - șampanie cu suc de portocale. Nu-i așa, 
am băut mimosas și ne-am îmbătat puţin, nu-i așa? La 
micul dejun, îţi amintești. Bridge? 

— Da, scumpo, îmi amintesc. 

— Am râs ca niște proaste. Totul era atât de distractiv. 
Și după aceea, mai târziu, mult mai târziu, când l-am sunat 
pe Tommy, am scurtat foarte tare convorbirea. Aveam 
programată o ședință de masaj, chiar acolo pe terasă, 
acolo unde ne îmbătaserăm puţin la micul dejun. Așa că am 
scurtat cânt am putut convorbirea noastră. O să vorbim 
mai încolo, Tommy, așa i-am spus. Te sun mai târziu. Acum 
vreau să fac masaj. Asta i-am spus ultima dată, fiindcă, mai 
târziu, nu am mai avut cum să vorbim. 

— Draga mea. 

Brigit mângâie ușor obrazul Avei cu vârful degetelor. 

— Nu face asta. 

— Eu nu mă pricep la chestia asta, cum că nu mai poţi 
da de urma ucigașului; tot ce știu e că Tommy a murit. L- 
am văzut cu ochii mei, când Ben m-a dus sus să-l văd. L-am 
văzut mort pe Tommy. 

— Doamnă Anders. 

Peabody încercă să continue dialogul. 

— Ştim foarte bine că treceţi printr-un moment cumplit. 
Noi ne aflăm aici ca să vă ajutăm. Tocmai v-aţi pierdut 
soțul. Nu vreţi să aflaţi de ce? Nu vreţi să aflaţi cine a 
comis crima? 

— Nu știu. 

Ava ridică privirea, îndreptând ochii aceia plini de 
lacrimi către Peabody. 

— Da, ar trebui. Știu că ar trebui să aflu. Dar pe el tot 
nu-l mai învie nimeni. 

— El și-ar fi dorit ca dumneavoastră să aflaţi adevărul. 
Sunteţi soţia sa. Aveţi anumite informaţii și s-ar putea să 
nu vă daţi seama acum cât sunt de importante, de 
relevante. De aceea ne aflăm aici. Ca să aflăm adevărul. 

— Agenda soțului dumneavoastră, rosti Eve pentru 
început. El însuși nota viitoarele întâlniri? 

— În agendă? Da. 

— La fel proceda cu sistemul din dormitor, cu programul 
de trezire și cu celelalte. El le-a programat? 

— Da. 

Ava se îndreptă în scaun. 

— Îi plăcea foarte mult chestia asta, să audă cu ce 
trebuie să-și înceapă ziua, să i se reamintească ce a 
comandat pentru micul dejun. 

— Bănuiesc că vă trezeaţi cam la aceeași oră. 

— Ei, dacă el avea vreo întâlnire la orele dimineţii, iar eu 
nu aveam, foloseam apărătoare pentru urechi. Și o rugam 
pe Greta să mă trezească. 

— Foloseaţi și somnifere? 

— Aaa, ocazional. 

Ea flutură din mână. 

— Din când în când. 

— Dar el? 

— Din când în când. Toată lumea le folosește, nu? 

— El avea niște tabieturi pe care le respecta cu stricteţe. 
Ușa de la dormitor era mereu închisă, camerele de 
securitate care supravegheau interiorul erau întotdeauna 
închise în timpul noptii, iar în zona patului, în dormitor, nu 
erau montate camere de supraveghere. 

— Da, intimitatea era foarte importantă pentru el. 

— Chiar și atunci când se afla într-un hotel, interveni 
Brigit. Am călătorit adesea împreună. Tommy îi cerea 
menajerei să închidă ușile la dormitor și, ca să fie sigur că 
va proceda astfel, dădea fiecăreia bacșișuri grase. 

— A avut mare grijă ca sistemul de securitate de acasă 
să fie în perfectă stare, comentă Eve. 

— S-a asigurat că acesta va fi verificat și evaluat la 
fiecare sfert de oră. 

Ava luă ceașca de ceai și sorbi din ea. 

— Şi îl upgrada ori de câte ori era necesar. Nu era vorba 
doar de ideea de securitate, cu toate că aceasta era 
prioritară. Lui Tommy îi plăceau... jucăriile, dacă înţelegeţi 
ce vreau să spun. 

— Da. _ 

— Îi plăceau la nebunie sunetele, fluierăturile. Îi plăcea 
să se joace. 

lar următoarele întrebări aveau să se refere în mod 
special la joc. 

— Doamnă Plowder, eu și colega mea am vrea să 
discutăm cu doamna Anders între patru ochi. 

— Ah, nu poate rămâne și Brigit? 

Ava dădu s-o apuce de mână pe amica ei. 

— Mă simt mult mai bine știind-o pe ea aici. 

— E vorba de câteva întrebări delicate. După încheierea 
dialogului, le puteţi împărtăși și doamnei Plowder, asta va 
fi alegerea dumneavoastră. Vă rog să ne scuzaţi câteva 
clipe, doamnă Plowder, doamnă Morelli. 

— Noi o să fim la etaj. 

Brigit o bătu pe Ava pe braţ. 

— Dacă ai nevoie de mine, e suficient să strigi. 

După plecarea prietenei ei Ava lasă ceașca cu ceai 
deoparte, împreunându-și palmele în poală. 

— Are legătură cu postura în care l-aţi găsit pe Tommy. 
Brigit știe deja. Toată lumea știe. 

— Soţul dumneavoastră avea o relaţie extraconjugală? 

— Nu. 

— Soţul dumneavoastră aflase că aţi apelat la un 
profesionist, pe care-l plăteaţi de două ori pe lună, lucrul 
acesta durând de un an și jumătate? 

Pomeţii proeminenţi ai Avei păreau să-i iasă brusc prin 
piele. Buzele începură a-i tremura, chiar dacă ea le strânse 
cât de tare putu. Când se întinse să-și ia din nou ceașca, 
mâinile îi tremurau. 

— Mdaaa. Da. Bine. Ştiţi ce va spune lumea despre el, 
despre noi, dacă chestia asta devine publică? 

— Data trecută aţi pretins că aveaţi o căsnicie fericită și 
solidă. 

— Și chiar a fost. Ăsta-i adevărul. 

— Şi totuși aţi apelat la un profesionist în ale sexului, 
pentru a fi fericită. 

Ava închise ochii și expiră prelung. Când îi deschise, 
aceștia erau duri și plini de furie. 

— Vă credeţi foarte deștepte, nu? Veniţi aici și mă 
judecaţi potrivit propriile voastre standarde, potrivit 
moralei voastre, corectă sau nu. 

— Eu nu vă judec, vă întreb. 

— Ba da, ne judecaţi, pe mine și pe Tommy. lar Brigit, 
dacă ar afla, ar face la fel. E persoana cea mai generoasă și 
mai sufletistă pe care am cunoscut-o, dar, în privinţa asta, 
nu m-ar înțelege. N-ar înţelege în veci așa ceva. 

— Faceţi-mă pe mine să înţeleg. 

— Tommy și cu mine ne iubeam. Ne bucuram unul de 
compania celuilalt. Eram devotați unul altuia. Obișnuia să 
spună că el mă face să râd, iar eu îl fac să gândească. 
Aveam o căsnicie solidă și extrem de împlinită. Dar acum 
doi ani, sau poate mai mult, a simţit că vrea o relaţie 
sexuală ceva mai complexă. 

Ea bău o înghiţitură zdravănă de ceai. Rușinea sau 
fierbinţeala băuturii îi înroși pomeţii. 

— Nu ne-am purtat niciodată ca niște copii. Când ne-am 
căsătorit, eram oameni maturi, experimentați. Soţul meu 
voia mai mult... voia să existe variaţie în raporturile 
noastre sexuale, iar eu am vrut să-i satisfac această 
dorință. Dar nu-mi conveneau unele din... 

Ea strânse cu putere din buze. 

— Pe scurt, nu puteam să-i ofer ceea ce-și dorea din 
punct de vedere sexual. Lucrul acesta începuse deja să ne 
erodeze relaţia, să distrugă fundaţia relaţiei noastre. O 
simțeam amândoi. De ce să fi permis ca acest aspect să 
distrugă restul? întrebă ea. Genul acela de act sexual nu 
era mai important decât noi, decât ceea ce însemnam noi 
unul pentru celălalt. Aveam să obţinem ce doream din altă 
parte, și cu asta basta. Aveam să apelăm la profesioniști, 
fără a-i implica în relaţia noastră, fără a-i aduce acasă. 

— Amândoi aţi căzut de acord în privinţa asta? 

Ava își feri privirea. 

— Eu da. În ultimele luni, bănuiam... am bănuit că era 
posibil ca Tommy să fi adus femei acasă în lipsa mea. Am 
găsit obiecte de lenjerie intimă în măsuța mea de toaletă, 
lenjeria unei alte femei pe care probabil Greta a luat-o la 
spălat și apoi a așezat-o la loc, crezând că îmi aparţinea. 
Mi-au dispărut și câteva parfumuri. Mărunţișuri. 

— l-aţi reproșat toate aceste lucruri? 

— Nu. Da, recunosc, m-am simţit ofensată. Ofensată și 
dezamăgită. Pe deasupra, eram furioasă. M-am decis să 
plec în călătorie cu prietenele mele și acolo să reflectez 
asupra acestui aspect și să decid ce avea să urmeze. A 
lăsat pe cineva să intre în casă, și uite că acum e mort. 

Își frământă palmele în poală. 

— Sunt atât de furioasă pe el, atât de furioasă că a murit 
și m-a lăsat cu toate problemele astea pe cap. 

— Ştiţi care erau numele agenţiilor care angajau acele 
experte în sex la care apela? 

— Nu. Am fost de acord să nu abordăm între noi acest 
subiect. Era ceva în afara căsniciei noastre. Nu avea 
legătură cu noi. 

— Dar plăţile pe care le-aţi făcut către Charles Monroe 
proveneau dintr-un cont curent pe care-l putea verifica și 
soțul dumneavoastră. 

Ea râse slab. 

— Tommy nu-mi verifica niciodată contul personal. 

— Dar dumneavoastră pe al său? 

Ea se înroși din nou la faţă. 

— Da, l-am verificat. În clipa în care am suspectat că 
aduce alte femei acasă, l-am verificat. Dar nu am găsit 
nimic. Nu știu ce aș fi făcut dacă descopeream ceva. 

— Cum aţi ajuns să-l alegeţi pe Charles Monroe? 

— Mi l-a recomandat prietena mea Sasha. Ea cunoaște 
întreaga poveste. Spre deosebire de Brigit, e un om extrem 
de deschis. E chiar puţin nebunatică, așa ar spune unii. Mi- 
a spus că e calm, discret și foarte talentat. Când l-am 
întâlnit prima dată, eram nespus de emoţionată și 
tulburată. El a știut să mă liniștească cu mare ușurință. 

— El a fost singurul profesionist cu care aţi încheiat un 
contract? 

— Da. Îl apreciam, am avut încredere în el. Întâlnirile cu 
el erau, într-un fel, o terapie. 

— O să-i permiteţi domnului Monroe să stea de vorbă cu 
noi despre relaţia dumneavoastră? 

— O, Doamne. 

Ava își apăsă palma peste faţă. 

— Cred că mândria și intimitatea, discreţia nu-și mai au 
rostul în acest moment. Da, sunt de acord să stea de vorbă 
cu dumneavoastră, în schimb, aș vrea să-mi promiteţi că 
povestea asta, pe cât posibil, nu va ajunge la îndemâna 
mass-mediei. 

— Aveţi cuvântul meu de onoare. 

— Trebuie să-i povestesc și lui Bridge, murmură Ava. O 
să fie foarte dezamăgită. 

— Doamna Plowder mi-a făcut impresia unei femei... 
rezistente, zise Peabody, iar Ava surâse preţ de o clipă. 

— Da, aveţi dreptate. E o femeie puternică. Rezistentă. 
Oare în povestea asta am vreo vină? Sunt responsabilă 
pentru ceva anume? Poate că dacă mă dovedeam mai 
deschisă, mai flexibilă în privinţa dorințelor sale, Tommy ar 
fi fost și acum în viaţă, nu? Îmi tot pun întrebarea asta. 

— Ucigașul e responsabil de moartea lui, doamnă 
Anders. 

— Acesta e răspunsul. 

Eve se ridică de la locul ei. 

— Vă mulțumim pentru cooperare și pentru timpul 
acordat. 


Când ajunseră din nou în liftul acela placat cu oţel, 
Peabody clătină din cap. 

— Ce povară grea... pe lângă suferinţă, să te mai simţi și 
vinovată. Se tot întreabă dacă moartea lui are de-a face cu 
întâlnirile ei amoroase cu un profesionist ori pentru că el a 
întrecut măsura. Din moment ce el a decedat, ea are să se 
oprească la prima variantă. 

Eve scoase un: Hmm. Când ajunseră în hol, luă din 
geantă o carte de vizită. 

— Vă mulțumim, domnule detectiv. 

Îi întinse mai întâi mâna, după care îi oferi lui Frank și 
cartea sa de vizită. 

— Dacă observi ceva suspect, ai aici numerele la care 
mă poţi contacta. 

— Sigur. 

El vâri cartea de vizită în buzunar. 

— Mult noroc, doamnă locotenent. Doamnă detectiv... 

— Mda, replică Eve, îndreptându-se rapid către mașină. 
O să avem nevoie. 

Se urcă la volan. 

— Se pare că victima noastră a virat brusc în altă 
direcţie... după cât?... după douăzeci de ani de căsnicie. 

— Se mai întâmplă, nu? Divorţuri la tot pasul, la fel și 
adulterele. De aceea agenţiile astea au un succes nebun. 

— Ai dreptate. 

Eve bătu cu vârful degetului în volan. 

— Căsnicia e un pariu mizer de multe ori. 

— Şi acestea sunt vorbele unei femei măritate cu un 
bărbat de vis. 

— Parcă adineauri spuneai că bărbaţii de vis pot să 
vireze brusc în altă direcţie și să decidă că vor să facă nu 
mai știu ce sau să... 

— Pe mine! Pe mine! 

Peabody ridică mâna. 

— Alege-mă pe mine! 

— O, Peabody, să știi că de-abia aștept să mă culc cu 
tine. Asta mă va ţine trează toată noaptea. Ideea e alta, ai 
o căsnicie care durează de douăzeci de ani și într-o seară 
vine partenerul tău acasă și zice: „lubito, am cumpărat 
niște jucărele pentru cocoșel și o altă jucărică de vârât în 
anus. Ce-ar fi să le încercăm?” 

— Da, ai fi șocată. Dar precis că a fost mult mai subtil. 

— Poate că a testat-o, a încercat niște mișcări noi, a 
văzut că ea nu e receptivă, și de acolo au pornit toate. Da, 
mă rog, sunt și bărbaţi care pun accent pe chestiile astea. 
Omul e sănătos, arată bine. E un om de afaceri de succes, 
e bogat, are pe vinoncoa, și, în plus, nevastă-sa îl iubește 
peste poate. O casă mare, prieteni, un nepot care e ca și 
copilul lui și care o să-l moștenească. In plus, faptul că 
făcea parte din clasa de mijloc l-a îndemnat să facă același 
lucru ca mulţi alţii, astfel că a început să gândească, da, 
avea toate astea, totul era în regulă, dar oare ce-i lipsea? 
Și nu mai e nici atât de potent și nici atât de tânăr ca 
altădată, așa că trebuie să compenseze cumva. În loc să 
cumpere o mașină care să te lase cu gura căscată, își 
dorește ceva mai multă sălbăticie în pat. Dar nevasta e 
genul acela de om care te întreabă: Unde zici că vrei să-ţi 
pui asta? 

— lar ea e obișnuită ca el să-și pună singur chestiile 
acelea acolo. 

Eve aprobă. 

— Da, am priceput. Ea e genul care zice: „Bine, tu poţi 
să-ţi înfigi chestia aia acolo, iar eu îmi voi găsi pe cineva 
care să-și pună singur jucăriile astea acolo, și cu asta 
suntem chit, OK?” 


111 


— Sunt mulţi cei care aparţin așa-zisei Epoci a libertăţii, 
care cred în relaţiile deschise. Fiecare își pune ce vrea, 
unde are chef și cu cine are chef. Dar privind lucrurile din 
punctul tău de vedere, la care recunosc că ader și eu, 
ideea e „Își pune jucăria unde vrea, dar chiar aici?”. 

Peabody arăta cu degetul spre geam. 

— Acolo e ușa, nemernicule. Nici la ei nu a funcţionat. El 
a întrecut măsura. Nu și-a ţinut promisiunile făcute în 
momentul când s-au căsătorit, dar nici nu a știut să facă 
faţă acestei situaţii. 

— Da, asta e ideea de bază, aprobă Eve. Ia legătura cu 
Charles. Spune-i că avem consimţământul clientului, așa că 
venim spre el. 


Cea care le deschise ușa fu Louise, făcând-o pe Eve să 
încetinească ritmul pașilor. Părul ei blond era răvășit, iar 
ochii verzi erau ca după somn. Purta pantaloni de iarnă și 
o bluză cu mânecă lungă. 

— Intraţi. Charles se străduiește să încropească ceva 
pentru micul dejun. Eu am dormit, am avut o noapte lungă. 

— Cum a fost acolo? 

— Frig. Luaţi loc. Mă duc să văd dacă pot să vă aduc 
puţină cafea. 

— E în regulă. Tocmai am băut. 

— De parcă nu o să mai beţi. Charles mi-a spus că vizita 
voastră are de-a face cu moartea lui Anders. 

— Așa e. 

— Și că soţia lui Anders era clienta lui Charles. 

— Mda. 

— Un lucru pe care, desigur, nici voi, nici Charles nu-l 
puteţi discuta cu mine. 

Louise ridică din sprâncene. 

— De ce să nu mă dau, mai bine, la o parte? 

— Putem discuta în altă parte. 

— Nu, nu e nicio problemă. Eu o să iau micul dejun în 
pat. Mă răsfăţ. 

Ea plecă la bucătărie, iar Peabody îi aruncă lui Eve o 
privire îngrijorată. 

— Ah, ah. 

— Da, cu ei se petrece ceva. Aseară și Charles era întors 
pe dos. 

Louise reveni cu micul dejun, aranjat frumos pe o tavă 
de argint. 

— Salutaţi-i pe Roarke și McNab din partea mea, spuse 
ea, după care se făcu nevăzută în dormitor. 

Charles ieși din bucătărie, părând la fel de obosit și de 
stresat ca și iubita lui. 

— Dallas. Peabody. 

Veni ceva mai aproape. 

— Deci aveţi consimțământul ei. 

— E înregistrat. 

Eve scoase recorderul și porni înregistrarea. 

— Bun. În concluzie. 

El arătă către grupul de scaune, după are se așeză pe 
unul dintre ele. 

— Ce vreţi să știți? 

— Cum te-a contactat Ava Anders? 

— Prin intermediul link-ului. Am o linie specială. 

— Cum ţi s-a părut când v-aţi întâlnit prima dată? 

— Emoţionată, nervoasă, dar încercând din greu să nu o 
arate. Așa mi s-a părut atunci. 

— Unde a avut loc prima întâlnire? 

— Aseară, după ce aţi plecat, m-am gândit la asta. La 
hotelul Blackmore, în centru. E un loc aglomerat, exact așa 
cum își dorise ea. Ea a rezervat camera, după care m-a 
contactat pe mine ca să-mi comunice numărul acesteia. 
Astfel, puteam să mă duc direct sus, fără ca nimeni să ne 
vadă împreună. 

— OK, asta e ciudat, dar ce anume își dorea? 

— Iniţial, să stăm de vorbă. A comandat cina, o sticlă de 
vin, în salonul apartamentului. Dacă îmi aduc aminte bine, 
am discutat despre literatură, despre meciuri, despre artă. 

Pentru unele cliente, acest interludiu cu un CI seamănă 
foarte mult cu prima întâlnire dintre doi oameni care 
încearcă să se cunoască unul pe celălalt. 

El aruncă o privire spre dormitor, acolo unde se 
presupunea că Louise savura în tihnă micul dejun. 

— Şi pe măsură ce vremea a trecut și ne-am cunoscut 
mai bine, am înţeles că pe soţul ei nu-l interesa literatura, 
ci sportul. Așa că la capitolul acesta i-am putut oferi multe. 

— Vorbea despre soţul ei? 

— Nu prea. Asta... îi strica buna dispoziţie. Poate că 
pomenea, de obicei după... când stăteam de vorbă la un 
păhărel sau la cafea, când îmi povestea că se pregătește de 
o călătorie sau că organizează o cină festivă, chestii de 
genul acesta. 

— Ce simţea pentru el? Precis ţi-ai dat seama. 

— Când povestea despre el, o făcea cu căldură sau pe un 
ton neutru, așa cum povestești despre cineva care e parte 
din viaţa ta. Îmi aduc aminte că o dată s-a dus la 
cumpărături înainte de întâlnirea noastră și după aceea mi- 
a arătat o cămașă pe care o cumpărase pentru el. A spus 
că va arăta extrem de chipeș îmbrăcat cu ea. 

— Dar din punct de vedere sexual, cum se comporta? 

— Îi plăcea să-i acorzi multă atenţie. Îi plăcea să facă sex 
cu lumina stinsă sau să fie aprinse câteva lumânări, dar 
dacă ne întâlneam în timpul zilei, așa cum se întâmpla în 
majoritatea cazurilor, draperiile trebuiau să fie trase. 

— Ai caracteriza-o ca o fire inhibată? 

— Ca una tradiționalistă. Extrem de tradiționalistă. Şi 
ușor introvertită. Așa cum am mai spus, îi plăcea să fie 
alintată. Era mai degrabă interesată să fie atinsă decât să 
atingă, să mângâie. Dar la ultimele noastre întâlniri, mi-am 
dat seama că ceva nu era în regulă. Era cu mintea în altă 
parte, surescitată. M-a întrebat dacă aduc cliente acasă, 
cliente căsătorite. Și m-a întrebat dacă am cumva adresa 
unui profesionist care să meargă acasă la client. 

— Şi tu ce i-ai răspuns? 

— Că eu accept să mă întâlnesc acasă cu cliente 
măritate doar dacă ambii soţi sunt de acord cu această 
practică, dar că alţi CI aplică alte politici în privinţa asta. 
Banii își spun cuvântul întotdeauna, replică el, zâmbind. În 
plus, nu e așa greu să găsești un CI, având la dispoziție 
numele și adresa. E ușor, dacă ai la dispoziție un număr 
considerabil de agenţii, de persoane care lucrează pe cont 
propriu, la diferite niveluri. 

— De la moartea soţului său, a încercat să ia legătura cu 
tine? 

— Nu. 

— Când e programată următoarea întâlnire? 

— De miercuri într-o săptămână. Din moment ce se 
pregătea să plece în voiaj, a anulat ultimele întâlniri. La 
două, la hotel Blackmore. 

— Bine. Dacă nu anulează ea întâlnirea, te rog să te 
duci. 

El oftă prelung, iar Eve se încruntă. 

— Ai ceva împotrivă? 

— Nu. Nu, nimic. Imi cer iertare, dar dacă vreţi să 
continuăm discuţia, o putem face mai târziu. De fapt, în 
scurt timp am programată o întâlnire. 

— Perfect. Oricum, pentru moment, am terminat. 

— Charles, zise Peabody, ridicându-se. S-a întâmplat 
ceva? 

— Nu, nimic. Am multe pe cap. Ar trebui să luăm cina 
împreună, curând. Toţi șase. 

— Ar fi grozav. Ştii bine că mă poţi contacta oricând, 
dacă vrei să stăm de vorbă. 

De data asta, când zâmbi, o făcu și cu privirea. 

— Da, știu. 

O prinse pe Peabody de bărbie, sărutând-o pe buze. 

— Să-i transmiţi lui McNab din partea mea că un bărbat 
Norocos. 

În loc să se urce direct în mașină, Peabody făcu câţiva 
pași pe trotuarul din faţa casei lui Charles. 

— De ce pare atât de îngrijorat? Zici că-l doare burta, nu 
ţi se pare? 

— Habar nu am, dar descrierea i se potrivește. 

— Nu cred că are de-a face cu cazul anchetat de noi. Nu 
are legătură cu Anders. Dacă Charles ar ști ceva... 

— Nu, nu cred că are legătură cu asasinatul. Am simţit 
că se petrece ceva cu el încă de aseară, înainte de a 
aborda subiectul Anders. 

— Poate că nu se simte bine. Se vedea de la o poștă că 
era preocupat și cu gândul aiurea în timp ce discuta cu noi. 
Știu că Cl-urile, mai ales cei de nivelul lui Charles, sunt 
verificaţi atent, dar dacă... 

— Peabody, nu avem ce face. Iar dacă ar fi bolnav, cred 
că Louise ar fi la curent. 

— Ai dreptate. Ai dreptate. Doar că... îl iubesc, știai? Nu 
în sensul acela special al noţiunii de dragoste... adică ca pe 
McNab, dar... 

— Da, înţeleg. Și eu ţin la el, într-un fel. Când e vorba de 
un amic, nu poţi ști chiar totul despre el și nici nu-l poţi 
ajuta ori de câte ori are un necaz. E destul de greu să afli 
că are vreun necaz, dar... 

Ea se opri, mijind ochii. 

— Ce e? _ 

— Mă gândeam la un grup de prietene. Înainte de a mă 
întâlni cu Mira, avem vreme să trecem pe la una din 
membrele trioului care a băut mimosas la micul dejun. Hai 
să vedem ce are și Sasha de spus. 


Sasha Bride-West nu era dispusă să spună prea multe. 
Era prea ocupată să mormăie și să se vaite în timpul 
exerciţiilor impuse de un antrenor musculos, pe care ea îl 
prezentă drept Sven. 

— Ava și Tommy se îndreptau spre prăpastie. Aţi mai 
văzut mariaje în situaţia asta, nu-i așa? Sven, mă omori. 

— Încă zece, războinice. Trebuie să lucrezi mușchii 
abdominali. 

— Aș putea să cumpăr niște mușchiuleţi prăjiți. 

Dar când îl auzi sâsâind a negare, strânse din dinţi și-și 
continuă exerciţiile. 

— Oricum, eu am avut parte de trei mariaje. Nu a fost un 
parcurs lin, ci dimpotrivă, multe momente neplăcute. In 
cazul Avei se pare că a fost exact invers. Dar când mi-a 
cerut să-i recomand un CI, dar să păstrez secretul, i-am 
recomandat pe cineva, băiatul ăsta e un geniu în pat, fiind 
și în alte privinţe un bărbat pe cinste, și am păstrat totul 
secret. 

Se prăbuși, gâfâind. 

— Sven, dă-mi puţină apă, te rog! 

Antrenorul îi oferi mai întâi un prosop, ca să-și 
tamponeze faţa. Ea își șterse bine pielea bronzată de 
nuanţa caramelului. 

— Aţi fost la curent cu evoluţia situaţiei? 

— Adică dacă am întrebat-o cum se simte după? 

Sasha bău apa cu lăcomie, se opri, după care bău iar. 

— Sigur că am întrebat-o. Dar nu mi-a spus absolut 
nimic. lar eu am tras concluzia că a fost cât se poate de 
bine. 

Sven luă din mâna ei sticla aproape goală. 

— Acum treci la cardio. 

— Urăsc aparatul acesta. Hai să trecem direct la masaj. 

— Sasha, spuse Sven sever, mârâind iar. 

— Bine, bine, sadicule sexy. 

Ea se ridică de pe podeaua sălii de gimnastică, 
îndreptându-se spre aparat. 

— Sven, alege-mi imagini cu Parisul. Dacă tot o să mă 
cocot, să fac pași și sprint, măcar să fie Parisul. Chiar 
după-amiază aveam de gând să-i fac o vizită, continuă 
Sasha, în vreme ce pe ecran apăru Arcul de Triumf din 
capitala Franţei. Dar Bridge ţine totul sub control, și 
oricum e mai pricepută decât mine când vine vorba de 

chestii de genul acesta. Atunci când Ava se pregătește 
pentru distracţie, o călătorie, o beţie în toată regula sau 
vreo negustorie pe post de terapie, mă alege pe mine. Dar 
când vine vorba de plâns, preferă umărul lui Brigit. 

— Cum vi s-a părut Ava în această ultimă călătorie? 

— OK. Perfect. Poate că la început părea puţin încordată 
și posomorâtă, dar pe urmă s-a calmat. Știţi ceva, nu pot 
vorbi și lucra la drăcia asta în același timp, așa că puteţi 
să-mi spuneţi dacă interogatoriul s-a încheiat? 

— Da, s-a încheiat. Mulţumim. Găsim singure drumul 
spre ieșire. 

Când se întoarse cu spatele, Eve o auzi pe Sasha 
blestemând. j 

— Sven, ești un nemernic! Nici pe Champs- Elysées nu 
găsești dealuri ca astea. 

Interogatoriile din dimineaţa aceea îi ofereau lui Eve 
multe informaţii la care trebuia să reflecteze. Dacă ar fi 
avut vreme, ar fi făcut exact asta, în biroul ei, cu picioarele 
încălţate în cizme cocoţate pe birou și cu ochii ţintă la 
ecranul care înfățișa toate datele de până acum legate de 
asasinat. Dar discuţia cu Mira era aur curat, și nu-și 
permitea să o rateze. 

In vreme ce Peabody scria declaraţiile și rapoartele, Eve 
intră grăbită în biroul lui Mira din oraș. 

— Doamna doctor Mira o să întârzie puţin, o preveni 
bodyguardul palatului deghizat în administrator. 

— Ce înseamnă puţin? 

— Câteva minute. 

Femeia zâmbi. 

— Şi dumneavoastră aţi întârziat puţin, așa că nu va mai 
dura mult. 

— Foarte bine. 

Întorcându-se cu spatele, Eve se strâmbă, mormăind 
pentru sine: Şi dumneavoastră aţi întârziat puţin. 

După care, scoţându-și link-ul din buzunar, își apelă cea 
mai veche prietenă, pe Mavis Freestone. Peste câteva 
secunde, pe ecran apăru un chip radiind de fericire, 
încadrat de o explozie de păr de nuanţa levănţicii. 

— Dallas! Ia ghici unde mergem acum? Eu și Belly 
Button? 

— În iad, așezate într-un coșuleţ de mână? 

— Nu, la doctorul care are grijă de fetiță. Da, așa e! zise 
Mavis, emoționată. Ne-am spălat și ne-am făcut frumoase 

și acum ne ducem la doctor ca să se uite la funduleţul 
nostru sau la urechiușele acestei fetițe care face năzbâtii și 
la burtica noastră. Nu-i așa, frumuseţe? Ia spune-i „bună” 
mătușii Dallas, obrăjori de zahăr. Salut-o. 

Faţa lui Mavis fu repede înlocuită de doi obraji rotofei 
(poate că și din pricina zahărului) ai bebelușei lui Mavis, 
cea cu ochi veseli și păr cârlionţat, pe care o născuse cu 
aproape două luni în urmă. Sub bărbie erau legate panglici 
colorate în roz, precum bomboanele, cârlionţii atârnând 
până în dreptul bărbiei, deasupra căreia se zări un zâmbet 
larg. 

— Hei, mătușica Dallas, salut-o pe frumușica nebunica. 

— Ce mai faci, Belle? Mavis. 

— Fă cu mânuţa la revedere, grăsunica mea îţi-bitzzi. Pa, 
pa, mătușica Dallas. Dă-i un cocoșel... 

— Mavis! 

— Ce-i? 

— Mavis, ţi-o spun spre binele tău. Termină cu nebuniile 
astea. Ai zice că te-ai tâmpit. 

— Daaa, știu. 

Ochii lui Mavis, purpurii în secunda aceea, se dădură 
peste cap. 

— Da, mă aud, dar nu mă pot abtine. E ca un drog. Parcă 
aș fi S. Hang. 

Ea așeză link-ul pe ceva, iar pe ecran apărură culorile 
curcubeului, în care era pictată camera copilului. Eve o 
auzi pe Mavis fâțâindu-se și gângurind, presupunând că ea 
tocmai așeza copilul undeva. 

— Gata. E atât de frumoasă. Şi e atât de bună. Nu mai 
departe de azi-dimineaţă... 

— Mavis. 

— Scuze. Gata. 

Mavis inspiră adânc, dându-și la o parte de pe ochi claia 
de păr movuliu. 

— Mai târziu dau o raită pe la studio, ca să lucrez la noul 
meu album. O să am în preajma mea oameni maturi, artiști 
nebunatici și cu firi diferite. Asta o să mă ajute. 

— Daaa, artiști nebunatici. Asta e soluţia. Am și eu o 
întrebare. 

— Dă-i bătaie. 

— Dacă tu și Leonardo aţi avea probleme în dormitor... 

— Ia mușcă-ţi limba, rupe-o în trei și înghite-o! 

— Hei, ascultă-mă. Dacă aţi avea, iar situaţia ar deveni 
groasă rău... 

— Dacă am avea probleme în pătuţ, n-ar fi așa „groase” 
cum spui tu. 

— Ha, ha. Eu vorbesc serios. Dacă ar fi vorba de ceva 
grav, mi-ai povesti? 

— Bineînţeles. 

În ochii ei cu sclipiri violete apăru o ușoară îngrijorare. 

— Tu și Roarke nu... 

— Nu. Partea a doua întrebării. Dacă ai avea probleme, 
ai apela la un CI... 

— O, nu poate fi unul de gheaţă? Adică doi, cu niște 
„mingiuţe” gigantice? 

— Da, din gheaţă groasă și cu niște mingiuţe cât un 
mango. Dacă ai face-o, mi-ai povesti. 

— Dallas, dacă mi-aș alege un profesionist, cred că n-ai 
avea cum să-mi ţii gura închisă. Ceea ce precis ai vrea să 
faci, fiindcă nu ai vrea să afli cum îmi linge ciocolata 
fierbinte de pe... 

— Sigur nu aș vrea. 

— Dar cum ursuleţul meu cel dulce și iubitor face asta 
deja, iar „mingiuţele” lui sunt mai mari decât un mango 
suculent, nu voi avea nevoie de un CI. 

— Bine. 

Eva se întoarse în clipa în care auzi ușa lui Mira. Privind 
atent într-acolo, opri link-ul. 

— Mulţam. Vorbim mai încolo. Bună, Charles, ce mică e 
lumea. 

Era ca și cum l-ar fi lovit cineva cu o cărămidă. El fu mai 
întâi șocat, apoi uimit, iar la sfârșit rușinat. 

— Da, au mai afirmat și alții că New Yorkul e un oraș 
cam mic, reuși el să rostească. Cred că la asta se refereau. 
Eu doar... în fine. 

— Eve. 

Surâzând larg și cu căldură. Mira păși alături de 
Charles. 

— Îmi pare rău că te-am făcut să aștepți. Intră. Charles, 
întotdeauna e o bucurie să te revăd. 

— Mulţumesc, eu voi... 

El dădu din mână, dar nu în stilul său obișnuit. 

— Te las să-ţi vezi de treburi. 

Peste umăr, Eve observă cum el se îndepărtă rapid, în 
timp ce ea intră în biroul lui Mira. 

— Despre ce e vorba? 

— Ia loc. O să luăm câte-o ceașcă de ceai. 

În timp ce Eve se încruntă, Mira se mișcă cu graţia și 
eficiența ce o caracterizau, ocolind cele două scaune-cupă 
și îndreptându-se spre AutoChef pentru a comanda ceaiul 
cu aromă florală, ce părea să fi devenit laitmotivul vieţii ei. 
Părul ei, de culoarea nisipului, încadra ordonat chipul pe 
care se citea întotdeauna o răbdare aparte, scoțând în 
evidenţă albastrul calm al ochilor. Costumul, azi în tonuri 
calde de auriu-deschis, dădea la iveală două picioare 
frumoase. 

— Din moment ce ai o coafură impecabilă, bănuiesc că el 
nu a venit aici să-ţi ofere o porţie de pasiune. 

Mira așeză setul delicat de cești pe masa dintre scaune, 
râzând încântată. 

— N-ar fi interesant? Oricum, eu nu am chef nici să 
confirm, nici să infirm. 

Ea se așeză, își încrucișă picioarele, privind-o atent pe 
Eve. 

— Tu te enervezi pentru că doi dintre prietenii tăi au 
niște treburi de ordin personal pe care nu prea vor să ţi le 
împărtășească. 

— Nu sunt enervată. lritată, decise Eve, poate că era 
puţin iritată. Văduva victimei e una din clientele lui 
Charles, de dimineaţă l-am interogat în legătură cu asta, 
așa că... 

— O să-ți mărturisesc că discuţia dintre mine și Charles 
nu a avut nimic de-a face cu ancheta ta. Cât despre 
anchetă... 

— El are necazuri? 

Privirea lui Mira căpătă un aer ceva mai blând. 

— Nu, Charles nu are necazuri. In perioada asta e 
extrem de ocupat. 

— Așa mi-a spus și el, zise Eve, lăsându-se pe unul dintre 
scaune. Oamenii muncesc mult prea mult. 

— Da, e posibil. 

— Aș putea afla dacă asta e cauza. La naiba, meseria 
mea e aceea de a afla adevărul. 

— Dar nu o vei face, fiindcă tocmai ţi-am spus că nu are 
probleme, iar tu nu te vei amesteca. 

— Dacă oamenii ăștia nu s-ar intersecta cu diversele 
cercetări pe care le fac, nu le-aș acorda nici cea mai mică 
atenţie. 

Mira sorbi din ceai, dar, chiar dacă își ascunse zâmbetul, 
nu reuși să-și mascheze amuzamentul din priviri. 

— Da, tu ai o viață mai aglomerată acum. Și ești mult 
mai fericită. 

— Da, acum mă simt foarte bine. Ei, lasă asta. 

Ea alungă cu o mișcare cele spuse. 

— Charles a fost doar un băiat mare. Ai citit dosarul? 

— Da. Mira luă o altă înghiţitură de ceai, în timp ce, Eve 
o știa bine, își punea gândurile în ordine. În opinia mea, 
Anders își cunoștea ucigașul. Metoda folosită, scena crimei 
nu aveau doar un caracter personal, ci și unul intim. 
Sexual, desigur, dar sexul nu are neapărat un caracter 

intim. Dar, în urma analizei medico-legale, nu există dovezi 
fizice care să arate faptul că victima a întreţinut relaţii 
sexuale cu ucigașul sau cu altă persoană în noaptea în care 
a fost ucis. 

— Nu, doar că penisul lui era încă în erecţie, una 
apreciabilă. Nicio urmă de fluide pe trup sau pe 
așternuturi. Niciun fir de păr, ci doar urme de piele, care 
aparţineau victimei. 

— Dar scena a fost aranjată astfel încât să pară cu totul 
altceva, iar lucrul acesta e foarte important. E nevoie de 
timp ca să plănuiești și să aranjezi totul. Ucigașul a 
reflectat o vreme la planul lui. Aici nu e vorba de impuls, 
de pasiune. Un gest dramatic, oarecum teatral, dar într-un 
sens subliminal. Pare gestul unei femei. Deși ar putea fi 
vorba de un bărbat, obsedat de sex. 

— Dacă era vorba despre un bărbat, ar fi aranjat altfel 
scena. Potrivit statisticilor referitoare la relaţiile sexuale 
între persoane de același sex, acesta ar fi poziționat trupul 
victimei cu totul altfel. 

Mira aprobă. 

— Da, bine zis. 

— Şi cu toate că i-am spus lui Peabody să nu creadă că 
ar fi opera unei femei, mă bate gândul că dacă ar fi vorba 
de un bărbat, și dacă, din nou, ar fi întreţinut relaţii 
sexuale, furia ar fi fost mult mai mare. Dacă Anders ar fi 
fost homosexual, s-ar fi ascuns de toată lumea. În plus, în 
interogatoriile pe care i le-am luat soţiei lui, ea a admis că 
au discutat, că s-au certat în legătură cu preferinţele lui 
sexuale, dar s-a referit permanent la o femeie. 

— Prin urmare o femeie-ucigaș, una care știe să-și ţină 
în frâu instinctele, pentru a-și pune în aplicare planul, 
după ce l-a alcătuit. Una care a savurat ceea ce 
simbolizează el. Una care a crezut că are ori chiar a avut o 
relaţie intimă cu victima, relaţie care, cu siguranţă, la un 
anumit moment a fost de ordin sexual. Una care crede că 

sexul înseamnă atât putere, cât și plăcere, ori impunerea 
unor anumitor tehnici. 

— Cam asta e un CI, speculă Eve. Cineva care se lasă 
furat de poveste, ca un drogat... după care explodează. 

— De aceea sunt atât de bine controlaţi și analizaţi 
înainte de a-și lua licenţa și chiar și după obţinerea ei, ca 
să și-o păstreze. 

— Înclini să crezi că e vorba de un profesionist? 

— În mod sigur ar putea fi, fiindcă există date care 
indică atât intimitate, cât și păstrarea unei atitudini 
distante. Un profesionist își ţine în frâu propriile 
sentimente și pasiuni, pentru a putea face faţă cererilor 
unui client. Natura sau durata relaţiei sunt în totalitate 
decise de client. 

— De aceea sunt plătiţi, comentă Eve. 

— Şi cei mai de succes dintre ei reușesc să considere 
activitatea lor ca pe o profesie. Își fac meseria cu plăcere 
sau consideră că sunt un soi de funcționari publici. Dar în 
cazul acesta, victima era legată, era dezbrăcată. El era cel 
care cerea. Cel supus. Legatul e tot un simbol, 
demonstrând cine domină, cine deţine controlul. Și pentru 
că vorbim de șnururi și alte accesorii de ordin sexual, zise 
Mira, sorbind din ceaiul ei floral. Da, a fost vorba de o 
crimă cu accente sexuale, dar nu de o partidă sexuală 
născută din furie sau răzbunare. Organele genitale nu au 
fost mutilate sau secţionate, distruse, ci doar scoase în 
evidenţă. 

— Da, o expresie foarte potrivită. 

Mira surâse. 

— Din câte am înţeles din datele trimise de tine, el 
insista ca ușa dormitorului să rămână mereu închisă, să 
aibă draperii de culoare închisă la ferestre și așa mai 
departe. Era un om retras, care ţinea foarte tare la 
discreţia din dormitor. Așa că, prin dezvăluirea spaţiului 
său cel mai intim, a treburilor care îl privesc doar pe el, 

ucigașul îl pune în inferioritate, îl umilește chiar și după 
moarte. Şi cu toate astea... 

— Ea, din moment ce vom considera că e vorba de o 
„ea”, mai întâi îi injectează tranchilizante până îl aduce 
aproape în stare de comă. 

Nu voia ca el să simtă durerea sau teama. Nu voia să 
sufere. Și acesta era un element care o făcea pe Eve să nu 
înainteze în aflarea concluziilor. 

— Ceva nu se potrivește. 

— E o contradicţie, sunt de acord. Dar oamenii pot fi 
contradictorii. Poate a fost un accident. Poate nu a calculat 
bine doza. Şi înainte s-o spui tu, ţi-o spun eu: nu, nu cred 
că a fost vorba de o apreciere greșită a dozei. Prea s-a 
pregătit amănunţit, ca să facă așa o greșeală gravă. 

Eve rămase nemișcată o clipă, luă ceașca și bău o gură 
bună de ceai, înainte să-și amintească faptul că nu era 
vorba de cafea. Așeză ceașca la loc. 

— Eu aș paria pe soţie. 

Intrigată, Mira lăsa capul într-o parte. 

— Parcă s-a confirmat că soţia sa era plecată din New 
York atunci când s-a comis crima. 

— Da, așa este. 

— Adică tu suspectezi că ea e cea care l-a angajat pe 
criminal? 

— Nu am o dovadă care să susţină teoria asta. Chiar 
niciuna. În plus, încă mai încerc să înţeleg care a fost 
motivul pentru care a folosit un tranchilizant atât de 
puternic. De ce i-ar păsa unui ucigaș plătit dacă victima 
suferă sau nu? Am să-l rog pe Roarke să mai verifice o dată 
starea financiară a doamnei Andres, să verifice dacă nu are 
cumva niște conturi ascunse, dar nu pare o lovitură dată 
astfel. Cel puţin nu de un profesionist. 

— De ce ti-ar plăcea să pariezi pe soţie? 

— E o femeie deşteaptă. Care face planuri. Care are 
răspuns la absolut orice. Răspunsurile, reacţiile, chiar și 
cele întârziate, sunt perfecte, sunt cele corecte. Ca și cum 

le-ar studia cu atenţie. Și poate că asta mă face să cred că 
e vorba de ea, dar nu prea reușesc să dau de cap 
aranjamentului despre care pretinde că exista între ea și 
victimă. 

Ridicându-se ca să facă câţiva pași, Eve se învârti în 
jurul lui Mira, încercând să priceapă elementele de bază. 

— Adică nu o crezi, concluzionă Mira. Ba mai mult, nu 
crezi că un cuplu căsătorit ar putea sau și-ar dori să ajungă 
la o înţelegere de felul acesta, mai ales la una de ordin 
sexual. 

— În mod obiectiv, știu că oamenii ar putea și și-ar dori 
să facă asemenea aranjamente fiindcă știu bine că oamenii 
sunt capabili să distrugă absolut orice. Dar eu nu mușc 
momeala asta, chiar deloc... E ca o notă falsă, care se tot 
repetă de-a lungul unei melodii, și de fiecare dată mă 
deranjează. Nu știu dacă nu-mi place mie melodia aia sau e 
chiar o mare porcărie. 

— Da, obiectivitatea e o caracteristică a meseriei tale, 
dar și instinctul la fel. Dacă nota ţi se pare falsă, iar și iar, 
atunci trebuie să decizi tu însăţi ce pui în locul ei. 

— Hmmm. Dar ţie cum ţi se pare? 

— Eu nu am avut de-a face în mod direct cu cazul, așa că 
s-ar putea să fie o diferenţă de percepţie. Dar pot să spun 
că adesea cuplurile preferă asemenea aranjamente care 
par ciudate sau greșite pentru cineva care le privește sau 
care le ascultă din afară... 

— Da, și eu tot revin la ideea asta. Destul de des oamenii 
se comportă cât se poate de straniu. 


Trebuie să las lucrurile să fiarbă, se decise Eve, urcând 
rapid scara rulantă, care ducea spre departamentul 
Omucideri. Venise vremea să mai studieze o dată firul 
evenimentelor și dovezile, lăsând personalitatea fiecăruia 
și speculaţiile să dospească puţin. Gândindu-se la asta, ea 
schimbă direcţia pentru a da o raită la informaticieni. Va 
avea o discuţie faţă în faţă cu șeful secţiei, vechiul ei 

partener, și poate că va reuși să privească dintr-un unghi 
nou dotările și funcţionarea unui sistem de securitate. 
Trecu pe lângă doi polițiști care stăteau în dispozitivele lor 
și discutau despre baschet, ocoli o femeie nervoasă, cu faţa 
pământie și cu braţele încrucișate la piept, după care se 
lovi brusc de câteva persoane. 

Adulmecă aroma de colonie ieftină, de cafea la fel de 
proastă, în vreme ce se strecura printre ei, făcându-și loc 
cu umărul. Pentru că lifturile i se păruseră mereu cea mai 
proastă alegere, preferase scările rulante. Pe măsură ce se 
apropia de departamentul de informatică, atmosfera 
deveni cu totul alta. Poliţiștii erau mult mai tineri, în haine 
trandy și cu body piercing-uri sofisticate. Mirosea a 
bomboane și a băuturi fine. Copiii ăștia, de familie bună, 
aveau link-uri de buzunar, de ureche, căști, la care vorbeau 
întruna, astfel încât zgomotul răzbătea până pe coridor, în 
vreme ce încăperea se transformase într-un adevărat 
infern. 

Ea nu cunoștea vreun informatician care să stea 
nemișcat pentru mult timp. Ei săreau, dansau, ţăcăneau cu 
degetele pe taste, se roteau. I se părea că ar fi înnebunit 
de-a binelea dacă ar fi lucrat acolo. Dar lui Feeney i se 
potrivea. Era suficient de în vârstă pentru a fi tatăl tuturor 
subalternilor lui, măiestria sa în materie de modă fiind 
aceea de a-și asorta șosetele, dar culoarea și gălăgia din 
departament i se potriveau la fel de bine ca și costumele 
șifonate. 

În mod firesc. 

Ea se îndreptă spre ușa deschisă a biroului acestuia. O 
explozie de sunete o făcu mai întâi să se oprească, după 
care să se apropie cu precauţie. Feeney ședea la biroul lui. 
Părul lui de culoarea ghimbirului cu destule șuviţe sure era 
tepos și ridicat precum al unei pisici pe care o vâri în priză. 
Dedesubt, faţa obosită era palidă și nemulțumită, dacă 
încercai să privești dincolo de nasul roșu, înfipt acolo 
precum un semafor. 

Zgomotele acelea explozive se auziră din nou sub forma 
a trei strănuturi teribile, urmate de o horcăială, o suflare 
puternică a nasului și de o înjurătură în forţă. 

— Doamne, ce rău arăţi. 

El ridică spre ea ochii umflaţi. Cearcănele vineţii păreau 
să coboare până la jumătatea obrazului. 

— M-a prins o afurisită de răceală. 

— Da, am auzit. Poate că ar fi cazul să stai în pat. 

— Dacă stau în pat, se ia nevastă-mea de mine, că ea mi- 
a zis să port fularul și apărătoarele alea pentru urechi, de 
Crăciun. Ziceai că sunt doi șoareci roșii care ies din 
urechile mele. Și cine știe ce Dumnezeu mă mai pune să 
înghit. 

El tuși, își suflă nasul și înjură. Eve se retrase câţiva 
pași. 

— În afară de asta, a mai făcut și nu știu ce cursuri de 
medicină alternativă și i-a intrat în cap că spălăturile 
interne vindecă orice. Crezi că vreau așa ceva? 

— Sincer, nu. 

El suflă nasul cu putere. 

— Vrei să facem o verificare a aparaturii electronice a 
lui Sanders. 

— Anders. 

Aproape că zărea microbii care dansau veseli în jurul lui, 
unindu-se fără nicio grijă. 

— Feeney, tu chiar trebuie să te duci acasă. 

— Hei, trec eu și peste asta. Am cumpărat soluţii care se 
inhalează, descongestionante. Nu au niciun efect, dracu' să 
le ia, dar eu le-am luat. Dacă m-am pricopsit cu o tumoare 
pe creier, o rezolvă, nu-i bai. Dar dacă m-am pricopsit cu 
niște bieți germeni, nu sunt în stare să-i dea gata. 

— Cu un nas care curge, dar... 

— Intră, mă duc să aduc dosarul. 

Eve îl studie cu atenţie. El era cel care o formase, era 
mentorul ei, partenerul ei de drum lung. Era, într-un sens 

plenar, tatăl ei. lar ea se gândea acum la toţi microbii ăia 
ce se roteau nestingheriţi prin biroul său. 

— Ah, de fapt, trebuie să cobor, am uitat ceva. 

— Durează doar un minut. 

— Feeney, nu am de gând să intru acolo, nu fac un pas 
măcar fără să-mi pun o armură, ceva. Ești răcit rău de tot, 
ești contagios. Uite, reușesc să văd până și microbii care 
roiesc în jurul tău. Trebuie să te duci acasă. 

El își lăsă capul în jos. 

— Hai, copile, împușcă-mă, OK? Eu sunt prea slăbit ca s- 
o fac, nu pot să scot arma din dotare. 

— La naiba. 

Ea aruncă o privire peste umăr, observând că biroul lui 
McNab era gol. Da, își închipuise că așa va fi. Îndreptă un 
deget spre ființa care stătea cel mai aproape de ea, 
înfășurată într-un costum de culoarea bananei și purtând 
niște ghete purpurii. 

— Căpitanul tău trebuie dus de urgenţă acasă. Acum. 
Ocupă-te. Cine e cel mai mare în grad după el? 

— Uuuummm. 

— lisuse. Fă rost de transport. Vreau o mașină pregătită 
să-l ducă acasă și un poliţist care să aștepte la ușa liftului 
care dă spre garaj, la parter, până ajung eu acolo. Dacă 
nu... cum te numești? 

— Ummm, detectiv Letterman. 

— Dacă nu, detectiv Letterman, vin aici și te jupoi ca pe 
banana cu care semeni. Ne-am înţeles? 

— Da, şefa. 

— Atunci mișcă-te! 

Eve trase adânc aer în piept de câteva ori, după care își 
tinu respiraţia, ca și cum s-ar fi pregătit să se scufunde, 
apoi păși în zona periculoasă. Luă haina, pălăria și fularul 
lui Feeney. 

— Haide, îmbracă-te. 

— Vreau să mor la birou, se plânse el, nu în pat, ca 
moșnegii. 

— O, Doamne, nu te mai purta ca un copilaș. Nu o să 
mori. Hai, pune haina pe tine. Să nu respiri în direcţia 
mea. Pune-ţi și pălăria. Ce naiba a fost în mintea ta de ai 
venit azi la birou? 

El o privi cu ochii aceia ca de sticlă. 

— Parcă ai fi femeia mea care mă cicălește și mă 
tachinează. 

Jignită, ea îi așeză pălăria pe cap, trăgându-i-o peste 
urechi. 

— Hei, ai grijă cum vorbești, amice, că te smotocesc de 
nu te vezi. 

— Ei, da, așa e mult mai bine. 

El se sprijini cu braţul de birou. 

— Dallas, știi, până la urmă cred că sunt foarte bolnav. 

— E cel mai inteligent lucru pe care l-ai afirmat de când 
am ajuns aici. Hai să mergem. 

Îl luă de mijloc, conducându-l afară din birou. Când 
ajunseră în încăperea în care stăteau polițiștii, privirea ei 
aspră tăie oricăruia cheful de a pune întrebări sau de a 
face comentarii. 

— Chemaţi-i pe cei de la serviciu de curăţenie, le ordonă 
ea, trăgându-l pe Feeney spre ieșire. Să dezinfecteze 
biroul. 

— Sanders, rosti Feeney fonfăit și buimac. 

— Anders, îl corectă ea, chemând ascensorul. 

— Telecomanda acţiona silențios. Model obișnuit. 

— Bine. 

Când ușile liftului se deschiseră, cei dinăuntru îi 
aruncară o privire stranie lui Feeney. Protestele izbucniră 
imediat. 

— Ori ne faceţi loc, ori vă căraţi de aici. 

Oamenii se făcură mici și eliberară definitiv liftul, iar ea 
îl trase pe Feeney înăuntru. 

— La parter, ordonă ea. Direcţia garaj. 

— Se închide și se deschide în același fel, continuă 
Feeney. S-a constatat că încuietorile au rămas intacte. Ori 

avea o copie, ori a știut codul. Se pare că nu există dovezi 
că ar fi existat o copie a telecomenzii. Cred că și lucrul 
ăsta s-a făcut cu mare discreţie. 

— În regulă. 

Oare cât naiba mai dura până ajungeau la garaj? Oare 
cât de repede se înmulţeau microbii? 

— Link-urile din casă par să fie în regulă. În raport vei 
găsi o listă a acestora. 

— Mdaa. 

— Şi a celor de buzunar. Plus cele de la birou. Am 
verificat totul, retroactiv, dar nu am găsit nimic care să ne 
atragă atenţia. 

— Am înţeles, Feeney. 

— Nici în computere nu am descoperit nimic. 

El se bâţâi lângă Eve ca un betiv. 

— Avea cu milioanele, așa că mai durează. Cele 
personale nu ne-au arătat nimic important. 

— Dar pe ale soţiei le-aţi verificat? 

— A cui soţie? 

— Lasă. 

Când se deschise ușa, un poliţist vânjos și cu privirea 
ageră se repezi în direcţia lor. Letterman, își zise ea, va 
rămâne în viaţă. 

— Căpitanul Feeney? 

— El este. Unde ţi-e vehiculul? 

El arătă în direcţia unei mașini vopsite în alb și negru. 

— Daţi-mi voie să vă ajut. Doamne, sărmanul, pare tare 
bolnav. 

— Care e cea mai apropiată policlinică? întrebă ea, în 
vreme ce amândoi încercau să îl așeze pe bancheta din 
spate, pe care Feeney căzu imediat cu faţa în jos. 

— Există una între Broadway și Eighteen. 

— Du-l acolo. 

— Ah, Dallas, mormăi Feeney. 


132 


— Să stai cu el, zise Eve în continuare. O să iau legătura 
cu soţia lui. După ce ajunge și ea acolo, dacă vrea să rămâi 
și tu, așa să faci. 

— Da, şefa. 

— Cum te numești? 

— Klink. 

— Să ai grijă de el, polițist Klink. 

Ea trânti portiera și se retrase. Urmări cum Klink se 
îndepărta, ducându-l pe Feeney la clinică, și se întrebă 
dacă ar avea timp pentru o ședință de detoxifiere. 

Se hotări însă să se spele pe mâini, dar așa cum 
procedează medicii când se pregătesc de o intervenție 
chirurgicală. Încercă să o găsească pe soţia lui Feeney, în 
timp ce se îndrepta spre secţie pentru a reuși să dea de 
McNab. Intră în propriul spaţiu de lucru și dădu imediat cu 
ochii de el. 

Stătea cu spatele la ea, dar era, fără îndoială Ian 
McNab. Cine altcineva ar fi putut avea acea înfățișare piele 
și os, cu părul lung și blond care flutura pe spatele cămășii 
ce părea, coloristic, un caleidoscop? Și cine și-ar mai fi 
cocoţat dosul plat pe biroul colegei ei? 

— McNab, ia-ţi dosul acela prăpădit de pe biroul lui 
Peabody și vino în biroul meu. 

Ea nu avu răbdare să verifice dacă el se supune. Nu se 
îndoia că o va face, la fel cum nu se îndoia că înainte de 
asta o va ciupi de obraz pe Peabody. La anumite momente 
nu era nevoie să fie martor. 

În vreme ce ea își turna o cană de cafea, el intră grăbit 
în birou. 

— Hei, Dallas, am trecut pe aici ca să... 

— Cine e cel mai mare în grad după Feeney? 

— Ah, cred că e... mda, cred că e vorba de sergent 
Reedway. De ce? 

— Tocmai l-am trimis pe Feeney la clinică. E... 

— Iisuse. 

Ochii verzi-deschis ai lui McNab deveniră plini de 
îngrijorare. 

— E chiar atât de grav? 

— Destul de grav. Informează-l pe sergent că domnul 
căpitan e foarte bolnav. Dacă vrea și alte informaţii, să ia 
legătura cu mine. 

— E vorba de o doamnă sergent Melodie Reedway. 

— Un poliţist pe nume Melodie. Parcă nu se potrivește. 

Dădu din mână, pentru a alunga gândul. Dacă șefa ta nu 
are nimic împotrivă, aș vrea să fii principalul investigator- 
informatician în cazul Anders. Ești enervant, dar măcar 
știu de ce ești în stare. 

El o privi, rânjind. 

— Da, am lucrat la dosarul lui. Am venit să-ţi comunic 
ultimele noutăţi. 

— Feeney m-a pus la curent, întrucâtva, în timp ce-l 
conduceam la mașină. Ai verificat și computerul soţiei? 

— Ne-am concentrat atenţia asupra situaţiei victimei, 
aparatele fiind extrem de încărcate. Tipului îi plăceau 
UTD- urile, up-to-date, adică reînnoirea permanentă a 
programelor înregistrate, traduse el, observând că Eve se 
încruntă brusc. Dacă dorești, trec la verificarea aparaturii 
soţiei. Vrei să caut ceva anume? 

— Da, ar fi frumos să vedem dacă a stat de vorbă cumva 
cu ucigașul. Ştii deja particularităţile acestui caz, fiindcă 
ești anchetator. Simţi când e ceva de văzut sau de auzit. 
Treci la treabă, McNab. 

— Bine. Am să-i dau telefon doamnei Feeney, ca să o 
anunţ. 

— Am sunat-o deja. Dar ai putea să iei legătura cu 
Klink. E cu Feeney la clinică. 

— Da. Hei, pare de necrezut că Peabody va fi invitată 
diseară la emisiunea Now. E îngrozită. Chiar adineauri am 
stat de vorbă cu ea, ca să o încurajez. 

— E în regulă, dacă te limitezi doar la asta. Acum du-te 
la treabă și, în drum, ţine-ţi mâinile departe de colega mea. 

Închise ușa în urma lui. După ce-și termină cafeaua, se 
așeză pe scaunul ei, cu cizmele cocoţate pe blatul biroului. 
După aceea, privi spre ecranul pe care erau afișatele 
datele actualului caz anchetat. 

Thomas A. Anders, cugetă ea. Vârsta 61, un bărbat 
bogat, un om de afaceri de succes. Căsătorit, fără copii. Un 
unchi care și-a iubit foarte mult nepotul, unicul lui nepot, 
care urma să fie acum principalul lui succesor și 
moștenitor, îi plăceau sportul și electronica, jucăriile 
electronice și, potrivit soţiei, și partidele de sex picante. 
Prieten devotat. Subalterni loiali. Parteneri de golf cu care 
obișnuia să se întâlnească, parteneri de tenis, abonamente 
la meciurile care, de obicei, plac oricărui bărbat. Locuri la 
lojă. 

Întorcându-se cu spatele la ecranul care prezenta datele 
de bază, ea le prelua pe computer, se mai uită o dată la 
fotografiile făcute la locul crimei, nu acelea de pe ecranul 
mare, după care studie lista pe care o alcătuise ea însăși 
cu obiectele de vestimentaţie ale victimei care se găseau în 
șifonier și în măsuţa de toaletă. 

Costume, desigur. Păreau să fie vreo douăsprezece. 
Două smochinguri. Cămăși, cravate. Da, da. Totul aranjat 
pe un perete al camerei. Peretele cel mai scurt. lar de-a 
lungul celorlalți doi, se aflau hainele de stradă, cele sport, 
pantalonii de călătorie, puloverele. Și în sertare... ce 
văzuse oare după ce le deschisese? 

Șosete, își aminti ea, punându-și mintea la contribuţie. 
Nişte pulovere lungi, din cașmir, lână merinos, alpaca. O 
mulțime de tricouri, bluze, cu mânecă scurtă sau cu 
mânecă lungă. Multe aveau imprimate logouri sau 
embleme ale diverselor echipe. Ca un fel de brand 
personal. Duzini de șosete pentru sport. Boxeri pentru 
sport. Unii complet albi, alături de maiouri de aceeași 
culoare. Pijamale cu dungi. 

— Interesant. 

Mai adăugă câteva notițe. 

După ce ciocăni de câteva ori, Peobody vâri capul 
înăuntru. 

— Dallas, a venit Ben Forrest. Vrea să stea de vorbă cu 
tine. 

Eve se gândi din nou la datele afișate, vrând să o roage 
pe Peabody să-l mai reţină câteva minute, dar se răzgândi. 

— Spune-i să intre. 

Termină de făcut adnotările, după care salvă fișierul. 
Când se auziră iar bătăi în ușă, ea rosti absent: 

— Intră. 

— Doamnă locotenent, v-aș fi recunoscător dacă... 

Ea măsură atent chipul lui Ben. Observă că ochii aceia 
obosiţi aveau pupilele dilatate și că frica încremenită acolo 
îi făcea să pară sticloși. 

— Doamne, oh, Doamne. 

— Îmi pare rău, domnule Forrest. 

Ea se ridică, întorcând ecranul computerului în așa fel 
încât el să nu mai poată vedea fotografiile unchiului său. 

— Nu mi-am dat seama. Haideţi să le acoperim. 

— ș... știu ce mi-aţi povestit și ce s-a spus și în media. 
Despre condiţiile în care a murit. Dar... 

Eve își luă haina din cuier, aruncând-o peste ecranul 
acela mare. 

— Luaţi loc, vă rog. 

Ea îl împinse ușor pentru a-i testa reacţia, după care îi 
oferi o sticlă cu apă. 

— Cine ar fi fost în stare să-i facă așa ceva? Cine ar fi 
fost în stare să-l umilească în asemenea hal? Oare nu era 
suficient că l-a ucis? 

In loc să bea din ea, Ben izbi cu sticla în propria palmă. 

— Nu era suficient că i-a curmat viaţa? 

— Cine ar fi avut interes să-l umilească în felul acesta? 

Când ridică privirea spre Eve, în ochii lui se zări o furie 
oarbă. 

— Nu știu. Vă jur pe ce am mai scump că nu știu. Dacă 
aș ști, dacă aș bănui măcar cine e persoana, un el sau o ea, 
v-aș spune. L-am iubit, doamnă locotenent Dallas. _ 

— Vă cred. În plus, aţi și călătorit adesea alături de el. In 
călătorii de afaceri sau de plăcere. Călătorii dedicate 
partidelor de golf sau altor evenimente sportive. 

— Da. Cred că am călătorit cel puţin o dată pe lună. 

— Ben, uită-te la mine, te cred că l-ai iubit și vreau să-ţi 
spun că, în cazul în care păstrezi pentru tine o informaţie 
cu adevărat importantă, nu-l ajuţi cu absolut nimic. Așa că 
înainte de a-mi oferi un răspuns, gândește-te bine. Când 
călătoreaţi împreună, el căuta compania unor femei, a 
făcut vreun aranjament, o profesionistă sau o femeie pur și 
simplu? 

— Nu. Ia staţi. 

El ridică braţul, după care închise ochii, inspirând adânc 

de câteva ori. 
_ — De obicei împărțeam un apartament de două camere. 
In felul acesta, eram aproape unul de altul. Dar nu aș 
putea să jur că de fiecare dată era sigur în dormitorul său 
sau că nu apela la cineva după ce eu mă duceam la 
culcare. Nu, nu aș putea jura așa ceva. Dar pot să jur, în 
schimb, că nu am văzut și nici nu am auzit nimic de felul 
acesta. Nu știu ca el să fi căutat vreodată compania unei 
femei. El mă lua pe mine la rost uneori, mă întreba de ce 
nu-mi găsesc o femeie împreună cu care să mă așez la casa 
mea. Locotenente, el avea deja un cămin. Dacă o să săpaţi 
în mizeria pe care a aruncat-o cine știe cine asupra lui, nu 
veţi afla niciodată autorul. Fiindcă toată povestea asta nu-i 
decât o mare minciună. 

— În regulă, Ben. Hai s-o luăm altfel. Voi călătoreaţi 
mult. Doar voi doi. Aţi mers vreodată în localuri în care se 
făcea striptease, în sexy cluburi? O distracţie de noapte, 
specifică bărbaţilor, nimic mai mult? 

— Nu. Unchiul Tommy nu obișnuia să facă așa ceva, i-ar 
fi fost rușine să meargă cu mine în asemenea localuri. 

Mergeam la diverse meciuri, în baruri cu specific sportiv, 
chestii de genul acesta. 

— Bun. 

El aprobă, după care deșurubă dopul sticlei și începu să 
bea apă. 

— Au sunat-o pe Ava și i-au comunicat că-l poate lua 
acasă. Eu mă ocup de toate aranjamentele pentru 
înhumare. Am vrut să vin până la dumneavoastră să văd 
dacă aveţi noutăţi. Cât de puţine ar fi. 

— Tot ce pot să-ţi spun e că acest caz al unchiului tău e 
prioritatea mea numărul unu. O să aibă loc o ceremonie de 
comemorare? 

— Mâine. 

El mai bău o gură de apă. 

— Nu vrem să mai așteptăm. Brigit îmi dă o mână de 
ajutor. El voia ceva simplu. Credea întotdeauna că 
simplitatea este cea mai bună alegere. 

— Cine s-a ocupat de decorarea casei? 

El râs e, surprins. 

— Ava. Și, aveţi dreptate, nu a făcut cele mai inspirate 
alegeri. Cu toate astea, unchiului Tommy i-a plăcut, deși 
numea locul acela „Palatul Avei”. 

— Pariez că da. În biroul lui a folosit un cu totul alt stil. 

— Mda. Era un univers masculin. Așa îl numea. 

— Lua somnifere? 

— N... nu știu. Adică, o fi luat ocazional. Nu mi-aduc 
aminte să-mi fi vorbit despre asta, dar nici nu cred că ar fi 
abordat vreodată subiectul. Știu bine că îi plăcea ca ușa de 
la dormitor să fie închisă și draperiile trase la ferestre 
atunci când se ducea la culcare. Zicea că doar astfel poţi 
avea parte de un somn liniștit. În concluzie, cred că asta îl 
ajuta să doarmă, nu vreun somnifer. 

— Perfect. 

— Bun. Oricum, vă mulţumesc. 

El se ridică în picioare, îndreptându-și privirea din nou 
spre panoul acela imens pe care Eve îl acoperise cu haina. 

— Mă bucur că am văzut asta. Nu mă refer la imagini, 
fiindcă nu m-ar bucura în veci să văd asemenea lucruri. M- 
am bucurat văzând că studiaţi cu atenţie cazul. Că vă uitaţi 
atent la fotografii, că indiferent unde întoarceţi privirea, 
vedeţi ce au fost în stare să-i facă, nemernicii. Sunt fericit 
să știu că aţi vorbit serios. Că e prioritatea dumneavoastră. 

Rămasă singură, Eve se întoarse cu fața spre panou. 
Dădu jos haina pe care o agăţă de spătarul scaunului pe 
care se așezase oaspetele ei. După care privi atent în ochii 
Avei. 

— Eşti o mincinoasă, rosti Eve cu voce tare, iar eu o s-o 
dovedesc. 

Eve verifică ea însăși transmisia, după care o mai 
verifică o dată. Indiscutabil, Greta Horowitz o contactase 
pe Ava Anders, apelul fiind iniţiat din casa din New York și 
făcând legătura cu camera de hotel unde se cazase Ava, în 
Santa Lucia. Transmisia durase de la 6:14 la 6:17 a.m. 

Închizând ochii, Eve mai ascultă o dată copia 
înregistrării pe care i-o trimiseseră cei de la Informatică. 
Ava blocase transmisia video, dar Eve proceda exact la fel 
atunci când apelul o prindea în pat. Ce păcat! Ar fi fost 
foarte bine dacă ar fi avut cum să-i vizualizeze chipul, să-i 
citească limbajul trupului. Cu toate astea, vocea avea 
tonalitatea potrivită, cu urcușurile și coborâșurile ei. 
Nemulțumirea celui trezit din somn, agitația, șocul și la 
sfârșit durerea. Fiecare notă interpretată perfect. 

Şi totuși... 

— Computer, trimite la laborator o copie a acestei 
înregistrări, alături de cea a interogatoriului de astăzi. 
Transmite-i laborantului-șef Berenski că trebuie să le 
studieze cu atenţie. Să se facă, cât mai curând posibil, o 
analiză a vocii și o verificare a acesteia. Să se verifice 
vocile de pe înregistrare, analizându-se dacă aparţin sau 
nu acelorași persoane, și dacă nu cumva una dintre ele a 
fost preînregistrată sau transmisă de la locaţia de la care 
s-a iniţiat apelul. Locotenent Dallas Eve. 

Adăugă numărul și numele fișierului. 

Ar fi putut proceda așa, gândi Eve. Complicat, dar nu 
imposibil. O dublare a vocii, o transmisie preînregistrată. 
Informaticienii trebuiau să facă o verificare nouă, luând în 

calcul și posibilitatea aceasta. Dar dacă presupunerea se 
dovedea un eșec... 

Ea cercetă mijloacele de transport private, încercând să 
vadă care era ruta cea mai rapidă de la New York la Santa 
Lucia. Rezultatele îi sporiră frustrarea. 

Timpul era insuficient, recunoscu ea. Nu ar fi avut destul 
timp să se întoarcă de la locul crimei în Santa Lucia, să 
revină în camera de hotel și să răspundă la apelul cu 
pricina, chiar dacă Ava ar fi făcut totul ca la carte, cât mai 
rapid posibil. Elementele acestea de ordin fizic îi ofereau 
un alibi impecabil. 

Analiză iar problema timpului, încercând să găsească o 
breșă. Link-ul ei emise un semnal sonor, transmițându-i să 
ia legătura cu comandantul. 

Ca să ajungă mai repede, folosi ascensorul. O parte din 
drum o parcurse alături de câţiva polițiști, avocaţi și de un 
căţeluș cu urechile lungi. 

— El e un martor care și-a exersat simţul olfactiv, îi 
spuse polițistul care stătea lângă căţel. Stăpânul lui zice că 
a fost tâlhărit în timp ce venea încoace însoţit de Abe. 
Pretinde că Abe îl va identifica pe tâlhar după miros. 
Polițistul ridică din umeri. Avem trei variante, la naiba. 

— Mdaaa, baftă. 

În timp ce se îndrepta spre biroul comandantului, Eve nu 
reușea să înțeleagă cum îl vor convinge pe procuror să 
depună plângere, bazându-se pe talentul olfactiv al 
căţelului. 

— Intraţi, doamnă locotenent. 

Secretarul-șef îi făcu semn. 

— Sunteţi așteptată. 

Comandantul Whitney stătea la biroul său, cu spatele 
spre priveliștea panoramică a orașului pe care îl servise și-l 
protejase aproape jumătate din existenţa sa. Trecerea 
anilor îi întunecase chipul, dar lui Eve i se păru că era un 
lucru meritoriu. Apăruseră adâncituri și riduri noi pe 

pielea lui tuciurie, amintindu-i de anii pe care îi trăise 
intens. 

Avea părul tuns scurt, ca de obicei, deși ea bănuise 
mereu că soţia lui ar fi preferat o altă tunsoare, cu toate că 
el nu se rușina defel de șuviţele cărunte. Ca constituţie, se 
ţinea bine și conducea departamentul cu o mână forte. 

— Comandante, începu ea, după care se opri, în secunda 
în care bărbatul ce stătea pe fotoliul cu spătarul înalt, 
destinat musafirilor, se întoarse cu fața spre partea 
exterioară a biroului. Domnule Tibble. 

Nu era vorba doar de comandant, reevaluă ea situaţia, ci 
și de șeful poliţiei. 

— Locotenente. 

Whitney arătă către fotoliul liber: 

— Ia loc. 

Ea se supuse, deși ar fi preferat să rămână în picioare, 
să-și prezinte raportul stând în picioare. 

— Doamnă locotenent. 

Tibble luă cuvântul, ridicându-se brusc de pe fotoliu, iar 
ea nu știa de ce, fiindcă dacă el ceruse această 
întrevedere, ea nu se afla în Turn. 

— l-am cerut comandantului o întâlnire de câteva 
minute, la care să fii și dumneata de faţă. Discuţia are 
legătură cu cazul Anders. 

— Da, domnule. 

El se așeză iar pe fotoliu. Un bărbat zvelt, căruia i se 
potriveau costumele de firmă și un scotch bun. La fel ca și 
Whitney, urcase pe scara ierarhică și, după cum își 
amintea ea, cu toate că acum era, în esenţă, un politician, 
nu reușise să renunţe la calitatea de poliţist. 

— Vă întreb întrucâtva într-un scop personal. 

— L-aţi cunoscut pe domnul Anders, domnule? 

— Nu, nu l-am cunoscut. Soţia mea o cunoaște pe 
văduva lui. 

— Drăcia dracului, își zise Eve. 

— Sunt amândouă membre în mai multe comitete. În 
orice caz, când soţia mea a contactat-o pentru a-i prezenta 
condoleanţe, doamna Anders și-a exprimat îngrijorarea că 
tonul folosit de mass-media afectează nu numai reputaţia 
soţului ei, afacerile familiei, dar și toate acţiunile caritabile 
care au tangenţă cu Anders Worldwide. Așa că mă aflu în 
situaţia de a vă cere să stopaţi entuziasmul și curiozitatea 
celor din media. 

— Cu tot respectul, domnule Tibble, cum credeţi că aș 
putea face asta? Nu s-a declarat Cod Albastru și dacă am 
face-o în clipa asta, închizând gura mass-mediei, e ca și 
cum am hrăni și mai abitir fiara! 

— De acord. Dar în momentul acesta le poţi oferi un alt 
os de ros, dintr-o altă perspectivă a anchetei? 

— Eu cred că circumstanţele în care a fost asasinată 
victima sunt o înscenare. Dar dacă le arunc osul ăsta, pun 
în pericol investigația și îl avertizez pe suspect în privința 
liniei pe care o urmează ancheta. 

— Aveţi un suspect? 

— Da. Văduva. 

Tibble oftă prelung, își frecă ceafa și ridică ochii în 
tavan. 

— La naiba. Cum s-a... 

El se opri. 

— Iertare, Jack, acesta e domeniul tău. 

— Locotenente, te rog să ne explici cum o femeie care se 
afla la mii de kilometri depărtare a ajuns, deodată, 
suspectul numărul unu? 

— Nu avem confirmarea că la momentul respectiv se afla 
într-adevăr în Santa Lucia, domnule comandant. 
Transmisia inițiată de la reședința Anders nu a beneficiat 
și de înregistrare video. Am trimis o copie a transmisiei 
plus o probă a vocii doamnei Anders la laborator, alături 
de o copie a interogatoriului desfășurat chiar azi- 
dimineaţă, solicitând ca vocile respective să fie comparate. 
Și chiar dacă se confirmă alibiul, ea rămâne implicată în 

respectivul asasinat. Minte, domnule comandant. Minte, 
repetă ea, cu faţa la șeful poliţiei, i-a spus soţiei 
dumneavoastră că o îngrijorează atitudinea mass-mediei. 
Pentru că presa dă la iveală faptul că soţul său întreținea 
relații extraconjugale, participa la partide de sex extrem, 
care implicau folosirea de corzi, de eșarfe, dar văduva e 
singura care a confirmat, la interogatoriu, asemenea 
practici. 

— E ceva discutabil, zise Whitney, e posibil ca soţia să 
fie la curent cu practicile sexuale ale soţului, în timp ce 
ceilalți habar nu au de existenţa lor. 

— Mda, așa e, și pe asta se bazează și ea. Dar face o 
mare greșeală, domnule comandant. Încă nu deţin o 
dovadă palpabilă, dar știu că nu are dreptate. Înscenarea 
aceea e total aiurea. E prea complicată, prea... aiuristică, 
zise ea, negăsind un termen mai potrivit. Autorul, oricine 
ar fi el, cunoștea bine casa, funcţionarea sistemului de 
securitate și tabieturile lui Anders. Sunt și câteva mici 
greșeli, dar în cea mai mare parte, planul a fost unul 
perfect. Cel sau cea care l-a ucis a vrut să-l umilească, să-l 
lase „descoperit” în faţa mass-mediei înnebunite, exact așa 
cum s-a și întâmplat. Doamna Anders e un expert în 
domeniul relaţiilor publice. Dar știe bine că dacă-și va juca 
rolul la perfecţie, după ce se va „stinge” batjocura la 
adresa ei, va ieși din poveste basma curată, strălucind ca 
un lingou de aur. Spre cine se va îndrepta simpatia, 
sprijinul, înţelegerea lumii întregi? Ea va fi victima, care-și 
va îndrepta umerii și-și va continua nestingherită viața. 

— Vrei să spui că a făcut totul de dragul publicităţii? 
întrebă Whitney. 

— Nu, domnule, dar este o parte a poveștii care o 
avantajează, iar ea conștientizează acest lucru și va găsi o 
cale prin care să tragă foloasele cuvenite. Fapta nu 
aparţine unui străin, domnule comandant, nici unui ucigaș 
profesionist, și nu a fost vorba de un accident. Toate astea 
mă fac s-o suspectez pe Ava Anders. 

— În cazul acesta dovedește-o, îi zise Whitney. 

— Da, domnule. Roarke și un alt expert verifică situația 
ei financiară. Vom vedea dacă deţine niște conturi ascunse. 

— Dacă le-or putea găsi. 

— Da, șefu', repetă ea. Am de gând s-o cercetez mai 
amănunțit pe doamna Anders, am să-i verific trecutul, am 
să-l interoghez pe primul ei soț, dar și pe ceilalți amici și 
asociaţi ai celor doi. 

Ea se ridică în picioare. 

— Apropo de mass-media, domnule Tibble, Peabody, 
colega mea, va apărea astă-seară la emisiunea Now. Nu aș 
putea vorbi în numele lui Nadine Furst, dar, din câte știu, 
cunoștea destul de bine victima și o simpatiza. li poartă 
respect. 

— De ce participă Peabody și nu tu? întrebă Whitney. 

— Pentru că, domnule comandant, trebuie să înveţe și ea 
să facă faţă unei asemenea provocări. lar Nadine ţine mult 
la Peabody. Nu spun că nu va face „săpături” sau 
„presiuni” în timpul emisiunii, dar nu o va sfâșia de vie. Şi, 
în opinia mea, domnule, Peabody se va descurca de 
minune. 

— Şi dacă o dă... în bară, doamnă locotenent? întrebă 
Tibble, zâmbind. În cazul acesta, te descurci singurică cu 
soţia mea. 

— Am notat. De fapt, cred că mi-ar fi de folos să stau de 
vorbă cu soția dumneavoastră, dacă nu aveţi nimic 
împotrivă. 

— De acord. Dar te avertizez. În momentul acesta, simte 
nevoia să o protejeze pe doamna Anders. 


În timp ce se întorcea la birou, Eve încerca să găsească 
cea mai bună manieră de a o aborda pe soția șefului 
poliţiei, evaluând diverse variante. Cheia putea fi chiar 
diplomaţia, dar tocmai cheia asta părea că-i aluneca 
printre degete. $mecheria era să interogheze o nevastă de 
poliţist, soţia șefului cel mare, fără a-i da de înţeles că o 

suspectează pe cea față de care ea era extrem de 
protectoare. 

Trebuie s-o scoţi la capăt, își zise Eve. De aceea o 
plăteau ca pe un soi de mediu. 

— Hei, cucoană! luuuhu, cucoană! 

li luă aproape un minut ca să-și dea seama cui îi 
aparținea vocea cu pricina. O piele de nuanţa cafelei și 
niște ochi verzi scânteietori și jucăuși, alături de o claie de 
păr ondulat. Băiatul căra după el aceeași valiză jerpelită, 
aproape la fel de mare ca și insula Staten, pe care o târâse 
după el în decembrie, când îndesase în ea fularele furate, 
care, în realitate, nu erau din cașmir, valiză pe care o 
găsise lângă cadavrul unui acrobat de pe Broadway. 

— Ti-am mai spus că nu-s o cucoană. 

— Sunteţi poliţist. V-am luat urma și v-am așteptat aici, 
dar câţiva polițiști au vrut să mă alunge, cică ar fi trebuit 
să fiu la școală și alte mizerii de astea. 

— Şi de ce nu ești la școală etc. etc.? 

— Fiindcă am treabă. 

Arătă spre ea. 

— Cu tine. 

— Nu cumpăr nimic. 

— Am un pont. 

— Nu zău? Şi eu am unul. Să nu te întinzi mai mult decât 
ţi-e plapuma. 

— De ce? Tu nu faci tot așa? 

Nu era băiat prost, gândi ea. 

— Bine, dă-i drumul, care-i pontul? 

— Iţi zic, dar mi-e cam sete. 

li zâmbi la fel de larg ca în decembrie. 

— Hei, amice, ţi se pare că am faţă de fraier? 

— Nu, arăţi ca un poliţist dat naibii din New York City. O 
știe toată lumea. 

— Mda. 

Poate că putea, totuși, să-i acorde câteva clipe care o 
costau o sticlă de pepsi. 

— Uite cum facem. Vinde-mi pontul și, dacă-mi place, îţi 
iau ceva de băut. 

— Eu știu unde se petrece ceva suspect, unde găsești 
oameni cu caracter îndoielnic. 

— Copile, tu ţii morţiș să te afli în locurile unde se 
petrece ceva suspect, unde găsești oameni cu caracter 
îndoielnic. 

El clătină din cap, dezgustat. 

— Tu ești poliţist sau nu? 

— Asta am stabilit deja. Și chiar am treabă, dacă tot sunt 
poliţist. 

— Același tip, același loc, la aceeași oră. Zi de zi, timp de 
cinci săptămâni. Am văzut cu ochii mei. Poate că m-au 
văzut și ei, dar nu m-au luat în seamă, considerându-mă un 
copil. 

Nu, își zise Eve, nu era defel prost. Majoritatea adulţilor 
nu-i iau în seamă pe copii. 

— Dar ce făcea individul acela zi de zi, timp de cinci 
săptămâni, de te-a făcut să crezi că ar avea caracter 
îndoielnic și că ar face ceva necuvenit? 

— A intrat acolo ducând cu el o pungă de cumpărături 
pe care abia o căra. Şi peste doar câteva secunde, bum! 
Iese de acolo, dar cu o altă sacoșă. Și de data asta una mai 
ușoară. 

Copilul își așeză mai bine rucsacul pe spate. 

— Şi unde zici tu că e vizuina asta? 

Copilul se încruntă, unindu-și îngrijorat sprâncenele, 
precum un bătrânel. 

— Nu-i vizuină. E un magazin. Te duc acolo. E un pont 
de nota zece. Ar trebui să-mi iau un suc de portocale. 

— Ba o să-ţi iei un șut în fund. 

Dar ea scoase monedele, i le dădu, arătând cu degetul 
spre un Vending. În vreme ce el introducea în aparat una 
din ele, ea reflectă la cele spuse. Copilul era destul de isteţ 
și probabil că văzuse într-adevăr ceea ce afirmase. Poate 
că magazinul acela era un spaţiu, ori o vizuină, unde pasau 

de la unii la alţii portofele, sacoșe sau orice altceva mai 
puteau șterpeli hoţii de stradă de la turiștii și locuitorii din 
New York care-și lăsau buzunarele golite, în mod 
prostește. 

Copilul își bău limonada acidulată. 

— Hai să-i prindem asupra faptului. 

— Spune-mi care e locaţia și o să trimit acolo un echipaj 
de poliţie. 

— Nooo. Trebuie să-ţi arăt eu. Asta ne-a fost 
înţelegerea. 

— Ce înțelegere? Nu am făcut niciun fel de înţelegere. 
Nu am timp de pierdut. Nu pot să stau și să aștept ca un 
hoţ de buzunare să vină să-și deșerte punga. 

Copilul o privea aspru și rece. 

— În concluzie, nu ești un poliţist chiar atât de bun. 

Putea să-l potolească, era aproape sigură de asta. Dar o 
cam atinsese. 

— Mare belea mai ești și tu. 

Ea calculă apoi cât timp avea la dispoziţie. Ciudat era că 
locul cu pricina se afla în Times Square, acolo unde 
avusese și ghinionul de a-l cunoaște pe puști. Ar fi putut da 
pe acolo în drum spre casă. Poate că își va lua de lucru și 
acasă, unde n-o va întrerupe nimeni din cinci în cinci 
minute. 

— Așteaptă-mă aici. Dacă nu ești tot aici când mă întorc, 
te vânez ca pe un câine și te vâr în cușcă. Pricepi? 

— Mergi cu mine să-ți arăt? 

— Mda. Rămâi aici. 

Se repezi în secţie. 

— Peabody, trebuie să rezolv ceva, semipersonal, iar 
după aceea, o să lucrez acasă. 

— Dar... dar... eu trebuie să plec... în orice clipă! 

— Da, așa să faci, copiază datele noi și trimite-le pe 
computerul meu de acasă. 

— Dar... 

Peabody o porni grăbită pe urmele lui Eve. 

— Nu mergi și tu cu mine? 

— Fii tare, Peabody. Eve luă dischetele și le vâri în 
geantă. Ai mai avut emisiuni live. 

— Nu ca aceasta. Dallas, trebuie să vii cu mine. Nu mă 
pot duce singură. Eu o să... 

— O, Doamne, cu cine am de-a face? Ia-l pe McNab. 

Eve își luă repede haina. 

— Şi să n-o faci de oaie. 

— Trebuia să zici: „Baftă!”, strigă Peabody în urma lui 
Eve care ieșea rapid, aproape împiedicându-se. 

— Dacă o faci de oaie, îţi dau o baftă de n-o s-o poţi 
duce. 

— Dallas. 

— Ce-i? 

Se întoarse către Baxter aproape mârâind, după care își 
aminti. 

— O, scuze. Ai găsit vreo pistă nouă? 

— Nu. Tu ai... 

— Nu, nu am avut ocazia să mă uit prin dosar. Dar o voi 
face cât de curând, Baxter. 

Ştia bine că durerea de cap va sosi și ea, din cauza unei 
iritări continue, care-i sfredelea zona de deasupra nasului, 
între sprâncene. 

— Să mergem, copile, și dacă cumva mă minţi, o să afli 
pe pielea ta de ce sunt considerată un poliţist dat naibii. 

In garaj, băiatul clătină din cap nemulţumit când dădu 
cu ochii de mașina ei. Se urcă înăuntru, înghesuindu-și pe 
genunchi valiza jerpelită, studie atent interiorul mașinii, 
întorcând apoi spre ea ochii aceia venusieni și verzi. 

— Doamne, ce porcărie! 

— Ai tu ceva mai bun? 

— Eu nu am migrenă, dar mă pricep să recunosc un jaf. 
Cum de un poliţist a-ntâia are așa o mașină? 

— Zilnic îmi pun aceeași întrebare. Ai cumva un nume? 

— Tu ai? 

Eve avu o stranie senzaţie că el se amuza pe seama ei. 

— Locotenent Dallas. 

— Ce nume e ăsta, Locotenent? 

— E un rang. E gradul meu. 

— Eu nu am rang și nici mașină. 

— Spune-mi cum te numești, puștiule, altfel aventura 
noastră ia sfârșit aici. 

— Tiko. 

— În regulă, Tiko. Unde mergem? 

El făcu o mutră enigmatică sau cel puțin așa i se păru 
lui. 

— Eve. 

— Cred că trecem prin Times Square. Ea ieși din garaj, 
strecurându-se. 

— Ce ai în valiză de data asta? 

— Mi-am luat fulare de caşmir şi şepci, toate de aceeaşi 
culoare. 

— Dar tu de ce eşti cu capul descoperit? Căldura îţi bate 
în creştet, iar tu nu porţişapcă. 

— Dar tu de ce nu ai nimic pe cap? 

— Am vândut-o. 

El rânji spre ea. 

— Sunt un maniac al vânzărilor! 

— Dacă tot ești un maniac al vânzărilor, Tiko, de ce nu 
mă duci la sediul central și să-mi spui totul despre ce se 
scapă din mână? 

— Eu nu scap nimic. 

Da, nu o faci, din moment ce ești un vagabond inteligent, 
gândi ea. 

— Despre activităţile acelea suspecte, ilicite. 

— Eu nu prea suport asemenea chestii. Eu fac afaceri. 
Unii fură portofele și alte mizerii și după aceea oamenii nu 
mai au bani să-mi cumpere fularele și șepcile, dar, cum se 
îndreaptă vremea, mă reprofilez pe eșarfe sută la sută din 
mătase și pe cravate. 

Era logic, așa că Eve mișcă din cap aprobator. 

— Bun, de ce nu i-ai relatat totul unui poliţist din zonă? 

— Dar de ce aș fi făcut-o când o cunosc pe cea mai bună 
polițistă din oraș? 

Era greu să găsești o fisură în logica lui, hotărî Eve. 

— Ai făcut săpături, Tiko? 

— Mda, am făcut, nu-ţi face griji. Poate că ar trebui să 
întorci pe Forty-fourth și să lași mașina acolo. Toată lumea 
o să-și dea seama că hârbul ăsta aparţine unui poliţist. 

O atinsese din nou. Ea o porni, traversând perpendicular 
orașul. Poate că puștiul acela era de-a dreptul norocos, dar 
o coti pe o stradă suspendată între Seventh și Eighth. 

— Ai arma la tine și tot tacâmu', nu? întrebă el, în vreme 
ce se strecurau spre partea de est a orașului, care ducea 
spre Broadway. 

— Da, am arma la mine și tot tacâmu'. Locul ăsta e spre 
estul sau spre vestul Broadway-ului? 

— Spre est. Eu am locul meu în partea de vest, adică de 
pe Fourty-second prima la dreapta și apoi o iei drept 
înainte pe Forty-seventh. Dar cred că cel mai bine e să 
ocolim Forty-fourth. Locul se află între Forty-third și Forty- 
fourth, chiar pe Broadway. El trebuie să apară dintr-o clipă 
în alta. 

— Păi, uite cum facem. Tu o iei înainte, te postezi la 
locul tău obișnuit. Eu vin mai pe urmă, îţi studiez marfa. Tu 
dai cu ochii de tip și mi-l arăţi, dar fără să faci semn cu 
degetul, ai priceput? Pe urmă mă ocup eu. 

În ochii lui se citea emoția și încântarea. 

— Ca și cum aș fi poliţist sub acoperire. 

— Mda, cam așa. Hai, șterge-o. 

El își luă la spinare picioarele scurte, care bocăneau pe 
pavaj, în timp ce valiza se bălăngănea zdravăn. Eve își 
scoase comunicatorul și chemă doi polițiști. Când o porni 
spre Browdaway, Tiko își desfăcuse deja masa portabilă, 
așezând-o pe un trepied. Ba, mai mult, nu fu surprinsă să 
constate că el avea deja câţiva clienţi. 

Pe Broadway era aceeași atmosferă de petrecere, 
datorită luminițelor intermitente, a ecranelor imense și a 

panourilor de afişaj. Pe trotuare mișunau adolescenți, 
deplasându-se pe plăcuţe pe bază de aer, pe skateboarduri 
sau mărșăluind în bocancii aceia la modă, lucioși, cu talpă 
de crep, cu toc de șapte centimetri. La colţul străzilor, 
negustorii își vedeau la repezeală de afacerile lor, făcând 
comerț cu câini, cu covrigi, kebab, porţii de cartofi sau de 
hașiș și tot soiul de băuturi răcoritoare. 

Turiștii se zgâiau la culori, la blindajul insonor al 
aparatelor de filmat și la sex shop-urile unde vânzările să 
făceau cu aceeași rapiditate. Majoritatea turiștilor ar fi 
putut purta, după opinia lui Eve, un neon mic dotat cu o 
săgeată pe care să apară următoarea inscripţie: Alege-mă! 

Se îndreptă spre taraba lui 'Tiko, iar el o întâmpină cu o 
mișcare mult prea viguroasă din sprânceană. 

— Sută la sută din cașmir. Eșarfe și șepci. Dacă 
cumpăraţi un set, primiţi un preţ special. 

— De ce e atât de special? N 

— O sută de dolari setul. De obicei, costă 125. In 
magazin nu-l luaţi cu atât. Uite-l... cel îmbrăcat în dungi... 
vine încoace. 

Tiko începu să vorbească nefiresc de încet, ca și cum 
vorbele lui ar fi putut depăși vacarmul din jur, răzbătând 
până pe partea cealaltă a străzii. 

— Cel cu rucsacul roșu. Il vezi... 

— Nu arăta într-acolo. 

Eve se uită ca din întâmplare peste umăr. Văzu mai întâi 
rucsacul roșu, după care îl zări și pe individul înalt, cu 
pufoaică mare gri și șapcă. 

— Trebuie să-l prinzi. O sută de dolari setul, îi spuse 
Tiko unei doamne care se oprise să se uite la marfa lui. 
Doar astăzi. Tu du-te și prinde-l. 

— Unde naiba erau colegii ei? 

— Trebuie să sosească și colegii mei. 

— Dar tu ești poliţist. 

— Le cumpăr, răspunse femeia, căutându-și banii în 
portofel. 

Tiko luă o pungă de plastic nouă. 

— Elo să intre acum înăuntru. 

— Eu sunt de la Omucideri. Se află cumva un cadavru 
acolo? 

— De unde vrei să știu eu? 

Reuși să vâre șapca și eșarfa în pungă, să ia banii, să 
dea restul și s-o străpungă pe Eve cu privirea. 

— La dracu. Stai aici. Nu te mișca. 

Ca să nu mai atragă atenţia, ea se îndreptă spre felinarul 
străzii, grăbindu-se să stea la vedere, ignorând protestele 
și înjurăturile celor de care se lovea în trecere. Nu-l scăpa 
din ochi pe omul cu rucsacul și mai avea cam trei metri ca 
să-l ajungă, când el intră într-un magazin unde se vindeau 
suveniruri din New York, inclusiv trei tricouri la preţul de 
49,95 de dolari. 

Ea deschise ușa magazinului. Spaţiul acela era 
înghesuit, constată Eve, dintr-o privire. Când intră ea, în 
spatele tejghelei un bărbat și o femeie își vedeau de 
treabă, în timp ce bărbatul înainta spre partea din fund a 
magazinului. 

Poliţişti afurisiţi, își zise ea. 

— Doriţi ceva? întrebă femeia fără prea mult interes. 

— Am văzut ceva care m-ar interesa. 

Ea se postă, repede, în spatele omului cu rucsacul, și-l 
bătu pe umăr. Se roti într-o parte în așa fel încât corpul lui 
să rămână blocat între ea și tejghea, în cazul în care 
ceilalți doi ar începe să se agite, după care ridică 
legitimaţia la vedere. 

— Te-am prins. 

Femeia care stătea dincolo de tejghea ţipă ca și cum i-ar 
fi smuls cineva ţeasta. In momentul de neatenţie creat, 
umărul bărbatului izbi în obrazul lui Eve, făcând-o să vadă 
stele în fața ochilor. 

— Ticălosule. 

Eve îl pocni cu genunchiul peste fund, împingându-l cu 
faţa peste tricoul expus la vânzare. Cu chipul zvâcnindu-i 


153 


de durere și cu arma ridicată în aer, ea se roti în direcţia 
inversă. 

— Doamnă, o avertiză ea pe femeia care voia să sară 
peste tejghea și să fugă spre ușă. Stai pe loc sau te împușc. 
Așezaţi-vă pe podea. Așezaţi-vă naibii pe podea. Pe podea, 
la naiba, cu faţa în jos și cu mâinile la ceafa. Și tu. 

Ea arătă cu capul spre vânzător, care, în spatele 
tejghelei, ridicase deja braţele în aer. 

— Tu stai bine așa. Rămâi în poziţia asta. Şi tu. 

Ea îl lovi cu cizma pe bărbatul cu rucsac. 

— De ce făceai chestiile astea? Acum chiar ai dat de 
belea, nu? 

— Am venit să cumpăr un tricou, atâta tot. 

— Ei, nu zău? Şi o să plătești cu banii dintr-unul din 
astea? 

Ea scoase din rucsac colecţia de poșete și de portofele. 

Se uită ironic la cei doi polițiști care dădură buzna în 
magazin. 

— Îmi pare rău, băieţi. V-am întrerupt cumva pauza de 
cafea? Verificaţi prin spate. Bănuiesc că pe aici se petrec 
activităţi ilicite. 

Ea își atinse ușor obrazul. 

— La dracu'. Ah. Chemaţi o mașină să-l ia pe individul 
ăsta. Furt și trafic cu produse furate... 

— Hei, locotenente. Sunt aici câteva sute de portofele și 
de poşete. Cărţi de credit și de debit, alături de cărți de 
identitate false. 

— Serios? 

Eve surâse șmecherește spre bărbatul care rămăsese cu 
braţele în aer și cu o mutră foarte tristă. 

— Fraudă, furt de identitate. Şi câte altele. 

Mai dură vreo douăzeci de minute, dar, când Eve 
traversă iar strada, Tiko era exact unde-i spusese ea să 
rămână. 

— Le-am povestit polițiștilor, când i-am văzut venind 
incoa'. 

El își pocni călcâiele. 

— Le-am spus unde are loc acţiunea. 

— Ai procedat foarte bine. 

— Ai dat cu ochii de șoarece. Te-ai luat la hartă cu 
individul ăla? 

— I-am dat ce merită. Ești liber, Tiko. Azi poţi să declari 
treaba terminată. 

— Aș mai avea o oră de lucru. Ca să recuperez faptul că 
am fost plecat până în centru. 

— Azi e de ajuns. 

— Pe individ îl duci la zdup? 

— Îl conduc colegii mei. Nu au nevoie de un poliţist de 
top ca mine ca să se urce la volan, zise ea, luându-i vorba 
din gură. Unde sunt „săpăturile” tale, Tiko? 

El miji ochii. 

— Nu crezi că am făcut așa ceva? 

— Dacă le-ai făcut, spune-mi de unde să le iau. 

— După colţ. Un apartament la etajul trei, deasupra 
magazinului grecesc. Ti-am zis că acela e locșorul meu. 

— Așa este, mi-ai zis. Gata pe ziua de azi. Hai să 
mergem. 

Băiatul era nemulțumit, Eve era conștientă de asta, dar 
se supuse. 

— Mă costă cinci sute faptul că am lăsat totul baltă și am 
venit să te anunţ. 

— Ţi-am luat o limonadă. 

Pentru că privirea aceea uimită îi stârnea curiozitatea, 
merita să cheltuie câţiva bănuţi. Cam cincizeci. 

— Asta înseamnă cam a zecea parte din ce spuneai că ai 
pierdut astăzi. Cred că va acoperi și timpul pierdut și 
transportul. 

— Beton. 

Mărunţișul dispăru imediat în unul dintre buzunarele lui. 

— Ai împușcat pe careva de acolo? 

— Nu. Ei, ce naiba, putea să mai adauge ceva pe lângă 
acei cincizeci de dolari. Dar femeia a ţipat ca din gură de 

șarpe și a dat să fugă. I-am zis, că în caz că nu se aruncă la 
podea, o împușc. 

— Şi ai fi făcut-o? 

— Sigur. Furaseră de la o mulţime de persoane și mai 
confecționau și carduri false. Se pare că se ocupau și cu 
cărţi de identitate false. 

El scutură din cap, dezgustat. 

— Ce hoţi puturoși. 

Eve se uită atent la el, intrigată. 

— Daa? 

— La dracu', da. Orice leneș a ajuns să fure. Îţi trebuie 
un pic de creier să faci bani. Am ajuns. 

Deschise ușa unui spaţiu micuţ. În holul strâmt, care 
semăna cu un dulap, se afla un ascensor. Judecând după 
plăcuţa care le semnala că nu funcţiona, părea să aibă mai 
mult de zece ani. Eve și băiatul urcară pe scară. Mirosul de 
ceapă și de usturoi, care plutea peste tot, nu era chiar 
dezagreabil. Pereţii erau mizeri, treptele pătate și abrupte. 

Și-l imagină pe băiat coborând zilnic acele trepte, 
tărându-și valiza. Mda, era ceva. 

La al treilea etaj, el scoase un mănunchi de chei din 
buzunar, deschizând cele trei lacăte ale unei uși. 

— Dacă vrei să faci cunoștință cu bunica, intră. 

Se gătea ceva. Când pătrunse în încăperea strâmtă și 
îngustă, ornată cu perdele curate din dantelă, adulmecă 
mireasma de roșii prăjite în tigaie. 

— Mi-a venit băiatul? strigă cineva prin ușa 
întredeschisă. 

— Da, bunico. Și am adus pe cineva cu mine. 

— Pe cine? 

Femeia care se ivi în prag ţinea în mână o lingură de 
lemn cu coada scurtă. Părul era o claie pufoasă, albă ca 
neaua, care încadra o faţă ridată. Dar verdele ochilor era 
la fel de strălucitor și vesel ca al băiatului. Purta un 
pulover larg, maro și o pereche de pantaloni care îi 
strângeau talia subţire. 

În ochii ei apăru teama, odată cu înţelegerea unui lucru. 
Era ca și cum ar fi strigat: Poliţia! ridicând braţele în aer, 
la fel ca și vânzătorul de la magazin. 

— Nu e nicio problemă, preciză Eve. 

— Ea e bunica mea. Bunico, ea e doamna locotenent 
Dallas. E cea mai... E poliţist. 

— E un băiat bun. 

Femeia întinse mâna, astfel că Tiko se grăbi să se ducă 
lângă ea, iar bunica îl îmbrăţișă strâns. 

— Nu a făcut nimic rău. 

— I-am prins, buni, da, așa am făcut. l-am prins, nu mai 
au cum să scape. 

— Pe cine? Despre ce vorbiţi? Tiko o trase de braţ. 

— Ţi-amintești că ţi-am zis că am văzut niște 
răufăcători? Tu mi-ai zis că sunt niște tâlhari. Și asta și 
erau. M-am dus și i-am spus lui Dallas și a venit cu mine la 
locul cu pricina, după care a intrat înăuntru și i-a arestat. 
Este? 

— Nu-i așa? îl corectă bunica. 

— Tiko mi-a dat de știre când a observat ceva suspect și 
ajutat poliţia pentru a-i identifica pe cei care se ocupă cu 
furturi stradale și cu cărți de identitate false. 

— Ooo, Doamne. 

— Doamnă... 

— Ah, mă iertați. M-am zăpăcit complet, nu mai știu 
unde mi-e capul. Numele meu e Abigail Johnson. 

— Doamnă Johnson, aveți un nepot extrem de interesant 
și care a făcut multe fapte bune. Mulţi oameni îl invidiază 
pentru asta. 

Scoase o carte de vizită, după care se scotoci în 
buzunare până găsi un pix. 

— Vă scriu aici numerele mele de telefon. E un fel de 
răsplată. 

— Mă premiaţi? Pe lângă timpul meu și transport? 

— O faptă bună este ea însăși o răsplată, îi răspunse 
Abigail. 

— Da, doamnă, așa e. Oricum, departamentul de poliţie 
din New York vrea să-și exprime gratitudinea pentru cei 
care se comportă ca niște cetăţeni de nădejde și, ca atare, 
avem un program special dedicat acestora. Dacă luaţi 
legătura cu persoana al cărei nume l-am notat pe spatele 
cărții de vizită, veţi primi toate sfaturile necesare. 

Îi înmâna cartea lui Abigail, dând apoi mâna cu Tiko. 

— Frumoasă ispravă, băiete. 

— Hei, să nu uit. Îmi cer scuze pentru individ. 

— Nu e nici primul, nici ultimul. 

— Tiko, du-te și spală-te pe mâini ca să mănânci. Ia-ţi la 
revedere de la doamna locotenent Dallas. 

— Pe curând. Dacă mai daţi pe la mine, vă fac o 
reducere a-ntâia. 

În timp ce el plecă, Abigail inspiră adânc. 

— Două ore pe zi, fac lecţii cu el, seara. Duminica 
mergem la biserică. Mă asigur că are ceva bun de îmbrăcat 
și mâncarea de care are nevoie. Eu... 

— Totul e în regulă, doamnă Johnson. Dacă e ceva, luaţi 
legătura cu mine. 

Eve o luă la fugă pe trepte, ieșind din nou în aerul rece. 
Poate că o faptă bună, era într-adevăr, o răsplată, cugetă 
ea, apăsându-și palma pe obrazul care o durea. Dar în mod 
sigur, în cazul ei, trebuia să folosească și o pungă cu 
gheaţă. 

Eve intră în casă pregătită pentru discuţia ei ironică 
zilnică cu Summerset, care în mod sigur avea ceva de 
comentat în legătură cu vânătaia de la ochiul ei. 

Dar el nu era acolo. 

Rămase o clipă în holul gol, parcă așteptându-se ca el să 
apară asemenea unei dâre de fum. Confuză, se uită o 
secundă în salonașul aflat în apropierea intrării. Flori 
proaspete în vază, focul trosnea îmbietor, dar Slăbănogul 
enervant nu era pe nicăieri. Pe lângă nedumerire se ivi o 
ușoară îngrijorare. Poate că răcise la fel ca și Feeney, iar 
ea nu avea de gând să facă pe asistenta pentru acel mogul 
al administraţiei. 

Dar în caz că ar zăcea pe undeva din cauza febrei mari... 
atunci Roarke ar trebui să vină acasă și să rezolve 
problema. 

Tocmai când intenţiona să facă stânga împrejur, ca să-l 
caute prin toată casa, auzi vocea lui Summerset plutind în 
încăpere, ca și cum ar fi aparţinut unei fantome, astfel că 
polițista tresări violent. 

— Presupunând că vă interesează să o urmăriţi pe 
colega dumneavoastră, atunci trebuie să știți că peste 
patru minute va începe emisiunea. 

— La dracu. 

Eve rosti cuvântul respirând precipitat, privind pieziș la 
imaginea afișată via intercom. Știu cât e ceasul. Sau mai 
bine zis știuse. Nemulțumită, urcă scara, auzindu-i vocea 
în urma ei. 

— Găsiţi gheaţă în sertarul de sus al dulapului din 
bucătăria biroului dumneavoastră. 

Ea strânse din umeri, da, sesizase satisfacția din vocea 
lui, continuându-și drumul. În birou, aruncă mapa cu 
dosare pe blatul biroului, dând ordin ca pe ecran să apară 
canalul TV corespunzător. Și pentru că obrazul ei pulsa ca 
o târfuliță în călduri, căută și puse la treabă afurisita aia 
de pungă cu gheaţă. Simţind răcoarea aceea binefăcătoare 
pe obraz, porni computerul. Trebuia să se ocupe și de 
următorul moment neplăcut, și anume să scrie raportul 
despre acţiunea din Times Square. 

Abia începuse, când se auziră acordurile intro-ului 
emisiunii Now. Cu jumătate de ureche, ascultă 
introducerea lui Nadine, aruncând un ochi spre ecranul 
unde privirea de pisică a reporterului părea că se 
îndreaptă direct spre ea. Era imaginea unei femei 
impunătoare și cochete, cugetă Eve, privind blondul cu 
șuvițe al părului, bijuteriile fine, picioarele frumoase puse 
în valoare de costumul de nuanţa aramei. Bineînţeles că 
telespectatorii nu o văzuseră niciodată pe Nadine dansând 
aproape goală într-un sex club, după o petrecere ca la 
carte. 

Ea o prezentă pe Peabody drept un poliţist dedicat 
muncii sale și care fusese decorat, citând câteva cazuri la 
care aceasta colaborase și pe care le prezentase și mass- 
media. Când camera o prezentă în prim-plan pe partenera 
ei, Eve făcu o grimasă. 

Trina nu exagerase cu aranjarea părului și cu machiajul, 
observă Eve. Ea părea mult mai tânără, dar nu avea 
expresia unui om prea blând, ceea ce era foarte bine. 
Costumul, cu croială militară, era probabil o alegere 
potrivită. Și, dacă nu o cunoșteai personal, nu-ţi dădeai 
seama de teama profundă din ochii lui Peabody. 

— N-o da în bară, mormăi Eve. 

Nadine o conduse în studio, rostind câteva amabilităţi, 
iar Eve observă că Peabody începe să se relaxeze. Nu era 

prea relaxată, cugetă ea. Într-o transmisiune în direct, ea 
nu mai e amica ta. De fapt, în asemenea momente nu ai 
prieteni. 

— La naiba, acum sunt eu cea care are emoţii. 

Și tocmai din această pricină, se ridică și începu să facă 
pași în faţa ecranului, fără a-l scăpa din ochi. 

Descurcă-te, descurcă-te. Vorbește despre indicii, bla, 
bla, bla. Fără a comenta ceva anume... dă-i înainte. 
Peabody confirmă că nu se intrase prin efracţie, asta era 
bine, și se opri înainte de a spune că sistemul de securitate 
fusese întrerupt, ceea ce era și mai bine. 

Vorbiră o vreme despre implicaţiile sexuale ale acestui 
asasinat, parcă ocolindu-se una pe altă. Meseria lui Nadine 
era aceea de a descoperi dedesubturile, iar misiunea lui 
Peabody era aceea de a nu oferi acest gen de detalii. Stând 
în faţa ecranului, Eve se simţi oarecum mândră. Amândouă 
femeile se descurcau de minune. 

Se insistase doar atât cât fusese nevoie pentru a se 
confirma că această crimă avusese conotaţii sexuale. Dar 
totul transmitea mesajul clar că Thomas A. Anders fusese 
doar o victimă. Că era vorba de un om căruia i se curmase 
viaţa. 

Totul e clar acum, își dădu seama Eve. Slavă Cerului. 

— Doamnă detectiv, începu Nadine fraza, Thomas 
Anders a fost un om bogat, a fost un om puternic, 
proeminent în cercul oamenilor de afaceri. Această poziţie 
a lui reprezintă, probabil, o posibilă presiune asupra 
anchetei. Cum vă influenţează acest aspect activitatea pe 
care o desfășuraţi? 

— În... într-un fel aș spune că asasinatul e cel care 
echilibrează balanţa, fiind la fel de important. Când se 
curmă o viaţă, când cineva ia viaţa altcuiva, nu mai există 
clase sociale și figuri proeminente ale societăţii. Bogăția, 
poziția în societate, afacerile reprezintă o motivaţie, 
probabil. Dar asta nu schimbă cu nimic fapta criminalului 
sau misiunea celor care anchetează cazul. Lucrăm în 

același mod și pentru cazul Thomas Anders și pentru cazul 
unui necunoscut. 

— Şi totuşi, trebuie că există oarecare presiune 
exercitată asupra poliţiei, din moment ce e vorba de un 
personaj de vază. 

— In realitate, mass-media se folosește de astfel de 
practici. Superiorii mei nu m-au supus nici unei presiuni. 
Eu nu am fost educată să judec o persoană potrivit averii 
sale. Am fost antrenată să devin poliţist, anchetator, să 
investighez moartea, indiferent de situaţia victimei în 
timpul vieții. 

Eve dădu aprobator din cap, vârându-și adânc mâinile în 
buzunare, în vreme ce Nadine se pregătea să încheie acest 
segment al emisiunii, prefaţându-l pe cel de-al doilea. 

— Gata Peabody, ai scăpat. 

Ordonând ecranului să se închidă, Eve se reașeză la 
birou, apucându-se din nou de lucru. 


Iat-o, stătea acolo. Roarke rămăsese locului, în pragul 
ușii, savurând câteva minute imaginea ei. Părea atât de 
concentrată, de hotărâtă. Asta îl atrăsese din prima clipă în 
care dăduse cu ochii de ea, la o comemorare, într-o mare 
de oameni. 

I se păruse foarte atrăgător felul în care ochii ei de 
culoarea whisky-ului deveniseră deodată reci și categorici, 
la fel ca în clipa de faţă. Ochi de polițistă. Poliţista lui. 

Ea își scosese jacheta, o aruncase pe spătarul unui 
scaun, fără a-și scoate și tocul armei. Înarmată și 
periculoasă, își zise el. Avea ceva, în înfățișare, care îl 
incita la fel ca altădată. Şi faptul că se dedica neobosită 
muncii, pentru a face dreptate celor uciși, în slujba 
adevărului și a dreptăţii, îl uimea și-l uimise mereu. 

Observă că ea urmărea pe ecran datele cazului, 
fotografii dezgustătoare, rapoarte, notițe și nume. Și, colac 
peste pupăză, se alesese și cu un ochi vânăt. 

Se resemnase deja, cu gândul că femeia pe care o iubea 
nu va fi niciodată ferită de vânătăi și sângerări. Din 
moment ce nu părea extenuată sau bolnavă, însemna că o 
lovitură ca aceea era ceva neînsemnat. 

Eve îi simţi prezenţa. El sesiză exact clipa cu pricina, 
momentul în care limbajul trupului ei deveni cu totul altul. 
Și când își luă ochii de la ecran, în privirea ei apăru 
afecțiunea, chiar dacă una abia ghicită. 

Da, pentru asta merita să vină acasă. 

— Doamnă locotenent. 

Se apropie de ea, prinzându-i bărbia în palmă și 
ridicând-o pentru a privi mai atent vânătaia din jurul 
ochiului. 

— În concluzie, pe cine ai enervat azi? 

— Mai degrabă cine m-a enervat pe mine. Dar a primit 
mai mult decât o vânătaie. 

— Bineînţeles. Și cine era individul? 

— Un prostănac pe nume Clipper. L-am prins, l-am 
predat. 

— Ah. 

El lăsă capul într-o parte. 

— De ce? 

— Bună întrebare. Copilul acela, Tiko, m-a dus acolo. 

— O, pare o poveste palpitantă. Vrei un păhărel de vin 
care să meargă cu povestea? 

— Da, poate. 

— Înainte de asta, ia spune-mi, ai reușit să urmărești 
emisiunea la care a participat Peabody? 

— Mda. Tu? 

În partea opusă a camerei, el se uita la colecţia de 
vinuri, alegând unul pentru amândoi. 

— Nu aș fi pierdut-o pentru nimic în lume, și cred că s-a 
descurcat minunat. 

— Da, n-a dat-o în bară. 

El râse, destupând sticla. 

— A fost la înălţime, locotenente. Tu ai antrenat-o. Asta 
a fost ultima ei declaraţie. Tu ai învăţat-o să se lupte cu 
moartea, indiferent de poziţia victimelor în viaţa de zi cu 
Zi. 

— Am învăţat-o cum să lucreze un caz. Ea era deja 
poliţist. 

— La fel erai și tu atunci când Feeney te-a luat sub aripa 
lui. Așa se lucrează. 

Reveni lângă ea și-i oferi paharul cu vin. 

— E ca un soi de moștenire, nu? 

Luându-și paharul cu vin, se așeză pe marginea biroului 
ei. 

— Acum povestește-mi, cum a fost cu ochiul acela. 

O ascultă, amuzat și fascinat în același timp. 

— Câţi ani are Tiko? 

— Şapte, opt, nu știu. Cam așa ceva. 

— Cred că e destul de persuasiv, având în vedere că nu 
are decât șapte, șapte și ceva. 

— Da, știe să convingă, asta e clar. Oricum, nu a fost 
chiar așa greu. 

Ea ridică din umeri. 

— Dar trebuie să-i admirăm logica, e mai mult decât 
ascuţită. Indivizii aceia furau de la potenţialii lui clienţi, 
așa că-i puneau în pericol propria afacere. lar eu sunt 
poliţist. 

— De elită. 

— Da, așa e. Și, ca atare, a trebuit să mă ocup de el. 

— Ceea ce ai și făcut. 

El îi mângâie obrazul lovit. 

— Cu pagube minime, bănuiesc. 

— Tipul avea braţele foarte slabe, dar erau lungi ca a 
unei gorile. Oricum, mi-am închipuit că puștiul are unde să 
locuiască, era prea curat și prea bine și gros îmbrăcat ca 
să fie un om al străzii. Stă într-un apartament micuţ din 
Times Square, alături de bunica lui, care tocmai îi pregătea 

ceva de mâncare. Străbunica, de fapt, adăugă ea. l-am 
verificat în drum spre casă. 

— Sigur. 

— Niciunul dintre ei nu are probleme. Dar nu pot spune 
același lucru despre mama lui Tiko. Afaceri ilegale, 
solicitări fără licenţă, jefuirea unui mare magazin. Ultimele 
două lovituri au avut loc în Florida. Bunica îi e tutore de la 
vârsta de un an. 

— Şi tatăl? 

— Necunoscut. Bătrânei i-a fost teamă că-i chem pe cei 
de la asistență socială. Că o să-i chem și o să piardă 
băiatul. 

— Poate să facă asta orice alt poliţist. 

— Nici acela n-ar face greșeala asta. Puștiul are un 
acoperiș decent deasupra capului, e bine îmbrăcat, cu 
haine care-i ţin de cald, are ce mânca și are alături pe 
cineva care îl iubește. E... 

— Mai mult decât am avut noi acum mulţi ani, termină 
Roarke fraza. 

— Mda. Și eu m-am gândit la lucrul ăsta. Copilul acesta 
nu știe ce e teama și la fel am fost și eu la vârsta lui. Și nu 
are pic de răutate, în vreme ce tu ai întâlnit o grămadă de 
oameni răi pe străzile Dublinului. Probabil că și el a avut 
parte de multe răutăţi, dar va avea o viaţă bună, fiindcă 
are cine să-l îngrijească. 

— După cum vorbești, băiatul are aproape toate șansele 
în privinţa asta. 

— Da, așa cred. Și m-am gândit și la Anders. Nu era un 
om fricos și nici prea rău, după câte am descoperit. Dar 
cineva i-a răpit șansa de a mai trăi. Cineva a ţinut cu tot 
dinadinsul să-i curme existenţa. 

— Cu tot dinadinsul. Interesantă expresie. 

— Mda. 

Ea privi spre ecran, la fotografia Avei de pe cartea de 
identitate. 

— Cred că se potrivește. Auzi, nu am putut să ajung la 
laborator ca să-l rog pe Dickhead să facă probele de voce. 
Am aici câteva mostre. Nu cred că ţi-ar lua prea mult. 

— Da, nu cred că mi-ar lua. 

El se gândi la asta, sorbind din vin. 

— Mă ocup în timp ce tu pregătești cina. 

Părea o afacere bună. Mai ales dacă alegea meniul ei 
preferat, spaghetti cu carne, fiindcă el nu menţionase ce 
anume dorea să mănânce. Termină de verificat datele Avei, 
îi lăsă un nou mesaj vocal lui Dirk Bronson, primul soţ al 
acesteia, după care se duse în bucătărie să comande cina. 

Tocmai așeza farfuriile pe masă când Roarke reveni. Ea 
se gândi că nici nu ar fi trebuit să-și mai bată capul cu 
laboratorul. 

— Vestea bună: n-a durat mult, vestea rea, cel puţin din 
punctul tău de vedere, vocile se potrivesc. 

— La dracu'. Nu putea fi o transmisie de la Santa Lucia 

făcută cu ajutorul telecomenzii? 
_ — Nu, datele arată altceva. Am folosit mai multe filtre. 
In calitate de consultant civil, pot să te asigur că Ava 
Anders a primit mesajul în timp ce era în Santa Lucia, la 
hotel. 

— Şi n-a putut să facă înregistrarea dinainte, la New 
York? 

— Nu, ar fi un timp prea scurt. 

— Poate că nu e vorba de timp. Poate că Anders era încă 
în viață, inconștient, dar viu, când sistemul de securitate a 
fost repus în funcţiune și ușile s-au încuiat la loc. Poate că 
înscenarea nu a durat cât am calculat eu, iar ea a reactivat 
totul cu ajutorul unei telecomenzi, astfel că a ajuns în 
Santa Lucia mult mai devreme. Poate că timpul a fost 
scurt, dar nu foarte scurt. 

— Calculează cât îţi ia să pleci de la locul faptei la avion 
și apoi de acolo până la hotelul de pe insulă. Tu cauţi nod 
în papură, Eve. 

— Da, bineînţeles. 

Iritată, luă o portie de spaghetti. 

— Simt că e amestecată în asta. Bine, victima era 
pasionată de electronice. la spune-mi, sistemul de 
securitate putea fi oprit de la o distanță apreciabilă, 
folosind telecomanda? 

— Da, nu e imposibil. Dar cei de la departamentul de 
informatică ce spun? 

— Că a folosit o copie a telecomenzii, ceva rapid, la 
îndemână. Dar nu au studiat cazul cu atenţie. lar Feeney e 
foarte bolnav, a răcit. 

— Îmi pare rău. 

— A trebuit să-l car la parter, unde îl aștepta o mașină, 
după care l-am trimis la policlinică și am sunat-o pe soţia 
lui. 

Roarke nu se sinchisi să-și ascundă rânjetul. 

— Ce locotenent ocupat ai fost astăzi. 

— N-ai decât să mă muști. 

— Să știi că de multe ori nu mai la asta îmi stă gândul. 
Pot să mă uit și eu o clipă la schema sistemului de 
securitate. La partea financiară, însă, nu am găsit nimic 
ieșit din comun. Nici o retragere suspectă de numerar, 
niciun cont ascuns, până acum, nimic. 

Curată și cu spatele acoperit, gândi Eve. Dar în sinea ei 
adăugă și termenul „calculată”. 

— Poate că, dacă nu a făcut-o ea, și a pus pe altcineva, 
poate că nu a folosit ca răsplată banii. Există și alte moduri 
prin care poţi incita la acţiune. Sex, poziţie socială, șantaj. 
Nu se spune că, de multe ori, cel mai bun prieten te ajută 
să scapi de cadavru? Are câteva prietene foarte bune, cel 
puţin așa mi s-a părut mie. 

— Ce ţi se pare așa ciudat la ea, Eve? 

— Mai multe lucruri. 

Ea tăie o bucată de carne. 

— Hainele ei. 

— Crezi că n-are stil? 

— Cum să-mi dau eu seama că ar avea vreun stil 
vestimentar? Tu te pricepi. 

Ea îi întinse furculița în care era înfiptă bucăţica de 
carne. 

— Tu ești regele modei. 

— Hei, mă strădui. 

— Deci, tu dormi buștean, și primești un apel. S-a 
întâmplat ceva îngrozitor, iar eu sunt moartă. Tu ce faci? 

Lui îi luă mai mult de o clipă să alunge teroarea din 
suflet, să ignore acel loc întunecat dinlăuntrul lui care se 
strângea ori de câte ori se gândea că în fiecare zi ar fi 
putut primi un asemenea apel. 

— După sau înainte de a mă prăbuși răpus de durere? 

— Înainte, în timp și după ce te prăbușești. Ai fi atent la 
garderobă și ai alege haine care se asortează, din cap până 
în picioare? Ai avea grijă să ai o coafură impecabilă? 

— Cu talentul meu și datorită instinctelor mele 
înnăscute, nu mi-ar lua prea mult timp. 

— Dacă mai continui în același stil, îţi torn sosul pe 
pantalonii ăia eleganti. 

— Având în vedere cele spuse și condiţiile pe care le-ai 
descris mai devreme, consider că ele reprezintă unul 
dintre motivele pentru care cred că aș uita cu desăvârșire 
să mă îmbrac. Eve, știi bine că nu toată lumea iubește la 
fel sau la fel de intens. Și nici nu reacţionează la fel în faţa 
unor vești groaznice. 

— Au trecut șase minute până a chemat o mașină ca s-o 
ia de la hotel după ce a vorbit cu Greta. Dar de la 
convorbire până la plecarea efectivă au trecut cincizeci de 
minute. A comandat cafea, suc, afine proaspete și un 
croisant, de la AutoChef-ul din camera ei, am înregistrarea. 
A cerut micul dejun continental, înainte să comande 
mașina. 

— Ah. Ăsta da, sânge rece. 

— Mda. Un lucru fără însemnătate, nu ieșit din comun, 
dar totuși spune ceva. Un avocat ar zice că nu are nici cea 

mai mică importanţă. Că era șocată. Aiurea. Când a ajuns 
acasă, purta cercei, era parfumată, iar brăţara se potrivea 
cu restul accesoriilor. Pe Forrest l-a contactat abia după 
câteva ore de la aflarea veștii. Niște nimicuri, repetă Eve. 
Eu cred că ea a plănuit tot, în cel mai mic detaliu, că a 
acoperit fiecare urmă. Dar nu poate să-și ascundă și 
propria fire. Nu poate ascunde că e interesată de sine 
însăși, că e vanitoasă și nici impresia de om calculat pe 
care mi-a lăsat-o ori de câte ori am privit-o în ochi. 

— N-a plănuit nimic. N-a plănuit să-ţi arate ţie ceva. 

— Mâine particip la ceremonia de comemorare. O să 
vorbesc din nou cu ea, cu prietenele sale, cu Forrest, și am 
să încerc să dau de fostul ei soţ. După aia o să mai discut 
cu Greta, cu Charles și pe urmă iar cu ea. O s-o scot din 
sărite, chiar dacă e prietenă cu soţia șefului. 

Roarke își învârti leneș pastele pe furculiţă. 

— O cunoaște pe soţia lui Tibble? Hmm, nu-i a bună. 

— Mdaa. 

Eve oftă lung. 

— Nu m-ar mira să descopăr că a profitat din plin de 
avantajul acesta. Adică, s-a împrietenit dinadins cu soția 
șefului poliţiei. Trebuie verificat. 

Eve îl privi întrebător, iar Roarke aprobă. 

— Da, sunt de acord, ar fi fost un plan excelent pentru 
ea. Dar cum de au reușit să se cunoască? 

— Ca de obicei, făcând parte din anumite comitete ori 
participând la acte de binefacere. Trebuie să verificăm 
conturile pentru acţiunile de caritate și bursele școlare. 
Poate că ea a dat aiurea o sumă de bani, și victima a aflat 
mârșăvia. îi convine mai mult statutul de văduvă decât 
divorțată, mai ales dacă poate beneficia și fondurile 
destinate copiilor nevoiași. 

— Ben știe despre asta, probabil. Nu m-ar mira să aflu 
că el știa despre toată această extragere ilegală de fonduri. 
E posibil să le fi schimbat destinaţia, după care i-a înlocuit, 
aranjând conturile astfel încât noi să nu ne mai dăm seama 

de nimic. Dar, datorită morţii unchiului său, el deţine cel 
mai mare număr de acţiuni și devine șeful comitetului de 
administraţie. Cred că a comandat deja un audit intern, ca 
să se asigure că totul e în ordine în cadrul companiei, la 
fiecare nivel în parte. 

— Ea l-a îmbrobodit. Asta e impresia mea. Iar pe victimă 
o „murdărește”, cu acele fantezii sexuale, astfel că oamenii 
nu mai cercetează în direcţia potrivită. Chiar dacă a 
deturnat fonduri, a avut grijă ca lumea să creadă că 
victima a fost autorul. 

— Aș putea arunca și eu o privire. 

Ea răsuci iar o porţie de spaghetti în furculiţă, privindu-l 
pe sub gene. 

— Ce cercetaș ocupat ești tu. 

— Ce drăguţ. N-ar trebui să ieșim cu mașina după cină? 
Să mergem iar la locul crimei? 

Ea îl studie în timp ce înfuleca porţia de paste din 
furculiţă. 

— Asta îmi place mie la tine. De fapt, aproape tot. 


— Prin urmare, spuse Eve, în vreme ce se aflau în 
dormitorul lui Anders, el era întins acolo, mort precum 
Iuda, când s-a auzit vocea computerului programată pentru 
trezire. Bună dimineața, domnule Anders. I s-au precizat 
data, ziua, anul. Focul din cămin a fost aprins, cafeaua e și 
ea pregătită, la fel ca și dușul, după care i se amintește ce 
a comandat pentru micul dejun, alături de detaliile 
întâlnirilor pe care le avea în dimineaţa respectivă. 

— Cine mai are nevoie de o nevastă? 

Drept răspuns, ea îl ţintui cu privirea. 

— Ei, oricum, e cam înfricoșător. Tu cum de nu ai așa 
ceva, amice? _ 

— Ba avem, numai că eu nu-l folosesc. E cam aiurea. In 
afară de asta, eu am rareori nevoie de o alarmă, și, apoi, 
de ce aș comanda micul dejun cu o seară înainte sau de ce 

aș ordona să pornească dușul înainte de a mă decide să mă 
spăl? 

— Tu ai anumite obiceiuri, dar nu ești omul rutinei și al 
tabieturilor. El însă era. Şi asta a devenit o armă împotriva 
lui. Era foarte predictibil. Puteai conta pe faptul că la ora 
trei dimineaţa îl vei găsi în pat, că pornise sistemul de 
trezire, că îmbrăcase pijamaua. Că ușa de la dormitor va fi 
închisă, iar draperiile vor fi trase. Ca în fiecare noapte. El 
dormea cu faţa spre ușă. După urma pe care a lăsat-o acul 
seringii, el era pe o parte, cu faţa la ușă. Pariez că așa 
obișnuia să doarmă. Ea a știut asta. A verificat totul. Incă o 
verificare pe lista planului ei. 

Eve clătină din cap. _ 

— Hai, du-te să verifici sistemul de securitate. În curând 
va trebui să eliberăm locul. Nu o mai pot ţine mult departe 
de casă. Dar dacă tot mai sunt aici, să arunc o ultimă 
privire. 

Se plimbă prin încăpere, uitându-se ceva mai atent la 
lucrurile Avei. Hainele, lenjeria, pantofii. Erau scumpe, 
elegante, dar nu ţipătoare, cugetă Eve. Așa cum i se 
cuveneau unei doamne, conservatoare, care avea bani și o 
poziţie socială recunoscută. Elegant, dar nu ţipător, așa 
arăta totul. 

Eve mai dădu o tură prin dormitorul ornat cu elemente 
strălucitoare și cu tot felul de brizbrizuri. Da, nu erau 
neapărat ţipătoare, dar erau bogat ornamentate. Palatul 
Avei. Oare locul acesta o reprezenta cu adevărat? 

Dressingul dispunea de un salonaș plin cu produse 
cosmetice. Creme, loţiuni, produse de reîntinerire, produse 
pentru redarea fermităţii pielii, toate adunate în spatele 
ușilor argintii care dădeau în baie. Săruri de baie, uleiuri 
de toate aromele și tipurile în borcănașe înalte aranjate pe 
mai multe etajere. 

Adora să se îngrijească, să se vâre sub jetul dușului 
argintiu și sofisticat, într-un spaţiu care nu aparţinea 
soţului ei. 

Eu aici, tu dincolo. Totuși, împărțeau același pat. Dar, 
având în vedere dimensiunea acestuia și faptul că nu mai 
făceau sex, ar fi putut dormi și în camere separate. 
Revenind înăuntru, Eve atinse treapta aurie a scăriţei din 
faţa patului. 

— Asta era camera ei, zise ea cu voce tare. A ei. El era 
doar un locatar. Ea tolera situaţia, atâta tot. li tolera 
prezenţa, rutina enervantă a dimineţii. O făcea pentru că 
era spaţiul ei. Atâta timp cât era de folos, ea îl tolera aici. 

leșind din dormitor, ea îl resigilă și se duse să-l caute pe 
Roarke. 

El își dădu părul pe spate, în vreme ce haina de piele 
foșni, după care se așeză în zona de control a sistemului de 
securitate. În afară de echipamentul acela extrem de 
scump, Roarke avea în faţă un sistem de-al lui. 

— E un sistem excelent. E unul dintre sistemele mele, 
zise el, privind o clipă peste umăr. Prin urmare, îl cunosc 
la perfecţie. A fost în mare parte adaptat acestei case. Are 
activate toate opţiunile disponibile. Nu zic că e imposibil 
să-l oprești sau să-l activezi de la distanţă, cu ajutorul unei 
telecomenzi, dar cred că dacă ar fi comandat așa ceva, 
clientului i s-ar fi atras atenţia că poate strica întregul 
sistem de securitate. Dar dacă tot ar fi vrut ca sistemul să 
fie telecomandat de la foarte mare distanţă, oricum nu ar fi 
făcut-o în mod regulat. Avem o legislaţie și o documentaţie 
care reglementează aceste aspecte. Pot să verific, dar sunt 
aproape sigur că el nu a autorizat așa ceva. 

— Dar de la distanță mică? 

— Da, orice sistem de securitate poate fi defectat, pe 
unele le-am defectat chiar eu. În tinerețea mea pierdută. 

— Şi acum câţiva ani erai la fel, amice. 

— Da, doar... ca să mă distrez. Oricum, alarmele și 
camerele de luat vederi au fost deconectate de la mică 
distanţă. Dar s-a folosit întâi un cod și abia apoi a fost 
repornit backup-ul. Însă totul a fost manevrat foarte rapid, 
fie că a făcut-o cineva care avea o copie a telecomenzii, fie 

cineva care știa codul. Nu era nevoie decât să ieși din raza 
camerei video și apoi să le oprești pe toate odată cu 
alarmele, după care să folosești codul și să te ocupi de 
restul. Cu echipamentul potrivit, s-ar fi descurcat și un 
copil. 

— Dar nu a fost Ava Anders. Ce dezamăgire, admise ea. 
Acum trebuie să descopăr cine a făcut treaba asta jegoasă 
în numele ei. Hai să sigilăm locul acesta. În drum spre 
casă, vreau să mai caut pe cineva. 

— Se pare că e într-adevăr săptămâna vizitelor pentru 
noi. 


Pe Sasha Bride-West o găsiră acasă, dar era doar un fel 
de a spune. Răspunse ea însăși la ușă, îmbrăcată într-o 
luxoasă blană de nurcă albă. Dar nu păru defel deranjată 
de apariţia lor neprevăzută. Nu în momentul în care ridică 
ochii spre Roarke și miorlăi: 

— Ei, salutare. 

— Ne pare rău că trebuie să vă deranjăm, răspunse Eve. 
Putem sta de vorbă un moment? 

— Doar un moment. 

Ea îi zâmbi acid lui Roarke. 

— Dar dumneata cât timp vrei să-ţi aloc? 

— Ele cu mine. Sasha Bride-West. Roarke. 

— Da, știu. 

Ea îi întinse mâna, ceva mai sus, ca și cum ar fi așteptat 
ca el să i-o sărute. 

— Ne-am întâlnit odată, câteva secunde. Sunt 
dezamăgită că nu vă aduceţi aminte. 

— O să-mi amintesc acum. 

Ea pufni în râs, după care se retrase din dreptul ușii. 

— Intraţi. Tocmai aveam întâlnire cu câţiva prieteni. 
Oricum, de fiecare dată am obiceiul să întârzii. 

— Vă duceaţi s-o vedeţi pe doamna Anders? 

— Imbrăcată astfel? 

Sasha își dezbrăcă haina albă și o aruncă undeva în 
apropiere. Pe dedesubt purta ceva de un roșu-aprins, 
subţire și mulat pe corp. Sven lucrase cu pricepere. 

— Nu prea cred. Ava nu vrea să vadă pe nimeni până 
mâine. Mai am și alţi prieteni. 

Îi zâmbi din nou lui Roarke. 

— Şi la o adică, e loc pentru mai mulţi. 

— Deocamdată, ar fi bine dacă ne-am opri la Ava. 

— În regulă. 

Ea le făcu semn cu mâna, pornind apoi ca într-un dans 
pe tocurile argintii spre sufrageria la fel de îndrăzneață și 
de noncoformistă ca și ea. Se lăsă ușor pe unul dintre 
scaune. Eve nu prea înțelegea cum de poate să stea picior 
peste picior în timp ce purta o rochie atât de strâmtă. 

— Ce doriţi să aflaţi în legătură cu Ava? 

— Vreau să-mi confirm anumite date. Lucruri de rutină. 

— Şi pentru niște chestii de rutină obișnuiți să sosiți 
noaptea târziu, pe neașteptate, însoţită de un domn atât de 
atrăgător? 

— Noi tocmai ieșisem la o mică plimbare. 

Roarke se așeză în apropierea Sashei, vorbind pe un ton 
nepăsător. 

— Soţia mea are treburi de poliţist și în timpul liber. 

— Bieţii de voi. 

— În dimineaţa zilei în care domnul Anders a fost ucis, 
continuă Eve, la ce oră v-a trezit doamna Anders pentru a 
vă spune ce s-a întâmplat? 

— Nu m-a trezit. 

— Nu v-a trezit după ce a aflat de moartea soţului ei? 

— Sincer, nu prea cred că a dat crezare unei asemenea 
vești. Mi-a lăsat un mesaj. Bridge a fost cea care m-a trezit. 
Pe la opt și jumătate. Oricum, cu puţin înainte de ora nouă. 
Era într-un hal... Mi-aduc aminte că la început m-am 
enervat fiindcă aveam ședință la cosmetică abia la ora 11. 
M-a anunţat că Ava plecase, că Tommy păţise ceva... Eu... 

Sasha oftă prelung și toată atitudinea aceea arogantă se 
evaporă. 

— Am făcut niște remarci aiurea, răutăcioase, pe care 
acum le regret. După aceea Bridget mi-a pus mesajul să-l 
ascult și era de-a dreptul îngrozitor. Am simţit panica și 
lacrimile ce răzbăteau din vocea Avei. 

— Şi ce spunea în mesaj? 

— Mi-amintesc exact. „M-a sunat Greta. I s-a întâmplat 
ceva lui Tommy. Ceva teribil. Trebuie să plec acasă.” A 
lăsat mesajul pe măsuţa din salonaș. Noi împărţeam un 
apartament de trei camere, astfel că ea ne-a lăsat mesajul 
pe măsuţa aceea. 

— Şi dumneavoastră ce aţi făcut? 

— Ei bine, am sunat-o prin intermediul link-ului. Era 
distrusă, după cum vă imaginati. Ne-a povestit cum Greta o 
anunţase că Tommy murise. Că era mort la el în pat, dar că 
ea era convinsă că totul nu era decât o greșeală. Că nu era 
decât bolnav, așa că avea nevoie de ea. Că ne va suna 
imediat ce va ajunge acolo și va vedea care era exact 
situația. 

— Vă mulțumim. Ne-aţi fost de mare ajutor. 

Eve așteptă până ce Sasha se ridică și-i conduse din nou 
spre ieșire. 

— Ce păcat că nu v-a trezit. Pe dumneavoastră și pe 
doamna Plowder. Nu ar mai fi fost obligată să călătorească 
de una singură după primirea unei asemenea vești. 

— Brigit a fost furioasă din această pricină, exact așa 
cum te înfurii când ești teribil de îngrijorat de ceva anume. 
Nici nu mai știu de câte ori i-am repetat să nu se mai 
îngrijoreze atât. Că Ava fusese extrem de panicată. Că nu 
se gândise decât că trebuie să ajungă cât mai repede 
acasă. A fost o după-amiază groaznică pentru toate trei, 
doamnă locotenent. Când ne-a sunat Ava ca să ne spună că 
Tommy murise, bagajele noastre erau pregătite. Cred că 
știam deja că nu avea cum să se mai întoarcă. Călătoria 
asta trebuia să fie făcută în trei... și cum oare ai fi putut 

greşi în privinţa morții cuiva? Ştiam bine că ea nu s-ar mai 
fi întors acolo. 


Ajunși afară, Eve și Roarke înaintară prin aerul rece. 

— Panicată, repetă Eve, nu se gândea decât să revină 
acasă. Dar cu toate astea s-a gândit să le lase un mesaj 
prietenelor ei. Da, nu te-ai gândit să le trezești și pe 
prietenele tale, care dormeau în camerele de alături. Dar, 
în schimb, ai avut timp să comanzi un croisant la micul 
dejun și să-ţi pui brăţara la încheietura mâinii. 

— Nu voia să dea ochii cu ele. 

Roarke deschise portiera din dreapta, după care o privi 
pe Eve. 

— Nu voia ca ele să fie alături de ea, să fie nevoită să 
joace teatru în faţa lor, în timpul călătoriei. 

— Da, așa e. Voia să fie singură o vreme... și să savureze 
în tihnă faptul că a fost în stare să pună la cale un plan atât 
de deștept. 

Ochii ei deveniră iar aspri și reci. 

— O s-o prind la cotitură, Roarke. Și după aia o să vedem 
noi cât de isteaţă e. 


176 


10 


A doua zi de dimineaţă, în timp ce făcea duș, Eve 
reflectă la variantele pe care le avea la dispoziţie. Putea să 
o cheme pe Ava la secţie și să încerce să o determine să 
mărturisească tot, dar șansele erau mici, sau să o facă să 
vorbească, spunându-i că fusese supravegheată. 

Preţ de o miime de secundă, luă în considerare ideea să 
se plângă mass-mediei și chiar și soţiei șefului poliţiei, 
domnul Tibble. Dar asta ar fi distrus posibilitatea de a se 
informa și din alte surse, cum ar fi Forrest, Plowder și 
Bride-West. 

Da, ar fi fost bine să o facă să transpire, dar, în 
momentul acesta, ar fi fost un gest total neproductiv. 

Putea să cerceteze în continuare, căutând prin noroi, 
descoperind doar inconsistenţe, să meargă și pe mai multe 
piste în încercarea de a construi un caz solid. 

Dar trebuia să recunoască, admise ea, ordonând 
robinetelor să se oprească și pășind în cada pentru uscare. 
Femeia era a naibii de pricepută. Își acoperise perfect 
funduleţul sculptat pe toate părțile cu ajutorul bisturiului. 
Oare unde se vor sfârși toate astea? se întrebă Eve, în timp 
ce aerul cald îi învăluia trupul din toate părţile. Oare cine 
legase șnururile? Unde se afla oare persoana care intrase 
și înfăptuise crima despre care Eve era convinsă că fusese 
pusă la cale de Ava? 

Nu prea era de crezut că fusese vorba de un iubit. 
Femeia asta avusese un soț și un iubit pe care îl plătea de 
două ori pe lună, și prea multe ore pe zi la dispoziţie. Oare 
Ava se implicase într-o altă relaţie, alergând pe mai multe 

cărări deodată fără ca cineva să o suspecteze? Da, nu era 
imposibil, având în vedere faptul că era o persoană 
organizată și calculată, dar... era o posibilitate extrem de 
mică. 

Oare fusese o prietenă de-a ei? Oare Plowder sau Bride- 
West, ori amândouă, conspiraseră ca să-l ucidă pe Thomas 
Anders? Oare ce le-ar fi putut oferi Ava, astfel încât să fie 
capabile de crimă? Se tot gândi la acest aspect în vreme ce 
se înfășură într-un halat, după care se duse în dormitor să- 
și caute ceva de îmbrăcat. 

Roarke își bea cafeaua, scărpinându-l pe Galahad în 
spatele urechilor. La un moment dat, în timp ce ea era la 
duș, el schimbase pe canalul de știri, renunțând la 
noutăţile de la Bursă. 

— Tocmai au transmis un interviu cu Ben, având în 
vedere că azi are loc comemorarea. De fapt, a fost mai 
mult o declaraţie scurtă fiindcă, în realitate, el nu a 
răspuns la nici o întrebare legată de natura crimei sau de 
derularea anchetei. Părea distrus. 

Eve se hotări să poarte negru, fiindcă era alegerea cea 
mai ușoară, iar ei îi era mai la îndemână, ţinând cont că 
urma să asiste la comemorare. 

— Dă-mi voie să te întreb ceva, lăsând la o parte faptul 
că îl simpatizezi. Oare e posibil ca el și Ava să fie implicaţi 
într-o relaţie? 

Roarke opri sonorul, privind-o pe Eve în vreme ce se 
îmbrăca. 

— Nu prea cred că și-ar fi trădat unchiul în felul acesta, 
de fapt, nu prea cred că l-ar fi trădat, în general, dar mai 
ales în felul acesta. Şi chiar dacă el nu-l iubea pe Anders, 
Ava nu era genul lui. 

— De ce? 

— Lui îi plac femeile mult mai tinere, pasionate de 
cariera lor, cele cu înfățișare atletică și iubitoare de bere. 

El făcu o pauză, în timp ce Eve își aranja tocul armei. 

— Ce bine că te-am luat înainte să pună ochii pe tine. 

— Ei, acum știu unde să mă duc după ce termin cu tine. 
Ia în considerare varianta asta: trei femei pleacă împreună 
la Santa Lucia. Ele pleacă mereu împreună într-o anume 
locaţie, aproape în fiecare an, așa că nimeni nu are nimic 
de zis. Dar anul acesta, călătoria are în primul rând 
legătură cu împachetările în frunze de papaya și cu 
băuturile mimosas. 

Ridică din umeri, îmbrăcată în geaca de culoare neagră 
și, după cum observă Roarke, se privi în treacăt în oglindă, 
ducându-se să-și ia o cană cu cafea. 

— Una dintre ele s-a întors la New York clandestin, l-a 
ucis pe Tommy, potrivit planului Avei, în vreme ce Ava are 
alibi, stând în Santa Lucia. Ea e acolo în clipa în care o 
sună Greta, dar își întârzie plecarea. Îi lasă timp partenerei 
să revină. După aceea, pleacă rapid acasă, în vreme ce 
celelalte două așteaptă în Santa Lucia un timp rezonabil, 
după care o sună, ca să „întărească” varianta oficială. 

— Crezi că s-au implicat toate trei? E riscant. 

— Poate că Bride-West încă dormea, așa cum a declarat. 
Poate că i-au pus ceva în Martini, naiba știe, dar... eu nu 
prea cred, așa că de ce aș încerca să te conving și pe tine? 

El se ridică, își așeză palmele pe umerii ei și o sărută pe 
frunte. După care, știind că ea nu o va face, se duse să 
comande micul dejun. 

— Trebuie că a fost vorba de o persoană în care putea 
avea încredere. Totală. Fără nici cea mai mică urmă de 
îndoială. Cineva care ar fi fost în stare să ucidă de dragul 
ei. Părinţii ei sunt divorțaţi. Unul locuiește în Portland, 
celălalt în Chicago. Amândoi s-au recăsătorit. Nu am găsit 
nimic suspect atunci când i-am verificat, nu am găsit nicio 
informaţie că aceștia călătoresc și mai ales că ar fi 
călătorit la New York în noaptea cu pricina. Nu are fraţi 
sau surori. lar pe fostul său soţ se pare că nu l-a văzut de 
aproape 20 de ani. Pe cine a cunoscut, cine ar putea fi 
persoana în care să aibă încredere și care să ucidă de 
dragul ei într-un asemenea mod? 

Roarke reveni cu farfuriile cu șuncă și ouă. Galahad se 
prefăcu dezinteresat. 

— Dacă vrei să mănânci, adu cafeaua. Dacă nu sunt 
atent la farfurii preţ de două secunde, motanul va înghiţi 
totul. 

Eve se încruntă spre cele două farfurii. 

— Eu aveam de gând să iau... 

— Ei, acum te-ai răzgândit. Tu adu cafeaua, că eu chiar 
am chef să mănânc. 

Ar fi putut să-l contrazică. Gândindu-se la caz, ar fi avut 
chef să se certe, să împroaște furia acumulată. Dar 
adevărul era că mai voia o cană de cafea. Luă cele două 
căni, reveni lângă el și le lăsă pe masă. 

— N-am găsit nimic. N-o am cu nimic la mână. Nu dau 
de niciun fir viabil. Mă învârt în cerc. 

— Poate că o să găsești drumul după ce o revedem azi la 
ceremonia de comemorare. 

Ouăle erau în faţa ei, așa că ea le împunse repede cu 
furculiţa. 

— Vii și tu? 

— Sunt amicul lui Ben, iar firma Anders Worldwide e 
găzduită de clădirea mea. O să vin să-i transmit 
condoleanţe. Și poate observ ceva ce ţie ţi-a scăpat. E 
vorba de o privire a cuiva neimplicat. 

— A cuiva neimplicat. 

Luă o bucăţică de șuncă după care înjură. 

— Privire a cuiva neimplicat, la naiba. O, am uitat, i-am 
promis lui Baxter că arunc o privire pe dosarul lui. Am 
uitat. Mi l-am scos din minte. La dracu’. 

Mușcă din bucata de şuncă. 

— Trebuie să mă ocup în dimineaţa asta. 

— Ar fi de bun augur. Poate că dacă îţi ocupi mintea cu 
altceva, lași puţin deoparte cazul tău. 

— Poate că da. l-am zis că unele cazuri ne copleșesc. 
Dar nu le putem închide pe toate. Mă macină ideea că aș 
putea pierde cazul acesta. 

Galahad se apropie, centimetru cu centimetru. Ochii lui 
bicolori erau fixati în farfuria lui Roarke. Roarke își mută o 
secundă privirea într-acolo, iar Galahad se rostogoli pe 
spate, cu lăbuţele în aer. 

— Nu te crede nimeni nevinovat, îi zise el motanului. 

— Dar pe ea toată lumea o crede nevinovată, mormăi 
Eve. Însă ce se întâmplă dacă cineva nu o crede, totuși, 
astfel? 

Gândindu-se la asta, continuă să mănânce, înainte ca 
Galahad să facă următoarea mutare. 


Înainte să înceapă tura, Eve a stat în biroul său, studiind 
dosarul cazului Custer, pe care îl primise de la colegul său 
Baxter. Mai întâi studiase fotografiile efectuate la locul 
producerii asasinatului, ca și cum le-ar fi văzut pentru 
prima dată, fără a lua seama la observaţiile medicilor 
legiști, la  amprentări, notițele anchetatorilor şi 
interogatorii. 

Cineva îl ucisese pe Ned Custer, și încă repede de tot. 
Camera arăta ca un sex shop. Un pat amărât, o saltea 
înfundată, în care zăceau cine știe câți microbi proveniți 
din multele lichide scurse din nenumărate trupuri. Un 
dressing ca vai de el, o oglindă care stătea să cadă, o 
podea îngălbenită şi mizeră, nişte perdele ca vai de ele 
atârnând la niște ferestre amărâte și decrepite. O baie la 
fel de împuţită, plină de pete, o chiuvetă atârnată și ea în 
perete și o toaletă, plină ochii de microbi, la rândul ei. 

Clișeul obișnuit al locurilor unde se practicau partidele 
de sex, cugetă ea. 

Oare ce fel de om era acest Ned Custer, de avea nevoie 
să-și satisfacă instinctele într-un loc de doi bani ca acela, în 
timp ce acasă îl așteptau nevasta și copiii? 

Un bărbat care murise. I se tăiase beregata. Avea pe gât 
o rană adâncă și lungă. Fusese folosit probabil un cuţit cu 
lama tăioasă care tăiase adânc, atingând probabil și un 
mușchi. Ucigașul trebuie să fi fost înalt, cugetă ea, 

verificând unghiul. Custer avea aproape 1,80 metri. lar 
ucigașul sau ucigașa... Eva închise ochii, imaginându-și că 
se afla în camera aceea mizeră, închipuindu-și că stătea în 
spatele lui Custer. Ar fi trebuit să fie de aceeași înălţime cu 
el, dacă nu cumva puţin mai înaltă, cu unul sau doi 
centimetri. 

Da, dacă era vorba de o femeie înaltă, dar multe dintre 
prostituate purtau pantofi cu talpă înaltă sau cu tocuri 
înalte. Dar precis nu fusese vorba de o femeie scundă. 

Și precis nu una cu stomac sensibil. Trebuia să fii tare ca 
fierul ca să fii capabilă să tai penisul unui bărbat. 

Balta de sânge și petele rămase în urmă clarificau și 
certificau acest lucru. Ucigașul sau ucigașa se scuzase că 
are nevoie la toaletă, după care își atacase victima pe la 
spate. Atacase rapid. Fără ezitare. Probabil că viteza cu 
care ţâșnise sângele făcuse ca stropii să ajungă până la el 
sau ea. Și cursese și mai mult sânge în momentul în care 
își castrase victima. Dar cum pe instalaţie nu rămăsese nici 
urmă de sânge, fie ucigașa sau ucigașul reușise să șteargă 
în întregime toate petele, fiindcă, în mod ciudat, nu se 
vedea nici cea mai mică urmă de sânge, fie ieșise din baie 
purtând un costum de protecţie. 

Precis nu fusese vorba de o prostituată. Sau de o femeie 
care comitea fel de fel de ilegalităţi. Ea pregătise totul 
mult prea amănunţit, cu prea mare răutate. Da, o 
prostituată are chef să câștige un bănuţ, și poate că-l 
imobilizează pe amărât, luându-i banii și bijuteriile, ca să 
nu mai fie nevoită să muncească la negru. După care o 
șterge. 

Custer murise înainte de a păși în încăperea aia, numai 
că nu avusese habar. Oare o făcuse cineva anume? se 
întrebă ea. Sau fusese vorba de un ucigaș care proceda 
astfel cu fiece victimă a sa? 

Vru să cerceteze mai profund, și le trimise un mesaj lui 
Baxter și lui Trueheart, în care le cerea să se prezinte la ea 

imediat ce soseau la serviciu. Apoi își puse la punct 
propriile notițe. 

Se uită mormăind spre tocul ușii, după care dădu cu 
ochii de Trueheart, care se afla în prag, îmbrăcat în 
uniforma lipsită de culoare. 

— Voiaţi să mă vedeţi, doamnă locotenent. 

— Mda. Baxter unde e? 

— Nu a venit încă. Eu, hmm, eu am încercat să vin mai 
devreme, ca să mă uit puţin peste ceea ce am lucrat ieri. 

— Ah-ah. 

Ca un uliu, cugetă ea. Tânăr și studios, dar și cu o 
privire extrem de ageră. Și nu mai era defel băiatul acela 
necopt pe care îl bănuise ea la prima vedere. 

— Eu m-am uitat puţin peste dosarul Custer. Tu și 
Baxter l-aţi analizat deja. De câte cazuri v-aţi mai ocupat 
de atunci încoace? 

— De nouă, zise el de îndată. De două dintre ele încă ne 
mai ocupăm. Plus de cazul Custer, așa că avem trei cazuri 
încă nerezolvate. 

— Care e părerea ta în legătură cu acest caz? 

— Părerea mea e că victima ducea o viaţă periculoasă, 
doamnă locotenent. Frecventa diverse baruri și locuri 
dubioase, întâlnindu-se cu niște Cl-uri de joasă speţă. Am 
stat de vorbă cu câteva fete din branșă, și două dintre ele îl 
cunoșteau. Ele au declarat că-i plăcea repede și cu năbădăi 
și... ehhh, ieftin. 

— M-am prins. Tu ai fost la locul de comitere a crimei, ai 
cercetat fiecare locșor, barurile și fiecare fată din branșă. 

— Nu-și mai amintește nimeni cu cine a plecat el în 
noaptea aceea, numai că două dintre ele au declarat că ar 
fi plecat cu o roșcată. Cu părul scurt, drept ori scurt și 
cret, depinde de martor. Știţi cum e. 

— Mdaa. 

— Nu e un loc unde oamenii să-și amintească diverse 
chestii. Băiatul de la recepţie a zis că a văzut-o pe acolo 

sau poate nu, dar de culoarea părului era foarte sigur. Era 
roșu, scurt și drept. 

Ea citise deja toate acestea, dar îl lăsă pe Trueheart să 
povestească. 

— Tipul jură, printre altele, că ea nu a mai coborât. Dacă 
nu i-a verificat la venire, cum a reușit să returneze 
camera? El primește banii la predarea camerei. Insă el jură 
că ea nu a mai dat pe la recepţie și că nu ai cum să ieși din 
clădire pe ușa din faţă fără să treci pe la recepţie. Dar 
scara de incendiu era pusă în funcţiune. Probabil că a ieșit 
pe fereastră, după care a coborât. lar la locul crimei s-au 
găsit o mulțime de amprente și de fire de păr, din care se 
poate afla ADN-ul. E unul din acele locuri în care curăţenia 
nu e la mare căutare. Noi am cercetat absolut tot, am 
interogat pe toată lumea, ca să găsim ceva care să se 
potrivească. Dar nu am descoperit nimic. 

Ea tocmai voia să adauge ceva, dar se opri pentru că 
Baxter venea în grabă pe urmele partenerului său. 

— Despre Custer discutaţi? 

— Am revizuit dosarul. Până acum, cazul bate pasul pe 
loc. 

— Nu am găsit nici măcar un singur suspect. 

— Dar nu aţi luat-o în calcul pe soție. 

— Are alibi, Dallas, practic în momentul în care victimei 
i se tăia beregata, era la ea acasă, încercând să ia legătura 
cu el pe link. Eu și Trueheart am constatat acest fapt. Nu 
s-a prefăcut. 

— Nu seamănă cu alte crime, nu are același tipar. Pare 
să fie o crimă cu ţintă precisă. 

— Pare, e drept. 

— Şi cine ar fi beneficiarii? 

Baxter își trecu palmele prin păr. 

— Prin urmare, nevasta scapă de unul care o înșală, și 
poate că reușește să aducă acasă unul cu burta mare, care 
să-i satisfacă capriciile când are chef. Din moment ce el 
era angajat, ea beneficiază de pe urma poliţei de asigurare 

și a asigurării de viață. Nu sunt bani mulţi, dar sunt 
suficienţi. Dar ea nu a fost acolo, acesta e adevărul. Doar 
nu era să vină cu nevasta, când el voia „marfă străină”. Și, 
oricum, ar fi recunoscut-o. Ea nu are decât 1,60 metri 
înălţime, așa că nu era destul de înaltă și nici destul de 
puternică încât să-i poată tăia gâtul. 

— Dar poate cunoștea pe cineva care ar fi putut s-o facă. 
O amică, o rudă, cineva care era de părere că ar fi fost 
mult mai bine ca soţul acela infidel să crape. La fel ca și 
ea. 

— Are o soră în Arkansas, un tată care obișnuia să-și 
bată nevasta. Mama ei e în New Jersey, dar, crede-mă, nici 
ea nu ar fi fost în stare de așa ceva. Cât despre prieteni, nu 
are pe nimeni apropiat. Sigur nu are nici o prietenă care ar 
fi tăiat beregata soțului de dragul ei. 

— Poate un prieten. Ucigașul pare cam înalt și cam solid 
ca să fie femeie. 

— Or fi lucrat în echipă. 

Privirea lui Baxter se schimbă, gândindu-se la acest 
aspect. 

— Poate că tipul era deja în baie, după care vine ea, 
aduce... Dar de ce nu a ieșit prin față? De ce... ; 

— Cam multe semne de întrebare, îl întrerupse Eve. Insă 
cine zice că el a urcat cu o femeie? 

Trueheart își drese glasul. 

— Păi, toată lumea, şefa. 

— Şi vrei să zici că toată lumea a văzut cam cum arăta 
ucigașul? Tu ai văzut destui travestiţi, Baxter, ca să știi 
cam cum se aranjează când pleacă după pradă. Dacă nu se 
uită bine și mai e și nițeluș afumat, bărbatul poate avea 
chiar o surpriză când ajunge în cuibușorul de nebunii. Toţi 
au văzut o femeie, deci voi căutaţi o femeie. 

— Şi uite cum mă simt idiot, mormăi Baxter. Niciodată 
nu am luat în calcul că ar putea fi un bărbat. 

— Dacă soţia are un admirator secret, atunci poate că 
acesta a avut destul curaj să se costumeze în femeie. 

— Şefa? Doamnă locotenent? 

Trueheart aproape că ridică mâna, ca la școală. 

— E greu de crezut că doamna Custer ar fi avut o 
aventură, un amant. Are copiii mereu pe lângă ea și vecinii 
n-au raportat că ar fi văzut pe cineva venind regulat în 
vizită la ea. Ne-am interesat, fiindcă era obligaţia noastră, 
dar nimic nu indică faptul că ar avea un iubit. 

— O femeie al cărei bărbat obișnuiește s-o cârpească 
învaţă să fie prevăzătoare. 

Ea cercetă o secundă panoul cazului la care lucra. 

— Poate că, ocupându-mă de cazul vostru, las la o parte 
niște amănunte importante legate de propriul meu caz. 

Eve se întoarse spre ei, înmânându-le dosarul. 

— Mai aveţi încă două cazuri de anchetat, dar să vă 
faceţi timp să analizati varianta cu iubitul, fiindcă e posibil 
ca el să-i fi făcut o favoare femeii. 

— Da, având în vedere că analizaserăm toate unghiurile, 
vă mulțumim pentru sugestie. Haide, partenerul meu fidel. 

Baxter îl bătu pe Trueheart cu palma pe umăr. 

— Hai să ne gândim la bărbaţii cu rochiţe. 

Ea încercă să se concentreze iar la cazul ei, verificând 
mesajele și datele de ultimă oră. Laboratorul, în stilul „mai 
târziu în loc de foarte târziu”, îi comunica ceea ce Roarke îi 
spusese deja. Vocea era a soţiei. Ridicându-se, adăugă și 
acest raport pe panoul său. 

— Bună dimineaţa! 

Plină de strălucire, grăbită, împiedicată și salutând în 
același timp cu o scurtă plecăciune, Peabody intră în birou, 
fluturând o cutie roz. 

— De la patiserie. Am adus gogoși. 

— Şi ai scăpat vie din vizuina lupilor? 

— Am luat două cutii. Venind încoace, am aruncat una 
haitei înfometate. 

— Un gest înţelept. 

— Aș fi intrat mai devreme, dar stăteai de vorbă cu 
Baxter și cu Trueheart, iar eu tocmai îmi savuram gloria. 


186 


— Parcă erau niște gogoși. 

Pufnind în râs, Peabody așeză cutia pe biroul lui Eve. 

— Sărbătoresc cu niște prăjiturele fiindcă aseară am 
arătat beton. Da, știu că la TV arăţi mai gras ca în 
realitate, dar nu am arătat ca un elefant. Cred că geaca a 
fost „vinovata”. Te subţiază și, în plus, felul în care sunt 
ordonațţi nasturii înșală privirea. Și, în afară de asta, 
stăteam pe jos, așa că nu au fost probleme. Doamne, ce 
emoţii am avut. Am fost înspăimântată, nu glumă. 

Ea căută în cutie, scoase o gogoașă, după care mușcă 
din ea. 

— Trina a fost grozavă, într-un fel, m-a calmat. Zice că tu 
ai nevoie de un tratament, apropo. 

— Iar ea are nevoie de un șut în fund. 

— Iar McNab a fost un adevărat magician, pe bune. 

Peabody își linse zahărul de pe degetul mare. 

— Dar acolo sunt atâţia oameni și atât de multe camere 
de filmat, așa încât, dacă te mai gândești și la cât de mulţi 
te urmăresc din faţa televizoarelor, ţi se face rău. Când ne- 
am întors acasă, eu și McNab ne-am uitat la fragmentul 
acela de emisiune de vreo douăsprezece ori. După care am 
făcut dragoste de mai multe ori, ca să sărbătorim. Doamne, 
ce bine mă simt! Tu ce părere ai avut în timp ce urmăreai 
emisiunea? 

— Am fost ocupată. 

Toată veselia și fericirea pieriră, fiind înlocuite de șoc. 

— N-ai... dar credeam că te-ai... ah. 

Eve o mai lăsă să fiarbă preţ de cinci secunde, dar își 
dădu seama că nu putea fi chiar atât de rea. Și mai era 
vorba și de gogoșile din cutie. 

— Iisuse, Peabody, ce ușor te lași păcălită. Bineînţeles că 
m-am uitat la emisiune. Nu trebuia să văd dacă o dai în 
bară, ca să am motiv să-ţi dau un șut în dos? Dar nu ai dat- 
o în bară. 

Zâmbetul își făcu din nou apariţia. 

— Păi, chiar nu m-am făcut de râs. McNab a declarat că 
am fost isteaţă și bine pregătită. Și că arătam sexy. La fel 
crezi și tu? 

— Da, te-am visat toată noaptea. Acum putem discuta și 
despre altceva? 

— Încă ceva. Îţi mulţumesc că m-ai îndemnat să mă duc. 
Data viitoare nu-mi va mai fi atât de frică. Stai, stai, era să 
uit. Ne-am întâlnit cu Mavis și cu Leonardo când ne 
întorceam de la studio, și Mavis mi-a zis că Belle a început 
să râdă și să gângure când m-a văzut pe ecran. Bine, am 
terminat. 

— Dacă ai încheiat tema „gloria mea”, atunci să revenim 
la ce ne interesează. Anders Worldwide. 

— Da, ceremonia are loc după-amiază, îi reaminti 
Peabody. Nu cred că Forrest va veni. Vrei să verific? 

— Nu. E posibil să nu vină, dar cred că administratorul 
va participa. Așa că aș vrea să dăm pe acolo cât mai 
repede. Deci, să ne mișcăm. 

Eve își luă haina, gândindu-se o secundă la gogoși. Dacă 
le lăsa acolo, la vedere, colegii ei erau în stare să devoreze 
până și cutia înainte de întoarcerea ei la birou. Ar fi putut 
s-o ascundă, dar vulturii aveau șanse s-o găsească, ceea ce 
i-ar fi ajutat să descopere unde anume ascunsese 
bomboanele, deși, până acum, hoţul de bomboane nu 
reușise să dea de ascunzătoare. 

Ea luă cutia în clipa în care ieși pe ușă. Era mai bine să o 
știe la loc sigur decât să rămână fără gogoși. 


Leopold Walsh îi păru lui Eve un bărbat stăpân pe 
situație, care știa să-și păzească prințul chiar și în situaţii 
de criză. Ea avusese dreptate. Le primise în biroul lui, 
privire sobră, costum închis la culoare și o bentiță neagră 
pe mâneca hainei. 

— Nu cred că domnul Forrest va participa, începu el 
dialogul. Ceremonia de comemorare a domnului Anders e 
programată la ora 14:00, astăzi. Nu prea ne agreezi, Leo, 

nu am dreptate? Domnul Forrest și domnul Anders erau 
foarte apropiaţi, atât pe plan profesional, cât și personal. 
Ești de acord? 

— Da. 

— Din moment ce colaborezi îndeaproape cu domnul 
Forrest, probabil că îţi sunt cunoscute amănunte legate de 
afacerile pe care le făceau cei doi. 

— Sigur. 

Eve zâmbi. Era obligată să admire felul lui de a 
răspunde fără a comunica, de fapt, nimic. 

— Îmi imaginez că ţi-ai format o părere despre Thomas 
Anders, atât ca om, cât și ca persoană publică. 

— Nu prea văd cum ar fi posibil ca opinia mea să fie una 
relevantă. 

— Fă-mi pe plac. 

— După părerea mea, domnul Thomas Anders era un om 
cinstit și corect, care a impus și în afaceri aceste două 
calităţi. Și, în mod corect, a avut încredere că nepotul său 
îi va urma exemplul. 

— Astfel că moartea domnului Anders a stârnit, probabil, 
fel de fel de speculaţii și bârfe în interiorul companiei și 
printre acţionari. 

Maxilarul lui Leopold se încordă brusc. 

— Lumea vorbeşte, doamnă locotenent. E o 
caracteristică a firii umane. 

— Dar tu faci exact invers, îi zise ea. Ţi-e nu-ţi place 
bârfa la birou. Dar apleci urechea și îndosariezi bârfa. 

— Cam ce se bârfește despre doamna Anders? 

— Nu înţeleg. 

Încordându-și și mai tare falca, Leo părea gata să 
explodeze. 

— Ba ai priceput. 

— Doamna Anders își dedică timpul, își dedică întreaga 
activitate, și depune multă energie în cadrul programelor 
umanitare și acţiunilor de caritate sponsorizate de Anders 
Worldwide. E o doamnă extrem de respectată. 

— Își petrece o parte din timp aici? 

— Desigur, deși adesea coordonează totul de acasă, în 
cazul în care nu găzduiește sau organizează diverse 
evenimente. 

— Eşti la curent cu afacerile pe care le făcea alături de 
soţ și de nepotul acestuia. 

— Sigur, într-o oarecare măsură, în vreme ce Ben, 
domnul Forrest, prelua gradual îndatoririle unchiului său. 
Unele dintre ele implică anumite programe. Mă iertati, 
doamnă locotenent, dar am o zi foarte încărcată și extrem 
de dificilă. Dacă asta a fost tot... 

— Nu. Cum vezi dumneata relaţia dintre domnul Forrest 
și... la dracu”, să simplificăm lucrurile. Cum se înțeleg Ben 
și Ava? 

— Au o relaţie cât se poate de cordială, desigur. Ben îi 
admiră talentul și energia, este impresionat de multe din 
ideile sale. 

— Cordială. Nu sentimentală, intimă. Mie mi se pare că 
el e un om lipsit de complicaţii și un sentimental, dar 
dumneata ai ales o formulă mult mai oficială, și anume 
termenul „cordială” pentru a descrie relaţia dintre ei. 

— Doamna Anders e soţia unchiului său. 

Tonul lui Leopold era formal și distant. 

— Au relația cuvenită. 

— Cuvenită, un termen la fel de distant. Ben nu o prea 
place, nu? Și nici dumneata. 

— N-am sugerat sau afirmat nimic de felul acesta. N- 
am... 

— Stai liniștit. Nici mie nu mi-e dragă. Așa că poţi să 
continui cu minciunile sau poţi să... 

Ea se așeză pe unul dintre scaune fără să o invite 
nimeni. 

— Ia spune-mi de ce. Peabody, închide reportofonul, zise 
Eve, închizându-l între timp pe al ei. Doar noi trei, Leo. 
Fără să înregistrăm. De ce n-o poţi suferi pe Ava? 

Eve îl urmări cum se luptă cu sine însuși. Să fie corect 
sau să-și spună părerea, profitând de ocazie? Câștigă 
varianta a doua. 

— E o fire care-și calculează mișcările, care face totul cu 
intenţie. E o fire rece. Nu e o crimă să fii astfel, e adevărat, 
dar acestea sunt trăsăturile personalităţii sale. Și... 

— Ei, hai, nu te opri tocmai acum. 

Eva ridică braţele, cu palmele în sus, în semn de 
invitaţie. 

— Într-un fel, e o meschină. Uneori nu îl implică pe Ben, 
face planuri și ia decizii fără a-l consulta și pe el, ori nici 
măcar nu-i cere avizul. Întotdeauna planurile și deciziile ei 
au fost bine gândite. Are, a avut, niște idei excelente. Dar 
obișnuia să treacă peste Ben, să nu-l ia în seamă, un gest 
de-a dreptul deliberat în opinia mea. 

— Şi Ben cum suportă povestea asta? 

— Uneori îl enervează, cu toate că trebuie să recunosc 
că pe mine mă enervează și mai mult. 

— S-a plâns vreodată unchiului său în legătură cu acest 
aspect? 

— Nu, după câte știu, îmi închipui că aș fi aflat. Cred că 
mi s-ar fi plâns mie sau m-ar fi folosit pe post de mesager 
al părerilor lui. Dar, invariabil rostea: Ei, ceea ce contează 
e rezultatul. lar doamna Anders obţine mereu rezultate 
excelente. 

— Da, nu mă îndoiesc. 

— Cred. 

— Asta e doar între noi, Leo. Ce crezi? 

— Cred că uneori la fel proceda și cu domnul Anders. 
Da, evita să-i spună despre ce era vorba până ce nu reușea 
să obţină rezultatul scontat. Așa se bârfea pe aici, deși eu 
urăsc bârfa la birou. 

— Eu o ador. Tu, Peabody? 

— Bârfa e sarea și piperul zilei. Ce fel de bârfe? îl 
întrebă Peabody pe Leo. 

— Se vorbea că ea a folosit în scopuri personale o parte 
din buget. Pentru întreţinerea casei, garderobă, saloane de 
cosmetică, chestii de genul acesta. Da, nu erau lucruri 
foarte importante, vă daţi seama. Același stil meschin, 
după părerea mea. L-am auzit pe domnul Anders când i-a 
atras atenţia. Mă refer la domnul Reginald Anders. 

— Socrul doamnei? Și când s-a întâmplat asta? 

— N-aș putea să vă spun cu exactitate. Se împlinesc doi 
ani de când a murit. Mi-aduc aminte discuţia aceea doar 
fiindcă ei doi se înțelegeau foarte bine, așa că reproșul 
acela, dacă într-adevăr a existat, era ceva neașteptat. 

Leopold schimbă sensul declaraţiei. 

— Dar nu pricep de ce vă interesează toate astea. 

— O, pe mine mă interesează și cel mai neînsemnat 
amănunt. Oare reproșul acela o fi existat sau nu în 
realitate? După aceea, cum s-ar mai fi înţeles? 

— Cred că s-au înţeles la fel ca înainte. Mi se pare că ea 
i-a trimis domnului Reginald o cutie de bomboane cu 
caramel, favoritele lui, ca semn că-și cere scuze. 

— Hmmm. Doamna Anders va avea o poziţie și 
importantă în cadrul companiei după moartea soţului. 
Domnul Anders deţinea 55% din acţiuni, Ben are 15%, iar 
Ava avea și ea 2%. Corect? 

— Cred că da. 

Reușise să-i capteze atenţia, observă Eve. Venise vremea 
marii reprezentații. 

— După moartea lui, cei 55% se împart între Ava și Ben. 
Lui Ben îi vor reveni 40%, ceea ce-i va asigura controlul 
asupra intereselor companiei. Dar 15 procente adăugate la 
cele două, îi acordă Avei o poziţie destul de bună. Și mai 
rămân cei 28%. Însă o femeie deșteaptă reușește să pună 
laba pe câteva procente, mai ales când are și niște amice 
care deţin un anume procentaj, fie el cât de mic. Fără prea 
mari eforturi, poate ajunge la 30-35% din acţiuni. E o 
bucăţică bunicică din companie. Și știi ceva, Leo, că tot 

vorbim acum așa, ca între amici, nu pari prea surprins sau 
șocat de ceea ce insinuez eu acum. 

— Dacă mă întrebaţi dacă sunt de părere că doamna 
Anders și-a ucis soţul, să știți că nu cred asta. Ea era 
plecată din ţară, iar natura... felul în care a murit ele o 
mare umilință pentru ea. lar ea nu e genul de femeie care 
să agreeze umilințele. Dar dacă mă întrebaţi dacă sunt 
surprins că dumneavoastră o consideraţi capabilă să ucidă, 
ei bine, vă spun din nou că răspunsul e tot nu. 

— Eu sunt poliţist. Nimeni nu pare surprins atunci când 
eu consider o persoană capabilă de comiterea unei crime. 
Dar dumneata de ce fel de fapte o crezi capabilă? 

Leopold fie se relaxase suficient, fie era captivat de 
discuţie, astfel încât luă loc pe scaun. 

— Personal, nu o simpatizez. O găsesc o femeie aspră, 
rea, vanitoasă, sofisticată, aici totul se petrece sub masca 
unor gesturi bine intenţionate. Gesturile caritabile, după 
părerea mea, nu contează pentru ea mai mult decât atenţia 
pe care o câștigă de pe urma lor, publicitatea în presă și 
tot ceea ce mai rezultă de acolo. Ea nu poate să-l înghită 
pe Ben, fiindcă unchiul lui îl iubea și-și pusese toată 
încrederea în el și, după mine, și pentru că Ben e admirat 
de multă lume. Ea nu și-a iubit soţul. 

— În sfârșit! 

Eve se pocni peste coapsă. 

— Uite că cineva o recunoaște. De ce spui asta? 

Leopold făcu ochii mari în faţa reacției lui Eve. 

— H-habar nu am de ce, sincer. Ea era mereu 
afectuoasă, ba chiar atentă cu el. Răbdătoare. Dar din 
când în când, avea o anume privire, un ton aparte. Nu pot 
să vă spun decât că mi-a lăsat impresia că nu-l iubea, dar 
că adoră să fie Ava Anders. Tot ce vă spun acum trebuie să 
rămână între noi. 

— Da, stăm de vorbă, nimic mai mult. Peabody, tu nu ai 
nimic de adăugat? 

— Ai atins foarte multe puncte deja. Eu tocmai mă 
gândeam că cel mai rapid și sigur mod de a câștiga 
simpatia și ajutorul altora e să te lași umilit de gesturile 
altcuiva. Dacă roșești niţel, toată lumea te compătimește, 
toți vor spune: „Uite că ea nu bravează...” 

Leopold o privi uimit. 

— Ea se afla în Santa Lucia. 

— Da, așa e, admise Eve, ridicându-se. Dar e, totuși, o 
idee interesantă. Poate că vei dori să-i comunici lui Ben că 
eu și colega mea te-am vizitat și ţi-am pus aceste întrebări 
interesante în legătură cu Ava. Între timp, vreau și eu o 
copie a dosarelor ce conţin toate acele proiecte în care ea 
s-a implicat. Fie că a colaborat și Ben, fie că nu. 

— Toate? Din ultimii șaisprezece ani? 

— Nu, de când a început lucrul în această companie. 

Ea rânji văzând cum maxilarul lui încordat cade brusc. 

— Da, știu că nici asta nu-i atât de simplu. 

— Cred că sunt sute. Multe sute. 

— În concluzie, ar fi bine să te pui pe treabă. 

— O să dureze. Cred că ar fi bine să luaţi loc în sala de 
așteptare. 

— Revenim. O oră e suficient? 

— Da, cred că ar trebui să fie. 

În ascensor, Peabody se întoarse cu faţa spre Eve. 

— De unde ai știut că va fi genul de om dispus să 
colaboreze? 

— E îndrăgostit de Ben. Ştie că e ceva fără șanse de 
izbândă, dar n-are ce-i face, asta simte. În primul rând, tot 
ce are legătură cu Ben îi pune în funcţiune radarul 
emoţional, iar emoţiile sunt la cote înalte. În al doilea rând, 
mi-am dat seama că cineva care-i capabil de asemenea 
sentimente şi reacţii recunoaște rapid atunci când 
altcineva nu știe să iubească. În al treilea rând? Am avut 
mare, mare noroc. Am apăsat butonul potrivit la momentul 
potrivit. Ia legătura cu Edmond Luce. Pariez că el și soţia 
sunt încă la New York. Vreau să mai discut o dată cu el. 

Luce și soţia lui rămăseseră la New York, fiind cazaţi 
într-unul din apartamentele rezidenţiale ale hotelului 
Palace, care era proprietatea lui Roarke. Linny Luce, Eve 
se întrebă cum se simţea oare cu așa un nume, deschise 
ușa și se prezentă. 

După părerea lui Eve, era genul acela de femeie solidă, 
bine clădită și compactă, la fel ca un automobil eficient, 
care se întreţine ușor și e făcut să dureze mult. Părul 
castaniu, des, presărat cu șuvițe albe, încadra un chip care 
era mai mult interesant decât drăgălaș. Purta un costum 
cu fustă neagră lungă și o pereche de cizme cu un toc 
destul de mic, având ca ornament un șirag scump de perle. 
Strângerea de mână fu una fermă, ca a unei femei de 
afaceri. 

— Edmond tocmai are o convorbire pe link cu Londra. 
Nu cred că va mai dura mult. Luaţi loc vă rog. Am 
comandat să ne aducă câte o ceașcă de ceai. Au unul 
foarte gustos. Dar cred că știți asta deja, din moment ce 
hotelul aparţine soţului dumneavoastră. 

Se așeză pe perniţele crem cu alb de pe canapea, după 
care turnă ceaiul în cești. 

— Cu lămâie sau cu lapte? 

Indiferent de adaos, lui Eve tot nu i-ar fi plăcut ceaiul 
ceva mai mult decât înainte. 

— Simplu, mulțumesc. 

— Doamnă detectiv? 

— Cu lapte și o linguriţă de zahăr, mulţumesc. 

— Pentru noi ziua de azi e una extrem de grea. Cred că 
aţi înţeles foarte bine ce am vrut să spun atunci când am 
afirmat că telefonul dumneavoastră a fost bine-venit, ca să 
ne mai gândim o clipă și la altceva. Edmond și cu mine... 
nu prea știm ce să mai facem. După ceremonie... Poate că 
ne va fi mult mai ușor după aceea, după ce ne întoarcem 
acasă. 

Ea oftă, privind spre ferestrele mari, cu vedere spre 
turnurile din New York. 

— Viaţa merge înainte, nu-i așa? Trebuie. 

— Îl cunoșteaţi de mult pe domnul Anders? 

— Da. Edmond și Tommy erau prieteni de mulţi ani. Dar 
eu îl cunosc pe Tommy de peste patruzeci de ani. Habar nu 
avem ce vom face de acum încolo. Iertare, am mai spus 
asta, nu? 

— Doamnă Luce, îmi permiteţi să vă întreb, din moment 
ce-l cunoașteţi dinainte de a se căsători, dacă a mai avut și 
alte relaţii serioase înainte de a-și cunoaște soţia? 

— Serioase? N-aș zice. li plăcea să se afle în compania 
unor femei, dar, în general, îi plăcea să fie înconjurat de 
oameni. Noi chiar îl tachinam, întrebându-l când avea de 
gând să se așeze la casa lui. Recunosc că de câteva ori eu 
însămi am încercat să-i fac cunoștință cu cineva. 

— Mă întreb dacă mi-aţi putea oferi câteva nume sau 
date de contact legate de femeile pe care le... admira 
domnul Anders. 

— Da, sigur. 

Linny o privi pe Eve direct în ochi. 

— Întrebaţi lucrul acesta din cauza circumstanțelor în 
care a murit. Tommy nu era genul acesta de om. Nu-mi va 
schimba nimeni părerea, să știți. 

— Pe Ava Anders cum aţi cunoscut-o? 

— O, încă lucra pentru compania Anders, era director 
executiv la relaţii cu publicul. Nu-mi amintesc exact 
titulatura, în caz că am știut-o vreodată. Prima dată am 
întâlnit-o aici, la New York, cu ocazia unui eveniment 

caritabil. Ava fusese cea care se ocupase de promovarea 
acestuia. O strângere de fonduri pentru o tabără sportivă 
pe care o înființase Tommy. Lume îmbrăcată la costum 
negru, participând la un eveniment unde avea să se 
servească cina și unde urma să se danseze, o seară fără 
prea multă gălăgie, cu o orchestră care asigura partea 
muzicală. Un eveniment bine pus la punct, după câte îmi 
amintesc. Ea era strălucitoare și de-o inteligenţă 
sclipitoare. Imi amintesc că i-am văzut dansând, la un 
moment dat, și i-am zis lui Edmond că Tommy va trebui să 
se păzească de femeia asta. 

— Să se păzească? 

— Cred că voiam să spun că ea îl urmărea deja cu mare 
atenţie și părea genul de femeie care știe să obţină ceea ce 
vrea. Ceea ce s-a dovedit a fi adevărat. Nu a trecut mult și 
au început să se întâlnească în afara evenimentelor sociale 
și, ori de câte ori ieșeam undeva toţi patru, el părea vrăjit 
de ea, iar ea... nespus de măgulită de prezenţa lui. 

— Aveaţi o părere bună despre ea? 

Linny făcu ochii mari. 

— Da, sigur. Am avut o părere bună. Am. Am petrecut 
niște momente deosebite toţi patru. 

— Aţi spus că el era captivat și ea măgulită? 

— Chiar și ca buni prieteni, nu poţi judeca just 
intimităţile altui cuplu. In afară de asta, orice mariaj 
evoluează, se adaptează. Dar cu siguranţă că au rămas 
devotați unul altuia. 

— Prietenii, prietenele, punctă Peabody, discută adesea 
despre amănuntele intime ale căsniciilor lor. li bârfesc 
puţin pe soţi, își mărturisesc puţin frustrările, fac puţin haz 
de anumite tabieturi și neajunsuri. 

— Da, așa e, recunoscu Linny, zâmbind. Da, povestesc 
despre toate astea. Dar eu și Ava nu eram chiar atât de 
apropiate, încât să abordăm asemenea discuţii. Da, ne am 
înţeles destul de bine, dar, vedeţi dumneavoastră, nu am 
avut relaţia aceea apropiată și plină de afecţiune pe care 

am avut-o cu Tommy. Sincer, cel care ne-a apropiat a fost 
Tommy. Mie îmi plăcea o după-amiază petrecută la o 
partidă de fotbal, iar Ava adora să colinde galeriile și 
magazinele. Eu am nepoți, ea nu are. La urma urmei, sunt 
cu cincisprezece ani mai în vârstă ca ea. 

Ea întoarse privirea spre ușă, fiindcă tocmai intra soțul 
ei, cu pas grăbit. 

— Ai sosit în sfârșit, Edmond. 

— Îmi cer iertare pentru întârziere. Doamnă locotenent, 
doamnă detectiv. 

Se așeză cu mare precauţie. 

— Urmează să aibă loc o ceremonie de comemorare și la 
Londra, ca, de fapt, în toate orașele unde Anders 
Worldwide are o filială. Trebuia să mă ocup în mare grabă 
o serie de detalii. 

Linny îi puse mâna pe genunchi, bătându-l ușor cu 
palma, dându-i lui Eve de înţeles că erau un cuplu extrem 
de sudat. 

— O să bei și tu o ceașcă cu ceai. 

— Domnule Luce, care va fi influența doamnei Anders în 
cadrul companiei după moartea domnului Anders? 

— Dacă va dori o asemenea influenţă, după părerea mea 
va fi una considerabilă, dar Ava nu a arătat, totuși, un 
mare interes față de domeniul afacerilor. Da, s-a arătat 
interesată de evenimentele caritabile, de diverse 
programe, de publicitate, dar nu de problemele ce țin de 
conducerea companiei. Acesta e domeniul lui Ben. 

El oftă prelung. 

— De fapt, m-a sunat după ce am încheiat convorbirea 
cu Londra. Plănuiește o adunare a directorilor executivi și 
a membrilor consiliului de administraţie, la începutul 
săptămânii viitoare. M-a rugat să mă gândesc la 
posibilitatea de a deveni secundul său. 

— Ooo, Edmond. 

— Ştiu. 

Era rândul lui să mângâie genunchiul soției. 

— Eu plănuisem să intru puţin în umbră. De fapt, puţin 
mai mult, recunoscu el. În următorii doi ani, voiam chiar să 
mă pensionez. Nu-i spusesem lui Tommy. În realitate, aș fi 
vrut să abordez subiectul în cadrul partidei noastre de golf, 
în ziua în care... În ziua în care a murit. El voia să-l ajut pe 
Ben până în momentul în care reușea să preia frâiele 
companiei, Linny. Poate că ideea aceea cu un an-doi va 
rămâne, totuși, valabilă. 

— Domnule Luce, Ben v-a comunicat cumva că a discutat 
acest subiect și cu doamna Anders? 

— Nu. De ce ar fi abordat subiectul? 

— Acum ea deţine 17% din acţiunile companiei. 

— Da, da, desigur. Îmi cer iertare, mintea mea nu e 
tocmai limpede astăzi. În orice caz, așa cum spuneam, Ava 
nu a fost niciodată cu adevărat interesată de companie. 

— Dar ocupând locul al doilea în ierarhie, fiind văduva 
președintelui companiei, are tot dreptul să-și dorească o 
poziţie în care să aibă un control mult mai mare asupra 
firmei, poate chiar un loc în consiliul de administraţie, un 
lucru care e de așteptat. 

— Din punct de vedere tehnic, cred că aveţi dreptate. 
Dar, în realitate, nu-mi pot imagina că se va întâmpla 
astfel. 

— Dar pe Reginald Anders l-aţi cunoscut? 

— O, da. 

Pe chipul lui Edmond apăru un surâs. 

— De fapt, Reggie m-a angajat, acum mai bine de 
cincizeci de ani. 

— La moartea lui, Thomas Anders a devenit acţionar 
majoritar, nu? 

— Da. Așa cum va deveni Ben pe viitor. Tommy îl 
considera pe Ben ca fiind fiul lui, așa că a procedat exact 
ca și tatăl lui. 

— Acum înţeleg cum stau lucrurile. Am înţeles că Ava 
deţine un mic procent din companie și acum deţine, de 

fapt, un procentaj ceva mai mare. Dar procentajul iniţial l-a 
deţinut datorită morţii socrului ei, așa e? 

— Da, cred că așa este. Reggie ținea foarte mult la Ava. 

— În regulă, vă mulțumim că aţi acceptat să stăm de 
vorbă într-un moment atât de dificil. 

Link-ul ei începu să sune, iar ea aruncă o privire spre 
ecran, ordonă aparatului să preia apelul, să identifice 
apelantul și să-l pună „în așteptare”. 

— Trebuie să preiau acest apel. Aș putea merge într-o 
altă cameră? 

— Desigur. 

Linny se ridică cât ai clipi. 

— Daţi-mi voie să vă conduc în birou. Vreţi să luaţi și 
ceașca de ceai? 

— Nu, e în regulă. 

Ea o urmă pe gazdă în biroul elegant tapiţat cu piele și 
pluș și placat cu lemn lăcuit. 

— O să vă notez acele nume pe care le doreaţi până 
terminaţi conversaţia. Simţiţi-vă ca acasă, îi spuse Linny, 
după care, retrăgându-se, închise în urma ei ușa dublă. 

Eve prelua apelul. 

— Locotenent Dallas. Domnule Bronson, vă mulțumesc 
că aţi așteptat. 

— Ei, ei. Dacă știam că ești atât de sexy, te căutam mai 
devreme. Ce pot face pentru tine, locotenente cu ochii 
căprui? 

— Pentru început, să termini cu idioţeniile. 

— Mmmm. Ce-mi plac femeile rele. 

El rânji, la fel ca în cartea de identitate. Eva își imagină 
că obișnuia să-și perfecţioneze zâmbetul privindu-se în 
oglindă și exersând. 

— Ia spune-mi ce vrea un locotenent atât de sexy și cu 
ochii căprui, care lucrează la departamentul din New York, 
de la Dirk? 

Dirk, cugetă ea, era un măgar și jumătate cu obrajii 
netezi și bronzaţi, ceea ce îi comunica faptul că muncise 

din greu și cu mult talent. Deasupra ochilor de un albastru 
ca Mediterana se zăreau sprâncenele arcuite, în nuanţe de 
șaten-blond, observând în același timp și câteva imagini 
din spatele său. Părul blond-auriu flutura ușor, fără 
îndoială în bătaia brizei blânde. 

— Ai fost căsătorit cu Ava Montgomery. 

— Da, nu-i așa? Un scurt și memorabil episod din viaţa 
mea. Nu-mi spune că Ava are necazuri. 

El râse ca și cum gândul l-ar fi putut amuza și mai mult. 

— Dar ce a făcut? A angajat un furnizor nepotrivit? 

— Ultimul ei soţ a murit acum câteva zile, asasinat. 

— Daa? 

Sprâncenele lui se înălţară, iar pentru o secundă de pe 
faţa lui dispăru acea expresie batjocoritoare și fals 
preocupată. 

— Ei, asta... nu-i deloc convenabil. El e, ce e? Unul care 
făcea negoţ cu articole sportive sau cu ceva de felul acesta, 
nu? Cred că și eu am o rachetă de tenis produsă de firma 
lui. 

După care râse, încercând să pară arogant. 

— Crezi că eu l-am ucis? Pentru ca, după atâţia ani, să o 
recuceresc pe Ava cea cinstită? 

— De ce nu-mi spui mai bine unde te aflai în data de 18 
martie, și așa punem capăt acestor glume deșucheate? 

— După câte știu, traversam Marea Egee, cu o grămadă 
de frumuseți alături, cu un grup de prieteni și cu echipajul 
navei în formaţie completă. Vrei să vin acolo pentru 
interogatoriu? 

— O păstrez ca variantă de rezervă. Când te-ai întâlnit 
ultima dată cu fosta dumitale soţie? 

— Care dintre ele? 

— Nu mă face să-mi pierd vremea, Dirk. 

— Ei, deci e treabă serioasă. la să vedem, când a pus 
Dirk ultima dată ochii pe frumoasa Ava? Acum zece ani? 
Nu, a trecut mai mult. Cred că sunt aproape cincisprezece 
ani de atunci. Ne-am lovit unul de altul la New York, dacă 

mă ajută memoria, la o petrecere sau la o premieră. Nu are 
a face. Cred că de-abia se căsătorise cu regele sporturilor. 

— De ce ai divorţat de Ava? 

— Cine mai ţine minte? Cred că eu am înșelat-o, pentru 
că-mi place varietatea. Dirk nu e cea mai bună alegere și 
are deja o selecţie de femei divorţate și de femei care ar 
vrea să vadă cât sunt de bun. 

— Ea nu te satisfăcea din punct de vedere sexual? 

În ochii lui apăru un amuzament lacom. 

— Ei, nu ești prea băgăcioasă? 

Eve îl observă cum se schimbă, își dădu seama de 
răceala și răgușeala răutăcioasă din glas, și-l văzu cum 
soarbe dintr-un pahar înalt în care se afla un lichid rozaliu. 

— Ea era, și de asta îmi aduc aminte clar, delicioasă în 
pat sau în alte locuri interesante. Altfel, mariajul nostru n- 
ar fi funcţionat deloc. Dar eu am fost slab și mi-au fugit 
ochii în alte părți. Oricum, pentru ea nu am fost destul de 
ambițios, fiindcă mi-a plăcut, și îmi place, să hoinăresc 
dintr-un loc în altul. Ea își dorea să găsească ceva... pe 
cineva... care putea să-i ofere bani și faimă, să-i ofere 
respect. Cum cred că i-a oferit regele sporturilor care a 
murit. Mie îmi place ce am acum. Noi doi nu ne potriveam. 

— Şi te-a părăsit. 

— Mi-a dat o sumă infimă de bani și nici nu s-a uitat în 
urmă. Faptul că era o femeie hotărâtă și cu suflet rece e 
ceea ce m-a atras, într-un fel, la ea. Mi-aduc aminte că ea 
mi-a prezentat-o pe femeia cu care mi-am făcut de cap, și 
mi-a oferit multe oportunităţi de care să profit. Dar, pe de 
altă parte, nu i s-a părut că ar fi fost cumva și greșeala ei 
dacă am procedat astfel. Ei, închipuie-ţi! 

— Da, îmi închipui. Îţi mulţumesc pentru timpul acordat. 

— A fost distractiv. Dacă vrei o plimbare pe coastă, 
vreodată, să nu eziți să mă cauti. 

— Da, cât ai zice pește. 

Închise aparatul, după care rămase locului ca să 
asimileze informaţiile. Apoi merse să-și ia la revedere de la 
familia Luce. 


— Pare un mare zâmbăreţ, uns cu toate alifiile, comentă 
Peabody după ce Eve o puse la curent. 

— Da, este. La polul opus celor doi Anders. 

— Avocatul diavolului. În cazul în care femeia se frige, e 
normal să caute un bărbat cu totul diferit. 

— Absolut logic, absolut rezonabil. Un plan perfect. 

— Tu crezi că a fost într-adevăr vorba de un plan? Bine, 
a scăpat de fostul soţ. Dar de ce ar fi vrut să scape și de 
unul drăguţ, cu buzunarele pline? 

— Ea i-a prezentat-o fostului pe femeia cu care a înșelat- 
o. Citește printre rânduri, Peabody. Dacă știi că băieţelul e 
mort după dulciuri, îi pui în față o îngheţată mare cu 
ciocolată și după aia pleci? Dacă vrei să pleci dintr-un 
mariaj fără să plătești mare lucru, în vreme ce toată lumea 
te compătimește și nu te crede vinovată, arma cea mai 
bună nu e să-i întinzi o capcană bărbatului despre care știi 
că are ochi alunecoși? Exact asta a făcut ea. E specific 
pentru ea. Vreau să vorbesc din nou cu Greta. Tu te întorci 
la serviciu, să iei dosarele. 

— Dacă ai nevoie de ajutor la transport, să dai ordin și 
se rezolvă. Când ajungi la sediul central, să verifici dacă 
anumite nume apar de mai multe ori la rând. Dacă, într-un 
anumit program, un anumit nume se repetă. Să verifici mai 
întâi acest lucru. 

Ea trase pe dreapta, vorbind peste huruitul enervant al 
claxoanelor. 

— O să iau un taxi și pe urmă îl contactez pe Roarke ca 
să mergem împreună la ceremonia de comemorare. 

Verifică adresa în agendă, după care se decise să 
meargă puţin pe jos, ca să-și limpezească mintea, înainte 
de a se avânta în lupta de a face rost de un taxi. Dacă tot 

mergea pe jos, scoase link-ul, ca să vadă cum se simte 
Feeney. 

El răspunse, cu vocea unei gâște care mai avea puţin şi- 
și dădea sufletul. 

— Doamne, pari foarte bolnav. 

— Chiar sunt bolnav. Fir-ar a dracu' de treabă. Pot să 
crezi că zac în pat și beau fiertura asta greţțoasă? 

Ea așteptă puţin. 

— Mda. Cred. 

— Am febră. Parcă aș avea cioburi de gheaţă în gât și 
vreo cinci kilograme de mucozităţi în cap și mi-am pus alte 
câteva pe frunte. Și ei ce fac? Ce fac? 

Ochii lui sticloși ieșiră din orbite. 

— Mi-au dat să beau fiertura asta, iar nevastă-mea a 
turnat în mine atâta supă de pui, că o să încep să 
cotcodăcesc. Nu vreau să mor în patul astă, ce naiba. Dacă 
ăsta mi-e sfârșitul, atunci să mor și eu la birou, ca un 
bărbat adevărat. Trebuie să mă scapi de aici, Dallas. 
Trebuie să mă scapi de aici. Tu o poţi convinge pe Sheila. 

Faţa lui era roșie ca racul, dar Eva își imagină că asta se 
datora mai degrabă panicii și nu bolii. În plus, nu era 
sigură că s-ar fi înţeles cu soţia lui Feeney. 

— Ce spui? Nu te aud. Cred că link-ul e de vină. 

— Nu mă lua pe mine cu d-astea. 

— Bine, bine. Ce zici de asta? Am trimis-o pe Peabody să 
ia dosarele, sute la număr, de la Anders Worldwide. 
Nevastă-sa a făcut-o, Feeney, o simt. Dar nu am dovezi pe 
care să i le prezint comandantului și cu atât mai puţin 
procurorului. Cred că va dura ore în șir să verific acele 
dosare, dacă nu cumva zile. Dar Peabody ar putea să ţi le 
aducă, măcar în parte. Ai putea să lucrezi de acasă. 

— Atâta poţi să faci? Să-mi arunci un os? El tuși iar. OK, 
îl iau. 

— E un os mare, Feeney, și am nevoie de cineva să 
cerceteze atent toate acele date. 

— Bine. Anunţ-o pe soţia mea. 

— Cum? Așteaptă! 

— Trebuie să o convingi să mă lase să lucrez. Spune-i că- 
i o problemă de viaţă și de moarte. 

— Nu! Feeney, să nu... 

— Sheila! 

El rosti numele cu un glas hârșâit, iar Eve își simţi 
palmele transpirând în ziua aceea rece de martie. 


Ce nu erau în stare oamenii să facă în numele prieteniei, 
gândi Eve, plătind șoferului de taxi. Acum ea era 
răspunzătoare, după cum spusese doamna Feeney, în caz 
că munca avea să-i agraveze starea sănătăţii. Nu era mai 
bine dacă îl lăsa acolo la birou, în ziua aceea? se întrebă 
ea, în timp ce suna la apartamentul Gretei care se afla 
chiar la nivelul străzii. 

Se aplecă spre camera video a interfonului. 

— Doamna locotenent Dallas? 

— Da. Pot urca? 

— Vă deschid imediat. 

Ușile scoaseră un sunet după care se deschiseră cu mare 
ușurință. Holul de la intrare era mic, dar de o curăţenie 
desăvârșită. Eve își imagină că Greta nici nu ar fi permis ca 
lucrurile să stea altfel. Liftul coopera și el și o conduse 
bâzâind până la etajul 4, acolo unde o zări pe Greta care o 
aștepta în faţa apartamentului ei. 

— S-a întâmplat ceva? 

— Trebuie să vă mai adresez câteva întrebări, atâta tot. 

— Ooo. Am crezut că aţi aflat cine l-a ucis pe domnul 
Anders. Intraţi, vă rog. 

Apartamentul era la fel de nepretenţios și de eficient 
precum femeia care locuia în el. Cu mobilier solid, practic, 
mirosind a... curat, acesta era felul în care îl putea descrie 
Eve. 

— Să vă servesc cu o băutură caldă? 

— Nu, mulţumesc. Să ne așezăm câteva clipe. 

— Vă rog. 

Greta luă loc, își lăsă pantofii pe podea și pe urmă își 
strânse genunchii sub ea. Își netezi apoi fusta costumului 
său negru ce-i conferea un aer demn. 

— O să participaţi la ceremonie, începu Eve. 

— Da. E o zi cât se poate de tristă. După aceea, mă duc 
la doamna Plowder acasă, ca să dau o mână de ajutor la 
mâncare. Mâine... 

Ea oftă ușor. 

— Mâine mă întorc la lucru. O să aranjez casa astfel 
încât doamna Anders să se poată întoarce acolo. 

— Să o aranjaţi? 

— Da, trebuie făcut curat, desigur, și trebuie să 
cumpărăm câte ceva. Lenjeria de pat... înţelegeţi 
dumneavoastră. 

— Da. 

— O să am grijă ca lucrurile domnului Anders să fie 
împachetate. 

Ah, Ava, nu pierzi deloc timpul, așa-i? 

— Împachetate? 

— Doamna Anders crede că nu ar suporta să le vadă. 
Preferă ca ele să fie strânse înainte de întoarcerea sa, după 
care vor fi donate, desigur. 

— Bineînţeles. Doamnă Horowitz, cam cât v-a trebuit 
până să aruncaţi sau să donați lucrurile soțului 
dumneavoastră? 

— Mai păstrez și acum uniforma lui. 

Ea se uită într-o anumită direcţie, acolo unde Eve 
descoperi fotografia înrămată a soldatului pe care-l iubise 
Greta. Fiecare om jelește în felul său. 

— Doamnă Horowitz, mi-aţi făcut de prima dată impresia 
unei femei care nu doar își cunoaște meseria, dar o și face 
foarte bine. Care nu doar îndeplinește dorinţele patronilor, 
dar le și intuiește. Dar ca să le anticipaţi, e necesar să le și 
înţelegeţi. 

— Sunt mândră de munca mea. Mi-ar plăcea să mă pot 
întoarce la slujba mea. Nu-mi place să lenevesc. 

— Aţi anticipat că doamna Anders vă va cere să 
strângeţi lucrurile soțului ei? 

— Nu. Nu, repetă ea cu ceva mai multă precauţie. Dar 
cerința nu m-a surprins. Doamna Anders nu e o 
sentimentală. 

— Mă îndoiesc că cineva ne-ar descrie astfel pe vreuna 
dintre noi. Ca fiind niște firi sentimentale. Dar dacă mi-aș 
pierde soțul... aș prefera ca lucrurile lui să fie acolo, în 
preajma mea. În caz că vreau să le ating, să le miros, să 
știu că sunt acolo. Aceste lucruri tangibile m-ar ajuta să 
trec peste această durere, peste șoc și tristeţe. Înţelegeţi? 

Privind-o pe Eve în ochi, Greta aprobă. 

— Dar dacă ar fi fost invers, și domnul Anders v-ar fi 
cerut să strângeţi lucrurile soţiei, aţi fi fost surprinsă? 

— Foarte. Aș fi fost foarte surprinsă. 

— Doamnă Horowitz, nu am dat drumul recorderului. 
Pur și simplu vreau să vă aflu părerea. O să-mi fie de mare 
ajutor. Ea l-a iubit? 

— Eu mă ocupam de casă, doamnă locotenent, nu le 
supravegheam căsnicia. 

— Greta, rosti Eve pe un ton anume, făcând-o iar să 
ofteze. 

— Mă puneţi într-o situaţie dificilă. Cred că e esenţial să 
fii sincer și să cooperezi cu poliţia. Dar mai cred că 
loialitatea și discreţia față de patron nu sunt o alegere, ci o 
datorie. Cred că știți ce înseamnă datoria, doamnă 
locotenent. 

— Dar și domnul Anders a fost patronul dumneavoastră. 
Da, știu care este semnificaţia datoriei. Amândouă suntem 
datoare față de Thomas Anders. 

— Da. 

Greta privi iar spre fotografia soţului. 

— Da, suntem. M-aţi mai întrebat despre relaţia dintre ei 
și v-am spus adevărul. Dar nu toate umbrele și faţetele 
acelui adevăr. Sau nu v-am spus ceea ce cred eu însămi 
despre acel adevăr. 


207 


— Şi acum aveţi de gând să-mi spuneţi? 

— Îmi puteţi spune, mai întâi, dacă credeţi că doamna 
Anders se face vinovată, într-un fel, de uciderea soţului 
său? 

— Da, după părerea mea. 

Greta închise ochii. 

— Mi-a venit și mie în minte ideea asta îngrozitoare, dar 
nu atunci când l-am găsit, vă imaginaţi. Nu chiar în 
momentul acela. Sau în noaptea aceea ori în dimineața 
următoare. Dar având atâtea ore libere, în care în loc să 
muncesc am avut timp să gândesc, mi-a tot venit în minte 
varianta asta. Gândurile acestea teribile. Am început să mă 
întreb dacă e posibil. 

— De ce? 

— Exista afecţiune, existau anumite gesturi, din partea 
amândurora. Un soi de indulgență, și la unul și la celălalt. 
Asta te-ar fi putut face să crezi că aveau un mariaj destul 
de plăcut. Confortabil, înţelegeţi? 

— Da, înţeleg. 

— Cum o puteai învinovăţi pentru că-l încuraja să iasă, 
să joace golf, să se ducă la meci? Sau faptul că îl îndemna 
să plece în călătorii, pe care eventual să le prelungească, 
era un lucru cât se poate de natural, într-un fel. Femeile 
ajung să-și preţuiască singurătatea, mai ales după ani buni 
de căsnicie. O vreme petrecută fără prezenţa deranjantă a 
soţului. 

— Soţia rezonabilă, iubitoare și indulgentă. 

— Da, da, exact așa părea. Dar adevărul e că era mai 
fericită când el era plecat decât când era acasă, iar cu cât 
stătea mai mult plecat, cu atât era mai fericită. Asta e 
părerea mea, se grăbi Greta să adauge. Așa simt, pur și 
simplu. 

— Ce simţi mă interesează. 

— Simţeam o anumită neliniște la ea atunci când el era 
pe punctul de a reveni acasă. O simțeam și dacă se agita în 
privinţa meniului care să-i facă plăcere atunci când se va 

întoarce. Atunci când el era plecat, ea organiza dineuri sau 
petreceri cu prietenii. Ai ei, nu neapărat și ai lui, înţelegeţi 
dumneavoastră. Și mai ales niciodată cu domnul Benedict. 

Greta se opri, își apăsă degetele pe buze, după care își 
împreună din nou palmele în poală. 

— Nu v-aș fi spus asta dacă nu mi-ar fi cerut să-i scot 
hainele din dulap și să am grijă ca podeaua să fie lustruită. 
O nouă sarcină ca administrator al casei. Și nici nu v-aș fi 
spus dacă ea nu ar fi văzut dezaprobarea din privirea mea, 
pentru că nu am avut timp s-o ascund. Şi după ce a 
observat-o, doamnă locotenent, atitudinea ei a devenit cu 
totul alta. Vocea i-a fost gâtuită de lacrimi, care au apărut 
repede și în ochi. Dar era prea târziu. Atunci mi-a zis să vin 
să ajut acasă la doamna Plowder și că mă va plăti pentru 
acele ore suplimentare, ceea ce însemna un câștig mai 
mare ca de obicei. Mi-a spus că mâine, când revin la lucru, 
voi avea parte de o mărire de salariu și că ea contează pe 
mine pentru a o ajuta să treacă peste acele clipe grele. 

Greta privi la palmele împreunate în poală, dând din 
cap. 

— Atunci am decis să-mi caut altă slujbă, doamnă 
locotenent. De dimineaţă chiar am contactat o agenţie. 

— Te-a subestimat, Greta. Crezi că ai putea să asiști la 
comemorare, să te întorci la lucru, pentru un timp, fără să 
lași să se vadă ce simţi și ce gândești? 

Pe buzele Grelei apăru un surâs slab. 

— Eu sunt o menajeră, doamnă locotenent. Mă pricep 
foarte bine să îmi păstrez gândurile și sentimentele pentru 
mine. 

— Îţi mulţumesc că mi le-ai împărtășit și mie. 

Eve se ridică și-i întinse mâna. 

Ridicându-se la rândul ei, Greta i-o luă, reţinând-o 
câteva clipe. După aceea se uită atent în ochii lui Eve. 

— Poate că am fost nedrepte faţă de doamna Anders. 
Dar dacă nu e așa, contez pe dumneavoastră să faceţi 
dreptate în privinţa doamnei Anders. 

— Şi eu sunt la fel de bună în meseria mea. 

— Da, cred că sunteţi. 

În loc să ia un taxi până la biroul lui Roarke, Eve își 
scoase link-ul, punându-l în funcţiune în timp ce ieșea 
rapid în stradă. Transmisia nimeri direct la secretara lui 
Roarke. 

— Salut, Caro, poţi... 

— Bună ziua, doamnă locotenent. 

— Mda. lar trebuia să facă o conversaţie? Nu făcuse 
destulă? Ei... îmi cer scuze că te întrerup. Poate-i transmiţi 
tu lui Roarke că ne vedem la ceremonia de comemorare. 

— Dacă așteptați o secundă, vă fac legătura. 

— Dar... Prea târziu, își zise ea, dându-și ochii peste cap, 
în timp ce pe ecran apăru culoarea albastră, de calmare. 

Și doar o secundă mai târziu, culoarea aceea fu înlocuită 
de privirea de un albastru intens a lui Roarke. 

— M-ai sunat ca să vorbim? 

— Da, asta fac de la o vreme, vorbesc întruna. Voiam, de 
fapt, să îţi las mesaj că ne vedem la ceremonie. E prea 
devreme, așa că mă duc într-o cyber-cafe sau ceva de 
genul ăsta, ca să mai lucrez câte ceva, după care iau un 
taxi și vin acolo. 

— Unde ești? 

— Sunt pe Third și mă îndrept pe Fifty-fourth. Așa că... 

— Așteaptă-mă. 

— Auzi... 

Prea târziu, își zise ea din nou, în vreme ce ecranul link 
ului se albi brusc. Așteaptă-mă, mormăi ea, vârându-și link- 
ul la loc în buzunar. Adică să-l aștepte să o ia cu mașina, cu 
toate că era perfect capabilă să ajungă unde era nevoie. 

Nu prea avea cum să le sune pe doamnele pe care Linny 
Luce i le notase pe hârtie, din moment ce se afla în mijlocul 
străzii Era nevoie de multă delicateţe, își imagină ea, ca să 
poţi iniţia o discuţie ca aceea. Și de intimitate. 

Nemaiavând altă soluţie, ea se grăbi să ajungă la colţul 
străzii, ocolind mulţimea care aștepta culoarea verde a 
semaforului, studiind-o câteva momente. 

Serviete, sacoșe cu cumpărături, landouri... cărucioare, 
se corectă ea. La colţul străzii, trei persoane încercară pe 
rând să iasă mai în faţă pentru a face cu mâna spre un taxi. 
O săgeată galbenă trecu pe lângă ei. Taxiul era deja 
ocupat. La capătul blocului văzu un microbuz care se 
îndepărta, după care se opri la unul dintre semafoare, 
pentru a descărca o parte dintre pasageri, în vreme ce un 
alt grup urcă înăuntru. 

— La naiba. 

Se rezemă cu spatele de muchia clădirii. Pe cer se 
zăreau avioane, traficul aglomera strada, iar metroul 
huruia și el pe dedesubt. Unii plecau, alţii veneau, fiecare 
în altă direcţie. 

În timp ce aștepta, două doamne, care erau deja 
încărcate până la refuz cu pachete, de ai fi zis că sunt doi 
asini, se opriră în faţa vitrinei aflată lângă ea. Și începură 
să gângure, gândi Eve, la fel de fascinante cum se dovedea 
Mavis atunci când o alinta pe Belle. 

— Ia te uită ce pantofi! Sunt... te lasă fără grai. 

— O, Doamne! Și geanta. Tu vezi geanta aceea, Nellie? 
Arată suuuper! 

Eve se uită și ea într-acolo. Arătau ca niște femei 
normale și sănătoase la minte, băgă ea de seamă. Și cu 
toate astea, erau gata să cadă peste vitrina aia de dragul 
unor pantofi și al unei genţi. În vreme ce deschiseră ușa 
magazinului, continuară să discute încântate. lar în 
magazin, aveau să cheltuiască alte câteva sute de dolari 
pentru o poșetă în care aveau să-și care nimicurile și încă 
vreo câteva sute de verzișori pentru niște pantofiori în care 
picioarele vor plânge de durere ca niște bebeluşi. 

Ea își mută privirea la momentul potrivit pentru a zări 
un tip îmbrăcat într-o pufoaică militară, care traversa 
strada în fugă mare, lovindu-se de vehicule, îmbrâncind 

trecătorii, zâmbind larg și sălbatic. Era fericit, presupuse 
ea, fiindcă polițiștii care-l urmăreau îi pierduseră urma cu 
vreo două clădiri mai încolo. 

Oamenii se împrăștiară care încotro, ca de obicei. Eve se 
rezema mai departe de clădire, dar se ridicase deja în 
picioare,  balansându-se înainte și înapoi, așteptând 
momentul potrivit în care să poată trece la acţiune. Cel în 
haină verde chicoti tare, a triumf, în momentul când 
bocancii săi bubuiră, atingând pavajul. Și privi o secundă 
înapoi, ridicând ţanţoș degetul mijlociu al mâinii, după 
care dădu să o pornească grăbit pe Fifty-fourth. 

Eve nu făcu altceva decât să întindă piciorul. 

El zbură prin aer, iar haina verde părea că a prins aripi, 
umflându-se. Apoi ateriză pe trotuar, în vreme ce pielea 
fâșâi, frecându-se de pavaj. Tipul mormăi, se încruntă, 
încercând să se răsucească pe o parte. Ea îl ajută să 
rămână întins pe spate, lovindu-l cu cizma, pe care apoi o 
așeză ferm pe pieptul lui. 

— Bună decolarea, proastă aterizarea. 

Ea scoase legitimaţia, arătând-o și trecătorilor ce se 
zgâiau la bărbatul cuminţit de cizma ei. 

— La dracu”! La dracu’! Acu' chiar că am copt-o. 

— Daa? Ei, eu zic că ai ars-o și că te-ai ars și tu. 

El ridică braţele ca semn că avea de gând să coopereze, 
după care își șterse sângele de pe obraz cu podul palmei. 

— Ce dracu” făceai acolo, la colţ de stradă? 

— Așteptam mașina, atâta tot. 

Ea văzu vehiculul apropiindu-se, limuzina aceea neagră 
care părea să aibă un kilometru lungime, și simţi o durere 
în stomac din cauza acelei situaţii jenante. Când Roarke 
cobori geamul portierei din spate, vârându-și capul prin 
deschizătură și rânjind, singura ei salvare să-i arunce o 
privire încruntată. 

Poliţiștii obosiţi alergau, gâfâind din greu, în direcţia ei. 

— Vă mulţumim pentru ajutorul acordat, doamnă. Dacă 
aţi... doamnă locotenent, zise polițistul, abia vorbind, când 

ea îi arătă legitimaţia. Doamnă locotenent. Tocmai îl 
urmăream pe individ în clipa în care... 

— Individul acesta v-a făcut să semănaţi cu două babe 
care se leagănă în balansoar. 

— Aveţi mare dreptate, replică de jos individul. 

— 'Ţine-ţi gura. Vă clătinaţi, gâfâiţi, continuă ea. Iar tipul 
acesta era în cea mai bună formă înainte de a ateriza cu 
faţa pe pavaj. Chestia asta mă umple de rușine. Acu’, dacă 
v-aţi tras sufletul, puneţi mâna și luaţi-i de aici. 

— Da, șefa. Aș vrea să vă raportez, doamnă locotenent, 
acest individ... 

— Nu-mi pasă. E al vostru. 

Se grăbi spre limuzină. 

— Mai lăsaţi gogoșile, le strigă ea, după care se urcă în 
limuzina neagră și strălucitoare. 

— Mă întreb, zise Roarke pe un ton neutru, cum s-ar 
descurca populaţia New Yorkului dacă tu n-ai patrula pe 
străzile orașului. 

Ea ar fi vrut să-i dea o replică inteligentă, dar el îi oferi o 
ceașcă de cafea, distrăgându-i atenţia. Eve își aminti că 
geamurile limuzinei erau fumurii. Asta însemna că nimeni 
nu ar fi putut s-o vadă dacă se lungea pe banchetă, 
înconjurată de vaze pline de boboci de trandafiri, 
savurându-și cafeaua din ceașca de porțelan. Așa că 
procedă întocmai. 

— De ce? De ce ai venit să mă iei cu iahtul ăsta 
ostentativ? 

— În primul rând, mie nu mi se pare ostentativ, ci 
convenabil. În al doilea rând, am avut ceva de pus la punct 
pe drum, așa că nu aveam chef să conduc. În al treilea 
rând, tu ai pomenit că ai de lucru, așa că m-am gândit că 
aici e mai confortabil decât în orice cyber-cafe. 

— Da, poate că varianta asta are logică. 

Ea luă încă o înghiţitură de cafea, închizând ochii. 
Degetele lui Roarke îi mângâiară încet obrazul. 

— Tipul acela care stătea întins pe trotuar sub cizma ta a 
încasat-o rău? 

— Nu. Nici nu a văzut când am întins piciorul. Am eu 
multe pe cap. 

În secunda următoare el îi duse mâna la buze. 

— Dar de ce n-ai lăsa tu o vreme gândurile acelea 
deoparte? 

Ea îl fixă cu privirea. 

— Acesta e al patrulea motiv pentru care ai venit cu 
barca asta, ca să poţi trece la acţiune? 

— Draga mea, acesta e motivul tangenţial al tuturor 
deciziilor mele. 

Pentru că avea posibilitatea, Eve îl apucă de rever, îl 
trase spre ea și îi captură buzele într-un sărut pasional, 
plin de promisiuni. După care îl împinse la locul lui. 

— Doar cu asta te alegi. 

— Ţi-aș putea dovedi contrariul, dar ar fi, într-un fel, o 
lipsă de bun-simţ, din moment ce ne pregătim să 
participăm la o ceremonie de comemorare. 

Da, știa bine că el i-ar putea dovedi contrariul. Și să fie 
al naibii dacă ea nu savura acele momente. O clipă rămase 
nemișcată, încercând să-și pună ordine în gânduri. 

— Mi-ai adus desertul favorit? 

— Vrei să mănânci gogoși? 

— Nuu. S-o ia naiba pe Peabody. Oricum... 

Roarke ridică un deget, după care apăsă pe intercom. 

— Russ, fă un ocol pe la o patiserie și ia șase gogoși. 

— Da, domnule. 

Nu era de mirare că avea capul în nori, își zise Eve. Cu 
câteva minute înainte, avea cizma peste toracele unui idiot, 
făcând instrucţie cu doi polițiști. Și acum colinda New 
Yorkul, bând o cafea grozavă și așteptând să înfulece niște 
gogoși. 

— Ce spuneai? punctă Roarke. 

Mai bine se lăsa dusă de val. Își încrucișă picioarele 
încălțate, la nivelul gleznelor. 

— Toată dimineaţa m-am ocupat de interviuri. Deci a 
fost o dimineaţă plină de discuții. 

li povesti totul, reușind, ca de fiecare dată, să-și 
ordoneze gândurile. Se opri doar în secunda în care șoferul 
îi dădu lui Roarke cutia de la patiserie, de un alb 
strălucitor de data asta. Eva o deschise, repezindu-se la 
gogoșile acelea pline de zahăr și grăsimi. 

— După toate aparențele, zise Roarke, oferindu-i un 
șerveţel, când oamenii lasă la o parte convenienţele, așa 
cum i-ai rugat tu, Ava Anders nu mai pare deloc femeia 
aceea rafinată și plăcută. 

— N-o simpatizează. Dacă le place ceva la ea, cu 
excepţia lui Leopold care nu o poate suferi deloc, o plac 
datorită faptului că e o Anders. Datorită lui Tommy. Cum el 
nu mai e acolo, toate răutăţile ies la iveală. Ei nu-i pasă 
dacă e simpatizată sau nu. Sau dacă-i pasă, atunci o face 
pentru că astfel poate obţine admiraţia celor din jur. Da, e 
important să fii admirată, și esenţial pentru a deveni o 
persoană influentă. 

— Şi Tommy a fost și el un punct esenţial. 

— Mda. Așa se întâmplă de când prima femeie a 
cavernelor a spus: „Ghh, e cel mai tare și are cel mai mare 
club. la să-mi scutur eu pielea de mastodont și să mă dau 
la el.” 

— Ghh? 

— Mă rog, depinde cum vorbea femeia cavernelor. Și nu 
e vorba doar de femei. Şi băieței din caverne au exclamat: 
„Ghh, ia uite, asta prinde cea mai mare cantitate de pește, 
așa că o s-o atrag chiar acum în peștera mea”. Ava a dat cu 
ochii de Tommy... 

— Şi a zis „Ghh”. 

— Sau echivalentul de azi al expresiei. Era vorba de un 
bărbat bogat, plăcut de multă lume, care era văzut foarte 
bine de presă. Un tip drăguţ și ușor de manipulat. Poţi să 
pariezi pe ce vrei că ea l-a „cercetat” în amănunt, înainte 
să se dea la el. Şi-a aranjat transferul la New York, s-a 
asigurat că va apărea cât se poate de des în preajma lui. 
Că va rămâne și singură cu el. Dar totul într-un mod subtil. 
Dacă era prea agresivă, risca să-l sperie, dacă era prea 
delicată, ar fi putut să nu o bage în seamă. Îţi pui masca, te 
ocupi de ce-i place lui Tommy și tot așa, și porţi costumul 
ăsta ca pe al doilea rând de piele. Și după ce te-ai agăţat 
bine de el, continui să te porţi în același fel. Poate că te 

mai schimbi, pe ici, pe colo, dar nu în punctele esenţiale. 
Obtii oarece putere, faci rost de niște vile elegante, o viață 
pe picior mare. Obţii o poziţie socială, oarece importanţă. 
Indemnându-l, când avea ocazia, să iasă din casă, să plece 
în călătorii, ca să poată scoate acel costum, să mai respire 
puţin, ce naiba. 

— Timp de șaisprezece ani? 

— Ea ar fi reușit performanţa asta de două ori pe atât. 
Dar știi ce s-a întâmplat? Tatăl lui a decedat. Va trebui să 
cercetez acest aspect. Își notă acest lucru într-un colţ al 
minţii. În plus, trebuie să-l mai verific şi pe Charles. Dar 
trebuie să-ţi spun că mie mi se pare ciudat că prima ei 
întâlnire cu Charles a avut loc la numai câteva săptămâni 
după ce socrul ei a murit, iar Tommy a devenit 
moștenitorul acestuia. Ei, totul îi mergea din plin. Uite, 
totul ar putea deveni al meu. Cum aș putea obţine toate 
astea, și apoi să scap de costumul ăsta? Era cam enervant, 
iar el nu era decât cu zece ani mai în vârstă decât ea. 
Putea foarte bine să mai trăiască cincizeci, șaizeci de ani. 
Era mult prea mult. Oricum ar fi fost, ea ar fi fost 
moștenitoarea. lar prin divorț nu avea cum să-l 
moștenească. Da, poate că ar fi reușit să demonstreze că 
vinovatul a fost el, ca în cazul primului soţ. 

— Dar făcuse asta deja, ar fi însemnat că se repeta. 

— Da, te-ai prins, replică ea mulțumită. In urma 
divorțului nici nu ar fi primit o sumă prea mare. Nu avea 
cum, nu după ce avusese o căsnicie de atâţia ani. Dacă el 
murea, ea putea deveni văduva aceea sfâșiată de durere, 
cea care își adună rămășițele de viaţă și merge mai 
departe. De ce să nu moară, să aibă parte de un accident 
fatal, de ce... Dar dacă? 

— Nu ar fi prima care se agăţă de avere și după aceea se 
teme că preţul plătit e mult prea mare, comentă Roarke. 
Sau prima care ucide pentru bani. Dar metoda în cazul 
acesta pare născută dintr-o răzbunare cruntă. 

— Probabil. Un teribil accident, dar care reprezintă mult 
mai mult, fiindcă are la bază propria lui slăbiciune și faptul 
că i-a fost infidel. Cu cât are el o imagine mai proastă, cu 
atât aura ei strălucește mai mult. Şi cred că odată ce a 
întrezărit o ieșire, acel costum începu să i se pară din ce în 
ce mai strâmt, impiedicând-o să trăiască. Oare cine era 
vinovat pentru lucrul acesta? 

— EI, bineînţeles. 

— Ooo, da. El trebuia să plătească, pentru toţi anii în 
care ea jucase rolul acela chinuitor. 

În aerul răcoros al limuzinei Eve reuși să perceapă furia 
oarbă pe care o resimţise Ava. 

— La urma urmei, ajunsese să-l urască. Indiferent ce ar 
fi simţit pentru el la început sau pe parcurs, ea ajunsese 
să-l urască. 

— Iar felul în care a fost ucis are un caracter extrem de 
intim și de urât, zise Roarke, tocmai fiindcă în spatele 
gestului se ascunde multă, multă ură. 

— E evident. 

— Dacă a plănuit totul așa cum susţii, atunci ea mai are 
un obstacol: Ben. 

— Sunt convinsă că are planuri și în privinţa lui. Nu are 
timp de pierdut. Doar dacă relaţia lor nu devine ceva mai 
profundă, iar el are cumva de gând să se însoare cu ca. În 
cazul acesta, ea trebuie să se miște și mai repede. Dacă nu 
cumva are deja totul pregătit. Cum ar fi o supradoză. 
Pastile, mult prea multe pastile. El nu a putut suporta 
durerea, iar ideea că se află în locul unchiului său 
reprezintă o presiune mult prea mare. S-ar putea să nu-i 
iasă. Există niște riscuri la mijloc, dar în cazul că eu o scot 
basma curată, la finalul anchetei, așa cum speră ea, atunci 
are toate șansele să-și asume aceste riscuri. 

— Ai de gând să-l previi? 

— Deocamdată e la adăpost. Ancheta e în derulare, iar 
ea are nevoie de ceva mai mult timp la dispoziţie. 

Reflectând la asta, Eve se bătu cu degetele peste coapse. 

— Are nevoie de timp să îl studieze, să încerce să-și 
reverse atenţia asupra lui. Să lase de înţeles că el e în 
prezent cel care o sprijină, tot ce i-a mai rămas de la 
Tommy. Ea plănuiește și ia în considerare toate 
consecinţele posibile. Are nevoie ca opinia publică să ia 
seama bine la durerea ce-i unește, apropiindu-i unul de 
celălalt și constituind astfel fundaţia. 

— Nu pot afirma că l-am cunoscut foarte bine pe Thomas 
Anders, dar aș fi putut paria că el reușea să-i miroasă pe 
cei din jurul său. 

— Da. 

Roarke se jucă vesel cu vârful șuvițelor ei. Ea își 
schimbă poziția pentru a-l privi în ochi. 

— Nu te-ai întrebat, nici măcar o dată, dacă eu te-am 
cucerit pentru banii tăi? 

— Dar nu tu m-ai cucerit. Eu am fost cel care te-a 
cucerit. 

— Ei, aș fi putut să fac și eu asta. 

Ea îi zâmbi. 

— Iar tu ai fi căzut neajutorat la picioarele mele. 

— Dar am căzut cât se poate de confortabil. Draga mea 
Eve, tu nu porţi decât costumele pe care le ai în șifonier. 
Iar ele, oricum, se uzează greu. 

El întinse palma, cu faţa în sus, între sânii ei. 

— Îţi cunosc inima, aghră. 

După aceea, trase afară lănţișorul pe care ea îl purta pe 
sub cămașă. Se zări sclipind un pandantiv confecţionat din 
metal, având ca aplicaţie un diamant sub forma unui sfânt, 
pe care îl primise în dar de la el. 

— Îţi mai aduci aminte când ţi l-am dăruit? 

El răsuci încet lănţișorul, iar acesta luci ca și cum ar fi 
luat foc. 

— Sigur. 

— Nu erai doar oripilată și confuză, erai chiar îngrozită. 
Locotenentul Eve Dallas, îngrozită de o bucăţică de carbon 
presat ori ce-o mai fi reprezentând el. 

— Dragostea nu era plănuită în acele clipe. Nu mă 
gândeam deloc la așa ceva. Nu atunci. 

— Cu toate astea, când ai venit la mine, deja îl purtai. 
Diamantul sclipea la mijloc. Și încă îl mai porți. Îl ţii ascuns 
aproape tot timpul ca să nu-ţi ghicească nimeni 
sensibilitățile aparte, nepotrivite pentru un poliţist, dar îl 
păstrezi acolo, aproape de inimă. 

El îl lăsă să alunece la loc, sub cămașă. 

— Tu, locotenente, ai căzut sub vraja mea, după ce ţi-am 
dat un ghiont zdravăn. 

— Cred că am căzut împreună. 

Ea se uită afară pe geam, în vreme ce limuzina lor lua 
curba, aliniindu-se în spatele altor limuzine, ca niște 
străluciri sumbre ale morții. 

— Păcat că Anders nu a avut mai mult noroc la capitolul 
acesta. 


Fotografii înfăţișându-l pe Anders împânzeau salonul 
elegant, de mari dimensiuni, el folosind o bâtă de golf la 
club, ori dând cu piciorul într-o minge, ori executând un 
voleu la tenis, și totul în mijlocul unui câmp plin de flori. 
Cele mai multe erau floarea-soarelui, având în centru 
discul acela maro-închis. 

— Erau favoritele lui, le spuse Ben. Unchiul Tommy 
obișnuia să spună că în cazul în care va apuca să iasă la 
pensie, o să cumpere o fermă micuță unde va cultiva 
floarea-soarelui. 

— Plănuia asta deja? întrebă Eve. Să se retragă? 

— Nu chiar. Dar deja se auzise că e în căutarea unui loc 
în afara orașului unde să-și petreacă weekendurile. Atâta 
vreme cât acolo ar fi avut la îndemână un teren de golf. Ba 
chiar avea de gând să construiască o fermă care să aibă și 
terenuri de sport. Un fel de casă la ţară, unde el și Ava s-ar 
fi putut retrage în cele din urmă. Ar fi avut mica lui 
plantație de floarea-soarelui, dar până atunci ar mai fi ieșit 
și în oraș, bucurându-se de toate facilităţile terenurilor de 

sport. Spunea că trebuie să-i construiască și Avei un spa, 
ca să fie de acord cu mutarea acolo. 

El surâse, în vreme ce în priviri i se citi o tristeţe 
îngrozitoare. 

— El iubea floarea-soarelui. Dar, la rândul său, era 
foarte iubit. Se organizează simultan mai multe ceremonii 
de comemorare în întreaga lume. În momentul ăsta, 
oamenii din întreaga lume... Mă scuzaţi o secundă. 

Se întoarse cu fața spre ușă. Eve se întrebă cum de nu 
se prăbușise încă la pământ. După care îl văzu pe Leopold 
cum traversează camera în fugă, punându-și palma pe 
umărul lui și conducându-l afară. 

Dragoste, gândi Eve, tristeţe și egoism. 

După aceea, își întoarse atenţia către văduvă, care, 
palidă la faţă, cu ochii umezi, se afundase într-un fotoliu 
tapițat cu catifea albastră, înconjurată de flori și de oameni 
nerăbdători să o consoleze. Avea iar părul strâns la spate, 
într-un coc, ce-i punea în valoare osatura perfectă, 
trăsăturile ascuţite bine definite. Hainele de văduvă erau 
negre în totalitate, cu o croială impecabilă care-i scotea în 
evidenţă constituția statuară. La încheietura mâinii și în 
urechi purta diamante elegante. 

— Fii atentă, te uiţi atât de fix la ea, încât o să i se ridice 
perișorul de pe ceafă. 

Ideea nu era chiar atât de rea, își zise Eve. 

— Hai să-i prezentăm condoleanţe. 

Câţi oameni adunase Tommy, gândi Eve, încercând să-și 
facă loc printre ei. Asta o bucura probabil pe văduvă. PR-ul 
era strălucit, iar media avea să remarce asta. În timp ce 
Eve se apropia, Ava înălță ochii, lucind de lacrimi, după 
care se ridică ţinându-se strâns de braţul fotoliului ca și 
cum ar fi avut nevoie de un sprijin. 

— Doamnă locotenent. Ce drăguţ din partea 
dumneavoastră că aţi venit. Și Roarke. Tommy s-ar fi 
bucurat. 

— Era un om bun. 

Roarke apucă mâna întinsă a Avei. 

— O să-i simţim lipsa. 

— Da, era, și îi vom simţi lipsa. O... o cunoașteţi pe buna 
mea prietenă, Brigit Plowder? 

— Cred că da. Ne pare bine să vă revedem, doamnă 
Plowder, chiar dacă momentul e unul extrem de greu. 

— Sasha va fi teribil de dezamăgită la gândul că de mine 
v-aţi amintit, iar de ea nu. 

Brigit surâse spre Roarke. Un zâmbet amabil de gazdă 
care-și întâmpina oaspetele. 

— Doriţi să semnaţi în cartea comemorativă? E un obicei 
vechi pe care cred că Tommy l-ar fi apreciat. 

Ea arătă către podiumul micuţ de lângă ea, unde se 
zărea o carte aurită, deschisă. 

— Desigur. 

Roarke luă stiloul de aur pentru a semna. 

— Luaţi un pahar de vin. 

Ca și cum ar fi fost derutată, Ava își atinse fruntea cu 
degetele. 

— Servim vin. Tommy adora petrecerile. Nu i-ar plăcea 
să vadă atât de multe lacrimi. Trebuie să beţi puţin vin. 

— Eu sunt în timpul serviciului. 

Şi o clipă, doar o clipă, Eve o privi atent în ochi pe Ava, 
lăsând-o să-și dea seama. Te cunosc. Știu cine ești. 

În ochii Avei, în spatele acelui scut de lacrimi, apăru, ca 
o străfulgerare, surpriza. Și preţ de o secundă, doar atât, 
acolo se ivi și ura. După care se sprijini de amica ei. 

— Îmi pare rău. Îmi pare rău. Mă simt... 

— Ia loc. 

Brigit o așeză încet jos, mângâind-o pe obraz. 

— Liniștește-te, relaxează-te. Ava. Te consumi prea mult. 

— Prea mult? Oare cum voi putea să... Ben unde e? 
Unde e Ben? 

Din ochii ei strălucitori se scurse o lacrimă, una singură. 

— Am nevoie de Ben. 

— Îl caut. 

Roarke se uită o clipă spre Eve, după care dispăru în 
marea de participanţi. 

— O să vină, o linişti Brigit. Ben o să fie alături de tine. 
O să te duc sus, draga mea. Ai nevoie de puţină liniște. Aici 
e prea cald, un spaţiu prea închis, sunt prea mulţi oameni. 
E prea mult. 

— O să vă ajut și eu. 

Eve veni mai aproape. 

— N-ar fi bine să vă ajut eu, doamnă Anders? 

— Îl vreau pe Ben. 

Ava își întoarse fața, lipind-o de obrazul lui Brigit. 

— Am nevoie de Ben. Atât mi-a rămas de la Tommy. 

— Vine. Vine, Ava. 

Ben traversă în fugă încăperea. Suferinţa lui era acum 
dublată de îngrijorare. Se aplecă deasupra Avei precum un 
scut. 

— Sunt aici. M-am dus să iau puţin aer. Sunt aici. 

— Stai cu mine, Ben. Te rog, stai cu mine, măcar până ce 
terminăm cu toate astea. 

— S-o ducem sus. 

— Nu, Brigit, n-ar trebui să plec. Trebuie să... 

— Câteva minute. Doar câteva minute, până îţi revii 
puţin. 

— Da, ai dreptate. Câteva minute, Ben. 

— Gata. Ia-mă de braţ. Vă rog să mă scuzaţi, doamnă 
locotenent. 

— Desigur. 

Astfel că văduva, copleșită, fu condusă la cuibușorul său 
privat unde să-și plângă durerea. Chiar la timp, gândi Eve. 
Acum putea să respire și ea puţin, hotărî ea, după care o 
zări pe Nadine Furst, care se afla în partea cealaltă a 
încăperii, alături de Roarke. 

— Personal sau profesional? întrebă Eve, după ce li se 
alătură. 

— La fel ca polițiștii, și noi, jurnaliștii, ne facem meseria. 
Dar eu mă aflu aici și din motive personale. Pe el l-am 
simpatizat, chiar foarte mult. Și pe Ben. 

Ea se uită spre ușă, dându-și la o parte o șuviţă de păr, 
atentă la plecarea celor doi. 

— Tocmai eram afară, împreună cu el, și stăteam de 
vorbă când a sosit Roarke, căutându-l. Biata Ava, pare tare 
pierdută. 

— O, știe foarte bine drumul. 

Ochii lui Nadine se îngustară, sclipind brusc. 

— Ah, ce aud? Doar nu crezi cu adevărat că... 

Se opri, sorbind din paharul de vin pe care-l avea în 
mână. 

— Aici sunt cam multe urechi. De ce să nu ieșim afară? 

— Nu suntem pregătiţi pentru o întrevedere între patru 
ochi, deocamdată. 

— Peabody e mai bună decât credeam, zise Nadine după 
un timp. Dacă se întâmplă ce bănuiesc eu. Ea nu scapă 
nicio firmitură. Ce mai amice sunteţi. 

— Tu trebuie să te dovedești, în primul rând, o bună 
amică. Caută-mi interviurile acelea mai vechi și trimite-mi- 
le. 

— Da, pot s-o fac. Dar eu cu ce mă aleg? 

— Depinde. 

— Fii atentă, Dallas... 

— Ţi-am spus, interveni Roarke, ce tare mi s-a părut 
interviul tău de aseară cu Peabody? Ai scos ce-i mai bun 
din ea, fără cel mai mic efort. 

— Muncă în echipă. 

Nadine îi privi urâcios pe amândoi. 

— Urăsc chestia asta. 

— Dă-mi interviurile, Nadine. Și pe urmă văd eu ce-ţi 
dau și când pot să-ţi dau. Dar deocamdată îmi ajunge cât 
am stat aici. Așa că... La dracu', soţia lui Tibble. La naiba. 

Nu era încă pregătită, asta își spunea Eve, privind-o pe 
femeia aceea înaltă și subţire. Părul mult prea scurt și de 

nuanţă castaniu-aurie încadra o faţă puternică și uimitoare 
ce semăna cu aroma înţepătoare a acelui ceai irlandez pe 
care Roarke îl savura din când în când. Eve auzise că pe 
vremuri Karla Blaze Tibble își alesese, făcând chiar 
senzaţie, cariera de fotomodel. Dacă defilase la fel de 
dezinvolt și de hotărât pe pasarelă ca în această încăpere 
mortuară, decise Eve, atunci nici nu era de mirare. 

— Doamnă locotenent. 

Vocea ei avea un ton muzical, iar ochii aurii semănau cu 
ai unui tigru. 

— Doamnă. 

— Domnișoară Furst, Roarke, aș vrea să ne scuzaţi o 
clipă, dacă se poate. Vreau să vorbesc cu doamna 
locotenent între patru ochi. 

Putea fi luată drept o rugăminte, dar, în realitate, sunase 
ca un ordin. Karla se învârti pur și simplu, iar ceilalţi se 
îndepărtară, exact cum se despicase Marea Roșie în faţa 
lui Moise. 

— Curaj. 

Cu toate că în vocea sa se ghicea amuzamentul, Roarke 
o strânse încurajator de umăr pe Eve. 

— Oare ce le trebuie lor neveste? La ce le trebuie 
polițiștilor neveste? Mă întorc imediat. 

Neavând altă șansă, Eve o urmă, ascultătoare, pe Karla, 
urcând pe terasa îngustă de la etajul trei. 

În vreme ce traficul se desfășura asurzitor dedesubt, 
Karla se postă cu spatele la balustradă. 

— Ca anchetator principal, crezi că e bine să stai de 
vorbă cu un reporter în timpul ceremoniei de comemorare 
a victimei? 

— Mă iertaţi, doamnă, dar Nadine Furst mi-este și 
prietenă. 

— Nu are a face. Tu trebuie să ţii cont de funcţie. 

Scutește-mă, îi adresă Eve în gând. 


3 Exod 13:17-18. 

— Da, și eu, dar și dumneavoastră. Ca soţie a șefului 
poliţiei, credeţi că e bine să participaţi la ceremonia 
dedicată unei persoane asasinate al cărei caz e încă 
anchetat, și să staţi de vorbă cu persoane care ar putea 
figura pe lista suspecţilor? 

Furia apăru brusc în ochii aceia ca de tigru care se 
încadrau perfect pe chipul uimitor al femeii. După aceea 
totul se reduse la un surâs ironic și iritat. 

— Da, ai dreptate. Și asta mă irită. 

— Vă pot asigura că nu am discutat cu Nadine amănunte 
ce ţin de anchetă și nici nu am oferit altcuiva din media 
genul acesta de detalii. 

— Deocamdată. 

— Ea e o sursă utilă, și pentru mine chiar una principală, 
și s-ar putea să mă decid s-o folosesc. Dacă nu va insista 
prea tare, s-ar putea să-i ofer informaţii contra altor 
informaţii. 

— Mizerie contra mizerie. 

— E o mizerie utilă, doamnă. 

— Oh, nu îmi mai spune „doamnă” de parcă aș fi 
profesoara ta. 

Se întoarse, rezemându-se de balustradă și stând cu faţa 
la stradă. 

— Sunt supărată și m-am enervat și mai tare când am 
văzut cum stai la taclale cu Nadine Furst. 

— Aș sta de vorbă și cu Jack Spintecătorul, dacă ar fi de 
folos anchetei. Înţeleg că lucrul acesta vă enervează. A fost 
ucis un prieten bun al soțului dumneavoastră. Trebuie să 
înţelegeţi că găsirea ucigașului și rezolvarea cazului sunt 
prioritățile mele. 

— Iar eu deja mi-am băgat nasul de două ori. 

Karla ridică palmele de pe balustradă ca într-un soi de 
armistițiu, după cum îl interpretă Eve. 

— Nu-mi stă în obicei. 

— Da, nu vă stă. 

— Ava și cu mine suntem prietene. Am lucrat împreună 
la câteva proiecte, îi admir energia, creativitatea. Pe 
Tommy Anders îl admiram în mod deosebit. Era generos, 
lipsit de pretenţii, așa că ai dreptate, mi-e foarte greu să 
accept că a fost ucis, circumstanţele în care s-a întâmplat 
și implicarea presei. Ca soţie a unui om care deţine o 
funcţie importantă, în clipa asta o compătimesc pe Ava din 
mai multe puncte de vedere. 

Karla se întoarse. 

— La fel ar trebui să procedezi și tu, fiindcă ești soţia 
unei persoane de vază. 

— Ca anchetator principal, simpatizez cu victima. 

— Eşti o femeie dură, doamnă locotenent. 

Karla scutură din cap, dar furia dispăruse deja. 

— Soţul meu zice că ești cel mai bun om al lui. Te 
consideră un briliant. Eu nu mă amestec în treburile lui, 
dar sunt atentă la ce se petrece, știu că îţi faci treaba ca la 
carte. Şi cred că nu e o treabă ușoară. De-aia mi-am zis că 
dorești să discuţi cu mine despre Ava și Tommy. 

— Mai ales despre colaborarea dumneavoastră cu ei. 

— Crezi că un amănunt legat de activitatea caritabilă a 
dus la uciderea lui? 

— Trebuie să iau în calcul toate posibilităţile pentru 
buna desfășurare a anchetei. 

— Așa te avertizează un polițist să nu te amesteci unde 
nu-ţi fierbe oala. 

Karla flutură din mână. 

— Nu mă simt ofensată. Eu și Ava am colaborat la mai 
multe proiecte în ultimii doi ani. Prima dată, Ava m-a sunat 
ca să mă coopteze la organizarea unui spectacol de modă. 
Logic, datorită experienţei mele. 

— Un spectacol de modă? 

— Nu, în realitate era un spectacol dedicat mamelor și 
copiilor care participau la diverse tabere și programe 
sportive. Haine de zi, haine business, haine sport, unele 
dintre mămici fiind folosite ca model. Magazinele 

participante au oferit niște discounturi destul de mari și 
fiecare mămică a primit din partea firmei Anders 
vestimentaţie în valoare de 1.000 de dolari. S-au distrat, 
căci cea mai mare atenţie li s-a acordat copiilor. După 
câteva luni am organizat un show dedicat copiilor, 
uniforme şcolare, aparatură pentru atletism. Ambele 
spectacole au avut succes. Ava a fost neobosită. 

— Da, așa am auzit și eu. 

— Am implementat și alte activităţi. Noi, adică Ava și o 
parte din personal, le-am dus pe mămici la un spa, în 
vreme ce copiii erau într-o tabără sportivă. Un fel de 
vacanţă de cinci zile, în care ele aveau prilejul să se 
relaxeze, să fie răsfăţate și să participe la seminare, 
workshop-uri, dezbateri în grup. Au petrecut clipe extrem 
de plăcute. 

— Aţi participat și dumneavoastră? 

— O dată sau de două ori. Ca un fel de mamă- 
organizator, ca să zicem așa. Era o adevărată satisfacţie să 
le vezi pe femeile acelea, care rareori aveau timp pentru 
ele, ocupându-se de mintea, trupul și spiritul lor. 

— Cred că au fost incredibil de recunoscătoare faţă de 
Ava care le oferea un stil de viaţă diferit de cel cu care 
erau obișnuite. 

— O perioadă în care să fie departe de serviciu, de copii, 
de responsabilităţi, da, ai dreptate. Distracţia era punctul 
forte, dar după aceea urmau educaţia, lucrul pe internet, 
tehnicile de sprijin și asistenţă. La fel se desfășoară 
lucrurile și în acele două zile libere pe care le petrec în 
New York sau în alte locaţii, de-a lungul anului, tot în 
cadrul programului și mamele. Unele dintre ele sunt mame 
singure, așa că au la dispoziţie un răgaz pentru a socializa, 
pentru a fi și altceva decât mamă. 

Entuziasmul Karlei se transpuse și în voce. Mâinile i se 
mișcară, dând o nouă energie vorbelor ei. 

— De obicei, când părintele, fie că e femeie, fie că e 
bărbat, e copleșit de noianul de responsabilităţi și cerinţe 

necesare creșterii unui copil, devine mai puţin eficient și 
afectuos decât ar putea fi. Decât își dorește. Așa că Ava s-a 
gândit la acest program. 

— Petrecându-vă timpul împreună, în asemenea 
momente de recreare sau cu ocazia spectacolelor de modă, 
e firesc, nu-i așa ca dumneavoastră și Ava să aveţi de-a 
face cu unii dintre participanţi. Se puteau naște anumite 
relaţii. 

— Da, un alt lucru pe care-l consider meritoriu. Tommy 
nu dorea să le ofere doar echipament acelor copii sau doar 
un teren unde ei să poată exersa. Ideea lui a fost aceea de 
a-i strânge în același loc, de a-i face să se antreneze 
împreună, să participe la diverse competiţii, încurajându-i 
să lucreze și să se joace unii cu alţii, asta însemnând mult 
mai mult decât să-i dăruiești o minge unui copil. Asta îi 
face să fie mândri, să înveţe valoarea prieteniei, a lucrului 
în echipă și a fair playului. Prin programele acelea 
paralele, Ava voia să ofere exact același lucru mamelor. Și 
să participe ea însăși, așa cum face și Tommy, cum făcea, 
participând la activităţile de pe teren, în programul pentru 
taţi sau în concursurile la care participau atât taţii, cât și 
copiii acestora. lar eu trebuie să mă apuc cât de curând să 
strâng fonduri, spuse Karla, râzând. Dar adevărul e că 
implicarea e cheia problemei, după părerea mea. 
Evenimentele de caritate pot fi un lucru extrem de dificil, 
doamnă locotenent, fie că dai, fie că primești. Programele 
acestea au ca scop insuflarea mândriei și a preţuirii de 
sine. 

— Lucrul la aceste programe și promovarea lor, alături 
de Ava, probabil că înseamnă foarte multe planuri, un ochi 
format pentru detalii, un talent al delegării sarcinilor către 
colaboratori. 

— Absolut. Ava e un maestru când vine vorba de aceste 
aspecte. 

Eve surâse. 

— Cred și eu. Vă mulţumesc mult pentru timpul acordat. 

— Și uite așa sunt concediată. Ar trebui să mă duc 
înăuntru, să-mi iau la revedere de la ceilalți. Sper că nu ne 
vom purta pică una alteia. 

— Din punctul meu de vedere, nu. 

— În acest caz, îţi urez mult noroc în derularea anchetei. 

Ea îi întinse din nou mâna. 

— Încă un amănunt, doamnă locotenent, puţin creion 
corector ar putea să mascheze vânătaia aceea de la ochi. 

— De ce credeţi că aș vrea s-o acopăr? 


În limuzină, Eve își întinse picioarele, rostind un simplu: 

— Ahhh. 

— Din moment ce nu v-aţi sfâșiat, presupun că tu și soția 
șefului aţi avut discuţii amiabile. 

— Da, poţi să spui și așa. E distractiv să urmărești ce 
spun oamenii și în ce fel o fac. Ea e prietenoasă cu Ava. Pe 
Tommy l-a apreciat extrem de mult. Admiră energia de 
care dă dovadă Ava și creativitatea ei. Tommy era un om 
generos și lipsit de pretenţii. Doamna Tibble e o femeie 
deșteaptă, dar nu a înţeles valoarea celor mărturisite de 
ea. Despre toate astea, dar nu numai atât. 

Eve se întoarse cu faţa spre Roarke. 

— Ieri, i-ai dat câţiva dolari unui vagabond care dormea 
pe stradă. 

— E foarte posibil. 

— Nu. Te-am văzut cu ochii mei. Acolo, aproape de 
morgă. 

— Bine. Şi ce-i cu asta? 

— Probabil că în ziua aceea a mai primit de la câţiva, iar 
cu o zi în urmă, ceva mai mult de atât. Ei precis nu și-au 
mai adus aminte de el, și nici el de ei. Dar tu te-ai aplecat 
și ai vorbit cu el, ochi în ochi. Aţi stabilit o legătură, ai 
făcut din asta ceva personal. De tine își va aminti. 

— S-ar putea să-și aducă aminte de alți douăzeci. 

— Nu, nu face pe cinicul cu mine. la adu-ţi aminte de 
vremea când umblai haihui pe străzile Dublinului, când 

tatăl tău te bătea până te lăsa pe jumătate mort. 
Summerset te-a luat la el, te-a îngrijit. Ţi-a oferit ceva, o 
șansă, un sanctuar, o oportunitate. Ia spune-mi, ce ai fi fost 
în stare să faci pentru el atunci? Gândește-te că ai fi cu ani 
în urmă, în perioada aceea, gândește-te la relaţia dintre voi 
doi, adaugă ea. Atunci, în zilele acelea, ce ai fi făcut de 
dragul lui? 

— Tot ce mi-ar fi cerut. 

— Mda. Fiindcă pe vremea aceea el avea puterea, el 
deţinea controlul... bunăstarea. Oricât ai fi fost tu de rău, 
erai vulnerabil. Mai mic, mai neputincios. Şi el îţi dăruise 
ce nu avuseseși niciodată. 

— Dar nu mi-a cerut nimic, adăugă Roarke. 

— Fiindcă așa nesuferit și urât cum e, nu-i place să 
profite de o persoană vulnerabilă. Dar Ava e în stare. 

— Unde vrei să ajungi? 

— La birou. Trebuie să văd ce a reușit Peabody să afle 
până la ora asta, să văd dacă mă pot întâlni cu Mira câteva 
clipe. Trebuie să-mi pun o parte din idei în ordine, să le 
sortez. Îţi povestesc acasă cum a fost, după aceea voi 
profita de partea ta vulnerabilă, și anume de faptul că ești 
nebun după mine și că ești curios în privinţa cazului, așa 
că o să te pun la treabă. 

— Accept, mai ales dacă după aceea te gândești să 
profiti de mine și într-un alt mod. 

— Asta am deja în plan. Vreau, oh, oh. Oprește! 

Ea se repezi la interfon. 

— Parchează aici. Parchează aici. 

— De ce? întrebă Roarke, în timp ce limuzina luă încet 
curba. Până la sediul central mai sunt două clădiri. 

— Exact. Crezi că vreau să apar în faţa intrării în chestia 
asta? lisuse. De aici o iau pe jos. 

— Nu iei și gogoșile? 

— Păstrează-le tu. 

Cu o mână pe mânerul portierei și cu alta în părul lui, îl 
sărută pasional, după care cobori în grabă. 

— Ne vedem. 

Iar el o urmări cum înainta cu pași mari pe trotuar, în 
vreme ce haina flutura în spatele ei. O urmări până ce se 
îndepărtă și nu se mai zări, înghițită de mulţimea 
trecătorilor. 

Cu gândul la toate detaliile ce se aglomeraseră în mintea 
ei, Eve se îndreptă spre departamentul Omucideri, 
înaintând cu același pas pe care Roarke îl admirase ceva 
mai devreme. Nu apăruse nicio pistă, își zise ea, 
deocamdată nu apăruse nimic, dar să fie al naibii dacă ea 
nu credea că „prinsese o crăpătură”. Și avea să lucreze la 
ea, cu târnăcopul și ciocanul, până ce crăpătura avea să 
devină mai mare. 

O altă parte a creierului o avertiză că avea nevoie de 
cofeină, reflectând apoi dacă era cazul ca aceasta să fie 
fierbinte sau rece. Când ideea de rece câștigă teren, se 
opri în faţa unei mașinării, privind-o suspicios și cu mare 
neplăcere. 

— Să nu te joci cu mine, mormăi ea, vârând înăuntru 
monedele. Dă-mi o cutie de pepsi. 

Mașinăria păru că stă pe gânduri, că stă să cântărească, 
scoțând doar un fluierat înfundat. Și tocmai în secunda în 
care își lua avânt ca să-i tragă un șut zdravăn, aceasta 
scuipă în afară o doză de pepsi, împreună cu bonul aferent. 
Eve apucă doza înainte de a se răzgândi și, luând-o în 
direcţia opusă, o zări pe Abigail Johnson, care stătea pe 
aceeași bancă pe care se așezase și Tiko cu o zi în urmă. 

Ceafa lui Eve se încordă brusc, în vreme ce se apropie 
de femeie. 

— Doamnă Johnson. 

— O, doamnă locotenent Dallas. Visam cu ochii deschiși, 
nici nu v-am văzut. 

— Aţi păţit ceva? 

— Nu. Nu chiar. Adevărul e că Tiko m-a tot bătut la cap 
cu premiul acela. La început mi-am zis că e suficient să știe 
că trebuie să facă doar fapte bune, dar după aceea m-am 
gândit că n-ar fi rău să și primească ceva pentru fapta lui 
bună. Şi oare nu-l pedepsesc când face ceva rău, în timp ce 
atunci când face ceva de ispravă îl las mai mult la televizor 
sau îi pregătesc prăjituri sau ceva bun de mâncare? 

— Mi se pare o idee foarte bună. 

— Așa că am sunat la numărul de telefon pe care mi l-aţi 
dat ca să văd despre ce e vorba. Mi-au zis că totul e 
pregătit, fiindcă dumneavoastră v-aţi ocupat de toate. Era 
vorba de 1.000 de dolari, doamnă locotenent, ca să vedeţi! 

— Se pare că indivizii ăia furau cam 10 mii de dolari 
zilnic. Tiko ne-a ajutat să-i prindem. 

— Nu pot să-mi revin, Dumnezeu mi-e martor. De fapt, 
mi s-au muiat genunchii, nu mai aveam aer, după ce 
sergentul acela, Whittles, mi-a spus despre ce sumă e 
vorba. 

Abigail își atinse ceafa cu degetele, iar râsul ei era vesel, 
precum cântecul păsărelelor. 

— În afară de asta, v-am copt o plăcintă. 

Îi oferi lui Eve o cutie, lăsând-o perplexă. 

— Mie? 

— Plăcintă cu lămâie. Sper că vă place. 

— Aș fi nebună să nu-mi placă. Vă mulțumesc. 

— Când mi-au spus că nu sunteţi aici, m-am gândit să o 
las cuiva să v-o dea. Dar mi-am dat seama că nu aţi mai fi 
găsit nici firimitură din ea când v-aţi fi întors. 

— Aveţi dreptate. 

— Mi-au zis că vă întoarceţi repede, așa că m-am hotărât 
sa vă aștept. Cei de la parter au verificat cutia, așa că au 
văzut că nu conţine ceva periculos. Da, mi-am zis că 
prăjiturile mele îngrașă, fiind periculoase pentru siluetă, 
dar nu cred că dumneavoastră ar trebui să vă faceţi griji în 
privinţa asta. 

Pentru că așa se și cuvenea, Eve întredeschise cutia și se 
uită o clipă înăuntru. Plăcinţelele cu lămâie semănau cu 
niște movile de omăt, ornate cu o cremă de culoare 
galbenă. 

— Adevărate opere de artă! 

— Ei, nu spuneţi asta. Știu că nu e cine știe ce, dar am 
vrut să vă ofer și eu ceva pentru ceea ce aţi făcut 
dumneavoastră pentru băiat, pentru Tiko al meu. Mi-a 
povestit totul, de fapt mi-a tot repovestit de vreo șase ori 
de atunci încoace. Aţi fi putut să-l muștruluiţi sau să-i 
chemaţi pe cei de la asistenţa socială, sau cine știe ce 
altceva, dar nu aţi făcut nimic din toate astea. Eu l-am 
învăţat să respecte legea, l-am învăţat ce-i bine și ce-i rău. 
Însă dumneavoastră i-aţi demonstrat și de ce și i-aţi arătat 
ce chip poate avea legea și cum arată binele, ceea ce el 
desigur nu va uita. Nici premiul acela nu are să-l dea 
uitării. Dar în primul rând își va aminti mereu de 
dumneavoastră. La fel ca și mine. 

— După părerea mea, doamnă Johnson, mulţi copii ca 
Tiko ar fi ocolit legea, sau mai mult, ar fi luat chiar o 
părticică din banii aceia murdari. Eu o să iau plăcinta 
pregătită de dumneavoastră. 

— Sper că o veţi mânca cu plăcere. 

— S-ar putea să alung din calea mea o parte din 
subalternii mei ca să pot ajunge la birou, dar vă promit că 
așa va fi. 

Eve ţinu cu strășnicie cutia, adoptând o privire fioroasă 
și îndreptându-se spre bârlogul ei. Putea jura că vreo 
douăzeci de nasuri adulmecau curioase din pricina aromei 
ce se răspândise brusc în aer. 

— N-aveti nicio șansă, la naiba. Peabody treci la mine în 
birou. 

După ce le zâmbi ironic și urâcios colegilor ei dezamăgiţi 
și suferinzi, Peabody se repezi pe urmele lui Eve. 

— Ce fel de plăcintă ai acolo? 

— Dintr-aceea care-mi place. 

— Dar nu ai cum s-o mănânci de una singură. Te 
îmbolnăvești. 

— Om trăi și-om vedea. 

— Dar și eu ţi-am cumpărat... gogoși. 

— Unde sunt? 

Peabody deschise gura, apoi o închise repede, după care 
privi în altă parte. 

— Păi... 

— Exact. 

Eve cocoţă cutia pe AutoChef, astfel ca nimeni să nu 
poată ajunge la ea. 

— Dar tu de ce miroși a gogoși? 

— Dar asta nu înseamnă că le-am mâncat de una 
singură, iar tu și așa ai uitat cutia, prin urmare... Bine. 

Ea cedă sub privirea de gheaţă a lui Eve. 

— M-am ocupat de numele acelea care puteau apărea în 
mai multe proiecte, după care am început să le verific. 
Doamna Tibble apare și ea printre ele. A colaborat la mai 
multe proiecte alături de Ava Anders. 

— Cred că o putem exclude de pe listă. 

— Mda. Mai apar și soţia primarului și alte câteva nume 
de persoane importante. 

— Nu le putem ignora. Cei din personal și voluntarii au 
lucrat cot la cot, dar noi ne vom concentra atenţia asupra 
participanţilor. Asupra femeilor față de care Ava a jucat 
rolul Doamnei cu Suflet Mare. 

— Am dat peste persoane cu cazier, peste unele care au 
fost sau sunt CI. p 

— Păstrează-i în capul listei. Încearcă să vezi felul ei de 
a acţiona. Oare ar fi ales un om cu experienţă, cu talent 
pentru așa ceva, sau unul „orb”, care acţiona fără să știe 
prea bine ce face? 

Se îndreptă spre fereastră, privind dincolo de ea. 

— Nu se aștepta să ajungem aici, să privim în direcţia 
asta. Dar un om ca ea, care plănuiește totul atât de 

meticulos, ar fi trebuit să ia în calcul toate posibilităţile. 
Oare cum a cântărit totul? 

— Următoarea întrebare ar fi: cum convingi pe cineva să 
ucidă în numele tău? 

— Unii reușesc pregătind o plăcintă. Să copiezi toate 
fișierele și să le transferi pe computerul meu de aici, dar și 
pe cel de acasă. Și nu te da bătută, Peabody, muncește de 
zor. Dacă a folosit pe cineva pe post de trăgaci, atunci sunt 
convinsă că și pentru acesta are ceva pregătit. Pun pariu 
că și ălora le-a pregătit ceva. 

Se puse și ea pe treabă, făcând notițe despre discuţiile 
avute în ziua aceea, analizând numele pe care le sortase 
Peabody, acelea care se repetau. Se gândi la tot ceea ce 
trebuia pregătit ca aparatură și personal, și la orele 
nesfârșite de lucru pentru ca toţi acei posibili suspecți să 
poată fi interogați. 

Acul în carul cu fân. Dar, mai curând sau mai târziu, 
lucrurile aveau să se limpezească. 

Se lăsă în spătarul scaunului, își roti capul dintr-o parte 
în alta, ca să-și dezmorțească mușchii încordaţi. Auzi e- 
mailul scoțând semnalul bine cunoscut și se bucură că 
Nadine îi expediase un fișier. 

— Copiază-l în computerul de acasă, ordonă ea. 

Işi frecă ochii obosiţi. Da, venise vremea să plece acasă, 
recunoscu ea. la-le acasă, analizează-le, iar apoi pasează-i- 
le lui Roarke. 

Închise aparatul, își ticsi geanta cu toate cele necesare 
și își îmbrăcă haina. Tocmai lua cutia cu plăcintă în clipa în 
care Mira păși în birou. 

— Plecai? 

— Daaa, dar am câteva clipe la dispoziţie. Am auzit că 
azi ai fost extrem de aglomerată. 

— Așa e. Deja am întârziat acasă. Dacă tot te pregăteai 
de plecare, hai să parcurgem împreună o parte din drum și 
să-mi spui ce te frământă. 

— Mi se pare în regulă. Uite care-i teoria mea, începu 
Eve. 

O puse la curent pe Mira în vreme ce coborau pe scara 
rulantă ce ducea la etajul unu, după care luară liftul spre 
garaj. 

— O personalitate dominatoare, binefăcătoarea sau 
femeia care convinge, constrânge sau se arată lingușitoare 
faţă de angajaţi, astfel ca ei să-i execute ordinele. 

— „A executa” e termenul operativ, comentă Eve. Dar 
cred că a „a linguși” e un termen pasiv pentru a determina 
pe cineva să ucidă. 

— Pasivitatea poate fi arma potrivită dacă e folosită 
corespunzător. Și metodele acestea chiar au fost folosite 
pentru atingerea scopului. De la a minţi pentru a proteja 
minciuna sau greșeala unui superior, la a obţine favoruri 
cu conotaţie sexuală și ajungând până la a ucide, așa e. 
Pentru ca făptașul să coopereze și după comiterea faptei, 
cel care domină trebuie să continue relaţia, să ofere o 
recompensă suplimentară, ori să amenințe că îl va da în 
vileag sau că-i va face rău. 

Când terminară discuţia, se aflau deja la nivelul unde își 
parcase Mira mașina. 

— Deocamdată îi cercetăm pe cei înstăriți și Cl-urile lor, 
cei de acum ori ceva mai vechi, ei sunt cap de listă. 

— E un punct de pornire logic. 

— Având în vedere natura crimei. Ori asta ţi-e firea, ori 
ești completamente vrăjit de Ava și dorinţele ei, astfel că 
nu mai ești în stare să-ţi dai seama care-i adevărul poveștii. 

— Ori ești subjugat de farmecele ei. Dragostea poate lua 
foarte multe forme. 

— Da, la fel se întâmplă cu recunoștinţa. Și cu teama. 

— Vreau să descopăr de care din ele a profitat ea. Astăzi 
i-am dat de înţeles că știu. Poate că am greșit, dar am vrut 
să transpire puţin. 

— Strategia a fost una excelentă. Adversarul începe să-și 
facă griji, iar oamenii îngrijoraţi fac și mai multe greșeli. 

— Dacă aș avea mai multe dovezi, suficient cât s-o 
arestez, s-o aduc în boxa acuzaților, cred că aș reuși să o 
înhaţ. Dar așa, trebuie să o scot din zona aceea unde se 
simte confortabil, să o izolez de... 

Dându-și seama că se aflau lângă mașina lui Mira și că 
ea vorbea prea tare, Eve înălţă din umeri. 

— Asta e. 

— Indiferent dacă s-ar întâmpla și când, mi-ar plăcea să 
fiu de faţă. Cred că ar fi un moment fascinant. 

— Te anunţ. Prin urmare... salută-l pe domnul Mira. 

— Desigur. Eve, să nu te apuci de lucru imediat ce 
ajungi acasă, la-ţi un răgaz de o oră. Ca să-ţi încarci 
bateriile. 

Și cu un gest care întotdeauna o făcea pe Eve să 
roșească, Mira se aplecă și o sărută pe obraz. 

— Perfect. Noapte bună. 

Da, avea de gând să se apuce direct de lucru. Mira o 
intuise perfect. Ba mai mult, voia să-l roage și pe Roarke să 
i se alăture în acest demers. Cum să găsească pista de care 
avea nevoie în anchetă, dacă stătea o oră degeaba? Intră în 
casă cu gândul că avea să-și încarce bateriile mult mai 
târziu. 

Summerset apăru în calea ei, pisica se așeză în patru 
labe și o privi fix. 

— N-am vreme pentru tine, Slăbănogule. 

— Ori pentru altceva, din moment ce aţi venit târziu. Iar. 
Și v-au folosit fața ca pe un sac de box. Din nou. 

— Asta a fost ieri. Am oferit-o pe a ta, dar au zis că-i 
mult prea urâtă. 

— Roarke e în pavilionul cu piscină, dacă vă interesează 
cumva unde se află soţul dumneavoastră. 

— Mă interesează. 

Ea își aruncă haina peste marginea balustradei, azvârli 
mapa cu dosare la capătul scării, după care-i dădu lui 
Summerset cutia pe care o avea în mână. 

— Am adus ceva pentru desert. 

Chestia asta, gândi ea, grăbindu-se spre lift, care l-a 
buimăcit și l-a lăsat fără grai, e la fel de satisfăcătoare ca 
și cea mai bună insultă de care era capabilă. Coborând cu 
liftul, își frecă energic ceafa încordată. Poate că o să aibă 
timp pentru câteva ture de bazin, ca să relaxeze puțin 
mușchii aceia încordaţi după atâtea ore de stat la 
calculator. 

Da, cincisprezece minute ar fi de ajuns să o 
reconforteze, după care ar mânca un sandvici mare, în 
timp ce-l va pune la curent pe Roarke. El în mod clar știa 
să fie o personalitate dominantă. 

Păși în atmosfera încălzită, în mijlocul vegetației aceleia 
luxuriante, printre inflorescenţele mari ale plantelor 
tropicale ce formau mici grădinițe în sera aceea dotată cu 
piscină. Susurul cascadei ce se prăvălea din perete năștea 
o muzică miraculoasă, alături de loviturile calme și ritmice 
ale bărbatului care înota în apa limpede și albastră a 
piscinei. 

Înoată asemenea unui delfin, își zise ea, o siluetă subţire 
și rapidă, semănând cu un... ei, nici nu putea gândi, și, în 
fond, cine ar putea? Arăta ca un zeu irlandez, fir-ar să fie, 
cu trupul acela sculptat, cu mușchii proeminenţi, cu părul 
acela ud care sclipea. Când schimbă poziţia și stilul 
loviturilor, executând o scufundare, ea rânji. Oare cine s-ar 
putea abţine să nu muște un asemenea poponeţ? 

Poate că răgazul putea fi mai mare de cincisprezece 
minute. 

Se dezbrăcă acolo unde era, luă poziție pe marginea 
piscinei și se aruncă în apă. Când reveni la suprafaţă, 
întâlni ochii lui de un albastru atât de intens încât apa din 
piscină părea lipsită de culoare. 

— Se pare că am prins o sirenă. 

— Deocamdată nu ai prins nimic, amice. Câte ture ai 
făcut? 

— Douăzeci și două. Vreau să ajung la treizeci. 

— Ei, atunci e cazul să mă pun pe treabă. 

Ea se îndepărtă de marginea piscinei și începu să înoate. 
El o urmă o vreme, ceea ce o determină să mărească 
viteza. Cu toate astea, ajunseră la perete în același timp, 
se răsuciră și-și luară avânt pentru următoarea tură. După 
a opta tură, ea nu mai fu atentă la mișcările lui, dar după 
câteva momente auzi acel zumzet, care-i spusese că el se 
afla în grota de la colț, dotată cu mai multe jeturi 
simultane. 

Se pierdu în propriul ritm, în întinderea aceea de apă, și 
se lăsă pradă efortului. La a douăsprezecea tură, mintea i 
se limpezise complet. Când se pregăti pentru tura cu 
numărul 30, mușchii ei erau relaxaţi, dacă nu cumva 
neputincioși, respirația sacadată, iar creierul era perfect 
odihnit. 

Se afundă și ieși la suprafaţă abia când ajunse în dreptul 
grotei, alături de el. 

— Perfect. Ce idee grozavă! 

— Mai am și altele. 

Ea își lăsă capul pe spate, închizând ochii. Sub apă, 
degetele lor se căutară unele pe altele, strângându-se până 
ce ea își recapătă respiraţia. 

— Uite, chiar acum îmi vine o idee. Oooo, da, asta e. 

Se strecură sub apă, se răsuci, după care alunecă sub 
apă și-l luă captiv cu ajutorul buzelor. Apa se zbătu în jurul 
ei, iar ea îl prinse de șolduri, simțind cum mușchii pe care-i 
admirase cu o clipă în urmă se încordează și tremură de 
dragul ei. leși la suprafaţă, lăsând buzele să-i alunece de-a 
lungul abdomenului lui, urcând spre piept și gât, ajungând 
acolo unde buzele lui așteptau nerăbdătoare să se unească 
cu ale ei. 

— Îmi place mult mai mult ideea ta. 

— Așa mi-am imaginat și eu. 

Îi prinse pielea gâtului între dinţi. 

— Mira zicea că trebuie să-mi încarc bateriile. 

Lăsându-și capul pe spate, ea îl privi provocator. 

— Așa că aștept s-o faci. 

El o trase în adânc, în apa aceea de un albastru ce te 
lăsa fără suflare. 

Crezuse că era deja pregătit. Relaxat. Aţâţat în mod 
confortabil, în timp ce urmărea cum soţia sa înoată, 
alungând stresul de peste zi. Își imagina că o va convinge 
să facă dragoste acolo, în apă, imediat ce-și va încheia 
turele. Dar pasiunea cu care o dorea zvâcnise pur și simplu 
înlăuntrul lui, se răsucise în măruntaiele lui ca un animal 
lacom care voia să se ia la trântă și să iasă învingător. 

Febra din sânge îl devora în vreme ce el, la rându-i, îi 
devora buzele, în vreme ce palmele lui frământau și luau 
fiecare centimetru de trup în posesie. Când ea gâfâi, 
trăgând aer în piept în secunda în care ieșiră iar la 
suprafaţă, sunetul deveni un strigăt de plăcere sfâșietoare 
și înmărmurită, iar flăcările pasiunii se înteţiră și mai mult. 

În clipa când el îi prinse sânii, degetele ei se afundară în 
carnea tare a umerilor lui. Buzele și dinţii deveniră lacomi 
și posesivi. Umedă și caldă din pricina apei, ea începu să 
tremure sub asaltul lui. 

Şi cu toate astea spuse: „Da”. „Da”, după care dispărură 
din nou sub apă. Urechile ei bubuiră din cauza presiunii 
exercitate de apă, din pricina presiunii sângelui în propriile 
vene. Oare cum putea cineva să supravieţuiască dorind și 
fiind dorit în felul acesta? Cum putea trăi cineva fără să 
aibă parte de asemenea clipe? El dezlănţuise înlăuntrul ei 
o furtună de sentimente, senzaţii, dorinţe care o 
cutremurau până la durere. O furtună care urla cu putere, 
lovea, fulgera până ce nu mai rămânea decât o iubire care 
stătea să se scufunde, neajutorată. 

Două palme aspre o lipiră iar cu spatele de peretele 
piscinei, iar ea se agăţă strâns de marginea acesteia. 
Gâfâielile ei sacadate răsunau în aerul acela cald și greu, 
în vreme ce gura lui înainta hotărât între coapsele ei, 
strecurându-se spre miezul fiinţei sale, cu mișcări 
insinuante și aţâţătoare. El o trase, așezând-o în așa fel 
încât jeturile de apă să pulseze deasupra trupului ei, a 

miezului ei, înăuntrul ei, fierbinţi, fără oprire în vreme ce 
gura lui o devora, înnebunind-o de plăcere. 

— Nu pot. Nu pot. Doamne! 

Orgasmul fu unul brutal și năvalnic, ca și cum i-ar fi 
răpit pe neașteptate orice urmă de rațiune. 

El simţi zguduirea dinăuntrul ei, simţi forța și nevoia 
disperată de eliberare. Și când o privi în ochi, observă iar 
că era complet subjugată de acea senzaţie. Că era complet 
subjugată de el. 

— Ia. la-mă. 

El se împlântă în adâncul ființei ei, în trupul ei 
totalmente abandonat. Ridicându-i șoldurile, se afundă 
apoi și mai adânc. Mânat parcă de un soi de nebunie ce-l 
îndemna să fie din ce în ce mai pasional, el își auzi propria 
voce, gâtuită, sacadată, murmurând cereri și rugăminţi 
rostite în irlandeză, pe care ea oricum nu ar fi putut s-o 
priceapă. 

Și totuși, în secunda în care trupul lui se zbătu încă o 
dată, cu putere, lipit de al ei, ea spuse: 

— Da. 

Iar în faţa acelei șoapte unice el capitulă definitiv. 

Rămaseră întinși pe suprafaţa apei, cu trupurile moi și 
inerte ca ceara topită. Eve nu știa sigur cine pe cine 
susținea. Se gândi, vag, că ar putut să se înece amândoi. 
Dar părea să nu-i pese. 

— Poate că apa asta conţine ceva, un fel de afrodiziac. Ai 
putea să o îmbuteliezi și s-o vinzi. Ai face o avere 
considerabilă. 

— La dracu’. O păstrez doar pentru noi. Te-am rănit 
cumva? Sunt puţin ametit. 

— Pot să-mi port singură de grijă, amice. 

Ea își lăsă capul să cadă asemenea unei pietre pe 
umărul lui. 

— Şi-apoi ideea a fost a mea. 

— A fost o idee a naibii de bună. 

— Voiam să mă apuc imediat de treabă. Am dat peste 
niște idei faine, așa că aveam de gând să mă duc direct în 
birou. Pe urmă „gorgoyle” mi-a zis că te găsesc aici. M-am 
gândit să înot și eu cincisprezece minute, pentru relaxare. 

— Ei, ne-am relaxat pe cinste, martor ne e Domnul. 

— Pe urmă te-am zărit înotând. Erai ud, musculos, erai... 
tu. 

Ea înălţă capul și-l privi. 

— Te-am văzut și m-ai dat gata. Uneori nici nu pot 
respira, atât de mult te iubesc. 

— Eve. 

Emoţia licări în privirea lui, iar el o sărută, cu o infinită 
tandreţe, după care își lipi, pur și simplu, fruntea de a ei. 

— Mă tot gândesc, ei bine, până la urmă, apele se vor 
liniști. Am impresia că sunt pe punctul de a o face, dar uite 
că nu se întâmplă așa. Chiar și când... trăim pur și simplu, 
de îndată ce mă uit la tine, simt că mi se taie răsuflarea. 

— Fiecare minut petrecut lângă tine mă face să mă simt 
viu. N-am știut că părţi din mine nici măcar nu se 
născuseră înainte să te întâlnesc pe tine. Lângă tine sunt 
viu, Eve. 

Ea oftă, mângâindu-l pe obraz. 

— Mai bine am ieși de aici. Ne-am iubit de-a lungul și de- 
a latul piscinei. 

Deja se gândea la cazul ei, în vreme ce se îmbrăca cu un 
tricou vechi cu sigla NYPSD-ului și o pereche ponosită de 
blugi (fiindcă așa-i plăceau). Îi relată lui Roarke 
conversaţia dintre ea și Mira. 

— Te îngrijorează faptul că ea va găsi o cale să scape de 
subordonatul ei, în timp ce tu încerci să afli dacă e vorba 
de un bărbat sau de o femeie. 

— Precis că are un plan pentru asta. După părerea mea, 
crede că individul acesta nu ar fi capabil s-o trădeze, dar 
tot are un plan pregătit. O are pe Brigit Plowder, care nu 
pare o îmbrobodită proastă. Despre soţia lui Tibble mi-am 
spus părerea. Dar în privinţa doamnei Plowder... 

— O suspectezi? Pe Brigit Plowder? 

— Eu cercetez pe fiecare parte, dar, în realitate, nu cred 
că ea e genul de subordonat sau de... cum îi spune? 
Cerșetor. Da, aceștia sunt oamenii care-i plac Avei. Ii place 
să se înconjoare de indivizi care o imploră, care cerșesc 
ceva de la ea. Cu banii lui Anders, a adunat o mulţime în 
jurul ei. 

Zări imaginea lor în oglindă, se opri, privind mai atent. 
El se îmbrăcase, în principiu, în același stil, jeanși și 
pulover închis la culoare. Dar... 

— Cum de arăţi mai bine ca mine? 

Privi și el în direcţia oglinzii, după care zâmbi și se postă 
în spatele ei, apucând-o de talie. 

— Nu sunt de acord. Depinde de cine se uită în oglindă. 

— Încă se citește pe tine emoția acelor jocuri de apă. 

Ea clătină din cap, cercetând imaginea amândurora, 
cugetă el, ca și cum ar suspecta că i se pregătește ceva. 

— Pur și simplu nu-i corect. Oricum, retragerea, amice, 
că ne așteaptă multe ore de lucru... la dracu’, am uitat. 
Trebuie să vorbesc cu Charles. Trebuie să dau de un fir în 
direcţia aceea. 

Ca să se amuze și s-o tachineze, el o îmbrăţișa și mai 
strâns. 

— Hei. 

— Niciun hei. O să pregătesc ceva de mâncare, iar asta 
va face din mine... ce anume?... un subordonat sau un 
cerșetor? 

— Ha-ha. Tu nu ești subordonatul nimănui, iar de 
implorat, nu ai ști niciodată să implori. 

— Deci, când vorbim de mâncare, tu te gândești la 
niște... burgeri. 

Ea miji privirea. 

— Cum așa, nu mai am nimic de ascuns față de tine? 

— Logic și, în plus, cum am dovedit recent, îmi cunosc în 
amănunt soţia. La prânz nu ai mâncat nimic, cu excepţia 
acelei gogoși pe care ai înfulecat-o în limuzină, ai cheltuit o 

groază de energie în piscină, executând diverse activităţi. 
Ţi-e foame, ceea ce înseamnă că ai nevoie de o cină din 
care să nu lipsească carnea. O friptură nu ar fi potrivită, 
fiindcă n-ai avea niciun chef să foloseşti cuțitul și furculiţa. 
Așa că precis îţi dorești un burger. 

— Şi la desert? 

El ridică din sprânceană, privind în oglindă. 

— Ei, aici m-ai încuiat. 

— Mda, te-am avut. 

Ea se răsuci și-i mușcă buza. 

— Am adus plăcintă de casă. 

— Serios? De care? 

Ea se mulțumi să zâmbească, se desprinse din braţele 
lui, după care scoase link-ul din buzunar și formă numărul 
lui Charles. 


Nervos și distrat, Charles scoase link-ul din buzunar, 
oprindu-se în fața clădirii din cărămidă maronie din West 
Village, după care privi o clipă pe ecran, în vreme ce 
aparatul suna în continuare. 

— E Dallas, îi comunică el lui Louise. 

Îngrijorată și tulburată, ea îl urmări cum se încrunta cu 
ochii la ecran. 

— Şi n-ai de gând să răspunzi? 

— A... nu. Nu, o caut mai târziu. 

— Pariez că vrea să vorbiţi despre cazul Anders. 
Charles, dacă e ceva ce nu i-ai spus, dacă i-ai ascuns ceva, 
cu gândul la loialitatea și discreţia pe care o datorezi... 

— Nu. 

El vâri din nou link-ul în buzunar. 

— Hai să intrăm. 

— De fapt, Charles, nu am chef să mă întâlnesc cu 
nimeni, mai ales cu oameni pe care îi văd pentru prima 
dată. 

Ea aruncă o privire fugară spre casa aceea. 

— În realitate, cred că ar fi cazul să stăm de vorbă. 

Starea de nervozitate a lui Charles se accentua. 

— Așa vom face. 

— Lucrurile nu au decurs... 

— Nu. 

El o prinse de mâini. 

— Nu face asta, te rog. Haide mai întâi să intrăm. Chiar 
îmi doresc să te conduc înăuntru. 

— Bine. 

Ea simţi un gol imens în stomac. 

— Bine. 

El o conduse dincolo de poarta din fier, pe poteca ce 
șerpuia într-o grădină micuță și foarte frumoasă aflată 
chiar în partea din faţă, după aceea pe cele câteva trepte 
care duceau spre parterul casei cu trei etaje. Dar în clipa 
în care el scoase brelocul cu chei din buzunar, ea privi 
uimită. 

— Ce... 

— Așteaptă o clipă. Ai răbdare, atât. 

El formă un cod pe panoul sistemului de securitate și 
deblocă ușa. 

Nedumerită, ea păși înăuntru. 

Podele lăcuite și strălucitoare, un lemn masiv care dădea 
holului un aspect deosebit de plăcut, scara cu trepte 
rezistente și cu balustradă la fel de lucioasă, care 
conducea către o încăpere imensă dotată cu un șemineu în 
nuanţe de albastru în care focul ardea primitor. 

— E goală. 

— Da, deocamdată. 

Pașii ei răsunară pe podea în timp ce se plimba de colo 
colo în spaţiul acela pe care-l bănuia a fi livingul, privind 
apoi spre cele trei ferestre înalte cu pervaz sculptat. 

— E o încăpere foarte frumoasă. 

— Mai sunt și altele, îi spuse el. Hai să-ţi arăt și restul 
casei. 

— De ce? 

Ea se întoarse cu faţa spre el. 


247 


— De ce ne aflăm într-o casă frumoasă și goală din West 
Village, iar tu te oferi să mi-o arăţi? 

— Eu sunt noul proprietar. 

N-ar fi vrut să i-o spună așa, dar ea stătea în faţa lui, 
încadrată de cele trei ferestre, privindu-l cu ochii aceia gri 
încărcaţi de tristeţe. 

— Ai... ai cumpărat casa asta? 

— Da. Acum două săptămâni. 

— Două... Înţeleg. 

Ea surâse. 

— Ei, te felicit. Nici nu-mi imaginam că ai de gând să te 
muţi, darămite că-ţi mai cumperi și o casă. Nu-i de mirare 
că în ultima vreme n-ai fost deloc în apele tale. Hai, arătă- 
mi restul casei. Ce podele frumoase, Charles. La fel e și în 
restul casei? Și cât spaţiu! 

Ea vru să plece grăbită în explorare, dar el o prinse de 
braţ. 

— Eşti supărată. 

— Nu, nu, doar surprinsă. E un pas important. Uriaș. 

— Am mai făcut vreo doi. Nu ţi-am povestit. 

— Da, nu mi-ai povestit. 

Continuând să-l privească, ea se îndepărtă ușor. 

— În ultimele săptămâni nu prea mi-ai povestit mare 
lucru. Așa că lasă-mă să mă port ca un om matur și civilizat 
ce sunt, de acord? Pun pariu că are o sală de mese 
superbă, tocmai potrivită pentru organizarea petrecerilor. 

— M-am retras din activitate. 

Cu toate că era pregătită să plece mai departe, afirmaţia 
o făcu să se oprească din drum. 

— Poftim? 

— Am predat licenţa firmei, la sfârșitul săptămânii 
trecute. 

— Săptămâna trecută? Nu pricep, nu te mai înţeleg. Ai 
renunțat la licenţă, ai cumpărat o casă. Ce reprezintă toate 
astea, Charles? 

— Aveam nevoie... trebuia să am totul aranjat înainte să 
te anunţ. Am aplicat și am obţinut licenţa în psihologie, 
specializarea terapie sexuală. În problema asta m-a 
sprijinit doamna doctor Mira, care a fost de acord că 
alegerea e una excelentă. 

Louise îl privea atent și parcă în ochii ei se ghicea o 
mare durere. 

— Cu Mira ai stat de vorbă, dar cu mine nu. Ei i-ai cerut 
ajutorul, nu mie. 

— Am vrut să fiu sigur că sunt în stare să merg până la 
capăt, Louise. A fost de acord să mă ajute cu înscrierea, cu 
testarea, cu toate verificările aferente. Și e adevărat că, 
discutând cu ea, mi-am dat seama că asta e ceea ce-mi 
doresc cu adevărat, că sunt într-adevăr în stare de așa 
ceva. 

— Şi dacă mă consultai pe mine nu ţi-ai fi putut da 
seama? 

— Nu. Da. Ea e neutră, obiectivă. Şi în tot acest timp în 
care ea m-a ajutat, eu m-am ocupat de cumpărarea acestei 
case. La parter se pot amenaja biroul și cabinetele de 
tratament. lar dincolo... Nu fac lucrurile cum s-ar cuveni. 

El se opri, trecându-și iar palma prin păr. Pentru un om 
care-și petrecuse viața, și încă o viaţă cât se poate de 
reușită, știind să interacţioneze cu ceilalţi, își zise el, acum 
începuse să se bâlbâie aidoma unui copil. 

— Nu știam cum să fac pasul acesta. De câte ori am 
încercat, m-am lovit de un zid. Louise... 

— Atunci dă-mi voie să simplific eu lucrurile pentru tine. 
Vrei să-ţi schimbi viața. Casă nouă, profesie nouă. Un nou 
început. 

Lacrimile erau deja acolo, dar ea își jură că nici nu o să 
plângă și nici n-are să se vaite. 

— O relaţie nouă în care eu nu-mi găsesc locul. Bine, 
arată-i ei casa asta frumoasă, nemernicule. 

— Cui? Nu! 

El fu nevoit să se repeadă și s-o prindă înainte ca ea să 
ajungă în dreptul ușii. 

— Pentru Dumnezeu, Louise, tu ești centrul acestei noi 
vieţi. Motivul ei. 

— Cum? Cum aș putea fi așa ceva, când tu nici nu mi-ai 
povestit despre toate astea? 

— Ce mi-ai fi replicat dacă ţi-aș fi mărturisit că mă 
retrag pentru tine? 

— E ridicol. Niciodată nu m-a deranjat felul în care 
munceai. E vorba de munca ta. Și, tot asta făceai, când ne- 
am cunoscut, când m-am îndrăgostit de tine, Charles, fir-ar 
să fie. 

— Exact. Pe tine nu te-a deranjat. Tu m-ai iubit la fel. 
Dar începuse să mă deranjeze pe mine. A început să mă 
deranjeze când n-am mai putut să le ofer clientelor... ce 
aveam mai bun. Pentru că, dragă Louise, îmi doresc să fiu 
doar cu tine. Nu vreau să te ating decât pe tine. Am avut 
nevoie, pentru mine însumi, am avut nevoie să construise 
un nou început, să cred că sunt în stare. Şi să-ţi ofer 
această nouă viaţă. 

— Să-mi oferi? 

Ochii ei se măriră. 

— Asta? Casa aceasta? 

— E mult mai aproape de clinică decât oricare dintre 
apartamentele noastre. E un cartier frumos și, în plus, e 
un... cămin, Louise. Nu e un simplu loc unde să-ţi agăţi 
hainele și să dormi. E un loc unde să fim împreună, să ne 
făurim o viaţă în doi. 

— Lasă-mă o secundă. 

Ea așeză palma pe pieptul lui, împingându-l ușor. 

— Ai făcut totul, ai construit o altă viaţă de dragul meu? 

— Pentru amândoi. Sper. Dacă nu-ţi place casa asta, 
găsesc alta. Mira zicea să mai aștept, să te consult și pe 
tine în privinţa ei. Dar... n-am așteptat. 

Pierdut, ridică braţele, lăsându-le apoi să cadă pe lângă 
corp. 

— Cred că am greșit că am cumpărat-o fără să te întreb 
și pe tine. Dar voiam să-ţi dăruiesc ceva. Ceva solid, așa 
am crezut, ceva simbolic și cumva spectaculos. 

— Eu am crezut că te săturaseși de mine, că nu mă mai 
iubești și că nu știi cum să mi-o spui. 

Ea reuși să râdă printre lacrimi. 

— Săptămâni în șir mi-ai frânt inima, Charles. 

— Louise. 

O trase înspre el, sărutând-o pe gură și pe obrajii 
scăldaţi în lacrimi. 

— Ideea era că te iubeam cu disperare și mă temeam că 
nu vei accepta toate aceste schimbări, am fost de-a dreptul 
îngrozit, cu nervii la pământ. 

— Mă pregăteam să mă arăt rece și sofisticată în clipa în 
care urma să anunţi că ne vom despărţi. După aceea, aș fi 
adunat toate lucrurile tale din apartament și le-aș fi dat 
foc. Mă descurcam eu. 

— Eu eram pregătit să implor. 

Ea își dădu capul pe spate, își așeză palmele pe pieptul 
lui și zâmbi fermecător. 

— Te iubesc, Charles. Nu era nevoie să faci asta pentru 
mine, pentru noi, dar ador faptul că ai făcut-o. Mă bucur că 
te-ai simţit pierdut. O! Arată-mi și restul casei! 

Se îndepărtă rotindu-se ușor. 

— Arată-mi fiecare colțișor ca să văd cum pot să te 
înnebunesc, mai târziu, cu ideile mele privind decorarea 
casei. O să te bat atâta la cap în legătură cu ferestrele și 
culorile în care să vopsim pereţii, încât o să te întrebi cum 
naiba ţi-a dat prin cap să coabitezi cu mine. 

— Să coabitez? 

El clătină din cap. 

— Fiind doi oameni inteligenţi care se iubesc cu 
disperare, a fost normal să ne punem ceva mai greu de 
acord unul cu altul. 

El scoase din buzunar o cutiuță mică din catifea, și o 
deschise. Diamantul dinăuntru străluci deodată, 
răspândind lumină în jur. 

— Acceptă să fii soția mea. 

— Oooo. 

Privirea ei uimită trecu de la inel la Charles. 

— Ooo, Doamne. 

După ce devoră burgerul, Eve se postă în faţa panourilor 
montate în perete. 

— Trebuie să le împărțim pe categorii, pe puncte. Mai 
întâi, cei cu care știm că a avut mai multe contacte. Dacă 
ai mai multe contacte cu cineva, atunci stabilești mult mai 
ușor o relaţie. O să-i împărțim în categorii. Subordonaţi, 
voluntari, beneficiari. 

— Dar poate că pe mulţi dintre ei i-a întâlnit din alte 
motive, punctă Roarke. În particular. Asta ar face ca 
relaţia să fie mai intimă, mai specială. 

— Da, nu te pot contrazice. Deci și pe aceștia trebuie să-i 
împărţim. Peabody a făcut treabă bună cu aceste nume 
care apar în mai multe locuri, așa că avem și indivizii cu 
cazier, și pe cei care sunt sau au de-a face cu aceștia. Aici 
trebuie să insistăm. 

Se întoarse cu faţa spre el. 

— Dacă ai vrea să ucizi pe cineva... 

— Nişte îndeletniciri pe care un bărbat chiar și le 
dorește. 

Ea oftă lung, își frecă ceafa, iar el zâmbi liniștit. 

— Dacă, repetă ea. Și dacă nu vrei să-ți murdărești 
mânuţele cu manichiură impecabilă, atunci foloseşti pe 
cineva care are ceva experienţă în domeniul asasinatelor, 
cineva ale cărui fapte, datorii sau al cărui trecut te poate 
face să ai un oarecare avantaj asupra acelei persoane, în 
caz că ai nevoie de așa ceva, ori folosești o persoană care 
lovește fără să știe prea bine de ce și unde? 

— Interesant, cele două tipuri de persoane vin cu 
avantaje, dar și cu capcane. Şi mai depinde și de natura 
crimei. 

— Da, trebuie să alcătuim o categorie în care să 
încadrăm loviturile violente. 

— Cine a mai ucis, sau care are reputaţie de om violent, 
ar pune la bătaie experienţa și predilecţia pentru astfel de 
gesturi. 

El luă o gură din cabernetul pe care-l considerase 
potrivit pentru burger. 

— Poţi să presupui că o astfel de persoană e mai 
deschisă la a primi mită, la recompense. Oricum, nu este la 
fel de încredere sau discretă precum cineva cu un trecut 
curat. Pe de altă parte însă, o persoană cu trecut curat ar 
putea respinge ideea de crimă, ori ar da greș, în momentul 
când ar trebui să treacă la fapte, stricând tot aranjamentul. 

— Poate că ea așa a și făcut. 

— Un tranchilizant foarte puternic. 

Roarke dădu din cap ca și cum la punctul acela ar fi fost 
de aceeași părere. 

— Da, ar putea fi vorba de oarece sensibilitate. 

— Da, îţi trebuie multă delicateţe ca să înfășori șnurul în 
jurul grumazului unui bărbat inconștient, iar el să se 
sufoce încet-încet și să-și dea duhul. 

— De la distanţă, sublime Roarke, de acolo de unde ea 
nu avea cum să observe acest moment. Totul s-a petrecut, 
deci, după plecarea ei. 

— Înclini să crezi că făptașul a fost o persoană curată. 

— Dacă aș avea înclinații criminale, ipotetic vorbind, și 
aș vrea ca cineva să fie eliminat, și dacă nu aș avea pe cine 
să angajez, atunci aș înclina în favoarea făptașului „curat”. 
Dar cu ce aș avea la mână o asemenea persoană, unde ar fi 
punctul vulnerabil pe care aș putea să apăs? Ce i-aș oferi 
în schimb? 

— O afacere? 

El înclină paharul în direcţia ei. 

— Nu-i posibil? Și șantajul tot afacere e. 

— Bine, bine. Hai să împărțim mai întâi categoria asta. 
Mai întâi cercetăm făptașii curaţi. Eu îi iau pe barosani. lar 
Cl-urile le împărțţim între noi, jumate-jumate. 

— Ce cuplu drăgălaș formăm, nu? 

— Petrecerea o lăsăm pe mai târziu. Căutăm niște 
trăsături definitorii, ceva care seamănă a „dependenţă” 
jocuri de noroc, ilegalităţi, sex, alcool. Datorii mari ce au 
fost achitate, achiziţii majore. Au copii, prin urmare caută 
să-i înscrie la școli particulare sau să beneficieze de 
tratamente medicale. Copii bolnavi, ăsta e un punct de 
pornire foarte important. Orice schimbare în modul de a 
face achiziţii, în modul de a mânui finanţele, în modul de a 
acţiona în ultimele șase luni. Nu cred că ea și-a dorit ca 
povestea să dureze mai mult. Pe urmă, personalul... 

— Știu unde să caut, Eve. Nu e prima mea cercetare de 
felul acesta. 

— Bine, e în regulă. Dar de data asta e o călătorie lungă 
într-un car plin ochi cu fân, iar pe acolo pe undeva, s-a 
pierdut un ac mititel. 

— Exact în carul ăla sunt și eu. Și acum, gata, am plecat, 
zise el, luând-o cu pași mari către biroul lui. 

Eve rămase la biroul ei, având lângă ea dosarele și 
cafeaua. O clipă bătu cu degetele în blatul biroului, privind 
atent spre panouri. Apoi se decise să pornească de la unui 
din acele puncte. 

Era o muncă dată dracului, care te obosea și te scotea 
din sărite oricât de tare te-ai fi străduit s-o scoţi la capăt. 
Simţi nodurile acelea între umeri după prima oră de lucru. 
În cea de-a doua, acestea coborâseră deja pe ceafă. 

— La naiba, câţi copii au nevoie de un blestemat de 
echipament de hochei? întrebă ea cu voce tare, 
frecționându-și gâtul. Cercetează asta. Afişează datele pe 
ecran, ordonă ea, ridicându-se, întinzându-se și studiind 
informaţiile. 


Bebe Petrelli, născută în 12 aprilie 2019. 

Adresa curentă: strada 435 107, Bronx. 

Părinţi: Lisbeth Carmine, Anthony DeSalvo (decedat). 
Frați: Francis, Vincente. 

Căsătorită cu Luca Petrelli (decedat): 10 iunie 2047. 


Doi copii, Dominick Anthony, născut în 18 ianuarie 2048, 
Paul Luca, născut în 1 iulie 2051. 


— Ajunge, ajunge, dă-mi cazierul. 
Procesez... 


În 2042 acuzaţie de deţinere de substanţe ilegale. Eliberare 
condiţionată. In 2043 acuzaţie pentru deținerea de substanţe 
ilegale, eliberarea condiţionată fiind anulată. Condamnare de 
la 3 la 5 ani cu suspendare. Licenţa companiei Licensed 
Companion a fost revocată. Muncă în serviciul comunității, 
fiind emis un mandat pentru reabilitare terapeutică, căruia i s- 
a dat curs. Acuzaţie pentru solicitare fără deţinere de licenţă, 
pentru agresiune și pentru opunere în momentul arestării din 
2045. Acuzaţiile pentru agresiune și pentru împotrivirea în 
clipa arestării au fost retrase. Un an a lucrat la Rikers, 
participând și la un program de stăpânire a mâniei. 


— Mă întreb dacă i-a folosit la ceva. Computer, tatăl 
subiectului, Anthony DeSalvo, făcea parte din crima 
organizată? 

DeSalvo, Anthony, tatălui persoanei verificate, a fost ales 
șeful familiei DeSalvo, de către Mafie, care era interesată de 
afacerile ilegale, transportul de arme, protecţie. Anthony 
DeSalvo, executat după metoda spaniolă în 2044, familia 
rivală Santini fiind bănuită că ar fi ordonat execuţia. Au urmat 
o serie de asasinate și dispariţii ale unor membri proeminenți. 
Nu au avut loc arestări și condamnări. Doriţi fișierele în 
întregime? 


— De data asta, nu. 

Eve se duse la ușa lui Roarke. 

— Am dat de un pont de nota zece. 

— Eu nu am găsit nimic. la să văd ce ai găsit tu. 

El intră în birou, rămase în picioare ca și ea, studiind 
datele cu degetele mari vârâte în buzunare. 

— Ei, da, e vorba de faimoasele clanuri DeSalvo și 
Santini. 

— Ii cunoşti. 

— De-a lungul anilor i-am cunoscut pe câțiva dintre ei. 
Cu timpul au învăţat să-mi lase calea liberă. 

Tonul lui nonșalant, nepăsarea din voce îi reamintiră lui 
Eve ce periculos putea fi Roarke. Da, își zise ea, probabil 
că cel mai înţelept dintre indivizii aceea decisese pe bună 
dreptate că nu trebuia să-i stea în drum. 

— Oricum, continuă el, ei acţionează repede. Bătăuși, 
aroganţi și lacomi. Și de aceea sunt niște tipi grăbiţi. 
Trecutul sângeros al familiei face ca subiectul pe care îl 
cercetezi să fi fost într-adevăr interesat de Ava Anders. Și 
ea provine dintr-o familie în care crima era la loc de cinste 
în domeniul afacerilor. Ea însăși a avut de câteva ori 
probleme cu legea. Cum a murit soţul lui Bebe Petrelli? 

— Bună întrebare. Computer, detalii legate de Petrelli 
Luca. 


Procesez... 


Petrelli Luca. Cauza morții - fractură craniană. Alte răni 
suferite: fractură de maxilar, degetele fracturate la ambele 
mâini, la fel și picioarele și braţele. Răni faciale grave, la care 
s-au adăugat și leziuni interne. Cadavrul a fost descoperit în 
East River, lângă Hunts Point, în data de 12 iunie 2047. 


— L-a bătut pe nenorocitul ăla până l-a ucis, comentă 
Eve. Computer, se cunoștea cumva dacă Petrelli avea 
legătură cu crima organizată? 


Nu se cunoaște o asemenea legătură. A fost suspectat că 
avea relaţii cu Petrelli Bebe. Nu s-a mai descoperit nicio altă 
legătură în urma supravegherii și aplicării altor metode. 
Petrelli Luca a deținut și a administrat alături de Bebe, soția 
sa, un restaurant situat în Hunts Point, Bronx. Petrelli Luca nu 
a avut cazier. 

— Deci ea se mărită fără probleme, speculă Roarke. Are 
doi copii, deschide un restaurant. Nu în Queens, acolo 
unde familia o bate la cap, ci în Bronks. Departe de toate 
astea. Departe de ei. Şi la un moment dat, cineva îi bate 
soțul până ce acesta își dă duhul. 

— Şi având în vedere că are doi copii, că stă prost cu 
banii, că a avut necazuri cu legea, îi e greu să pună 
lucrurile la punct. 

Eve își rezemă șoldul de birou, mângâind motanul care 
începu să se frece de braţul ei. 

— E greu să mergi mai departe, să te ţii tare. Și îi ești 
recunoscător cuiva care-ţi întinde o mână, care nu-ți 
scoate ochii cu trecutul pe care l-ai avut. Se pare că eu și 
Peabody vom porni  mâine-dimineaţă spre Bronx. 
Computer, trece-o pe Bebe Petrelli pe lista persoanelor 
care ne interesează și copiază toate datele din dosarul ei. 
Trimite o copie pe computerul de acasă al detectivului 
Delia Peabody. 

— Nu o să te limitezi doar la asta, așa cred. 

— Nu, dar e un pas semnificativ. Cred că a venit vremea 
să luăm o pauză și să mâncăm câte-o plăcintă. 

— Intotdeauna ne găsim timp pentru o plăcintuţă. 

El se uită spre link-ul de interior care începuse să sune. 

— Da, Summerset. 

— La poartă au sosit doctor Dimatto și domnul Monroe. 

— Poftește-i înăuntru. Ah, să nu uit, o să servim cafea și 
plăcinta pe care a adus-o doamna locotenent. În salonaș. 

— Desigur, mă ocup personal de asta. 

— Cum poate veni cineva așa, pe nepusă masă, și să mai 
și mănânce plăcintă? se miră Eve. 

— Pentru că suntem niște gazde foarte primitoare, pline 
de afecţiune. 

— Nu, numai tu ești așa. Și, în plus, plăcinta e a mea. 
Tehnic vorbind. 

Aruncă o privire spre teancul acela de dosare de pe 
biroul ei, peste care se întinsese motanul. 

— Ei, la naiba, vreau totuși să vorbesc cu Charles. 
Computer, trimite o înștiinţare detectivului Peabody. Să 
vină la biroul meu de acasă la ora 8:00, nu, la 7:30. Dallas, 
locotenent Eve. 


Informaţie procesată. 


— Verifică următoarea persoană de pe listă, stochează 
datele. Fac pauză atâta timp cât trebuie să ne dovedim 
niște gazde primitoare și calde. Oricum, Petrelli a 
participat la spectacolul acela organizat și sponsorizat de 
Ava, a participat o zi-două la vacanţa oferită mamelor, 
chiar anul trecut, la cele cinci zile recreative, iar copiii ei 
au participat trei ani consecutiv la taberele sportive. 

— O relaţie solidă, fu de acord Roarke, în vreme ce 
ieșeau din birou. 

— Anul trecut, ambii copii au primit burse Anders. Acum 
învaţă în școli particulare, iar familia Anders plătește 
taxele atâta vreme cât copiii învaţă bine, astfel încât să 
poată urma și o facultate și nu intră în cine știe ce belele. 
Acesta e un motiv pentru care doamna Petrelli să încerce 
s-o mulțumească pe doamna Anders. Are de ce să-i fie 
recunoscătoare, nu glumă. 

— Se folosește de copii, mai ales de copii. Lucrul acesta 
îi dădea mereu arsuri la stomac. „Uite ce le ofer fiilor tăi, 
uite cum vor fi educați, ce avantaje pot avea, dacă faci și tu 
ceva pentru mine, un mizilic.” 

— Da, pare să se potrivească. 

— Just. Și și-ar fi spus că nimeni n-ar fi putut să facă 
legătura dintre ea și uciderea lui Anders. Cum ar fi fost 
posibil? 

Roarke o mângâie pe Eve pe spate, în vreme ce coborau 
scara. 

— Pentru că nu avea cum să anticipeze ce vei 
întreprinde tu. Și nici Ava nu are cum, oricât de bine ar 
plănui totul. 

Eve se opri în pragul salonașului, clipind. Charles și 
Louise se aflau acolo, îmbrăţișându-se și iubindu-se fără 
jenă, sărutându-se cu pasiune în faţa căminului. Ea își vâri 
mâinile în buzunare. 

— Dragilor, aveţi nevoie de o cameră? 

— Ce primire drăgăstoasă, murmură Roarke. 

Ridică din sprâncene, în timp ce cei doi se îndepărtară 
unul de altul zâmbindu-și, după care zâmbiră larg către 
gazde, ca două pisici care tocmai mâncaseră bolul cu 
frișcă. 

— Ne cerem scuze că am sosit atât de târziu, începu 
Charles. Am primit mesajul în care îmi spuneai că vrei să 
ne întâlnim și, dacă tot eram în oraș... 

— Ba nu acesta a fost motivul. 

Roșie toată și plină de veselie, Louise se rezemă radiind 
de Charles. 

— Trebuia să vă împărtășim și vouă marea noutate, iar 
mesajul de pe link a fost tocmai scuza potrivită. 

— Felicitări. 

Roarke se duse în faţa lor și-i strânse mâna lui Charles, 
iar pe Louise o sărută pe obraz. 

— Dar încă nu v-am spus despre ce e vorba. 

— Nici nu era nevoie, când porţi pe deget o piatră care-ţi 
ia privirile. 

Eve rămase locului, studiindu-i. 

— Când s-a întâmplat? 

— În seara asta, acum vreo două ore. 

Louise întinse spre ea mâna pe care strălucea diamantul. 

— Privește, privește! 

Femeia era medic, își zise Eve. Un om care știa ce vrea 
de la viaţă, cu o judecată sănătoasă. Şi cu toate astea radia 
de fericire, ameţită în faţa unei pietre preţioase. Eve se 
apropie, dându-i șansa lui L.ouise să-i arate mai de-aproape 
inelul cu diamant, ridicând mâna spre ea. 

— Strălucește, replică Eve. 

— E deosebit. 

Roarke o înghionti pe Eve. 

— Eu mă pricep la bijuterii. A, Summerset, o să mâncăm 
plăcinta aceea, zise el, în momentul în care bărbatul 
aducea trataţia pe cărucior, dar vreau să înlocuim cafeaua 
cu șampanie. Sărbătorim logodna lui Charles cu Louise. 

— Felicitări și casă de piatră. O aduc îndată. 

— Eu mă simt deja ca și cum aș fi băut vreo două sticle. 
Doamne, ce ameţită sunt! 

O îmbrăţișă pe Eve, strângând-o cu putere. 

— Ne gândim să alegem luna mai, sfârșitul lui mai sau 
începutul lui iunie. Ceva restrâns, plăcut. Dar am să încep 
deja să fac pregătirile. Povestește-le și restul, Charles. 

— O să ne mutăm în West Village, în casa noastră. 

— O, Doamne, arată fabulos. E dintr-acelea vechi, din 
cărămidă maronie, și foarte frumos renovată. Are și curte 
în spate. Șeminee, trei etaje. Am ochit o cameră la etajul 
trei, unde să-mi amenajez biroul. Iar parterul e tocmai bun 
pentru cabinetele în care Charles o să-și primească 
clientela. 

Eve deschise gura, dar o închise apoi repede la loc. Se 
pare însă că vreun sunet oarecare se auzise totuși înainte 
ca buzele să-i fie pecetluite. 

— Nu e vorba de genul acela de clientelă. 

Charles se uită rapid la Eve. 

— Partea a treia a veștii e că m-am retras din activitate 
și vreau să încep o carieră în psihologie, în terapie sexuală. 

— Asta puneaţi la cale tu și Mira. 

Eve îl pocni în umăr. 

— Da. Auu. M-a ajutat foarte mult pentru toate aceste 
schimbări. Mulţi dintre cei care activează ca CI sunt 
căsătoriţi sau se pregătesc de pasul acesta și se descurcă 
de minune. Dar eu nu voiam să mă număr printre ei. 

— Ei, bravo, oricum ar fi fost dubios. Sunt convinsă, 
completă Eve, după ce Roarke o înghionti a doua oară, 
fiindcă el nu e omul care să facă lucruri dubioase. Doamne, 
parcă tu nu te-ai fi gândit deja la toate astea. 

— La tanc, rosti Roarke în clipa în care Summerset intră 
cu șampania. 

Scoase dopul, după care începu să toarne în pahare, în 
timp ce Louise se învârtea de colo-colo. 

— O, ia uite ce plăcintă grozavă. Ce bine arată crema de 
lămâie și cea de meringue. 

Se uită spre Eve. 

— Ti-ar sta de minune într-o ţinută galben-lămâie. 

— Mă interesează mai degrabă să mănânc crema asta 
galbenă ca lămâia. 

— Mă gândeam la nuntă, la rochia doamnei de onoare. 
Eu și Charles vrem ca voi doi să ne fiți martori, să fiți 
alături de noi. Datorită vouă ne-am cunoscut. 

— Am fi onorati. 

Privirea pe care Roarke i-o trimise rapid lui Eve semăna 
cu o lovitură. El împărţi paharele cu șampanie, după care îl 
ridică pe al său. 

— Să bem pentru fericirea voastră și pentru viitorul 
vostru ca familie. 

— Vă mulțumim. 

Charles se sprijini de braţul lui Roarke și o sărută pe Eve 
ușor pe gură. 

— Mulţumesc. 

— E atât de... 

Louise clipi, iar lacrimile se iviră și ele. 

— Totul. Sunt fericită, sunt nespus de fericită. Şi când te 
gândești că sărbătorim cu șampanie și cu plăcintă. 

— Să nu te repezi în ea, o avertiză Eve, făcând-o pe 
Louise să pufnească în râs. 

— Mă bucur așa tare că l-ai sunat pe Charles, că ne-ai 
dat prilejul să vă vizităm. Nici nu cred că am fi putut 
încheia mai frumos o seară atât de fericită. 

— Că tot veni vorba, rosti Eve, dar apoi se întrebă cum 
de nu-i explodau creierii sub privirea ca un laser cu care o 
sfredeleau ochii de un albastru intens ai lui Roarke. Da, 
poate aștepta. 

— E în regulă, răspunse Charles. Voiai să mă întrebi 
ceva legat de Ava. 

Prietenia, gândi ea, un lucru care nu se potrivea defel cu 
procedurile polițienești. 

— Discutăm mâine. 

— E în regulă, spuse Louise. Dacă Charles poate ajuta, 
amândoi vrem să se întâmple asta, îi replică ea lui Roarke. 
Am venit și din acest motiv, cu toate că nu-i deloc plăcut. 

— M-am tot gândit... la problema cu Ava, își începu 
Charles pledoaria. Am avut foarte multe pe cap și nu mi-a 
fost ușor. Dar de gândit, m-am gândit. 

— Ah... poate că ar trebui să urcăm la mine în birou 
câteva minute. 

— Dallas, știu că nu prea înţelegi cum de mă împac eu 
cu profesia lui Charles... cea pe care a practicat-o până de 
curând, adăugă Louise, care era ceva aparte faţă de relaţia 
noastră. Dar chiar o fac. Am făcut-o. Pentru mine nu-i o 
problemă. Așa că dacă ai o întrebare despre relaţia clientă 
- CI, atunci adresează-i-o. 

— Am discutat cu fostul ei soţ. Ti-a pomenit vreodată de 
el? 

Charles clătină din cap. 

— Nu. Ştiam că a mai fost căsătorită. Obișnuiam să le 
verific pe potenţialele mele cliente. Pentru siguranţă, și ca 
să-mi fac o idee despre personalitatea lor. Un mariaj de 
tinerețe, foarte scurt, dacă îmi amintesc bine. 

— Mi s-a părut a fi un manipulator. Asta e impresia pe 
care mi-a făcut-o. Un afemeiat care nu are nici bani, nici 
principii, dar cu o părere excelentă despre sine. Nu mi-aș fi 
închipuit că poate avea relaţii cu un astfel de bărbat. 

— Era tânără. Mai tânără, punctă Charles. 

— A desfăcut acest mariaj și a obţinut o sumă 
considerabilă după ce l-a prins cu altă femeie. Cu care 
chiar ea îi făcuse cunoștință, după care i-a mai oferit și alte 
ocazii ca s-o dea în bară. Nu ţi-a povestit niciodată despre 
asta? 

— Nu. 

— El mi-a mai mărturisit că Ava era o femeie 
năbădăioasă când venea vorba despre sex. Sau cel puţin, 
pricepută. Am înclinat să-l cred, pentru că el ar fi fost 
fericit să spună că nu era deloc astfel. In schimb, tu mi-ai 
spus că era genul timid și distant, lipsit de entuziasm. 

— Exact. În privinţa gradului de satisfacție sexuală, a 
preferințelor, a abilităţilor, lucrurile se pot schimba cu 
timpul. Inhibiţiile pot apărea din diverse motive. 

— Pe de altă parte, femeile pot mima entuziasmul sau 
lipsa acestuia. Pentru un bărbat e mult mai greu, din 
moment ce-și poartă entuziasmul ori lipsa lui în ceea ce 
are între picioare. 

— E genul care se pricepe la vorbe, comentă Roarke. Și 
are imaginaţie. 

— Cu tine s-a prefăcut vreodată, Charles? Tu practici de 
mult „jocul” acesta. Ti-ai fi dat seama. Eşti prea 
profesionist, ca să nu-ti fi dat seama. 

— Nu, nu s-a prefăcut și, în plus, ai dreptate, mi-aș fi dat 
seama că o face. Clientele o fac, ocazional, iar sarcina mea 
era aceea de a lăsa lucrurile în voia lor, ori de a vedea de 
ce nu vor sau nu pot avea orgasm. 

Se încruntă, sorbind apoi puţină șampanie. 

— Şi dacă tot ai pomenit de chestia asta, mă aşteptam să 
aibă ceva probleme, măcar la primele două întâlniri. Să fie 
emoţionată, timidă. Dar a răspuns destul de bine și ușor. 

— Mi-ai spus că o parte a clientelei ajungea la tine 
datorită recomandărilor, a relaţiilor comune. Ea ţi-a trimis 
vreodată pe cineva? 

— Sincer să fiu, da. Cred că mi-a trimis două cliente. Nu 
le-am întâlnit decât o dată. Nu-mi aduc aminte bine, dar, 
dacă vrei, o să verific. 

— Te rog. 

Ea se gândi o secundă, vrând să vadă dacă-i scăpase 
ceva. 

— În regulă, să revenim la plăcintă. 

Luă cu furculiţa o bucată destul de mare. 

— La naiba, Sfinte Sisoe. Că tot vorbeam de orgasm. 

— Un subiect de care eu nu mă satur nicicând. 

Roarke gustă la rândul lui din plăcintă. 

— Ooo, e de-a dreptul miraculoasă. De unde ai luat-o? 

— A pregătit-o bunica puștiului. Vorbiţi între voi. Eu și 
plăcinta asta suntem foarte ocupate. 

Se puse pe treabă, mușcând când dintr-o parte, când din 
alta, până când un fragment din conversaţie ajunse la 
urechile ei, întrerupându-i concentrarea. 

— Aţi putea alege varianta asta, continuă Roarke. Voi 
hotărâți unde și când. 

— Să organizăm nunta aici? În grădină? Nu știu ce să 
zic. Charles? 

El îi surâse lui Louise. 

— Mireasa decide. 

— Atunci eu chiar știu ce vreau să spun. Da. E a doua 
oară când spun „da” din toată inima în seara asta. Da, vă 
mulțumesc foarte mult. 

— Atunci e în regulă. Când vrei, vii și arunci o privire pe 
aici. O să te ajute și Summerset. E un loc minunat pentru 
organizarea unei nunţi. 

Roarke aruncă o privire spre Eve. 

— Şi, în plus, e un loc norocos. 

— Mda. E unul foarte norocos. 


După plecarea cuplului fericit, Eve se întoarse la etaj 
alături de Roarke. 

— Am și o întrebare, începu ea. Faptul că nunta va avea 
loc aici înseamnă că trebuie să mă ocup de ceva anume? 

— La ce te referi? 

— Să discut cu cei de la firma de catering, cu 
decoratorii, cu cei de la florărie. 

— Cred că Louise ar vrea să aibă un control total asupra 
acestor aspecte. 

— Slavă Cerului. 

— Sigur că fiind doamnă de onoare, ai anumite obligaţii. 

— Poftim? Obligaţii? Adică să fiu îmbrăcată în rochie și 
să ţin un buchet de flori în mână. 

El o bătu pe umăr și reveniră amândoi în biroul ei. 

— N-ai decât să îţi închipui că așa e, atâta vreme cât te 
simţi bine. 

Ea îi aruncă o privire furioasă, trăgându-se de păr. 

— E exact ca atunci când Mavis a avut fetiţa, nu? 
Trebuie să fac toate chestiile alea fiindcă așa se fac de 
obicei, cu toate că, dacă stai să te gândești, e treaba lor, 
dar trebuie să mă ocup, pentru că ei se așteaptă să fac 
asta. 

— Dacă am urmărit logica vorbelor tale punct cu punct, 
rezultă că de tine trebuie să mă ocup eu. 

— Nici nu mă gândesc, nu. Pur și simplu nu. Rezultatul 
nu poate fi decât o durere puternică în spatele globilor 
oculari. Computer, afișează datele ultimei persoane 
verificate. 

Expirând prelung, ea se așeză din nou la birou, gata să 
se concentreze asupra cazului. Era un subiect pe care-l 
pricepea. 

Puțin după ora unu a dimineţii, tresări în clipa în care 
Roarke își vâri braţul sub genunchii ei. 

— La naiba, am aţipit. Un minut, nu mai mult. Nu e 
nevoie să... 

Dar când o luă în braţe, ea ridică din umeri. 

— Bine, la naiba. Mai am două variante. Nu sunt la fel de 
importante ca varianta Pirelli, dar sunt. 

— Mmmm. 

Vocea ei era nesigură, semn că, dacă s-ar fi lovit de 
perete, cu siguranță s-ar fi prăvălit sub el. 

— E nevoie să mai iau câteva interogatorii, ca să mai pot 
verifica apoi câteva variante. Trebuie să lovesc cu putere 
în crăpătura aceea, zise mai departe Eve. 

— Sigur. Mâine dimineaţă îţi confecționez eu un 
târnăcop nemaivăzut. 

— Mai am sute de detalii și nume de verificat. Cu cât 
durează mai mult, cu cât are ea mai mult timp la dispoziție 
ca să acopere nemernica asta de crăpătură. Nu, dom'ne, 
nu o să reușească, sigur nu. 

— Nu, într-adevăr. N 

El o duse în pat și o întinse în mijlocul lui. Incepu să-i 
descheie nasturii de la pantaloni, dar ea se ridică în șezut 
și îi dădu mâna la o parte. 

— O fac eu. Că ţie îţi vin idei. 

— Dar sunt în stare să le alung atunci când soţia mea 
aproape că a căzut în comă. Sunt un erou. 

Ea surâse somnoros, dezbrăcându-și cu greu blugii. 

— Ar fi bine să nu uiţi, fiindcă am de gând să dorm 
dezbrăcată. 

Își scoase cămașa, după care se strecură repede sub 
pilota ușoară. Trebuie să-i dau cu de capăt acestui caz, 
murmură ea, cuibărindu-se mai bine dedesubt. Sunt gata 
să ajung la capăt, o simt, și chiar voi reuși să-l rezolv. 

— lar aduci vorba de târnăcopul acela. 

Se strecură lângă ea, înconjurându-i talia cu braţul. 

— Lasă-l pentru mâine, doamnă locotenent. În seara asta 
a sosit vremea să lași ustensilele deoparte. 

— Pariez că ea doarme ca un prunc. Pariez că ea... La 
dracu'. 

Se învârti atât de rapid în pat încât Roarke fu obligat să 
întindă palma ca s-o apuce de genunchi. 

— Ai grijă la bijuterii, atunci. 

— S-au găsit în organismul lui resturile unei supradoze 
de somn într-o noapte ca asta. 

— Nici nu le-au dat prea mare atenţie, atâta vreme cât 
ceea ce au găsit în stomac se potrivește cu pastilele găsite 
la el în baie. Erau pastile standard. Dar Ben și Greta mi-au 
declarat că el nu le lua cu regularitate. Dacă ea e cea care 
le-a pus acolo, hmm? Dacă a găsit o cale să i le 
administreze în noaptea aceea? 

— Când se afla în Santa Lucia, de fapt. 

— El lua vitamine, o mulţime de vitamine, cu 
regularitate. Le lua, ah... la naiba, creierul meu... 

— A cam obosit săracu', vrea să dai stingerea. 

— Să mai aștepte. El și le împărțea pe săptămâni. O doză 
anume zilnic, ca să nu stea să deschidă o mulţime de 
borcănașe de fiecare dată și să se întrebe dacă a luat 
vitamina E sau C... sau care-o mai fi fost de luat. Poate că 
le-a înlocuit ea cu altceva. 

— Așa că el a adormit la birou, de dimineaţă sau ceva 
mai târziu. 

— Obișnuia să le înghită seara. 

Ea zâmbi pe întuneric. 

— Le lua seara fiindcă era de părere că se absorb mai 
bine. Cred că am notat pe undeva chestia asta. 

— Bun, prin urmare, ea a făcut rocada cu pilulele. Cum 
dovedești și ce măsuri poţi lua, dintre cele care ar trebui 
luate? 

— E vorba de un nou indiciu, care se adaugă la celelalte. 
Nu îmi amintesc să fi văzut somnifere la ea în baie sau pe 
noptiera din dormitor. Dar ea a spus că obișnuia să ia câte 
un calmant, ocazional. 

— Se afla într-o călătorie, îi aminti el. E posibil să le fi 
luat cu ea. 

— Mdaa, o să verific și varianta asta. Și în cazul în 
care... 

— Eve? 

— Mda, ce-i? 

— Ţi-aduci aminte de târnăcopul pe care ţi l-am promis 
pentru mâine-dimineaţă? 

Ea se încruntă. 

— Vag. 

— Nu mă face să-l aduc și să te lovesc cu el. 

O sărută pe vârful nasului. 

— Culcă-te. 

Ea rămase încruntată în întuneric preţ de un minut, dar 
pleoapele i se închideau. Simţi din nou cum el o strânge la 

piept, trăgând-o mai aproape, apoi auzi un zgomot înfundat 
provocat de Galahad care sărise pe pat. 

În vreme ce motanul se așeză ușor peste picioarele ei, 
căzu într-un somn adânc. 


269 


15 


În somn, ea se apucă să-i aranjeze. Thomas Anders la 
centru, în timp ce ceilalţi stăteau de jur împrejur, 
asemenea unor raze de soare. Ava, Ben, Edmond și Linny 
Luce, Greta Horowitz, Leopold Walsh, Brigit Plowder, 
Sasha Bride-West. 

Nu. Se zvârcoli fără încetare în somn. Nu, nu era bine. 
El nu era soarele, nu reprezenta figura centrală. Pentru ea 
nu. El era doar vehiculul, mijlocul de atingere a unui scop. 

Care putea fi aruncat, expediat la timpul potrivit. Un 
bărbat hotărât, calm, pe care te puteai baza, acesta era 
Tommy cel previzibil. 

A rămas cu o cantitate considerabilă de mărunțiș. Dirk 
Bronson stătea comod pe un scaun de birou, în spatele 
Avei, sorbind din băutura rece. Nici măcar o singură 
privire peste umăr. 

Bani care vor rodi. Cei care dau lovitura de graţie. Cei 
care te propulsează în faţă. 

Se schimbă brusc aranjamentul. 

În vis, terenul de joc era verde precum iarba pe timpul 
verii, înspicat cu maro-închis, iar marginile albe străluceau 
precum plăcile de marmură. Jucătorii veniră pe teren 
îmbrăcaţi în negru, culoarea morții. Brigit se pitise pe 
margine, ca să prindă ce-i arunca Ava, Sasha își trecea din 
vreme în vreme mâna prin păr, Edmond era în linia întâi, 
Linny în a doua, Ben era în colț, în rândul al treilea, lângă 
Leopold și Greta, care făceau de pază în partea stângă și în 
cea dreaptă, patrulând în perimetrul respectiv. 

Au de gând să-l doboare, gândi Eve. Au de gând să-l 
elimine pe bărbatul aflat în centrul terenului. 

Eu sunt întotdeauna centru. Ava zâmbi, sări în sus, după 
care luă o curbă rapidă și înaltă. Aflat la margine, Tommy 
își verifică unghiul de aplecare. 

Mingea nr. 1. 

Mulțimea îmbrăcată în doliu aplaudă politicos. Frumoasă 
aruncare, da. Eve se uită în spate, scanând mulţimea. 
Chiar și în vis i se păru ciudat să o vadă pe Mira la un 
meci, bând ceai dintr-o ceșcuţă de porțelan. Feeney se afla 
și el în gradenă, îmbrăcat în pijama și suflându-și nasul de 
zor. El era pe lista celor inactivi, dar restul echipei se afla 
acolo. Peabody, McNab, Whitney, chiar și Tibble. Și Roarke 
desigur, care o fixa atent cu privirea, urmărind-o cum nu-i 
scăpa din ochi pe ceilalţi. 

Ava, pregătită, aruncă o privire peste umăr spre linia 3. 
Gaura fu ratată cu câţiva centimetri, iar mingea ieși în 
afară. Mingea nr. 2. 

Ava făcu o reverență către mulţime, către teren. Pot să o 
țin așa ani de zile. Pot arunca mingea încet, apoi repede, 
apoi în curbă, apoi prin alunecare. Nu lovesc până nu sunt 
bine pregătită. 

Ea aruncă din nou, înalt și spre interior, atingând ușor 
spatele lui Tommy, așezat spre marginea terenului. 

Mingea nr. 3 

Cei din tribune mormăiră, cei din teren ovaţionară, dar 
fără entuziasm. În timp ce Brigit făcu un salt în noroi, Ben 
îi strigă lui Eve: Nu jucăm în echipa potrivită. Poţi să strigi 
stop joc? Nu poți să-l opresti până nu e prea târziu? 

Trebuie să aibă ceva mai multe dovezi, spuse Whitney 
din tribune. Nu ai găsit cauza. Ai nevoie de o cauză care se 
poate dovedi. Avem anumite reguli. 

Roarke clătină din cap. Prea multe reguli, nu credeți? La 
urma urmei, un asasinat nu are loc după anumite reguli. 

Brigit făcu o săritură în spate, îl mângâie pe Tommy pe 
obraz și apoi se întoarse cu faţa spre Eve. Fa o să iasă din 

joc. Are nevoie de puțină relaxare. Trebuie să admiţi că 
jocul e destul de plictisitor și durează de prea mult timp. 

Nu pot să opresc totul, își zise Eve. Doar să-i opresc pe 
fiecare în parte, atunci când le vine rândul. 

Deasupra terenului de joc apăru o umbră, iar peste iarbă 
pluti o formă nedefinită. Nu, nu pot să pun capăt jocului, 
își zise Eve din nou. Trebuie să aștept. Nu pot striga „stop 
joc” înainte de aruncare. 

Regret, îi spuse ea lui Tommy, nu pot face nimic. 

O, drăcia dracului. El îi surâse afectuos. E doar un joc, 
nu? 

Nu, nu mai e, își zise Eve, în timp ce umbra ajunse în 
dreptul Avei, iar ei doi luară poziţie, verificară, după care 
se aruncară împreună în aer. O minge rapidă, care ajunse 
dincolo de marginea terenului. 

El se întinse în noroiul moale, maroniu. Marginea 
terenului ca de marmură deveni deodată placa lui 
funerară, iar el rămase cu privirea pironită pe bolta senină 
a cerului. 

Căzută și ea în noroi, Ava începu să râdă vesel, 
înclinându-se iar ceremonios spre mulţimea care începuse 
deja să lăcrimeze. 

L-am învins! Cine vrea să vadă reluarea? 


Poate că fusese doar un vis ciudat, poate că fusese doar 
un vis stupid, cugetă Eve, dar a doua zi dimineaţă rearanjă 
panourile cu datele cazului. 

Mai cercetează-le o dată, își spuse ea. Uită-te dintr-o 
perspectivă nouă. 

Roarke veni în spatele ei și privi și el panourile, 
sprijinindu-și palma pe umărul ei. 

— Incerci să găsești o cale de urmat? 

— E vorba de visul acela blestemat. 

Îi povestise despre el în timp ce se îmbrăca. 

— Vezi, ea a reușit să-i aducă la centru, pe cei pe care se 
putea baza, fie pentru că ei aveau încredere în ea, fie 

pentru că se apropiaseră de ea datorită firmei Anders. 
Scopul ei a fost să-l elimine. Din prima, dar ceilalţi nu și-au 
dat seama. El nu și-a dat seama, cu toate că relaţia lor, cea 
dintre cel care aruncă mingea și cel care o prinde, era una 
intimă. 

— Dar ea a ales să nu dea singură loviturile. 

— Exact. Nu, nu din prima, se corectă Eve. Prima 
lovitură i-a fost destinată lui Bronson, să-l apropie, să-și 
acomodeze ritmul cu al lui. Poate că înainte de Bronson, 
sau după aceea, până l-a cunoscut pe Anders, au mai fost 
și alţii. 

— Dar ea ori i-a dat afară, ori i-a lăsat să intre în joc și 
apoi i-a dat afară. Nu marcau, nu prezentau interes. 

— Mda. 

Ea se uită o clipă spre el. 

— Pentru un irlandez, te pricepi destul de mult la 
baseball. 

— Şi cu toate astea m-ai trimis în tribună. 

— Nu va mai avea loc o altă partidă. Aici se sfârșește 
totul. Dar când va dori să-l aibă pe Ben, și sigur și-l va dori, 
va iniția un alt joc, după o perioadă de odihnă. Ea lovește, 
ea face echipele, ea conduce. Și tot ea e centrul. 

Eva puse degetul pe fotografia Avei. 

— Ea e întotdeauna centru și conduce jocul din umbră. 
Nu vede nimeni, nu descoperă nimeni. lar umbra aceea 
urmează planul cu stricteţe. De data asta l-a doborât dintr- 
o singură lovitură. 

— lar umbra se dă la o parte, astfel că ea poate rămâne, 
ca de obicei, în centru. Şi ca să folosim iar metafora ta, 
aruncătorul are o sarcină unică, nu? Să marcheze. 

— Da. Aruncătorul trebuie doar să urmeze ordinele. Nu 
trebuie să alcătuiască strategii sau să se îngrijoreze că la 
centru nu există coechipieri. Nu trebuie să depindă de cei 
de pe teren sau să știe identitatea celor aflaţi acolo. 
Urmează ordinele, marchează și se face nevăzut. Nu-i ia 
nimeni interviuri, nu stă de vorbă cu colegii la vestiare. 

Doar o aruncare la gaură și e dat afară din joc. O metodă 
isteață, fu nevoită Eve să recunoască. Da, extrem de 
isteaţă. 

— Tu ești și mai deşteaptă, piciule. 

Roarke o trase ușor de păr. 

— O să moară de ciudă când tu o să vii de pe margine și 
o să dai marea lovitură. 

— Acum mă pregătesc de o lovitură la bază. Bebe 
Petrelli. 

— Ava nu și-ar fi închipuit niciodată că vei avansa atât 
de departe în linie. Și cu asta am terminat cu analogiile din 
baseball. 

Roarke se întoarse cu fața spre ea, sărutând-o. 

— Noroc cu fosta prinţesă a Mafiei. 


Bebe Petrelli locuia într-una din clădirile dispuse într-un 
șir lung, pe o stradă liniștită și îngustă din South Bronx. 
Vopseaua era cojită și crăpată, ca o piele îmbătrânită pe la 
încheieturile casei. De-a lungul clădirii o parte dintre 
ferestre erau ţintuite, precum un ochi lipsit de globul 
ocular, în timp ce altele se ascundeau în spatele grilajului 
ruginit și cojit. 

Parcarea nu se dovedea o problemă. Blocul nu dispunea 
de mai mult de șase vehicule. Mai ales în acest cartier, 
cugetă Eve, era dificil să-ţi permiţi un autovehicul și să-l 
întreţii. 

— Pe aici nu s-a prea renovat, comentă Peabody. 

— Sau clădirea a fost ocolită. 

Eve studie casa lui Petrelli. Părea să fi fost renovată în 
ultimii zece ani, mult mai recent decât celelalte, iar 
ferestrele erau intacte. Şi chiar curate, în spatele 
grilajelor. Două cutii poștale stăteau ca un soi de speranță 
la baza celor două ferestre ce flancau ușa de la intrare. 

— Spuneai că amândoi băieţii au plecat să studieze la 
școli particulare pe banii lui Anders? 

Eve nu-și dădea bine seama de ce cutiile poștale îi 
inspirau o milă infinită. 

— Mda. 

— lar ea locuiește aici. 

— E o treabă deșteaptă, replică Eve. Ce metodă mai 
bună ca asta ca să faci pe cineva să depindă de tine? Le dai 
ceva, le refuzi altceva. Hai să vedem ce are de declarat 
Bebe, fiica lui Anthony DeSalvo, despre Ava. 

În timp ce se îndreptau spre intrare, Eve zări câteva 
umbre la ferestre, și de o parte și de alta. Ce vecini curioși, 
își zise ca. li adora, mai ales când era vorba de o 
investigaţie. Adevărate mine explozive. 

Zona nu era securizată, notă ea. Incuietorile erau unele 
decente, dar nu existau camere de filmat sau dispozitive 
electronice. Probabil că încuietorile și grilajele erau 
suficiente. 

Ea bătu la ușă. 

Bebe răspunse personal, prin deschizătura aceea de 
doar câţiva centimetri pe care o permitea lanțul de 
securizare. În ochiul căprui care le privea Eve observă 
imediat îngrijorarea și faptul că știa că are de-a face cu 
polițiștii. 

— Doamnă Petrelli, locotenent Dallas și detectiv 
Peabody de la Poliția New York. 

Eve ridică legitimatia în dreptul crăpăturii. 

— Am vrea să intrăm și să stăm de vorbă cu dumneata. 

— Despre ce? 

— După ce intrăm, o să afli. Dacă nu, poţi închide, iar noi 
o să emitem un mandat care te va aduce în Manhattan, la 
sediul central. După care vom discuta acolo. 

— Peste o oră trebuie să fiu la slujbă. 

— Atunci cu siguranţă nu dorești să pierzi timpul. 

Bebe închise ușa. Eve auzi sunetul lanţului care era 
îndepărtat. În clipa în care se deschise ușa, Bebe se afla în 
dreptul ei, obosită și resemnată, îmbrăcată într-o cămașă 

roșie, pantaloni negri și purtând o pereche de încălțări 
tocmai potrivite pentru serviciu. 

— Va trebui să rezolvăm repede această problemă, iar 
dumneavoastră va trebui să vorbiţi în timp ce-mi termin 
treburile. 

Zicând asta, Bebe o porni spre partea din spate a casei. 
Locul era curat și ordonat, cugetă Eve, aruncând o privire 
spre living. Mobila era ieftină, dar și curată, asemenea 
ferestrelor. Mirosea a aer curat, iar o ușoară aromă de 
cafea și de pâine prăjită se accentua pe măsură ce se 
apropiau de bucătărie. 

Pe o masă mică din fier era așezat un coș de rufe din 
plastic alb. Bebe luă dinăuntru o cămașă, după care o 
împături cu mișcări abile. 

— Nu e nevoie să staţi jos, le repezi ea. Spuneţi ce e de 
spus. 

— Ava Anders. 

Mâinile ezitară doar o secundă, după care luară o nouă 
cămașă din coș. 

— Ce-i cu ea? 

— Vă cunoașteți. 

— Băieţii mei sunt înscriși în programele sportive de 
care se ocupă familia Anders. 

— Ai participat la seminarii și la acele zile libere oferite 
mamelor. La acele vacanțe? 

— Exact. 

— Iar băieţii dumitale beneficiază de burse școlare 
sponsorizate de familia Anders. 

— Așa este. 

Ochii lui Bebe se înălţară brusc la auzul acelor vorbe, o 
umbră de teamă și furie licărind o secundă înăuntrul lor. 

— O merită. Am copii buni, deștepţi. Învață pe rupte. 

— Cred că sunteţi foarte mândră de ei, doamnă Petrelli. 

Peabody îi zâmbi discret femeii. 

— Sigur că da. 

— Școlile lor sunt destul de aproape, comentă Eve. 

— Merg cu autobuzul. La un moment dat, coboară și iau 
un altul. 

— Cred că zilele par lungi atât pentru ei, cât și pentru 
dumneata. 

— Au parte de o educaţie bună. Or să ajungă persoane 
importante. 

— İn trecut n-aţi dus-o chiar atât de bine. 

Bebe strânse din dinţi, își feri privirea, după care o fixă 
pe coșul cu rufe, evitând-o pe Eve. 

— Trecutul e trecut. 

— Cei din familia DeSalvo continuă să aibă influenţă, 
având oarece avere, în anumite cercuri sociale. 

Eve se uită prin bucătăria de mici dimensiuni. 

— Fraţii ar putea să vă ajute, pe dumneata și pe copii. 

— De data asta îi ţin departe de cei doi băieţi. De ani de 
zile nu am mai vorbit cu Frank și cu Vinny, dar nici ei nu 
m-au căutat. 

— De ce? 

— Asta-i problema mea. 

— De ce a devenit fiica lui Anthony DeSalvo, unica lui 
fiică, un CI? 

— Ca să-i dau o lecţie, în caz că vă interesează atât de 
tare. Dar lecţia mi-am dat-o mie însămi până la urmă, nu? 

O șuviță de păr grizonat îi căzu peste frunte, în timp ce 
împăturea un trening de-al băieţilor. 

— El voia să mă mărit cu cine dorea el și să duc viaţa pe 
care mi-o hărăzea el. La fel ca și mama, care mereu privea 
în altă direcţie. Orice ar fi fost în faţa ei, ea își ferea 
privirea. Așa că am făcut ce-am făcut, iar el m-a renegat ca 
fiică. 

Ridică din umeri, dar mișcarea aceea îi dădu de înţeles 
lui Eve că dincolo de vorbe exista foarte multă durere. 

— După aceea l-au omorât. Și uite așa am rămas fără 
tată. 

— Ai activat o vreme, după care ţi-ai pierdut licenţa. 

— Credeţi că m-am mai ocupat de mizeriile alea, când 
aveam băieţii acasă? 

Bebe dădu coșul la o parte, desfăcând larg braţele. 

— Poftiţi, cercetaţi. Nu aveţi nevoie de mandat de 
percheziţie. La dracu', cercetaţi casa și cu asta basta. 

Eve studie chipul roșu al femeii, ochii plini de 
amărăciune. 

— Ştii cum te văd eu în momentul acesta. Bebe? 
Nervoasă și furioasă. Dar mi se pare că asta nu are de-a 
face cu faptul că ești destul de ocupată. 

— Voi, polițiștii, mereu vă luaţi de cineva. Numai când e 
necesar nu o faceţi. Ce aţi făcut voi bun când l-au omorât 
pe Luca al meu? 

— Nu s-a întâmplat în Bronx, preciza Eve pe un ton 
calm. Cine l-a ucis? 

— Nemernicii aceia de Santini. Cine altcineva? Tâmpiţii 
din familia DeSalvo s-au legat de ei, iar ei s-au legat, la 
rândul lor, de noi. Chiar dacă eu și Luca nu eram, în 
realitate, parte, din acest „noi”. 

Ea se rezemă de coș, ca și cum ar fi căutat un punct de 
sprijin. lar încheieturile deveniră la fel de albe ca și 
plasticul acela. 

— Aveam o casă și o viață decentă. Era un om 
cumsecade, bun. Am făcut copiii, am pornit propria 
afacere. Un restaurant familial drăguţ, nu neapărat 
pretenţios sau important. Pentru noi însă era important. 
Am muncit din greu. 

Degetele lui Bebe se încordară brusc. Frământă în 
palmă o pereche de șosete, după care o aruncă din nou în 
COȘ. 

— Luca știa din ce familie provin, cu ce m-am ocupat. 
Pentru el nu a contat. Trecutul e trecut, așa obișnuia să 
spună. Trebuie să trăiești în prezent și să te gândești la 
viitor. Exact asta am făcut noi. Ne-am încropit o viaţă 
decentă, muncind din greu. După aceea l-au omorât. Au 
omorât un om bun pentru un motiv absurd. Pe el l-au ucis, 

iar restaurantului i-au dat foc pentru că nu le-am plătit 
taxa de protecţie. L-au bătut până l-au omorât. 

Se opri și-și apăsă ochii cu palmele. 

— Voi, poliția, ce măsuri aţi luat? Niciuna. La voi 
trecutul nu e trecut, nu-l consideraţi astfel. Luca a fost ucis 
pentru că s-a însurat cu o DeSalvo, ăsta-i adevărul. 

Incepu din nou să împăturească hainele, dar mișcările 
nu mai erau eficiente. 

— Acum copiii mei au rămas fără tată, nu avem ce ne 
trebuie pentru o viaţă decentă. Asta e tot ce am putut face. 
Partea cea mai bună a răului posibil. Nu am propriul 
restaurant, dar m-am angajat la unul. Am închiriat o 
cameră la etaj și o baie, ca să pot plăti, la rândul meu, 
chiria, și să am pe cineva aici, ca să-mi supravegheze 
băieţii când eu lucrez în schimbul trei. Asta e viaţa mea de 
acum. Dar copiii mei trebuie să aibă una mai bună. 

— lar Ava Anders ţi-a oferit mijlocul prin care să 
dăruiești fiilor dumitale o viață mult mai bună. 

— Da, au câștigat bursele de studii. 

— Competiţia e destul de mare pentru câștigarea unei 
asemenea burse, răspunse Eve. Sunt mulţi copiii talentaţi, 
la fel ca fiii dumitale. Dar ei le-au obţinut. Cu toate 
avantajele necesare. 

— Doar nu vreţi să insinuaţi că nu le-au luat pe merit. 

Se repezi asupra lui Eve ca o fiară. 

— Dacă asta vreţi să spuneţi, atunci ieșiţi naibii din casa 
mea. N-aveţi decât să emiteți mandatul ală, dar acum 
căraţi-vă de aici. 

— Ea v-a oferit o mulţime de lucruri, continuă Eve. Mici 
vacanțe, băuturi gratis la piscină. Dintre toate, te-a ales pe 
dumneata, Bebe? 

— Nu pricep la ce anume vă referiţi. 

— Ti-a favorizat copiii, te-a ajutat când ai avut necazuri. 
Și a știut de unde vii și care e trecutul tău. I-ai făcut o mică 
favoare, una mică de tot, iar ea te-a recompensat, 
ajutându-i pe băieţi să ajungă cineva. 

— Nu mi-a cerut niciodată nici măcar un capăt de aţă. 
Ileșiți dracului din casa mea. 

— Unde te aflai în data de 18 martie, de la ora 1:00 la 
ora 4:00 dimineaţa? 

— Poftim? Ce? Păi, unde mă aflu în fiecare noapte 
dăruită de Dumnezeu. Am cumva faţă de târfă? Vi se pare 
că-mi petrec nopţile pe afară? 

— E vorba de o singură noapte, Bebe. Noaptea în care a 
fost ucis Thomas Anders. 

Ea deveni brusc extrem de palidă și-și cuprinse talia cu 
mâna. 

— Aţi înnebunit? Cred că l-a ucis o nebună care lucra ca 
CI. Ştie toată lumea. O... 

Se lăsă pe scaun. 

— Doamne, credeţi că eu aș fi făptașul? Credeţi asta din 
pricina meseriei pe care am avut-o? Pentru că o vreme am 
avut aceeași meserie cu...? Fiindcă sunt o DeSalvo? 

— Eu cred că ăsta e motivul pentru care Ava te-a 
preferat, Bebe. De aceea te-a cercetat cu atenţie. Eu, în 
locul tău, aș fi cerut altceva. Să-mi caute un loc mai 
aproape de școală, mai plăcut. Dar tu ai fost deșteaptă și 
nu te-ai lăcomit prea tare. 

— Chiar credeţi că eu am... Cum credeţi că aș fi reușit să 
intru în casa lor blindată din New York? Cum vă imaginaţi 
că aș fi reușit să intru? 

— Putea să te ajute Ava. 

— Adică dumneavoastră, aici, în bucătăria casei mele, 
veniţi și afirmaţi că Ava, că doamna Anders, m-a angajat 
să-i ucid soţul? Acum sunt o criminală care ucide bărbaţi? 
Dumnezeule, eu muncesc ca bucătăreasă într-un 
restaurant ca să le fac rost băieţilor de mâncare bună și de 
îmbrăcăminte, ca să meargă și ei în tabără, în vacanţă. Păi 
dacă tot îmi câștig existenţa cu asemenea „lovituri”, ce mai 
caut eu aici, la spălătorie, împăturind rufe? 

— Poate că, făcându-i Avei o favoare, aţi obţinut un loc 
la o școală bună pentru fiii dumneavoastră, sublinie 
Peabody. Astfel ca ei să aibă șansa unei vieţi mai bune. 

— Au obţinut bursa pe merit. Ştiţi ce am fost nevoită să 
înghit pentru ca băieţii mei să fie înscriși în acest 
program? Să particip la evenimente caritabile, să-i fac să 
înţeleagă că trebuie să fie sponsorizaţi? Dom își dorea 
foarte tare să joace baseball, iar Paulie își dorește 
întotdeauna exact ce vrea și Dom. Nu-mi puteam permite 
să plătesc taxele, așa că am înghiţit în sec și i-am înscris în 
programul acela. Restul au obţinut prin propria lor 
strădanie. Singur puteţi obține mandat pe numele meu. O 
să sun la Legal Aid, să cer un avocat. Hai, gata, plecaţi, nu 
mai am nimic de zis. 


— A zgâlţâit-o, zise Peabody imediat ce reveniră afară pe 
trotuar. 

— Da. S-a mai relaxat puţin câtă vreme am discutat 
despre familia ei. S-a înfuriat puţin, dar apoi s-a relaxat. 
Interesant. 

— Dar nici nu i-a prea plăcut că ne-am prezentat la ușa 
ei. Mai ales asta, admise Peabody. Insă a tresărit din clipa 
în care ne-a văzut. Probabil că e din cauza conștiinței 
încărcate. 

— Posibil. Copiii reprezintă un buton excelent pe care 
poţi să apeşi. În treizeci de secunde îţi dai seama că ea ar 
face absolut orice de dragul copiilor ei. Ava e capabilă să 
vadă asta, să construiască în jurul acestui lucru, să-l 
folosească în avantajul ei. 

— Probabil că a trebuit să se mute de colo-colo, cugetă 
Peabody. Știu că ai spus că Ava putea să-i dea o mână de 
ajutor, dar nu prea o văd eu făcând ceva ca să-i asigure 
transportul. 

— Da, așa e, nici eu nu cred. Probabil că a folosit 
autobuzul sau metroul. Tu stai de vorbă cu vecinul din 
dreapta, iar eu o să discut cu cel din stânga. Să vedem ce 

au și ei de zis despre repetatele ei mutări și reveniri. După 
aceea vom sta de vorbă cu șeful ei. 


— Eu îmi văd de ale mele, preciză Cecil Blink, în 
momentul în care Eve păși în casa aceea cu atmosferă 
înăbușitoare și umedă. Ce a făcut? 

În privirea lui se ghicea lăcomia, iar în aer plutea un 
ușor miros de friptură. 

— Facem niște cercetări în acest cartier, aceasta e 
problema. De ce presupuneţi că doamna Petrelli ar fi făcut 
ceva rău? 

— E un atribut al firii sale. Cam asta se spune despre 
ucigașii în serie, nu? 

El dădu din cap atotștiutor și o ploaie de mătreaţă căzu 
pe umerii halatului său de casă de culoare roșie. 

— Când treci pe lângă ea, nu-ţi adresează nici trei vorbe. 
Niciodată să nu ai încredere într-o femeie tăcută. Înainte 
să-l omoare în bătaie pe bărbatul ei și să-l arunce în râu, 
aveau propriul restaurant. Mafia a fost. Ea are legături cu 
Mafia. 

Rosti vorbele ca și cum i-ar fi comunicat o mare noutate, 
așa ca Eve se prefăcu extrem de interesată. 

— Nu mai spuneţi! 

— Ba o spun și chiar în gura mare. Poate că restaurantul 
ala ascundea cine știe ce afaceri ilegale, așa că l-au ucis 
niște rivali din Mafia, așa se pare. Așa au procedat. 

— O să verific, mulţumesc. Până atunci, îmi puteţi spune 
dacă pe data de 18 martie, la primele ore ale dimineţii, aţi 
observat ceva straniu în cartier? Joia trecută. Pe la ora 
patru, să spunem? 

— Eu îmi văd de treaba mea. Pe dracu”. 

— Poate că în noaptea aceea n-aţi avut stare sau poate 
că v-aţi dus să beţi un pahar cu apă. Poate că aţi observat 
ceva agitaţie pe stradă. Cineva care trecea, care cobora 
din taxi, din automobilul personal? 

— Nu pot spune că am văzut. 

Ceea ce părea că-l dezamăgește. 

— Vecina ei, ea da, vine târziu acasă, cred că pe la 
douăsprezece noaptea, trei nopţi pe săptămână. Ele spun 
că sunt bucătărese la restaurantul Fortuna. Eu nu merg la 
restaurant. Te sărăcesc, nu altceva. 

— Vecina dumneavoastră primește oaspeţi? 

— La băieţii ei vin în vizită alţi băieţi. Bănuiesc că nu-i a 
bună. Femeia aceea care locuiește în casa ei, Nina Cohen, 
aduce în fiecare miercuri seara niște amici acasă. Zice ea 
că joacă bridge. În alte câteva nopţi, băieţii ei au adus 
acasă alți câţiva băieţi, care mai vin în vizită din când în 
când. Băieţii ei nu merg la școala din cartier. Ei nu i se 
pare suficient de potrivită. Merg la o școală particulară. Ei 
zic că ar fi obţinut o bursă sau cam așa ceva. După mine, s- 
au înscris acolo cu banii dați de Mafia. 

— În regulă. Vă mulțumesc pentru timpul acordat. 

— O să-mi încui ușile de două ori mai repede ca înainte. 
Femeile tăcute sunt al naibii de periculoase. 

Neputând să se abţină, Eve îi dărui un surâs cu gura 
închisă, după care plecă. 


— Copiii sunt bine-crescuţi, raportă Peabody. Iar casa e 
mereu curată. Și vecina și soţul ei dormeau profund, iar 
dormitorul e situat în partea din spate, în noaptea cu 
pricină, la ora respectivă. lar ea o consideră pe Petrelli o 
mamă de nota zece. 

Când Eve aprobă dând din cap, rămânând pe scaunul 
mașinii și uitându-se când într-o parte când în alta, 
Peabody întrebă: 

— Acum ce facem? 

— li mai dăm lui Bebe o idee la care să reflecteze. Dacă 
nu a renunţat să se ducă azi la serviciu, înseamnă că în 
scurt timp va ieși din casă. Ştii ce ar întărâta-o și mai mult 
pe o mamă care e deja considerată o mamă de nota zece? 
Să dai copiilor un ditamai morcovul, după care să îl ei de 
sub nasul lor. Doar că... 

— Le înlesnești băieţilor accesul la o bună educaţie, la 
tabere și programe sportive, le arăţi cam cum ar fi să aibă 
o astfel de viață. După care vine și fraza aia bine 
cunoscută: dacă vrei ca ei să beneficieze de toate lucrurile 
astea, trebuie să-mi faci o mică favoare. Nu va afla nimeni, 
niciodată. 

— S-ar putea să fi fost exact așa. E ceva ciudat cu femeia 
asta. 

Eve studie acele cutii poștale goale care așteptau la 
ferestre pline de speranţă, după care bătu cu degetele în 
volan. 

— Dar în același timp ascunde ceva. Așa că să-i mai dăm 
ceva la care să se gândească. 

Nu dură mult. Bebe ieși din casă purtând o haină de un 
maro șters, care parcă spunea: Nu mă băga în seamă. 
Eram doar în trecere pe-aici. 

Privirea ei se aţinti drept asupra mașinii, asupra lui Eve, 
iar gura ei deveni o linie lungă, subţire. Poate că vecina îi 
acordase punctaj maxim ca mamă, dar Eve fu nevoită să i-l 
acorde pentru felul în care ridică în direcţia lor degetul 
mijlociu. Avea tupeu, având în vedere că făcea gestul în 
faţa a două polițiste care cercetau un asasinat. 

Bebe înaintă către capătul clădirii. După ce o lăsă să 
înainteze câţiva yarzi, Eve luă curba, urmând-o încet. Două 
clădiri și ceva până la staţia de autobuz, cugetă Eve. 
Probabil că pe ploaie, pe zăpadă și vânt, distanţa asta era 
un calvar. Eve luă iar curba, în vreme ce Bebe rămase la 
stop, cu mâinile încrucișate la piept și cu privirea aţintită 
înainte. 

Când apăru autobuzul, Bebe urcă. Eve continuă 
urmărirea. Autobuzul se opri la următorul stop, apoi la 
următorul, intrând în zona următorului cartier. Casele erau 
acum mult mai spaţioase, trotuarele erau mai puţin 
denivelate, vehiculele mai mari și mai noi. 

— Trebuie să fie greu, comentă Peabody, să pleci la 
muncă din cartierul acela, ca să lucrezi pentru 
restaurantul altcuiva, după ce ai avut și tu unul. 

E ca o palmă pe care o primești zilnic. Ea urmări cum 
Bebe coboară din autobuz, îi aruncă o privire furioasă și 
apoi se îndreptă rapid spre restaurantul vopsit într-un alb 
strălucitor, cu o firmă de un galben-aprins. 

— Peabody, verifică ce echipă se ocupă de zona asta. Și 
apoi vezi dacă nu cumva niște confraţi de-ai noștri din 
Bronx vor să ia o cină în stil italian. 

— Nu o scapi din ochi. 

— Mda. E tare, dar va ceda în cele din urmă. 

— Nu știu ce să zic. Dacă aduci pe capul ei încă doi 
polițiști, o enervezi, o faci să se încăpăţâneze să nu spună 
nimic. Avocatul de la Legal Aid ne poate acuza de hărțuire. 

— Nu va apela la instituţia asta. Va spune tot, repetă 
Eve. Pun pariu că până la sfârșitul serii scoate tot, pe 
douăzeci de dolari. 

— Azi? Deși e din neamul DeSalvo? 

Peabody fornăi amuzată. 

— Da, mi-ar folosi douăzeci de dolari. S-a făcut. 

La sediul central, Eve scoase din pungile cu probe tubul 
cu vitamine. Îl puse pe birou, se aşeză și apoi se apucă să-l 
studieze. Un dispozitiv solid, împărţit în mai multe 
compartimente și placat cu aur. Din câte știa ea, nici 
măcar Roarke nu avea așa ceva. Dar, e drept, nici nu 
înghiţea constant tablete. 

Dacă ar fi venit vreodată ziua aceea, probabil că și-ar fi 
ales un recipient din platină, ornamentat cu diamante. 
Bine, nu ar alege așa ceva. Era prea aiurea și prea feminin. 

Așa cum părea a lui Anders, în mod cert. Hainele sport 
înlocuiseră hainele stilate. Un om care era obișnuit să-și 
petreacă majoritatea timpului la birou. 

— Tu i-ai cumpărat asta, Ava, nu-i așa? Tu ai plantat 
seminţele. Bietul de el era nevoit să-l folosească fiindcă era 
un dar din partea ta. 

Ai programat totul, cugetă ea, învârtind între degete 
recipientul greu din aur, ridicând apoi dinăuntru tubuleţul 
pentru pilule și vărsându-le apoi înăuntrul acestuia. 
Pilulele se așezară una peste alta. Umple-l și așa o să vezi 
câte pastile intră în fiecare compartiment. Vezi câte intră 
dintr-un singur tip de pilule, ori câte pot intra combinate, 
și împărţite după tipul și numele fiecărei vitamine. 

— Ei, Tommy, ti-au cam plăcut jucărioarele astea, iar 
Ava știa asta. 

Telefonă la cei de la informatică, așteptându-se să dea 
peste căpitan, dar avu surpriza să-i răspundă chiar Feeney. 

— O! Trăiești. 

— Înapoi în șa. 

El îi zâmbi larg. 

— Mă simt de milioane, milioane din acelea 
neimpozitate. Nu știu ce mi-au dat, dar au ucis microbul 
ăla afurisit. Ori poate că supa nevestei e de vină. 

— Mă bucur să aud asta. Uite ce am eu aici. Un 
dispozitiv electronic de repartizat pilule. 

— De ce dracu' să aibă cineva nevoie de așa ceva? 

— Gând la gând cu bucurie. E al lui Thomas Anders, iar 
mie mi-a venit o idee care nu-mi dă pace, și anume că soţia 
lui a strecurat înăuntru și vreo două somnifere. Ce spui 
dacă vin să ţi-l aduc? 

— Sigur. Trimit eu pe cineva la tine să-l ia. 

— Nu, lasă că-l aduc eu. Oricum aveam de gând să te 
vizitez. Cinci minute, atât durează. 

Închise aparatul, sigilă din nou dispozitivul, după care îl 
vâri sub braţ și o porni la drum. La departamentul de 
informatică, ea se îndepărtă în grabă de mulţimea aceea 
de culori și de hărmălaie, intrând direct în biroul lui 
Feeney. 

Având din nou o pată de culoare pe chipul ce semăna cu 
al unui basset, Feeney era așezat la biroul său. 

— Am foarte mult de lucru, îi declară el, dar a trebuit să 
dau două șuturi în dimineaţa asta. Ce bine-i să fii din nou 
acasă. 

— Eu mi-am petrecut două ceasuri în dimineaţa asta 
încercând să intimidez o văduvă cu doi copii. Ah, îmi ador 
meseria. 

El râse, după care ridică sprâncenele stufoase la 
dispozitivul pe care ea îl pusese pe biroul său. 

— lisuse, un dispozitiv de repartizat medicamente din 
aur și gravat cu iniţiale? 

— Pentru bărbatul pe care vrei să-l ucizi și care are tot 
ceea ce-și dorește. 

— Ai spus vreo două somnifere. Nu cred că ar fi de 
ajuns. 

— Avea în stomac urmele unei supradoze, dar nimeni nu 
poate spune dacă le lua regulat sau nu. Dar dacă a înghiţit 
chiar și o singură pilulă, atunci a fost suficient ca el să 
adoarmă și astfel cineva să poată intra nestingherit în 
dormitor și să-l burdușească apoi cu barbiturice și cu 
pastile pentru potenţă. Sau să fie destul de drogat încât 
cineva să-l poată lega fedeleș cu șnururile acelea, înainte 
ca el să-și revină în simţiri și să realizeze ce se petrece, 
pentru că eu cred că barbituricele alea nu făceau parte din 
plan. Ava nu e genul de femeie care să comită o asemenea 
greșeală. 

— Ea îl voia treaz în clipele cu pricina. 

— Mda. Ucigașul trebuia să apară, să-l lege, să-l lase 
fără aer, dacă te simţi strâns de gât, ce faci? 

— Deschizi gura și încerci să tragi aer în piept. 

— Şi când a făcut asta, ucigașul era pregătit să-i dea 
pastilele pentru cocoșel. Asfixierea urma să-l epuizeze, așa 
că acum poţi să-i înfigi și jucărelele în penis. Il lași să 
gâfâie și să se agite până ce pui la punct restul scenariului. 
Dacă faci totul ca la carte, și în cazul acesta nu s-a lucrat 
ca la carte, pare ca și cum victima se juca, agitându-se, 
pradă pasiunii. Dar pasiunea și jocul scapă de sub control. 
Pariez că primise instrucţiuni să slăbească șnururile după 
ce treaba cu penisul fusese rezolvată, ca să pară, cel puţin, 
că persoana încercase să-l resusciteze. Şi uite așa bărbatul 
cel infidel are parte de un tragic, jenant, dar adesea 
întâlnit accident, iar panicata parteneră de drăgălășenii 
sexuale fuge de la locul faptei. 

— Ce ţi-e și cu sexul ăsta. 

— O căutăm, dar până acum nu am obţinut absolut 
nimic. Pentru că Anders nu era genul infidel. Dar locul 
faptei și probele indică exact asta. 

Ideea asta, își dădu seama Eve - faptul că-l omorâse și-i 
stricase și reputaţia, îi crea un ghem în stomac. 

— Ideea e că ucigașul i-a administrat acele stimulente 
pentru penis. Nu pe cale orală. Cred că i le-a dat imediat 
după barbiturice. 

— Vrei să verific dacă soţia a umblat la acest dispozitiv? 

— Da. Dacă ai posibilitatea să-l deschizi, să vezi dacă s-a 
luat sau s-a adăugat ceva înăuntru înainte ca el să fie 
asasinat, cu vreo două zile înainte, probabil. Soţia lui a 
plecat din New York pe 15 martie. 

— Dă-mi voie să văd cum funcţionează. 

Feeney potrivi inițialele, desigilă dispozitivul, după care 
scoase cutia dinăuntru. 

— Doamne, da’ grea mai e. Are și setări manuale și 
vocale. Dacă a făcut-o manual, atunci va fi mult mai greu s- 
o prinzi. lar dacă a folosit instrucţiuni vocale, atunci un 
avocat ar putea argumenta că ea avea calitatea de soţie. 
Că putea să umple tuburile la cererea lui sau să mai 
adauge pilule tot la rugămintea lui, chiar și acele 
somnifere. lar el nu mai e pe lumea asta ca să-l poată 
contrazice. 

— Să o luăm pe rând. 

ll lăsă pe el să continue operaţiunea, retrăgându-se. 
Trebuia să vadă dacă Peabody a luat legătura cu patronul 
doamnei Petrelli și, în afară de asta, trebuiau să demareze 
cercetarea în privința celorlalte piste posibile pe care le 
descoperiseră în dosare. Să verifice o parte din variante. 

Avea senzaţia că în cazul lui Petrelli, computerul va găsi 
informaţii pozitive, având în vedere datele, dar... 

Se opri în secunda în care dădu cu ochii de Benedict 
Forrest care aștepta în faţa biroului ei. Nici să se scarpine 
pe fese nu putea, că imediat dădea cu ochii de cineva care 
o aștepta, cam așa stătea situaţia la momentul acela. 

El sări cât ai clipi în picioare. 

— Doamnă locotenent Dallas, trebuie neapărat să stăm 
de vorbă. 

Din moment ce nu o deranja să stea din nou de vorbă cu 
el, îi făcu semn cu brațul. 

— Poftiţi în biroul meu. 

Ea îl conduse, schimbând o privire cu Peabody, în timp 
ce-și făcea loc prin labirintul de nișe. Licărul pe care-l 
descoperi în privirea colegei ei o făcu să-l îndemne pe Ben 
să intre. 

— Luaţi-o înainte. Vin și eu imediat. 

După care o coti în direcţia lui Peabody. 

— Ce-ai aflat? 

— Că Charles și Louise se căsătoresc. 

— Ştiu. Ai... 

— Știu că știi fiindcă Charles tocmai mi-a mărturisit că a 
vorbit cu tine, dar tu nu mi-ai spus și mie. Am stat atâta 
împreună, și nu mi-ai spus. 

— Nu era singura mea preocupare. 

— Dar asta e o veste a-ntâia. 

Își trecu mâna prin păr, iar Eve nu reușea să înțeleagă 
de ce o nuntă le tulbura atât de tare pe femeile mature. 

— E mega-mega veste! Mi-a zis că o să renunţe la 
activitatea de CI și o să lucreze ca terapeut și că vor 
organiza nunta la tine acasă cam în două luni și că... 

— Iisuse, Peabody, în birou mă așteaptă o persoană care 
are legătură cu cazul pe care-l anchetăm. Hai să nu vorbim 
o oră despre viaţa altora, ce spui? 

— Ah, dar e atât de dulce. Și romantic. 

Eve se aplecă spre ea. 

— Nu o să stai aici, cu licărul acela în priviri, 
domnișoară detectiv. Nu dacă lucrezi cu mine. Asta dacă 
nu ai stat de vorbă cumva cu Ava Anders, iar ea a făcut o 
mărturisire completă. În plus, dacă ești în staff-ul meu, 
cuvintele dulce și romantic nu au ce să caute pe buzele 
tale, decât dacă au și o undă de sarcasm. Acum dă-i 
drumul. 

— Mereu îmi strici cheful. 

— Şi tu la fel. Nina Cohen. 

— Din câte știe ea, doamna Petrelli nu a ieșit din casă în 
noaptea crimei. Dar oricum zicea că Petrelli nu iese în 

oraș, de obicei, după miezul nopţii, așa că a presupus că nu 
a plecat nici în noaptea aceea. 

Peabody se uită la ceas. 

— Se apropie momentul în care îmi datorezi douăzeci de 
dolari. 

— Mai e până acolo, o avertiză Eve, după care se 
îndreptă spre biroul ei. 

Ben se plimba prin încăpere. Eve ascultă sunetul pașilor 
pe podeaua uzată din lemn. Înainte și înapoi, înainte și 
înapoi. Și ea avea tendinţa să procedeze la fel când ceva 
nu-i dădea pace. 

— Îmi cer scuze, spuse ea. Luaţi loc. 

— Aţi trecut-o pe Ava pe lista suspecţilor. 

Eva închise ușa în urma ei. Imediat biroul luă înfățișarea 
unei cutii, dar măcar se putea vorbi între patru ochi. 

— Așa obișnuiesc eu să-i consider pe oameni, posibili 
suspecți. 

— Dar e o pierdere de vreme să cercetezi un om care nu 
ar fi fost în stare să-i facă rău unchiului meu, iar asta vă 
face să nu căutaţi adevăratul făptaș. 

Își trecu degetele prin păr. 

— Mi-a spus Leopold că i-aţi pus întrebări despre ea. 
Cincizeci la sută e înclinat să creadă în varianta 
dumneavoastră, așa că s-a simţit dator să mă avertizeze. 
Ca și cum ea ar fi fost în stare să mă spânzure cu propria 
mea curea sau ceva de genul acesta. E o nebunie. 

— Unchiul dumneavoastră era un om bogat. Așa că ea 
este acum mult mai bogată decât înainte de decesul lui. 

— Da, și eu la fel. O, Doamne! Da, sunt mai bogat, dacă 
vrem să privim lucrurile din punct de vedere financiar. 

— Banii, mulţi sau puţini, sunt un motiv serios pentru a 
comite o crimă. 

— Ea nici măcar nu era în ţară. Acum dumneavoastră 
cercetaţi personalul, cereţi dosare, cercetaţi colaboratorii 
voluntari sau femeile ai căror copii au fost înscriși în 
programele firmei. Doamne Sfinte! 

Eve se așeză pe colţul biroului. 

— O apăraţi cu multă pasiune. 

— Eu sunt singura ei rudă, singura ei rudă apropiată în 
viaţă. 

El se frecă energic pe ceafă, ca și cum durerea toată s-ar 
fi strâns acolo. 

— Unchiul Tommy și-ar fi dorit ca eu să-i port de grijă și 
să-i iau și apărarea, ce naiba. 

— Mie mi s-a părut că nu vă înţelegeaţi prea bine. 
Înainte. 

— Cum vă spuneam... 

Vocea și ochii căprui deveniră ca de gheaţă. 

— Eu sunt singura rudă care i-a mai rămas. 

— Şi printre altele, și cel care va avea o funcţie și o 
parte importantă la și din Anders Worldwide. Cred că asta 
e un motiv pentru ca doi oameni să devină mult mai 
apropiați. 

Răceala fu înlocuită atât de repede, de un șoc total, încât 
Eve se miră cum de omul nu devenise, fizic, altul. 

— E revoltător și demn de dispreţ ceea ce susţineți. 

— Sunteţi un bărbat singur și sănătos. Iar ea e o femeie 
atractivă. 

— Ea e soţia unchiului meu. E văduva lui. Doamne, de ce 
trebuie să gândiţi astfel? Chiar trebuie să transformați 
totul în ceva urât și obscen? 

— Așa sunt asasinatele, domnule Forrest. 
Dumneavoastră și Ava aveţi un alibi solid. E interesant 
faptul că aveaţi nevoie de niște alibiuri atât de puternice. 

— Ce-i așa interesant că ea era plecată într-o călătorie 
lungă, iar eu am avut noroc? Ce se întâmplă cu 
dumneavoastră? Dacă vreţi să trageţi în mine, de acord. 
Dar nu sunt de acord să trageţi în ea. Nu acum, când trece 
printr-o perioadă atât de grea. 

— Ştie că aţi venit aici? 

— Nu. Dacă i-aș spune tot ceea ce faceţi dumneavoastră, 
ar fi și mai stresată. 

— Perfect. Acum întoarceţi-vă în timp și spuneti-mi care 
era relația dumneavoastră cu Ava înainte de decesul 
unchiului. 

Ea ridică mâna înainte ca Ben să dea replica. 

— Să nu mă prostiţi. Dacă minţiţi, iar eu trebuie s-o 
dovedesc, pierdem vremea. Vreţi ca ucigașul să fie prins 
iar justiţia să-și spună cuvântul? 

— Sigur, sigur că îmi doresc. Dumnezeule, abia dacă pot 
să-mi iau gândul de la asta. Sigur că da. 

— Cum vă înţelegeaţi cu Ava înainte de martea trecută? 

— Bine, bine. 

El își duse palma la tâmplă, după care se lăsă să cadă pe 
scaun. 

— Nu prea eram apropiaţi. Nu era vorba că eram certati, 
nu, asta nu. 

— Atunci? 

— Noi... cred că nu aveam nimic în comun. Cred că tot 
ce ne lega era unchiul Tommy și nici nu eram neapărat de 
acord cu felul în care se desfășurau programele. Dar... 

— Fără dar. Spuneţi-mi doar cum stăteau lucrurile. 

El expiră cu putere. 

— Cred că, într-un mod ciudat, ne simțeam ca și cum 
eram în competiție pentru el. Ce idiot sună. Aţi putea 
crede că simțeam că ea mă îndepărtează tot mai mult pe 
măsură ce căsnicia lor înainta în timp. Poate că eu voiam 
să fiu cât mai departe de ea. Noi... Dar ea îl iubea, și asta e 
tot ce contează. Ea l-a iubit pe unchiul Tommy. Mereu îi 
făcea mici daruri, mereu îi aranja o călătorie în care el să 
joace golf sau un weekend la schi, ori alte lucruri de genul 
acesta. 

— Ah-aaah. 

— Bine, poate că lucrul acesta mă enerva, da, puţin... 
Faptul că îmi spunea abia în ultima secundă de planurile 
sale, după care dădea vina pe Leo. Spunea că-l rugase pe 
Leo să mă anunţe. Da, lucrul acesta nu l-am înghiţit. Leo 
nu uită nimic. Așa că ne întâlneam, eu și unchiul Tommy, la 

club, la curse sau la meci. Nu prea mă duceam la ei acasă. 
Oricum, în ultimii doi ani, după părerea mea, casa aceea 
nu prea mai era a lui. 

— De ce? 

— Din cauza deselor redecorări. Doamne, aţi văzut și 
dumneavoastră casa. Nu ai unde, ca bărbat, să te așezi cu 
picioarele pe o masă, ca să te uiţi la televizor. Lui nu-i 
păsa, continuă Ben. Spunea că-și acceptă reciproc 
trăsnăile. 

El tăcu o clipă, tulburat. 

— Acum nu mai are nicio importanţă. Acum totul s-a 
schimbat. 

— Da, așa este. Spuneţi-mi un lucru, vă rog. Dacă ar fi 
murit din cauze naturale sau, să zicem, în urma unui 
accident de schi, aţi mai fi simţit o nevoie atât de acută de 
a o apăra? 

— De unde vreţi să știu? 

— Aţi spus că ea a trecut printr-o perioadă grea. Nu v-aţi 
referit doar la moartea unchiului dumneavoastră, ci și la 
circumstanţele în care a murit. Scandalul iscat, rușinea... 
Ia gândiţi-vă o secundă la asta, puneţi în balanţă lucrurile. 

— Nu prea văd cum ar putea schimba... 

— Faceţi-mi pe plac, îl întrerupse Eve. 

— Ei, cred că nu aș fi simţit că are atâta nevoie de mine, 
așa cum simt acum. Adică vreau să spun că Ava nu pare 
genul de femeie care să aibă nevoie de grija cuiva. 

Chipul lui deveni dur, iar ridurile nu întârziară să-și facă 
apariţia. 

— Dar circumstanţele sunt acelea care sunt. 

— Circumstanţele arată că în clipa de față staţi aici, 
nefericit din pricina faptului că vă consideraţi lipsit de 
loialitate, doar pentru că v-aţi plâns puţin de ea. 

Un băiat de treabă, după cum l-ar fi categorisit Roarke. 
Eve știa că unii nu se puteau împiedica să rămână oameni 
de treabă, chiar și după ce primeau, și nu o dată, câţiva 
pumni în faţă. 

— Dar cu socrul ei cum se înţelegea? 

— Cu... Bine. De fapt, grozav. Unchiul glumea uneori, 
spunând că dacă n-ar fi văzut-o el primul, i-ar fi furat-o 
bunicul. Nu văd de ce lucrul acesta... 

— Voiam să verific. Nu-i așa că înainte să moară au avut 
o mică dispută? 

— Nu-mi amintesc. O, aceea... Da, cred că da, mai mult 
din vina mea. După cum spuneam, nu-mi place, și nu mi-a 
plăcut niciodată, felul cum coordonează ea o parte din 
programe. M-am plâns bunicului, spunându-i că Ava 
folosea bugetul destinat acelor programe în scop personal. 
El s-a cam enervat, dar, până la urmă, el și Ava au rezolvat 
această neînțelegere. Doamnă locotenent, eu înţeleg 
perfect că dumneavoastră vă faceţi meseria și am înţeles 
că sunteţi cea mai bună din branșă. Dar mi se pare greșit, 
pur și simplu greșit că o consideraţi pe Ava în felul acesta. 
Eu nu vreau ca adevăratul ucigaș al unchiului Tommy să 
scape nepedepsit. 

— Nici eu. Trebuie să cercetez multe aspecte și multe 
persoane. Acum o să vă rog să-l puneţi pe unchiul 
dumneavoastră înaintea tuturor lucrurilor. Să nu pomeniţi 
nimănui despre conversaţia noastră. i 

Se dădu jos de pe marginea biroului. Ințelegând 
semnalul, Ben se ridică. 

— În regulă. Vă las să vă faceți treburile. Doamnă 
locotenent, cine-l cunoștea, cine-l știa cu adevărat nu ar fi 
avut cum să-i facă rău. Probabil că a fost vorba de un 
străin. E singura variantă logică. 

Ea nu-l contrazise. 


Acum doi ani, își zise ea, așezându-se iar la birou. Acum 
doi ani murise tatăl lui. Acum doi ani Ava redecorase casa. 
Acum doi ani ea demarase acel program destinat mamelor. 
Făcuse o mică pauză, după care îl angajase pe Charles. 

Pregătea terenul, își zise Eve. Gândea pe mai departe. 
Dar cât de departe, se întrebă Eve. Ceru informaţii 
actualizate referitoare la Reginald Thomas Anders. 

Citi datele oficiale, biografia, paginile care conţineau 
activitatea lui socială, interviurile. Eve îl percepu ca pe un 
om de afaceri priceput, care, după ce se retrăsese din 
activitate, se bucurase de timpul liber. Suferise de 
hipertensiune arterială, și urma un tratament specific. 
Căzuse în cabina de duș, în casa în care fiul său se relaxa 
la sfârșit de săptămână, situată în Hamptons. Încercase să 
se agaţe de ceva, poate era ameţit, poate își pierduse 
echilibrul, după care alunecase și-și spărsese capul, de 
marmura italiană. 

În momentul respectiv, fiul, nora și nepotul se aflau în 
aceeași casă. 

Și dacă? se gândi Eve, după care printă fotografia de pe 
cartea de identitate a lui Reginald Anders, alături de date, 
pentru a le adăuga pe panourile dedicate cazului. După ce 
reveni la birou, îl sună pe cel care se ocupase de cazul 
Hampton. 


O oră mai târziu, cu cizmele rezemate de birou, continua 
să studieze datele de pe panou, când Peabody își făcu 
apariţia. 

— Cred că ea i-a făcut bucata bătrânului, zise Eve. 

— Da, știu. 

— Nu, mă refer la Reginald T. Anders. Poate că a fost 
doar un accident fericit, care a inspirat-o, care a dus la 
toate celelalte evenimente, dar ea e o femeie care 
plănuiește totul. Chiar și lucrurile mărunte, cum spune 
Leo. Bătrânul o certase fiindcă cheltuia banii firmei. Iar ei 
probabil că nu i-a plăcut defel chestia asta. Și știi ceva, 
cred că se gândise deja la redecorare înainte ca el să-și 
zdrobească ţeasta în cabina de duș, făcând-o astfel să 
devină soţia celui care deţinea acum poziţia cea mai înaltă 
în companie. 

— Poftim? 

Eve clătină din cap. 

— În esenţă, bătrânul se retrăsese, dând frâiele altcuiva, 
dar încă mai deţinea oarece control. Se pare că e un obicei 
al bărbaţilor din familia Anders. Să dea cuiva controlul, dar 
să păstreze puterea. Tommy moștenește mare pare din 
control și acţiuni, dar îi oferă o părticică și devotatei lui 
soţii. Pariez că ea i-a cerut asta. „Tommy, sper că nu-ţi cer 
prea mult, dar tu știi cât de mult l-am iubit pe Reggie. 
Dacă aș avea o părticică cât de mică din companie, așa, în 
amintirea lui, nu de alta, ar însemna atât de mult pentru 
mine.” Da, cred că așa a pledat. O bucăţică mică de 
plăcintă, așa, ca să guste, în așteptarea porţiei celei mari. 

— Dar dacă dorea porţia cea mare, de ce nu s-a dat la 
bătrân? Adică, dacă reușea să se mărite cu el, nu mai avea 
nevoie de fiu. 

— Pariez că a luat în calcul și varianta asta, replică Eve. 
Dar el le prefera pe cele mult mai tinerele. Pe vremea când 
ea l-a agăţat pe Tommy, bătrânul umbla cu femei cu zece 
ani mai tinere ca Ava. 

— Și iată al doilea motiv. Un bărbat de optzeci de ani se 
însoară cu o femeie mult, mult mai tânără ca el, după care 
dă colțul, și, ia spune, în cazul ăsta cine pare principalul 
suspect? 

— Femeia cu mult mai tânără. 

— Exact la asta s-a gândit și cel care a anchetat cazul, 
cu toate că moartea părea un accident. El încă o suspecta 
pe actrița aceea apetisantă, în vârstă de douăzeci și șase 
de ani, care întreținea relaţii intime cu bătrânul domn de 
câteva luni de zile. I-a cercetat furibund pe Tommy și pe 
Ben, principalii beneficiari. Dar pe Ava n-a cercetat-o decât 
în treacăt. 

Peabody mai analiză o dată informaţiile. 

— Și dacă se insista pe ideea de accident, ea nu avea 
cum să iasă în evidenţă. 

— Pun pariu că petrecerea aceea, organizată acolo, în 
casă... da, pariez că a fost acoperirea perfectă. Cine să 
bage de seamă dacă gazda ocupată lipsește zece minute de 
la petrecere? Dacă nu cumva a pregătit chiar ea totul, și 
precis așa a fost, poţi fi sigură. 

Simplu, cugetă Eve. Repede și ușor. 

— Nu a fost nevoie decât să se furișeze înăuntru, 
dezbrăcată. Trebuia să se dezbrace ca să nu-și ude hainele. 
Socrul cânta în timp ce-și făcea duș. A pășit înăuntru, i-a 
dat brânci. A ieșit, s-a șters bine cu prosopul, după care s-a 
îmbrăcat. După aceea, a luat prosopul și l-a dus în propria 
baie. S-a spălat pe mâini, și-a refăcut machiajul, s-a întors 
alături de invitaţi. Cred că nu a durat mai mult de zece 
minute. 

Ea își lăsă picioarele jos și îi zâmbi lui Peabody. 

— Şi cine crezi tu că a fost prima persoană care a sesizat 
absenţa lui Reggie? Iisuse, unde e Reggie? Ah, a pierdut 
tocmai partea cea mai interesantă și veselă a petrecerii. 
Tommy, fii tu drăguţ și spune-i tatălui tău că o să-i 
pregătesc un martini fără cusur. 

— Cu sânge rece. 

— Şi inteligentă. Nu putea să procedeze la fel cu soţul. 
Nici măcar de o manieră asemănătoare. Pentru că oamenii 
ar fi bănuit-o imediat. Era posibil. Nu putea fi vorba de un 
accident casnic, unul de rutină, pentru că avuseseră loc 
prea multe accidente în familia Anders. Și totuși, din 
nefericire, eu tot nu pot să renunţ la ideea că incidentul 
acesta i s-a datorat ei. 

— Să revenim la asasinat, zise Peabody. O crimă 
suculentă, cu aer de senzaţional, care atrage după sine 
multă publicitate. Cine ar face legătura între un accident 
petrecut în duș acum doi ani și asasinatul acesta? Nimeni, 
cu excepţia ta. 

— A fost plănuit ca o partidă de sex încheiată tragic. 
Tehnic un accident, da, dar unul senzaţional. Sau, dacă nu, 
o crimă sexuală. Partenera se enervează, nu se oprește la 

timp, atunci când lucrurile nu deveniseră încă periculoase 
în jocul acela în doi. Oricare ar fi varianta, pe ea o 
avantajează. Îl face pe Anders responsabil de propria 
moarte. De data asta casa e goală. Ava e plecată departe în 
compania unor prietene, la mii de kilometri depărtare. Se 
pricepe al dracului să facă planuri. Am nevoie de... tu de ce 
ai venit? 

— O, am și uitat din pricina cântatului sub duș. Cei din 
Bronx au dat raportul. Au savurat din plin spaghetele 
bologneze și manicotti, trimițând între timp niște priviri 
menite s-o intimideze pe doamna Petrelli, care se afla în 
bucătăria aceea amenajată ca un spaţiu deschis. Ea a 
plecat la jumătatea turei. Chelneriţța care-i servea a zis că 
a încurcat două meniuri comandate, după care i-a 
comunicat șefului că nu se simte bine. Or să fie fericiți să 
revină mâine la locul cu pricina, să mai savureze o omletă 
și lasagna. 

— Mari sacrificii mai fac și polițiștii. Nu cred că va mai 
dura atât de mult. O să-i ţinem prin apropiere, dar până 
atunci trebuie să revizuiesc toate informaţiile legate de 
bătrânul domn, să scriu raportul, să-mi aranjez notițele, 
după care să i le trimit lui Mira, ca să le analizeze și ea. 
Mai am de analizat și interviurile pe care mi le-a expediat 
Nadine, după care să o cercetez puţin și pe fetița cu care 
se juca bunicul, să-i verific pe ceilalţi invitaţi la petrecere 
și să îi interoghez din nou. Apoi... știi bine că mi-ar fi mai 
ușor dacă te-aș avea pe tine drept ajutor și aș putea să-ţi 
pasez partea cea mai grea. 

— Şi cu toate astea, îmi pui fără încetare greul muncii pe 
umeri. 

— Nu-i același lucru. Așteaptă o clipă, ia stai puţin. 

Eve se înălţă în scaun. 

— Orice om are parte de ajutoare, de administratori, de 
asistenţi personali. 

— Cu excepţia ta. 

— Şi a Avei. Unde sunt ajutoarele Avei? Studiază și 
revizuiește rapoartele și datele legate de moartea lui 
Reginald Anders, analizează noua teorie pe care tocmai am 
discutat-o. Verifică lista invitaţilor prezenţi la petrecere și 
pune-te pe treabă în privinţa interogatoriilor. 

— Şi mai spui că nu fac și munca de jos. 

— leşi. 

Eve își căută link-ul și-l sună pe Leopold. 

— Pe cine foloseşte Ava ca ajutor sau ca promotor al 
activităților sale? întrebi ea. Nu am găsit niciun nume. 

— Fiindcă, oficial, nu există. Dacă are într-adevăr un 
promotor, femeie sau bărbat, salariile sau beneficiile 
acestei persoane sunt plătite din buzunarul Avei. 

Nu din al Avei pe care o cunoștea Eve. 

— Vreţi să spuneți că ea face toată munca, singură 
singurică, că ea dă telefoanele, ea citește dosarele și așa 
mai departe? 

— Nu, vreau să spun că alege voluntari, alcătuiește din 
când în când câte-o echipă. În schimbul unor favoruri mici 
și rapide. Le-a ales și pe unele mămici înscrise în 
programele demarate de ea, spunându-le că asta le va da 
un sentiment de mândrie și va fi un soi de antrenament 
pentru o posibilă viitoare slujbă. Nu le-a plătit pe niciuna 
dintre ele. Le dădea din când în când câte un cadou. 

El îi zâmbi trist. 

— li place să ofere daruri. 

— Cunoașteţi numele acestor persoane? 

— Nu există o listă. E ceva neoficial, cum vă spuneam. 
Dar v-aș putea face rost de câteva. Va trebui să întreb și eu 
pe alţii, pentru că nu cunosc personal cine și ce favoruri i-a 
făcut. 

— Vă rămân recunoscătoare. 

— Doamnă locotenent, am aflat că Ben a trecut pe la 
dumneavoastră. Imi cer scuze. Nu trebuia să-i spun nimic, 
cu toate că dumneavoastră aţi declarat că... 

— Nu-i nicio problemă. 

— Îmi stă în gât, asta-i tot ce pot să vă spun. Mi-a intrat 
în suflet și a rămas acolo, mă refer la felul în care le-a 
făcut ea pe toate. Grea treabă, grea sarcină, nu? Acum va 
veni rândul lui să preia aceste sarcini. Ea... 

El se întrerupse. 

— Se vede treaba că subiectul ăsta încă nu-mi dă pace. 
Am să mă ocup de lista aceea. 

— Vă mulțumesc. 

Putea să parieze că Petrelli nu lipsea de pe listă. Tocmai 
pusese pariu... 

— Ce-i? întrebă ea imediat ce link-ul ei sună. 

— Dallas, ghici cine-i aici? 

— Ia ghici cât o să-mi ia să-ți înnod limba. 

— Iisuse. 

Peabody își vâri rapid limba în gură. 

— Bebe Petrelli. Și e al dracului de furioasă! 

— Excelent, alege o cameră de interogatoriu și condu-o 
înăuntru. 

Eve se sprijini de spătarul scaunului, era bine să o lase 
pe Bebe să se calmeze puţin, și privi spre panoul de 
prezentare a cazului. 

— Breșa a început să se formeze, Ava. Nu simţi? Nu 
simţi asta sub pantofiorii tăi eleganti? De-abia aştept să 
văd cum aluneci în gaura care se va forma la un moment 
dat. Habar nu am de ce aștept momentul acesta cu atâta 
nerăbdare. Dar am și eu impulsurile mele, ce naiba. 

Eve mai așteptă zece minute, după care plecă în grabă s- 
o interogheze pe Bebe. 

— Asta-i o porcărie. E hărțuire. 

Eve ridică din umeri, așezându-se pe un scaun aflat în 
faţa măsuţei la care şedea mult prea nervoasa Bebe. 

— Sună avocatul, depune o plângere. Dar nu vrei să faci 
asta, Bebe, așa că nu are rost să pierdem vremea. Ai 
dreptul să păstrezi tăcerea, începu Eve să recite din Codul 

Miranda! revizuit, în vreme ce Bebe se uita la ea 
nevenindu-i să creadă. 

— Mă arestaţi? 

— Nu am spus nimic despre arestare, cel puţin pentru 
moment. Te-am întrebat dacă ai înţeles care sunt 
obligaţiile și drepturile dumitale în problema de față. Ai 
înţeles despre ce este vorba? 

— Da, naiba, am înţeles perfect. Dar nu pricep de ce am 
obligaţii în cazul de faţă. Eu nu am făcut nimic. 

— Ţi-a cerut Ava să faci ceva? 

— Nu. 

Bebe își înconjură talia cu braţele, strângând cu putere. 

— Pe bune? Nu ţi-a cerut să dai niște telefoane în 
numele ei sau să pregătești niște cannoli pentru o 
petrecere? Să-i faci comisioane, să rezolvi o trebșoară de la 
ea de la birou? 

— Mă gândeam că v-aţi referit la... 

Braţele ei se relaxară. 

— Da, sigur, i-am mai dat și cu o mână de ajutor. 
Voluntar. Familia Anders le-a oferit foarte mult copiilor 
mei, dar și mie. Așa că am fost fericită să o pot răsplăti pe 
doamna Anders. Părea că nu primesc totul de pomană. 

— Te făcea să te simţi mândră, într-un fel. La început, să 
spunem, ţi-a cerut mici favoruri, apoi ceva mai important, 
după care un favor și mai mare. Așa a fost, Bebe? 

— Am spus că am ajutat-o. Mi-a făcut plăcere s-o ajut. 

— Ai avut încredere în ea? Ţi-ai deschis sufletul față de 
ea? Cred că erai cam strânsă cu ușa, nu? Din moment ce-i 
făceai aceste favoruri. Din moment ce avea încredere să ţi 
le încredinţeze. Și pentru că ţi-a oferit și câteva vacanțe 
scurte. I-ai spus ce mult îţi lipsea soţul, că ţi-e foarte greu 
să-i crești singură pe copii? l-ai vorbit despre visele și 
speranţele tale? 


4 3 A pie al i ani : : Ă 

Buzele lui Bebe începură să tremure înainte ca ea să le 
strângă cu putere. 

— Dar ce motiv aveam să nu o fac? Vacanţele acelea, în 
parte, erau organizate ca să poţi întâlni alți oameni, să 
împărtășești și altora experienţa ta, să primești și să oferi 
sprijin. De ce nu? Nu e nicio rușine. 

— lar ea s-a arătat compătimitoare, ba chiar a avut o 
atitudine confidențială, apropiată. 

Eve se aplecă, vrând să micșoreze distanţa dintre ea și 
Bebe. 

— Ţi-a făcut mărturisiri, Bebe? Ţi-a spus ceva din viaţa 
ei, ţi-a spus că, chiar și o femeie ca ea, cu o poziţie socială 
înaltă și cu bani mulţi, poate avea necazuri? 

— E ceva personal. Nu vă privește. 

— Ba da, mă privește din moment ce soţul ei e mort! 

Schimbarea de ton, de la blândeţe și alint la duritate și 
chiar agresiune, o făcu pe Bebe să tresară. 

— Acum e doar treaba mea, așa că nu te juca cu mine. 
Fac și eu asta, dacă faci și tu aialaltă de dragul meu, așa 
te-a făcut să vezi lucrurile, nu-i așa? Îmi imaginez că așa a 
fost. 

Lăsându-se pe spate, Eve sorbi din sticla de apă pe care 
o adusese cu ea, după care continuă: 

— Mi-ai spus deja ce voiam să aflu și o să am grijă ca și 
cazul soțului dumitale să fie redeschis, Bebe, și să fie 
anchetat de cei mai buni polițiști de la departamentul 
Omucideri din Bronx. 

— Nu le pasă lor de mine, de Luca. 

— O să am eu grijă să le pese. Peabody, am mijloacele 
necesare și voința de a-i face pe cei din Bronx să se ocupe 
de cazul Luca Petrelli și să-i aducă pe ucigași în faţa 
justiţiei? 

— Da, șefa, aveţi posibilitatea și chiar așa veţi face. 
Bebe, adăugă Petrelli, doamna locotenent nu se joacă și 
nici nu dă greș când e vorba de o crimă. Ar fi trebuit să-ţi 

dai seama până acum. Şi după ce te-am vizitat, trebuia să- 
ţi dai seama că vom analiza și cazul din Bronx. 

— Îţi dau cuvântul, Bebe, uite-te la mine, te rog, că-i voi 
convinge să redeschidă cazul Luca. Am eu grijă să se 
ocupe de el, să le pese. Uite, ceea ce spun se și 
înregistrează. Vrei ca acest caz să fie redeschis? 

Lacrimi strălucitoare se iviră în ochii lui Bebe. După 
care alunecară pe obraz. 

— Da. 

— Ţi-a cerut Ava Anders să-l ucizi pe Thomas Anders? 

— Nu. Nu. Nu. Nu mi-a cerut așa ceva. Vă jur pe copiii 
mei că nu. Dar... 

— Dar. Ei, aicea-i buba. Acest dar e motivul pentru care 
nu ai luat parte la vacanţa organizată acum șase 
săptămâni. Pentru care nu ai participat la seminarele și la 
programele de instruire, și nici n-ai dat o mână de ajutor, 
în ultimele cinci luni de zile. Povestește-ne despre asta. 

Bebe își șterse lacrimile cu degetele tremurânde. 

— Nu am putut să plec de la serviciu. Nu am avut vreme. 
Băieţii mei... Ea a fost bună cu mine, înţelegeţi? Ne-a 
acordat o șansă, iar dumneavoastră vreţi să o fac praf. 

— Te-a folosit, iar în sinea dumitale știi acest lucru. Tatăl 
dumitale te-a folosit, la fel fraţii dumitale și alți oameni. 
Așa că îţi dai seama când ești folosită. Ce ţi-a cerut ea? 

— Nu mi-a cerut. Mi-a... mi-a spus că o abuza sexual, că 
aducea femei acasă, că voia ca ea să ia parte la... la niște 
partide sexuale care o dezgustau. 

Peabody îi oferi un pahar cu apă, iar Bebe îl bău dintr-o 
înghiţitură. 

— Ţi-a mărturisit ea asta? 

Peabody vorbi pe un ton blând. 

— "Ţi-a dat detalii de natură intimă? 

— Mi-a spus că e convinsă că o înţeleg, și chiar am 
înţeles-o. A spus că el avea de gând s-o dea afară, să pună 
capăt acelor programe, să anuleze bursele, să distrugă 

toată munca ei în caz că ea nu ceda pretențiilor lui. Asta o 
dezgusta la culme. 

— Probabil că ţi-a părut rău pentru ea, punctă Peabody. 
Şi te-a necăjit faptul că el voia să-i ia totul. Dar și copiilor 
dumitale. 

— Da. Oh. Doamne! Nu știam ce să mai cred. Nu prea 
eram convinsă. El părea un om atât de amabil. Dar ea era 
distrusă, sfârșită, dezamăgită. Mi-a spus că descoperise că 
el abuza de unele fete și de unii băieţi, iar ea nu putea face 
nimic. Că nu o va crede nimeni, că el trebuie oprit într-un 
fel sau altul. 

— Când s-a întâmplat asta? întrebă Eve. 

— Vara trecută. Cred că în iulie. Copiii erau plecaţi în 
tabără, iar eu eram la ea, într-o duminică, o ajutam cu 
treburile casei. 

— Doar voi două, nu-i așa? Nu mai era nimeni acasă. 

— Da, da. Ceea ce a enervat-o a fost faptul că vorbea cu 
o doamnă despre una dintre mămicile care aveau copiii 
înscriși în program, despre programul de instruire în 
vederea obţinerii unei slujbe și alte chestii asemănătoare, 
și după ce a terminat a cedat psihic pur și simplu. 

— Ce convenabil. 

Bebe își înălţă brusc capul, la comentariul lui Eve. 

— Nu-i adevărat. Pur și simplu, ea era foarte supărată și 
totul a ieșit brusc la suprafaţă. El era plecat, soţul ei. 
Călătorea foarte mult. Se simţea presată, cu multe pe cap, 
înţelegeţi? Iar el ajunsese să-i spună că o dă afară dacă nu 
face cum vrea el, că-i dă afară pe toţi copiii aceia... pe 
copiii mei. Am spus atunci că trebuia oprit cumva, pentru a 
se proteja pe ea însăși, pentru ca acei copii să nu aibă de 
suferit. Ea a spus că unicul mod de a opri un om ca el, atât 
de puternic și pervers, ar fi să-l omori. Da, oricât de oribil 
ar părea, ea îl voia mort și de multe ori, după ce el se 
ducea la ea, se gândea cum ar putea duce asta la 
îndeplinire. Cum ar fi dacă el ar avea un accident, în cazul 
în care ea ar fi putut apela la cineva de încredere, pe care 

să se poată baza, care ar fi putut să-i dea o mână de ajutor. 
Dacă el ar fi avut un accident, copiii ar fi fost în siguranţă. 
Copiii mei ar fi fost, de asemenea, în siguranţă, așa 
spunea. 

— Cam ce fel de accident sugera? 

— Nu a sugerat nimic. Nu a apucat, fiindcă eu am 
întrerupt-o. Am întrerupt-o pentru că avea ceva în priviri 
care-mi sugera că nu e vorba doar de imaginaţie. Mi-am 
dat seama, știam că privirea aceea avea o anumită 
semnificaţie. 

Ca și cum ar fi obosit, Bebe își acoperi fața cu mâinile. 

— Ea voia asta. Doamne, voia ca el să moară, voia ca eu 
s-o ajut. Așa că am întrerupt-o, i-am spus să stea de vorbă 
cu cineva, așa cum ne îndemnau pe noi în cadrul acelor 
seminare. Că trebuie să se despartă de el și să meargă mai 
departe, pe un nou drum. Că el nu avea să întrerupă 
organizarea acelor programe, fiindcă asta i-ar fi creat o 
imagine proastă. Chestii de genul ăsta, după care am 
plecat. Am plecat cât de repede am putut, cu toate că ea 
începuse să bată în retragere, spunându-mi că am 
dreptate. Avusese doar un moment de slăbiciune, așa că m- 
a făcut să îi promit că nu voi povesti nimănui despre ce 
discutasem. Asta ar fi afectat desfășurarea programelor. 

Bebe expiră lung. 

— După aceea nu m-a mai contactat pentru munca de 
voluntariat. Mi-am închipuit că-i era jenă. lar când am 
participat la vacanţa de weekend, ultima la care m-am 
înscris, în august, ea m-a evitat. Când i-am pomenit despre 
asta, fiindcă, după mine, eram prietene, mă rog, un fel de 
prietene, s-a purtat foarte rece. Mi-a zis că era o femeie 
ocupată, cu multe responsabilităţi, că ar trebui să nu uit ce 
a făcut pentru băieţii mei și că ar trebui să-i fiu 
recunoscătoare. Că ar trebui să am grijă de ei, de mine, ca 
să... ca să nu piardă bursele. 

— În vacanţa aceea, ţi s-a părut că era mai prietenoasă 
cu cineva anume? 

— M-am ţinut cât mai departe de ea. Cum spuneaţi, tata 
s-a folosit de mine. Şi fraţii mei, la fel. Așa că eu eram 
vinovată că ajunseseră și alţii să mă folosească. Nu m-am 
mai lăsat folosită și l-am întâlnit pe Luca. 

În ochii ei apăru iar resentimentul și o oarecare scârbă. 

— Am înţeles. Am priceput că se folosea de mine. Nu pot 
să-i găsesc o vină foarte mare, dacă stau să mă gândesc la 
tot ce a fost, dar nu aveam de gând să repet greșeala din 
trecut. Așa că am păstrat distanţa. 

— Inţeleaptă opţiune. 

— E de ajuns? Asta voiaţi? 

— Nu-i rău. 

— O să-i obligaţi să redeschidă cazul lui Luca? O să 
faceţi asta? 

— Am făcut deja presiunile necesare nu mai departe de 
azi dimineaţă. Cei doi polițiști care au venit să mănânce la 
restaurantul unde lucrezi se presupune că sunt doi tipi de 
treabă și vor prelua cazul. După ce vor verifica din nou 
dosarul cu pricina vor lua legătura cu dumneata. 

— Aţi... de ce să fi făcut așa ceva din moment ce eu nu 
vă oferisem nicio informaţie? 

— Fiindcă soţul dumitale merita mai mult. Și pentru că 
nu-mi place ca un om bun să fie omorât dintr-un motiv 
absurd. 

Bebe o fixă cu privirea câteva momente. După aceea își 
lăsă capul pe masă și izbucni în plâns. 

— Înregistrarea s-a încheiat. 

Ridicându-se, Eve îi făcu un semn lui Peabody. In timp 
ce ieșea din încăpere, ascultă cum Peabody o consola pe 
femeia care plângea. 

Eve îl contactă pe Feeney imediat ce ieși din camera 
pentru interogatorii, îndreptându-se spre biroul ei. 

— Am nevoie de o informaţie. 

— Iisuse, copile, știi câte am avut de recuperat pentru că 
am lipsit de la serviciu? Am făcut bătături de la coate până 
în dos. O să mă ocup și de dispozitivul tău. 

— Nu poţi să-l deschizi și să-mi spui dacă l-a 
reprogramat sau reumplut înainte ca... 

Ea se opri văzându-i privirea fixă și dură. Ce privire 
potrivită, cugetă ea. Se adaptă și ea, urmându-i exemplul. 

— Bine, fie. Adu-mi-l cât poţi de repede. 

— Dacă nu mă întrerupi ca să mă baţi la cap, o să fie cât 
mai curând. 

Ea închise. 

E circumstantial, cugetă ea. Chiar dacă Feeney reușea 
să dovedească faptul că dispozitivul pentru pilule fusese 
reprogramat şi/sau  reumplut, totul se baza pe 
circumstanţă. lar ea detesta să construiască un caz pe 
baza unor circumstanţe. Dar asta era tot ce avea. Impresii, 
comentarii, declaraţia lui Bebe... Și nici măcar o dovadă 
solidă. 

Pentru moment. 

Reveni în fugă la departamentul Omucideri, acolo unde 
Baxter tocmai se întorcea de la AutoChef. 

— Dallas. Povestea cu iubitul/travestitul/omul îmbrăcat 
în doamnă nu s-a adeverit. Cazul Custer, îi spuse el, 
văzând că-l privea nedumerită. 

— O, da. Scuză-mă, mă gândeam la altceva. Dar tu ce 
părere ai? 

— Cazul e la fel de „rece” ca și victima. Eu și puștiul 
vorbim despre asta mereu, dar uneori ne scoate peri albi. 
Deocamdată nu vreau să-l trec pe linie moartă. Trebuie să 
mergem până la fund, să răscolim claia de fân și chiar să 
scuturăm nițeluș paie. 

— Nu poţi închide toate cazurile. 

— Mda. Știu. Când nu reușești să le finalizezi, te 
enervezi. De când lucrăm la ăsta, am mai finalizat alte 
șase, și tot ne scoate din sărite. 

Eve îl compătimea, dar avea propriul ei caz pe care 
trebuia să-l finalizeze. Trebuia să pună puzzle-ul în ordine, 
să privească povestea din unghiuri diferite. Ajunsă la 
birou, luă în considerare vreo două persoane care urmau 
după Petrelli pe listă. Cum nu află mai nimic despre 
următoarea, trăgând de timp, ea se apucă să scrie raportul 
legat de interogarea doamnei Petrelli, adăugând notițele și 
propriile speculaţii. 

— Computer, afișează-mi variantele. Având în vedere 
informaţiile, declaraţiile sale, care e probabilitatea ca 
Anders, Ava să se dovedească o mare mincinoasă? 


Întrebarea dumneavoastră nu e formulată corespunzător, 
nu pot oferi variantele cerute. Reformulați. 


— Mie mi se pare că am vorbit cât se poate de clar. Bun, 
încearcă astfel. Afișează procentual probabilitatea ca în 
urma datelor și declaraţiilor oferite de Anders, Ava în cazul 
morții lui Andres, Thomas A... să fi minţit în conversațiile 
primare și/sau secundare pe care le-a avut cu noi. 


Procesez... 


Eve se ridică și se duse să-și programeze o cafea. Privi 
apoi pe fereastră. 


Misiune îndeplinită. Declaraţiile contradictorii cu ocazia 
conversaţiilor avute cu persoana cercetată indică într-un 
procent de 97,3% probabilitatea ca Ava Anders să fi oferit 

declarații false. Probabilitatea nu poate determina care au fost 
declaraţiile adevărate și, respectiv, false. 


— Îmi dau seama. Verifică cea de a două posibilitate. 
Având în vedere informaţiile deţinute și declaraţia lui 
Petrelli, Bebe care este probabilitatea ca Anders, Ava să fi 
pus la cale, să fi însărcinat pe cineva sau să se fi implicat 
în uciderea lui Anders, Thomas A. 


Procesez... 


— Da, ia vezi ce poţi afla în privinţa asta. lar e vorba de 
situaţii  circumstanţiale. Dar și probabilitățile au 
importanţa lor. Ba chiar una suficientă ca să înfunzi pe 
cineva. Oare cui i-ai mai aranjat o înscenare ca aceea 
pentru Bebe, Ava? Cine urmează în planul tău? 


Misiune îndeplinită. Validând declaraţia lui Petrelli, există o 
probabilitate de 52% ca Anders, Ava să fi pus la cale, să fi 
însărcinat pe cineva sau să se fi implicat personal în uciderea 
lui Anders, Thomas A. 


— Mârșăvia dracului, declară Eve, folosind una din 
expresiile preferate ale lui Roarke. 50% nu atârnă deloc 
greu. E un vax, e apă de ploaie. Am nevoie de altceva. De 
un pește mult mai mare în undiţă. 

— Dallas. 

Peabody bătu cu degetele în tocul ușii. 

— Am făcut rost de mașină pentru Petrelli. Nu cred că 
vrem să meargă acasă cu metroul sau cu autobuzul. E cam 
dărâmată. 

— Perfect. 

Eva se întoarse, frecându-și mâinile cu subînţeles. 

Peabody își vâri mâinile în buzunare. 

— N-am la mine douăzeci de dolari. Oare nu merită și ea 
atât pentru câte a spus despre Ava? 

Drept răspuns, Eve întinse braţul. 

— Bine, bine. 

Luă de pe biroul lui Eve un memo-cub. 

— Va trebui să apelez la fondul destinat lui Roarke. 

— Ai înfiinţat un fond destinat lui Roarke? Ca să-i faci o 
donaţie sau ca să-l cumperi? 

— Mi-aș dori... să-l cumpăr. Asta da palmă pentru 
McNab. Avem o înțelegere ca în momentul în care unul din 
noi întâlnește pe altcineva, dacă are șansa să... Înţelegi 
tu... Să fie cu altcineva, celălalt ar înţelege. O înţelegere 
justă și hotărâtă. Eu l-aș alege pe Roarke. 

— Ei bine, el e amantul perfect, e deasupra acestei 
înţelegeri, așa că ar trebui să apuci să faci chestia asta 
înainte să-ţi smulg pielea de vie, în timp ce trupul tău 
continuă să tremure, să o prăjesc pe foc, în aer liber și 
după aceea să ţi-o vâr pe gât ca s-o mănânci. 

— În regulă. Deci... 

Dregându-și glasul, Peabody apăsă pe butonul care 
declanșa înregistrarea. 

— Îi datorez lui Dallas, locotenent Furioasa Eve douăzeci 
de dolari din viitorul meu salariu pe care îl câștig din greu, 
muncind, cu toate că munca mea nu e apreciată la 
adevărata ei valoare. Peabody, detectiv Șoarece de 
Biserică Delia. 

Aruncă apoi memo-cubul. Eve îl prinse și-l vâri în 
buzunar. 

— Ce-i povestea asta cu fondul Roarke? 

— Ei, la fiecare salariu pun deoparte câţiva bani. Când o 
să strâng o sumă suficient de mare, o să-l rog s-o 
investească undeva pentru mine. Mi-a promis că o va face. 
Nu-i mare scofală, dar totuși e o mică schimbare. 

— Din câte știu eu, el nu dă niciodată greș. Apucă-te de 
interogatoriile legate de bătrânul Anders. Vezi că pe listă 
sunt și Plowder și Bride-West. Pe ei lasă-i deoparte. Incepe 
cu cei de pe margine. Cu cei cu care Ava nu are o relaţie 
foarte strânsă. Cu fata-jucărie, alţii care mai erau pe acolo, 
mai ales cei concediaţi sau care și-au dat demisia. Să nu-i 
iei tare, încearcă pur și simplu să vezi ce noi informaţii pot 
ieși la lumină. Reconfirmări ale altora, bla, bla... Mai am 
ceva de rezolvat pe aici, după care o să lucrez acasă. 

— Te duci singurică? 

— De fapt, o să sun un amant perfect, care chiar arată 
ca un amant perfect. Ar putea să-mi dea o mână de ajutor 
la următorul interviu. 

— Dacă o să faceţi sex pe câmpul muncii, aştept să treci 
totul în raport. Până la cel mai mic detaliu. 

— Ţine-o tot așa și o să-i iei locul lui Jenkinson cel 
Pervers. 

— Este și scopul vieţii mele. Dallas, ne îndreptăm spre 
un rezultat concret? Adică am descoperit ce am descoperit. 
Dar oare ne îndreptăm spre clipa în care o vom înhăța? 

— Ea nu ar crede una ca asta. Și tocmai de aceea chiar 
ne îndreptăm într-o anumită direcţie. Gata, să trecem la 
interogatorii. Vreau rapoarte detaliate. 

— De câţi invitaţi la petrecere e vorba? 

— Șaisprezece. Plus cei opt angajaţi. 

— Douăzeci și patru de interogatorii? O să dureze ore în 
șir. 

— Atunci e cazul să mă apuc de treabă. Hai, ieși. 

Eve își luă link-ul, gândindu-se că este un semn bun în 
secunda în care Roarke răspunse personal la telefon. 

— Locotenente. Ce pot face pentru tine? 

— Mă întrebam dacă ne putem vedea la un sex club. 

— Ce ciudat, tocmai mă gândeam ce am putea face 
diseară, iar alegerea asta era cap de listă. 

— Bang She Bang, la capătul bulevardului Spring. E bine 
într-o oră? 

— Cred că aș putea ajunge, având în vedere provocarea. 

Un gând straniu o făcu să se încrunte. 

— Doar nu e cumva clubul tău? 

El înălță din sprânceană. 

— Nu prea cred că deţin un local cu un asemenea nume. 
Dar aș putea să-l cumpăr într-o oră, dacă asta ar fi de 
folos. 

Ea parie pe mai mult decât cei douăzeci de dolari ai lui 
Peabody că el ar fi în stare să facă asta. 

— Nu, mersi. De data asta mă folosesc pur și simplu de 
Roarke cel Puternic ca să ies învingătoare. 

— Credeam că e vorba de Roarke cel Temut. 

— Depinde de situaţie. Cred că puterea va avea de data 
asta mai mult efect decât frica. 

— Oricum, amândouă îţi stau la dispoziţie. Ne vedem 
într-o oră. 

După ce el închise, ea mai dădu câteva telefoane, scrise 
câteva notițe, imaginându-și că stătea în puterea ei să nu-l 
bată la cap pe Feeney. 

Peabody îi făcu semn cu mâna în clipa când Eve se 
îndreptă spre ieșire. 

— Am vorbit cu fata-jucărie, Angel Scarlett. S-a înecat în 
clipa în care am pomenit numele bătrânului domn. Nu cred 
că va primi vreodată vreun premiu ca actriţă. Ceea cea 
menţionat părea asemănător cu declaraţiile anterioare, dar 
nu chiar atât de asemănător încât să pară că a exersat. 

Peabody se mișcă cu scaunul de la stânga la dreapta. 

— Ea și bătrânul au stat puţin în pat, a făcut tot posibilul 
ca să-mi dau seama că e o metaforă pentru „huţa-huţa”, 
după care ea s-a dus să înoate. Când el a plecat la duș, ea 
se afla în piscină, alături de o parte din invitaţi, iar 
declaraţia ei coincide cu ceea ce au mărturisit aceștia la 
vremea respectivă. 

Peabody aruncă o privire peste notițe. 

— S-au servit cocktailuri și tartine la petrecere. Am 
întrebat-o cât mai firesc posibil despre gazda sa, și s-a 
simţit ofensată. Ava se învârtea pe acolo, ca de obicei. Tu 
ziceai ceva de un martini. De fapt, era vorba de un gin 
tonic, băutura preferată a bătrânului pe timp de vară. Ava 
tocmai prepara băutura, comentând că socrul său nu a 
coborât încă alături de ceilalți. Nu voia Tommy să urce și 
să-l anunţe că se serveau deja cocktailurile? Peste câteva 
minute el a dat buzna pe terasă, venind din dormitorul 
bătrânului și strigând după ajutor. Deja sunase la 911, deja 
mișcase trupul de la locul lui, încercând să-l reanimeze. 

Informaţiile se regăsesc și în raport. Dar am o informaţie 
nouă-nouţă. 

— Ia uimește-mă. 

— Nu o să te mire probabil că Angel nu a fost și nici nu 
este printre preferatele Avei. Distantă, snoabă, foarte 
corectă, astea au fost complimentele. A mai spus că, după 
părerea ei, Ava și socrul ei erau cam distanti în weekendul 
cu pricina. 

— De ce? 

— Ea nu știa. Ursul ei cel alb, așa-i spunea, nu discuta 
niciodată cu ea despre afaceri și nici nu-și bârfea familia. 
Nu-i păsa când ea se plângea că Ava nu o tratează bine, 
așa că ea nu a spus nimănui nimic. Dar a observat că nu se 
aveau la cataramă ca de obicei. Nu au băut cafeaua la 
piscină, ca întotdeauna. Bănuia că se certaseră, dar cum 
nu era sigură de asta, a păstrat totul pentru sine. 

— Apucă-cte și scrie. Introdu informaţiile în calculator. S- 
ar putea să dau de un fir cu ajutorul lor. Mai târziu. 


Drumul până pe Spring, un exerciţiu de forţă, ca în cele 
mai bune zile ale ei, se dovedi o cursă cu obstacole, 
datorită unei căruț ambulant răsturnat și al unui taxi de la 
Rapid Cab, care se izbise de căruţ, făcându-și praf 
radiatorul. Chiar dacă se afla cu vreo zece mașini mai în 
spate, Eve realiză că lucrurile se înrăutăţiseră simţitor 
fiindcă șoferul și vânzătorul ambulant se luaseră deja la 
bătaie. 

Eve sună la secţie, solicitând ajutor de urgenţă sau o 
patrulă responsabilă de zona respectivă. Enervată, ieși din 
mașină, scoţându-și la vedere legitimaţia și înaintând 
grăbită. Bărbaţii deja se tăvăleau pe pavaj, furioși ca niște 
câini și lovindu-se unul pe altul în spinare. 

— Gata, potoliţi-vă! Poliţia, hei, am zis să vă potoliţi. 

Ea îi lovi pe rând cu vârful cizmei. 

— Potoliţi-vă sau vă duc la secţie. Şi vă jur că dacă 
vreunul din voi mă atinge cumva, o să vă acuz de ultraj 
contra unei autorităţi. 

Bărbaţii înălţară spre ea feţele sângerânde, începând să 
strige, să acuze și să se vaite. 

— Gura! Și voi, oameni buni, vedeţi-vă de drum. Show-ul 
s-a terminat. Taximetristule, ce-ai păţit? 

— Mă duceam să iau un client. 

Taximetristul avea o voce muzicală, ca un cântec de peo 
insulă tropicală care contrasta vizibil cu ochiul vânăt și cu 
buza sângerândă. 

— Tipul stă la o clădire mai încolo și mă duceam să-l iau. 
Și ăsta, individul ăsta, a răsturnat căruţul în drum. În faţa 
mea! 

— Pe dracu'! De ce naiba aș fi ales să fac una ca asta? 
Adică să-mi distrug căruţul? 

— Fiindcă ești nebun, de-aia! 

Eve arătă spre taximetrist, făcându-i semn să tacă. 

— Amice, căruțul tău zace în mijlocul drumului. 

Era un slăbănog, observă Eve, de două ori mai pirpiriu 
decât șoferul de taxi, vorbind agresiv și cu accent 
newyorkez, iar nasul din care picura sângele arăta pe 
măsura atitudinii. 

— Da, e în mijlocul afurisitei ăsteia de străzi, dar nu l-am 
împins eu acolo. Copiii aceia, naiba să-i ia. Ai naibii copii. 
Au venit la mine și unul din ei mi-a cerut o porţie de cartofi 
prăjiți și un hotdog, iar eu m-am ocupat de comanda lui, 
înţelegeţi? Probabil că unul din ei a apăsat pe frâne. După 
aceea, nu mai știu decât că năzdrăvanii mi-au împins 
căruţul pe la colţul străzii. Râdeau ca niște hiene. Uite ce i- 
au făcut căruțului meu. 

El desfăcu larg braţele în vreme ce sângele îi picura din 
nas. 

— De ce trebuiau să facă una ca asta? Eu nu încerc 
decât să-mi câștig cumva existenţa. 

— Puteţi să-i identificaţi? 

— Nu știu. Poate... Ia uitaţi-vă la căruţ! La marfă! 

— l-am văzut eu! 

Taximetristul roti brațul prin aer. 

— Da, i-am văzut trecând strada în fugă. Aveau niște 
airboarduri cu ei. 

— Da, da. Negustorul aprobă. Da, erau cu plăcile. Unii 
erau câte doi pe una. Nu m-am uitat să văd încotro au luat- 
o. Eu încercam să prind din urmă căruţul, să apăs pe frână, 
dar taximetristul... 

El își trecu mâna prin păr. 

— Omule, îmi pare rău pentru mașina ta. 

— N-a fost vina dumitale. I-am văzut și eu pe copii. Te 
pot ajuta să-i identifici. 

Taximetristul zâmbi împăciuitor, dezvelindu-și dinţii 
însângeraţi. 

— Şi mie îmi pare rău de căruţul tău, omule. 

Eve își dădu seama că situația se rezuma la câteva 
vânătăi și la doi bărbaţi care se bătuseră puţin. 
Taximetristul și vânzătorul ambulant erau acum solidari. 
Probabil că în copilărie fuseseră vecini de cartier, își zise 
Eve. Și împinseseră și ei cu drag un căruţ-două pe la 
asfințit. Dar să fie al naibii dacă o să-i ajute la identificarea 
puștilor acelora. 

Deja întârziase zece minute. 


Se făcură douăzeci de minute până reuși să parcheze, 
să-și arate legitimatia și să o pornească pe trotuar. Il zărise 
deja pe consultantul său, pe cel mai grozav dintre toţi 
amanţii. El stătea rezemat de zidul plin cu graffiti al 
clădirii aceleia care părea că scăpase cu greu din 
Războaiele Urbane, în care se afla clubul Bang She Bang. 
Era îmbrăcat într-un costum închis la culoare cu niște 
dunguliţe foarte subţiri, iar pe deasupra purta un pardesiu 
ușor care flutura în vânt, în vreme ce el tasta ceva la 
computer. 

Computerul-brăţară valora mult mai mult decât clădirea 
de care stătea rezemat. In cartierul acesta plin de trăsniţi, 
de tăntălăi, de șmecheri și șmenari, de bătăuși, un om 
putea muri pentru o biată pereche de pantofi. Din poziţia 
sa avantajoasă, ea zări ceea ce Tiko ar fi denumit un 
personaj suspect care se îndrepta ţintă în direcţia lui 
Roarke, cu mâna în buzunar și cu degetele, după toate 
aparențele, încleștate pe un pumnal. 

Roarke ridică privirea, se uită într-acolo, urmărindu-l 
atent. Iar personajul suspect își continuă înaintarea. 

— Hei, tu. 

Eve arătă cu degetul către un vagabond care stătea 
rezemat de un toc de ușă. 

— Du-te dracului, îi strigă el pe post de replică, ridicând 
degetul mijlociu, în caz că Eve nu ar fi înţeles prea bine 
limba engleză. 

Eve scoase legitimaţia la vedere, străbătând trotuarul 
de-a curmezișul. Pe străzile astea legitimaţia în sine nu 
valora mare lucru. Mai important era mesajul pe care îl 
transmitea: Locotenent. Adică, du-te dracului, locotenente. 

Lângă vagabond, amicul lui știrb chicoti. 

— Uite ce aș putea să fac, propuse Eve. Aș putea să te 
izbesc cu capu' de zid și să-ți dau cu piciorul în oușoare 
până ţi le îndes în burdihan, adăugă ea în direcţia 
amicului. Şi după aia pot să-ţi pun și cătușele până ce 
scotocesc prin buzunarele tale. Ai asupra ta arme ilegale. 

— La dracu', habar nu ai. Dai cu presupusul. 

— Eu văd tot ce e ilegal. Am privire cu raze X. 

— Ei, nu zău? 

Amicul rânji, cu ochii cât cepele. 

— Ei, am îngheţat de frică, nu alta. 

— Nu-i așa? Dar n-o s-o fac. N-o să vă verific, nici pe 
tine, nici pe amicul tău, n-o să vin să vă întorc și pe faţă și 
pe dos. Nu mă voi ocupa personal ca voi doi să petreceţi o 
săptămână la mititica. Şi asta fiindcă voi doi o să mă 
așteptați aici până mă întorc și o să-mi păziţi mașina ca pe 

copilul vostru drag și scump. Când mă întorc, vreau să 
găsesc mașina de serviciu exact unde am lăsat-o, în bune 
condiţii, și vom deveni prieteni. Dacă nu, mai târziu vă fac 
o vizită. Aţi înţeles? 

Primul băiat ridică din umeri. 

— Tot nu am ceva mai bun de făcut. 

— Ce convenabil, fiindcă eu am. Acum ai zece, zise ea, 
scoțând din buzunar un mic avans-mită. Mai primeşti zece 
dolari când mă întorc. Pariez că pe tine te cheamă John 
Smith, îi spuse ea amicului acestuia. 

— La naiba, nu. Clipper Plink. 

— Așa am spus și eu. Tu ești Clipper Plink. 

— Cum de știi toate astea? O privi de parcă era martor 
la cea de-a doua venire. Ai superputeri, scorpie? 

— Ai ghicit. 

— Iisuse, Clip, îl auzi ea pe celălalt vagabond în vreme 
ce se îndreptă repede spre Roarke, cât de prost poţi să fii? 

Adora s-o urmărească la lucru, își spuse Roarke. Îl 
fascina și-l amuza totodată. Așa că se rezemase relaxat de 
zid, privind cum ea îi punea la punct pe cei doi vagabonzi 
bătăuși. Ei, numai pe jumătate niște bătăuși, ca să fie mai 
exact. Ei nu mai avuseseră nicio șansă după ce ea își 
fluturase legitimaţia, exact așa cum îi flutura haina acum. 

În clipa aceea venea spre el cu pas grăbit, zâmbind ușor. 

— Cam câţi hoţi, vagabonzi și bătăuși ai străzii ai reușit 
să pui la punct cu un „la încearcă, măi băiete, și te pun la 
pământ!”? 

— Nu am ţinut socoteala. Și nu cred că acesta e un 
cartier prea sigur. 

— Ce bine că am un poliţist prin preajmă. 

— Mda, de parcă ai avea nevoie. 

— Doar de tine am. Noapte și zi. Măi băiete? 

— Da, cam așa spunea privirea ta. Să nu-mi spui că ai 
venit până aici cu o mașină la fel de elegantă ca și 
costumul. 

— Atunci nu-ţi spun. De ce nu-mi zici ce căutăm noi într- 
un sex club într-o seară care te face să crezi că primăvara 
a revenit cu adevărat? 

— Una dintre cele care fac striptease pe-aici, un soi de 
CI pentru club, e una din mămicile care participă la 
programele Avei. O să-ţi povestesc restul istoriei ceva mai 
încolo, dacă nu o să-ţi dai tu singur seama pe parcurs. Dar 
vreau să vorbesc cu ea acum. Cred că mai are doar o oră 
de stat la serviciu. 

— Atunci să nu mai pierdem vremea. 

El deschise ușa. Pătrunseră în universul strălucitor al 
sexului plătit, lăsând în urmă seara ce părea cu adevărat 
primăvăratică. 

Mirosea a sudoare, a fum provenit de la diverse 
substanţe ilegale și a băutură alcoolică ieftină. Unele 
dintre aceste substanţe neatrăgătoare se revărsaseră deja 
pe podea. Bărbaţi și femei cu priviri grele, sticloase, 
înnebunite, ori plictisite vânau un loc la mese sau se 
învârteau în jurul barului, dotat cu scaune fără spătar, în 
vreme ce doi chelneri, un bărbat și o femeie, cărau 
paharele goale sau pline pe tăvi. Amândoi erau goi pușcă, 
dacă nu luai în considerare tatuajele sau piercingurile. 
Pielea lor lucea roșiatic în lumina aceea oribilă. 

Pe o scenă înaltă, două femei, ar fi absurd să le numim 
dansatoare, bâţâiau niște bastoane de argint pe ritmul unei 
muzici pe care doar morţii nu o puteau auzi, atât era de 
puternică. La brâu purtau curele strălucitoare, în care erau 
îndesate câteva bancnote. Niciuna nu încasase prea mult 
pentru acest număr, observă Roarke. 

Se strecură în zona barului alături de Eve. Bărbatul de la 
bar avea pielea atât de albă, încât aproape că strălucea. 
Rozul pal din jurul ochilor indica, de obicei, că persoana 
era dopată, însă Roarke observă că ochii de un albastru 
palid erau limpezi. 

Albinosul trânti mai întâi un pahar micut, care conţinea 
un lichid ce părea să aibă culoarea și consistenţa uleiului 

de huilă, în fața unuia dintre clienţi, după care veni la ei 
doi. 

— Dacă staţi la bar, trebuie să comandaţi minim o 
băutură. Dacă alegeţi să staţi la masă, atunci trebuie să 
comandați minim două. 

— Cassie Gordon? 

— Cine stă la bar, trebuie să comande măcar o băutură. 

Până și Ochi Palizi își dăduse probabil seama că Eve era 
polițistă. Roarke scoase o bancnotă de zece dolari, chiar 
când ea arătă legitimaţia scoasă din buzunar. 

— Lasă băuturile, îi zise Roarke. Vreau să-mi protejez 
stomacul. 

Eve lăsă legitimatia pe tejghea. 

— Cassie Gordon. 

— Avem licenţă. 

Albinosul făcu semn în spatele său, acolo unde licenţa 
era afișată la vedere, pentru ca autorităţile să o poată 
vedea. 

— E valabilă. 

— Eu nu am întrebat de licenţă. Cassie Gordon. 

Barmanul puse palma pe bancnota lui Roarke, după care 
o strecură ușor în buzunar. 

— E sus, cu un client. Mai au cinci minute. După aceea 
are o pauză de douăzeci de minute. Dacă vreţi să vorbiţi cu 
ea, în pauză, așteptaţi-o. Pentru mine, nu are importanţă. 
Dacă rezervaţi o masă, mai plătiţi zece dolari. 

— Amice, nu m-aș așeza la una din mesele alea, nici dacă 
ai îmbrăca-o în cine știe ce armură. O să ne conduci într-o 
cameră liberă, nu într-una în care se practică partidele de 
sex, și o s-o aduci pe Cassie acolo. O să-i spui să-și încheie 
mai repejor treaba și să coboare. Dacă nu faci cum spun, 
eu și partenerul meu o să avem grijă să-ţi facem viaţa un 
iad. 

— El nu-i poliţist. 

Barmanul se uită la Roarke. 

— Copoii nu se îmbracă așa. 

— Da, nu sunt, zise Roarke pe un ton care părea cel mai 
dulce din lume, asta dacă erai surd și nu sesizai 
ameninţarea ascunsă în glasul lui. De-aia te voi răni și mai 
abitir, cu mai multă plăcere. Dar vizuina șefului unde e? 

— Nu am niciun motiv să intru în belea. 

Barmanul se ghemui sub bar. Aplecându-se, Eve auzi un 
bâzâit. O ușă aflată în spatele barului se deschise încet. 

— Atunci să procedăm cu blândeţe. La plecare, îţi dăm și 
cealaltă bancnotă de zece dolari. 

Tonul lui Roarke rămase dulce-înfricoșător. 

— În cazul în care nu ai de gând să ne superi, pe mine și 
pe partenera mea. Dacă faci asta, te jupoi și-ţi iau și banii. 

Eve nu scoase un cuvânt până ce nu intrară în vizuină, o 
cămăruţă relativ curată în care se găseau două scaune, un 
birou micuţ și câteva ecrane, conectate la sistemul de 
securitate al clubului. 

— Eu sunt omv’ cu legitimaţia. Eu intimidez, eu ameninţ. 

— Atunci de ce ai mai făcut propunerea asta romantică, 
dacă nu mă lași și pe mine să intru în joc? 

— Fiindcă voiam să-l sperii pe barmanul de la sex club, 
pe albinos. 

El râse, ciupind-o de gropiţa din bărbie. 

— O, draga mea, promit că pe următorul ţi-l las ţie. 

— Mda, că tot e orașul plin de ei. Cred că nu avem la 
dispoziție decât vreo două minute. Așa că îţi relatez pe 
scurt. 

Ea îi povesti repede despre Bebe Petrelli, îi prezentă 
teoria ei legată de bătrânul domn Anders pentru ca Roarke 
să prindă gustul pentru respectiva poveste, după care 
încheie cu supoziţia că Ava și Cassie se împrieteniseră, din 
inițiativa Avei. 

— Cu Petrelli a dat greș, punctă Roarke. Crezi că a 
repetat greșeala? 

— Până nu întreb, nu am de unde ști. Gordon face 
meseria asta de opt ani. După ce lucrezi în branșa asta opt 
ani, știi să-ţi citeşti interlocutorul. Are o fiică. O fiică de 

zece ani, înscrisă în programul sportiv. Patinaj. Tatăl nu 
face parte din schemă. Copila nu beneficiază de bursă, dar 
familia Anders îi achită cheltuielile. Are antrenor 
particular. În acte, doamna Gordon figurează ca plătitor. 
Eve făcu semn spre ecran. Crezi că câștigă suficient într-o 
vizuină ca asta, astfel încât să poată plăti un antrenor 
particular? 

— Nici dacă are parte de o mie de partide. Aici în niciun 
caz. 

— Va trebui să ne spună de unde face rost de bani ca să- 
l plătească pe antrenorul acela, câte favoruri i-a făcut Avei. 
Și voi afla dacă unul dintre favoruri a fost acela de a-i 
ucide soţul. 

— Uite-o. 

Roarke își mută atenţia de la ochii hotărâți ai lui Eve 
spre ecran, acolo unde, o femeie, îmbrăcată într-un halat 
scurt de culoare verde, se strecura printre mese, purtând 
niște pantofi cu toc înalt și strălucitor. În trecere, un 
bărbat așezat la o masă pentru trei persoane, se întinse și 
își vâri mâna sub halatul ei. 

Blonda îl respinse, făcându-l să se lovească de scaun, 
fără să se oprească din drum. 

— Ei, iată încă o doamnă care știe să-și poarte de grijă. 

El se uită la Eve și zâmbi. 

— Genul acesta de femei mă atrage întotdeauna. 

Pentru Roarke era cu siguranţă interesant să stea într-o 
încăpere atât de mică alături de două femei cu o 
personalitate atât de puternică. Cassie Gordon intră 
repede în încăpere, îmbrăcată provocator precum o 
amazoană. Avea niște ochi la fel de căprui și de neliniștiţi 
ca și ai înaintașilor ei. O fixă cu privirea pe Eve. Gura ei 
mare și mobilă făcu o grimasă. 

— Aveţi zece minute. Pauza e de douăzeci. Dacă nu 
dansez, nu mă plătesc, doar dacă nu cumva poliţia are de 
gând să mă recompenseze pentru... 

Ea se uită la Roarke și pupilele i se dilatară. Tulburare și 
plăcere pură, buzele își schimbară forma, curbându-se. 

— Ei, salutare. Domnule Incredibil. Ai venit să mă 
verifici și să mă „aranjezi” puţin? 

Roarke nu avu timp să decidă dacă era cazul să se 
amuze sau să se simtă insultat, fiindcă Eve se și postă în 
faţa lui Cassie. 

— Cu mine o să vrei să stai de vorbă. 

— Mai degrabă aș vorbi și aș face multe, multe alte 
chestii cu el. 

Dar ridică din umeri, lăsându-se pe scaun și 
încrucișându-și picioarele goale și lungi. 

— Care-i treaba? 

— Pentru început, spune-ne unde ai fost pe 18 martie, 
între orele 1:00 și 5:00 dimineaţa. Marţi-dimineaţă. 

— Eram acasă. 

Ea își aranjă părul, aruncându-i lui Roarke o privire 
menită să-l seducă definitiv. 

— În patul meu gol și mare. 

— Termină cu mizeriile, Cassie, altfel mergem la secţie. 

— Dar ce te-a apucat? Noaptea stau acasă. Ziua lucrez. 

— Unii din branşa ta fac și ore suplimentare. Il cunoșteai 
pe Thomas Anders? 

— Nu în mod special. Știu cine e... era, se corectă ea. 
Fiica mea e înscrisă în programul sportiv al familiei 
Anders. E patinatoare. Campioană. Dar nu am avut treabă 
cu șeful cel mare. 

— Ai fost vreodată acasă la familia Anders? 

— Glumești? 

Cassie își lăsă capul pe spate și începu să râdă. 

— Glumește? îi zise ea lui Roarke. 

— Nu, nu glumește. Dar de ce te uimește atât de tare 
întrebarea? 

— Eu îmi scot hainele de pe mine și fac giumbușlucuri ca 
să câștig o pâine. Nu particip la dineurile de teapa celor pe 
care bănuiesc că familia Anders le organizează cu 
regularitate. 

— Dar doamna Anders te-a invitat la distracţiile 
organizate de ea, continuă Roarke. La micile vacanțe de 
weekend, la spa, la hoteluri. 

— Asta-i cu totul altceva. Aceste lucruri erau oferite 
mamelor care aveau copiii înscriși în programele lor. Eu 
sunt o mamă exemplară, replică ea repezit, arătând spre 
sânul ce stătea să iasă din halat. Nimeni nu m-ar putea 
contrazice în privinţa asta. 

— Nu te contrazice nimeni, replică Roarke calm, în 
vreme ce Eve părea că-i cedase lui acest dialog. Dar cu Ava 
Anders ai socializat. 

Răspunsul ei fu un sunet pe jumătate veselie ă la Bronx, 
pe jumătate ţâfnă. 

— Dacă putem spune astfel. 

— Dar tu cum i-ai spune? 

— Un aranjament încheiat chiar aici, la etaj. 

— A făcut sex cu tine, Cassie? se interesă Eve. 

— Nu literalmente. Eu nu mă jenez să fac sex cu o 
femeie în caz că și plata e pe măsură, dar nu cred că ea e 
genul acela. 

Ea ridică din umeri, halatul se desfăcu, iar sânul drept 
ieși la vedere. 

— A vrut ceva, i-am oferit ce a vrut și mi-am luat banii. 
Acesta este felul meu de a privi problema. 

— Ce a vrut? 

— Cred că m-a invitat ca să-mi arate cât, cum să spun, 
cât de democratică e ea. În realitate, mi s-a părut o 
șmecherie. Dar când e vorba de fata mea? Ea e o bijuterie, 
așa că înghit tot ce mi se aruncă de dragul ei. 

— Şi cam ce ţi-a aruncat Ava? 

— Hei, trebuie să mă întorc la client. E ultima mea rundă 
pe ziua de azi, nu-mi pot permite să... 

— O să primeşti acea compensație. 

Roarke își păstră calmul, răspunzând cu o privire tandră 
uităturii împietrite a soţiei lui, în timp ce Cassie îi studia 
atent. 

— La ultima rundă ar fi posibil să câștig chiar și cinci 
sute de dolari. 

— Vorbeai de șmecherie, comentă Eve. 

— Vei fi recompensată, repetă Roarke. Răspunde-i 
doamnei locotenent, lasă joaca și vei primi cei cinci sute de 
dolari. 

Privirea aceea grea se îngustă. 

— Nu ești poliţist. 

— Şi mulţumesc Cerului în fiecare zi pentru asta. Dacă 
răspunzi la întrebarea doamnei locotenent, iei banii, în caz 
contrar, o să răspunzi la toate întrebările într-un loc mai 
puţin confortabil și, în plus, nici nu te alegi cu nimic. Și 
dacă mai faci și runda aceea după ce noi vom pleca de aici, 
atunci te mai alegi cu încă cinci sute. 

— Nu ești poliţai, dar nici prost nu ești. 

Ridică iar din umeri, dar de data asta Cassie trase 
absentă de marginea halatului, strângând bine partea din 
faţă a acestuia. 

— Sau pe aproape. OK, uite care-i treaba. Eu o duc pe 
fiica mea, Gracie, în patinoarul din parc. De când avea trei 
ani mergem acolo. Chiar și eu îmi dau seama că are talent 
la patinaj și că face totul cu pasiune. Nu prea îmi pot 
permite să-i cumpăr ore de antrenament la patinoar, sau, 
mă rog, nu atâtea câte ar fi necesar, așa că ea patinează 
doar pe timp de iarnă. Patine de calitate, lecţiile cele mai 
bune, nici nu se pune problema. Dar am înscris-o în 
programul Anders, iar ea a fost acceptată. Doamne, parcă 
i-aș fi pus la picioare întreaga planetă. Aș face orice ca ea 
să rămână înscrisă acolo. 

— Orice ţi-ar cere Ava? 

— Ei, scorpia aia voia să vadă cât de bine mă pricep la 
trucuri. Nu am de ce să mă ascund. Ea a vrut să intre un 
pic în rahat, nu să aibă de-a face cu mine. Crede că-i 
datorez ceva muncă de voluntariat, că ar trebui să lucrez 
pentru ea. Copila mea a primit niște patine de calitate, 
niște costume de patinaj foarte frumoase, lecţii excelente. 
Ea voia să lase impresia că soţul ei era interesat de niște 
„jJocuri” mai deosebite, poate că și de mine, nu? 

— Să lase impresia? 

Zâmbind, Cassie își plimbă degetul mare de-a lungul 
marginii de sus a capotului. 

— Eu mă prind repede când cineva mă trage pe sfoară. 
Discuţiile astea trebuiau să fie în beneficiul ei. Poate că 
voia să încerce toate aceste perversiuni cu soţul ei. Nu era 
nimic rău, nu? Dar moartea transformă toate astea în ceva 
murdar. Ea a făcut-o? 

— Era plecată din ţară. 

— Mare noroc a avut, după părerea mea. 

— Nu o placi nici cât negru sub unghie, comentă Roarke. 

— O, nici atât. 

Cassie depărtă degetul mare și arătătorul, după care le 
lipi repede unul de altul. 

— Te domină. Dar acoperă totul sub lozinca „faceţi parte 
din marea familie fericită Anders”, însă pentru asta se 
așteaptă să te ploconești și să muncești din greu. Eu urma 
să fiu recompensată. 

— Ţi-a povestit despre viaţa ei sexuală? 

— Mi-a spus că bărbatul ei prefera perversiunile și 
ciudăţeniile, și că ea nu acceptă așa ceva, dar a spus-o 
ceva mai subtil. Eu m-am simţit aiurea. Mă așteptam să mă 
angajeze ca s-o fac cu soţul ei, în vreme ce ea ne privea și 
se documenta. Cred că și ea mă detesta la fel de mult cum 
o detestam eu, asta-i ideea. Amândouă știam bine care-i 
realitatea. 

— Ce favoruri a trebuit să-i faci ca să obţii acel antrenor 
particular? 

— Pe antrenor eu îl plătesc. 

Cassie bătu cu degetul în decolteu. 

— Eu plătesc. 

— Nu câştigi atât de bine aici încât să-ţi permiţi un 
antrenor particular. 

— Primesc o mulţime de bacșișuri. 

— Poftim? 

Eve își lăsă capul într-o parte. 

— Oare ce aud? Oh, sunetul celor cinci sute de dolari 
care tocmai ţi-au scăpai printre degete. 

— La dracu. 

Cassie sări în picioare, holbându-se la Eve. 

— Povestea are legătură cu crima, nu? Asta-i marele 
subiect. Tu ești cea care se ocupă de asta. Sigur așa este, îi 
spuse ea lui Roarke. Am nevoie să mă asiguraţi că nu o să 
mă scuturaţi pentru micile mele găinării. 

— Dacă lucrezi la negru, nu am de gând să te pun la 
frigare pentru asta. 

Cassie se holbă câteva clipe la Eve, o studie, după care 
aparent mulțumită de ceea ce citise pe chipul «i, 
recunoscu: 

— Mai lucrez și în particular. Nu am licenţă pentru asta. 
De tatăl antrenorului mă ocup pe gratis, în fiecare 
săptămână. E ca un soi de troc în natură, mai taie din taxe. 
De fapt, e un tip de treabă. Nu pot să-l forţez prea mult 
fiindcă acum vreo treizeci de ani a avut parte de un mare 
necaz. A rămas șchiop și cu tot felul de cicatrici. Chiar 
dacă familia Anders mi-ar oferi antrenamentele, eu îl 
păstrez pe el, fiindcă dă rezultate. Și așa am o contribuţie 
directă în educaţia fiicei mele. Dacă vă imaginaţi că eu am 
făcut-o cu Anders, că lucrurile au scăpat de sub control și 
că el a dat colţul, atunci sunteţi foarte departe de adevăr. 
Eu noaptea stau acasă. Nu mi-aș lăsa copila singură acasă. 
Niciodată. Puteţi întreba pe oricine. Dacă vreţi să cercetaţi 
pe cineva, atunci cercetaţi-o mai atent pe soţia lui. Ea a 
vrut să se asigure că nu era în oraș. 

— De ce? 

— Scorpia asta e de piatră. E rece, rece ca o stâncă. 

Terminaseră. Roarke cunoștea prea bine stilul de lucru 
al lui Eve, încât să-și dea seama că ea o eliminase pe 
Cassie de pe lista suspecţilor. Dar era curios. 

— De ce lucrezi aici? Cred că te-ai descurca și într-un 
local mai clasic. 

— Nu prea mă pricep la dans. Localurile clasice vor 
dansatoare clasice. 

Ea desfăcu halatul, dând la iveală un trup care dădea 
ceva semne de ofilire. 

— Arată bine, dar nu-i grozav. Aș obține mai multe 
puncte, continuă ea, încheindu-și absentă cordonul 
halatului, dacă m-aș pune puţin la punct, schimbând câte 
ceva. Dar aici nu le pasă de așa ceva, atâta vreme cât îţi 
faci treaba, și aici, și la etaj. Pot lucra ziua, iar noaptea, 
sunt acasă, cu fiica mea. Nu multe localuri ar fi de acord 
cu această condiţie. Stau cu copilul. Asta-i problema. În 

concluzie, merită. Ea merită. O să vedeţi că va lua aurul la 
olimpiadă. Are stofă de campion. 

— Gracie Gordon. O să ţin minte. Mulţumim pentru 
timpul acordat. 

Eve făcu un pas spre ușă, iar Roarke scoase din buzunar 
un portmoneu, după care numără bancnotele. 

— Măiculiţă, porţi atâtea după tine? 

Pe faţa lui Cassie se putea citi șocul. 

— În cartierul ăsta? 

— Port cu mine câte vreau. Uite cinci plus încă una. 
Pentru campioană. 

Cassie se uită atent la cei șase sute de dolari din mâna 
ei. 

— Eşti băiat de treabă. Ochi Albaștri. 

Ea ridică faţa ca să-l privească în ochi. 

— Eşti cumsecade, pe bune. Dacă vrei vreodată o 
partidă pe gratis, nu ezita să mă cauti. 

— Cred că ar fi o partidă memorabilă, fără îndoială. Dar 
nevastă-mea e geloasă rău de tot și posesivă, ea e șefa. 

El rânji spre Eve care-l privea cu asprime. 

— Ea? Tu? Ăsta da șoc. 

— Zi de zi, mormăi Eve, după care ieși afară. 

Înainta cu pași mari până ce ieși din club, pășind în 
aerul relativ rece și confortabil al străzii. Punându-și 
mâinile în șold, se întoarse spre el. 

— De ce naiba trebuia să spui „nevastă-mea”? 

Rânjetul lui deveni și mai larg. 

— Păi, trebuia. Am simţit o nevoie disperată să mă 
protejezi. Cred că femeia asta voia să mă prindă în mrejele 
ei. 

— Te prind eu în niște mreje de nu mai scapi. 

— Ah, acum m-am și excitat. 

Aplecându-se, el se jucă cu tivul hainei ei. 

— La ce te-ai gândit? 

— Şi i-ai mai dat și șase sute de dolari. 

— Cred că tu vei plăti cina diseară. 

Ea scoase un sunet, un soi de mormăit enervat, după 
care își înfipse mâinile în păr, trăgând de șuvițe. De aceea 
o doare capul, își zise el. 

— Uite ce e Regele Universului, nu avem de ce să-i dăm 
șase sute de dolari uneia care face striptease și care, pe 
deasupra, e și pe lista suspecţilor. 

— Parcă era Roarke cel Puternic, nu? replică el. Și, în al 
doilea rând, nu i-am dat șase sute așa, de dragul privirii ei 
intrigante. În afara de asta, continuă el, dându-i un 
bobârnac rapid, nu cred că a mai fost suspectă, cel puţin 
nu unul principal, din clipa în care ai văzut-o cum l-a pus la 
punct pe beţivanul acela. 

Inainte ca ea să dea replica, vagabondul care stătea în 
tocul ușii cu un aer morocănos, zbieră: 

— Hei, polițisto. Ai de gând să te cari sau lași mașina 
asta afurisită aici cât e noaptea de lungă? 

Ea întoarse capul, punându-l la punct dintr-o singură 
privire. 

— Dacă ea face șase sute de dolari în șase runde lucrând 
în porcăria asta de local, atunci să știi că mă duc și eu să 
dansez la bară. 

— Aș dori să fiu martor la un asemenea moment, de fapt, 
chiar mi-l și imaginez. Dar nu despre asta e vorba. Ea a 
spus că vrea cinci sute, eu i-am oferit șase sute. A șasea 
sută de dolari a fost pentru fetiță, și să fii sigură că banii 
vor ajunge la ea. Admir și respect o femeie care face orice, 
tot ce e necesar, ca să-și crească copilul. 

Ea oftă prelung, ca un soi de eliberare. Se gândea la 
mama lui, desigur, realiză ea. La cât suferise și se 
sacrificase mama lui. La faptul că murise sacrificându-se. 

— Şi totuși, remarcă ea, neputându-și lua gândul de 
acolo. De ce aș fi tăiat-o de pe lista suspecţilor după ce i-a 
dat un ghiont nenorocitului ăluia? 

— Pentru că am văzut amândoi o femeie care rezolvă 
lucrurile într-o manieră directă. Dacă ar fi avut motive 

întemeiate, poate că l-ar fi ucis pe Anders, dar în niciun caz 
nu l-ar fi lăsat să se sufoce până și-ar fi dat duhul. 

— Tu ar fi trebuit să fii poliţist. 

— Spui asta ca să te răzbuni pe mine pentru comentariul 
referitor la „nevasta mea”. Suntem chit atunci. 

Ea căzu pe gânduri. 

— Cina nu o cumpăr fiindcă sunt falită și o putem obţine 
pe gratis acasă. Dă-le tu ăstora doi. Morocănosul și 
Prostănacul, încă zece dolari, da? 

Când reveni lângă ea în mașină, Eve zâmbi ironic. 

— Pariez că nu le-ai dat și bacșiș. 

— Ba da. Astfel că, dacă vor mai vedea vreodată mașina 
asta prăpădită la ei în cartier, vor fi nevoiţi să-și 
amintească și de bani, dar și de chelfăneala ta. Ia zi, cum 
vine chestia asta cu „sunt falită”? 

— Poftim? O, habar n-am. Pentru că oamenii cer mereu 
bani pe anumite chestii. Dacă cumperi un pepsi, așteaptă 
să le dai mărunt. Nenorociţii. 

— Dar cât pepsi luat pe mărunţiș ai cumpărat tu în 
ultima vreme? 

— Nu știu. Ei, știi bine că mai apar între timp și alte 
plăţi. Trebuie să achiţi tot felul de facturi. 

— Aste a sunt achitate automat din salariu. 

Ea se strâmbă. 

— Mada, și într-o bună zi o să mă trezi ase că ies la pensie 
și după aia mă apuc să iau lecţii de dans hula în Maui. 
Asta-i cumva un interogatoriu? 

— Nu pricep de ce, și trebuie să spun, oricât de mult te- 
ar supăra, soţia mea umblă fără un ban în buzunar. 
Extrage și tu o sumă frumușică din cont sau cere-mi mie 
niște bani gheaţă. 

— Să-ţi i cer... 

Din fericire la semafor era roșu, așa că ea fu obligată să 
oprească. Era mult mai sigur acum să se întoarcă cu fața 
spre el, privindu-l atent. 

— Să fiu eu a naibii dacă o să-ţi cer bani. 

— Tocmai mi-ai cerut să le dau la amărâţii ăia zece 
dolari. 

— E altceva. 

— Cum adică? 

— Pentru că... Nu ai făcut-o pentru mine, ci pentru ei. O 
să ţin minte și o să-ţi dau banii înapoi. 

— În vreme ce vei lua lecţii de hula și o să mănânci pui. 
Hai, nu fi proastă. 

— Mai fă-mă tu așa și o să vezi că n-ai să mai poţi mânca 
pui, fiindcă n-o să mai ai dinţi. 

— Nu te-am făcut proastă, ţi-am spus să nu faci pe 
proasta, o întoarse el. Și dacă nu pui mașina asta afurisită 
în mișcare, cred că o să ne alegem cu un scandal. 

Ea presupuse că bubuielile din capul ei blocaseră toate 
acele claxoane care urlau. Se strecură pe la stop, merse în 
viteză preţ de câteva clădiri, după care, la următorul stop, 
întoarse iar capul spre el: 

— Eu m-am descurcat singură toată viața și nu am 
nevoie ca tati să-mi dea voie să fac ceva anume. Mă 
descurc. 

— Desigur, altfel nu ţi-ar bătea vântul prin buzunare. 

— Am card, nu? 

Privirea pe care i-o aruncă Roarke părea rece ca gheaţa. 

— Lucrurile s-au schimbat de când umblam eu pe străzi. 
Nu am fost niciodată de acord cu cardurile. 

Aici o încuiase. 

— În concluzie, în ultimele zile nu am avut chef să extrag 
sume mici de pe card. Şi ce-i cu asta? Nu înţeleg de ce te 
enervezi atât de mult. 

— Nu înţelegi. Evident, nu înţelegi. 

Faptul că el nu mai adăugase nimic, în vreme ce ea se 
străduia să se strecoare prin oraș, demonstra că nu era 
doar nervos, ci furios, furios la culme. 

Ea nu pricepea, nu pricepea, nu pricepea. Cum de 
ajunseseră de la o discuţie normală să se înfurie unul pe 
altul? 

Prin urmare, el stătea acolo, ignorând-o, lucrând ceva la 
calculator. Probabil că-i verifica contul, ca să vadă cât de 
proastă era ea în opinia lui de multimilionar. O va mustra 
și o va privi cu asprime fiindcă rămăsese câteva zile fără 
bani. 

Şi care dracu’ era problema? 

Ea își văzu de drum, trăgând cu ochiul din când în când. 
Când ajunseră în faţa casei, fiecare cobori pe partea sa, 
însă ea rămase locului. Erau despărțiți de mașină. 

— Ascultă... 

— Nu, Eve, cred că tu va trebui să asculţi. Acum o să 
intrăm în casă, așa că o să asculti. 

Din moment ce el se îndepărta cu pas rapid, ea nu avu 
altă șansă decât să-l urmeze. În momentul asta, n-ai nevoie 
de așa ceva, cugetă ea. Nu avea nevoie de o ceartă 
conjugală acum, când avea atât de mult de muncă. Ea avea 
mai mereu de lucru, îi comunică vocea interioară, iar asta 
o făcea să se simtă de fiecare dată vinovată. 

După ce intră înăuntru, Roarke ridică un deget. Eve privi 
uimită și surprinsă cum Summerset dispăru din hol, fără să 
scoată o vorbă. Din moment ce drumul fusese eliberat fără 
cel mai mic efort, ea se îndreptă spre scară ca să-l urmeze 
pe Roarke. 

Spera că el o va lua fie spre unul din birouri, fie spre 
dormitor. Dar el se îndreptă spre unul din salonașe, un loc 
confortabil și liniștit. Fereastra cu trei ochiuri de geam era 
pusă în valoare de câteva plante înflorite ce-i ofereau un 
farmec aparte. În faţa unei mese lăcuite și înguste, de-o 
parte și de alta, se aflau două canapele cu formă curbată. 
După ce își scoase haina, Roarke o aruncă pe spătarul 
unuia dintre scaune cu o tapiţerie deosebită. 

— Am chef să beau ceva. 

Pe Eve nu o surprinse că Roarke se îndreptă spre un 
frigider pentru băuturi amplasat în spatele unui lambriu. 
Apoi el scoase dopul sticlei, luă două pahare dintr-un dulap 
lambrisat și turnă băutura. 

— Dar de ce nu stai jos? 

— Mă simt ca și cum un părinte supărat are de gând să 
mă pună la colţ pentru că mi-am cheltuit banii pe 
bomboane. Nu-mi place deloc chestia asta, Roarke. 

— Nu sunt tatăl tău și nici nu-mi pasă pe ce-ţi cheltuiești 
banii. Acum e mai bine? 

— Nu. 

— Ei, în cazul ăsta, regret. Eu o să mă așez, o să-mi beau 
paharul cu vin în tihnă, rezistând tentaţiei de a te izbi cu 
capul de ceva solid. 

După ce el se așeză, sorbind din pahar, ea rămase tot în 
picioare. 

— E imposibil să fii atât de furios că am rămas fără bani 
cu câteva zile înainte să iau salariul. 

— Te înșeli. 

Ea ar fi preferat o ceartă, una sănătoasă. Și știa bine că 
el înţelegea lucrul acesta, pricepea asta, dar continua să 
aibă o atitudine de gheaţă. 

— Iisuse, ce atâta tevatură? Săptămâna trecută a trebuit 
să achit câteva chestii, câteva mărunțţișuri. A mai fost și 
puștiul ăla, plus că... 

— Tocmai ţi-am spus că nu mă privește pe ce cheltuiești 
banii. Dar mă supără faptul că preferi să umbli lefteră 
decât să-mi ceri mie niște bani. Poţi să-i iei și singură, de 
fapt, căci cunoști combinaţia de la seifuri. 

— Nu o să umblu în seifurile tale ca să... 

— Ei, iată. 

El așeză paharul pe masă cu atâta grijă, cu un gest atât 
de deliberat, încât ea realiză că abia se abţine să nu 
arunce cu el. 

— Nu ai de gând să umbli în seifurile mele. Nu-ţi dai 
seama cât de tare mă jignește chestia asta? Cât de jignitor 
e pentru amândoi? 

Ca să-și acorde o clipă de răgaz, ea își scoase haina și o 
aruncă peste a lui. După care se așeză, luă paharul cu vin, 
îl studie atent. 

— Crezi că-i ușor, fiindcă suntem căsătoriţi și mi-e foarte 
simplu să mă folosesc de tine... 

— Iar începi. Cum dracu” vine asta, să mă folosești? 

— Dumnezeule! 

Cu toate că o durea capul și își simţea tâmplele pulsând, 
luă o înghiţitură zdravănă de vin. 

— Fiindcă asta aș avea impresia că fac. Ştii cât mi-a luat 
să mă obișnuiesc cu traiul în această casă, adică, vreau să 
zic că nici acum nu m-am obișnuit pe deplin, să o simt într- 
adevăr ca fiind căminul meu? Nu al tău sau al nostru, așa 
ar fi fost mai simplu. Ci căminul meu? Pentru mine banii 
tăi nu au avut nicio importanţă. M-am îndrăgostit de tine, 
dar nu din pricina lor. Ei, dacă asta mă transformă într-o 
proastă, atunci cu atât mai rău. 

— Eu am pornit de la zero și am construit tot ce vezi. 
Sunt mândru de asta, așa că înţeleg și starea ta. Mândria 
ta. Știu că banii contează foarte puţin sau chiar deloc 
pentru tine. Atunci de ce să nu iei o părticică din ceea ce 
înseamnă atât de puţin pentru tine, în loc să umbli lefteră? 
E de-a dreptul ridicol și inutil. 

Nu mai era atât de nervos, observă ea cu oarecare 
ușurare. Uimit, poate puţin ofensat, dar nu furios. 

— Nici nu mi-a stat capul la asta. Nu mi-am dat seama 
până n-am scos bancnota de zece dolari. Am și altele pe 
cap în afară de... 

Era adevărat, da, dar tot fusese vorba de o omisiune. 

Ea sorbi iar, ca nodul acela din gât să nu mai fie atât de 
supărător. 

— Nu pot. Îmi pare rău, pe cuvânt, chiar dacă chestia 
asta te jignește sau te înfurie. Nu pot să întind mâna, 
apelând la tine, nu când e vorba despre bani. Pur și simplu 
nu pot. Așa că n-ai decât să te superi, să te enervezi, să te 
simţi jignit... Nu pot și cu asta basta, Roarke. 

El luă din nou paharul în mână, nu spuse nimic câteva 
clipe, bând pur și simplu vin și rămânând nemișcat. 

— Dacă am avea mai mult, ai îndrăzni să ceri? 

— Nu. Nu e vorba de cât de mult avem, ci de faptul că 
nu aș putea să cer, orice ar fi. 

El încercă să-i surprindă expresia feţei. 

— Asta a semn de încăpățânare, de obtuzitate și de 
aroganță. Dar, în fine, s-o lăsăm așa. 

— S-o lăsăm așa? 

Uimită, ea îl privi șocată. 

— E în regulă? Și cu asta, basta? 

— Astea sunt trei dintre calităţile pe care nu le-am luat 
în seamă la tine, zise el, vrând parcă să surâdă. M-am 
îndrăgostit de tine în ciuda lor. 

Scoase portmoneul, după care ridică degetul, reducând- 
o la tăcere la fel de eficient ca și pe Summerset. Apoi așeză 
o bancnotă de cincizeci de dolari pe masă, între ei. 

— Te rog frumos să-i iei, ca pe un împrumut, ca să nu 
ieși de aici, mâine-dimineaţă, doar cu calităţile pe care le 
posezi. Cu totul, dacă îi socotim și pe cei zece de mai 
devreme, îmi datorezi șaizeci de dolari. 

— Bine. 

Ea luă bancnota de cincizeci și o vâri în buzunar. 

— Tocmai am făcut un compromis? 

— Cred că da. 

— Bun. 

Ea sorbi puţin vin, aruncând o privire în jur. 

— Deci. Ce încăpere drăguță! 

— Da, așa e. Tocmai a fost redecorată. Cred că a ieșit 
bine. 

— Fugi de aici. Pe bune? Când a fost asta? 

— Imediat după vacanţă. 

Zâmbetul lui era acum unul larg. 

— Cred că ţi-am vorbit despre asta, ca să te întreb dacă 
preferi anumite culori, materiale, ţesături ș.a.m.d. 

— Oh, daaa, cred că îmi aduc aminte ceva. Bănuiesc că 
te-ai descurcat mai bine fără mine. 

— Nu cred că am făcut-o vreodată și nici de acum încolo 
n-aș face-o. 

Ea oftă, simțind că se îneacă în marea dragoste ce i-o 
purta. 

— Ce-ar fi ca în seara asta să cinăm chiar aici? 

— Încă un compromis? 

— Mai mult ca o dobândă la cei șaizeci de dolari. 

El râse. 

— Atunci o să măresc dobânda. Ca să te achiţi, trebuie 
să pregătești cina. 

— Nicio problemă. 

Ea se ridică. 

— Şi ca să respectăm compromisul, o să alegem o pizza. 

Ea se uită în jur. 

— Camera n-are un AutoChef? 

Se  cuibăriră amândoi pe canapeaua curbată, iar 
atmosfera deveni mult mai prietenoasă în vreme ce 
mâncau pizza și beau vinul. Și cum discuţia se îndreptă de 
la sine spre cazul anchetat de ea, amândoi părură 
satisfăcuți. 

— Deci Feeney a primit acel dispozitiv pentru 
repartizarea medicamentelor. Dacă știam că-l ia cu el, 
atunci îl păstrăm ca să-l vezi și tu. 

— Dacă cineva s-a jucat cu aparatul acela, atunci el o să 
descopere asta cât de curând. Oricum, chiar dacă ar fi așa, 
asta nu dovedește că ea e cea care a umblat. Poate că el 
însuși a reprogramat dispozitivul. Dovada asta n-ar avea 
nicio valoare la proces. 

— Da, dar atârnă și ea. Chiar și greutăţile mici contează. 
Creează oportunităţi. Când am discutat, nu a putut dovedi 
că el lua regulat somnifere ori că le lua ocazional. Ea e 
singura care a susţinut că avea relaţii extraconjugale, că le 
aducea acasă pe respectivele dame. Am vorbit cu trei 
dintre femeile cu care a avut în trecut o relaţie romantică. 
L-au descris ca pe un iubit sfios, dulce, care nu părea să 
iubească aventura. Un bărbat gentil. Fiecare l-a descris 
astfel. 

— Încă o mică greutate care înclină balanţa, cu 
siguranţă, dar Ava a lansat zvonul că în ultima vreme 
interveniseră ceva schimbări. 

— Adică un bărbat considerat până nu demult un timid, 
atent în relaţiile intime, devine pe neașteptate un pervers 
îndârjit care molestează minori? l-ar trebui mult timp ca să 
convingă juriul în privinţa unei asemenea variante. În altă 
ordine de idei, relația ei cu Charles e una consemnată din 
punct de vedere legal, pe când în cazul lui Anders nu 
există niciun act care s-o ateste. In loc să-și acopere 
fundul, așa cum plănuia, mai degrabă se dă de gol. Am 
declaraţia lui Petrelli. Ar fi minunat dacă și mărturia lui 
Cassie Gordon ar veni pe aceeași linie. Trebuie să văd dacă 
Ava și-a dat seama că nu o putea folosi pe Gordon, nu în 
felul în care își dorea ea. Deci trebuie că mai există cineva. 
Persoana pe care a manipulat-o suficient încât să ucidă 
pentru ea. 

— Mai ai o candidată? 

— Mda, dar de asta ne vom ocupa mâine. Va trebui să 
extind cercetarea. Poate că nu e vorba despre cineva care 
participa la programul pentru mămici. Și nici de cineva 
care are niște mici mizerii la activ. Ea caută ceva curat, să 
zicem, și se îndepărtează de grup. Transformă totul în ceva 
mult mai personal. Sunt atât de multe nume, fir-ar să fie, 
se vaită ea. Îţi ia săptămâni întregi să le verifici. Asta mă 
încurcă. Mă enervează la culme. 

— O să te ajut și eu. Trebuie să le elimini pe cele care au 
soţ sau iubit, după părerea mea. Pentru că Ava nu ar fi 
riscat ca femeia care trebuia să facă treaba în locul ei să 
povestească partenerului său. Cred că există o mai mare 
probabilitate să fi fost vorba de o mamă singură. Una care 
nu are rude apropiate, în afara copiilor săi, sau prieteni, de 
exemplu. Una suficient de deșteaptă încât să urmeze 
instrucțiuni și suficient de slabă sau de temătoare încât să 
le pună în practică. 

— Vezi, trebuia să fii poliţist. 


338 


El se mărgini să ofteze. 

— De ce vrei să ne certăm iar când abia ne-am împăcat? 

— Va trebui să facem sex ca să ne împăcăm cu adevărat. 

— Perfect. 

— Nu acum, amice. 

Ea îl împinse ușor mai în spate. Ridicându-se, se întrebă 
dacă va regreta că înghiţise și ultima bucată de pizza. 

— Trebuie să mă mai uit o dată cu atenţie la dosarul 
bătrânului, să văd cum a murit. Socrul ei. Să-l împart pe 
capitole. Să descopăr hibele. Oamenii nu comit crime 
perfecte și sunt mai mult ca sigură că că nu a verificat 
fiecare detaliu de două ori. Dacă găsesc portița acelui caz 
m-ar putea duce la portița cazului de față. Sau invers. 

— Cred că ai nevoie iar de târnăcopul acela. 

Ea rânji. 

— Sex, sex, sex. Numai la asta ţi-e gândul. 

— E tot ce-mi trece prin minte. 

El se ridică, o trase mai aproape și o sărută cu pasiune. 

— Încasez dobânda, atâta tot, declară el. 

Ea se uită o clipă la încăperea din care tocmai ieșiseră. 

— Redecorare și iar redecorare. De cât timp ai avut 
nevoie ca să aduci pe cineva să se ocupe de camera asta? 

— Practic, nu a durat deloc, dar eu sunt proprietarul 
acelei firme. 

— Da, fiindcă a fost vorba de tine. Dar pentru niște 
oameni normali? 

— Depinde de cât de mult ar avea de lucru, de ceea ce-și 
dorește clientul, de cât de mult e dispus să cheltuiască 
clientul în privinţa acestor decoraţiuni. 

— Cred că celor de la firma ta le-ar fi ușor să descopere 
cu cine s-a consultat Ava prima dată în privinţa 
redecorării. 

— Pun pariu că da. O să le dau un telefon. 

El o pocni prietenește pe fund. 

— Vin și eu repede. Vreau să scap de costumul ăsta. 

Ea își văzu de drum, după care se răsuci și făcu cale 
întoarsă. 

— Roarke? 

El privi în urmă. 

— Hmm? 

— M-aș fi îndrăgostit de tine chiar dacă aveai de două 
ori mai mulți bani ca acum, ceea ce e virtual imposibil. Dar 
totuși. 

— Eu m-aș fi îndrăgostit de tine chiar dacă ai fi fost de 
două ori mai încăpățânată, deși, și în cazul tău, ar fi practic 
imposibil. Și totuși. 

— Suntem grozavi, declară ea, după care își continuă 
drumul spre birou. 

În clipa în care el intră în încăpere, Eve se afla deja la 
birou. Își azvârlise haina pe spătarul fotoliului-pat. De 
obicei, haina, după câte știa el, o incomoda în timpul 
lucrului. Arma pe care încă o purta? Greutatea ei nu putea 
fi mai mare decât cea a propriului braţ. 

Aburii se ridicau din cana așezată pe birou. Cafeaua, 
cugetă el, ca și arma, era la fel de esenţială pentru ea 
precum trusa de farduri pentru alte femei. 

Încă nu dădea semne de oboseală. În cazul altor 
anchete, o văzuse muncind, preocupându-se, zbătându-se 
până ce trupul ei neglijat ceda fără drept de apel. Dar 
cazul acesta era cu totul altfel, remarcă el. O stimula să nu 
se dea bătută. 

— E o adevărată competiţie. 

Ea se uită în direcţia lui cu sprâncenele ridicate. 

— Poftim? 

— Ești la fel de hotărâtă și de implicată ca de obicei. 
Victima face acum parte din tine, ca de fiecare dată. Dar 
de data asta nu suferi. 

— Să sufăr? Nu sufăr. 

— O, suferi, draga mea Eve. O crimă te înfurie, te 
insultă, iar victimele te bântuie. Fiecare dintre ele. Dar 
cazul acesta e o provocare mai mare decât toate celelalte. 
Ava te provoacă... iar atitudinea ta faţă de ea, o antipatie 
de ordin personal, aș zice, face ca provocarea să fie și mai 
mare. N-o să te lași până n-o învingi. 

— Da, poate. Nu contează metoda, numai să funcţioneze. 
Important e să dea rezultate. Uite, Leopold cel eficient mi- 

a trimis lista părinţilor pe care Ava i-a implicat în 
activităţile sale, punându-i la treabă. Și-a amintit că le avea 
notate pe undeva. O să împărţim lista în două, dacă ești de 
acord. 

— Trimite partea care-mi revine pe computerul meu. 

— OK, o împărţim cu ajutorul programului alpha. Ar 
trebui... nu-mi place de ea, declară Eve brusc. De la 
început nu am plăcut-o. Încă din dimineaţa aceea, când am 
zărit-o pe ecran intrând în casă. 

— Cu coafură impecabilă, cu haine elegante și asortate 
cu grijă, îi aminti Roarke. 

— Mda. Era... 

Eve pocni din degete. 

— Dar gândul ăsta îmi distrugea obiectivitatea, așa că l- 
am alungat din minte. Ideea e că am tot încercat să-l las 
deoparte. Mi-a luat ceva vreme, mă rog, nu chiar atât de 
mult, dar a durat ceva, până mi-am dat seama de ce. 

Simţind că avea să urmeze ceva important, el se așeză 
pe colţul biroului. 

— În regulă. Spune-mi de ce. 

— Dar să nu râzi. 

El lăsă capul într-o parte. 

— De ce aș râde? 

— Îmi aduce aminte de Magdalena. 

El nu spuse nimic, pur și simplu rămase cu ochii la ea, 
după care se ridică și se duse la panou pentru a studia 
atent chipul Avei. 

— Nu doar pentru că este o blondă de mare clasă, 
începu Eve. 

— Da, nu e doar atât, zise el încet. 

Se gândi la Magdalena, femeia pe care o iubise cu ani în 
urmă. Cea care-l trădase și care, după ce revenise din 
voiaj, făcuse tot posibilul să o rănească pe Eve și să le 
afecteze căsnicia. 

— Nu e doar atât, repetă el. Amândouă se folosesc de 
oameni, nu? Îi manipulează. Ascund foarte mult egoism, 

sub masca unor femei stilate și sofisticate. Da, seamănă 
foarte mult. Ai dreptate. 

— Bine. 

Sesizând unda de ușurare din glasul ei, Roarke se 
întoarse cu fața spre ea. 

— Credeai că mă voi enerva sau că mă va tulbura 
această comparaţie? 

— Poate că te-ai fi enervat puţin, sau poate mai mult, 
dacă aș fi încheiat fraza spunând că asemănarea cu scorpia 
de Magdalena îmi va produce o mare satisfacţie, una 
aproape orgasmică, în momentul când voi pune laba pe ea. 

— Înţeleg. Te răzbuni pe cel care ţi-e la îndemână. 

— Merită să stea la pușcărie pentru propriile fapte. Dar 
e posibil, într-un fel, să fie vorba și de răzbunarea de care 
vorbeşti. 

Revenind lângă ea, el se aplecă și o sărută pe creștetul 
capului. 

— Important e să dea rezultate. Și acum, că tot ai 
evidenţiat acest aspect, o să am și eu o părticică din 
respectiva satisfacţie, îţi mulțumesc. 

— E o meschinărie care probabil nu ni se potrivește. 

— Asta va face totul și mai orgasmic. Să-mi trimiţi 
dosarul. Mă duc să-mi iau o cafea pregătită de tine, și mă 
apuc de treabă. 

Orice s-ar fi întâmplat, își spuse Eve, în vreme ce el o 
porni repede spre bucătărie, important era că ei doi 
alcătuiau o echipă, și încă una care funcţiona bine. 

Ceru computerului să întocmească o copie a 
documentului, trimiţându-i lui Roarke numele respective, 
începând de la litera N. După care deschise prima 
jumătate a listei și o cercetă rapid. 

O mulțime de sclave și servitoare dintre care puteai să 
alegi, cugetă ea. Un câmp generos, plin ochi cu oameni 
vulnerabili, aflaţi la necaz și recunoscători. Scorpia n-avea 
decât să dea târcoale până când... 

— la stai. Uaaau. la stai. 

Cu ceașca de cafea în mână, Roarke se întoarse în biroul 
ei. 

— Ce rapid. 

— Așteaptă, stai, stai. 

Dându-și părul pe spate cu degetele, Eve se ridică 
repede în picioare. 

— Computer, afișează pe ecran datele referitoare la 
Custer Suzanne. 

— Cine mai e și ea? întrebă Roarke. 

— Ai răbdare, ai răbdare. Afişează pe cel de-al doilea 
ecran informaţiile legate de Custer Ned. 

Roarke studie cele două fotografii și datele de bază ale 
celor doi. 

— Sunt soţ și soţie. lar ela murit. Recent. 

— E cazul lui Baxter. 

Ea se lăsă din nou pe scaun. 

— Nu mai am acel dosar. Îmi trebuie dosarul tipului 
ăstuia. 

— Dă-te la o parte, îi ordonă Roarke. Ridică-te. Nu-mi 
trebuie decât câteva clipe. 

— Nu e nevoie să intri fraudulos în calculatorul din 
biroul lui Baxter. O să-l contactez și... 

— Dar eu o să fac totul mult mai rapid. Nici nu prea e 
muncă de hacker, din moment ce-i floare la ureche. Și, 
oricum, tu ai voie să faci asemenea lucruri. 

Îi puse mâna pe umăr și o împinse ușor, dar hotărât. 

— Hai, lasă-mă un minut pe scaunul ăsta. 

— Bine, bine. 

Asta îi dădea ceva timp să se plimbe prin încăpere și să 
reflecteze. Se uită atent la imaginea femeii de pe ecran, o 
femeie frumoasă, dar nu provocatoare, cu o privire parcă 
obosită. Doi copii, de „profesie” mamă, un soț cu mână 
grea și muieratic. 

— La dracu”, asta nu e o coincidenţă. 

— Liniște, mormăi Roarke. Mai dă-mi treizeci de 
secunde. Ah, ia uite. Ce îţi trebuie de aici? 

— Afişează datele pe ecran. Transferă-le și pe panou. O 
să răsfoim prin ele. 

Da, o simţea, o simţea până în miezul fiinţei. 

— Dar vreau părerea ta la prima vedere, fără să auzi 
opiniile mele. 

El citi, odată cu ea, despre moartea urâtă și fulgerătoare 
a lui Ned Custer. Autorul sau autorii neidentificaţi. Act 
sexual rapid și ieftin, beregata tăiată, atac pe la spate, 
castrare, fără posibilitatea de a stabili ADN-ul, fără 
martori. Fără urme. 

— Deci, după câte văd, soţia are un alibi beton. 

— Extrem de solid. Ei au verificat apelurile, au confirmat 
sursa. Femeia se afla în apartamentul ei când soţului i se 
tăia beregata. Nu are iubiţi, prieteni, rude apropiate. 
Baxter și Trueheart se chinuie să dea de capăt acestui caz, 
dar până acum nu au descoperit nimic viabil. 

— Ea e una din mămicile din programul Avei. 

— Mda. 

— Străini în tren. 

— Poftim? 

Întoarse capul spre el. 

— Ce tren? Nu se afla nimeni în tren. 

— Nu ţi-am adus caseta aia, nu? 

Cu un aer detașat, cu ochii pe ecran, Roarke citea în 
continuare informaţiile. 

— E un film excelent semnat de Hitchcock, produs pe la 
1950. Ti-ar fi plăcut. 

— Mda, și ce-i cu el? 

— Pe scurt, doi bărbaţi, care nu se cunosc, se întâlnesc 
în tren, intră în vorbă și ajung să-și mărturisească unul 
altuia că fiecare dintre ei își dorea să scape de o persoană 
din viaţa lui. Şi plănuiesc să se ajute unul pe altul 
acţionând unul în locul celuilalt, pentru ca poliţia să nu-i 
suspecteze. Un plan extrem de inteligent, din moment ce 
nu există nicio legătură între cei doi în viaţa de zi cu zi. 
Dacă stau să mă gândesc bine, filmul e o ecranizare. 

— Străini, repetă Eve. 

— În film, cel care voia să scape de soţie nu-l ia în serios 
pe individul celălalt, o persoană instabilă psihic, care își 
dorea tatăl mort. Dar nevasta primului va fi trimisă pe 
lumea cealaltă, iar instabilul îl obligă pe proaspătul văduv 
să-și ducă sarcina până la capăt. E un caz complex și cu 
multe întorsături de situaţie. Trebuie să vezi pelicula asta. 

— Da, asta mi-a atras și mie atenţie, ideea serviciului 
contra serviciu, îi mărturisi Eve. Tu o faci pentru mine, eu 
o fac pentru tine. Avem alibi, și cine s-ar gândi că ne-am 
făcut una alteia acest serviciu? De ce nu s-a gândit Baxter 
că e posibil ca Ava Anders să-l fi ucis pe individul ăla? 
Pentru că ea nu-l cunoștea, și chiar dacă ai fi descoperit că 
Suzanne Custer lua parte la programul Anders, tot nu te-ai 
fi gândit la varianta cu pricina. Pentru că ar fi părut 
irelevant. 

— Asta până în clipa în care te uiţi mai atent la uciderea 
lui Anders, refuzi s-o consideri un simplu accident și 
investighezi mai adânc, ajungând la concluzia de faţă. Şi 
începi să-ţi pui întrebări. 

— Lași deoparte varianta asta. 

Eve expiră aerul cu putere. 

— O lași deoparte până în secunda în care te hotărăști s- 
o cercetezi mai cu de-amănuntul. Dar tu? Ti se pare 
verosimil? 

— Cea cu personalitate mai puternică, cu mai multă 
putere e cea care alcătuiește planul, atrăgând-o în schemă 
pe femeia mai slabă de înger. În plus, e și prima care 
comite crima, ca s-o poată obliga pe cealaltă. Când cea 
slabă face totul conform instrucţiunilor primite, lucrurile 
nu mai sunt de mult atât de limpezi și ordonate. Da, mi se 
pare verosimil. 

— E mult mai ușor s-o faci pe femeia mai slabă să-și 
deschidă sufletul. O s-o chemăm pe Suzanne Custer la 
secție, o s-o interogăm. 

Mișcându-se de colo-colo, Eva ocoli panoul de afișare a 
datelor cazului Anders. 

— O s-o interogăm cum scrie la carte, o s-o luăm 
suficient de tare, astfel încât s-o demaște pe Ava. Dar 
înainte de asta, am nevoie de mai multe date. Dă-te la o 
parte. 

El plecă de la birou. 

— Mai vrei să verifici și celelalte nume? 

— Deocamdată ne concentrăm asupra acestuia. Aici 
avem un pont de milioane, cred că l-am găsit pe cel 
potrivit. Simt un freamăt interior, ca o premoniţie. 

— Păstrează-l pentru mine, de acord? 

— Ha-ha. Trebuie să găsesc cât mai multe informaţii 
despre ea. Baxter are un dosar extrem de bine întocmit. 
Dar acum trebuie să privim acele informaţii dintr-un cu 
totul alt unghi. Suzanne nu și-a ucis soţul. L-a ucis pe al 
Avei. 

— Trebuie că există o legătură între cele două asasinate, 
punctă Roarke. Dacă confirmi varianta primului asasinat, 
găsești soluţia pentru cel de-al doilea. 

— De unde a făcut rost Suzanne Custer de armă, de 
tranchilizant, de medicamentul pentru potenţă? Trebuie 
verificat. Cred că Ava i-a comunicat codul de la sistemul de 
securitate al casei. 

În timp ce vorbea, Eve verifica numele, legăturile, 
întrebările. 

— Ei schimbă codul o dată la zece zile, așa că trebuia să 
găsească o posibilitate de a pătrunde înăuntru. O verificăm 
și pe Ava exact pentru aceeași perioadă. Nu cred că pentru 
noaptea în care a fost ucis Ned Custer a avut un alibi atât 
de solid. Se potrivește, adăugă Eve. Are greutatea și 
constituţia necesare, dacă luăm în considerare unghiul din 
care s-a dat lovitura fatală. E genul de om care ar plănui 
totul astfel încât să nu lase nicio urmă după comiterea 
crimei și e exact genul de femeie capabilă să se folosească 
de cineva pentru a-și atinge scopul. 


347 


— Probabil că Baxter a verificat, cu ajutorul 
informaticienilor, apelurile efectuate de Custer, datele din 
computerul ei și tot ce a întreprins înainte de uciderea 
soțului ei și, presupun, că și în săptămâna ce a urmat 
asasinatului. 

— Da, dar nu a verificat și ce a făcut ea înainte ca 
Anders să fie ucis. 

Eve așeză degetul pe notițele ei, acolo unde era scris 
numele lui Thomas Anders. 

— Nu avea rost. Nu era bănuită de uciderea soțului, 
având un alibi solid. Da, te uiţi, verifici, dar iată că Baxter 
nu a avut nicio presimţire. Pentru că nu avea cum. Acum 
avem toate informaţiile la îndemână. Și pe cele din Cazul 
Anders. O să le verificăm, mergând spre perioada 
dinaintea morţii lui Custer. 

Ea pocni din degete. 

— Pun pariu că un nemernic ca acest Custer avea pe- 
acasă și medicamente pentru potenţă. Cât despre 
barbiturice, hmmm... oare o mămică drăguță ca Suzanne 
nu era în stare să facă rost de ele? Cred că ea a făcut rost 
de ele. Nu făceau parte din planul Avei. 

— E groaznic să știi că soţul tău a fost ucis într-o 
asemenea manieră, comentă Roarke. Bănuiesc că un 
doctor cu suflet mare i-a prescris văduvei tranchilizante. 
Dar de ce să le înghiţi, când poţi să le păstrezi... 

— O idee excelentă. Excelentă. Un medic nu ne-ar 
furniza asemenea informaţii dacă nu avem mandat, dar am 
putea începe prin a-i verifica plăţile, contul, să vedem dacă 
a plătit vreun consult medical sau la vreuna din farmacii în 
perioada dintre cele două asasinate. Da, ne apropiem de 
autorul celui de al doilea asasinat, da, pariez că așa e. 
Totul e rece și dintr-odată devine fierbinte. 

Ea puse în funcţiune link-ul, formând numărul de acasă 
a lui Baxter. Când auzi vocea robotului telefonic, transferă 
convorbirea către mobil. 

Ascultă mai întâi o melodie, o melodie lentă, semănând 
cu un blues, și își spuse că el se afla probabil în mijlocul 
unei partide de sex. Pe ecran apăru chipul lui Baxter, în 
spatele lui zărindu-se un fascicul slab de lumină. 

— Ar fi bine să fie vorba de ceva important. 

— Mâine, la opt fix, la mine acasă. 

— Până luni nu sunt de serviciu. Am... 

— Acum ești. Și să-l aduci și pe cel mic. 

— Ia mai scutește-mă, Dallas. Sunt liber și mai am 
deasupra și o brunetă focoasă. 

— Ei, ar fi cazul ca în noaptea asta să-i faci pe plac după 
pofta inimii, pentru că mâine-dimineaţă la ora opt punct 
ești aici, la mine în birou. Cam cât de repede vrei să închizi 
cazul Custer? 

Uitătura aceea furioasă dispăru ca prin farmec. 

— Ai descoperit ceva? 

— Mai fierbinte decât bruneta aceea. La opt fix. Dacă 
mai ai și alte notițe care nu sunt trecute în dosar, nu uita 
să le aduci. 

— Dă-mi un indiciu, te rog. 

— Străini în tren. Caută acolo. 

Inchise aparatul, după care îi contactă pe Peabody și pe 
Feeney. 

— Se pare că va trebui să pregătim un bufet standard 
pentru polițiști, zise Roarke. Şi încă într-o zi de sâmbătă. 

— Nu trebuie să-i hrănești. Imi doresc să fie și Mira aici. 
Ca să alcătuiască profilul suspectei. Se uită la ceasul- 
computer de la mâna ei. Nu e chiar atât de târziu. 

— In timp ce-i strici seara lui Mira, trimite-mi o copie a 
dosarului. Mă uit puţin la situaţia ei financiară. 

Se încruntă spre el. 

— E încă activ și disponibil. Mda, poţi să faci asta. Eu 
solicit o cercetare completă a dispozitivelor electronice. 
Când verifici conturile, plăţile, vezi dacă Suzanne a 
cumpărat cu ceva vreme în urmă niște pastile pentru 
potenţă. 

După ce copie și trimise fișierul cu pricina, Eve își privi 
link-ul. Chiar nu era foarte târziu, își aminti ea. Dar fiindcă 
tot avea în minte acele pastile, se gândi că poate soţii Mira 
tocmai împărtășeau un moment mai special. 

— Iisuse, ar trebui să mă autocenzurez. 

Iniţie convorbirea, transferând-o spre căsuţa vocală. 

— Doctore Mira, nu vreau să vă stric seara. Dar am dat 
de un indiciu în cazul Anders și există o mare posibilitate 
ca acest asasinat să aibă legătura cu un altul mai vechi, 
care deocamdată e pe rol și nu a fost soluţionat. Imi dau 
seama că mâine e sâmbătă... 

Mai degrabă își dădea seama pentru că Roarke îi 
spusese acest lucru. 

— Dar mâine-dimineaţă, la opt, am solicitat o întâlnire a 
întregii echipe la mine acasă... 

— Eve? 

— O, bună. 

Se auzea din nou muzică, dar nu de pe o casetă porno, 
slavă Cerului, însă asta însemna că se pregăteau pentru o 
seară romantică, după cum intuia Eve. 

— Regret că te deranjez tocmai acum când... indiferent 
ce făceai. Am o informaţie pentru tine. Mâine, la mine 
acasă, avem o mică ședință și dacă ai putea... 

— La ce oră? 

— La opt fix. 

— În regulă. Voi fi acolo. Vrei să studiez anumite 
informaţii? 

— Nu, dimpotrivă, aș prefera să nu o faci, să nu știi 
nimic. 

— Perfect. 

Mira aruncă o scurtă privire în direcția opusă, după care 
privi cu afecțiune în ecran. 

— Dennis îţi trimite și el salutări. Ne vedem mâine- 
dimineaţă. 

— Mulţumesc. 

Eva își luă privirea de la ecranul link-ului, apăsându-și 
degetele pe pleoape. 

— Or s-o facă, murmură ca. Dacă nu în secunda asta, 
atunci, cât de curând. Preferam să nu o știu. 

Ca să-și alunge imaginea aceea din minte, se concentră 
din nou asupra dosarului alcătuit de Baxter, căutând noi 
informaţii. 

La un moment dat, motanul își făcu apariţia pe biroul ei. 
Când singurul lucru pe care-l primi fu: „Să nu te așezi pe 
documentele mele”, el sări din nou pe podea, pornind 
ţanţoș spre încăperea în care se afla Roarke. 

Ea deschise un nou dosar, ascultând corelaţiile, 
legăturile, actuale și posibile, coordonatele temporale. Pe 
dosul panoului pe care erau înșiruite informaţiile legate de 
cazul ei, aranjă fotografiile, notițele, rapoartele. Se retrase 
câţiva pași și le studie. 

Da, vedea, vedea la propriu cum se desfășurase totul. 
Pașii, loviturile, înscenările, mișcările, greșelile. Nu era 
suficient,  recunoscu ca, pentru arestare, pentru 
condamnare. Dar pasul acela avea să urmeze și el. 

Yala și cheia, așa vedea ea această poveste. Cazul 
Anders era yala. iar cazul Custer era cheia. Odată ce avea 
să le potrivească, să răsucească cheia în direcţia potrivită, 
yala avea să se deschidă. După care ca avea să intre și să 
sară la beregata Avei. 

Se duse în biroul lui Roarke. El ședea la birou cu 
motanul tolănit în poală. 

— Ai găsit ceva? 

— Conturile nu prea permit o cercetare amănunţită a lui 
Suzanne Custer. După câte văd, cel care avea un cuvânt de 
spus la capitolul acesta era soțul. Majoritatea retragerilor 
și a depunerilor îi aparţineau. În ultimele șase luni a făcut 
cumpărături la un anumit sex shop „Just Sex”. Nu m-aș 
mira să găsesc și o parte din produsele care ţi-au trezit 
interesul. 

— Sper că te referi la interes profesional. 

El se mărgini să surâdă. 

— Eu unul, până în momentul de față, m-am distrat puţin 
și am cercetat oferta vânzătorilor... 

— Muncă de hacker, nu? 

— Cu câtă dezaprobare pronunţi acest cuvânt. Am 
explorat puţin. Precis o faci și tu, legal și cu precizie, dar 
mie îmi place să-mi satisfac curiozitatea. 

El nu mai adăugă nimic, luând pur și simplu sticla de 
apă și bând din ea. Ochii îi străluceau amuzaţi pe deasupra 
sticlei, privind-o. 

— Prostii. Da, o să obţin toate informaţiile pe căi cât se 
poate de legale, dar zi, ce ai descoperit? 

— Multe printre care intră delicioasele produse vândute 
sub marca „hard-on” și livrate într-un pachet sugestiv. 

— Verifică unul dintre ele. 

— A cumpărat mai multe jucărele și medicamente pentru 
potenţă. incluse pentru cocoșel, sonde, prezervative din 
diferite texturi, vibratoare. 

— Mai verifică unul. 

— Din păcate nu apar și șnururile. 

— Dar le au la vânzare. Am verificat și am aflat că 
magazinele astea comercializează tipul acela de șnururi. 
Suzanne a făcut vreo vizită pe acolo? 

— Nu apare nicio înregistrare în acest sens. Ei primesc 
bani cash. Dar, cu două săptămâni înainte ca Anders să fie 
ucis, ea a fost la o clinică. Potrivit datelor, a fost consultată 
de doctorul Yin... 

— Le-ai verificat datele, ca un adevărat hacker? 

— Nu, dar le-am cercetat, ripostă el blând. După care a 
plătit la farmacia care deservea acea clinică, cumpărând o 
cutie cu seringi care pot fi folosite și la domiciliu și 
lotrominafină lichidă, un barbituric care te ajută să adormi 
după ce ai suferit o criză de nervi. 

— Ooo, ce descoperire epocală. Trebuie să obţin toate 
aceste date și pe cale legală și să le raportez. Cu asta o 
dau gata. 

— Unde pleci? 

— Nu e niciodată prea târziu să contactezi pe cineva de 
la APA, răspunse ea, grăbindu-se să ajungă în biroul ei. Iau 
legătura cu Reo, o pun repede în temă și o rog să 
demareze procedura pentru emiterea mandatelor de 
arestare pe baza datelor pe care tocmai mi le-ai comunicat. 

— După care legăm totul cu fundiţă și i le punem în 
poală, comentă Roarke, adresându-i-se motanului. Așa e 
când trăiești cu un poliţist. 

O auzi vorbind cu Cher Reo, comunicându-i cele aflate și 
certându-se cu voce scăzută cu încăpățânata aceea. Își mai 
făcu de lucru câteva minute, studiind situaţia financiară a 
lui Suzanne Custer din ultimele săptămâni. 

— Găsește-ţi un alt loc, îi spuse Roarke lui Galahad, 
ridicând trupul moale al motanului și așezându-l ușor pe 
podea. 

Când intră în biroul lui Eve, ea ședea la masa de lucru, 
verificând alt șir de notițe. 

— O să facă rost de ele. A cam vociferat, dar face rost de 
ele. 

— O fi vociferat, probabil, fiindcă ai sunat-o aproape de 
miezul nopții. 

— Aproape. Uite, așa poţi să le așezi. 

Eve ridică palmele. Cu degetele răsfirate și așezate față 
în faţă, după care le uni unele cu altele. Ca niște dinţi. Ca 
niște roţi de angrenaj. 

— Trebuie doar să-ţi formezi imaginea în minte. Ei, e 
aproape perfectă, o mașinărie ale cărei elemente se îmbină 
perfect. Curat și eficient. Problema apare în cazul celor 
care o mânuiesc. Ava a greșit când a ales-o pe Suzanne să 
pună în funcţiune mașinăria. 

El se așeză încet pe biroul ei. 

— Dar de ce spui că a fost o alegere greșită? 

— Privește-o atent. 

Eve făcu semn spre panou. 

—Studiază-i datele, trecutul, uită-te atent la chipul ei. 
Ava s-a uitat și a văzut în ea o fire slabă, ușor de 
manipulat, ușor de introdus în planurile sale fiindcă avea 
un soţ care o înșela și care abuza de ea. A văzut în ea 
femeia de rând pe care nimeni nu o va lua în seamă, 
nimeni n-o va suspecta. O femeie care-i era datoare. 

— Dar tu ce vezi? 

— Aceleași lucruri. Dar mai văd în ea și pe femeia care 
se străduie mult și din greu ca să le ofere o viață mai bună 
copiilor ei, care caută o cale prin care să-i facă fericiți. O 
femeie care, potrivit vecinilor ei, așa cum rezultă din 
cercetările lui Baxter, încearcă să ducă, alături de copii o 
viață curată și ferită de necazuri. Inainte de evenimentul 
acesta, ea nu a mai comis nicio fărădelege. Când obligi un 
om să comită o faptă ca asta sau când ademenești pe 
cineva să treacă dincolo de linie, mai devreme sau mai 
târziu aceste persoane privesc în urmă și regretă fapta 
comisă. lar eu o s-o fac cât de curând să regrete. 

— Putem trece la fapte peste exact opt ore. 

— De ce... Ah. 

— În seara asta ai făcut tot ce se putea face. 

— Nu chiar. 

Ea salvă datele, le copie, după care închise computerul. 

—Probabil că e bine, totuși, să le las puţin să se mai 
coacă. 

Roarke o luă de mână, trăgând-o după el în momentul în 
care ea vru să se apropie de panou. 

— Ar trebui să te intereseze faptul că Suzanne Custer e 
mult mai bogată acum decât pe vremea când trăia alături 
de soțul ei. 

— O asigurare de viaţă frumușică, o pensie decentă. 

— Mai e ceva. La o analiză rapidă a veniturilor lor 
comune din ultimele douăsprezece luni, constaţi că el a 
cheltuit aproape 46% pentru a-și satisface propriile nevoi, 
dorințe și pentru a cumpăra diverse bunuri. Cele 54% 
rămase trebuiau să acopere cheltuielile casei, mâncarea, 

spitalizarea, medicaţia, îmbrăcămintea, transportul, plata 
studiilor pentru copiii lor și așa mai departe. Acum ea 
beneficiază de asigurarea soţului și, ca văduvă și mamă, 
primește de la serviciu o pensie, așa încât are un venit 
aproape la fel de mare ca și înainte. Cu vreo 8% mai mic. 

— Cu un minus de 46%. Deci, în total dispune de... dar 
de ce fac eu socoteli de aritmetică la miez de noapte? 

— 38% la sută, dacă ne folosim de datele acestea și dacă 
luăm ca exemplu o perioadă de un an. 

— Mi se pare un venit destul de bun. Da, nu venitul 
extraordinar al Avei, dar e totuși ceva solid. E chiar... 
proporţional, dacă stai puţin să analizezi. Şi e o altă 
informaţie de care trebuie să mă folosesc în clipa în care 
doamna Custer se va prezenta la interogatoriu. Îţi 
mulțumesc. 

Ea medita la asta în timp ce se dezbrăca. 

— O parte dintre seminarele Avei se referă la chestiuni 
legate de buget, planning financiar. Pe ce pui pariu că Ava 
a discutat cu Suzanne despre situaţia ei financiară și 
despre îmbunătăţirea ce i s-ar putea aduce? 

— Strategia de bază ar fi aceea de a enumera absolut 
toate avantajele posibile. Inlăturând toate dezavantajele 
statutului său social. Bănuiesc că toate aceste seminare te 
învață cum să devii o persoană mai activă, care se 
autodepășește și ia decizii importante pentru a îmbunătăţi 
situaţia propriei familii. O femeie deșteaptă poate dirija 
totul în direcţia dorită pentru a atrage, cum spuneai și tu, 
o femeie vulnerabilă. 

Doamne, câte jocuri ale minţii, cugetă Eve, dar ce puţine 
dovezi. 

— Au timp să se mai coacă până mâine, îi reaminti el. Şi 
dacă tot vorbim de seducţie... 

El îi apucă șoldurile. 

—Parcă trebuia să desăvârșim împăcarea noastră. 

— O, da. Cred că acum ne putem ocupa de asta. 

Punându-și palmele pe umerii lui, ea se descălță, după 
care se agăţă de el, înconjurându-i talia cu picioarele. 

—Cât de supăraţi am fost? 

— Eram furioși. 

— Nu mi se mai pare o ceartă atât de groaznică, dacă 
stau să mă gândesc. 

— A fost o luptă pe cinste care era gata-gata să distrugă 
fundaţia mariajului nostru. 

— Pe naiba. 

— Da, așa a fost. 

El o îmbrăţișă, lăsându-se apoi să cadă pe pat împreună 
cu ea. O privi râzând, după care o sărută cu delicateţe. 

—O zi e bună când se sfârșește astfel. 

Ea îi cuprinse obrazul în palme. 

— Zilele bune sunt mai multe decât cele rele, din 
punctul meu de vedere. 7 

Toate sunt bune, gândi ea, alături de el. Inălță buzele 
spre el și amândoi se lăsară în voia unui sărut plin de 
pasiune. 

Totul se petrecuse pas cu pas, fără sforţări, cu tandreţe 
și fără cuvinte. Şi odată ce se căsătoriseră, reflectă Eve, 
fiecare  anticipase dorințele celuilalt. Se  înălțaseră, 
căzuseră, se rotiseră, alunecaseră. Da, totul fusese și avea 
să fie și de acum încolo o înfiorare, o încântare, de fiecare 
dată când îl atingea, îl simţea, îl gusta. Dar peste toate 
exista senzaţia de plăcere și confort, acea panglică de 
catifea care acoperă o lamă de argint. 

Pulsul ei se înteţi iar mușchii, pe care îi simţise încordaţi 
de-a lungul zilei aceleia interminabile, se relaxară. 

Roarke simţi cum ea îi dăruiește acea capitulare calmă și 
fluidă. Că și-o oferă ei însăși. Îi aprinse sângele, blocându-i 
inima, cu toate că acum bătea mai tare și mai accelerat. El 
o luă în posesie, savurând centimetru cu centimetru, zona 
de sub maxilar, acolo unde pielea era incredibil de fină. 
Plăcerea îi invada adâncul fiinţei în timp ce mâinile ei îl 
mângâiau, îl strângeau, îl atingeau precum o șoaptă. 

Era ca și cum ea îl poseda pe el, atrăgându-l în miezul 
ființei ei, care se deschidea, cerea și lua totodată, 
ghidându-l spre centrul fierbinte. Captivându-l cu propria 
pasiune, astfel că fiecare mișcare lungă și fără grabă pulsa 
în trupul fiecăruia dintre ei. 

Incet, cu o încetineală înnebunitor de minunată, 
consumau fiecare strop al plăcerii intense. Privindu-se în 
ochi, cu degetele de la mâini unite, urmau amândoi ritmul 
acela leneș și chinuitor de plăcut. Capul ei rămase prăvălit 
pe spate chiar și în secunda în care respiraţia îi deveni 
sacadată. 

El își lipi buzele de curbura gâtului ei. În zona aceea 
foarte sensibilă de sub bărbie, ritmul pulsului ei părea să 
capete valori paroxistice. În secunda următoare, gurile lor 
e regăsiră, iar el se lăsă dus de val spre marea capitulare. 

Eve se trezi devreme a doua zi și puse în ordine datele 
deja strânse. Alcătui un fișier separat cu informaţiile 
obținute în urma explorărilor lui Roarke. Cât de curând, 
mandatele de arestare aveau să conţină respectivele date. 

Decisese să nu anunţe pe nimeni despre bufetul pe care- 
l] pregătise, despre scaunele confortabile care-și așteptau 
și ele ocupanţii, chiar în biroul ei. La ce-ar fi folosit? Răsfoi 
notițele, cercetând încă o dată materialele afișate pe 
panou. 

Baxter o luă prin surprindere, intrând în birou mai 
devreme de ora opt. 

— Ei, bag seamă că, la urma urmei, bruneta nu a fost 
chiar așa fierbinte. 

— Ba chiar foarte fierbinte. Am lăsat-o cuibărită 
confortabil în... oau, mâncare! Caldă! 

Eve urmări cum se repede la bufet, ridicând capacul 
primului vas termoizolant. 

— Oh, carne de porc. 

Luă o bucată de șuncă și mușcă din ea. 

— Servește-te, replică Eve sec. 

— Asta și făceam. 

Fără pic de jenă, Baxter luă repede o farfurie. 

— Între timp, ia spune-mi care e motivul pentru care mai 
adus aici ca să degust carne de porc și, uaaau!, și ouă de la 
mama găină, proaspete, proaspete, la ora opt a dimineţii, 
într-o zi de sâmbătă. 

— O să afli când va sosi întreaga echipă. 

— Mai nou avem o echipă? 

El cercetă fiecare vas în parte, umplându-și farfuria cu 
mâncare, privind când la minunăţiile acelea, când la Eve. 
După părerea lui Eve, toate prăjelile alea îl interesau mult 
mai mult. 

— Da, așa e. Unde-i Trueheart? 

— Trebuie să sosească. Peabody? 

— La fel. l-am chemat și pe Feeney, pe Mira și... pe 
consultantul civil, rosti ea în clipa în care Roarke păși în 
birou. 

— Baxter. 

— Porc a-ntâia. Mulţam. 

— Plăcerea e de partea mea. 

Roarke își turnă o cană de cafea, după care ridică din 
sprânceană spre Eve. 

—Locotenente? 

— Da, da, de ce nu? Să vedem dacă reușim să lucrăm în 
pauzele dintre înjurături. 

— Uaaau, micul dejun! 

Peabody intră în cameră, urmată de McNab. 

— Ti-am spus eu că nu trebuie să hrănești căţelușii, 
replică Eve încruntată. 

— Dar uită-te și tu ce drăgălași sunt. 

Roarke îi oferi cana cu cafea. 

— Scuze, am întârziat? 

Trueheart intră cu pas grăbit. 

—Am pierdut... Oooo! 

Chipul lui de tânăr erou se lumină brusc precum 
lumânarea de pe tort. 

— Ia niște carne de porc, puștiule, îi recomandă Baxter. 
Echipa e la micul dejun. Salutare, Feeney, doamnă doctor 
Mira. 

— Bună dimineaţa. O, ce frumos! 

Mira îi zâmbi lui Eve, făcând semn cu capul către 
Roarke. 

— Ce gest deosebit. 

— McNab, să nu mănânci tot bacon-ul. 


359 


Feeney îl dădu la o parte ca să apuce și el măcar o 
bucăţică. 

— Ai și șuncă, replică McNab cu gura plină. 

— Poate că după ce-o să terminaţi cu îndopatul și 
mozoleala, o să reușiţi să mă și ascultați. 

— Eu pot să mă îndop și să și ascult. 

Feeney se uită de jur împrejur, la ceilalţi. 

— Voi nu? 

— Ei, la naiba, înfulecaţi cât puteţi și apoi luaţi un loc în 
spaţiu. 

Poliţiștii și păpica, gândi ea. Dacă-i pui în aceeași 
cameră se creează haos. 

— E vorba de o ședință oficială, nu de concursul „la să 
vedem cât înfulecă fiecare”. 

— În cazul acesta, ia și tu. 

Roarke îi oferi o farfurie pe care se afla o porţie de 
bacon cu ouă. 

— N-o să mai fii atât de pornită dacă mănânci puţin. 

— Tu ești de vină. 

— Da, nu-i așa? 

El rânji fără cea mai mică urmă de remușcare. 

— Haide, ia, bagă și tu ceva în stomac. 

Ea făcu întocmai, la fel ca ceilalţi. 

— Parcă aţi fi niște vulturi... scuze, îi spuse Eve lui Mira, 
nu am vrut să te jignesc. 

Mira gustă din ouă. 

— Nici nu ai făcut-o. 

— Unii dintre voi poate că știți deja că detectivul Mare 
Mâncător de carne porcină și Danish, ajutorul lui, au 
început ancheta în cazul unui omor cu aproape două luni în 
urmă. Baxter, te rog să faci o scurtă recapitulare. 

— Numele victimei e Ned Custer, începu el, după care 
prezentată informaţiile cele mai importante. 

După ce termină, Eve afișă pe ecran fotografia și datele 
de identificare ale lui Suzanne Custer. 

— Văduva are un alibi care încă stă în picioare, spuse. 
Pe urmă, s-a dovedit că transmisiile prin intermediul link- 
urilor au fost inițiate din apartamentul ei, iar cei de la 
informatică au făcut verificarea și au constatat că era 
vorba de convorbiri live, nu înregistrate. Suzanne Custer 
nu și-a ucis soţul. Nu doar că nu se afla în încăperea aceea, 
dar nici din punct de vedere fizic nu era dotată 
corespunzător pentru a putea comite fapta. 

— Prea scundă și prea subţirică, confirmă Baxter în 
pauza dintre două înghiţituri. 

— Cercetarea amănunţită și greoaie a detectivului 
principal și a ajutorului său a arătat că ea nu avea un iubit, 
o rudă sau un prieten care să-l fi ucis pe Custer în numele 
soţiei lui, continuă Eve. Din investigaţie a rezultat că soţia 
nu dispunea de mijloacele necesare sau de o situaţie 
financiară potrivită pentru a angaja pe cineva care să dea 
lovitura. Văduva, totuși, are parte de o situaţie financiară 
bună după moartea lui Custer, și cum soţul o bătea, o 
înșela și-și ţinea pumnii strânși pe lângă punguţă, soţia are 
acum și beneficii de ordin emoţional, fizic și practic de pe 
urma morţii lui. 

— Dallas, nu avem cum s-o prindem, declară Baxter, 
ridicând mâinile, în una din ele ţinând furculiţa în care sta 
înfiptă o bucăţică de șunculiță afumată pe grătar. Am 
cercetat-o deja din toate unghiurile posibile în legătură cu 
acest asasinat. 

— S-a făcut albă ca hârtia. 

Trueheart se foi în scaun în clipa în care Eve își îndreptă 
atenţia asupra lui. 

— Când eu și detectivul Baxter ne-am dus la ea să-i dăm 
vestea, nu părea foarte surprinsă să vadă doi polițiști la 
ușa ei. Părea mai mult obosită și resemnată. Zicea că nu 
are bani pentru cauţiune. Și când i-am spus că el era mort, 
s-a făcut albă ca hârtia. Trebuie să recunosc, nu părea că 
se preface. Părea sinceră. 

— Şi probabil că așa era. Haideţi acum să ne referim la 
cazul Anders. Peabody și cu mine ne ocupăm de el. 

Baxter se duse să-și mai ia o portie de cafea, în vreme ce 
Eve continuă cu prezentările. 

— Cauţi o legătură? Intrebă el. Pentru că se pare că 
ambele victime au fost ucise de un CI, de un partener de 
sex? 

— Ce legătură interesantă, nu? La fel ca și una din 
greșelile comise. Ava Anders. 

Eve ordonă afișarea fotografiei de pe cartea de 
identitate a Avei și a informațiilor referitoare la Suzanne. 

— Şi ea are un alibi beton pentru noaptea în care a fost 
ucis soţul ei. Cu toate că în aparenţă pare să aibă mai 
mulţi prieteni și mai multe resurse financiare decât 
Suzanne, nu există probe că ar fi angajat pe cineva pentru 
comiterea crimei. Cercul ei de prieteni nu pare potrivit 
pentru o asemenea faptă. 

— Şi ea pare să aibă avantaje financiare și dacă zgârii 
puţin pojghiţa mariajului fericit, descoperind minciuna și 
manipularea din spatele ei, îți dai seama că iese în avantaj 
pe mai multe planuri. 

Ea se întoarse cu faţa spre panou, atentă la datele 
afișate. 

— Cele două doamne au foarte multe în comun, dacă lași 
la o parte aparențele. Și se și cunosc. Încă o greșeală. Cei 
doi copii ai lui Suzanne Custer sunt înscriși în programele 
sportive ale familiei Anders. A participat la câteva 
seminare și vacanțe de weekend pentru mămici organizate 
de Ava. A lucrat o vreme și ca voluntar. 

— Hmmm, făcu Feeney, iar Eva realiză, privindu-l, că îi 
picase deja fisa. 

— Crezi că doamna Anders s-a inspirat în cazul soţului 
din ceea ce i s-a întâmplat lui Custer? 

Baxter se încruntă, cercetând atent panoul. 

— Mica Suzanne a avut ceva noroc, eu de ce nu am? 
Poate că a vorbit cu un CI ca să-i facă acest serviciu, poate 
că a plătit pe banii companiei, apoi... 

— E vorba de o metodă mult mai simplă, comentă 
Feeney, mâncând cu poftă încă o portie de carne tocată. 
Simplitatea e cea mai bună alegere. 

Baxter se încruntă, după care... 

— Iisuse! 

Șocul își făcea efectul, observă Eve, destul de puternic 
astfel încât Baxter să uite de cafea și de carnea de porc. 

— Roarke, ajută-mă, te rog, îi zise ea lui Roarke. 

Împreuna, întoarseră spatele panoului spre cameră. 

— Ava Anders le cunoaște pe Bebe Petrelli și pe Cassie 
Cordon. Femeile nu au vrut să intre în planul ei, darea a 
vrut să încerce apa cu degetul. Ava îl cunoaște pe Charles 
Monroe. Un CI cu licenţă, fără cazier, unul care e plătit în 
lire englezești. Dar se folosește de el pentru a justifica 
perversiunile soţului, pe care ea le detesta. Afirmând că îl 
iubea în ciuda tuturor acestor lucruri. Ava are de-a face și 
cu Brigit Plowder, cu Sasha Bride-West. Au alibi. Sunt 
foarte bune prietene, formând un trio unit. 

În vreme ce vorbea, Eve arăta către fiecare fotografie, 
subliniind fiecare legătură în parte. 

— Ava îi cunoaște și pe Edmond și Linny Luce, prieteni 
cu victima care, la nevoie, pot să depună mărturie că cei 
doi aveau un mariaj liniștit și fericit. Numai că, dincolo de 
aparente, ei nu o simpatizează, nu o simpatizează câtuși de 
puţin. Ei nu îi pasă de asta. Nu îi pasă că cineva ar putea 
să facă legătura între ea, doamna manierată, doamna care 
face acte de caritate, și femeia aceea mai puţin norocoasă 
care era înscrisă în programele patronate de ea. 

În clipa aceea, așeză degetele pe fotografia lui Ned 
Custer. 

— Este mai mult ca sigură că nimeni nu ar face legătura 
nemernicul între ăla împuţit și moartea soţului ei, un 
cunoscut filantrop. Crimele au fost comise la câteva luni 

distanță, motivațiile și cartierele unde s-au produs fiind 
diferite. 

— Varianta pare viabilă, șopti Peabody cu respiraţia 
întretăiată. 

— Chiar a fost viabilă, o corectă Eve. Cei doi bărbaţi au 
fost uciși. 

— Tu crezi că au făcut schimb de asasinate. Să fiu al 
dracului, adăugă Baxter. 

— Sunt convinsă că așa au procedat. Ava plănuiește 
totul de mult. De cel puţin doi ani de zile, din moment ce 
eu o bănuiesc de uciderea socrului ei. Dar e posibil ca 
planul să fie cu mult mai vechi. Imediat după eliminarea 
socrului. 

Eve bătu cu degetele peste fotografia lui Reginald 
Anders, care era așezată pe panou. 

— Miza devenise cu mult mai mare și mai tentantă. Mai 
mulți bani, mai multă putere, mai mult control. Cred că 
armura aia începuse s-o strângă al dracului de tare. Zi de 
zi să fie obligată să-l privească pe soțul ei, să joace rolul 
nevestei fericite, să-i asculte disertaţiile nesfârșite despre 
sport, despre afacerile și programele lui. Probabil că 
planificarea crimelor a ajutat-o să depășească aceste 
momente insuportabile. Apăruse deja luminita de la 
capătul tunelului. 

— Așa este, aprobă Mira în secunda în care Eve se 
întoarse cu fața spre ea. Pentru o personalitate care are ca 
obiectiv atingerea unui ţel, care privește în perspectivă, 
planificarea este în fapt o gratificaţie, un premiu. Pentru 
cineva care e obișnuit să joace doar roluri pe termen lung, 
succesul în acel rol îi producea o satisfacţie imensă. Dar tu 
vorbești aici de ani și ani de zile, Eve. Orice actor, fie el 
imoral și egocentric, ar avea nevoie de momente de relaș. 

— Victima călătorea foarte mult, iar ea îi încuraja aceste 
călătorii. Adesea se distra în timp ce el era plecat, fără a-i 
invita la aceste petreceri și pe nepotul lui sau pe prietenii 
lui apropiaţi. Ea alege să petreacă în stil propriu. Şi îl 

alege pe Charles. El îi folosește drept paravan, îi apără 
imaginea, dar să nu uităm să luăm în calcul și partidele 
excelente de sex, mai ales când ai ocazia să fii la cârma lor. 
Pentru că clienta e cea care are puterea de decizie în 
relația cu un CI. 

— Dacă ea l-a ucis pe Custer, probabil că l-a și urmărit, 
punctă McNab. Probabil că soţia lui nici nu știa prin ce bar 
bântuia el în noaptea cu pricina. Şi nu cred că Anders a 
făcut totul dintr-un impuls de moment. Precis că a pus 
totul la cale. 

— Exact. Vom cerceta iar locurile pe unde el obișnuia să 
bântuie, vom arăta fotografia Avei, și cea în care are părul 
roşu, generată pe calculatorul lui Yancy. Precis că ea l-a 
pescuit. O femeie ca ea nu putea lăsa lucrurile la voia 
întâmplării. 

— Așa e, întări Mira. 

— Vom descoperi o legătură între ea și cel pescuit. Vom 
arăta în localurile respective fotografia ei. Nu are alibi 
pentru noaptea în care Custer a fost ucis, dar trebuie să ne 
pregătim bine dovezile. Şi-a cumpărat peruca, 
vestimentatia potrivită. Vom afla de unde. O să cercetăm în 
amănunt dosarul legal de moartea socrului ei, ca să 
descoperim erorile pe care le-a făcut. După aia o înhățăm. 
O luăm pe sus și apoi o punem la podea. O acuzăm de 
comiterea a două asasinate și de conspirare la comiterea 
unuia dintre asasinate de către o altă persoană. 

— Suzanne Custer, murmură Baxter. 

— Da, ea e acul din carul cu fân și acul cu care vom 
coase cap la cap toate aceste fapte. Are încredere în tine. 

— Mda. Baxter oftă. Da, are. 

— O să folosim asta în avantajul nostru. O s-o prindem, 
Baxter, noi amândoi. O vom prinde în laţ fiindcă ea nu are 
firea Avei. 

— A devenit brusc agitată. 

Trueheart se uită la Baxter. 

— După câteva zile de la comiterea crimei, când ne-am 
dus să vorbim cu ea, a devenit brusc nervoasă, agitată. Nu 
voia să stea de vorbă cu noi. Dar am reușit s-o calmăm. 

— Da, da. Dar nu a fost de-ajuns, nu aveam nicio dovadă 
ca să o arestăm. Absolut nimic. Așa că am pus totul pe 
seama nervilor și a situaţiei. M-a păcălit, fir-ar să fie. 

— Acum am pus laba pe ea, îi aminti Eve. Doctore Mira, 
ne-ai putea prezenta un profil psihologic pentru Suzanne 
Custer? 

— Pe baza celor spuse de detectivul Baxter, aș spune că 
e o femeie care se crede sau se așteaptă să fie considerată 
o victimă. Acceptă sau cel puţin se supune atitudinii 
soțului. Cu toate că își dorește o viață mai bună pentru 
copiii săi, ea nu reușește să profite de avantajele oferite de 
programul dedicat femeilor abuzate. E posibil ca ea să nu 
se considere o femeie aparținând acestei categorii. Nu 
deţine controlul, dar nici nu caută să-l obţină. Din punctul 
acesta de vedere, până la întocmirea unei analize mai 
aprofundate, aș spune că ea se teme, dar în același timp 
caută compania celor care au autoritate asupra ei. 

— O femeie care face exact ce i se cere. 

— Așa se pare, declară Mira, potrivit datelor pe care le 
am la dispoziţie în acest moment. Dar mi-ar plăcea să-i 
analizez trecutul, perioada copilăriei. 

— Ţi-aș rămâne îndatorată dacă ai face asta cât mai 
repede cu putință. Feeney, McNab, vreau să faceţi o 
verificare a  cumpărăturilor făcute on-line. Căutaţi 
informaţii legate de peruca și hainele cumpărate de Ava. 
Incercaţi să aflaţi cât mai multe. Poate că le-a cumpărat cu 
un an sau doi în urmă. La naiba, ar fi posibil să le fi luat de 
acum zece ani. Verificaţi toate mijloacele de comunicare 
dintre ea și Suzanne Custer, link-urile sale personale și pe 
cele care au legătură cu Anders. Vom emite mandate care 
să ne permită să verificăm și aparatura de comunicaţie a 
doamnelor Plowder și Bride-West. 

— S-a făcut, răspunse Feeney, mâncând în continuare. 

— Trueheart, tu o să faci echipă cu Peabody. Verificaţi 
ce a cumpărat Suzanne de la un magazin numit Just Sex. 
Soţul ei obișnuia să-și facă cumpărăturile acolo, așa că nu 
ar fi straniu ca, în caz de nevoie, să se fi dus și ea tot acolo. 
Faceţi rost de fișa ei de la clinica în care s-a tratat, la un 
anume doctor Yin, și de medicaţia prescrisă. Verificaţi 
cursele Autorităţii de Transport. Probabil că a folosit 
mijloacele de transport în comun ca să ajungă la locuința 
familiei Anders și înapoi. Fiind mama a doi copii, cred că 
folosea cu regularitate metroul, că avea legitimatie. 

— Doamnă locotenent. 

Trueheart ridică mâna, după care o lăsă jos imediat ce 
Baxter îl lovi cu cotul. 

— Nu cred că și-a lăsat copiii singuri acasă. Nu cred că a 
plecat și și-a lăsat copiii nesupravegheaţi. Nu e genul acela 
de femeie. 

— Bun. Atunci trebuie să verificăm dacă are o soră sau 
dacă și-a lăsat copiii în altă parte în noaptea aceea. În 
cazul în care consultantul civil are puţin timp... 

— Consultantul civil poate să sacrifice puţin timp când și 
când crede, comentă Roarke. 

— S-a folosit o telecomandă pentru dezactivarea 
sistemului de securitate de la locuința familiei Anders. O 
telecomandă cu rază lungă de acţiune, ilegală. De unde a 
fost procurată și care dintre cele două asasine a folosit-o? 
În privinţa asta nu avem nicio informaţie certă. [ie îţi 
revine sarcina de a o descoperi. 

— Nu-i la fel de distractiv precum vizita la un sex shop, 
aprecie Roarke, dar și piaţa neagră are șarmul ei. 

— Mult noroc, îi ură Feeney. S-ar putea să existe sute de 
modele asemănătoare, sau versiuni diferite ale modelului 
în cauză, care putea fi cumpărat pe parcursul ultimilor ani. 
Poate fi vorba de un produs artizanal, așa că o să ai ceva 
bătaie de cap. 

Roarke îl privi zâmbind. 

— Asta face distracţia și mai apetisantă, nu? 

— Ia haideţi în oraș să ne distrăm puţin. Baxter, declară 
Eve, după mine, te rog. 


— N-aveam nicio șansă să o prind. 

Baxter se uita pe geamul portierei, în vreme ce Eve 
conducea. 

— Nu aveai cum s-o prinzi fiindcă nu ea era autorul. 

— Era ca și cum ar fi făcut-o, iar eu nu m-am prins nici 
cât negru sub unghie. Dar puștiul s-a prins. Când ne-am 
întors la ea acasă, și ea era nervoasă, el s-a prins. Eu nu 
am văzut, n-am simţit, n-am mirosit nimic. 

— Cred că mai bine te-ai întoarce la teancul tău de 
hârtii. Am auzit că firmele de securitate private sunt 
tocmai bune pentru polițiștii daţi afară. 

— N-ai decât să mă pupi, ca să parafrazez o zicală. 

Dar nu părea deloc furios. 

— Ea e o femeie moale, Dallas. Mira o să-i creioneze 
profilul psihologic, sau cum s-o numi el, dar o să reiasă că 
e o fire moale, oarecum rănită, obosită peste măsură. 
Sfioasă, dacă înţelegi ce vreau să spun. Acum, gândindu- 
mă la ce ne-ai relatat azi, încerc să mi-o închipui intrând în 
casa aceea, pompând în Anders cu barbiturice și aranjând 
scena astfel ca totul să pară o moarte accidentală în timpul 
unei partide de sex, și nu reușesc. 

— O simpatizezi. Ţi-e milă de ea. 

Pe chipul lui apărură semnele iritării. 

— De simpatizat, îi simpatizez pe mulţi, iar de 
compătimit, îi compătimesc pe câţiva. Dar asta nu mă 
împiedică să recunosc un criminal cu sânge rece când îl 
am în faţa ochilor. 

— O iei ca pe ceva personal, Baxter. 

— La naiba, așa e. 

În timp ce se întorcea cu faţa spre Eve, furia ce-l 
cuprinsese devenea evidentă. 

— Şi să nu-mi vii acum cu predica aceea de doi bani 
despre obiectivitate. Tu nu ai fi un poliţist al dracului de 
bun dacă nu ai lua totul ca pe ceva personal. 

Eve îl lăsă un minut să fiarbă. 

— Ai fi preferat să-ţi spun că ai dat-o în bară? Că ţi-a 
scăpat? Că nu ai văzut ceea ce ar fi trebuit să vezi? Nimic 
nu m-ar face mai fericită decât să pun la punct un nesimtit 
ca tine, mare admirator și consumator al cărnii de porc, 
fiindcă asta mi-ar însenina ziua. Dar nu pot. Pentru că tu 
nu ai dat-o în bară. Nu aveai cum să ratezi ceva care nu 
făcea parte din scenă, nu aveai cum să vezi ceva care nu 
exista acolo. 

— Dar tu ai văzut-o pe Ava Anders. 

— Nu mi-a plăcut chipul ei nesuferit și, ai dreptate, o 
parte din povestea asta a devenit ceva personal. Nu mi-aș 
fi dat seama cum s-au petrecut lucrurile dacă tu nu mă 
sâcâiai în legătură cu cazul Custer. Așa că nu-i cazul să te 
mai victimizezi și să-ți plângi de milă, Baxter. Acum nu ai 
vreme de așa ceva. 

— Dacă am vorbi de constituţia fizică, ai ieși în pierdere. 

— Iar tu ai deveni un poliţist care se sensibilizează în 
faţa văduvelor neajutorate. 

— Mda. 

El șuieră scurt. 

— Fir-ar ea să fie de Anders, mă simt folosit, așa că 
baloanele și pălăriile pentru petrecerea aia jalnică le voi 
cumpăra mai târziu. 

— Să nu cumva să uiţi tortul. 

Ea căută un loc de parcare pe măsură ce se apropia de 
locuinţa lui Suzanne Custer. 

— O să se sperie, văzând că te însoțesc eu și nu 
Trueheart. Fiindcă va trebui să ne însoţească la sediul 
central. Dacă e deșteaptă, s-ar putea chiar să apeleze la 
avocaţi. Va trebui să o liniștim. Procedura de rutină. 

— Știu cum să fiu un poliţist bun. 

El cobori, așteptând-o pe Eve pe trotuar. 

— Trebuie să-i captez atenţia, să n-o agit, pentru 
început, s-o fac să creadă că sunt puţin supărat că tu insiști 
în privinţa investigaţiei de rutină. 

— Mă pricep să interpretez rolul poliţistului rău, sublinie 
Eve. 


Clădirea era într-o stare deplorabilă, afectată de 
Războaiele urbane. Pereţii, care la origine fuseseră gri, se 
albiseră din cauza trecerii anilor și a intemperiilor și erau 
plini de obscenităţi și de graffiti. 

Pășiră prin intrarea strâmtă și friguroasă și urcară pe 
treptele ruginite până la etajul trei. Totul avea ecou, 
observă Eve. Pașii lor înaintând pe trepte, sunetele care se 
strecurau pe sub uși sau care răzbăteau prin pereţi, 
zgomotele străzii. 

Dar nimic din căldura primăvăratică de-afară nu reușea 
să alunge aerul acela rece. 

Baxter ciocăni în ușă. De partea cealaltă se auzea 
gălăgia produsă de copii și sunetul unei emisiuni difuzate 
sâmbăta dimineaţa. Acele desene aiurite care-i făceau pe 
copii să ţipe și să se entuziasmeze, își imagină Eve. 

O voce de fetiță care o striga pe mămica ei se auzi atât 
de tare, încât ai fi zis că ușa aceea era din hârtie. 

Zăvoarele fură descuiate, iar ușa scoase un scârţâit 
hodorogit în momentul în care se deschise. 

A fost frumoasă cândva, își zise Eve, la o primă analiză a 
înfățișării lui Suzanne Custer. Ar fi putut să arate din nou 
bine, dacă s-ar fi hrănit corespunzător, dacă s-ar fi odihnit 
și nu ar mai fi fost stresată. Cum Eve nu prea vedea asta în 
viitorul femeii, era de presupus că zilele bune ale lui 
Suzanne se încheiaseră de multișor. 

Arăta mult prea extenuată, mult prea palidă, mult prea 
pirpirie, ca și cum carnea de sub piele s-ar fi topit. Părul ei 
bogat era dat pe spate, iar chipul rămăsese descoperit și 
fără apărare. Un copilaș, cu ochii rotunzi, probabil băiat, 
stătea alături de ea. 

— Detective Baxter. 

— Doamnă Custer. Bună, Todd! 

Baxter zâmbi larg și îi dădu un mic brânci copilului. 

— Ne uităm la desene animate. 

— Am auzit. Bună, Maizie. 

Fetița era cu un an sau doi mai mare decât fratele ei, 
având acea frumuseţe delicată pe care o avusese și mama 
sa în tinereţe. Îi oferi lui Baxter un zâmbet larg și 
cuceritor. 

— Îmi cer scuze. 

Suzanne își trecu mâna prin păr, după care se aplecă, 
înconjurând cu brațul umerii fiului ei. 

— În dimineaţa asta suntem puţin cam dezorganizaţi. 
Eu... tocmai strângeam farfuriile după micul dejun, după 
care îi duc pe copii la antrenament. E... aveţi idee... nu o 
putem lăsa pe mai târziu? 

— Mi-e teamă că nu, doamnă Custer. 

Eve veni alături de Baxter, trecu ceva mai în faţă și simţi 
cum el se încruntă, puţin jenat. 

— Avem de lămurit câteva lucruri, astfel că va trebui să 
mergem la sediul nostru central. 

— La sediul central? Dar... 

— Îmi pare rău, doamnă Custer. 

Vocea lui Baxter părea moale precum frișca, deasupra 
scuzei aceleia patetice. 

— Dumneaei e șefa mea, doamna locotenent. Având în 
vedere că nu am reușit să rezolvăm la timp cazul soţului 
dumneavoastră, doamna locotenent Dallas vrea să verifice 
anumite chestiuni procedurale. 

— La sediul nostru, zise Eve, scoțând în evidenţă cele 
spuse. 

— Dar e vorba de copii. 

— Eu nu... 

— Doamnă locotenent, vă rog. 

Baxter o întrerupse pe Eve, după care se încruntă ușor, 
privind-o pe Suzanne. 

— Putem să facem în așa fel încât copiii să ajungă la 
antrenament sau îi puteţi lua cu dumneavoastră, și va avea 
cineva grijă de ei până ce vom lămuri noi lucrurile. 
Depinde cum preferaţi. 

— Nu știu. Eu... 

— Nu pot să lipsesc de la antrenament. 

Uitând de desene, Maizie sări în sus. 

— Nu pot. Mami, te rog! 

— De ce să nu mă ocup eu de transportul lor? sugeră 
Baxter. Şi să-i rog și pe doi dintre ofiţeri să stea cu ei. 
După care, când terminăm, o să vă ducem noi la stadion. În 
regulă, doamnă locotenent? 

Eve ridică din umeri, ca și cum nu i-ar fi păsat. 

— Dacă o faci, fă-o repede. Departamentul a investit 
destul efort și destui bani în toată povestea asta. Te aștept 
afară. 

— Regret, îl auzi Eve pe Baxter declarând imediat ce ea 
se îndepărtă. Doamna locotenent ţine foarte mult la 
respectarea procedurilor. O să încerc să grăbesc lucrurile 
cât pot de mult. 

Ajunsă pe trotuar, Eve o contactă pe Peabody. 

— Cum stăm? 

— Mă înec în jucărele. Habar nu aveam că există atâtea 
chestii care se pot introduce în diferite orificii ale corpului 
uman. Unele au mai multe variante și pot fi împachetate și 
vândute pe post de cadouri. Dacă îţi faci un piercing, poţi 
să obţii un dispozitiv la preţul de patruzeci de dolari. 

— Ce afacere. 

— Da, e tentant, într-un fel. McNab ar fi în al nouălea 
cer. Dar având în vedere că sunt în timpul programului... 

— Eşti. Insă dacă baţi câmpi în continuare, îţi promit că 
ai pe gratis un piercing, imediat ce ajungi la sediu. 

— O vânzătoare a recunoscut-o pe Suzanne Custer, se 
grăbi Peabody să declare. Imediat și-a dat seama că a 
văzut-o. A zis că și-o amintește pe Suzanne, fiindcă arăta 
foarte ciudat. A cumpărat câteva articole care par a fi cele 

pe care le-am găsit noi la Anders acasă. Vânzătoarea nu s-a 
sinchisit să verifice, dar flirtează cu Trueheart. 

— Trueheart flirtează cu vânzătoarea de la sex shop? Ce 
a făcut Baxter din copilul ăsta? 

— Nu, nu, ea e cea care flirtează. El s-a cam înroșit, dar 
chestia asta ne avantajează de minune. 

Peabody rânji. 

— E tare drăguţ ce se întâmplă. Așa că ea, până la urmă 
a verificat datele, iar noi am obţinut hârtia de care aveam 
nevoie. Suzanne nu a cumpărat șnururile de la același 
magazin. Dar a întrebat dacă aveau. Tocmai terminaseră 
stocul. E un articol foarte căutat, după cum am aflat în 
cercetarea noastră iniţială. 

— Verifică toate magazinele apropiate locației 
respective. Și dacă îţi faci cumva vreun piercing, atunci ar 
fi mai bine să nu fie la vedere. 

— Ahhhh, făcu Peabody tocmai când Eve încheia 
convorbirea. 


Când Suzanne fu condusă la sediul central, Eve o lăsă să 
aștepte și să asude vreun sfert de oră, observând-o prin 
geamul-oglindă. 

— E îngrozită, declară Baxter. 

— Perfect. Probabil că nu va dura mult până o vom face 
să clacheze. Intră mai întâi tu și cere-ţi scuze pentru felul 
cum s-a purtat scorpia aia bătrână. 

Ea întoarse capul, când Mira intră în încăpere. 

— Pare terminată. Măcinată. 

Adoptând o atitudine profesională, Mira păși mai 
aproape de geamul-oglindă. 

— Vinovăţia va acţiona ca o adevărată armă asupra ei. 
Iar copiii vor fi punctul său vulnerabil. De tine o să-i fie cel 
mai frică, îi declară ea lui Eve. De femeia capabilă și 
puternică, ceea ce ea nu este. De un personaj cu 
autoritate. Și bănuiesc că asta reprezintă Ava pentru ea. E 
obișnuită cu violenţa. Asta nu o va speria cine știe ce. Nici 

dacă o ameninţi, din moment ce e obișnuită cu așa ceva. În 
afară de asta, e obișnuită cu izolarea, cu lipsa oricărui 
ajutor. Așa că, dacă îi oferi prietenie, înțelegere și sprijin, o 
câștigi de partea ta. Cea mai mare realizare a ei sunt 
copiii. Ar sacrifica aproape orice de dragul lor. 

— Trebuie s-o fac s-o toarne pe Ava. 

— E musai să creadă că tu ești mai puternică și mai 
periculoasă decât Ava. 

— Chiar sunt, așa că o să creadă chestia asta. Du-te, îi 
spuse Eve lui Baxter. 

— Prietenia pe care i-a arătat-o Ava, continuă Mira, în 
timp ce Baxter părăsea încăperea, sprijinul, dificultatea 
acelei însărcinări, dacă într-adevăr lucrurile s-au petrecut 
astfel, înclină balanţa în favoarea Avei. Ava exercită, în 
clipa de faţă, o putere covârșitoare asupra ei. 

— Știu cum s-o abordez. 

Din moment ce Mira tăcea, Eve urmări cum Baxter intră 
în camera pentru interogatorii, ascultă apoi cum se 
străduia s-o liniștească, vorbindu-i cu calm. 

— Știu bine cum e să cazi mereu, să fii izolată, să rămâi 
la podea și să crezi că nu poţi ajunge mai sus de atât. Și 
știu și ce ai fi în stare să faci pentru ca să pui capăt acelei 
situaţii. 

— Ea nu seamănă defel cu tine și nici circumstanţele nu 
sunt aceleași. 

— Nu. Dar știu cum trebuie să mă port cu ea. Lui Baxter 
îi e milă de ea. Bărbaţii cumsecade au tendinţa să 
compătimească o astfel de femeie. 

— Dar tu nu. 

— Nu, eu nu. Ar fi putut să renunţe. În orice moment. 
Să-și facă bagajul, să ia copiii de mână și să plece. 

Studiind-o prin geam pe Suzane, Eve nu simţi nici cea 
mai mică urmă de compătimire. 

— Tu spuneai că ar fi capabilă să se sacrifice de dragul 
copiilor ei, dar oare ce le-a oferit? Ce fel de viață le-a 
dăruit ea dacă, zi de zi, i-a lăsat să vadă că e o femeie 

slabă care-i permite tatălui s-o pocnească, să plece de 
acasă și să revină doar atunci când are el chef, să-și 
cheltuiască banii pe tot felul de porcării și jucărele pentru 
adulţi, în loc să le aducă ceva de mâncare. Chestia asta nu 
se aranjează dacă îţi înscrii copiii într-un program sportiv, 
doctore Mira. Femeia asta a omorât un bărbat pe care nu-l 
cunoștea, a curmat viața unui om bun, cel care le-a dat o 
șansă, o speranţă copiilor ei. În loc să plece departe, a 
preferat să ucidă. În concluzie, cred că simt și eu ceva 
pentru ea. Dezgust. Nu am remușcări că va trebui s-o bag 
după gratii. Dar vreau să mă asigur că Ava Anders va avea 
exact aceeași soartă. 

— Eve. 

Mira îi puse palma pe braţ, tocmai când ea se pregătea 
să plece. 

— Există o mare diferenţă între slăbiciune și răutate. 

— Da, dar cu siguranţă există și multe asemănări. 

Eve păși în camera pentru interogatorii. 

— Dau drumul la înregistrare. Dallas locotenent Eve și, 
Baxter detectiv David, interoghează pe numita Custer 
Suzanne, în legătură cu asasinarea numitului Custer Ned, 
cazul cu nr. HC-20913, și cu orice alt eveniment sau 
asasinat care are legătură cu cazul respectiv. Domnule 
detectiv, i-aţi citit drepturile doamnei Custer? 

— Nu, doamnă locotenent. 

— Citiţi-i-le. Pentru a fi consemnate. 

El oftă. 

— Da, să trăiţi. E vorba de o formalitate, doamnă Custer. 
Aveţi dreptul să păstraţi tăcerea. 

Frica dilată pupilele lui Suzanne, făcând-o să respire 
precipitat, în timp ce Baxter cita din Codul Miranda 
revizuit. Eve luă loc la masă, rezemându-se relaxat de 
spătarul scaunului. 

— Aţi înţeles care sunt drepturile și obligaţiile ce vă 
revin. 

— Da, dar... 

— Mă frapează un anumit lucru, Suzanne. Mi se pare al 
naibii de oportun că tu stăteai acasă și încercai să-l 
contactezi prin link pe pramatia aia de soț al dumitale, 
care te înșela la greu, în timp ce o prostituată rămasă încă 
neidentificată îi tăia beregata. Ce voiai să-l rogi, să-ţi 
cumpere o sticlă cu lapte de soia? 

— Nu. El întârziase. Eu am vrut doar să... 

— Venea adesea târziu, nu-i așa? li lăsai mesaje pe 
căsuţa vocală ori de câte ori se întâmpla să întârzie? 

— Nu, dar... îmi promisese. Promisese că nu o să 
întârzie. l-am spus că o să-l părăsesc dacă nu încetează. 

— Nu l-ai fi părăsit niciodată. 

Eve permise ca o ușoară tentă de dezgust să răzbată din 
tonul ei. 

— Nu aveai tupeul necesar. Și nici acum nu l-ai avea. 
Numai că acum el e mort și tu te-ai ales cu o poliţă de 
asigurare destul de consistentă și cu o pensie. 

— Doamnă locotenent, lăsaţi-o mai moale, ce naiba. 

Ea îi aruncă lui Baxter o privire furibundă. 

— Ai fost tu destul de moale pentru amândoi. Ai găsit un 
fraier blând, ca detectivul aici de faţă, ca să comită crima 
în numele tău, Suzanne? Ai găsit vreun bărbat lângă care 
să te cuibărești și care să nu te pocnească când are chef, 
căruia să-i fie milă de tine. Așa că el a făcut chestia asta... 

Eve scoase la iveală o fotografie făcută la locul crimei și 
o aruncă pe masă. 

— Ca să poti fi o femeie liberă. 

— Nu. 

Suzanne închise ochii, preferând să nu privească 
fotografia. _ 

— Nu-mi doream un alt bărbat. Imi doream ca soţul meu 
să fie un om mai cumsecade, un tată mai bun. Copiii mei 
merită un cămin decent, un tată care să se poarte altfel. 

— Cu banii pe care îi vei încasa în curând, vei putea să-i 
scoţi din casa aceea jalnică. Unde ai de gând să-i duci, 
Suzanne? 

— Nu știu. Mă gândeam... adică poate că îi duc undeva 
în sud, poate în Arkansas, la sora mea. Departe de orașul 
acesta. Undeva departe. Deocamdată nu mă pot gândi la 
asta. În altă parte, ca să o luăm de la început. Nu greşesc 
cu nimic dacă aleg varianta asta. 

Ea se uită implorator spre Baxter. 

— Nu e nimic rău dacă-mi doresc o viață nouă pentru 
copiii mei. 

— Bineînţeles că nu. Aici nu v-a fost ușor. Aţi dus-o greu 
o lungă perioadă de timp. O să fie bine pentru copii să 
plece din oraș, undeva, într-un loc cu mai multă vegetaţie. 
Familia Anders are programe sportive în întreaga ţară. 

Ea tresări la numele Anders, ferindu-și privirea. 

— Ar fi ideal dacă aș putea să-i înscriu într-o școală 
bună, în sud, pentru că școlile au propriile lor echipe de 
sport. Practică o mulţime de discipline sportive. 

— Şi să renunţi la gratuităţi? o întrebă Eve. La 
echipamentele sportive, la tabere, la programe, la 
weekendurile dedicate mamelor. A fost un aranjament 
extrem de convenabil pentru tine, nu? 

Eve deschise un dosar. 

— Ai avut parte de niște vacanțe minunate, aici, în 
programele familiei Anders, nu-i așa? 

— Au mai fost și seminarele... și grupurile de sprijin. 

— Da, Thomas Anders v-a oferit ţie și copiilor multe 
beneficii. Cu atât mai rău pentru el, nu? 

Eve aruncă pe masă o altă fotografie, una unde Thomas 
Anders era înfățișat mort, în patul său. 

Suzanne se feri într-o parte, își lăsă capul între genunchi 
și începu să geamă. 

— Iisuse, doamnă locotenent! Hei, hei, zise Baxter, 
punând palma pe spatele lui Suzanne. la-o încet. Nu e 
nevoie să te agiti. Îţi aduc un pahar cu apă. 

— Las-o să verse. 

Eve se ridică de pe scaun, după care, lăsându-se pe vine, 
împinse în sus capul lui Suzanne până ce ochii li se 
întâlniră. 

— Când ai făcut-o nu ţi-a fost rău? Nu ţi s-au strâns 
măruntaiele în timp ce i-ai scos pijamaua aia drăguță și 
moale și i-ai legat mâinile și picioarele? Mâinile ţi-au 
tremurat la fel ca acum când i-ai legat șnurul în jurul 
gâtului? El nu ţi-a făcut probleme, fiindcă ai avut grijă de 
asta. L-ai amortit bine ca să nu fii obligată să-i vezi privirea 
îngrozită când a început să se sufoce. 

— Nu. 

Ochii ei erai cei ai un animal încolţit, prins în capcană. 

— Eu nu vreau să mai stau aici. Nu știu la ce vă referiţi. 

— Şi totuși ai dat greș. Nu ai strâns șnurul atât de tare 
cât ar fi trebuit, așa că el s-a chinuit multă vreme înainte 
de a muri. Nu ai procedat cum te-a instruit ea. Ea a fost 
foarte precisă, dar tu nu te-ai conformat. Ea a respectat 
indicaţiile în privinţa lui Ned, tu nu. La ea totul s-a 
petrecut repede și curat. Tu te-ai încurcat, te-ai înmuiat. 
Se pare că ea o să scape, iar tu îţi vei petrece restul vieţii 
după gratii. O colivie care te va ţine departe de lume. Nu-ţi 
vei mai putea vedea copiii niciodată. 

— Habar nu am despre ce vorbiţi. Domnule detectiv 
Baxter, vă rog, opriţi-o. 

— Dallas, pentru Dumnezeu, las-o să-și revină. Suzanne, 
Suzanne. 

El se aplecă și se așeză pe colţul mesei, după care luă 
mâinile tremurânde ale lui Suzanne în palmele sale și o 
privi adânc în ochi. 

— Noi știm că a fost ideea Avei. Că ea a plănuit totul. 
Dacă mărturisești, poate că vom reuși să te ajutăm. 

— Nu, nu. Voi încercaţi să mă păcăliți. Vreţi să mă 
trageţi de limbă. Ea mi-a spus că voi... 

— Ea ţi-a spus că vom încerca să te încuiem? termină 
Eve fraza. Avea mare dreptate. Dar ea ţi-a spus că vom 
încerca să te încuiem în cazul morţii lui Ned, însă tu nu ai 

avut niciun amestec. Nu ai de ce să-ţi faci griji. Nu și-a dat 
seama, nu-i așa? Niciuna dintre voi nu s-a gândit la asta. 
Eu însă mi-am dat seama ce aţi făcut. 

Eve îl dădu pe Baxter la o parte, după care își apropie 
faţa de-a lui Suzanne. 

— Tu l-ai ucis pe Thomas A. Anders. Cel care a plătit 
echipamentul sportiv pe care copiii tăi l-au îmbrăcat astăzi. 
Scorpie egoistă și lipsită de suflet ce ești. 

— E o nebunie. Nici măcar nu-l cunosc. Cum să ucizi pe 
cineva pe care nici măcar nu-l cunoști. 

— Așa ţi-a spus ea? Că nu vei fi niciodată bănuită. Ei, 
uite că s-a înșelat din nou, așa e? Greșelile au fost ale ei, 
toate, iar eu o să vă fac să plătiţi pentru ele, pentru fiecare 
greșeală comisă. O să te bag după gratii, Suzanne. Uită-te 
la mine! 

Trăgând cu putere, ea roti scaunul pe care era așezată 
Suzanne. 

— O să te bag la pușcărie și ea nu va avea cum să mă 
oprească. Nici nu va încerca fiindcă acum nu-i mai ești de 
niciun folos. Ea o să se smiorcăie în faţa camerelor de 
filmat, și o să râdă în hohote când nu o va vedea nimeni 
fiindcă ești mult prea proastă și nu știi să te aperi. Și copiii 
tăi? O să crească printre străini. 

— Nu. Vă rog. Doamne Sfinte. 

— Doamnă locotenent, vă rog. Lăsa-ţi-o să reflecteze 
câteva clipe. Suzanne. Trebuie să ne spui totul. Dacă 
cooperezi, te pot ajuta. O să stau de vorbă cu procurorul. 

Baxter se lăsă pe vine și-i strânse palma între degete. 

— Poate că ea te-a obligat, te-a influenţat, te-a 
ameninţat. Poate că te-a șantajat. Poate ai simţit că nu mai 
ai scăpare. 

— Strâng probe împotriva ei, interveni Eve. Când voi 
avea suficiente dovezi, o să fie adusă la secţie. Ea o să te 
denunțe pe tine, precis. Dacă reușește să o facă înaintea 
ta, își asigură spatele. Personal, mi-aș dori ca amândouă să 
vă petreceţi restul vieţii voastre mizerabile după gratii. Ai 

un minut la dispoziţie ca să te răzgândești. Unul singur. 
După aceea, gata, trec la treabă. Vei fi arestată, pentru 
crimă de gradul I, și nu-ţi mai vezi copiii în vecii vecilor. 

— Nu faceţi asta, vă rog, vă rog. Dumneavoastră nu 
înţelegeţi. 

— Nu, tu ești aceea care nu pricepe, femeie jalnică, 
slabă și netrebnică ce ești. Eu știu ce ai făcut. Știu și cum 
ai procedat. Știu și de ce ai făcut-o. Așa că ai un minut să 
ne spui totul, ori dacă nu, te duc cu mâna mea în celulă și 
te încui acolo. 

— Locotenente, locotenente, daţi-i o șansă. Lăsaţi-o să 
reflecteze un minut. Ajută-ne să înţelegem, îi spuse Baxter 
lui Suzanne. Eu vreau să înţeleg, fiindcă doar așa te pot 
ajuta. 

— Nu credeam că se va ajunge până acolo! izbucni 
Suzanne. Nu am crezut că e vorba de ceva real. Și după 
aceea totul s-a petrecut exact așa. Nu mai știam ce să fac. 
Ea a spus că trebuie s-o fac. 

— Hai, scuipă tot, o repezi Eve. Cine ţi-a spus că trebuie 
s-o faci? 

Suzanne strânse iar pleoapele. 

— Ava mi-a spus că trebuie să-i ucid soţul fiindcă și ea îl 
omorâse pe soțul meu. Exact așa cum stabiliserăm. 

Suzanne își rezemă capul pe masă. 

— Mă simt atât de obosită. Sunt îngrozitor de obosită. 

Eve ieși din încăpere pentru a o apela pe Cher Reo și 
pentru a-i da ocazia lui Baxter să rămână câteva minute cu 
Suzanne, s-o liniștească. Se uită o clipă spre camera de 
observare, în clipa când dr. Mira ieși de acolo, se opri în 
faţa unui automat și comandă trei sticle cu apă minerală și 
o doză de pepsi pentru Eve. 

După ce încheie conversaţia, Eve vâri aparatul în 
buzunar și luă doza. 

— Mulţam. Procurorul vrea să prindem peștele cel mare. 
Ava e peștele acela. Un pește mare și alunecos. 

— Şi, în comparaţie cu ea, Suzanne e un nimeni, un 
nimic. Ea l-a omorât, Eve, asta e un fapt indubitabil. Dara 
fost folosită. 

— Avea de ales, iar ea a ales. 

Eve bău din doza de pepsi. 

— Dar și eu vreau peștele cel mare. 

— O să supraveghez îndeaproape și restul poveștii. După 
ce va obține un avocat, s-ar putea să fie solicitată o 
evaluare psihiatrică. 

— N-are decât să-și evalueze capul la o duzină de 
doctori, dar după ce voi obţine mărturia ei. Și încă ceva: 
sunt conștientă că și eu mă folosesc de ea. Și nu mă 
deranjează defel. 

— N-ar trebui, dar... 

— E neputincioasă, moale, o întrerupse Eve. Asta voiai 
să spui și, într-o oarecare măsură, chiar o compătimești. N- 
ai decât. Dar eu l-am văzut pe Thomas Aurelious Anders. 

Mira aprobă cu o mișcare a capului, după care intră din 
nou în camera de observare. 

Eve se întoarse în camera pentru interogatorii. 

— Locotenent Dallas reia interogatoriul, spuse ea pentru 
a se înregistra. Uite cum facem, Suzanne. Mă asculţi? 

— Da, vă ascult. 

— Procurorul va renunţa la acuzaţia de omor de gradul I, 
schimbând-o cu acuzaţia de conspirație la crimă și omor de 
gradul al II-lea. Asta înseamnă că nu vei fi complet izolată 
și-ţi vei putea vedea copiii. 

Lacrimile curgeau ca două pârâiașe din ochii lui 
Suzanne. 

— Câţi ani? 

— Între cincisprezece și douăzeci de ani. 

— Cincisprezece. Oh, Doamne. Vor fi mari deja. 

— Peste şapte ani poţi beneficia de eliberare 
condiționată, îi spuse Baxter. 

— Dacă nu vei coopera, dacă se ajunge la proces, atunci 
se va reveni la acuzaţiile de bază. Adică vei primi o 
sentinţă echivalentă cu suma a două vieţi, pe care o vei 
ispăși consecutiv, într-o izolare completă. Tu alegi. 

Eve se așeză pe scaun. 

— Copiii mei. Am... am o soră. Pot rămâne în grija 
surorii mele? 

— O să mă ocup de asta. Personal. 

Baxter aprobă cu o mișcare a capului. 

— O să iau legătura cu sora ta, cu cei de la asistenţă 
socială pentru minori. 

— Cu ea o să le fie mult mai bine. De mult trebuia să-i 
iau cu mine și să plec la sora mea. 

Își șterse lacrimile cu batista pe care i-o oferise Baxter. 

— Dacă făceam asta, totul ar fi fost altfel. Dar nu am 
făcut-o. Mi-am zis că Ned e tatăl lor, iar ei trebuie să stea 
lângă tatăl lor. Mi-am zis: sunt soţia lui, trebuie să am grijă 
de cămin. Dacă procedam altfel, reușeam să rezolv toate 

problemele. Dar nu am făcut-o și lucrurile s-au înrăutățit 
pe zi ce trecea. Şi după aceea... 

— Ai făcut cunoștință cu Ava Anders, punctă Eve. 

— Da. 

Suzanne închise ochii preţ de o clipă, trăgând de câteva 
ori aer în piept. 

— Era bună cu noi, cu noi toate. Mă făcea să simt că pot 
fi mai capabilă de atât. Că pot să fac mai mult. Că pot fi 
mai bună. Lui Ned nu-i păsa de program, dar nu se supăra. 
Spunea doar că îi făcea pe copii să iasă de sub autoritatea 
lui. Dar uneori, doar din când din când, se ducea la un 
antrenament sau la un meci. Asta era un lucru bun. Uneori 
ne scotea la o pizza după aceea. Când făcea asta era mult 
mai bine. Și ultima dată, ultima dată când m-a lovit, a 
promis că n-o să se mai întâmple niciodată. Nu m-a lovit 
câteva săptămâni și părea gata să se ţină de cuvânt. Mi-am 
zis că totul va fi bine de acum încolo. Dar a început să vină 
târziu acasă și să miroasă a sex. 

— Ai vorbit cu Ava despre asta? întrebă Baxter. 

— Poftim? Nu... Mai demult, am discutat mai demult. 
Acum câteva luni. Înainte de reînceperea școlii. Când copiii 
au fost în tabără și când am participat la acele weekenduri 
dedicate mamelor, în luna august. Doamne, ce s-a mai 
enervat Ned că m-am dus, dar m-am simţit foarte bine 
acolo. Era bine că stăteam o vreme departe de toate 
necazurile. Am vorbit mai demult, cu Ava, adică. 

Luă cana cu apă, sorbi, se opri, apoi sorbi iar. 

— Ea era atât de drăguță cu mine. Seara stătea cu mine 
și vorbeam, vorbeam mult. Ea înţelegea cât de grea era 
viața mea alături de Ned, fiindcă și ea era rănită de soţ. 
Numai mie mi-a mărturisit lucrul ăsta. O rănea, o obliga să 
facă anumite chestii, în plus, el se distra cu fete... fete mult 
prea tinere ca să le supună la așa ceva. Toată lumea îl 
considera un om extrem de bun. 

Lacrimile se revărsară din ochii lui Suzanne, înmuind 
batista cu care începu să le șteargă. 

— Dar era un monstru. 

— Așa ţi-a declarat ea? 

— Îi era frică de el. Știu cum e să-ți fie frică. Am plâns 
amândouă. Nu mai suporta ceea ce-i făcea și mai ales ceea 
ce le făcea acelor copii. A spus că el și Ned seamănă. Că 
într-o zi Ned le va face rău copiilor. Că într-o zi ar putea 
chiar să o fa... cu Maizie. 

Ea strânse pleoapele, străbătută de un fior. 

— El nu a... nu a atins-o niciodată pe Maizie în felul ăsta, 
dar din când în când i-a mai pocnit pe copii. Când făceau 
rele sau când el era prea ametit de băutură. Eu mi-am zis: 
ce aș face eu dacă el i-ar face lui Maizie ce le făcea domnul 
Anders acelor fetițe? Am declarat, da, cred că am spus că l- 
aș ucide dacă ar atinge-o vreodată în felul ăla. 

Vocea ei se frânse, apoi vorbi cu întreruperi și poticneli. 

— O să fie prea târziu, mi-a spus Ava ca și cum s-ar fi 
temut că va fi prea târziu pentru ea. A declarat că mă va 
ajuta. Că ne-am putem ajuta una pe alta. Că nu vom mai 
trăi astfel, punând în pericol viaţa copiilor. 

Suzanne se întinse după cana cu apă, frecându-și 
fruntea cu ea. 

— Mi-a vorbit exact așa cum se discuta în cadrul 
seminarelor și al întâlnirilor de grup, unde ni se spunea că 
trebuie să fim creative și puternice. Spunea că trebuie să 
trecem la acţiune ca să schimbăm situaţia. Ea urma să-l 
oprească pe Ned, iar eu pe domnul Anders. Și că nu o să 
descopere nimeni, niciodată. 

— Să-l oprești? accentuă Eve. 

Suzanne își strânse umerii și privi ţintă la blatul mesei. 

— Să-l ucid. Urma să-i ucidem. Nu avea să afle nimeni, 
cum ar fi putut să afle? Pentru că fiecare din noi era 
nevinovată de crima din propria familie. Ea urma să 
lovească prima, ca să demonstreze că era de bună- 
credință. Trebuia să avem răbdare câteva luni și să avem 
grijă să luăm legătura una cu alta. După care ea avea să-l 
oprească pe Ned. 

Respiră greu, după care se uită iar spre Eve. 

— A spus că-l oprește, nu că-l ucide. Ştiam că la asta se 
referea, da, așa e, dar atunci mi se părea în regulă. Avea 
să-l oprească pe Ned înainte ca el să le facă rău copiilor 
mei, ca să-mi facă rău mie. După care aveam să așteptăm 
din nou două, trei luni, iar eu urma să-l opresc pe domnul 
Anders. 

— Ţi-a spus și cum anume să procedezi? 

Suzanne clătină din cap. Ochii ei pluteau mai departe în 
lacrimi, dar în spatele lacrimilor era un gol, un gol imens. 
Obositi, își zise Eve. Distruși. 

— Mi-a spus că știa ca o cale anume, astfel încât totul să 
pară un accident. Și atunci vor înțelege toţi ce fel de om 
era el în realitate. Ea știa că în adâncul meu eram un om 
puternic și că eram o fire bună, o mamă bună, o prietenă 
de nădejde. Ştia că o voi salva, în timp ce ea urma să ne 
salveze pe noi, pe mine și pe copii. Ne-am dat cuvântul una 
faţă de cealaltă. Ba chiar am și înregistrat momentul. 

— L-aţi înregistrat? 

— Ea avea un recorder, așa că fiecare și-a înregistrat 
propria intenţie, promisiunea făcută, iar eu mi-am spus 
numele, după care am jurat pe viaţa copiilor mei că-l voi 
ucide pe monstrul de Thomas A. Anders. Că-l voi ucide cu 
mâna mea, alegând o metodă simbolică, care să facă 
dreptate. Ea a spus exact același lucru, diferea doar 
numele lui Ned și faptul că a jurat pe toţi copiii lumii. 

— Ce teatral. 

Pe obrajii lui Suzanne apărură două pete mici de 
culoare. 

— Textul acesta însemna ceva. Era important. Eu m-am 
simţit importantă. Nu mă mai simţisem niciodată astfel. 

— Ce a făcut cu înregistrarea? 

— A spus că o va depune în seiful unei bănci. Pentru a fi 
în siguranţă. După ce aveam să-i punem la punct pe Ned și 
pe domnul Anders, urma s-o distrugem împreună. După 
aceea nu am vorbit prea mult. O vreme, cel puţin. Ea era 

foarte ocupată. Când m-am întors acasă și totul se 
petrecea exact ca de obicei, mi-am zis că totul nu fusese 
decât o farsă, ceva ireal. Ca o ședință de hipnoză. Poate că 
asta era ceea ce voiam să cred. 

Lăsă capul în jos, după care dădu la o parte șuviţele 
care-i căzuseră peste obraji. 

— Nu mai știu. Dar am alungat gândul acela. Am uitat de 
întreaga poveste. Aproape de tot. După care, pentru o 
vreme, relația cu Ned s-a îmbunătăţit cât de cât. M-am dus 
într-o zi la Ava, la birou, și i-am povestit că situaţia era 
ceva mai bună. S-a uitat la mine zâmbind și declarând că 
ca o va îmbunătăţi și mai mult. 

Inăbușindu-și un hohot de plâns, Suzanne își apăsă 
palma deasupra buzelor. 

— Vă jur că nu m-am gândit, că nu m-am gândit serios la 
ceea ce discutaserăm noi în seara aceea. Nu m-am gândit 
la nimic din toate astea, dar Ned începuse iar să-și 
petreacă nopţile prin oraș, prin urmare, am început din 
nou să ne certăm. Mi-am spus că de data asta o să-l 
părăsesc, că acum eram mai puternică datorită Avei. 

Începu să respire precipitat. 

— Mă simţeam mai puternică datorită Avei și a tot ceea 
ce-mi oferise ea. Datorită felului în care mă făcuse să mă 
simt. După aceea, domnii Baxter și Trueheart, ofițerul de 
poliţie, au venit și m-au anunţat că Ned era mort. Mi-au zis 
că se dusese într-o cameră de hotel cu un CI profesionist și 
că murise. Nu m-am gândit nicio clipă la Ava și la ce 
declarase ea în noaptea aceea din luna august. Mi-am zis 
că s-a întâmplat exact așa cum mi-au povestit ei doi. Că 
alesese femeia nepotrivită. 

— Şi, după aceea, ea când a luat legătura cu tine? 

— Câteva zile mai târziu. 

Suzanne își apasă palmele pe ochi. 

— Atunci s-a prăbușit totul. Copiii erau la școală. Eu mă 
pregăteam să merg la magazin. Întotdeauna merg la 
cumpărături lunea dimineaţă, așa că m-am pomenit cu ea 

lângă mine. Mi-a zis: „Nu te opri, Suzanne. Mergi ca și 
până acum și nu scoate o vorbă.” Am trecut împreună pe 
lângă alte trei clădiri, după care am traversat și am mai 
depășit două, trei. Ea era cu mașina, așa că am urcat 
înăuntru. Când am întrebat-o unde mergem, a declarat că 
mergem undeva unde vom putea sta de vorbă. I-am zis că 
trebuie să ajung la magazin, dar ea a pornit motorul. După 
care a început să vorbească. 

Respirația lui Suzanne deveni șuierătoare, iar Baxter 
împinse sticla cu apă spre ea. 

— Ce ţi-a spus, Suzanne? 

— Mi-a spus că ea și-a îndeplinit partea ce-i revenea din 
înţelegere și m-a întrebat cum mă simțeam ca om liber. 
Preţ de o clipă, nici măcar nu am fost în stare să vorbesc. 
Ea era cu totul alta, hmm, nu aș ști cum să vă explic. 
Râdea, dar nu mai era același om. M-a speriat. Da, m-a 
speriat. Și am început să plâng. 

Și ce e nou în asta, îşi zise Eve, femeie slabă, 
plângăcioasă și nemernică ce ești. 

— Eu am început să spun că nu mi-am dorit să se ajungă 
la așa ceva. Că nu mi-am dorit-o cu adevărat. Dar era prea 
târziu, așa mi-a zis ea. Era prea târziu pentru regrete și 
răzgândiri. Acum îmi venise rândul să trec la acţiune. Ea 
conducea mai departe fără să mă privească. Mi-a povestit 
cum îl ucisese pe Ned. 

Eve așteptă până ce Suzanne bău puţină apă, după care 
își șterse iar lacrimile care nu mai aveau niciun rost. 

— Am nevoie de detalii. 

— O, Doamne. 

Bâlbâindu-se, Suzanne își ascunse faţa în palme. 

— O, Doamne, nu pot. 

Impasibilă și rece, Eve dădu la o parte palmele lui 
Suzanne. 

— Ba ai s-o faci. Uite, aici Ava chiar are dreptate. E prea 
târziu. Dă-mi acele detalii de care am nevoie. 

Privind-o fix, tremurând, Suzanne începu să 
povestească: 

— Ea... ea l-a urmărit câteva nopţi la rând. A mers după 
el prin baruri, l-a urmărit cum bea, cum își alege câte-o 
femeie, două. A spus că l-a studiat, că i-a învăţat rutina 
fiecărei ieșiri... că a aflat care-i era teritoriul. După care a 
închiriat camere în vreo două locaţii unde el obișnuia să 
facă sex, apoi a început să se pregătească. Pregătirea era 
cheia problemei, spunea ea. S-a îmbrăcat exact ca o târfă 
fiindcă așa îi plăcea lui. Asta le place aproape tuturor 
bărbaţilor. Vă rog, îmi mai puteţi aduce puţină apă? 

Baxter se ridică și se duse să-i umple din nou cana. 

— L-a urmărit, punctă Eve. 

— Da, așa cred. A spus că s-a dus lângă el chiar în clipa 
în care el bea ceva, și i-a declarat că arata exact ca un om 
care știa să petreacă. A stat câteva clipe lângă el, nu foarte 
mult, cum a declarat ea apoi, fiindcă nu voia să fie 
remarcată de cineva. Şi-a strecurat palma între picioarele 
lui și a început să frece. A spus că ela urmat-o ca un câine 
imbecil. Așa l-a numit. 

Suzanne duse la buze cana pe care i-o adusese Baxter, 
dar mâna îi tremura atât de tare, încât apa se revărsă 
peste margini. 

— După aceea s-au dus într-una din camerele pe care le 
rezervase. Şi când au ajuns sus, el i-a prins sânii în palme, 
iar ea i-a permis... i-a permis să-i mângâie. Apoi ea i-a zis 
că trebuie să meargă în baie. Să se aranjeze puţin. Imediat 
ce a intrat în baie, s-a îmbrăcat cu un costum ca acela pe 
care-l poartă medicii, și-a pus mănuși și a apucat cuțitul. I- 
a strigat lui Ned să stea cu spatele la ea. „Stai cu spatele, 
i-a strigai ea, și închide ochii.” Avea o surpriză grozavă 
pentru el. 


— Îmi pare rău că am... am vărsat apă pe masă. 
— Termină ce ai de spus, îi ordonă Eva. 
— Dumnezeule! 

Ca și cum ar fi putut să-și capete astfel echilibrul, 
Suzanne își înconjură trunchiul cu braţele. 

— Mi-a spus că Ned a procedat exact cum i s-a cerut, ca 
un băieţel ascultător, iar ea a ieșit din baie și a folosit 
cuțitul. Spunea că el începuse să scoată niște zgomote 
ciudate, haioase, apucându-se cu mâna de gât și frecându- 
se, ca și cum ar fi avut mâncărimi. Mi-a povestit că pupilele 
lui se măriseră, că el încercase să spună ceva. După care 
se prăbușise la podea, cu sângele ţâșnind cu putere. Mi-a 
spus că el zăcea acolo, iar ea... Doamne, ea i-a... i-a tăiat 
penisul. Sim... simbolic. A pus totul în punga pe care o 
adusese cu ea și după ce și-a dat seama că făcuse totul ca 
la carte, iar el era mort de-a binelea, a ieșit de acolo pe 
scara de incendiu. A mers mult pe jos. A spus că presimţea 
că ar fi putut fi prinsă, dar că a continuat să meargă pe jos 
până la locul în care-și lăsase mașina. 

— Ce a făcut cu punga, Suzanne? întrebă Eve. Ţi-a spus? 

— Punga? 

— Cea în care pusese cuțitul. 

— Mi-e rău... 

— Ce a făcut cu punga? 

Suzanne se ghemui. 

—A lăsat-o într-un tomberon pentru reciclarea 
deşeurilor. 

— Unde? _ 

— Habar nu am. În drum spre mașina ei. 

— Şi mașina ei unde era parcată? 

— Nu știu. Câteva clădiri mai încolo. Departe de locul 
unde îl ucisese pe Ned, pentru că poliţia nu avea să caute o 
prostituată atât de departe. S-a dus acasă, și-a făcut o baie 
bună, a băut un pahar de coniac și apoi a dormit ca un 
prunc. 

Cu fața pământie, Suzanne se uită din nou la Eve. 

— Eu nu am dormit. Cred că de-atunci nu am mai dormit 
nicio oră așa cum s-ar cădea. Ea a oprit apoi undeva. La 
Turnpike. Ajunsesem deja în New Jersey. Nici nu știu cum 

am ajuns acolo. Nu mai plângeam. Mi-era rău, mi se făcuse 
greață. Asta a enervat-o, dar nu aveam ce face. M-a lăsat 
să deschid portiera și să vărs chiar acolo, în parcare. Acum 
mă simt foarte obosită. 

— Dallas, începu Baxter, poate că ar trebui... 

Eve îl întrerupse cu o mișcare din cap. 

— Ce a făcut Ava după ce ţi s-a făcut rău? 

— A scos mașina din parcare și a dus-o undeva, în spate, 
acolo unde erau parcate camioanele, după care mi-a spus 
ce avea să urmeze. Ce aveam eu de făcut, i-am zis că nu 
pot, dar ea mi-a spus că dacă nu-mi duc misiunea până la 
capăt, o să păţesc exact ca Ned, că apoi îi va omori și pe 
copiii mei. Copiii mei. Cine m-ar fi crezut dacă aș fi 
mărturisi așa ceva? spunea ea, oare cine mă credeam? 
Eram un nimeni, pe când ca era o femeie cunoscută și 
respectată. Aș fi fost arestată, dacă încercam să spun ceva, 
asta dacă nu mă ucidea ea până atunci. Ştia la ce școală 
învaţă copiii mei, unde se jucau, unde dormeau. Era bine 
să nu uit asta. 

Suzanne vorbea ca în vis, ca și cum aceste mărturisiri ar 
fi ajutat-o să intre într-un soi de transă. 

— Şi, oricum, îmi era mai bine fără el, așa a zis. Nu 
vedeam că-mi era mai bine fără el? Nu-mi dădeam seama 
ce a făcut ea pentru mine? A zis că va trebui să aștepto 
vreme. Că două luni ar fi perioada optimă. Că îmi va da o 
telecomandă și un cod. Că o să-mi explice cu precizie ce și 
cum să fac. Mi-a dat și un link. Nu trebuia să-l folosesc 
deloc. Urma să mă contacteze ea la timpul potrivit. Avea să 
mă supravegheze. La fel și pe copii. Mi-a spus ce aveam de 
făcut și cât de simplu era. Dacă dădeam greș, ea avea la 
dispoziţie înregistrarea, pe care urma s-o trimită la poliţie. 
Sau poate că, într-o bună zi, eu și copiii puteam fi implicaţi 
într-un accident. Mi-a zis că ar trebui să-i fiu 
recunoscătoare. Că mă ajutase s-o iau de la capăt. Dar 
trebuia să plătesc. Trebuia să-mi îndeplinesc partea mea 
din înţelegere. 

— Explică-ne în ce consta. 

— Trebuia să ajung acolo noaptea târziu. După miezul 
nopţii, dar înainte de ora unu. Trebuia să folosesc 
telecomanda aceea ca să închid sistemul de securitate al 
casei, după care foloseam codul și intram. Eu... trebuia să 
merg mai întâi la etaj. Sus pe scară, în dormitor. Ușa urma 
să fie închisă, iar el să doarmă, cu fața spre ușă. Se 
presupune că luase deja niște somnifere, fiindcă ea urma 
să-i înlocuiască vitaminele cu pastilele respective. Trebuia 
să... eu trebuia să-i scot pijamaua, să folosesc șnurul, cel 
pe care ea îmi cerea să îl cumpăr, să-i leg cu el gleznele și 
încheieturile mâinilor. Trebuia să îi administrez și niște 
pastile pentru erectie și... offf. Doamne, să-i aranjez acele 
inele pe penis, după care să-l ung cu o loţiune. Să aranjez 
celelalte jucării sexuale. El avea să se trezească cât de cât 
și asta era perfect. Pentru că cu urma să văd cum 
reacționa. Așa era cel mai bine pentru toţi. După care 
urma să-i înfășor șnurul în jurul gâtului și să-l leg cât mai 
strâns. Şi să privesc, să privesc ce se întâmplă, până eram 
sigură că e mort. 

Ea bău din nou, sorbind de trei ori din ceașcă. 

— Ar fi trebuit ca după aceea să scot șnurul, dar să-l las 
acolo. După care urma să cobor la parter, să străbat toată 
casa, să trec prin bucătărie, să iau cu mine casetele 
înregistrate de sistemul de securitate. Asta ar fi lăsat 
impresia că eu am mai fost în casa aceea, că totul nu 
fusese decât un accident, ca și cum totul s-ar fi petrecut 
din vina lui. Trebuia să ies din casă, să pun din nou totul în 
funcţiune... adică sistemul de securitate, și s-o iau pe jos 
până la staţia de metrou de pe Fifth. 

— Dar cum procedai cu înregistrările și cu link-ul? 

— Ea urma să ia legătura cu mine la ora două. Până la 
două, totul ar fi trebuit să fie gata, dar nu a fost. N-am fost 
în stare să... După aceea m-a sunat și a fost extrem de 
furioasă. Așa că am făcut-o. Am făcut ceea ce mi-a cerut 
ea, numai că nu am suportat ideea ca el să fie conștient de 

ceea ce se întâmplă, așa că am folosit pilulele pe care mi 
le-a prescris medicul ca să pot dormi, și nici nu am rezistat 
să-l văd murind, așa că am plecat în fugă. 

— Unde sunt link-ul, casetele și telecomanda? 

— Trebuia să le las într-un tomberon, pe Fifth. Dar am 
uitat. Nici nu mi-aduc aminte dacă am mers cu metroul, 
dar bănuiesc că așa a fost, fiindcă, pe neașteptate, m-am 
trezit acasă. Mi-am adus aminte de ele abia a doua zi, după 
ce s-au întors copiii de la școală. Cu o seară în urmă, 
rămăseseră la o prietenă, fiindcă nu aveam cum să-i las 
singuri acasă. Și cred că am știut mereu în sinea mea că 
voi face ceea ce mi-a cerut. Mi-a fost teamă să le arunc 
într-un tomberon de reciclare, aproape de casa mea. Mi- 
era frică să le păstrez la mine în casă. Nu știam ce să fac 
cu ele. Le-am aruncat în debara, fiindcă în clipa aceea nu 
eram în stare să gândesc. 

— Le-ai păstrat? 

— Azi aveam de gând să le duc în parc, acolo unde au loc 
antrenamentele copiilor mei. Voiam să le arunc în 
tomberonul de acolo. Dar aţi venit dumneavoastră. 

Eve îi făcu semn lui Baxter, care se ridică și ieși din 
încăpere. 

— Detectivul Baxter a părăsit camera pentru 
interogatorii. A mai luat legătura cu tine, Suzanne? 

— Nu, din noaptea aceea, nu... adică din dimineaţa 
aceea. A fost ca un vis. Eu mergeam, mergeam pe drum... 
după aceea... ea m-a contactat pe link. A zis: „Ei bine?” Iar 
eu i-am spus că am făcut-o. lar ea răspuns: „Ce fată bună, 
bravo”. Atâta tot. „Ce fată bună”, ca și cum tocmai îmi 
terminasem temele, l-am ucis. Știu că era un monstru, dar 
cred că și ea e la fel. 

— Așa crezi? 

— Acum ce se va întâmpla? Puteţi să-mi spuneţi ce va 
urma? 

— O să recapitulăm detaliile. Ce fel de vehicul 
conducea? 

— Unul negru. 

— Mai gândește-te. 

— Negru, lucios. Scump. Nu mă pricep la automobile. 
Nu am avut mașină niciodată. 

— Când ai mers pe jos alături de ea, în ziua aceea când 
doreai să mergi la magazin, ai văzut cumva și pe altcineva 
cunoscut? 

— Nu am prea multe cunoștințe. Lui Ned nu-i plăcea 
să... 
— Încetează, o repezi Eve pe un ton aspru, iar Suzanne 
tresări, îndreptându-și spatele. li cunoști pe vecini, măcar 
din vedere, pe cei care vând la magazin, pe prietenii 
copiilor tăi, pe părinţii lor. 

— Cred că da. Nu-mi amintesc. Eram așa surprinsă să o 
văd acolo, iar Ned tocmai... 

— Nu a intrat nimeni în vorbă cu tine? 

— Numai Ava. Îmi era foarte frig și mă uitam în jos... 
cum vă uitaţi dumneavoastră. 

Cum te uiţi tu, își zise Eve. 

— Mașina era parcată pe stradă sau într-o parcare? 

— Într-o parcare. Parcare auto. 

— In ce parte aţi luat-o? 

— Ah, hmmmmm... Spre vest, pentru că am pornit-o pe 
lângă magazin, după care am traversat, imediat ce am 
depășit câteva clădiri, și am luat-o apoi spre nord. Poate că 
am luat-o pe autostrada 17. Poate. Nu sunt sigură. 

— Şi la ce popas v-aţi oprit? 

— Nu știu, nu știu. Toate arată la fel, nu? Mie îmi era 
Tău. 

— Cât ai lipsit de acasă? Să nu-mi spui iar mizeria aia de 
„nu știu”, Suzanne. La ce oră ai plecat la magazin? 

— Pe la nouă și jumătate. 

— Şi la ce oră ai ajuns acasă? 

— Era aproape ora prânzului. A trebuit să iau autobuzul. 
Ea m-a lăsat la staţia din centru, vizavi de tunel, și mi-a dat 
o cartelă pentru autobuz. A trebuit să mă întorc cu el. 

— Cât timp ai așteptat autobuzul? 

— Doar câteva minute. Am avut noroc. Am coborât și m- 
am dus din nou la magazin. Domnul Isaac a zis că nu 
credea că voi mai veni în ziua aceea. 

— Domnul Isaac? 

— E patronul magazinului, iar eu îmi fac întotdeauna 
cumpărăturile în zilele de luni, înainte de ora zece. Mi-a 
spus că păream obosită, că ar trebui să mă odihnesc puţin 
și mi-a dat niște dulciuri pentru copii. Uitasem. Mi-a dat 
niște dulciuri, acadele pentru copii. E un om tare 
cumsecade. Conduce magazinul împreună cu soţia lui. M- 
am dus acasă, mi-am aranjat cumpărăturile, zicându-mi: 
„Nimic din toate astea nu s-a petrecut. Nimic nu e real.” 
După aia mi s-a făcut rău, fiindcă totul nu era altceva decât 
o mizerie. Trebuia să le povestesc totul copiilor. Dar nu 
știam cum. 

— Când ai fost în vacanţa aceea de weekend și ai 
încheiat înţelegerea cu pricina, unde anume s-a întâmplat 
totul? 

— În apartamentul Avei. Mi-a cerut să urc la ea după 
ultimul seminar, dar să nu spun nimănui despre chestia 
asta. Oamenii ar fi devenit geloși. Ea nu voia decât să se 
relaxeze în compania unei prietene. 

Lacrimile îi năvăliră din nou pe obraji. 

Eve se mira cum de mai avea puterea să plângă. 

— Spunea că noi două eram prietene. 

— Aţi băut ceva. Ea a comandat băuturile? 

— Se aflau deja acolo o sticlă cu vin și un platou pe care 
erau aranjate fructe și felii de brânză. Totul era atât de 
plăcut. 

— Cât timp ai stat cu ea a sunat sau a venit cineva în 
apartament? 

— Nu. Agăţase pe ușă plăcuţa cu „nu deranjati” și setase 
și link-ul tot pe funcţia asta. Ca să ne putem relaxa, așa mi- 
a spus. 

Eve o mai încolţi o vreme, după care își zise că nu mai 
avea ce scoate de la Suzanne. Deocamdată. 

— Vei fi arestată și se va emite un nou mandat pe 
numele tău. Ti se va pune la dispoziţie un avocat. Mai mult 
decât ce am obţinut pentru tine nu se poate. Să nu te 
aștepți la mai mult. 

Ea se ridică chiar în secunda în care Baxter reveni în 


încăpere. 

— Detectiv Baxter a revenit în camera pentru 
interogatorii. 

Traversă încăperea în direcţia lui, iar el i se adresă în 
șoaptă: 


— Am făcut rost de mandatul de percheziţie. Vrei să mă 
ocup personal de asta? 

— Nu. Du-o la registratură. Deocamdată am terminat cu 
ea. 

— In timp ce aşteptam emiterea mandatului, am 
contactat-o pe sora ei. E confuză și șocată, exact cum te 
așteptai. Se pregătește să vină aici și să-i ia pe copii. Cei 
de la asistenţa socială au clarificat lucrurile. 

— Te-ai folosit de câteva pile. 

— Oricum, copiii ăștia vor suferi suficient. Nu e vina lor. 

— Condu-o, repetă Eve. O să-i rog pe Peabody și 
Trueheart să se ocupe de percheziție. Am nevoie de vreo 
două ore ca să pun totul în ordine. Arestarea asta nu 
trebuie să ajungă la urechile presei. 

Dând din cap, Baxter se îndreptă spre locul unde se afla 
Suzanne. 

— Va trebui să mă însoţești. 

Eve așteptă până ce Baxter o conduse pe Suzanne afară 
din încăpere. 

— Interogatoriul s-a încheiat. 

După aceea își trecu degetele prin păr. 

— Iisuse. Iisuse Hristoase. 

Când ieși din încăpere, o găsi pe Mira așteptând-o. 


395 


— Nu vreau să aud nimic despre traumele ei emoţionale, 
despre frica ei de persoanele cu oarecare autoritate sau 
despre remușcările ei blestemate. L-a ucis cu mâna ei pe 
Thomas A. Anders. 

— Da, așa e. Dar asta nu o transformă într-o persoană 
mai puţin demnă de compătimit. Fie că va sta în închisoare 
un an sau douăzeci, viaţa lui Suzanne Custer s-a încheiat în 
clipa în care Ava Anders a pus ochii pe ea. 

— Ia spune-mi și mie: Suzanne Custer era conștientă de 
gestul ei în clipa în care a înfășurat șnurul ăla în jurul 
gâtului lui Thomas Anders? Era conștientă legal, mental, 
ca să nu spun mai mult, și moral de diferenţa dintre bine și 
rău? 

— Da, era. E vinovată pentru gestul comis și trebuie să 
plătească pentru el. Există circumstanţe legate de stres, de 
oboseală, pe care, eu sau orice alt psihiatru, le-aș 
considera responsabile de diminuarea capacităţii de a 
raționa? Da. Dar ea l-a ucis pe Thomas Anders perfect 
conștientă de gravitatea gestului ei. 

— Afirmația asta mi-e suficientă. 

— Eve. Ești nespus de furioasă. 

— La naiba, bineînţeles că sunt. Regret, dar acum nu aș 
vrea să-mi analizez propria mea stare psihică. Am de lucru. 

Se răsuci pe călcâie, își scoase staţia din buzunar și 
plecă în grabă. 

Ajunsă în birou, porni AutoChef-ul și-și comandă o cafea, 
după care se așeză la birou, și ordonă computerului să 
alcătuiască o listă cu posibilele parcări și popasuri în care 
Ava o dusese pe Suzanne. Bucățele, cugetă ea. Bucățele și 
fragmente. În vreme ce computerul lucra de zor, ea își 
întocmi raportul despre interogatoriu, făcu notițe, le 
adăugă la dosar. 

După ce computerul îi dădu variantele posibile, ea studie 
harta, încercând să calculeze distanţele, să găsească 
locaţiile, străduindu-se să intre în pielea Avei, să vadă 
lucrurile așa cum le plănuise acesta. 

— Da, cred că am reușit. Da, cred că așa e, mormăi ea. 

După care se mărgini să se încrunte în clipa în care auzi 
un ciocănit în ușă. 

— Bună ziua, doamnă locotenent. Ea abia dacă-l privi pe 
Roarke. 

— Nu s-a dus prea departe, ci doar suficient de departe. 
Dar nu-i chiar atât de deșteaptă pe cât se crede. Nu-i 
cunoaște atât de bine pe cei din jur, așa cum își închipuie 
ea. 

— Sunt convins că ai dreptate. 

Se așeză pe colţul biroului ei. 

— Ai o clipă? 

— Nu prea. Suzanne a spus aproape tot. Dumnezeule, 
ziceai că ai dat drumul la baraj și s-a revărsat totul. Ava a 
mizat pe slăbiciunea, pe „micimea” persoanei, am putea 
spune. A calculat greșit. Pentru că astfel Suzanne a devenit 
mult mai ușor de manipulat. 

— Şi aici a calculat greșit, spuse el, aprobând cu o 
mișcare a capului. Fiindcă tu ești foarte pricepută la 
capitolul manipulări. 

— A contat pe personalitatea ei puternică, pe faptul că 
putea să-i ordone lui Suzanne să-și ducă misiunea la 
îndeplinire. Dar nu a știut să-și „ghicească” partenera. A 
greșit fatal. Ştii ce credeau? Că ea și-a închipuit că 
Suzanne se va simţi flatată și fericită că a întâlnit-o, că îi va 
fi recunoscătoare fiindcă o scăpase de un soț netrebnic și 
că va face tot ce i se va cere. Sigur, mai avea pregătite și 
alte planuri, dar nu a reușit să vadă dincolo de aparente, 
să vadă că Suzanne e o regină a eșecurilor. 

— Eşti dură. 

— Merită această duritate. 

Furia se răscoli în adâncul ei. 

— La un moment dat, în orice clipă, de fapt, ea s-ar fi 
putut opri. Chiar de atunci, din august, când Ava i-a făcut 
propunerea cu pricina. Din momentul în care Ava i-a 
declarat că-i va ucide soţul. În orice clipă din aceste două 

luni din urmă, ea ar fi putut spune „stop”. În ora aceea 
când s-a aflat în locuinţa familiei Anders. Și acum doar: 
„Doamne, ce rău îmi pare! Mi-e teamă! Mi-e rău!” Ia să mă 
scutească. 

— Te enervează ceea ce a fost în stare să facă sau faptul 
că a fost atât de slabă încât a făcut-o? 

— Ambele. Şi mă bucur că fac parte dintre cei care o vor 
face să plătească. Că vor plăti amândouă. Ava a obţinut ce 
a vrut, dar a fost nevoie să meargă prea departe pentru 
asta. Și, în final, a folosit metoda de manipulare greșită. 
Dacă ar fi apelat la latura moale a lui Suzanne ar fi fost 
mult, mult mai înțeleaptă. „Te rog, ajută-mă. Tu ești 
singura în care am încredere, singurul om pe care mă pot 
baza. Eu am făcut ce am făcut pentru tine, exact cum ţi-am 
promis. Te rog, nu-mi întoarce spatele tocmai acum.” În 
schimb, ea era atât de stresată de crima pe care o 
comisese cu atâta violenţă, încât a lovit tare, până și-a rupt 
„unealta”. Eu nu a trebuit decât să aplic alte câteva mici 
lovituri. 

Se ridică de pe scaun, se duse la fereastră și rămase 
acolo privind afară. Roarke îi oferi câteva clipe de liniște, 
ca să-și poate pune gândurile în ordine. 

— Ce altceva te mai preocupă, Eve? Dincolo de această 
furie? 

— E ceva personal. Pot să-i fac faţă, dar mă zgândăre, 
într-un fel. Mira deja mi-a atras atenţia, și chestia asta m-a 
iritat. 

— Fiindcă ea vede că o priveşti pe Suzanne și te 
gândești la tine. La copilul care ai fost. Izgonit, prins în 
capcană, neajutorat. Te-ai gândit la calea pe care tu ai 
ales-o pentru a te salva. 

Eve se uită peste umăr. 

— Se observă? Ei, uite, și asta mă irită. 

— De văzut, vedem eu și Mira. În rest, îţi porti cu grijă 
armura, doamnă locotenent. 

— Suzanne nu era un copil, Roarke. Nu era neajutorată 
sau n-avea de ce să fie astfel. Ea a ales să ucidă, să asculte 
de cineva care ucisese la rândul său, în loc să înfrunte 
problema și s-o rezolve. 

Asta o macină, Roarke era conștient de lucrul acesta. 
Faptul că fusese un gest nu neapărat necesar. 

— Asta te oftică. Faptul că s-a supus, când avea la 
îndemână multe alte variante. Că a luat viaţa unei alte 
fiinţe umane, pe care nici măcar nu o cunoștea, numai 
fiindcă cineva îi ceruse s-o facă. Soţul ei a murit fiindcă ea 
a ales să rămână cu el în loc să plece în altă parte. Și 
acum, copiii ei au rămas, practic, orfani. 

— Spunea că s-a gândit că acei copii trebuiau să rămână 
alături de tatăl lor. Că era responsabilitatea ei să rămână 
alături de el. 

— Ah. 

În timp ce spunea ce avea de spus, Eve simţi cum 
nodurile din stomac se mai destind puţin. 

— Da, m-am gândit la mama ta și la faptul că șiea a 
gândit la fel. Și că din pricina asta a și murit. Dar la naiba, 
Roarke, mama ta era atât de tânără și nu cred că ar fi 
suportat să rămână lângă el foarte mult timp. Nu pot să te 
privesc și să îmi imaginez așa ceva. Nu pot să mă gândesc 
la familia de care erai așa de atașat și să-mi închipui că ea 
ar fi făcut asta. La un moment dat, ea te-ar fi luat de mână 
și ar fi plecat. 

— Mă gândesc la lucrul acesta. Da, uneori, mă gândesc 
și eu la asta. Şi exact asta cred și eu. Dar o spun în faţa lui 
Dumnezeu, nu știu dacă e o binecuvântare sau un blestem 
faptul că cred același lucru. 

— Pentru mine e o binecuvântare, zise ea, privindu-i 
ochii blânzi. 

— Atunci așa va fi și pentru mine. Îţi mulţumesc. 

— Suzanne Custer a stat acolo și a făcut o înţelegere în 
timp ce savura un pahar de vin și mânca felii de brânză. 
Oricât de mult ar nega acum, o parte a fiinţei ei își dădea 

seama că povestea aceea era ceva real. Nu a încercat să se 
retragă până ce Ava nu i-a tăiat beregata soţului ei. Nu s-a 
dus la Ava a doua zi de dimineaţă sau măcar după o 
săptămână ca să-i declare: „Înțelegerea a căzut. Nu pot să 
fac așa ceva.” A lăsat lucrurile în voia lor. Ned Custer era o 
jigodie, poate că merita să primească vreo două șuturi 
zdravene peste bijuterii, poate merita să stea o vreme după 
gratii fiindcă își bătea soţia, dar sigur nu merita să i se taie 
gâtul sau să i se reteze penisul. Dar nevasta, cea care 
pretinde că acei copii trebuiau să crească lângă tatăl lor, l- 
a împins spre o moarte îngrozitoare. Așa că nu-mi pare rău 
pentru ea. Să fiu a naibii dacă îmi va părea rău vreodată. 

Roarke se ridică, se duse lângă ea, își puse palmele pe 
umerii ei și-și lipi buzele de fruntea ei. 

— Nu are rost să te înfurii pe tine însăţi fiindcă simţi 
ceea ce simţi. E doar un strop de milă într-o mare de 
dezgust. 

— Nu merită mila mea. 

Eve oftă. 

— Sau să-mi pierd vremea biciuindu-mă pentru ceea ce 
simt, oricât de neînsemnat ar fi acest sentiment. Trebuie să 
mă apuc serios de treabă. 

El îi masă câteva clipe umerii. 

— lar eu am trecut pe-aici, tocmai pentru că mi-am făcut 
treaba repede și bine și tu mă gonești. 

— Ai reușit să afli de unde provenea telecomanda? Deja? 

— Da, am reușit. O să beau și eu puţină cafea. 

— Cum dracu' ai... 

— Îmi dai sau nu cafeaua aia? 

— Drăcia naibii. 

Se duse și o programă. 

— Hai, varsă tot. 

— Presupunând că nu te refereai la cafea, așa cum ar fi 
cazul, tocmai mă întorc de la o întâlnire cu o mai veche... 
cunoștință. Din întâmplare, omul e specializat în 
confecționarea unor produse electronice care nu sunt 

tocmai legale, dacă ne referim la sensul strict al 
cuvântului. 

— Vinde pe piaţa neagră tot felul de electronice și de 
aparate de șuntat sisteme de securitate. 

— Cam așa ceva. Le asamblează, de obicei pentru 
anumiţi clienţi ce reprezintă cincizeci la sută din această 
piaţă. E foarte talentat. De fapt, s-ar putea să fie cel mai 
priceput din New York. 

Roarke făcu o scurtă pauză. 

— Acum. 

— Acum, când tu ai ieșit de pe respectiva piaţă. 

— Nu-i așa că ești deșteaptă? Am început de la vârful 
lanţului, presupunând că Ava căuta o persoană talentată, 
eficientă și de încredere, și cu reputaţia unei persoane 
discrete, desigur. La urma urmei, l-a ales pe Charles care, 
în fosta lui meserie, poseda exact aceste calităţi. Recunosc 
că nu mă așteptam să nimeresc din prima. Dar exact așa s- 
a întâmplat. 

— Acest tip, cunoștința ta, a creat și i-a vândut această 
telecomandă Avei. 

— Acum trei luni a primit un pachet la firma sa înfiinţată 
cu acte în regulă. 

— Paravanul lui. 

— Te prinzi al naibii de repede. Pachetul conţinea o 
comandă pentru confecţionarea unui produs foarte special. 
Conţinea și datele sistemului de securitate care trebuia 
„Învins” cu ajutorul aparatului respectiv. Mi-a mărturisit că 
fusese impresionat de cât de bine se documentase 
potenţialul său client. Și, adăugă Roarke, zâmbind, de 
suma frumușică depusă ca plată. Avea să primească încă o 
sumă la livrarea aparatului, ultima plată urmând să i se 
facă atunci când clientul se va declara satisfăcut de 
produsul primit. 

— Așa obișnuiește el să facă afaceri? 

— Așa se pare. 

Roarke îi mângâie ușor gropiţa din bărbie. 


401 


— Dar un lucru pot să spun, și anume că cererea era 
puţin cam stranie. Suma oferită era și ea neobișnuit de 
mare. Așa că a acceptat comanda. 

— El nu a văzut-o niciodată. Nu a avut contact direct cu 
ea. 

— Nu. A confecţionat aparatul cerut și, conform 
indicaţiilor, l-a depus într-o cutie specială unde se găsea și 
cea de-a doua plată. 

— Ar fi putut lua ţeapă. 

— Nu un tip ca el sau cel puţin nu cu una, cu două. 
Miroase de la o poștă polițiștii și capcanele. li place să știe 
cu ce fel de persoană are de-a face, așa că a supravegheat 
discret cutia cu pricina. 

Eve zâmbi larg. 

— S-ar putea să-mi placă tipul ăsta, la urma urmei. 

— Chiar cred că ţi-ar plăcea. Oricum, femeia care a 
preluat telecomanda nu semăna, după descriere, cu Ava, 
dar a livrat obiectul, împreună cu câteva haine de la 
curăţătorie, acasă la familia Anders. Cea de-a treia plată a 
fost efectuată și ea, conform promisiunii. Cunoștinţa mea 
nu s-a mai gândit cine știe ce la subiectul în cauză până în 
momentul în care a aflat de uciderea lui Thomas Anders. 
Asta nu i-a picat bine. 

— Da, să te gândești că poţi fi considerat complice îţi 
cam dă fiori. O să depună mărturie? 

— Asta va depinde de câteva aspecte. Imunitate, 
posibilitatea de a rămâne anonim, omul are o afacere de 
apărat, și o sumă considerabilă de bani. 

— O să pregătesc terenul. Poate că nu vom avea nevoie 
de el, dar e bine să am totul pregătit. 

Eve luă cana lui de cafea și bău din ea. 

— Tu ești mereu de folos. 

— Şi mereu nerăbdător să fiu folosit. 

— Am rugat-o pe Peabody să se ocupe de altceva. Ce ar 
fi să vii cu mine până în New Jersey? 

— Folosit peste graniţă. Cum aș putea rezista unei 
asemenea invitaţii? 

— Mda. Avem de-a face cu cei care vă interesează pe 
voi, cu vânzători ilegali, cu hoţi de mașini, cu violatori, cu 
vagabonzi, declară, ridicând din umeri, bodyguardul care 
lucra la firma NJIP și care avea un ecuson pe buzunarul 
cămășii pe care scria Vince. E multă agitaţie pe aici, mai 
ales între miezul nopţii și șase dimineaţa. Eu lucrez pe 
timpul zilei. Am o vârstă. 

— Mă interesează un eveniment petrecut în timpul zilei, 
îi reaminti Eve. O anumită zi, cu vreo două luni în urmă. 

— Avem camere de luat vederi care supraveghează toate 
parcările, terenurile din împrejurimi, magazinele. Nu le 
putem folosi și pentru toalete, deși acolo avem cea mai 
intensă „activitate”. 

El se trase de nas, învârtindu-se în scaunul său. 

— Însă ștergem înregistrările după șaptezeci și două de 
ore. Nu mai avem nimic de acum două luni. 

— Ai două luni de când lucrezi aici, Vince? 

— Sigur. În iunie împlinesc doisprezece ani de când 
lucrez aici. 

— Îţi amintești de două doamne, într-o mașină lungă 
neagră, una dintre ele a deschis portiera pasagerului și a 
vomitat. 

El o privi rapid, zâmbind larg și amar. 

— lisuse, măi, newyorkezilor, știți voi câţi vomită prin 
parcări și prin alte văgăuni? Că o fac unde nu te aștepți? 

— Pariez că nu e agitaţie mare pe acolo între ora zece și 
unsprezece, în cursul săptămânii, într-o zi în care nu este 
vacanţă. 

Ea scoase din buzunar o fotografie. 

— Așa arată cea care a vomitat. 

El se uită la fotografie se scarpină pe coapsă apoi pe 
frunte. 

— Nu-mi spune nimic. Are o faţă comună. 

— Dar ea? 

Vince se scărpină și mai abitir, studiind fotografia Avei. 

— Parcă îmi aduce aminte de cineva. Ea era la volan, 
așa-i? Un Mercedes negru,frumos, un model cu două 
portiere în partea din spate. 

— Îţi amintești? 

— Da, acum că mă gândesc mai bine. Blonda asta din 
poză nu părea o turistă învederată, iar cele două nu au 
coborât deloc ca să meargă la toaletă. De obicei femeile 
arareori uită să meargă la toaletă înainte de a intra în zona 
pentru relaxare. Cealaltă a deschis portiera, a vomitat, iar 
eu mi-am zis: „S-a dus micul dejun.” Mi-aduc aminte 
fiindcă m-așteptam să meargă la toaletă, pentru ca cea 
căreia îi era rău să se spele. Dar blonda a cotit-o pur și 
simplu în zona pentru camioane, parcându-și mașina acolo. 
Am anunţat femeia de serviciu că e nevoie de puţină 
curățenie, după care mi-am turnat puţină cafea. Nu știu 
cât de mult au stat acolo sau când au plecat. 


Imediat ce reveniră în mașină, Roarke își întinse 
picioarele. 

— O să ratezi un drum până la toaletă? 

— Ha-ha. Mi-aș putea închipui că Ava a stat chiar aici cu 
Suzanne. În popasul Alexander Hamilton, aproape de 
Tumpike. Dar cine dracu' era Alexander Hamilton ăsta și 
de ce popasul ăsta de lângă Tumpike îi poartă numele? 

— Ah... 

— Las-o baltă. Deci era vorba de un Mercedes model 
nou, sedan, pe numele Avei Anders. Discuţia asta cu Vince 
confirmă data, ora... și o să fac o cercetare retroactivă, 
fiindcă pariez că Mercedesul acesta avea un scanner 

printre dotări. El nu poate confirma ce s-a vorbit, dar va 
confirma că Suzanne și Ava au trecut pe aici. Cum va 
explica ea chestia asta? 

— Găsește ea ceva. Hamilton a fost unul dintre Părinţii 
Fondatori ai Americii și a fost primul secretar al 
Trezoreriei. 

— Cine? Hmmm? 

— Tu ai întrebat, declară Roarke, vârând iar în buzunar 
computerul său portabil. Acum încotro? 

Eve îl privi câteva secunde, încruntându-se. 

— Tu asta faci toată ziua, te joci cu chestia aia? 

— Printre multe altele. Ce altceva ai vrea să afli? 

— Totul. Mergem la piaţă, să mai găsim câte ceva. 

Ea răspunse la link. 

— Dallas. 

— Am găsit-o. Punga era într-adevăr în debara, zise 
Peabody. Un link, câteva dischete de la sistemul de 
securitate și o telecomandă a naibii de grea, alături de o 
pijama bărbătească de culoare bleu, medicamente și 
câteva seringi cu presiune. 

— Bagă-le în pungă, sigilează-le. Vreau ca șirul acesta de 
probe să fie unul impecabil. Roagă-i pe Feeney și pe 
McNab să se pună pe treabă și să cerceteze conţinutul. Eu 
sunt pe teren, mai trebuie să vizitez încă două locaţii. 

— S-a prăvălit cerul peste ea, comentă Roarke. 

— O să-și angajeze un avocat mare, gras și șmecher. De 
fapt, o turmă de avocaţi mari, grași și șmecheri. Genul 
acela de oameni care ascund mizeriile, care le aruncă, care 
bat mereu monedă pe suspiciune. Nu am probe suficiente. 
Pot să îi arunc în faţă că ea și Suzanne au fost în New 
Jersey la câteva zile după ce Custer a fost asasinat. Dar 
asta nu dovedește nimic. Ceea ce a găsit Peabody 
dovedește doar că Suzanne a fost acasă la Anders, 
demonstrând destul de clar că ea e cea care l-a ucis. Avem 
și mărturia ei. E ca și închisă. Cunoștinţa ta poate declara 
că telecomanda aceea a fost dusă acasă la familia Anders. 


406 


Nu poate să dovedească însă că Ava însăși a primit-o. Da, 
am ca dovadă minciunile ei, faptul că a avut de-a face cu 
un CI, am ca dovadă moartea socrului ei, pot să-i determin 
pe cei de la poliţia locală să redeschidă cazul cu pricina. 
Am linkul acela. Probabil că bateriile nu mai funcţionează, 
și când se întâmplă asta conversațiile, transmisiile se şterg 
automat. Am nevoie de mult mai mult. 

Rotofeiul și veselul domn Isaac îi oferi și el câteva 
informaţii. 

— Perioada care a urmat după moartea soțului ei, nu? 
Da, îmi amintesc foarte bine. Ce întâmplare îngrozitoare! 
Ea vine aici lunea, pe la 9:30, lunea, biata doamnă Custer. 
Dar în ziua aceea, la câteva zile după moartea soţului, am 
văzut-o luând-o la dreapta, în timp ce-și căra sacoșa cu 
cumpărături. 

— Era singură? 

— Nu. Am vrut să ies, să strig după ea, gândindu-mă că 
a uitat în ce parte trebuie s-o pornească. Din cauza 
necazului cu soțul ei. Apoi am observat că era însoţită de 
cineva. De o doamnă extrem de elegantă. Purta o haină 
foarte frumoasă, cu blană în jurul gâtului, declară Isaac, 
gesticulând cu braţele în partea din faţă a șorţului pentru a 
arăta exact cum arăta aceasta. O haină lungă, neagră, cu 
margine îmblănită de culoare maro. Tare drăguță. Pe 
femeia aceea cred că am mai văzut-o o dată sau de două 
ori în viaţa mea, dar haină ca aceea nu. 

— O mai văzuserăţi pe femeia aceea? 

— O dată sau de două ori. Îmi cunosc vecinii, cartierul, 
oamenii. 

— Ea e femeia? 

Eve îi dădu fotografia Avei. 

— Da, da, ea e doamna cu care era biata doamna Custer 
în dimineața aceea. Ce păr frumos mai avea. Da, îmi 
amintesc, era o zi însorită, iar soarele părea că răsare 
chiar din părul ei. Purta ochelari de soare. Cum v-am spus 
deja, era o zi însorită, însă ea radia. Sunt convins că femeia 

din fotografie era ea. Au trecut chiar prin fața mea. 
Doamna Custer părea extrem de tristă și de obosită. După 
vreo două ore, s-a întors singură. Poate că trecuseră mai 
mult de două ore, eram tare aglomeraţi. Biata doamnă 
Custer, mi-am zis eu, arată ca și cum ar fi plâns. l-am dat 
niște dulciuri pentru copii. 

Apoi ea se îndreptă spre o parcare: una mică, foarte 
scumpă, pe două niveluri. 

— Genul acesta de parcare nu cred că mai are 
înregistrări din urmă cu două luni, îi aminti Roarke. Și nu 
cred că în registrele lor se notează numărul mașinii, 
producătorul sau modelul. Cred că notează momentul 
sosirii și al plecării, plata și poziţia. 

— Precis că pentru locurile rezervate au și numărul și 
producătorul și modelul mașinii. Nu cred că Ava a bântuit 
pe aici, căutând cu disperare un loc de parcare. Un om 
care plănuiește totul nu acţionează astfel. Sigur a rezervat 
un loc. Scannerul citește numărul rezervării. 

— Ei, da, aici ai dreptate. 

— La fel cred că a procedat și cu Custer. Cred că s-a 
gândit la binele ei, nicio clipă nu i-a dat prin cap că noi 
vom ajunge până la faza aceasta. Dacă reușesc să stabilesc 
că mașina ei a fost acolo, ori dincolo, asta va atârna în 
balanţă. Tocmai ai primit o nouă însărcinare. 

— O să discut cu proprietarii parcării. Dacă aș avea 
numărul ei de la mașină, aș rezolva și singur. 

— Un „lanţ” curat. O să mergem pe drumul cel mai lung. 
Eu mă ocup de condus. Tu dă-i bătaie. 


Se închise douăzeci de minute în biroul ei de la sediul 
central. Închise ușa, se izolă de restul lumii, după care se 
așeză, cu picioarele pe birou, și închise ochii, rememorând 
fiecare oprire, etapă și rută folosită. 

Işi aruncă ochii la ceas și apoi dădu un telefon. 

— Doamnă Horowitz, sunt locotenent Dallas. Am câteva 
întrebări pentru dumneata. 

— Desigur. 

— Doamna Anders participă la o mulțime de evenimente 
- baluri, petreceri și așa mai departe. A participat vreodată 
la evenimente unde a trebuit să se costumeze, baluri 
mascate, rochii extravagante, chestii de genul acesta? 

— În octombrie, în fiecare an, are loc o gală unde 
vestimentația e una specială. 

— Unde își păstrează perucile? 

— Toate costumațţiile cumpărate sau făcute de comandă 
se păstrează într-o debara la etajul trei. 

— Are și o perucă de culoare roșie? 

— Cred că are mai multe, în diverse culori și stiluri. Nu 
am mai fost acolo de ceva vreme. 

— Vă mulțumesc. 

Eve încheie convorbirea, după care o sună pe Reo. 

După aceea convocă întreaga echipă. 


În sala de conferinţe, Eve se plimba de colo-colo, în 
vreme ce Baxter își savura cafeaua, iar Roarke își făcea de 
lucru la computerul său portabil. Peabody, care nu părea 
să-și fi făcut niciun piercing într-un loc vizibil, sosi odată 
cu Trueheart. Trebuia să sosească și informaticianul. După 
el intră Cher Reo, blonda aceea drăgălașă cu vorbirea 
tărăgănată specifică sudiștilor, dar cu gheare nemiloase 
atunci când se afla în sala de tribunal. 

— Bună ziua, gașcă. 

Ea o salută pe Eve cu o mișcare a capului. 

— Ia să auzim marea veste. 

— Încă nu suntem toţi. Feeney... 

Eve miji ochii spre el în clipa în care intră grăbit urmat 
de McNab. 

— Ai întârziat. 

— Voiai să mă grăbesc sau să fac totul cum trebuie? 

— Voiam informaţiile. Să vedem cum stăm, cei de la 
informatică mai întâi. 

Feeney își scoase agenda. Dispozitivul pentru pastile, 
aparţinând victimei, a fost deschis și reprogramat în 
dimineaţa în care Ava Anders a plecat spre Santa Lucia. 
Amprentele ei însă nu se găsesc nici în interior, nici în 
exterior. Link-urile de la birourile Anders Worlwide. În 
ultimele șase luni, nu s-au înregistrat transmisii către și de 
la Suzanne Custer. Aceeași situaţie se constată și în cazul 
link-urilor personale și la cele de acasă, la care noi am avut 
acces. Pe dischetele de la sistemul de securitate 
recuperate din apartamentul lui Suzanne Custer nu e 
înregistrată nicio activitate ieșită din comun, stranie. 
Telecomanda recuperată din același loc este un produs 
deosebit. Executată special pentru a manevra sistemul de 
securitate de la locuința familiei Anders. Am descoperit că 
a fost folosită de două ori. Prima dată cu șase săptămâni în 
urmă, și a doua oară în dimineaţa în care domnul Anders a 
fost ucis. 

— Probabil că Ava a testat-o. 

— Așa cred. Link-ul avea dischetele nefuncționale. 
Oricum, genul acesta de link-uri nu păstrează transmisiile 
mai mult de douăzeci și patru de ore. Dacă o fac, în orice 
caz, acesta era un model ieftin. 

— Vrei să spui că rezultatul e zero? 

— Nu, n-am spus că e zero. 

Feeney își întinse picioarele, încrucișându-le la nivelul 
gambelor. 

— Fiecare înregistrare electronică lasă o urmă, o 
imprimare. Ceva. Mergem direct la ele, apoi le „rafinăm”. 
O să obţinem ceea ce ai putea numi niște ecouri. Da, link- 
ul acela e o mizerie, dar și mizeriile ca acelea pot fi 
manipulate. Trebuie să procesăm „ecourile”, să le 
întoarcem pe-o parte și pe alta. Găsim noi ceva. Dă-ne o zi, 
două. 

— Perfect. Peabody? 

— Jucăriile pentru adulţi se potrivesc cu cele de la locul 
crimei, fie că au fost cumpărate de Suzanne Custer, fie de 

Ned Custer, mai înainte. În afară de șnururi, totul a fost 
cumpărat de ea de la magazinul Just Sex. Șnururile le-a 
luat tot ea, cu bani cash, de la Bondage Baby. Tot doamna 
Custer a cumpărat, cu reţetă eliberată de medic, 
lotrominafina, pastilele pe care le-am găsit în dormitorul 
lui Thomas Anders, alături de șase seringi. Patru seringi s- 
au găsit în apartamentul doamnei Custer, împreună cu un 
tub de tranchilizante pe jumătate folosite. Am prins-o deja. 

— Şi încă cum, comentă Reo, crimă de gradul II. 

— E pe merit, îi spuse Eve. În timpul interogatoriului, 
Suzanne Custer a declarat că Ava Anders a fost cea care a 
propus ca fiecare dintre ele să-l ucidă pe soţul celeilalte. 
Ba mai mult, Anders a înregistrat promisiunea fiecăreia 
dintre ele. 

— Asta-i o tâmpenie, punctă McNab. De ce să te 
incriminezi singur făcând această înregistrare? 

— În cazul în care Ava și-a înregistrat propria 
promisiune, precis că a șters-o de ceva vreme. Dar pun 
pariu că pe a lui Suzanne a păstrat-o la loc sigur. 

— În cazul acesta, nu mai pare un gest chiar atât de 
tâmpit. 

— La trei zile după moartea lui Ned Custer, Anders i-a 
luat urma lui Suzanne Custer, într-o dimineaţă de luni, zi în 
care obișnuia să meargă la cumpărături. Doamna Custer și 
doamna Anders au fost văzute împreună, iar azi au fost 
identificate de patronul magazinului, Isaac Jerome. 

Eve îi făcu semn cu degetul lui McNab înainte ca acesta 
să dea replica. 

— E o tâmpenie, așa e, dar avem de-a face cu o femeie 
care nu a crezut absolut deloc că noi vom face legătura 
între ea și Suzanne Custer. Și dacă o întrebam? l-ar fi fost 
foarte simplu să declare că venise să-i prezinte 
condoleanţe. Așa că vom merge mai departe. Suzanne 
Custer a declarat că doamna Anders a informat-o că îl 
ucisese pe Ned Custer, și că i-a dat toate detaliile cu 
privire la asta. Şi că venise vremea ca ea să-și 

îndeplinească, la rându-i, promisiunea, cât de curând. 
Potrivit celor spuse de Custer, Anders a folosit ameninţări 
și un ton dur pentru a obţine acordul ei, în timp ce se 
deplasau cu mașina în New Jersey, către un popas. Un 
bodyguard a identificat-o, de asemenea, pe doamna Anders 
și mașina acesteia, întărind astfel declaraţia doamnei 
Custer. In ziua aceea, Anders i-a oferit lui Custer link-ul și 
i-a spus cum anume va trebui să procedeze pentru a-l 
ucide pe Thomas Anders. 

— O mulţime de „ea a spus”, „ea a declarat”, Dallas, 
comentă Reo. 

— Da, astfel că va trebui să validăm cele declarate de 
Suzanne Custer. Avem nevoie de clarificarea acelor ecouri, 
Feeney. Custer nu a aruncat link-ul, așa cum îi ceruse 
Anders, și nici telecomanda sau dischetele. Anders a mințit 
în privinţa deviaţiilor sexuale ale soțului ei. 

— Dovedește-o, îi ceru Reo. 

— Asta e sarcina ta. Dar cu toate astea, le-a mărturisit 
doamnei Custer și lui Bebe Petrelli că Thomas Anders era 
un deviat sexual și un pedofil. I-a spus asta și unei anume 
Cassie Gordon. Dar nu există probe care să justifice acest 
lucru. De fapt, totul înclină spre o mare minciună. Ava 
Anders folosea de câteva luni serviciile unui CI. Nu există 
dovezi că Thomas Anders ar fi apelat la serviciile unor CI 
sau că ar fi avut aventuri extraconjugale, așa cum pretinde 
Ava. Hai s-o lăsam pe ea să dovedească, adăugă Eve. După 
ce a fost anunţată că soțul ei a murit, continuă Eve, Ava a 
comandat un mic dejun copios, pe care l-a și mâncat, după 
care s-a îmbrăcat și s-a aranjat cu meticulozitate. Nu și-a 
trezit prietenele, preferând să revină singură acasă. 

— Nu-mi place femeia asta. 

Reo își examina unghiile. 

— Nu-mi place deloc, deloc. 

— Te alături nouă. Să revenim în urmă cu două luni. 
Ultima persoană în compania căreia a fost văzut Ned 
Custer a fost o femeie înaltă, cu păr roșu, genul prostituată 

profesionistă. De la bar a plecat împreună cu victima la un 
motel ieftin, după care, la plecare, nu a mai ieșit pe ușa din 
față. Ava i-a mărturisit lui Suzanne că, după ce i-a tăiat 
beregata soţului ei și s-a asigurat că el a murit, a fugit pe 
scara de incendiu. Posedă mai multe peruci în nuanţe de 
roşu. 

— Oferă-mi ceva palpabil, insistă Reo. Circumstanțele 
sunt potrivite, dar... 

— Automobilul înregistrat pe numele Avei Anders a fost 
parcat la opt clădiri distanță spre nord şi la o clădire 
distanță spre est față de locul în care Ned Custer a fost 
trimis pe lumea cealaltă, declară Roarke, fără să ridice 
privirea. Vehiculul avea loc de parcare rezervat în 
perimetrul respectiv, în parcarea cu pricina, pe o perioadă 
de două săptămâni. A fost folosit de trei ori, ultima dată în 
noaptea crimei. A intrat în parcare la 10:12 p.m. și a ieșit 
la ora 2:08 a.m. 

— Bine, e un amănunt interesant. 

În ochii lui Reo se aprinse o scânteie. 

— Dar cum dovedim că ea se afla la volan? 

— Pentru că chiar era acolo, la dracu’, se răsti Eve. 
Pentru că atât în seara aceea cât și în alte zece zile 
anterioare, Thomas Anders era plecat din oraș, așa că ea 
putea să plece și să se întoarcă când avea chef. Fiţi atenţi 
la date. Ea și-a ucis socrul și după aceea a lovit iar. 

— S-a stabilit că moartea lui Reginald Anders a fost un 
accident. 

Reo ridică imediat mâna. 

— Hei, nu-mi tăia capul, eu spun ce s-a stabilit. Tu ai 
redeschis cazul, iar eu înclin să cred că ea a fost cea care l- 
a omorât, fiindcă nu-mi place de femeia asta. Dar în clipa 
asta, avem doar cazul unui bătrânel care a alunecat în timp 
ce își făcea duș. 

— Dar nu ne vom opri aici. Ea a angajat un decorator cu 
o săptămână înainte ca Reginald Anders să cadă. La scurt 
timp după aceea, ea și bătrânul au avut o scurtă 

conversaţie între patru ochi, în biroul lui, în legătură cu 
faptul că ea folosea veniturile firmei, ale programelor 
promovate, în scopuri personale. Nu a ieșit prea fericită de 
la discuţia aceea. Și după declaraţia administratorului 
casei, discuţiile referitoare la redecorare s-au purtat la 
două săptămâni după moartea socrului, cu toate că ea 
vorbise și înainte cu o firmă de specialitate. O să spui că 
unii soţi se amestecă în chestii de genul acesta, în porcăria 
asta cu decorarea, declară Eve, anticipând ce ar fi vrut să 
spună Reo. Dar de ce ar fi făcut ea una ca asta? Fiecare 
declaraţie referitoare la mariajul lor, la domnul Anders 
demonstrează că el era o fire tolerantă. Cred că nu i-ar fi 
păsat câtuși de puţin. 

— Atunci ce rost ar fi avut să aștepte momentul în care 
să-i spună? întrebă Reo. Da, e cam aiurea, dar, de regulă, 
așa sunt și avocaţii apărării. 

— Era cadoul pe care și-l oferea singură. Nu l-a scos la 
iveală până nu l-a aranjat pe bătrân. Până ce povestea asta 
nu a fost rezolvată. După câteva săptămâni, îl angajează pe 
Charles Monroe, spunându-i uneia din amicele sale, așa, 
dintr-odată, că ea și soţul ei erau incompatibil sexual. 
Demarează programul dedicat mămicilor și începe să 
aleagă. Aici se apropie de Petrelli, a cărei familie are 
legături strânse cu crima organizată. Dă de înţeles că 
doamna Petrelli ar putea găsi o cale s-o apere de Anders, 
despre care afirmă că e un pervers. Dar nu ţine. Se apropie 
de doamna Cordon, un CI înscrisă și ea în program, 
cerându-i detalii despre persoane cu deviații sexuale. După 
care o găsește pe Suzanne Custer. 

— Suzanne a fost momeala perfectă, punctă Baxter. 

— Detectivul Yancy a generat pe calculator un portret în 
care Ava apare în stilul și cu culoarea aceea de păr despre 
care au vorbit martorii în cazul Ned Custer, adăugă Eve. O 
să găsim pe cineva care să-și aducă aminte de ea la bar și 
apoi la motelul ăla de doi bani. 

— Așa să faceţi, pentru că mi-ar plăcea la nebunie s-o 
prind în lat. 

Reo își închise agenda. 

— Poţi să-mi faci rost de o mărturisire? 

— Asta și intenționăm. Trebuie să o scoatem cumva din 
apartament, astfel încât să putem lua peruca fără ca ea să 
bage de seamă. Feeney, vreau să-mi faci rost de un link la 
fel ca acela al lui Suzanne. Avem deja mărturiile ei 
înregistrate. Vreau să-i aud vocea pe link. Baxter, te rog să 
discuţi din nou cu Suzanne, ca să te asiguri că ea e absolut 
convinsă de ceea ce i-a spus Ava în dimineaţa în care 
Thomas Anders a fost ucis. Peabody, tu pune vreo doi 
oameni de-ai noștri în civil prin apropiere. Roarke, vezi 
dacă acea cunoștință a ta poate veni până aici. Nu va 
trebui să declare absolut nimic. Reo îi va asigura 
imunitatea, iar eu voi autoriza două facturi. 

— Dar de ce să-i acord imunitate? 

— O să discutăm și despre asta. Vreau ca Petrelli și 
Gordon să fie chemate la secţie, și la fel cel care lucra la 
motel în noaptea cu pricina. Trueheart, pe tine o să te 
trimit să o aduci pe Ava. 

El clipi ca și cum i-ar fi intrat ceva în ochi. 

— Pe mine? 

— Dacă te vede pe tine, nu se va îngrijora. Eşti prea 
tânăr și prea drăguţ și, în plus, o să-ţi ceri scuze. Dacă cere 
un avocat, n-are decât să o facă, deși nu cred. Nu imediat. 
Mai ia pe cineva cu tine. Un poliţist tânăr. O să-ţi comunic 
eu când trebuie să te duci, cum trebuie să o abordezi. Tu 
de ce zâmbești? îl întrebă ea pe Roarke. 

— Ce show interesant pui la cale! 

— Da, așa e, deci să ne ocupăm de muzică și de dans. 


Lui Trueheart nu-i fu greu să pară stânjenit și pus pe 
scuze. Cu toate că împrumutase ceva și din firea lui Baxter, 
el avea o atitudine naturală, de băiat dispus să-ţi sară în 
ajutor. Tânăr și proaspăt și, pentru un ochi nepăsător sau 

cinic, nu prea deștept. Ava vedea, de fapt, doi bărbaţi 
tineri, chipeși, doi polițiști care se bâlbâiau, care păreau a 
se rușina de ceea ce aveau de făcut. 

— Îmi pare foarte rău, doamnă. 

Trueheart zâmbi jenat. 

— Știu că vă deranjăm, mai ales într-un asemenea 
moment delicat, dar doamna locotenent... 

— Da, e un moment tare nepotrivit, tare greu. Nu prea 
văd de ce ar trebui să vă însoțesc în oraș. De ce nu vine 
doamna locotenent aici? 

— Ahhh, ar veni, doamnă, dar are o ședință cu domnul 
comandant și cu șeful poliţiei, în legătură cu, hmmm... 
relația cu mass-media în privinţa cazului pe care-l 
anchetăm. 

— Cam este trasă la răspundere. 

Cel de-al doilea polițist vorbi exact așa cum fusese 
instruit. 

— Ei, termină. 

Trueheart se încruntă, reducându-l la tăcere. 

— Eu cred că domnul Tibble, șeful nostru, vrea să vă 
ceară personal scuze pentru tot ce s-a publicat în presă. 
Așa că ne-a trimis pe noi să vă luăm și să vă conducem 
până la sediul central. 

— Tinere, am înţeles că tu urmezi niște ordine, dar nu 
cred că te aștepți ca eu să mă înghesui pe bancheta din 
spate a unei mașini de poliţie, ca să adaug și umilirea asta 
la toate celelalte. 

— Ah, ei bine, ummm... 

Trueheart aruncă o privire spre colegul lui, care ridică 
neajutorat din umeri. 

— Dacă preferaţi, puteţi comanda un taxi, cred... nu știu. 
Aș putea să sun eu și să comand... 

— Prostii, prostii. O să iau mașina mea. Pot să circul 


când vreau și unde vreau, nu-i așa? Nu sunt arestată, așa- 
i? 

— Oooo, Dumnezeule, doamnă, nu. Adică da, doamnă, 
puteţi circula liber. Putem să vă urmăm cu mașina noastră. 
Sunt convins că nu-i nicio problemă și aș putea să vă obţin 
un permis de parcare în zona VIP, pentru vizitatori. 
Credeţi că așa e în regulă? 

— Măcar atât să faceţi și voi și, în plus, vă mulțumesc. 
Acum o să vă rog să așteptați afară până mă... 

— Nu i-ai citit din Codul Miranda Revizuit. Cel de-al 
doilea ofiţer rosti fraza pe care o avea de spus. 

Trueheart roși, mutându-se de pe un picior pe altul. 

— Nu știu ce ar trebui să facem... 

— Sergentul mi-a dat câteva șuturi în fund, îmi cer 
iertare, chiar ieri, pentru că m-am abătut de la regulă. Nu 
vreau s-o sfeclesc din nou. 

— Bine, bine. Îmi pare foarte rău, doamnă Anders, dar 
va trebui să vă citim drepturile înainte să plecăm, din 
moment ce veţi merge la doamna locotenent, să staţi de 
vorbă despre caz. 

— E doar o formalitate, adăugă Trueheart, însoţindu-și 
vorbele de un zâmbet sincer, timid, nervos. Sunteţi de 
acord? 

— Bine, bine, bine. 

Ava flutură din braţ spre el. 

— Grăbește-te. Nu vreau ca mașina de poliţie să 
zăbovească o după-amiază întreagă în fața casei mele. 

— Da, doamnă. În fine. Aveţi dreptul să nu spuneţi nimic. 

Ca să dea importanţă momentului, Trueheart scoase la 
iveală un carnet pe care era imprimat codul, după care citi 
concentrat la maximum. Spera că nu părea prea teatral. 

— Hmmm. Aţi înţeles care vă sunt... 

— Par o idioată? îl repezi Ava. Sigur că am înţeles. 
Acum, valea, vin și eu în câteva minute. 

— Da, doamnă. Mulţumim, doamnă. 

După ce i se trânti ușa în nas, Trueheart se întoarse 
înapoi la mașina de serviciu împreună cu colegul său. 

— Dallas e un geniu, unul de neîntrecut, declară el, 
după care porni staţia. Aici Trueheart, locotenente. 


La sediul central, Eve își pregătea o cafea. 

— Trueheart o escortează cu mașina poliţiei. Vreau ca 
mașina ei să fie amprentată imediat ce ajunge în parcare. 

— Ei, se pare că i-ai cam citit gândurile, zise Peabody. 
Ştiai că avea de gând să vină aici cu mașina ei. 

— Nu ar fi scăpat ea prilejul să-l vadă pe șeful poliţiei 
târându-se în genunchi în faţa ei, și să mă epateze. În plus, 
nu ar intra într-o mașină alb cu negru decât cu cătușe la 
mâini și târâtă cu de-a sila. Oricum, dacă lăsa mașina 
acasă, cei de la amprentare și-ar fi făcut datoria chiar la 
faţa locului. Mandatul emis de Reo ne dă acest drept. 
Vreau ca totul să meargă ceas. Fiecare să-și facă datoria. 

Cu toate că revizuia în minte fiecare detaliu, Eve se 
întoarse spre colega ei. 

— Trebuie să discut cu ea între patru ochi, înţelegi? 

— Mda. Iar eu știu ce am de făcut. Trimit doi oameni să 
se ocupe de amprentare, să pună în aplicare mandatul și să 
meargă la ea acasă, ca să ia perucile. Totul pare ca o 
provocare, dar fără să existe pericol pentru producerea 
unor răni fatale. Totul e la nivel psihic! 

— O s-o sucim, iar și iar. O să o sucim până va plesni. 

Eve se uită spre panoul unde erau înșirate datele 
referitoare la anchetă. Pașii, etapele, fragmentele și părţile 
acestui caz. Acum venise vremea ca totul să fie pus în 
ordine, formând un tot unitar. 

— Locotenente. 

Roarke o studie din prag. 

— Mă duc să fac ultimele verificări, zise Peabody, ieșind 
din încăpere. 

— Ava e pe drum. Vine cu propriul automobil. 

— Ai bănuit deja asta. Toate personajele par la locul lor, 
în scenă. Dar știi bine că vei avea de-a face cu avocaţii 

aceia grași și mari, din cauza capcanei pe care ai pregătit- 
O. 

— Mda. E destul de inteligentă pentru a apela la un 
avocat, dar și suficient de arogantă pentru a nu apela de 
îndată la unul. Însă până la urmă o va face. La sfârșit va 
urla că vrea un avocat. 

Şi pentru prima oară, Eve trebui să admită că acel țipăt 
va fi ca un cântec pentru urechile ei. 

— Dar pentru început va fi zguduită, destul de zguduită 
și tulburată astfel încât să-și dorească să mă pună la punct. 

— Așa cum a încercat și Magdalena. Nu avea rost să 
nege. 

— Dar, în final, a rămas cu buza umflată... Nu mă sprijin 
pe ideea asta, dacă asta te îngrijorează. 

Când el se apropie, susținându-i privirea cu ochii aceia 
de un albastru intens, trecând cu degetul peste gropiţa ei 
din bărbie, ea oftă, ridicând din umeri. 

— Bine, poate așa, puţin. Dar nu sunt supărată pe tine 
pentru asta... adică din pricina ei. 

El se aplecă și o sărută cu mare blândeţe. 

— Nu ţi-ai dat seama ce fel de om este până nu ţi s-au 
deschis ochii. Bărbatul trebuie să ia atitudine în fața unui 
anumit gen de femeie. Thomas Anders nu a observat ani de 
zile anumite lucruri în privința Avei. A trăit alături de ea, 
dar nu a văzut-o. Nu și-a dat seama cine era cu adevărat. 
Nu sunt supărat pe el pentru asta. El a iubit-o. Sunt 
furioasă că ea s-a folosit de asta, ea s-a folosit de el. Că a 
folosit pe oricine avea la îndemână, fără pic de conștiință. 
Ca să se joace și să obţină avantaje. Pentru asta l-a și ucis. 
Ca să se joace și să aibă avantaje. 

— Şi dacă nu-mi dădeam seama, dacă nu aș fi fost ajutat 
să văd, dacă circumstanţele ar fi fost diferite, Maggie ar fi 
făcut la fel cu mine. 

— De ce să împărţi lumea cu cineva, când poţi s-o ai 
doar pentru tine? 

— Ai dreptate. Da, la un moment dat, m-ar fi omorât și 
pe mine. Din fericire, m-am însurat cu cel mai bun poliţist 
din oraș și am beneficiat de cea mai bună protecţie. 

— Din fericire, știi să-ţi porţi singur de grijă. Thomas 
Anders nu a fost în stare. 

Eve se apropie apoi de panou, privind la faţa zâmbitoare 
a Avei, la chipul ei lipsit de orice urmă de grijă. 

— Lucrul acesta mă doare. Mă doare fiindcă Anders era 
un om cumsecade, care-și iubea soţia și care-și folosea 
banii pentru a face bine altora. El a murit, vieţile acelor 
oameni sunt distruse sau, cel puţin, sunt cu totul altfel, și 
asta fiindcă ea voia ca totul să-i aparţină. De asta... o s-o 
strivesc, fiindcă nu e altceva decât un păianjen oribil. 

— Locotenente. 

Peabody băgă capul pe ușă. 

— Ava a sosit în secunda asta în parcare. 

— Ridicaţi cortina, spuse Roarke. 

După părerea lui Roarke, secţiile de poliţie tindeau să 
devină niște locuri zgomotoase, confuze, aglomerate. 
Sediul central era un astfel de loc, cu multe culoare 
comune care o luau în sus și în jos, alcătuind un labirint în 
care polițiștii, suspecţii, victimele și avocaţii ori cei din 
echipa tehnică se ciocneau unii de alţii sau se strecurau 
printre ceilalţi, într-o continuă mișcare și sporovăială. 

Şi cu toate astea, coregrafia impusă de Eve se desfășură 
ca la carte. Poate că mulţi dintre „actori” habar nu aveau 
că interpretează un anumit rol, așa că reacţiile lor erau 
foarte firești. 

Urmări, stând într-o cameră de observaţie, alături de 
Feeney și de regizor în persoană, cum Trueheart și colegul 
lui, amândoi părând la fel de integri și de inofensivi ca o 
plăcintă cu mere, o escortează pe Ava în lift, și apoi mai 
departe. 

— E mai rapid și mai puţin aglomerat, explică Trueheart 
pe un ton politicos, dacă de aici încolo folosim scara 
rulantă, doamnă Anders. 

În timp ce ei urcau, alţii coborau. Un bărbat aflat la 
capătul de jos al scării, îmbrăcat într-un tricou pătat și o 
pereche de pantaloni soioși, pe care Roarke l-ar fi ghicit de 
la o poștă că era poliţist, se întoarse și strigă: 

— Ia uite, ia uite! Ea e. Ea e barosana care a rămas cu 
Cuss. Salutare! 

Ava se apropie mai mult de chipul agreabil al lui 
Trueheart. 

— Ne scuzațţi, zise el. Pe aici ajung tot felul de oameni. 

În capătul scării rulante, el o conduse câţiva pași spre 
următoarea, chiar în momentul în care un polițist o 
conducea pe Bebe Petrelli spre scara care ducea la parter. 
Reacţia pe care Roarke o observă pe chipul celor două fu 
una de nepreţuit. Pe ambele feţe se citea șocul, după care 
pe faţa lui Petrelli apăru tulburarea, în timp ce furia 
întunecă imediat chipul Avei, chiar și după ce polițistul o 
conduse repede pe doamna Petrelli mai întâi la stânga și 
apoi drept înainte. 

Mici fisuri în mască, notă Roarke. După care urcară pe 
următoarea scară rulantă. De data asta Baxter tocmai o 
conducea pe Cassie Gordon pe scara de alături. Privirea lui 
Cassie se înălță, recunoscând-o. 

— Ia te uită! Hei, Ava! 

În vocea lui Cassie se ghici apoi acel umor mortal și 
pătrunzător: 

— Hei! Ce faci aici? 

Ava privi în urmă, măsurând-o pe Cassie cu o privire de 
gheaţă. 

— Regret. Te cunosc? 

— Sigur, dar, la urma urmei, eu sunt una din alte mii. Ce 
mai faci? 

— Vă rog să mă scuzaţi. Sunt grăbită. Putem să 
terminăm odată? îi ceru ea lui Trueheart. 

— Da, doamnă, aproape am ajuns. Pe aici. 

În mod deliberat o făcu să străbată departamentul 
Omucideri, acolo unde vânzătorul de la sex shop stătea 
afară, pe o bancă, flancat de doi polițiști. El se holbă la ea 
în clipa în care se apropie. Fisurile măștii deveniră mai 
pronunţate în secunda în care obrajii Avei se îmbujorară. 

— Intraţi. 

Trueheart deschise ușa camerei pentru interogatorii A. 

— O s-o anunţ pe doamna locotenent că aţi sosit. Vreţi să 
vă aduc ceva de băut? Poate o cafea. 

— Aș prefera ceva dulce și rece. Un pahar de ginger 
ale. 

— Da, doamnă. 

Aflată în camera de supraveghere, Eve își vâri degetele 
mari în buzunare. 

— Gata, își pune masca. Ştie că îi urmărim reacţiile. 
Orice persoană inteligentă, și ea are destul creier, știe cum 
se procedează în cazul unui interogatoriu. 

— E cam speriată. 

— Mda, dar mai mult nervoasă. Asta o s-o dea gata. Ei, a 
venit vremea să-i dăm cuvenitul șut în dos. 

— Vrei să te sărut pe creștet? 

— Vrei să aduc vorba de pijamalele pe care le-ai purtat 
când ai fost bolnav? 

— Asta-i răutate. Fă-mă să mă simt mândru. Hai, du-te și 
eviscerează peștele. 

Eve nu voia s-o lase pe Ava să aștepte prea mult timp. 
Trebuia să profite de acea stare de spirit, de acele mici 
accese de furie. Intră în camera pentru interogatorii, 
ducând cu ea o mulţime de dosare și adoptând o atitudine 
corespunzătoare. 

— Doamnă Anders. 

— Locotenente. M-am săturat de incompetenţa și 
neîndemânarea dumitale. Vreau să-l văd pe șeful tău. 

— O să ajungem și acolo. Porniţi înregistrarea. Dallas 
locotenent, Eve o interoghează pe Anders, Ava în legătură 
cu cazul nr. HA 32003, referitor la Anders Thomas A., și la 
alte evenimente sau infracţiuni/crime care au legătură cu 
cazul de faţă. 

Eve se lăsă pe un scaun. 

— Avem foarte multe de lămurit, Ava. 

— Eu vreau să lămuresc felul în care tu și acest 
departamentul al vostru aţi tratat cu mass-media. 

Eve se mărgini să surâdă. 


9i F a ici ENES = iai 
ginger ale - băutură răcoritoare cu ghimbir, carbonatată, asemănătoare cu Schweppes. 

— Aceste ultime două zile au fost pentru mine deosebit 
de interesante. Dar pentru tine? 

Văzând privirea împietrită a Avei, zâmbetul lui Eve 
deveni și mai larg. 

— Nu am prea des de-a face cu așa ceva, aşa că o să te 
las pe tine să lămurești lucrurile. Erai gata-gata să scapi. 
Precis că acum stai și te întrebi cum voi reuși să te acuz de 
comiterea unei crime. 

— Ce lucru groaznic îmi spui. E calomniator de-a 
dreptul. Nu eu l-am omorât pe Tommy. Eu îmi iubeam 
soţul. Când a murit, eu eram plecată din ţară, și o știi 
foarte bine. 

— N-are rost să faci pe timida sau pe indignata. Te 
cunosc. 

Eve se aplecă spre ea. 

— Am știut cine ești de când te-am zărit prima oară. Eşti 
alunecoasă, lacomă, o femeie care nu valorează doi bani și 
căreia îi pasă doar de ea însăși. Dar tu ai avut minte, Ava, 
și, în plus, ai fost o fire răbdătoare. Prin urmare, acum 
depinde cum vrei să joci. Am să-ţi dau o idee la care să 
reflectezi. Suzanne Custer. 

— Numele acesta ar trebui să însemne ceva pentru 
mine? 

— Ia gândește-te. Gândește-te că în clipa în care o vom 
aduce la secţie, îi vom da șansa să scape. Ea va avea șansa 
să negocieze, să conducă „ostilităţile” încotro va avea chef. 
Personal, cred că va profita de asta ca de șansa vieţii ei. 

— Locotenent Dallas, nu am idee ce încerci să faci, dacă 
nu cumva vrei să agiţi presa mai mult decât ai făcut-o deja. 
Cred că într-un fel mă învinovăţești pe mine pentru asta, 
pentru faptul că ai fost admonestată fiindcă nu ai știut cum 
să te descurci. A fost stabilit, fără urmă de îndoială, că eu 
mă aflam în Santa Lucia în clipa în care Tommy a fost ucis. 

— Dar nu erai în Santa Lucia atunci când i-a fost tăiată 
beregata lui Ned Custer. 

— Nu cunosc pe nimeni cu acest nume. Ce legătură are 
cu mine? 

— Negi că o cunoști pe Suzanne Custer? 

— Cunosc foarte multă lume. 

Ea se opri, prefăcându-se că stă pe gânduri, încruntată. 

— Suzanne? O, da, sigur. O cunosc din vedere. E una 
dintre mămicile care sunt înscrise în programele noaste. 

— E aceeași Suzanne Custer al cărei soţ a fost ucis într- 
un motel frecventat de prostituate situat în Alphabel City, 
acum două luni de zile. 

— Ce îngrozitor. 

Ava își duse mâna la gât. 

— Biata Suzanne. Încerc să nu urmăresc relatările din 
presă despre acte de violenţă. Imi pare îngrozitor de rău 
pentru cele întâmplate, dar nu înţeleg ce legătură are asta 
cu mine sau cu Tommy al meu. 

— Asta te face să te întrebi ce ar declara Suzanne dacă 
ar avea ocazia. 

Peabody intră, aducând cu ea o perucă roșie, sigilată 
într-o pungă. Făcu semn către Eve, după care plecă. 

— Ia te uită. Ce drăguţ. 

Eve ridică punga ceva mai sus. 

— O cunoști? 

— Presupun că e una din perucile mele, pentru că am și 
eu una identică. Sau aveam. Din când în când, particip la 
baluri mascate. Aș vrea să știu cum de a ajuns în posesia 
voastră. 

— Prin emiterea unui mandat de percheziţie. Dă-mi voie 
să pomenesc iar de Ned Custer, de un bar și de un motel 
cu reputaţie dubioasă. Ia privește aici, Ava. Ești o femeie 
care face impresie. Înaltă și cu o constituţie solidă. 

Deschizând dosarul, Eve extrase de acolo o fotografie 
prelucrată de unul dintre artiștii care lucrau cu poliţia. 
Părea ștearsă, chiar uzată, exact așa cum îi solicitase ea. 

— Pari chiar drăguță cu peruca asta roșcată, 
imortalizat de o biată cameră de supraveghere. Dar poate 

că nu e tocmai potrivită pentru înrămat, adăugă ea în 
vreme ce Ava se uita atentă la fotografie. Insă fiecare 
fotografie spune o poveste. lar în cazul acesta e chiar o 
poveste pe placul meu. L-ai agăţat pe Custer într-un bar, l- 
ai dus la motel, i-ai tăiat gâtul, i-ai tăiat și penisul și pe-aici 
ţi-e drumul. De ce? Aici va trebui să mă ajuţi. De ce o 
femeie de rangul tău s-ar încurca cu unul de teapa lui 
Custer, după care l-ar ucide? 

— Nu prea am cum să vă ajut din moment ce acest „de 
ce” nu există. E o nebunie. 

— Poate că lucrurile nu au decurs așa cum ai sperat. El 
nu era un bărbat calm și civilizat ca Charles Monroe. Poate 
că voiai să-ţi iei revanșa, văzând care erau înclinațiile 
soțului tău. Hai, ajută-mă. Te-am prins, Ava. 

Eve bătu cu degetul în fotografie. 

— Te am în bar cu Custer. În motel cu Custer. Ori mă 
ajuţi, și astfel te ajuţi și pe tine, ori dacă nu, o rog pe 
Suzanne să relateze restul poveștii. 

— Nu e ce credeţi voi. Nu e deloc așa cum credeţi voi. 

Trueheart intră, aducând un pahar de plastic plin cu 
ginger ale și gheaţă. 

— Permiteţi. Imi cer scuze că a durat atât. 

Eve așteptă că Trueheart să iasă din birou, iar în timpul 
acesta Ava sorbi din pahar. 

Da, gândești, își zise Eve. Te gândești cum să-ţi joci 
rolul. Dar știu deja în ce fel vei juca. 

— Suzanne... îmi pare rău pentru ea. Am vrut să o ajut. 

— Omorându-l pe nenorocitul ei de bărbat? Iisuse, cine 
dracu' nu ar fi profitat de o prietenă ca tine? 

— Dumnezeule, Dumnezeule, nu. 

Ava își apăsă palma în dreptul inimii. În locul verighetei, 
care nu mai era la modă, străluci un rubin. 

— M-am interesat de soarta ei și era frustrant că nu 
făcea nimic ca să-i fie mai bine. Știu că pare un gest 
nebunesc, prostesc, da, știu, dar am aranjat un fel de 
intermediere între ea și soţul ei. 

— Ce fel de intermediere? Asta implica cumva și 
castrarea? 

— Nu fi așa oribilă și crudă! Voiam să ajut. De ce să mai 
fi conceput acest program dedicat mamelor dacă nu voiam 
să ajut? 

— Ce ai făcut? Ca să ajuţi? 

— M-am dus în barul acela în care-și petrecea vremea și 
l-am ademenit, da, poţi considera că l-am ademenit, în 
camera aceea oribilă de motel. Suzanne era acolo. Era un 
fel de a-l prinde în acţiune, de a-l face să-și recunoască 
propriile fapte. Am plecat imediat ce a venit ea, ca să îi las 
între patru ochi. 

— De atunci nu am mai văzut-o. Nu m-a mai căutat, iar 
când am apelat-o eu, de câteva ori, nu mi-a răspuns. Mi-am 
închipuit că lucrurile nu au ieșit așa cum am sperat noi 
două. Dar nu știu dacă... Dacă ea l-a ucis, locotenente, 
dacă așa s-a întâmplat, atunci a fost în legitimă apărare. 
Precis așa a fost. 

— Dă-mi voie să recapitulez. Te îmbraci ca o prostituată, 
te duci la bar și apoi la motel însoţită de Ned Custer doar 
ca să-i faci un favor nevestei lui? 

Ava ridică bărbia în aer. 

— Nu apreciez insinuările și atitudinea pe care o adopti. 

— Oooo,|lisuse, te rog să mă ierti. 

— Locotenente, e ușor să te implici în viaţa acestor 
femei, să-ți pară rău pentru ele. Suzanne voia cu disperare 
să-și salveze căsnicia, familia. Era atât de convinsă că, 
dacă-l prindea în postura aceea, el urma să accepte un 
ajutor specializat. Şi da, recunosc, mi s-a părut o provocare 
extrem de interesantă. Așa suntem noi, cei de la Anders. 
Eu și Tommy am crezut mereu în implicare. Am comis o 
mare greșeală. Și uite că omul acela a murit. 

Ea își acoperi faţa cu mâinile. 

— Bun, haide să clarificăm lucrurile, oficial. Declari că 
te-ai întâlnit cu Ned Custer într-un bar, anul acesta, pe 
data de 20 ianuarie, după care aţi mers la motel. 

— Da, da, ca să ne întâlnim cu Suzanne. Da, el era 
furios, așa e, dar ea m-a rugat să plec. Să-i las singuri ca să 
poată sta de vorbă. Nu trebuia să plec. Acum îmi dau 
seama. 

Ca și cum ar fi implorat înțelegere, Ava întinse palmele 
spre Eve. 

— Cum să-mi treacă prin minte că vrea să-l ucidă? Zicea 
că vrea să-și salveze mariajul, cum să mă gândesc că vrea 
să-l ucidă? 

— Da, e greu. Nu aveai de unde să știi. 

— Mă simt îngrozitor din cauza asta. Mi-e rău de-a 
dreptul. Dar Suzanne, o, Doamne, probabil că ea a fost... 

De data asta intră Baxter, care aduse cu sine alte pungi 
cu probe. El șopti, aplecându-se spre Eve: 

— Doamna Custer e pe drum. 

— Mulţumesc. Ei, ia te uită ce mai avem aici. O 
telecomandă confecţionată pe piața neagră. Și dischetele 
de la sistemul de securitate luate de la tine de acasă. 

Eve ridică link-ul. 

— O porcărie ieftină. Seringi, medicamente pentru 
potenţă, barbiturice. Toate au fost confiscate din 
apartamentul lui Suzanne Custer. 

— Dumnezeule, Dumnezeule, asta e... asta se folosește 
ca să manipulezi sistemul de securitate al casei? 

Vocea Avei scăzu, devenind o biată șoaptă. 

— Atunci când Tommy... Suzanne? O, Doamne, Suzanne 
l-a ucis pe Tommy? 

— Pun pariu că da. 

— Dar, dar de ce? De ce? Copiii ei erau înscriși în 
program. Eu și Tommy... Nu. Nu. Nu. 

Cu palmele la tâmple. Ava clătină din cap. Eve consideră 
gestul drept o exagerare. 

— Nu din cauza celor întâmplate soţului ei. Nu pentru că 
eu am procedat astfel în noaptea aceea! Nu, te rog, să nu 
fie asta cauza. 

— Ba da, tocmai de aceea. 

— Doamne, cum aș putea să mi-o iert? 

Plânse amar, cu sughiţuri. 

— E vina mea. Doar vina mea. Ooo, Tommy, Tommy. 

— Vrei să-ţi acord un minut. Ava? 

Eva se aplecă, bătând-o pe mână. 

— E un moment dificil. Imi pare rău că am fost așa dură 
cu tine la începutul interogatoriului. Trebuia să găsesc o 
motivaţie. 

— Nu contează, nu mai contează. E vina mea. Dacă nu 
aș fi fost de acord cu ideea aceea prostească în legătură cu 
soțul lui Suzanne, dacă nu m-aș fi dus cu ei în camera 
aceea îngrozitoare, Tommy ar fi fost acum în viaţă. 

— Aici ai dreptate. Dar uite cum facem. Mă asculţi, Ava? 
Poţi să te aduni? E OK? 

— Da. Îmi pare rău. O să încerc, o să încerc. A fost un 
adevărat șoc. 

— Ei, iată încă unul. Suzanne Custer nu a fost niciodată 
în acel motel împreună cu tine și cu soţul ei. 

— Bineînţeles că a fost. Am văzut-o cu ochii mei. Am stat 
de vorbă cu ea. 

— Ea se afla în apartamentul ei, la câteva clădiri distanţă 
de locul acela, lăsând mesaje pe link-ul soţului ei, căruia tu 
îi tăiai beregata. În timp ce tu ieșeai din baie, protejată de 
o uniformă specială, având în mână un cuţit cu lama de 
șase centimetri și repezindu-te să-i tai beregata, ea se afla 
acasă, plimbându-se neliniștită de colo-colo, încercând să 
dea de el. În vremea asta tu îl priveai cum sângerează 
după ce îi tăiaseși penisul, după care te-ai furișat pe 
fereastră. Ai zburat practic zece clădiri mai încolo, luând-o 
spre parcarea auto unde îţi lăsaseși mașina, un Mercedes 
cu numărul de înmatriculare New York, A AVA, pe un loc 
special rezervat. 

Ce plăcere, cugetă Eve. Era o plăcere tulburătoare să 
privești în acele clipe chipul Avei. 

— Știm timpul sosirii și pe cel al plecării. Mașina a ieșit 
din parcare la douăzeci și unu de minute după ce s-a comis 
crima. Și încă un amănunt. Da, te-ai protejat, dar nu ai luat 
în considerare cât de murdare sunt ferestrele într-un motel 
de categoria aceea, cam cât de supărătoare sunt 
încuietorile lor și nici faptul că mizeria de pe pervaz se va 
imprima pe vârful pantofilor tăi. O să-i analizăm, Ava, și eu 
pariez pe ei. 

Eve ridică din umeri. 

— Nu va fi foarte greu, din moment ce ai recunoscut, și 
s-a și înregistrat această declaraţie, că ai fost acolo. 

— Dar ţi-am spus de ce, și că el era viu când am plecat. 
Ce motiv aș fi avut eu să-l ucid? Să-l... să-l mai și mutilez 
pe deasupra? Nici măcar nu-l cunosc. 

— Deja ai recunoscut de ce. Dacă Ned Custer nu ar fi 
fost ucis, Tommy nu ar fi murit. Vezi ăsta? 

Eve bătu cu degetul în link. 

— O porcărioară ieftină, cum spuneam. Mulţi cred că 
mizeriile astea nu păstrează înregistrările transmisiilor 
efectuate. Dar ce zici de nătărăii aia de la departamentul 
de informatică? Sunt niște magicieni. 

Eve se aplecă, zâmbind fericită. 

— Ce fată bună. lţi amintești când i-ai spus asta lui 
Suzanne, de pe ţărmul însorit al staţiunii Santa Lucia, după 
ce ea ţi-a raportat că a făcut ceea ce-i ceruseși? Vrei să 
asculţi? 

Eve apăsă pe unul din butoane acelui link, și vocea Avei 
se răspândi în aer, însoţită de câţiva paraziți. 

— Ce fată bună. 

— Mai trebuie să curețe puţin înregistrarea, dar am vrut 
s-o asculţi îndată ce a fost gata. Ce drăguţ din partea ta s-o 
mângâi așa pe căpșor pe Suzanne. 

— E ridicol, iar tu ești jalnică. E evident că Suzanne l-a 
omorât pe soţul ei, dar și pe al meu. Cred că e foarte 


430 


bolnavă. Cât despre link, eu am vorbit cu ea de câteva ori 
în ultimele luni. 

— Din Santa Lucia?  Informaticienii au reușit să 
stabilească cu exactitate de unde provenea transmisia. 

— Nu-mi amintesc. S-ar putea. 

Ei, devenea și mai plăcut, cugetă Eve, văzând cum pulsul 
bătea cu repeziciune în vena de la gâtul Avei. 

— Ceva mai devreme ai declarat că nu ai vorbit și nu ai 
contactat-o pe Suzanne din seara când a murit soţul ei. 

— E posibil să mă fi înșelat. 

— Nu, de fapt ai minţit. Ai căzut în capcana acestor 
minciuni. Da, planul era unul bine făcut, sigur, îţi acord 
acest credit. Dar nu ai putut să te abţii să nu-l complici. 
Trebuia să-l elaborezi, să-ţi întărești imaginea de soţie 
iubitoare și loială, prezentându-l în schimb pe soţul tău 
mult mai defavorabil decât ar fi meritat în realitate. 
Trebuia să-l faci să plătească pentru anii în care a trebuit 
să joci rolul soţiei iubitoare. El nu a angajat niciodată un 
CI, o prostituată profesionistă, nu a avut niciodată aventuri 
și nu ţi-a cerut niciodată să te dedai la perversiuni sexuale. 

— Nu ai cum să dovedești sau să infirmi ceea ce se 
petrece în intimitatea dormitorului unui cuplu. 

— Mda, așa ţi-ai zis tu. Nu-i rău. Dar pot dovedi că 
nimeni dintre cei care l-au cunoscut sau au făcut afaceri cu 
el nu poate certifica cele pretinse de tine. Pot dovedi că, în 
dimineaţa zilei în care te pregăteai să pleci în Santa Lucia, 
i-ai înlocuit vitaminele pe care el le înghițea în fiecare 
seară. Pot dovedi că ai pus la cale un plan alături de 
Suzanne Custer, astfel încât fiecare să-l elimine pe soțul 
celeilalte. Pot dovedi că ai încercat să te apropii de alte 
două femei, inoculându-le aceeași idee, după care te-ai 
hotărât s-o alegi pe Suzanne. 

— Toate astea nu înseamnă nimic, nu înseamnă că... 

— N-am terminat, punctă Eve. Am cum dovedi că socrul 
tău, a cărui moarte o voi pune tot pe seama ta în scurt 

timp, era foarte supărat fiindcă te foloseai de fondurile 
destinate programelor caritabile. 

— Ridicol. 

Dar ea tresări. 

— E o idee nebunească. 

— N-ai decât să-ţi mentii părerea, o invită Eve. Uciderea 
lui Reginald Anders ţi-a servit ca punct de plecare pentru 
planul pe termen lung. Pot dovedi nu doar că ai stat de 
vorbă cu Suzanne, că ai contactat-o după moartea lui Ned 
Custer, ci și că ai parcat la câteva blocuri distanță de 
locuinţa ei, pe un loc de parcare rezervat, ca și data 
trecută, și te-ai întâlnit cu ea pe stradă, unde aţi fost 
văzute împreună, de mai mulţi martori. O haină neagră cu 
garnitură de blană. Acum avem și această probă la dosar. 
Pot dovedi că ai condus-o la un popas aflat în apropiere de 
Turnpike, unde din nou aţi fost văzute împreună. 

— Mă șantaja. 

— Ah, scutește-mă. 

— După ce și-a ucis soţul, mă şantaja. Mi-a spus că o să 
anunţe poliția, că o să le declare că am avut o aventură cu 
soţul ei, că știa de întâlnirea noastră din seara aceea. Eram 
îngrozită. Ne-am întâlnit în ziua aceea, în apropierea 
locuinţei ei, ca să-i dau ultimii bani pe care îi datoram. Am 
mers cu mașina la popasul acela situat la marginea 
orașului și i-am dat banii. l-am zis că aceia aveau să fie 
ultimii bani pe care îi primește și s-a înfuriat. De aceea 
cred că l-a ucis pe Tommy. 

— Cât a cerut? Repede, repede, zise Eve, văzând că Ava 
ezită. Cât? 

— Două sute de mii de dolari. 

— Vezi, cred că ai fost șocată. O sumă prea mare pentru 
ca să nu bată la ochi, prea mare pentru tine ca să nu lase 
urme. 

— Am vândut câteva bijuterii. 

— Nu, Ava, nu. 

Oftând, Eve se aplecă spre ea. 

— Acum mă dezamăgești. Te credeam mai bună de atât. 
Ştii că putem verifica acest amănunt. Inainte de toate, 
dacă ne uităm puţin în urmă, Suzanne nu avea nici 
inteligența, nici tupeul de a șantaja pe cineva. Dacă ne 
uităm și mai în urmă, ea nu numai că nu era în cameră 
când Ned a ajuns acolo, dar pe deasupra, e și mult prea 
scundă ca să fi putut comite crima în maniera aceea. Așa 
rezultă din amprentele și rănile care erau destul de adânci. 
Dar tu puteai foarte bine să comiţi asasinatul. Așa 
demonstrează declarațiile martorilor, amprentele şi 
propria ta mărturie cum că ai fost la locul faptei. 

— Ea nu a venit. Nu a venit așa cum stabiliserăm, și el 
m-a atacat. 

— Cine? Ce ar fi să fim mai exacte, din moment ce ne 
confruntăm cu o situaţie încâlcită. 

Ava luă iar paharul de plastic și bău. 

— Ned Custer te-a atacat? 

— Da. Voia să facem sex, eu i-am spus că Suzanne e pe 
drum, el s-a înfuriat și m-a atacat. Am fost îngrozită, mi-a 
fost teamă, trebuie să înţelegi. Avea de gând să mă violeze, 
așa că am luat cuțitul. 

— De unde? 

— De... 

— Repede! 

Eve se răsti la Ava, iar ea tresări din nou. 

— De unde ai luat cuțitul? 

— De la el. El avea cuțitul. M-a ameninţat cu el și ne-am 
luptat. Eu mi-am ieșit din minţi, mă temeam pentru viaţa 
mea. 

— L-ai ucis pe Ned Custer? 

— Da, da, dar în legitimă apărare. Parcă era nebun, 
agita cuțitul în aer, ţipa. Mi-a rupt hainele. Eram îngrozită. 

— Da, admit partea cu vinovăția, dar nu și pledoaria. Şi 
nici juriul nu va ţine seamă de pledoaria ta. Există o 
dovadă de netăgăduit, Ava. L-ai atacat pe la spate. 

— Ne-am luptat. 

— O singură tăietură, precisă. Nu există răni sau alte 
dovezi că ar fi avut loc o confruntare corp la corp, nici pe 
trupul lui, nici în camera de la motel. Ai făcut o treabă 
excelentă. 

— Vreau un avocat. Acum. 

— Desigur. Dar până să ne ocupăm de asta, zise Eve, 
apucându-se să strângă dosarele și pungile de plastic în 
care se aflau probele, mă duc să stau puţin de vorbă cu 
Suzanne. 

— A fost ideea ei. 

— Îmi pare rău. Ava. Ai cerut un avocat, e dreptul tău, 
așa că nu-ţi mai pot lua alte declaraţii până nu... 

— Dă-l dracului de avocat. Nu vreau niciun afurisit de 
avocat. Am nevoie de ajutorul tău. Nu ești funcţionar 
public? Nu e de datoria ta să ajuţi pe cineva care are 
necazuri? Nu de aceea ești plătită? 

— Din câte știu, da. Şi ca să se consemneze și în 
înregistrare, renunti iar la dreptul de a avea un avocat? 

— Da, da, da. Ideea a fost a ei. Eu mă supărasem cu 
Tommy din cine știe ce fleac și am băut. Ea a venit la mine 
în cameră, în vacanţa aceea de weekend, și am început să 
vorbim. 

Respirația Avei deveni una precipitată. Eve își imagină 
cum încearcă să gândească cu repeziciune. 

— Suzanne a zis că am fi mult mai fericite dacă am 
scăpa de soţii noștri. În starea în care eram, am fost de 
acord. Și după aia i-a venit ideea că fiecare ar putea să-l 
ucidă pe soțul celeilalte. Era o nebunie ori, cel puţin, așa 
mi se părea mie. Am vorbit și am tot vorbit, făcând planuri. 
Am râs pe seama asta. Era o glumă, nimic mai mult. Eu 
eram beată criță, mă simțeam aiurea, ridicolă și tristă, și 
am tot râs de acele speculaţii care alcătuiau planul nostru. 
Insă, după câteva săptămâni, a venit la mine și mi-a zis că 
a sosit momentul. Eu, bineînţeles, am fost oripilată. I-am 
spus că nu e în toate minţile dacă-i umblă prin creier o 
asemenea idee. Că e nebună dacă își închipuie că eu vreau 

într-adevăr ca Tommy să fie ucis. Ea era... hotărâtă. Dacă 
nu făceam așa cum am promis, atunci ea chiar îl omora pe 
Tommy. Nu aveam să aflu cum și când, dar de omorât, îl 
omora. Vorbea serios. Cu cât protestam, imploram, ţipam 
mai tare, cu atât devenea mai încăpăţânată, mai 
amenințătoare. Am făcut ce-am făcut ca să-mi salvez soțul, 
să-i salvez viaţa. 

— Încerci marea cu degetul în secunda asta, dar îţi 
mulțumesc pentru acel „Am făcut ce am făcut”, și pentru 
că ai mărturisit acel plan iniţial. 

— A fost al ei! A fost planul ei! 

— N-avea cum să însceneze plecarea din propriul 
apartament. Privește aici. 

Ea arătă către pungile cu probe. 

— Nu tu i-ai spus să scape de astea? Dar ea nu a făcut-o, 
ci le-a dus la ea acasă și le-a dosit în debara. Ţi-ai ales 
drept parteneră o femeie nu prea isteață. Ava... sau o 
nebună, depinde cum privești lucrurile. Dar și tu ai făcut 
mai multe greșeli. Ambii soţi uciși în timpul unor partide 
de sex? Nu eu sunt proasta, dintre noi două. Tu ai fost 
suficient de proastă și de arogantă, încât să te grăbești să 
dai presei declaraţii cât mai suculente care să te pună într- 
o lumină favorabilă. Asta e o regulă din publicitate. Orice 
poveste e o bună poveste. Dar tu ai greșit, începând cu 
moartea socrului tău. 

— Nu vei reuși niciodată să dovedești acest lucru. Nimic 
din toate astea. Dovezile tale sunt doar simple speculaţii. 

— O, am mai mult de atât. Plus mărturisirile tale. 

— Mi-ai răstălmăcit vorbele. M-ai păcălit, mi-ai pus 
cuvintele în gură. Și nici nu mi-ai citit drepturile înainte de 
a începe acest interogatoriu. 

— A făcut asta agentul Trueheart și s-a consemnat deja. 
Asta ne acoperă pe amândoi, Ava. 

Eve rânji. 

— Ei, poate că nu l-ai recunoscut pe cel care stă afară de 
vorbă cu Roarke. Dar e genul de afacerist care-și ia măsuri 

de precauţie. Ai trimis pe una dintre mămicile voluntare să 
ia telecomanda, dar eu am un martor credibil care a 
urmărit-o până la tine acasă, acolo unde a adus-o. Pentru 
mine e o nimica toată. Dar pentru tine? 

Eve clătină din cap, luându-și dosarele și pungile. 

— Ucigașă idioată și demnă de milă. 

Ava ţâșni de pe scaun precum un val care urcă spre cer, 
împingând masa într-o parte. „Pielea” aceea falsă pe care o 
îmbrăcase ani de zile se zdrenţuise brusc, după cum 
observă Eve. 

— Idioată? Mai vedem noi cine e idioata până diseară, 
ticăloaso. Nimeni nu va crede o iotă din toate astea. Eu am 
prieteni. Prieteni puternici care vor spulbera interogatoriul 
ăsta ridicol. 

— Doamnă, tu nu ai niciun prieten. Puteai să ai. Dar ai 
avut un soţ bun și decent care te-a iubit. 

— Ce dracu' știi tu despre asta? Ce știi? Șaisprezece ani 
din viață dăruiţi unui bărbat care era obsedat de golf și de 
meciurile de box, de copiii care nu erau ai lui. Eu am 
câștigat tot ceea ce am. 

— Dar mariajul nu înseamnă ceva. 

— Tu te-ai măritat pentru bani. Cine ești tu ca să dai 
lecţii? 

— Eu m-am căsătorit cu un bărbat. Un bărbat adevărat. 
N-ai cum să înţelegi și nu vei înţelege niciodată. Femeile 
de felul tău nu sunt în stare să priceapă așa ceva. Mă 
îndrept spre ușă. 

În clipa când aceasta se deschise, îi pasă dosarele și 
pungile cu probe polițistului care aștepta afară, după care 
reveni înăuntru. 

— Ava Anders ești arestată pentru uciderea lui Ned 
Custer și pentru conspirație la asasinarea lui Thomas A. 
Anders. Celelalte acuzaţii implicite... 

— Fă-mi rost de un pârlit de avocat. Adu-l aici pe 
procuror, în secunda asta, la dracu'. O să ajungă la o 
înţelegere cu mine în caz că o denunţ pe insecta aia. 

— Poţi obţine avocatul acela, dar procurorul a făcut deja 
o înţelegere cu Suzanne Custer, chiar în dimineaţa asta. 

Eve zâmbi larg. 

— O chestie psihologică. 

Anticipase momentul. Doamne, cât se rugase să facă 
asta în timpul interogatoriului. Anticipă că atât polițistul 
din faţa ușii, cât și cei care se aflau în camera de 
supraveghere vor sta deoparte, exact așa cum le ceruse, în 
clipa în care Ava se repezi asupra ei. 

Se feri din fața acelor gheare, astfel că unghiile acelea 
lungi și frumoase abia dacă reușiră s-o atingă, zgâriind-o 
ușor sub maxilar. Primi însă primul ghiont care o izbi de 
perete. 

Restul avea să arate și mai bine pe înregistrarea video. 
Eve pară următorul atac al Avei, lovind-o cu cotul în 
stomac, după care urmă un upercut puternic. 

Se uită atent la femeia care zăcea inconștientă pe podea, 
la picioarele sale. 

— Cred că celelalte acuzaţii ţi se vor aduce la cunoștință 
după ce te trezești. Mă îndrept spre ușă. 

Păși peste trupul Avei. 

— Să iei încă un coleg și s-o duceţi la Registratură după 
ce-și recapătă cunoștința. Am solicitat un avocat, așa că ai 
grijă să i se permită contactarea lui. 

— Am înţeles, să trăiţi. Doamnă locotenent, cam 
sângeraţi. 

— Mda. 

Eve își trecu ușor degetul peste zgârieturi. 

— Şi toate astea într-o singură zi. Interogatoriul s-a 
încheiat. 

Reo fu prima care ieși din camera de observaţie și 
supraveghere. 

— Ei, ţi s-a părut suficient de reușit? întrebă Eve. 

— Şi încă cum. Avocaţii ei vor plânge ca niște bebeluşi, 
te asigur. Acum e rândul meu să mă distrez. Tu te-ai 
distrat destul. 

— Se vede? 

— Da, noi, cei care te iubim și te cunoaștem, vedem. 
Trebuia s-o pui la podea înainte să te zgârie. 

Eve lăsă capul într-o parte, atingându-se ușor cu degetul 
peste zgârieturi. 

— Juriul o să adore aceste urme, în caz că se va ajunge 
până acolo. Leag-o fedeleș, Reo. Acum vreau să mă relaxez 
puţin, dar după aceea o să mă gândesc cum s-o vâr într-o 
celulă cu pereţii de beton, de unde să nu mai poată 
comunica cu nimeni. 

— Fac orice pentru o bună prietenă. Ar fi cazul să mă 
apuc de treabă. 

— Peabody, te ocupi de întocmirea documentelor, de 
acord? 

— Sigur, a fost distractiv spectacolul, așa că toată 
hârțogăraia aia va fi ca un soi de premiu fiindcă mi s-a dat 
voie să asist. 

Eve vru să-și continue drumul, dar Baxter i se așeză în 
cale. După care îi întinse mâna. Oarecum derutată, ea i-o 
strânse. 

— E o zi mare, zise el. 

Ea aprobă dând din cap. 

— Da, e o zi mare. Până luni ești liber. 

— Rezolv întâi treaba asta și după aceea îmi iau liber. 

Eve o luă repede spre birou, dorindu-și cu ardoare o 
cană cu cafea. Gândindu-se la Tibble, dar mai ales la soţia 
acestuia, se decise să-l sune pe comandantul Whitney și să- 
i relateze tot ceea ce se petrecuse. După care avea să-i 
paseze lui sarcina de a spune și altora. Pentru orice 
eventualitate. 

— Așază-te, îi ordonă Roarke, intrând în birou cu o cutie 
de prim ajutor. 

— Ascultă, asistent Studly... 

— O să ne jucăm mai târziu de-a asistenta Studly și 
pacientul sexy. Acum așază-te acolo ca să-ţi doftoricesc 
zgârieturile. Pisicile sălbatice pot avea tot soiul de microbi. 

— Ea e destul de afurisită. 

Eve se așeză, după care duse degetul în dreptul capului 
și bătu ușor. 

— Trebuia s-o pocnesc și eu. Dacă am lovit-o până am 
scos-o din circuit, atunci ar fi trebuit să mă aștept la asta. 

— Nu prea cred. 

— Când am parat prima oară, am făcut-o pentru copiii 
lui Suzanne, când i-am dat un cot în măruntaie, atunci a 
fost pentru mine. lar lovitura de graţie a fost pentru 
Tommy Anders. 

În timp ce-i dezinfecta rănile, Roarke se uită adânc în 
ochii ei. 

— A meritat fiecare lovitură și tot ceea ce i-ai pregătit 
pentru viitor, i-ai înșiruit destule. 

— Mada, și încă am fost indulgentă. Dar mi-a plăcut cum 
se tot „contorsiona”, schimbându-și relatarea. Era greu să 
reziști acelor vibrații. Se pricepe să întocmească planuri, 
dar nu face nici două parale când e vorba să susţină un 
anumit lucru. O să le fie foarte greu avocaţilor ei, fiindcă s- 
a contrazis de mai multe ori în timpul unui singur 
interogatoriu. În plus, în clipa asta nu-și mai permite să 
angajeze o armată de avocaţi. 

— 0O00? 

— Nu capătă nimic în urma morţii soțului ei, pentru că e 
acuzată de conspirație pentru comiterea unui asasinat. 
Asta îi ia toate drepturile. Şi dacă putem să redeschidem și 
cazul Hampton, atunci va pierde și tot ce-i revenea în urma 
decesului socrului ei. Așa că-i va rămâne mult mai puțin 
bănet de risipit pe avocati. În fine. 

— În fine. 

El se aplecă, sărutând-o ușor. 

— Gata. Așeză apoi cutia de prim ajutor pe biroul ei. Ce 
zici, ai de gând să vii acasă? 

— Da, imediat ce-l contactez pe Whitney și-l pun la 
curent. Cred că Nadine va avea dureri de cap din pricina 

mea. Mă gândeam că poate îmi faci cinste cu o friptură 
suculentă. 

— Poate reușesc. 

— Roarke. 

— Eve. 

Dialogul o făcu să surâdă, dar privirea ei rămase la fel 
de sobră, oglindindu-se în ochii lui. 

— Ai auzit ce-a declarat, că m-am măritat de dragul 
banilor? 

— I-ai dat replica, și încă una excelentă. 

— Da, dar știi că unii așa gândesc. 

— Eve... 

— Unii așa gândesc, și-și imaginează că au dreptate. Dar 
noi doi, tu și cu mine, știm că nu e așa. 

— Sigur că da, o știm. 

O ridică de pe scaun, de această dată sărutând-o lung, 
pasional și oarecum misterios. 

— Știm amândoi că ne-am căsătorit pentru plăcerea de a 
face sex. 

— Ei, de-aia nu mă supăr eu când unii cred că am făcut-o 
de dragul banilor, pentru că în cazul acesta motivaţia nu 
mai e una atât de intimă. Îţi mulţumesc pentru îngrijirile 
acordate. 

— Aș spune că aș face-o oricând, dar se vede treaba că 
ocaziile sunt destul de dese. 

Ea zâmbi larg, după care se așeză din nou pe scaun 
pentru a-l contacta pe comandant. 

Roarke se așeză, la rândul lui, pe unul dintre scaunele 
pentru oaspeţi. Işi scoase apoi computerul portabil, 
amuzându-se copios în timp ce verifica numărul acţiunilor 
pe care Ava Anders le deținuse până nu demult. Ideea de a 
le cumpăra i se păru o provocare meritorie. 

Urmând să le transfere de îndată pe numele lui Eve 
Dallas. 

